
Hristoitia 


Aprobarea 
Prea Sfințitului, Prea înţeleptului şi Prea îndumnezeitului, mai înainte Patriarh 
Ecumenic D.D. Grigorie. 


(Scrisoare întăritoare, folosului prezentelor cuvinte, care a trimis-o osârdnicului autor, 
pe când acesta, făcea îndeletniciri în Sfântul Munte al Atonului, în sfințita şi cinstita 
Mănăstire a Ivirului). 


„Prea cuvioase şi prea cuvântăreţule bărbat, Domnule Nicodime, fiu în Domnul 
iubit al smereniei noastre, fie har cuvântăreției tale şi pace de la Dumnezeu. 


Am primit coalele scrise ce ne-ai trimis şi după care ai alcătuit cartea spre 
folosul poporului celui cu numele lui Hristos numit şi, care coale se întind până la 13 
Omilii. Le-am citit cu multă luare aminte şi din citirea lor, te-am lăudat, multumind 
foarte mult lui Dumnezeu celui ce ţi-au dat har, pentru rugăciunile Grăitorului de Aur, 
din Darul care au dat şi aceluia. Pentru că în adevăr au dat şi ție a străluci ca aurul în 
cuvinte fiindcă prea mult te-ai ostenit în scrierile Grăitorului de Aur citindu-le. Şi să nu 
al nici o îndoială, pentru că prea bine şi ritoriceşte şi după asemănarea râvnei 
dumnezeiescului Părinte le-ai scris, iubite; şi care foarte mult vor folosi pe cititori. 


Deci, de e vreo nădejde să se tipărească de Sfântul Mitropolit de Ioanina, bine, 
iar de nu, să se facă grijire prin alţii ca să se tipărească — pentru că sunt trebuincioase la 
credincioşi toate aceste cuvinte, în acest veac. lar Darul lui Dumnezeu, pentru 
rugăciunile Grăitorului de Aur, fie cu istețimea şi învățătura ta”. 

1799 Decembrie 5. 


Cel mai înainte al Constantinopolului, Grigorie V. 


Sf. Nicodim Aghioritul 


PREFAȚA 


Domnul nostru lisus Hristos şi Dumnezeu a toate, a zis în sfințita Sa Evanghelie: 
„ Cercaţi Scripturile... că întru dânsele veţi afla viaţă veşnică; şi acelea sunt care 
mărturisesc pentru mine” (loan 5, 39) Şi gura lui Hristos, marele Apostol Pavel, scrie lui 
Timotei ucenicul său: „Toată Scriptura este insuflată de Dumnezeu şi de folos spre 
învățătură, spre mustrare, spre îndreptare, spre înţelepțirea cea spre dreapta, ca să fie 
deplin omul lui Dumnezeu, spre tot lucrul bun, desăvârşit” (II Timotei 3, 16 -17). 

Iar sfântul loan Gură de Aur spune: „că nu este cu putință cu adevărat, să se 
mântuiască cineva, de nu va petrece neîncetat întru duhovniceasca citire. Şi în adevăr e 
de mirare dacă şi împărtăşindu-ne totdeauna din această masă duhovnicească, vom 
putea să ne mântuim cândva “ (Cuvântul 3 la Lazăr). 

Dar nimenea să nu zică acest cuvânt prea rece: „noi nu înţelegem ce scriu cărțile 
şi de ce să le mai cumpărăm? Avem femei şi copii, avem case şi suntem încurcaţi cu 
grija vieţii şi deci cum putem să citim cărți? Aceasta este a călugărilor din pustie. Ce 
spui omule, nu este lucrul tău să citeşti scripturile pentru că te smulgi de nenumărate 
griji? Mai ales tu ai nevoie de citirea lor, că nu atâta au trebuinţă aceia aşa de ajutorul 
dumnezeieştilor Scripturi, precum cei ce petrec în mijlocul pricinilor celor multe” 
(Ibidem). 

Deci, acestea socotindu-le, fraților creştini şi văzând pe de o parte pe vrăjmaşii 
credinții noastre, că au mare râvnă şi se silesc să distrugă obiceiurile creştinilor cele 
bune; iar pe de altă parte pe învățătorii şi misionarii Bisericii noastre Ortodoxe de 
Răsărit, tăcând, neavând la îndemână dovezi din sfintele Scripturi ca să le poată sta 
împotrivă, am hotărât să traducem şi să tipărim această carte foarte folositoare, şi prea 
trebuincioasă oricărui creştin, ca dintru dânsa să-şi folosească nemuritorul suflet. 
Lucrarea este a prea învățatului şi pururea pomenitului dascăl Nicodim Aghioritul, care, 
pentru prima dată se dă la lumină prin sârguința monahilor din Sfântul Munte Athos. 


Nicodim s-a născut la 1748 în una din insulele Ciclade, a studiat literatura elină 
în Smirna şi la 1775 a îmbrățisat viata monahală în Sf. Munte Athos. După câțiva ani 
petrecuţi în ascultare pe la diferite mănăstiri din Sf. Munte şi din insulele vecine, voi să 
călătorească în Moldova spre a vedea pe starețul Paisie, care, pentru viaţa lui plină de 
fapte bune, se făcuse renumit în Sf. Munte încă de pe la 1762, când se afla acolo. 
Neputându-şi îndeplini această dorință, din împrejurări mai presus de voinţa sa, în 1783 
Nicodim s-a aşezat în mănăstirea Pantocrator. Acolo petrecu până la moartea sa (1809), 
dedându-se cu cea mai mare râvnă la studiul sfintei Scripturi şi al sfinților Părinți. 

Sârguindu-se în gradul cel mai înalt la umilinţa monahală, petrecând necurmat în 
rugăciuni şi studiu, Nicodim se numeşte pe sine mai în toate lucrările „o lepădătură” 
(către cititori) deşi din scrierile sale se vede că posedă o întinsă cultură, nu numai 
bisericească, ci şi profană; cunostiințe adânci filosofice, sociale, economice, medicale, 
astronomice, şi chiar strategice dă el la iveală. Nicodim a desfăşurat o mare activitate 
literară. În timp de 33 de ani a compus 27 de scrieri voluminoase, din care parte sunt 
traduse şi tipărite şi în limba noastră cu litere cirilice. 

Prelații noştri de odinioară, dorind să fie tradusă această carte şi în limba 
noastră, precum: Fericitul şi pururea pomenitul Mitropolit Veniamim Costaki, I.P.S. 
Mitropolit Iosif Gheorghian, Ghenadi Petrescu şi alţii, li s-a împlinit această dorință, 
pentru sfintele lor rugăciuni cele către Domnul, precum încredinţează I.P. Sa Atanasie 
Mironescu, fost Mitropolit Primat: „Hristoitia” — după cum I.P.S. Mitropolit Iosif 
Gheorghian a binevoit să ne comunice—cuprinde o filosofie morală, practică, şi un fel 

Hristoitia 

de cod al bunelor purtări. Această carte se preda elevilor din clasa cea mai superioară a 
şcolilor greceşti, ce au funcționat în ţară până pe la 1840. Cartea spune că nu trebuie să 
glumească cineva; arată felul cum să se facă mustrarea frățească, oprind pe creştini să 
cânte în organe şi din gură. Ea mai cuprinde şi poveţe curat de politeţă; de ex.: când 
mergi cu un superior, să-i dat totdeauna locul din dreapta sa. Nu ştiu dacă această carte e 
tradusă în limba română, ceea ce ar fi de mar e folos” (PreCuvânt celor 14 Trimiteri ale 
Apost. Pavel pag. XXV). 

Tot creştinul e dator să citească acest „Bun moral al creştinilor” care nu trebuie 
să lipsească din nici o casă ce doreşte să petreacă o viată cu adevărat creştinească şi bine 
plăcută lui Dumnezeu. Feriţi-vă de: istorii, fabule, comedii, romane şi alte cuvinte 
stricătoare de suflet ale scriitorilor, care nu vă aduc nici un folos. 

La traducere ne-am servit de următoarele cărți: 

a) Citatele din Vechiul şi Noul Testament s-au copiat întocmai cum sunt în ediția 
Sfântului Sinod din 1914. 

b) Cele mai multe din citatele Sf. loan Gură de Aur s-au luat din cele patru cărți 
tipărite cu litere cirilice în Bucureşti, iar restul s-au găsit în manuscris prin bibliotecile 
Sf. Munte. 

c) Citatele Sfântului Vasile cel Mare, sunt din „Exaimeronul” său, iar restul, 
precum şi ale celorlalți Sfinţi: Grigorie Teologul, Isidor Pilusiotul, Scărarul, Sfântul 
Simeon Noul Teolog!, Efrem Sirul, Filocalia”, unele s-au găsit tipărite, altele prin 
manuscrise, iar altele s-au tradus cu multă luare aminte şi cu întrebarea unor bărbaţi 
greci iscusiți în viața duhovnicească, ca să aibă acelaşi înţeles al autorului, printre care 
se numără şi eruditul monah Antonie Mustaca. 


În traducere n-am ținut socoteala de înfrumusețarea şi terminologia cuvintelor, 
nepotrivită monahilor, căci zice proverbul: „ vorbeşte, cum ţi-e vorba, şi poartă-te cum 
ţi-e portul”, că nici autorul nu s-a grijit de aceasta — precum însuşi spune în prefața 
către cititori — „ci numai un singur scop am avut, să folosesc pe frații mei şi să nu 
rămână vreun cuvânt fără înţeles sufletesc”, de aceea în multe locuri s-a repetat câte un 
cuvânt în felurite ziceri, numai şi numai să fie înțeles de fraţii noştri creştini ortodocşi 
din toate regiunile şi colţurile țării, precum şi din alte țări unde se vorbeşte româneşte. 


După trei ani de străduință de a tipări cartea în Sf. Munte, neavând mijloace— 
fiind în ţară străină—în August 1936, trecând în patria mea România, 6 luni de zile am 
alergat bătând în uşile celor ce ar fi putut contribui la tipărirea acestei minunate cărți. În 
disperarea mea, fiind silit de autorități să părăsesc țara, am întâlnit pe Dl. prof. Gh. 
Preduţ, Directorul Revistei, „Cursurilor şi Conferinţelor”, care Revistă e cunoscută şi în 
Sf. Munte, făcându-mi cunoscut onoratele persoane care îşi dau tot interesul pentru 
îndreptarea creştinilor. Din purtarea de grijă a Maicii Domnului Mângâietoarea 
scârbiților, mi-a luat apărarea să stau pe loc spre a-mi împlini făgăduinţa şi datoria de a 
ajuta la mântuirea fratelui, prea evlaviosul şi prea învățatul D-nul dr. Nichifor Crainic, 
profesor universitar—care doreşte să se tipărească toate manuscrisele sfinților părinți 
din Sf. Munte —, prin cinci cuvinte scrise de auritul său condei (după Apostolul) 
împăcând lumea şi aducând lucrul bineplăcut la desăvârşire. Inainte de tipărire, 
manuscrisul s-a revăzut şi stilizat de o comisie formată din Gh. Preduţ, profesor şi N. 
Bădescu Pleniţa, care sunt şi membrii comitetului de tipărire de sub preşedinţia D-lui. 
profesor Nichifor Crainic. 


! Sfântul Simeon Noul Teolog, îl avem în sf. Munte dactilografiat şi revăzut după textul grecesc cu note, 
gata de tipărit. 

? Filocalia“, se află gata pentru tipar, aranjată şi îmbogăţită şi cu alte scrieri ale sfinților părinţi, relativ la 
misticism de monahul Arsenie Pustnicul. 

Sf. Nicodim Aghioritul 


Traducerea fiind construită într-un stil bisericesc şi curat românesc, sus numita 
comisie, găsind de cuviinţă să se respecte mireasma acestui stil şi să se pună numai 
oarecari puncte trebuincioase, după ortografia de acum. Mulţi din termenii cunoscuți 
numai de cler, i-am lăsat aşa, iar parte din ei s-au tradus în paranteză ca să fie înțeleşi şi 
de popor. 

Toate paragrafele s-au numerotat spre a găsi cu înlesnire cititorul orice doctorie 
sufletească ca într-o reţetă. Iar citatelor din Vechiul şi Noul Testament, precum şi ale 
Sfinţilor care documentează lucrarea autorului, s-au pus pe margine semnele citării ca să 
se deosebească de zicerile lui, precum şi de numărul cuvintelor, omiliilor şi chiar 
paginile de unde sunt luate, ca dorind cineva, să le poată găsi acolo. 

Traducerea s-a făcut în pustnicescul schit al Marelui Vasile din Sf. Munte Athos, 
ajutați cu hrană (locul neproducând nimic) de Duhovnicescul Arsenie Neluş de lângă 
mănăstirea Xeropotamul, iar în tot timpul şederii mele în Bucureşti, pentru tipărire, am 
fost ocrotit şi îngrijit de evlavioasele familii: St. Georgescu com. Colentina, frații 
Abagiu ş.a. 


De se va afla vreun cuvânt sau literă cât de mică în această carte care să nu fie 
după cum porunceşte Sfânta şi Soborniceasca lui Dumnezeu Biserică de Răsărit, să se 
şteargă şi să se strice cu toată slobozenia, cartea fiind tradusă după diferite ediţii în care, 
poate şi acolo se aflau greşeli. Iar găsindu-se ceva nepotrivit, din puţina mea învățătură, 
orice cititor sau dascăl ortodox, care cunoaşte duhul Bisericii, să îndrepteze greşeala, 
precum şi cele de tipar—însă după Dumnezeu, iar nu cu vrăjmăşie, zavistie şi osândire, 
ştiut fiind că, tot omul este supus greşelilor, rugându-se lui Dumnezeu pentru mântuirea 
şi iertarea păcatelor celor ce s-au ostenit la tipărire si, a editorului leromonah Carion 
Popescu, care a plătit tiparul. 


Fiţi sănătoşi sufleteşte şi trupeşte, 
Iona şi Antonie schimonahii 
din sfântul Munte Athos, 
10 Mai 1937 


Hristoitia 


Către cititori 


Nu mă ruşinez a propovădui cu glas tare, că n-am învăţat meşteşugul retoricei şi 
minunata convingere ce urmează dintr-aceasta; însă chiar dacă vreodată am meditat 
acest meşteşug — când eram copilandru — din multa vreme trecută de atunci, a pierit şi 
s-a şters din memoria mea şi mai cu seamă de când m-am hotărât să petrec viaţă smerită 
monahicească după Hristos, toată trufia cuvintelor am părăsit-o. Iar învățătura (retorica) 
pe care am avut-o (dacă am avut-o) ca pe un dar şi jertfă prea săracă am adus-o 
Cuvântului celui mai-nainte de veci, din Care şi prin Care şi către Care cuvintele tuturor 
izvorăsc şi se aduc. Şi dacă aş fi avut dreptate, puteam să zic şi eu pentru cuvintele 
mele, zicerea Teologului Grigorie, eu, care nu sunt vrednic să dezleg cureaua 
încălțămintelor lui: „în cuvinte mult m-am ostenit în multă vreme, dar şi pe acestea, Cu 
fața la pământ înaintea picioarelor lui Hristos le-am aruncat”, (În Cuvânt ce zicea pentru 
sine). 


Dar cu adevărat, astfel de meşteşug public, care este retorica, — precum l-a 
numit înțeleptul Sinesie — (Cuvânt pentru împărăție), toți bărbații din lume caută să-i 
folosească, iar unui bărbat monah şi țăran care a fugit de tulburările lumii, precum sunt 
eu, îi este cu totul nepotrivit. Pentru aceea şi cuvintele pe care le-a alcătuit neputința 
mea, scoţându-se la priveala lumii, nu sunt împodobite cu forme retoriceşti, n-au 
începuturi meşteşugite şi mare slavă, nu sunt întocmite cu povestiri înfrumuseţate, nu 
sunt împodobite cu mare cuviință din meşteşugul gândirii şi al cuvintelor numite 
alegorice, nu sunt atât de mişcătoare simțământului, nu se îmbogăţesc cu falnice citiri şi 
simplu a zice, nu sunt înfrumuseţate cu florile şi feluritele daruri din livezile retoricei 
din care urmează aplauzele şi laudele ascultătorilor. Totuşi se ivesc la lumină prin tipar 
neîrnpodobite, fără retorică, îmbrăcate în haine zdrenţuroase, pe care le are țărănimea 
noastră şi pustnicia. Că nu sunt numai neînvăţat, ci oarecum nici nu doresc aplauzele ce 
urmează din meşteşugul retoricei, eu, cel care am întocmit aceste cuvinte. 


Şi dacă acel loan, cel care pentru covârşitorul dar al bunei vorbiri s-a numit Gură 
de Aur, cel ce a întrecut şi pe vechiul retor Demostene, în puterea retoricei — precum 
aceasta o zicea înaintea împăratului Iulian, retorul Libanie, după anonimul scriitor al 
vieții lui Hrisostom. Pe Demosten acela, zic, care pe toate le arăta că sunt cu putință — 
prin meşteşugul retoricii — şi iarăşi le arăta că sunt cu neputinţă, cum spunea sfântul 
Isidor Pilusiotul (Epist. 1276, către Olimpie Prezviterul). Căci însuşi Segnieri cel numit 
de Italieni noul Demosten, numea pe Hrisostom, prea lăudat retor al său (că aşa zicea el 
italieneşte despre Hrisostom: „Mio Avocatore” adică: Retorul meu). Dacă acela, zic, 
care îi era pe buze buna vorbire, precum altora le este lesne simpla vorbire, acela căruia 
îi era buza ageră spre înduplecare — după comici — şi mai presus de meşteşugul 
retoricesc grăia, după oarecare. Pentru aceea de multe ori fiind aplaudat sub Amvon de 
cei ce ascultau acea limbă numită aurită, nu-i plăcea să alcătuiască cuvinte cu meşteşug 
şi retoriceşti; şi nu numai aceasta, dar şi mustra pe creştinii care iubeau astfel de 
cuvinte. Cum era deci cu dreptate ca eu să alcătuiesc cuvinte nepotrivite cinului 
(rangului) meu? Eu, care sunt atât de departe de retorica lui Hrisostom, cât este de 
departe pământul de cer. Şi dacă acela care era vrednic de mii de laude, nu iubea 
aplauzele ascultătorilor, cum era cuviincios ca eu pustnicul şi viețuitorul în tufe să vânez 
laude şi slave?! 


Sf. Nicodim Aghioritul 


Si întocmai cum acelui dumnezeesc bărbat, cel în adevăr cu Limba şi cu gura de aur 
căruia nu-i plăceau cuvinte retoriceşti, ba încă şi prihănea pe cei ce iubeau şi scriau 
astfel de cuvinte; este martor el însuşi după cum spune: „Aceasta a răsturnat bisericile 
(adunarea „poporului”) căci şi voi nu căutaţi a auzi cuvânt smerit, ci ascultați la 
cuvintele care pot să vă veselească cu vocea lor cea tare şi cu alcătuirea şi împletirea 
vorbelor, precum ale cântăreților şi chitariştilor. Iar noi facem rău urmând gustul vostru, 
însă trebuie să înlăturăm aceasta. Şi se întâmplă la fel: precum un tată nechibzuit al unui 
fiu prea dezmierdat, care deşi este bolnav, cu toate acestea îi dă dulceţuri şi apă rece şi 
numai cât îi pricinuiesc veselie; iar de cele ce I-ar folosi nu face nici o purtare de grijă. 
Aceasta o pătimim şi noi cei care luăm aminte fără folos la frumuseţea şi potrivirea 
cuvintelor; ca să îndulcim şi nu ca să folosim; ca să fim admiraţi, nu ca să învăţăm; ca 
să pricinuim veselie şi nu umilință; ca să ne aplaude cei de față şi să plecăm lăudaţi, şi 
nu ca să îndreptăm obiceiurile” (Cuvânt 30 la Fapte). 

Însăşi de plesnetul palmelor ce-l făceau ascultătorii se îngreţoşa şi se mâhnea 
dumnezeiescul Părinte şi numai o singură aprobare căuta şi iubea, aceea: să facă 
ascultătorii cele spuse lor şi pe aceasta o dovedeşte iarăşi aceeaşi bună limbă: „Ce folos 
îmi este mie din aplauzele acestea şi ce dobândesc eu din laudele şi onorurile 
zgomotoase? Lauda mea este, ca să arătaţi voi cu lucru pe toate cele zise, atunci eu 
sunt mulțumit şi fericit; nu când adeveriţi, ci când faceţi cu toată osârdia pe câte le 
auziți de la mine” (Andr. 2). Şi într-alt loc: „Una numai voesc, ca în linişte şi silință să 
ascultați şi să faceţi cele zise vouă, aceasta este aplauda şi lauda mea” (Onul. 17, la 
Matei). Pentru aceasta, i-a făcut să înțeleagă în cele din urmă, ca să înceteze de a mai 
bate în palme, cum erau deprinşi ascultătorii să facă şi i-a îndemnat numai să asculte cu 
tăcere la cele spuse, precum aceasta se vede în cel mai de sus cuvânt 30 al lui, la Fapte, 
în care zice: „De multe ori am gândit să hotărăsc ca să se oprească aplauzele şi să vă 
fac a asculta în tăcere şi cu bună rânduială. Dar aveți vă rog, puţină răbdare şi 
ascultați-mă... Şi dacă vi se pare bine, să întărim acum această orânduială şi să nu fie 
îngăduit nimănui din cei ce ascultă, să bată în palme, în timpul când se vorbeşte. Ci de 
voieşte cineva să admire, să facă aceasta tăcând, căci nimenea nu-l opreşte, însă să-şi 
dea toată silința şi sârguința ca să facă şi să primească cele ce i se spun”. 


Deci, acestui cu adevărat retor al Bisericei lui Hristos şi om de trei ori fericit, 
urmându-i la acestea şi eu, cel ce nu sunt vrednic nici cureaua încălțămintei lui a o 
dezlega, cu simplă vorbire şi cu fraze nemeşteşugite am compus aceste cuvinte, privind 
nu la laudele celor puţini şi pricepuţi, ci la folosul sufletesc al creştinilor celor mulți şi 
neştiutori, a) Pentru că laudele şi sunetul palmelor risipindu-se în aer, se pierd, iar 
folosul sufletului rămâne nepieritor şi pricinuieşte plată nemuritoare şi celui ce vorbeşte 
şi celor ce ascultă, după cum spune tot acest Hrisostom: „Căci ce folos am eu din 
laudele voastre, când văd că nu sporiţi în fapta bună? Fiindcă lauda celui ce vorbeşte 
nu este aplauda, ci râvna ascultătorilor pentru bunacredinţă. Aplauda, îndată ce a ieşit 
din gură, risipindu-se în aer, se pierde, iar prefacerea spre mai bine a ascultătorilor, 
aduce plată neîmbătrânitoare, veşnică şi nemuritoare celui ce spune cuvânt şi celor ce 
ascultă şi împlinesc cu fapta” (Cuvânt la Apost. ce zice: De flămânzeşte vrăjmaşul tău, 
hrăneşte-l). 


b) Pentru că cei ce caută la laudele oamenilor şi alcătuiesc cuvinte spre arătare 
cu înțeles nelămurit cu chip grăbit şi cu terminologii în fraze şi cu tot înfocatul metod al 
acestui meşteşug, deodată pricinuiesc trei mari pagube: una, căci lipsesc de folosul 
sufletesc pe cei mai mulți dintre simplii creştini, fiindcă nu sunt pricepute de urechea lor 
şi prin urmare nici se înțeleg cuvintele cele retoriceşti şi în mod radical; a doua, pentru 
că şi cei puţini cari înţeleg cuvintele cele retoriceşti şi radicale, lăudându-le şi 

nefăcându-le, mai mult păcătuiesc; şi a treia, că şi cei care spun cuvânt spre arătare şi 
laudă, se fac vrednici de râs, fiindcă nu-şi ating scopul şi sfârşitul pentru care compun 
cuvintele cele cu meşteşug şi radicale, din care ar ieşi folos pentru ascultători, ci numai 
una fac: arată Biserica lui Hristos, nu loc de învățătură şi şcoală duhovnicească, ci ca pe 
un teatru în care se fac numai plesnituri în palme şi laude de la privitori şi mai mult 
nimic. Aşa retoricescul condei a lui loan a scris cu litere de aur: „Căci dacă lauzi cele 
spuse, iar nu faci pe câte le auzi, osânda şi disprețul sunt destul de mari, iar isprava 
noastră de ruşine şi batjocură! Oare aici este teatru? Nu cumva staţi acum aici ca să 


priviți scamatorii şi să bateţi în palme numai? Aici este şcoală duhovnicească” (Omil. 
17, la Matei). 


Pentru aceasta şi eu la alcătuirea acestor cuvinte, nu m-am îngrijit de 
retoriceasca buna aşezare a cuvintelor şi de împodobirea numirilor, ca un sărac şi 
nepriceput la acestea, ci numai o podoabă m-am îngrijit să o păzesc, aceea a adevărului 
şi a lucrurilor; căci aceasta este adevărata filozofie lăuntrică, după Teologul Grigorie ce 
zice: „Socotesc că toți cei cu minte sănătoasă nu vor tăgădui că nu numai bunătatea 
învățăturii noastre cea înaltă are întâietatea, ci şi ceea ce trece cu vederea şi defăima tot 
cuvântul împodobit şi iubitor de slavă deşartă şi caută numai spre mântuire şi 
frumuseţea celor cereşti” (Deasupra mormântului Marelui Vasile). De aceea am 
întrebuințat cuvinte ţărăneşti şi simple, numai şi numai ca să înțeleagă toți țăranii şi 
simplii mei frați creştini; deoarece văd, că şi Marele Vasile în epistola sa cea către 
Diodor, laudă astfel de compunere, zicându-i: „Am primit şi citit cărțile cele trimise de 
cucernicia ta... simplitatea şi firea cuvintelor mi s-au părut că se potrivesc oricărui 
creştin care scrie, nu cu scop să fie slăvit, ci mai ales pentru folosul cel de obşte”. Dar 
şi mai-nainte de Marele Vasile, dumnezeiescul Apostol, dojeneşte pe cei care vorbesc 
către cei simpli şi de altă limbă ce nu o pot ei înțelege, dimpotrivă însă, laudă pe cei ce 
vorbesc în limbă simplă către cei simpli ca să înțeleagă; uneori zicând: „lar acum 
fraților, de voi veni la voi grăind în limbi, ce voi folosi vouă?” (Cor. 14, 6); şi: „de nu 
voi înțelege puterea cuvântului, voi fi asemenea celui ce vorbeşte în altă limbă barbară” 
(| Cor. 14, 11). Iar alteori: „Pentru că de voi binecuvânta cu duhul, cel ce împlineşte 
locul celui prost, cum va zice, amin, după mulțumirea ta, căci nu ştie ce zice? că tu 
înţelegi pentru ce mulţumeşte, dar celălalt nu se foloseşte sufleteşte” (I Cor. 14, 17). şi 
în Biserică voiesc cinci cuvinte a grăi cu mintea mea, ca şi pe alţii să-i învăţ, decât zece 
mii de cuvinte în limbă” (I Cor. 14, 19); şi: „Toate spre zidire sufletească să se facă” (| 
Cor. 14,26). 

Primiți deci cu bună voinţă aceste cuvinte simple şi prea folositoare de suflet, 
frații mei în Hristos prea iubiţi, pe care am găsit de cuviinţă a le numi: „Bunul Moral al 
creştinilor”, pentru că cea mai mare parte din ele sunt alcătuite spre îndreptarea relelor 
obiceiuri ale creştinilor de acum şi vă încredinţez, că de le veți cugeta neîncetat pe 
acestea şi le veți ceti şi veți pune în lucrare pe cele cetite, în puţină vreme veţi schimba 
obiceiurile şi năravurile cele rele şi necreştineşti, pe care le aveţi acum şi veți căpăta 
altele bune, drepte şi cu adevărat creştineşti. Iar prin astfel de obiceiuri bune şi pe voi 
înşivă vă veţi mântui şi păgânilor şi necredincioşilor, care vă văd, le veţi da prilej a se 
minuna de obiceiurile cele bune ale petrecerii voastre dinafară şi de dogmele credinţei 
voastre cele dinăuntru. Şi a se minuna păgânii de acestea, nu este lucra mic, ci mare, 
căci dintr- acestea ei merg cu mintea mai departe şi se minunează şi laudă pe Hristos cel 
crezut de creştini şi puţin câte puţin se îndeamnă a crede în El. Pentru aceea a zis 
Grăitorul de Aur: „De care faptă se va minuna închinătorul de idoli? De credinţa 
noastră? Căci nu din dogma credinţei noastre judecă ei credința noastră, ci din faptele 
cele bune şi din pilda viețuirii noastre. lar aceasta nu este lucru mic, ci prea mare, a se 
minuna adică de credința noastră din purtarea şi petrecerea cea bună a noastră” 
(Omil. 4, la cea către Timotei). 

Şi fiindcă viaţa noastră, credinţa, obiceiurile şi dogmele acestea, zic, se întregesc 
una pe alta şi tind către aceiaşi ţintă, încât oricine are pe una din ele, de nevoie se cade a 
avea şi pe cealaltă, precum a zis Teologul Grigore, în cugetările sale cele cu două 
stihuri, compuse din versuri eroice: 

“Deopotrivă este după mine, a avea viața rea, sau cugetul necredincios. Și una 
din acestea de ai, vei avea şi pe cealaltă.” Prin urmare, dacă creştinii au viaţă şi 
obiceiuri bune, negreşit vor da păgânilor care îi văd, să înţeleagă că au credința 
adevărată şi dogme drepte, iar dacă au viaţa şi obiceiurile rele, dau ocazie neamurilor să 
spună că: toți creştinii au credință neadevărată şi dogme false. De aceea petrecerea şi 
obiceiurile sunt dovadă credinţei şi dogmelor şi nu almintrelea. „Şi eu voi arăta ţie, din 
faptele mele credinţa mea” (Iacov, 2, 18). Iar de câtă osândă şi muncă se face cineva 
vrednic când, din pricina lui se huleşte de neamuri Credinţa şi Dogmele creştine, limba 
omenească nu poate să spună. 

Nu vă minunati deci frații mei creştini, văzând aceste cuvântări aşa de lungi, căci 
aceasta am făcut-o: a) ca să dăm material, argumente şi dovezi destule prea cucernicului 
şi evlaviosului preot D. Gheorghie, care a cerut aceste cuvinte şi care se trage cu neamul 
din orăşelul Kesaria, numit turceşte: „Nem Seer”, şi oricărui alt neiscusit misionar 
(sfințit propovăduitor) al dumnezeieştei Evanghelii; şi b) pentru că binecuvântatul şi 
dumnezeiescul Hrisostom, retorul meu, cu prea dulcea sirenă a bineglăsuitoarei sale 
limbi, şi cu puterea cea atrăgătoare şi îndemânatecă a auritelor lui cuvinte din care am 
adunat cele mai multe dovezi, atât de mult m-au fermecat şi m-au tras cu totul, încât, 
când voiam să aduc vreo dovadă a lui aurită ca s-o introduc în lucrarea noastră de față; 
de multe ori mă sileam s-o las, dar nu puteam. Pentru aceasta şi fără să vreau, s-au întins 
cuvintele prea mult, pentru care cer iertare cititorilor. Mângâie însă lungimea lor şi 
uşurează osteneala cititorilor, despărțirea acestor cuvinte în deosebite capete şi 
felurimea zicerilor celor multe din Sf. Scriptură şi părerea şi simțământul 
dumnezeieştilor Părinți; dar mai cu seamă cuvântul cel spus de Marele Vasile: „Nu este 
sațiu bisericii (adunării) de acest fel de ascultători cu luare aminte; pe care-l 
adeverează cuvântul Eclesiastului, că nu se va sătura urechea de a auzi” (Eccl. 1, 8) 
(Omil. pentru credință). 


Deci, citind şi folosindu-vă din aceste cuvinte, vă rog fraților aduceţi-vă aminte 
şi rugați pe Dumnezeu pentru iertarea păcatelor întocmitorului acestora, ale celui ce m-a 
îndemnat să le scriu şi ale creştinului celui ce le-a dat în tipar. 
Fiţi sănătoşi. 


Autorul 
NICODIM AGHIORITUL 

CUVÂNT I 
Care învață pe crestini, să se întoarcă de la obiceiurile 
cele rele şi să îmbrăţişeze pe cele bune. 


PRECUVÂNTARE 


Două lucruri au între ele vrăjmăşie şi împotrivire, bine-cuvântaților creştini: 
fapta buna şi binele, păcatul şi răul. Fapta bună şi binele, s-au făcut de Dumnezeu, 
carele este începutul, pricina şi rădăcina a toată fapta bună şi a tot binele. Păcatul şi răul, 
nu s-au făcut de Dumnezeu ci de diavolul, întâiul începător şi pricinuitor a tot păcatul şi 
răutatea. 

Fapta bună şi binele, e lucra care este; iar păcatul şi răul, nu e lucru care este, ci 
este lipsirea lucrului celui ce estel); precum şi întunericul este lipsirea luminei, cum 
zice dumnezeiescul Grigorie Nisis: „Precum se desparte cel ce este, de cel ce nu este; şi 
nu este fireşte a zice cineva că, ceea ce nu este, se desparte şi se deosebeşte de ceea ce 
este; ci zicem: că lipsirea”; precum şi întunericul este lipsirea luminii, cum zice 
dumnezeiescul Grigorie de Nyssa: „Precum se desparte cel e este de cel ce nu este, şi 
nu este firesc a zice cineva că, ceea ce nu este se desparte şi se deosebeşte de ceea ce 
este; ci zicem: că lipsirea desparte de cel ce este. Într-acest fel şi răutatea se 
împotriveşte faptei bune, nu căci este ea ceva în sine, ci din lipsirea faptei bune se 
înțelege ” (Cap. 6, la Catehism). Fapta bună şi binele, este lucru firesc şi scris în toate 
legile cele nescrise ale firei, căci aceasta alcătuieşte şi ţine toată firea şi lucrurile cele 
fireşti, cereşti şi pământeşti. Păcatul şi răul, nu sunt fireşti, ci afară de fire, şi toate legile 
firei îi fac război şi-l izgonesc, fiindcă el nu întăreşte, ci strică şi pierde firea şi toate 
lucrurile cele fireşti. Fapta bună şi binele, sunt scrise în toate legile lui Dumnezeu cele 
scrise, atât în Legea Veche, cât şi în cea Nouă a Evangheliei, se adeverează şi se 
întăreşte de ele. Păcatul şi răul, nu se află scris în vreo Lege a lui Dumnezeu, veche sau 
nouă, nici se întăreşte de ea, ci mai mult se răstoarnă, se strică şi se sfărâmă de toate 
legile lui Dumnezeu. Fapta bună şi binele, sunt scrise în toate legile oamenilor, adică: 
într-ale dumnezeieştilor Prooroci, ale purtătorilor de Duh Apostoli, ale Sinoadelor 
ecumenice şi localnice, şi din parte ale Sf. Părinţi şi binecredincioşilor şi ortodocşilor 
împărați; ale înțelepților judecători şi legiuitori, ale înțelepților dascăli şi onoraților 
senatori şi ale altor asemenea bărbaţi, care toţi într-un glas, poruncesc la toți oamenii, 
mici şi mari, să păzească fapta bună şi binele. 


Păcatul şi răul, nu este scris în nici o Lege a ortodocşilor, nici în a celor înţelepţi 
ŞI iscusiţi, nici în acelor ce au dreaptă socoteală, căci aceasta e o fărădelege şi lucru fără 
judecată şi afară de dreapta socoteală. Şi ca să zic în scurt, fapta bună şi binele, se laudă 
şi se admiră de toate legile firei, de toate legile lui Dumnezeu şi ale oamenilor. Şi 
oricine va lucra fapta bună şi binele, se cinsteşte şi se încununează în această viață de 
aceste trei legi, iar în cealaltă, primeşte ca plată o împărăție cerească şi fără sfârşit. 

Din contră, păcatul şi răul, se prihăneşte de toate legile firei de toate legile lui 
Dumnezeu şi de toate legile oamenilor; şi cineva face păcatul şi răul în viața aceasta, se 
pedepseşte foarte aspru de toate legile mai sus zise, iar în cealaltă viață, se osândeşte în 
munca cea veşnică. 


* „Lipsind fapta bună şi binele de la om, ia loc păcatul şi răutatea“ (Filocalie). N.tr. 

1. Cum au stăpânit răutățile 


Deci, fiindcă păcatul şi răul nu se întăreşte de vreo lege, nici firească, nici 
dumnezeească şi nici omenească, ci mai mult, se răstoarnă de toate legile, cu ce drept, 
au stăpânit acestea în lume şi țin acum pe ticăloşii oameni? Eu vă voi spune: păcatul, 
frații mei, nu s-a întărit, nici s-a înmulțit în lume din altă pricină, fără numai din cauza 
relelor obiceiuri ale tâmpiţilor şi stricaților oameni; din mai-nainte apucăturile cele rele 
ale unor oameni neînțelegători, şi din predaniile cele nelegiuite şi fără socoteală, pe care 
le-au născocit oamenii cei din vechime, iar cei din urmă ca nişte orbi, urmându-le, le-au 
păzit. Aşa spre pildă: strămoşul unuia, inventând un rău şi lucrându-l, acest rău l-a 
imitat şi moşul sau urmaşul aceluia şi după aceasta, l-a urmat şi tatăl, apoi şi fiul; şi aşa 
unul de la altul după moştenire primind răul şi urmându-l, l-a întărit şi adeverit prin 
continuare; şi obiceiul iarăşi s-a făcut deprindere, iar deprinderea s-a făcut ca o lege şi 
fire; precum zice pe deoparte înțeleptul Solomon: „După aceea, cu vreme, întărindu-se 
acest păgânesc obicei, ca o lege s-a păzit” (Inţelep. 14, 16); iar pe de altă parte Marele 
Vasile: „ Obiceiul prin îndelungata vreme întărindu-se, ia putere firească”, şi înțeleptul 
Nil: ,„, Deprinderea este de la obicei, iar din deprindere se face fire; iar firea a o muta şi 
a o schimba, greu lucru este ” (Cuvânt pustnicesc). 

Din aceasta, însă, ce a urmat? Să socotească ticăloşii oameni fărădelegea, lege 
adevărată; nebinecuvântarea, binecuvântare; necuviinţa, bunăcuviinţă; cele vătămătoare, 
folositoare; şi ca să zic în scurt, răul să-l socotească bun, şi păcatul în loc de faptă bună. 
O! jalnică înşelăciune a oamenilor! O! rea întâmplare vrednică de plâns! O! nenorocire 
vătămătoare de suflet! Şi oare, poate fi mai mare orbire decât aceasta? Dar fie, că nu e 
de mirare, dacă aceasta urmează: la închinătorii de idoli, la evrei, la turci şi la celelalte 
neamuri. Deoarece ei, fiindcă sunt orbi şi întunecaţi la credință şi religie, prin urmare 
sunt orbi şi întunecaţi şi cu viaţa şi cu relele obiceiuri. 

Dar să stăpânească o astfel de orbire şi întunecare a relelor obiceiuri pe 
ortodocşii creştini? care sunt fiii luminei şi văd adevărul şi care au credința mai 
luminoasă decât soarele? Acest lucru este cu adevărat de nesuferit şi de nerăbdat! Pentru 
aceasta, fraţi creştini, şi eu am hotărât să vorbesc astăzi de obşte despre obiceiurile cele 
bune şi rele şi să vă îndemn ca să le păziți pe cele bune şi folositoare de suflet; iar de 
cele rele şi vătămătoare de suflet, să vă feriti şi să le urâţi. Şi iată încep. 


2. Povestire 


Pe lângă alte obiceiuri şi predanii rele, pe care le aveau cărturarii, fariseii şi 
bătrânii evreilor, aveau şi aceste două: una, a-şi spăla mâinile înainte de a mânca; şi alta, 
a învăţa copiii să nu cinstească, nici să hrănească şi să ajute pe părinţii lor când au 
trebuință de ajutor la bătrâneţe, precum porunceşte Legea lui Dumnezeu, ci să-i lase 
neajutorați şi neîngrijiți la bătrâneţe. Şi ca să aibă la aceasta, pricină binecuvântată, 
învățau copiii să afierosească orice aveau în Korvana, adică, în sfânta vistierie a 
Bisericei. Şi dacă părinţii cereau cândva de la fiii lor ca să-i ajute, ei le răspundeau: Noi 
am dăruit toată averea noastră la vistieria Bisericei şi n-avem nici o putere (stăpânire) să 
o cheltuim spre a vă ajuta. Iar după ce afieroseau bogăția lor la Korvana, cărturarii şi 
fariseii, împărțeau împreună cu copiii, banii cei dăruiți şi aşa rămâneau nenorociţii 
părinți neajutorați şi neîngrijiți la bătrâneţe, precum tâlcuieşte sfântul Teofilact. lar când 
Domnul nostru lisus Hristos, umbla prin Iudeea şi învăţa, atunci au venit la El nişte 
cărturari şi farisei, şi vrând să-L defaime, cu pricină binecuvântată, L-au întrebat cu 
neruşinare zicându-l: Pentru ce ucenicii Tăi nu păzesc obiceiul cel predat de bătrânii 
evreilor? adică nu-şi spală mâinile când mănâncă pâine după cum facem noi ci mănâncă 

cu mâinile nespălate? „Pentru ce ucenicii Tăi calcă aşezământul bătrânilor? că nu-şi 
spală mâinile când mănâncă pâine” (Mat. 15, 2). 


Domnul răspunzându-le a zis: Pentru ce şi voi călcaţi porunca lui Dumnezeu, iar 
aşezământul şi obiceiul oamenilor îl păziţi? Dumnezeu poruncind a zis: Să cinstească 
copiii pe tatăl şi pe mama lor, şi ori cine va grăi de rău pe tatăl sau pe mamă-sa, să se 
ucidă; iar voi porunciţi copiilor să zică către nenorociţii lor părinți, — când cer să-i 
ajute, — că, averea noastră s-a sfințit şi n-avem cu ce să vă ajutăm şi prin obiceiul 
acesta, arătați că, a necinsti cineva pe tatăl său, sau pe mamă-sa, nu este vreun păcat Şi 
aşa pentru predania şi răul vostru obicei, defăimaţi Legea lui Dumnezeu. 


Iar El răspunzând, le-au zis lor: „pentru ce şi voi călcaţi porunca lui Dumnezeu 
pentru aşezământul vostru. Că Dumnezeu a poruncit, zicând: Cinsteşte pe tatăl tău şi pe 
mama ta. Şi, cel ce va grăi de rău pe tatăl său sau pe mama sa, cu moarte să moară. lar 
voi Ziceţi: cela ce ar zice tătâne-său, sau mâne-sa, dar este aceea cu care te-ai fi folosit 
de la mine, şi să nu cinstească pe tatăl său, sau pe mumă-sa. Şi aţi stricat porunca lui 
Dumnezeu, pentru așezământul vostru”. 


3. Că obiceiurile cele împotriva poruncilor, se cade să se lepede, 
precum şi obiceiurile împotriva Canoanelor 


Din istoria aceasta şi din răspunsul cel dat de Domnul nostru, ce învăţăm 
fraţilor? Învăţăm, că, poruncile Domnului şi ale sfintei Evanghelii, se cuvine a le păzi cu 
toată puterea noastră; iar obiceiurile şi predaniile oamenilor cari sunt contra poruncilor 
lui Dumnezeu, se cade a le defăima şi a le socoti de nimic; fiindcă e mai bine să 
ascultăm pe Dumnezeu şi să păzim cuvintele lui, decât să ascultăm pe oameni şi să 
păzim obiceiurile şi predaniile lor cele stricate; precum zic Sfinții Apostoli: „Se cuvine 
a asculta pe Dumnezeu, mai mult decât pe oameni” (Fapt. 5, 29). 


Pentru aceasta spune şi dumnezeiescul Grigorie Teologul: „Să defăimăm legea 
cea omenească, pentru Legea Duhului” (Cuvânt I. pentru pace). Căci, dacă după marele 
Vasile, se cade a lepăda creştinii chiar şi această Lege Veche a lui Dumnezeu; fiindcă 
orice creştin ar păzi dreptatea Legei Vechi, acesta ca un preacurvar se judecă; ce încă va 
mai zice cineva pentru predaniile oamenilor? cât se cade a se lepăda şi a se călca? şi cât 
are a se judeca orice creştin care voieşte să le păzească? „Căci, dacă porunca Legii cea 
păzită de oarecari din cei ce au mărturisit lui Dumnezeu la Botez, că nu vor mai vieţui 
loruşi, ci Celui ce a murit şi a înviat pentru ei, aduce la osânda preacurviei, ce va mai 
zice cineva pentru predaniile cele omeneşti?” (Cuvânt 2, pentru Botez). 


Şi nu numai că se cade a defăima relele obiceiuri ce se opun însuşi cuvintelor lui 
Dumnezeu, adică Scripturii Vechi şi celei Nouă, dar se cade să defăimăm încă şi să ne 
întoarcem şi de la celelalte obiceiuri şi predanii ale oamenilor, cari se împotrivesc Sf. 
Canoane ale Sinoadelor ecumenice şi localnice şi canoanelor şi dumnezeieştilor cuvinte 
ale purtătorilor de Dumnezeu Părinți şi Sf. învăţători ai Bisericei noastre. Fiindcă Sf. 
Sinoade şi Dumnezeieşti părinți, n-au spus cuvintele lor, nici au grăit cu duhul lumii 
aceştia, după cum vorbesc oamenii cei lumești, ci au grăit prin luminarea şi Darul Sf. 
Duh şi cuvintele lor sunt învățături dumnezeieşti care povățuiesc pe oameni la 
mântuirea sufletului şi la împărăția cerurilor. Pentru aceea şi împăratul Leon cel înțelept, 
porunceşte în Nearaua lui a 6-a, să se calce şi să nu se mai țină obiceiul care este oprit 
de dumnezeieştile şi Sf. Canoane; dar şi Canonul I al Sf. Sinod localnic cel din 
Sardichia, hotărăşte, să se desființeze din temelie obiceiul care strică şi vătăma 

bisericeştile lucruri: „Nu atât răul obicei, pe cât stricarea cea prea vătămătoare a 
lucrurilor se cade din însăşi temelii a se dezrădăcina”. 


4. Obiceiurile cele împotriva dreptului cuvânt, 
se cade a se lepăda ca nişte vătămătoare de suflet 


Ce zic? dacă un obicei care se face, nu se împotriveşte nici dumnezeieştilor 
Scripturi, nici Sf. Canoane sinodiceşti, nici cuvintelor dumnezeieştilor Părinţi, ci se 
împotriveşte numai firescului şi dreptului cuvânt şi este vătămător numai sufletului, cu 
toate acestea, acel obicei se cade să se strice şi să se lepede; aşa adeverează 
dumnezeiescul loan Gură de Aur zicând: „Nu căuta, te rog, întru nimic obiceiul, ci cea 
de trebuință şi nu cea vătămătoare de suflet” (Omil. 56, la Facere). Şi ca să zicem 
despre obiceiuri un cuvânt de obşte şi cuprinzător, fraţii mei iubiți, dacă este lucrul bun, 
trebuincios şi folositor sufletului nostru, să se facă de noi acel obicei, măcar că din 
vechime n-a fost obicei la acest lucra; iar de este lucrul rău şi vătămător sufletului 
nostru şi netrebnic să nu se facă acel obicei de noi, chiar de ar fi fost din vechime astfel 
de obicei, ci să se urască şi să se lepede; precum şi pe aceasta o dovedeşte tot acest 
Hrisostom zicând: „Să nu-mi zică mie cineva, că este obicei. Unde se îndrăzneşte şi se 
face păcatul, de obicei nu-mi pomeni. Ci de sunt rele cele ce se fac, măcar obicei vechi 
de va fi, strică-l pre el; iar de nu sunt rele, măcar de nu va fi fost obicei, bagă-l şi-l 
sădeşte pe el”. (Cuvânt la graiul Apost. Iar pentru a ne feri de curvii, fiecare să-şi aibă 
femeia sa). 


Impotrivire — Dezlegare 
Care obicei şi când ţine locul Legei 


Dar ce răspund unii? Obiceiul locului, capul legii. Şi iarăşi alţii zic: Legile 
împărăteşti poruncesc că obiceiul să aibă putere ca o lege nescrisă. Ascultaţi 
nepricepuţilor oameni, câți sunteți care răspundeți acestea: Da, poruncesc legile 
împărăteşti, să aibă putere obiceiul ca legea cea nescrisă, dar care obicei? Obiceiul cu 
pricină binecuvântată, obiceiul cel legiuit, cel drept, cel care s-a ţinut cu dreaptă 
socoteală şi care s-a cercat de bărbaţi înţelepţi şi vrednici de cuvânt, precum zice 
legiuitorul Armenopol (Cart. I, titlu 1) şi nu obiceiurile cele necuviincioase, nu 
obiceiurile cele fără socoteală şi nefolositoare, căci acestea nu se cade să se întărească şi 
să stăpânească, ci să se defaime şi să se distrugă, după acest Armenopol. 


Şi când trebuie să aibă obiceiul putere ca o lege nescrisă? Nu simplu şi 
totdeauna, ci numai când acel obicei se va adeveri şi întări de vreo judecătorie, sau de 
legile cele nescrise a fi drept şi când acesta nu s-ar împotrivi legii cele scrise; aşa 
porunceşte cartea II, a împărăteştilor legi, (titlul. I, cap. 41). lar câte obiceiuri nu s-au 
adeverit în felul acesta, şi sunt contra legii scrise, acelea trebuie să se strice, să se 
desființeze şi să se socotească de nimic. 


Alţii iarăşi pricinuind zic: Ce să facem dacă răul şi stricatul obicei al oamenilor 
are putere să înşele pe oameni şi este cu anevoie a se păzi cineva de el, precum zice pe 
deoparte Marele Vasile, iar pe de alta, dumnezeiescul Gurădeaur. Pentru aceea Marele 
Vasile spune: „Dacă ne-au înşelat pe noi prea înrăutăţitul obicei, prin urmare s-a făcut 
nouă pricină de mari răutăţi, stricatul obicei al oamenilor” (Cuvânt pentru judecăţile 
lui Dumnezeu). 

lar Hrisostom zice: „Greu lucru este obiceiul şi are putere mare de a ne 
împiedica, şi cu anevoie poate cineva să scape de el” (Cateheză către cei ce vor să se 
boteze). Către care răspundem: Da, ştim şi noi că obiceiul are putere să înşele pe 
oameni, precum zice Gură de Aur; căci pe câtă putere are obiceiul, încă pe atâta şi mai 
multă putere şi silință trebuie să pună omul, ca să strice acel rău şi puternic obicei, ca să 
scape de el; iar în locul celui rău să întărească alt obicei bun şi folositor de suflet după 
cum iar acest Sf. Gură de Aur, mai jos zice acestea: „Deci cu cât mai mult cunoşti 
puterea obiceiului, pe atât mai mult sileşte-te să scapi de răul obicei, şi către altul mai 
bun mută-te”. 


Fiindcă într-adevăr, e o mare ruşine, ca răul obicei, răutatea, păcatul şi 
necunoştinţa, să aibă atâta putere şi tărie, încât să înşele pe oameni; iar bunul obicei, 
adică, fapta bună, bunătatea şi întreaga înțelepciune, să fie biruite şi călcate, şi să nu 
aibă putere spre a povăţui pe oameni la lumină şi la adevăr. Că după toate legile, prea 
cuviincios este, să biruiască totdeauna cele bune pe cele rele, şi înțelepciunea pe 
necunoştinţa, dar nicidecum cele rele pe cele bune; adică necunoştinţa pe intelepciune, 
precum zice Solomon: „Pe înţelepciune nu o biruieşte răutatea” (Int. 7; 30). 

Pentru aceasta fraţii mei creştini, să urâm şi să ne ferim din tot sufletul de 
obiceiurile cele rele, care se ţin la noi; precum porunceşte Sf. Evanghelie, 
dumnezeieştile şi Sf. Canoane, Sf. Părinţi şi legile împăraților; şi să nu ne facem 
neascultători atâtor mărturii, pe care le-am pomenit mai sus. Să nu ne luăm după 
reformele cele născocite de unii creştini neînțelegători, atât la zidirea caselor, cât şi la 
mâncări şi băuturi şi la îmbrăcămintea bărbaţilor şi a femeilor; pentru care reforme, 
porunceşte Ap. Pavel lui Timotei şi-i zice: „lar de poftele tinereţelor, fugi” (II Timotei 
2, 22). şi care sunt poftele tinereţilor? Răspunde Sf. Teofilact şi zice: „că este orice 
poftă necuviincioasă, ori dezmierdare, ori Creştinii trebuie sa se întoarcă de la 
obiceiurile rele, slavă, ori bani; care toate sunt visuri deşarte ale minţii celei neaşezate; 
fiindcă poftele acestea şi fanteziile, sunt nebuneşti şi însuşite minților celor tinereşti şi 
neintarite ”. 


6. Obiceiurile rele, au băgat în creştini înşelăciuni păgâneşti 


Fiindcă aceste reforme (moda) şi obiceiuri rele, sunt asemenea cu aerul cel 
stricat şi purtător de moarte. Pentru aceea, precum cei ce respiră aerul cel purtător de 
moarte şi vătămat, întâi ei se molipsesc şi mor, şi după aceasta, molipsesc şi pe câţi se 
apropie de dânşii şi le pricinuiesc moarte; într-acest fel şi câți urmează relelor obiceiuri 
şi reformelor, ei întâi se strică sufleteşte, apoi strică şi pe cei ce le urmează lor, măcar că 
nu simt; aşa hotărăşte Marele Vasile: „Precum la satele cele molipsite de boale, aerul 
cel respirat, pe ascuns bagă boala în locuitorii cei de acolo; aşa şi obiceiul ruşinos, 
mari răutăţi bagă în suflet, deşi omul nu simte îndată vătămarea ” (pag. 92, tom. I, al 
Octateucului). Aceste din urmă rele obiceiuri şi reforme, au băgat înlăuntrul sfintei vieți 
creştineşti, superstiţiile* şi înşelăciunile, pe care le au necredincioşii şi păgânii. Şi oare, 
nu este, frații mei, înşelăciune păgânească a zidi creştinii cei de astăzi case mari cu 
ziduri înalte, strujite cu meşteşug, zugrăvite pe dinafară şi măreţe la privire? Pentru 
aceasta şi dumnezeiescul Hrisostom mustră pe creştinii care zidesc case strălucite, 
zicând: „Să nu fim nesăţioşi şi nemulțumitori; să nu căutăm case strălucite, căci, 
suntem călători şi nu stătători. De aceea, dacă cineva a cunoscut că viața aceasta este 
ca o cale şi oştire; sau cum ar zice cineva, oaste trecătoare, nu va căuta case strălucite 


4 Credinţa falsă, într-alte religiuni... (a păzi obiceiuri, care nu trebuiesc păzite). A ieşi înaintea cuiva cu 
vas deşert, e semn rău, pentru care se va zice în cuv. 9 (Nota traducătorului). 

şi împodobite” (Cuvânt 23, la cea către Efes). şi Solomon zice: „Cel ce-şi face casă 
înaltă, caută sfărâmare” (Pild. 17, 17%. 


Nu este obicei păgânesc a se împodobi creştinii, — atât bărbaţii cât şi femeile — 
afară de cuviinţă cu haine strălucite şi scumpe? cu luxoase încălțăminte, cu aurării, cu 
argintării şi cu giuvaere? Nu este obicei păgânesc să clevetească creştinii, să jure strâmb 
şi să se pârască unul pe altul? Nu este obicei păgânesc a juca creştinii cărți, cube, dame 
şi alte jocuri de acest fel şi a bârfi, a glumi şi a râde? Nu este păgânesc obicei şi a se 
unge creştinii cu mirosuri şi a ţine la ei parfumuri şi mirosuri ca să miroasă? Nu este 
obicei păgânesc, a se desfăta şi a se îmbuiba creştinii, cu atâtea feluri de mâncări prea 
gustoase? 


Şi ca să zic în scurt, nu sunt mai toate obiceiurile creştinilor de acum întocmai cu 
obiceiurile necredincioşilor şi ale păgânilor? Nu joacă şi cântă şi vorbesc măscări 
creştinii ca şi necredincioşii. Nu aleargă la vrăjitori şi la vrăjitoare ca să le ghicească, şi 
fac flecării şi poveşti ca şi păgânii? Nu se vrăjesc creştinii de către cei de altă credință, 
şi poartă baiere spre păzirea lor, şi nădăjduiesc în acestea întocmai ca necredincioşii 
păgâni? Nu încalecă pe cai“ şi armăsari buni? Nu se duc de privesc la teatre, la circuri, şi 


5 Şi în alt loc acest dumnezeiesc Hrisostom istoriseşte că un filosof intrând odată într-o casă a unui boier, 
care era împodobită şi aurită şi cu mărgăritare şi cu stâlpi sculptați frumos. Văzând însă că şi pardoseala 
casei aceleia este peste tot aşternută cu pefe (aşternuturi scumpe), a scuipai în faţa stăpânului casei. 
Certând, deci, boierul pe filosof de ce a făcut aceasta, i-a răspuns că nefiind loc deşert pentru a scuipa, a 
fost silit să scuipe în faţa lui, fiindcă numai aceea era goală de podoabe şi aşternuturi. lar după aceea 
adaugă sfântul şi zice: Vezi cât este vrednic de râs şi lesne defăimat de toţi, cel care împodobeşte pe cele 
dinafară? Şi cu dreptate, căci de care pedeapsă nu e vrednic să primească cel ce îşi împodobește zidurile şi 
sălile casei sale şi celelalte lucruri ale lui, iar sufletul îl lasă neîmpodobit, urât zdrențăros, flămând, plin de 
rănile patimilor şi de mii de răutăţi zdrențuit? “Vezi cât e vrednic de batjocorit cel care împodobe şte pe 
cel dinafară şi lesne defăimat de toţi cei ce au minte? ŞI, intr-adevăr, căci dacă zidirile şi saloanele şi toate 
celelalte le împodobeşti, iar sufletul îl laşi mânjit, negrijit, îmbrăcat în zdrențe, necurăţit, flămând, plin de 
răni şi de mii de câini sfâşiat, spune-mi, de care pedeapsă nu eşti vrednic? (în Ecloghi). 

* Dovadă că nu se cade a încăleca creştinii pe cai, mărturiseşte: a) Legea Veche, care poruncește că 
împărații şi boierii evreilor să nu aibă cai. „Nu vei înmulți, zice, ţie-ți cal, şi să nu întorci pe popor în 
Egipt după ce-ţi vei înmulți cai“ (II Lege 17,16). De aici luând pricină şi proorocul David, a zis: 
„Mincinos este calul spre mântuire, întru mulțimea puterii sale nu se va mântui“ (Ps. 32,17). Pe care 
tâlcuind-o marele Vasile, zice: „.... cu totul s-a lepădat din întrebuinţarea Sfinților calul, şi nici în războaie 
bine norocind Israil, putere călărească se vede că a uneltit, nici deosebi cineva din sfinți, folosirea cailor 
ca pe o potrivită a primit-o“. Acum, dacă Evreii, care erau încă prunci față de creştini, şi mai cu seamă, 
dacă împărații Evreilor şi boierii erau opriți a întrebuința cai şi armăsari, cum a zis dumnezeiescul Vasile, 
cu mult mai mult creştinii cei ce au ajuns la bărbat desăvârşit al vârstei lui Hristos, sunt opriţi de a 
încăleca pe cai? b) A nu încăleca creştinii pe cai, o adeverează însuşi începătorul şi Săvârşitorul mântuirii 
noastre, lisus Hristos, carele în tot timpul petrecerii Sale pe pământ, n-a umblat călare, ci pe jos cu 
picioarele, a înconjurat toată Palestina, propoveduind Evanghelia împărăției cerurilor, iar când avea 
trebuință să meargă călare ca să împlinească proorocia n-a întrebuințat cal sau catâr, ci asin, dând pilda 
creştinilor şi ucenicilor Săi ca să-i urmeze şi ei asemenea. lar de este cineva bolnav cu trupul, sau bătrân, 
şi nu poate să meargă pe jos, să nu întrebuinţeze cai sau catâri, ci să meargă călare pe asini (măgari) 
numai pentru împlinirea trebuinţei şi nevoia trupului, şi afară de trebuinţă să nu iasă precum tâlcuieşte 
Gură de Aur: „Pentru aceasta şi acum, fiindcă se întâmplă unii mai neputincioşi care, să aibă trebuință de 
dobitoace, şi la acestea s-a pus măsură (de Domnul adică), arătând că nu cai, nici catâri înhămând se cade 
a se purta, ci asini a folosi, şi mai încolo a nu păşi, şi pretutindenea trebuinţa a se împlini“ (în şirul celei 
de la Matei cap. 20). Ştii al cui este obiceiul să umble călare pe cai şi cai mândri şi scumpi? este al 
Turcilor, al Neamurilor, al Asirienilor, al Egiptenilor, al mândrului Faraon şi al îngâmfatului Sinahirim, 
precum zice marele Vasile, şi nu al creştinilor celor smeriţi, şi ucenici ai smeritului lisus. „Faraon a 
întrebuințat cai şi călăreți, şi Senahirim cel trufaş, cu fălnicia şi arătarea cailor lui, s-a trufit. Pentru 
aceasta caii şi călăreţii lui Faraon i-au aruncat în mare; iar lui Sinahirim i-au adormit toţi călăreţii lui“ 
(Tâlc. la Ps. 32). Unele ca acestea zice dumnezeiasca Scriptură şi Sf. Părinţi, oprind cu desăvârşire pe 

la sporturi, ca şi neamurile? O vai de noi! Şi unde este acum un alt leremie, să plângă pe 
creştinii cei de acum, după cum a plâns, oarecând pe Evrei, şi să zică pentru ei cuvintele 
acelea: „Cum se va negri aurul? Schimba-se-va argintul cel bun? vărsatu-s-au pietrele, 
cele sfinte la începutul tuturor ieşirilor. Fiii între vase de lut, care sunt lucruri de mâinile 
olarului?” (Plân. 4, 1, 2). Adică, cum s-a negrit aurul? cum s-a schimbat argintul cel 
curat? cum s-a aruncat în drumuri pietrele cele de mult preţ şi sfinte? Cum fiii cei de aur 
ai Sionului s-au făcut ca vasele cele de lut ale olarului! 

Şi în adevăr, păgânii cei necredincioşi, se cădea să imiteze obiceiurile cele bune 
ale creştinilor, iar nu din contră, creştinii să urmeze amăgitoarele obiceiuri ale 
păgânilor. Pentru că neamurile sunt aramă şi plumb; iar creştinii sunt aurul cel curat şi 
argintul. De aceea, precum se spoieşte arama şi plumbul cu aur, şi prin spoirea lui se 
străluceşte şi se face frumos; aşa se cădea şi păgânii să se înfrumuseţeze şi 
împodobească de la cinstitele şi sfintele obiceiuri ale vieții creştinilor. Dar acum, vai! se 
fac toate din contră; creştinii cari sunt aurul cel curat, se afumă de la sluţenia aramei şi a 
obiceiurilor celor păgâneşti; argintul se face plumb, pietrele cele de mult preţ, se fac 
pietre necinstite, şi cei cari strălucesc după credință ca zăpada şi ca laptele şi ca lumina, 
se fac, din vieţuire, şi din fapte, ca nişte funingine şi cărbuni negri. Pentru aceasta 
plângând iarăşi Ieremia zicea: „Curăţitu-s-au cei sfințiți ai mei mai mult decât zăpada, 
luminatu-s-au mai mult decât laptele, închegatu-s-au mai mult decât piatra safirului 
smulgerea lor. Intunecatu-s-au mai mult decât funinginea chipul lor, nu s-au cunoscut 
întru ieşiri. (Plân. 4; 7-8). Iar proorocul David: „Si s-au amestecat între păgâni şi au 
deprins lucrurile lor” (Ps. 105, 34). 


7. Obiceiurile cele rele ale creştinilor, nu lasă neamurile să creadă 
în Hristos. Creştinii au să dea răspuns şi pentru neamuri 


Creştinii au poruncă de la Dumnezeu să se facă sfinți, precum şi Dumnezeu este 
sfânt „Fiţi sfinți, că sfânt sunt eu, Domnul Dumnezeul vostru”. (Leviticul 19, 2). Pentru 
aceasta toate lucrurile şi obiceiurile creştinilor, se cuvine prin urmare să fie şi acestea 
toate sfinte, toate cinstite, toate cu bună aşezare, toate evlavioase, încât văzându-le pe 
acestea, cei necredincioşi şi neamurile, nu numai să laude pe creştini ca pe o sămânță 
binecuvântată de Dumnezeu, precum zice Isaia: „Şi se va cunoaşte întru neamuri 
sămânţa lor şi a fiilor lor în mijlocul popoarelor, tot cel ce va vedea pe ei îi va cunoaşte, 
că aceştia sunt sămânță binecuvântată de Dumnezeu” (Isaia 61, 9); ci să se îndemne încă 
să creadă în lisus Hristos şi să primească credinţa creştinilor. 


Văzând neamurile cele necredincioase, că la creştini se ţin lucruri şi obiceiuri 
păgâneşti, nu se îndeamnă să creadă în Hristos, şi să slăvească pe Dumnezeu şi Tatăl, 
precum ne-a poruncit Domnul zicând: „Aşa să lumineze lumina voastră înaintea 
oamenilor, ca să vadă lucrurile voastre cele bune şi să slăvească pe Tatăl vostru cel din 
ceruri” (Matei 5, 16); ci se pornesc şi zic acestea: Creştinii se laudă că sunt mai buni 
decât noi în credinţă, dar şi ei sunt asemenea ca şi noi, pentru că lucrurile şi obiceiurile 
pe care le facem noi, şi ei le fac, şi cu aceste cuvinte hulesc pe Dumnezeu şi numele cel 
sfânt al creştinismului, şi cauza acestei hule suntem noi, după cum însuşi Dumnezeu, cu 
multă întristare zice: „Pentru voi numele Meu, pururea se huleşte întru neamuri” (Isaia 
52, 5). Pentru aceasta foarte cu înțelepciune, şi prea cu adevărat spune un părinte: „Că 


creştini de a călări pe cai şi catâri; iar dacă în vreun loc sunt drumurile grele şi cu anevoie de călătorit cu 
asini, este iertat creştinilor să întrebuințeze şi cai sau catâri; însă nu de mult preţ, nici îmbrăcaţi şi 
împodobiţi cu multă cheltuială, ci smeriți îmbrăcaţi, precum se cade creştinilor. Şi dacă toți creştinii nu se 
cade a întrebuința cai frumoşi sau catâri îmbrăcaţi cu multă cheltuială, cu cât mai mult nu se cade a 
întrebuința prea sfințiții Arhierei şi preoţii? 

noi creştinii, avem să dăm seamă înaintea lui Dumnezeu, nu numai pentru noi, ci şi 
pentru neamuri şi pentru cei necredincioşi.” 

Dacă noi am avea viaţă sfântă, precum şi credinţa ne este sfântă, într-adevăr am 
fi tras şi pe păgâni la credința noastră cea creştinească. Şi aceasta este pricina pentru 
care Domnul a asemănat împărăţia cerurilor, şi propovăduirea dumnezeieştii Evanghelii 
cu aluatul. „Asemenea este împărăţia cerurilor, ca aluatul pe care luându-l femeia l-a 
ascuns în trei măsuri de făină, până ce s-a dospit toată” (Matei 13, 33), ca să ne arate 
prin asemănarea aceasta, că, precum aluatul când se va frământa cu făina, schimbă întru 
asemănarea lui toată făina aceea şi o preface în aluat, şi acela iarăşi poate să schimbe 
altă făină şi să o facă iarăşi aluat. 

Într-acest chip, şi Domnul, a pus întâi pe Apostolii Săi, ca pe un aluat al 
credinței în cele trei neamuri ale oamenilor, al ludeilor, zic, al păgânilor şi al 
Samaritenilor (că aceştia erau între iudei şi neamuri), dar nici iudei desăvârşiţi, şi nici 
neamuri desăvârşite; şi aşa frământându-se, ne-au făcut aluat asemenea lor, sau 
asemenea creştinilor. A lăsat deci pe ceilalți oameni, adică pe cei necredincioşi şi 
necinstitori de Dumnezeu, ca să-i prefacem noi creştinii în credinţa lui Hristos, şi ca un 
aluat ce suntem, să-i frământăm pe toți şi să-i facem aluat asemenea nouă, adică 
credincioşi creştini. 

Acum socotiți, de câtă osândă suntem noi vrednici! Apostolii, cari erau atât de 
puţini, au întors pe cei mai mulți din oameni la buna credinţă, iar noi care suntem atât de 
mulți, nu putem acum să întoarcem pe cei puțini necinstitori de Dumnezeu ce au mai 
rămas. Pentru ce? Pentru lucrurile noastre cele viclene şi pentru viaţa şi petrecerea 
noastră cea păgânească şi stricată; de aceea a zis dumnezeiescul Gură de Aur: „Pentru 
aceasta a amestecat Dumnezeu mulțimea celor ce credem Lui, ca să împărtăşim pe 
ceilalți din cunoştinţa noastră (creştinească). ...Că dacă 12 oameni pe toată lumea a 
frământat-o, înțelegeți, câtă este răutatea noastră, când atâția fiind, să nu putem îndrepta 
pe cei ce au mai rămas, atâtea milioane fiind noi, am fi de ajuns să se facă frământătura” 
(Omil. 46, la Mat.) . 


8. Ce certări iau cei ce urmează obiceiurile păgânesti 


Prin urmare, fraților, dacă până acum am urmat relelor obiceiuri vătămătoare de 
suflet, ale păgânilor şi necredincioşilor, de astăzi înainte, să ne pocăim şi să încetăm de 
la acestea, şi să ne temem de certările şi afuriseniile cu care dumnezeieştii Apostoli 
canonisesc şi pedepsesc pe cei ce fac obiceiuri păgâneşti; căci aşa zic ei în 
aşezământurile lor: „Dacă cineva urmează obiceiurile elineșşti, ori basmele iudaiceşti, ori 
să înceteze, ori să se scoată afară din Biserică” (Car. 8, cap. 32). Aţi auzit, creştinilor, ce 
poruncesc Sf. Apostoli? Oricare, zice, va urma obiceiurile Elinilor şi ale Neamurilor, 
sau basmele Evreilor, acesta, ori să lase acele obiceiuri şi să înceteze, ori de nu va 
înceta, să se scoată şi să se depărteze de la Sf. Taine şi din Biserică şi de însoţirea 
creştinilor, şi să se socotească ca un necredincios şi păgân. Vrednic de mirare este, că 
dumnezeieştii Apostoli zic aceasta şi pentru cei necredincioşi, care cer credința cea în 
Hristos. Adică, dacă vreun necredincios şi păgân va cere să se boteze şi să creadă în 
Hristos, acesta, sau să înceteze de la elineșştile obiceiuri, sau de nu va înceta, să se 
lepede şi să nu se primească la credință. 


7 Cei înţelepţi, împart populaţia lumii cunoscute, în 30 de părti, dintre care, 19 părţi sunt Păgâni şi slujitori 
de idoli; iar cele 5 sunt şi se numesc Creștini; iar 6 sunt Turci. Deci, socotiți câtă osândă vom lua noi 
creştinii, fiindcă pentru reaua noastră vieţuire, noi ne-am împuţinat, iar închinătorii de idoli şi Turcii, s-au 
înmulțit (Vezi pentru aceasta în cartea „Ingăd. religiunilor”). 

Să auzim însă şi deosebit pe Apostolul Pavel cât de înfricoşat ne porunceşte 
nouă creştinilor, să nu umblăm ca celelalte neamuri cu mintea deşartă şi întunecată şi 
depărtată de la Dumnezeu, pentru necunoştinţa şi învârtoşarea inimei lor. „Drept aceea, 
aceasta zic şi mărturisesc întru Domnul, ca să nu-mi umblaţi voi, precum şi celelalte 
neamuri umblă întru deşertăciunea minţii lor, întunecați fiind la minte înstrăinați de 


viața lui Dumnezeu, pentru necunoştinţa care este întru ei, pentru învârtoşarea inimei 
lor” (Efeseni 4, 17). 


Deci, să arătăm întru noi, fraţilor, acele luminate semne, cu care ne despărțim şi 
ne deosebim de Neamuri, şi prin acestea, să ne cunoaştem că noi suntem adică botezați, 
iar aceia nebotezaţi; că noi suntem creştini, iar aceia păgâni; noi suntem binecredincioşi 
şi Ortodocşi, iar aceia, necredincioşi şi rău slăvitori. Şi care sunt semnele acestea? 
Răspunde dumnezeiescul Grigorie de Nyssa şi zice, că nu este schimbarea şi deosebirea 
firei şi a caracterului omenesc. Nu. Fiindcă, firea pe care o au creştinii, aceiaşi o au şi 
păgânii şi acelaşi caracter al trupului pe care îl au creştinii înainte de a se boteza, îl au şi 
după botez; căci firea omenească rămâne una şi aceeaşi, fără a se schimba. Dar zice, că 
semnele cele arătate ale creştinului sunt, deosebirile cunoştinței spre mai bine, 
schimbarea curatei vieți şi sfinte, a lăsa creştinii obiceiurile lor cele vechi şi rele şi a 
întrebuința alte obiceiuri bune, care se potrivesc cu viaţa lor cea nouă după Hristos. 

Acestea sunt semnele care deosebesc pe omul cel nou de cel vechi; acestea sunt 
semnele care despart pe creştini de păgâni şi pe cei botezați în numele lui Hristos, de cei 
necredincioşi şi nebotezaţi. „Arată-mi mie după tainicul Dar al Botezului, şi pe chipul 
schimbării şi prefacerea spre mai bine, prin curata vieţuire... Căci caracterul trupului 
rămâne neschimbat şi privirea firilor şi plăsmuirea nu se schimbă; ci este trebuinţă 
întru toate de o curată lămurire, prin care să se arate şi să se deosebească omul cel de 
curând născut şi nou, de cel vechi, prin oarecare semne. Şi aceasta socotesc să fie 
mişcările cele din voinţa sufletului, care despărțindu-se pe sine de obiceiul cel vechi, îşi 
va croi altă viețuire mai nouă, arătând luminat celor cunoscuţi, că ei sau făcut alții din 
alții, nici un semn al obiceiului celui vechi purtând” (Cuvânt la Botez). 


9. Creştinii nu trebuie să urmeze pe cei ce scornesc obiceiuri rele. Nu se 
cuvine să se lupte cu cei care îndreaptă obiceiurile rele. 
Cei ce le stau împotrivă, cu cine se aseamănă 


Pentru aceea, dacă vreun creştin, cleric sau mirean, bărbat sau femeie, ar voi să 
născocească vreun nou şi rău obicei, sau vreo născocire necuviincioasă creştinilor şi 
vătămătoare de suflet; sau în mâncări, sau altceva asemenea; păziți-vă bine şi luați 
aminte, fraţii mei să nu-i urmeze nimenea dintre voi, sau să-i laude că a făcut bine; 
fiindcă şi voi acelaşi păcat veţi avea cu cel ce a născocit acel rău obicei şi deopotrivă vă 
veți munci. Pentru aceasta, porunceşte Marele Vasile şi zice: „Că nu se cuvine să 
urmăm Stricatelor înşelăciuni a celor mulți, şi să întărim pe cele rele prin împărtăşirea 
lucrului” (Hotar, pe larg 40). Ce zic? Ba nici odată nu se cade să faceţi sau să imitați 
acel rău obicei şi reformă; ci din tot sufletul să-i urâţi şi să vă întoarceți dinspre el. Aşa 
vă porunceşte dumnezeiescul Gură de Aur, zicând: „Nu-mi spune mie obiceiul, pentru 
că de va fi lucru rău, nici odată să nu se facă; iar dacă nu este rău, să se facă 
totdeauna” (Omil. 12, la cea dintâi către Corinteni). 

Iar de s-ar afla iarăşi vreun creştin temător de Dumnezeu, preot, sau mirean, 
bărbat sau femeie, care prihăneşte şi ceartă vreun obicei rău, şi caută în tot chipul să-l 
distrugă din temelie, pentru că vătăma şi munceşte sufletele creştinilor, păziţi-vă bine şi 
luați aminte, fraţii mei, să nu vă sculați asupra lui să-i faceţi vreun rău şi să-l clevetiți 

cum că caută să strice acel vechi obicei pe care l-au păzit atâţia oameni, că de veţi face 
aşa, sunteți asemenea cu evreii cei fără de lege şi ucigători de Dumnezeu, cari 
mărturisind minciuni împotriva Sf. întâi mucenic şi arhidiacon Ştefan, îl învinuiau 
spunând: „Ştefan a zis, că lisus Nazarineanul vrea să strice obiceiurile pe care le-a 
predat Moise Evreilor”. Că l-am auzit pe el zicând: „Că lisus Nazarineanul acesta, va 
strica locul acesta, şi va schimba obiceiurile care ne-a dat nouă Moise” (Fapt. 6, 14). 

Să zic ceva încă şi mai înfricoşat? Toţi cei care pârăsc şi caută să facă rău 
omului celui ce voieşte să strice obiceiurile cele rele şi vătămătoare de suflet, şi să 
întărească altele bune şi folositoare, unii ca aceştia sunt mai răi încă şi decât draci. 
Aceasta se dovedeşte din istoria spusă la faptele Sf. Apostoli, care zice aşa: Era odată la 
Filipeni, apostolul Pavel cu apostolul Sila şi Timotei, propovăduind Evanghelia. Acolo 
se afla şi o slujnică a unui Elin ce avea duh pitonicesc, adică drac ghicitor, întâlnindu-se 
deci slujnica aceea cu Apostolii, când se duceau la rugăciune, mergea în urma lor şi 
striga: „Oamenii aceştia sunt robi Dumnezeului celui prea înalt şi vă vestesc vouă calea 
mântuire!” (Fapt. 17). 

Deci auzind-o Pavel, s-a milostivit şi a scos dracul dintr-însa. Dar stăpânii 
slujnicei aceleia văzând că au pierdut câştigul ce-l căpătau din ghiciturile ce le făcea 
dracul, prin slujnica lor, s-au sculat asupra lui Pavel şi a lui Sila, şi a celorlalți Apostoli, 
şi i-au dus în târg, dându-i ostaşilor şi zicând: „Aceşti oameni tulbură cetatea noastră. 
Judei fiind, şi vestesc obiceiuri care nu este slobod nouă a le primi, nici a le face, romani 
fiind noi” (Fapte 16, 20). Socotiţi, fraților! Dracii strigau că Apostolii vestesc calea 
mântuirii, iar oamenii strigau că propovăduiesc alte obiceiuri noi. Pentru aceasta şi 
creştinii care grăiesc de rău pe oamenii ce caută să strice obiceiurile cele vechi şi rele şi 
să întemeieze altele bune şi sfinte, sunt mult mai răi şi decât dracii. 


Incheiere 


Dar voi, iubiții mei fraţi, nu vă asemănați cu aceşti oameni, adică cu stăpânii 
slujnicei vindecate, nici să vă arătați şi de cât dracii mai învârtoşaţi, ci mai ales lăudați 
prin cuvinte şi imitați cu lucrul pe oamenii cei ce se silesc şi se nevoiesc să strice 
obiceiurile cele vătămătoare de suflet, ce se țin în locurile voastre; şi să-i aveți pe ei, ca 
pe nişte făcători de bine şi bine voitori mântuirii sufletelor voastre, ai vieții şi 
pricinuitori veşnicilor bunătăți. Ca prin lucrarea dimpreună a tuturor să se stingă din 
viața şi petrecerea creştinilor păgâneştile obiceiuri ce au stăpânit până acum. Să se 
sădească şi să crească copaci mari, înflorind, cu timpul, bunele şi folositoarele de suflet 
obiceiuri ale strămoşilor şi sfinților noştri creştini din vechime. Cu darul şi iubirea de 
oameni, a Domnului nostru lisus Hristos, căruia se cuvine slava şi stăpânirea, împreună 
cu Tatăl şi Sfântul Duh, în vecii vecilor. Amin. 

CUVÂNT II 


Care învaţă pe creştini, că nici de cum nu se cade a cânta cu 
organe, nici să joace şi să cânte din gură. 


PRECUVÂNTARE 


Vai! celor ce se scoală dimineaţa şi umblă după „băutură beţivă, aşteptând până 
seara, că vinul îi va arde pe ei. Cu chitare, cu alăute, cu timpane şi cu fluiere beau vinul; 
iar spre lucrurile Domnului nu caută, şi lucrurile mâinilor Lui nu le socotesc. Pentru 
aceasta s-a luat în robie poporul meu, că n-a cunoscut pe Domnul şi mulți au murit de 
foame şi de sete de apă. Şi şi-a lărgit iadul lăcomia sa, şi şi-a deschis gura sa fără de 
încetare” (Isaia 5; 11-14). 

Iată iubiții mei creştini, ce înfricoşate cuvinte a grăit Duhul Sfânt prin proorocul 
Isaia împotriva celor ce mănâncă şi bea cu alăute şi cu timpane! Iată care este hotărârea 
înfricoşată dată de Dumnezeu asupra celor ce cântă cu felurite organe, joacă şi cântă din 
gură! lată cât de jalnice sunt glasurile care strigă Atotţiitorul, văicărind pe toți cântătorii 
din organe, pe toți jucătorii şi pe cei ce cântă din gură. Vai! zice şi amar celor ce se 
scoală de dimineaţă din somn, şi aleargă să bea rachiu. Vai! celor ce zăbovesc în 
cârciumi până seara, pentru că vinul şi rachiul îi va arde de tot! Aceştia beau vinul cu 
alăute, cu chitare, cu timpane şi cu fluiere, iar la poruncile Domnului nu voiesc să caute, 
şi lucrurile lui Dumnezeu nu le socotesc. Pentru aceasta poporul meu se va robi, şi mulți 
din ei vor muri de foame şi de sete; pentru că nu cunosc, nici se tem de Domnul şi iadul 
s-a deschis şi şi-a lărgit gura ca să-i primească. 


Trei pedepse înfricoşează Dumnezeu cu aceste cuvinte, să dea celor ce cântă din 
organe, joacă şi cântă din gură: 1) Robia: „Pentru aceasta s-a luat în robie poporul meu”; 
2) moarte de foame şi de sete: „Si mulți au murit de foame şi de sete de apă”; şi 3) 
munca şi osânda, jos în lad: „Şi şi-a lărgit iadul lăcomia sa şi şi-a deschis gura sa fără de 
încetare”. Toate trei pedepse sunt într-adevăr înfricoşate şi groaznice, căci nu pedepsesc 
numai trupul, ci şi sufletul; nu pedepsesc numai în viaţa aceasta, ci şi în cea viitoare. 

Şi ce este mai rău decât robia? Ce altă răutate e mai mare, decât a muri de 
foame? Ce pedeapsă mai înfricoşată, decât întunericul iadului şi decât munca cea 
veşnică? Pentru aceasta apucând mai înainte a zis Dumnezeu despre aceşti muzicanți şi 
jucători şi cântători din gură: Vai şi amar! Fiindcă, vai, după cum tâlcuieşte marele 
Vasile, înseamnă că: „Tânguitor este graiul” (Cuvânt pentru cei beţivi). Deci, cu 
adevărat sunt vrednici de plâns cei ce cântă din organe şi cei ce cântă din gură şi joacă; 
căci se lipsesc nu numai de viaţa aceasta prin robie şi prin a muri de foame; dar se 
lipsesc încă şi de împărăţia cerurilor şi moştenesc numai şi numai pedeapsa muncii şi 
iadul. Pentru aceasta şi eu am voit astăzi să vorbesc către voi, fraţii mei creştini şi să vă 
arăt câte rele au pricinuit şi pricinuiesc muzicile, jocurile şi cântecele din gură şi prin 
urmare să vă dovedesc că, nu se cade creştinilor să întrebuinţeze acestea; şi luaţi aminte 
ca să înțelegeți. 

10. Câte rele pricinuiesc jocurile şi horele 


Cea dintâi şi mai mare răutate, pe care a pricinuit-o şi o pricinuiesc cântecele şi 
jocurile, este închinarea de idoli. Vrei să te adeverezi? Urmează-mi să mergem la 
Muntele Sinai. Aici, proorocul Moise, suindu-se să primească Legea cea scrisă de 
Dumnezeu, a vorbit cu El patruzeci de zile şi patruzeci de nopţi, iar poporul Evreilor 
Jos, văzând că întârzie Moise a se pogorî din Munte, s-a sculat asupra lui Aaron, fratele 
lui Moise, şi au cerut să le facă Dumnezeu. 

lar Aaron, adunând toţi cerceii de aur de la femeile evreilor, i-a turnat în 
topitoare şi din topitoare a ieşit un chip de vițel; şi le-a zis lor: „Aceştia sunt dumnezeii 
tăi Israile, care te-au scos din pământul Egiptului” (Ieşirea 32, 4). Atunci poporul 
văzând idolul s-a bucurat şi şezând a mâncat şi a băut şi după aceasta s-a sculat şi a 
început să joace, aducând jocurile ca o slujbă şi închinăciune şi cinste idolului. „Şi a 
şezut poporul de a mâncat şi a băut, şi s-a sculat să joace” (Ieşirea 32, 6). Pentru aceasta 
zice şi marele Vasile că: „Jocul lor era închinarea de idoli” (Cuvânt contra beţivilor). 

A doua răutate pe care a pricinuit-o şi o pricinuiesc cântările şi jocurile, este 
jurământul mincinos şi blestemul; căci citim la Judecători, că după ce cele 11 neamuri 
ale lui Israil au bătut pe neamul lui Veniamin, pentru acea mare desfrânare ce o făcuse 
femeii Levitului, n-au scăpat din ei decât numai 600; şi au făcut jurământ lui Dumnezeu 
şi au pus blestem asupra celor ce vor da femei la cei 600 care au scăpat. „Că s-au jurat 
fii lui Israil, zicând: blestemat să fie cel ce va da femeie lui Veniamin” (Judecători 
21,18). 

Cu toate acestea s-a făcut călcare acestui jurământ şi blestemul acesta s-a întors 
asupra lor, deşi nu de-a dreptul, ci cu vicleşug, din pricina jocurilor. Pentru că nişte 
femei din cele ce locuiau în Silom, au ieşit şi jucau la sărbătoarea Domnului, pentru 
aceasta s-au apucat cele 11 neamuri şi au sfătuit pe neamul lui Veniamin, să se ducă să 
răpească acele femei care jucau şi să le aducă la locul lui Veniamin şi acolo să le aibă de 
femei. „Mergeţi şi vă ascundeţi în vii, şi când veţi vedea că au ieşit fetele celor ce 
locuiesc în Silom, jucând cu dansuri, să ieşiţi din vii, şi fiecare bărbat să-şi răpească lui 
femeie, din fetele Silomului, şi să mergeţi în pământul lui Veniamin” (21, 20). 

A treia răutate, pe care a pricinuit-o şi o pricinuiesc cântecele şi jocurile, sunt 
vărsările de sânge şi uciderile; ucideri, nu de oameni simpli şi cum s-ar întâmpla, ci 
oameni prooroci şi înainte mergători; şi această dovadă este foarte lesne de aflat. Pentru 
că oricine va deschide Evanghelia cea de la Matei, şi va citi la cap. 14, va vedea acolo 
că, pentru jocul necinstitei fete a preacurvei lrodiada înaintea lui Irod, şi pentru plăcerea 
jocului ei, a înduplecat pe Irod să trimită ca să taie în temniţă capul celui mai mare decât 
toți proorocii, al dumnezeiescului loan înaintemergătorul, şi să-i dea ei ca dar pentru 
Joc, acel sfânt şi prea cinstit cap proorocesc, pe care îl cinsteau şi i se închinau în pustie, 
fiarele sălbatice şi leu. 


Şi ce alt rău, iubite, nu se pricinuieşte din jocuri şi din cântarea cu organe şi din 
gură? Din acestea se nasc împodobirile trupului şi înfrumusețările. Că cei ce se duc să 
joace şi să cânte, — ori bărbați, ori femei de vor fi — întâi se împodobesc şi se 
înfrumuseţează cu haine strălucite şi cu podoabe şi apoi se duc. Din aceasta se naşte 
purtarea miresmelor şi a parfumurilor; din aceasta se nasc privirile ochilor, cele fără 
rânduială şi necinstite; din acestea se pricinuiesc auzirile cele curveşti;, din acestea se 
pricinuiesc vorbirile cele ruşinoase şi glumele şi necuviincioasele râsuri şi chipurile şi 
mişcările cele fără rânduială; din acestea se nasc poftele cele trupeşti şi curviile cele din 
inimă și preacurviile, precum a zis Domnul: „Tot cel ce caută la femeie spre a o pofti pe 
ea, iată, a preacurvit cu dânsa, întru inima sa” (Matei 5, 28). 

Căci dacă cineva din întâmplare, întâlnind o femeie şi va pofti frumuseţea ei, 
curveşte şi preacurveşte cu dânsa, întru inima sa; cu cât mai mult curvesc şi preacurvesc 
în inima lor, atât bărbații cât şi femeile care se duc într-adins la horă, numai şi numai ca 
să vază frumuseţile bărbaților şi ale femeilor? Şi mai cu seamă când bărbaţii apucând 
femeile şi jucând cu ele, se aprind mai mult spre poftă trupească şi diezmierdare, prin 
atingerea? şi apucarea cu mâinile. 

Să zic ceva şi mai mult? De la jocuri şi cântece din gură se fac însă şi curviile şi 
preacurviile cele cu fapta şi cu lucrul. Pentru aceasta înțeleptul Sirah poruncește, să nu 
se apropie cineva de femeia cântăreață, ca să nu cază cu ea în curvie. „Cu muierea 
cântăreaţă să nu fii adesea, ca nu cumva să te prinzi în meşteşugul ei” (Cap. 9, 4); şi 
Marele Vasile hotărăşte că, femeile care joacă, dacă ar fi fecioare, îşi pierd fecioria lor, 
iar de sunt măritate pierd întreaga înțelepciune; că zice: „Miști picioarele şi sari 
nebuneşte, şi joci jocuri care nu ţi se cuveneau; fiind trebuinţă de a-ţi pleca genunchii 
spre închinăciune? Pe cine să tânguiesc? Pe fetele cele neispitite de nuntă, sau pe cele 
supuse jugului nunţii? Că acelea s-au întors neavând fecioria, iar acestea, curăţenia n- 
au dus-o înapoi bărbaţilor” (Cuvânt asupra celor ce se îmbată). 


11. Cu ce se aseamănă cântecele din organe şi horele. — Unde se 
fac hore, acolo este şi diavolul — La Botez creştinii au dat 
făgăduinţă să nu cânte din organe, nici să joace — Căci cântecile 
ŞI jocurile sunt pompă a satanei 


Pentru aceasta cu toată dreptatea se cade a numi cineva cântecele din organe, 
jocurile şi cântecele din gură, şcoala satanei, căci satana şi diavolul este cel întâi 
învățător, iar slujitorii lui, dracii, sunt subînvățători. Cei întâi şcolari însă, sunt cei ce 
cântă cu viorile şi cu alte organe; iar elevi şi eleve, sunt bărbaţii şi femeile care joacă şi 
cântă din gură. Lecţiile care se predau la şcoala aceasta sunt: desfrânarea şi neruşinarea, 
ruşinoasele cuvântări şi nebuneştile grăiri, curviile şi preacurviile, sodomiile şi orice alt 
păcat. 


Se cade încă a numi cineva cântecele şi jocurile sport (întrecere) şi luptă a 
diavolului; iar loc al nevoinţei şi stadie (stadion), este casa în care se lucrează şi se 
săvârşesc acestea; răsplătitor însă şi dătător de cununi, care şade pe scaunul cel înalt al 
casei, este diavolul. 

Privitori ai sportului, sunt toţi dracii care privesc şi se bucură; iar luptători şi 
nevoitori sunt jucătorii şi cei ce cântă din organe şi din gură, fie bărbați, fie femei. Şi 
oricine din aceştia, cântă din organe sau joacă, sau cântă din gură mai bine decât altul 
şi-l întrece, primeşte în loc de cunună, păcatul şi veşnica muncă. Pentru aceasta prea 
potrivit şi prea înțelepţeşte a zis hotărâtor dumnezeiescul loan Gură de Aur, că, unde se 
fac hore şi sunt orchestre, acolo negreşit, este şi diavolul; „Eu îndrăznind, dau pe față 
că, unde este dans, acolo e şi diavolul; şi că curvia, nu numai înverşunaţi face, ci şi 
ucigători de nevinovați” (Matei 14). 

Şi iarăşi acest Gură de Aur zice: „Ce faci nepriceputule om? Tu chemând la 
casa ta organe şi făcând jocuri, te faci al doilea Irod. Pentru că imiţi pe Irod acela şi 
aduci la masa ta ca o altă Irodiadă, femei şi bărbaţi jucători? Că deşi pe loan nu-l 


8 Lăsăm să judece singuri creştinii cei de acum, care îşi dau fiii şi fiicele la şcoala de dans, unde, nu numai 
atingeri fac, dar şi îmbrăţişări ruşinoase şi necuviincioase creştinilor şi prea vătămătoare sufletului. Nota 
Trad. 

omori, dar cu adevărat omori mădularele lui Hristos, adică atâtea şi atâtea suflete ale 
celor ce joacă şi a celor ce şed la masa ta şi privesc, ceea ce este şi mai rău. Pentru că 
acel diavol, care atunci prin jocul Irodiadei, a ucis pe Ioan, acelaşi şi acum prin jocuri, 
ucide sufletele celor ce şed şi privesc. Că deşi nu se ucide, loan, ci mădulările lui 
Hristos care este mult mai înfricoşat; căci nu cap pe tipsie cer cei care joacă acum ci 
sufletele celor ce şed şi privesc că deşi nu stă de faţă fata Irodiadei, ci diavolul care 
juca atunci prin aceia, şi acum joacă prin aceştia, şi sufletele celor adunați, prinzându- 
le şi robindu-le, fuge” (Omilia 48, la Matei). 


Şi într-alt loc acest Hrisostom, loc de curvăsărie numeşte casa acelui om, care 
aduce curve la ea şi joacă: „Loc de curvie ți s-a făcut casa ta, patimă şi strechie, şi nu 
este ruşine să năimeşti aceste dezmierdări? ” (Cuvânt I, către Coloseni). 


Deci, pentru aceasta, frații mei creştini, frații mei prea iubiți şi mult doriţi, 
încetaţi pentru dragostea lui Dumnezeu, şi pentru Sângele lui lisus Hristos, cel ce a 
murit pentru a voastră mântuire, încetați vă rog de la aceste cântări din organe, jocuri şi 
cântece din gură lumești, fiindcă acestea sunt lucrurile diavolului şi paguba vieții 
voastre; sunt pierzătoare mântuirii sufletului vostru; sunt lucruri şi fapte nu ale 
creştinilor care sunt ucenicii lui lisus Hristos şi fiii luminei şi moşteni împărăției 
cerurilor, ci sunt lucruri şi fapte ale Elinilor, ale Evreilor, ale Turcilor, ale 
necredincioşilor şi păgânilor, cari sunt întunecați de înşelăciunea diavolului şi nu ştiu 
nici ce cugetă, nici ce lucrează. 


Dacă până acum aţi fi fost dedaţi la astfel de sataniceşti şi păgâneşti îndeletniciri, 
de astăzi înainte însă, lăsaţi-vă de acestea şi urâți-le pe ele. Şi dacă cineva dintre 
creştini, vă îndeamnă silindu-vă a vă duce la casa lui ca să cântaţi din organe, sau să 
jucaţi şi să cântaţi cântece curveşti, păziți-vă cu dinadinsul şi nu-l ascultați, măcar 
stăpânitor de ar fi, măcar vreunul din cei sfințiți, sau şi mirean; fiindcă ei nu pot să vă 
ajute în ziua judecății sau să vă scape din muncă. 

Voi, când v-aţi botezat în sfânta scăldătoare, în numele Sfintei Treimi, ați dat 
făgăduinţă înaintea lui Dumnezeu şi a îngerilor şi a oamenilor, ca să vă întoarceţi şi să 
urâţi toate aceste lucruri diavoleşti şi de ce acum călcați făgăduinţele voastre? Vrei să te 
adeverezi creştine cum că te-ai făgăduit la sfântul Botez să nu cânți din organe, nici să 
joci şi să cânți din gură? Ascultă: Când tu te botezi, mărturiseşti înaintea lui Dumnezeu 
şi a oamenilor aceste cuvinte: „Mă lepăd de satana, şi de toate lucrurile lui şi de toată 
cinstea lui”. 


Ce va să zică „mă lepăd”? Răspunde Sf. Chiril al Ierusalimului şi zice că, va să 
zică: eu răstorn şi stric tocmeala aceea şi învoiala ce a făcut-o Adam, şi dimpreună cu 
Adam toată firea omenească la sfatul diavolului, ca să calce porunca lui Dumnezeu şi să 
mănânce din rodul pomului cunoștinței. Această tocmeală, eu o stric prin sfântul Botez, 
pe care-l primesc; scuip toată slava satanei şi puterea lui, lepăd prietenia şi unirea lui, 
mă întorc şi urăsc toate lucrurile lui, adică, orice fel de păcat. Mă întorc şi urăsc toată 
pompa lui. 

Şi care este pompa şi slava satanei? Este toată înconjurarea răutăților care îl 
însoțesc, adică: teatrele, feluritele cântece din organe, drăceştile jocuri, sataniceştile 
cântări din gură, alergările de cai, sporturile şi altele asemenea. Iar după ce ai făgăduit 
acestea, încă ai mărturisit şi ai zis, că: Mă împreun cu Hristos?” 


Ce va să zică „Mă împreun cu Hristos?” Răspunde însuşi Sfântul Chiril întru 
învăţăturile lui pentru cei chemaţi, şi zice că, va să zică: „Eu fac tocmeală şi făgăduinţă, 
să fiu rob lui Hristos, să mă supun poruncilor Lui şi să săvârşesc voia Sa.” Zic încă şi 

sfinții Apostoli în aşezământurile lor, cartea 3, Cap. 18: „Deci cel botezat să fie străin 
de necredinţă, nelucrător către păcat, prieten iubit lui Dumnezeu, vrăjmaş diavolului, 


lepădat de satana, de puterea şi de înşelăciunea lui, şi de toate lucrurile lui, neîntinat, 
curat, cuvios, iubitor de Dumnezeu, fiu lui Dumnezeu. ” 


12. Creştinii nu se cade să cânte cu organe şi să dănţuiască la 
Paşti, sărbători şi la lăsatul de carne 


Aţi auzit, fraților, ce înfricoşate mărturisiri şi făgăduințe aţi dat la sfântul Botez? 
Deci, aceste făgăduinţe să le pomeniţi totdeauna şi să nu le uitaţi; pentru că voi, poate le 
veți uita, dar Dumnezeu nu le uită, fiindcă le are scrise în cartea Sa şi de acolo este cu 
neputinţă să se şteargă vreodată, ba încă aveţi să daţi seama pentru ele în ziua judecății 
şi cu acestea, are să vă judece înfricoşatul Judecător şi să vă zică: Voi, v-aţi făgăduit la 
sfântul Botez să urâţi pe diavolul şi toate lucrurile, cinstea şi slava lui, şi de ce n-aţi 
păzit făgăduinţa voastră? „Robi vicleni, prin gura voastră vă voi judeca. Legându-le lor 
mâinile şi picioarele, luaţi-i pe ei şi-i aruncaţi întru întunericul cel mai din afară” (Matei 
22, 13). O, jalnică întâmplare! O, pagubă vrednică de plâns! 

Drept aceea, ca să nu pătimiți şi voi, frații mei, această osândă când auziţi 
muzici şi jocuri şi cântece lumești, astupaţi-vă urechile, fugiți ca de foc de la casa aceea 
şi locul unde se joacă. Şi dacă diavolul şi gândul cel rău din inimă vă sileşte şi vă zice: 
duceți-vă şi voi de priviți, nu-l ascultați, ci ziceţi-i: Noi am dat, făgăduință lui 
Dumnezeu să urâm aceste lucruri şi să fugim de pompa satanei; şi făgăduinţa noastră 
este scrisă în cartea lui Dumnezeu. Şi deci, cum putem, noi ticăloşii, să o călcăm şi să ne 
muncim pentru aceasta? Mergi înapoia noastră satano şi răule gând, nu te vom asculta 
ca să ne mai ducem. 

Dar ce zic unii? Bine, în alte zile nu se cade să cânte cineva şi să joace, dar când 
este praznic şi sărbătoare, când vin Paştile, când sunt zilele luminilor, când este lăsatul 
de carne, atunci cum să arătăm bucuria şi veselia noastră? Cum să arătăm că prăznuim şi 
lăsăm sec de carne? Fără numai să tragem cu puşca şi să cântăm versuri în cinstea 
sărbătorii noastre, şi întru bucuria sufletelor noastre. Acestea sunt pricinuiri nebuneşti, 
pe care le pun înainte unii. Dar ascultați nepricepuţilor oameni cei ce pricinuiți unele ca 
acestea: Serbările şi praznicile sfinţilor, nu s-au făcut pentru alt scop, fără numai spre a 
se aduna la acestea creştinii, ca să asculte isprăvile sfinţilor care se prăznuiesc şi după 
puterea lor, să-i imite şi să le urmeze lor, şi aşa să primească în sufletul lor evlavie, 
îndreptare şi luare aminte cu amănuntul în viaţa lor. Căci aşa zice prea aurita limbă a lui 
Gură de Aur: „Praznic este, arătare a lucrurilor cele bune, suflet evlavios şi viață cu 
scumpătate ” (Cuvânt 28, la cea I către Corinteni). Deci, dacă tu, creştine, nu faci într- 
acest fel la praznicile sfinţilor, ci chemi muzicanți şi joci şi cânți din gură, nu mai 
slăveşti, nici cinsteşti pe sfinţii cei serbaţi, ci mai mult îi necinsteşti. 


Căci faci acele lucruri pe care le urăsc sfinţii şi se întorc dinspre ele; pentru că 
nu urmezi sfinților, ci urmezi păgânilor. Ce zic? Tu cu organele, cu jocurile şi cu 
cântecele care le întrebuinţezi în sărbători, nu cinsteşti pe sfinți, ci cinsteşti şi slăveşti pe 
diavolul; pentru că aceasta este pompa şi slava diavolului, şi te faci următor, nu sfinților, 
ci diavolilor. 

De asemenea şi Paştile se fac, ca să-şi aducă aminte creştinii, cum Fiul lui 
Dumnezeu, cu patimile Lui, cu Crucea, cu moartea şi cu Sf. învierea Sa, i-a răscumpărat 
din mâna diavolului, şi i-a izbăvit din iad; i-a slobozit din moarte şi le-a dăruit învierea 
şi împărăția cerurilor. Şi aşa să mulțumească pentru toate aceste faceri de bine şi dăruiri 
lui Hristos, care a pătimit, S-a răstignit, a murit şi a înviat pentru dragostea lor. 

13. Creştinii nu se cade să tragă cu puşca la Paşti 


Acum, frații mei creştini, vă lasă inima şi conştiinţa voastră, ca în loc să 
mulțumiți şi să slăviți pe prea dulcele Iisus Hristos, pe Dumnezeu şi Tatăl, şi Făcătorul 
vostru, voi să-i necinstiţi şi să-i ocărâți cu diavoleştile lucruri pe care le faceţi în zilele 
învierii Lui? El să pătimească atâtea patimi, ca să omoare păcatul, şi voi iarăşi să-i 
înviați? El să învieze, ca să vă ridice din răutăţi, şi voi să cădeți iarăşi în acestea? Şi 
când? Chiar în zilele întru care v-a ridicat. O! ce mare nemulţumire! O! neauzită 
împietrire de inimă a creştinilor! Voi tot sfântul post şi săptămâna cea mare, ridicați 
mâinile voastre ca să vă rugați şi vă faceți cruce; iar când vin Paştile, îndrăzniți de faceți 
mâinile acestea organe păcatului? Şi cântaţi cu lira, cu vioara, cu chitara şi cu alte 
drăceşti organe? Voi cu limba şi cu buzele voastre vă împărtăşiţi în ziua de Paşti, cu 
trupul şi sângele lui Hristos şi cântaţi atâtea duhovniceşti şi dumnezeieşti cântări şi apoi, 
tot cu aceeaşi limbă şi buze să cântaţi lumeşte şi să grăiți curveşti şi drăceşti cântece? 

Voi cu picioarele voastre, staţi în biserica lui Dumnezeu şi faceți metanii şi 
plecări de genunchi, închinându-vă lui Dumnezeu atotțiitorului; şi când vin Paştile, vă 
lasă inima să bateţi cu aceleaşi picioare şi să săriți ca ţapii? Să jucaţi ca cei nebuni şi 
îndrăciţi şi cu aceste fără rânduială mişcări, să vă închinaţi diavolului? În sfârşit, voi vă 
faceți în sfintele zile ale marelui post şi la Paşti biserici lui Dumnezeu şi ale Sfântului 
Duh, şi iarăşi tot voi să vă faceţi locaş diavolului şi duhurilor celor viclene, cu 
sataniceştile muzici şi cu jocurile şi cântecele pe care le uneltiți? 

Acestea sunt lucruri nepotrivite creştinilor. Pentru că ce unire are lumina cu 
întunericul? Diavolul cu Hristos? Biserica lui Dumnezeu cu capiştea idolilor? Precum 
zice Pavel: „Că ce împărtăşire are dreptatea cu fărădelegea? Sau ce împărtăşire are 
lumina cu întunericul? Sau ce unire are Hristos cu veliar? Sau ce parte este 
credinciosului cu cel necredincios?” (II Cor. 6, 14). 

Precum am mai spus, la Paşti şi în zilele acestei sărbători nu se cade creştinilor 
să cânte din organe, să joace şi să cânte din gură; tot aşa zicem că nu se cade în aceste 
zile să tragă cu puşca, sau cu pistolul, sau cu alte arme de acest fel; deoarece lui Hristos 
cel ce a înviat, nu numai că nu-l trebuiesc acestea, ci încă le şi urăşte, şi se îngrețoşează 
de ele: a) pentru că cu acestea mulți din oameni se vătăma, şi de multe ori se şi omoară; 
iar b) căci cu pocniturile lor nu lasă pe creştini să asculte slujba şi troparele cele 
duhovniceşti şi cântările Invierii. 

Că de ar fi fost descoperit în vechime praful şi armele de împuşcat şi ar fi 
împuşcat creştinii cu ele la Paşti, prea cu adevărat, toţi sfinții şi dumnezeieştii Păruiţi, 
aveau să scrie pentru aceasta şi s-ar fi silit a dezrădăcina un obicei rău şi păgânesc ca 
acesta. Că al neamurilor este a împuşca cu nişte arme ca acestea la praznicele lor, şi nu 
al creştinilor. Iar creştinilor le este cuviincios să tragă numai clopotele şi toaca, şi să 
cânte „Hristos a Inviat” şi celelalte cântări făcătoare de bucurie ale Sf. Invieri. 


14. Dumnezeu se mânie, la sărbătorile creştinilor, 
pentru cântatul din organe şi pentru jocuri 


Cu adevărat, fraților, voi cu neorânduielile ce faceţi în zilele sărbătorilor şi la 
Paşti, atât de mult întărâtaţi spre urgie pe Dumnezeu, încât Il faceţi să vă înfricoşeze şi 
să vă zică cuvintele pe care le-a zis odinioară evreilor, prin proorocul Amos, adică, că 
are să întoarcă sărbătorile şi praznicile voastre întru plângere şi jale, şi duhovniceştile 
voastre cântări, în tânguire şi lacrimi: „ŞI voi întoarce sărbătorile voastre în plângere, şi 
toate cântările întru tânguire” (Amos. 8, 10); precum pentru aceste lucruri a făcut şi pe 
timpul Macabeilor, deoarece citim la ei că: „Sfinţenia Ierusalimului s-a pustiit ca pustia, 


26 


Hristoitia 
praznicile lui s-au întors în jale, sâmbetele lui întru batjocură, cinstea întru defăimare” (| 
Macabei 1, 14). 

Voi cu muzicile, cu jocurile şi cu cântecile din gură, cu beţiile, cu războaiele, cu 
luptele şi cu alte răutăţi care le faceți la sărbători şi la Paşti, siliți pe Dumnezeu să strige, 
că a urât şi nu mai voieşte astfel de praznice, ci se îngrețoşează de sărbătorile voastre: 
„Urât-am, lepădat-am sărbătorile voastre, şi nu voi mirosi întru adunările voastre” 
(Amos, 5, 21). 

Şi dacă Dumnezeu, pentru păcatele evreilor, a urât şi n-a voit să mai asculte la 
dumnezeieştile cântări ce-l cântau, şi la Sf. organe şi duhovniceştile jocuri ce le jucau 
înlăuntrul Bisericii Sale; şi cu toate că ei cântau din ele spre slavoslovia, cinstea şi 
marea cuviinţă a sfântului Său nume, în zilele sărbătorilor, că zice: „Strămută de la mine 
glasul cântărilor tale, şi cântarea organelor tale nu o voi auzi” (Amos, 5, 23). 

Dacă pe acelea, zic, le-a urât, cu cât mai mult şi fără asemănare urăşte şi se 
îngrețoşează de drăceştile organe când voi creştinii cântaţi din ele la sărbători, nu spre 
slava lui Dumnezeu ci spre slava, cinstea şi pompa satanei? Cu cât mai mult urăşte şi se 
îngrețoşează de jocurile şi cântecele necinstitelor femei şi bărbaţi, care şi numai cu 
singur auzul pricinuiesc toată strechia şi gâdilitura poftei, şi dezmierdării trupeşti? 
precum zice Marele Vasile: „Este a vedea femei neruşinate, care să se poarte de beţie 
cu necuviință, şi cu frângerile sale să îndemne spre înverşunare şi cântece 
dezmierdătoare să cânte, care să poată şi numai auzindu-se, să pricinuiască celor 
desfrânaţi, toată strechia dezmierdării? (Cuvânt pentru beţie). 


15. Ce răutăți fac creştinii la Lăsatul de carne 


Şi cine va putea povesti neorânduielile pe care le fac creştinii în timpul lăsatului 
de carne, dar mai cu seamă, la ţară? Că în adevăr poate să zică cineva că atunci toți 
creştinii se îndrăcesc fiindcă joacă, sărind şi cântând din gură fără mustrare de ştiinţă, 
până şi cei mai bătrâni; şi cine nu joacă, sau nu cântă, se socoteşte de nebun. Pentru că 
bărbaţii se îmbracă femeieşte, iar femeile bărbăteşte; fiecare se îmbracă cu hainele pe 
dos şi-şi pun măşti pe față, iar pe alocurea se şi vrăjesc. 

Atunci nu are deosebire ziua de noapte, pentru că deopotrivă toată ziua şi toată 
noaptea se cheltuieşte la glume, la jocuri, la neorânduieli şi la măscăriciuni. Atunci nu 
se deosebeşte mireanul de cleric, că toți deopotrivă fac neorânduieli. Atunci, ca să zic 
aşa, prăznuieşte desfrânarea, serbează neînfrânarea, se veseleşte beţia, se bucură 
dezmierdarea şi curvia; joacă dracul cu zece basmale şi împreună cu el, joacă toată 
mulțimea dracilor. Căci, cât câştigă ei numai la lăsata secului, nu pot câştiga în tot anul. 
Fapta bună însă, se mâhneşte; întreaga înțelepciune se posomorăşte, seriozitatea şi buna 
aşezare se tânguieşte, frica lui Dumnezeu şi a judecății ce va să fie şi a muncilor se 
izgoneşte; plânge Hristos şi dimpreună cu El plâng toţi îngerii şi toți sfinții şi drepții. 

O! şi cine nu va plânge? O! şi cine nu va vărsa picături de lacrimi din inimă, 
văzând pierzarea şi neînţelegerea atâtor creştini? Ei sunt atât de nebuni, că în loc să 
câştige ceva din sfântul post cel de patruzeci de zile (care urmează), mai mult se 
păgubesc de la lăsatul secului; şi ca să câştige una, pierd o sută. Fac ticăloşii întocmai ca 
negustorii cei nepricepuţi, alergând spre pagubă şi nu spre folos. Că fără asemănare este, 
mai mare vătămarea ce o iau mai înainte la lăsata secului, decât folosul ce-l primesc din 
postul ce urmează! Milostiv, milostiv, milostiv să le fie Dumnezeu. Fie ca El să 
lumineze pe sfinții arhierei şi duhovnici şi învăţători să oprească aceste răutăţi, cu 
afurisanii şi legături, după cum porunceşte şi Canonul 62, al sfântului Sinod ecumenic al 
VI-lea. 

16. Cum se cade a se bucura creştini la sărbători şi la Paşti 


Fraților creştini, voiţi să vă bucuraţi în adevăr şi să vă înveseliți în zilele 
sărbătorilor şi la Paşti şi la lăsaturile de sec? Nu cântaţi din organe, nu întinderi hore, nu 
cântați din gură cântări lumești, nu; ci cântați vreun tropar, sau cântare pe care o ştiţi, a 
lui Hristos sau a Maicii Domnului. Cântaţi Hristos a inviat; cântaţi Ingerul a strigat, sau 
Cuvine-se cu adevărat, că aşa porunceşte apostolul Iacov să facă creştinii, zicând: „De 
este vesel cineva, să cânte” (lac. 5, 13); adică cine are bucurie şi inimă bună, să cânte 
duhovniceşte, iar nu lumeşte. Într-acest fel Dumnezeu blagosloveşte masa voastră, în 
chipul acesta, îngerii lui Dumnezeu stau de faţă şi vă păzesc. Cu acest chip, mâncările şi 
băuturile voastre, sărbătorile şi lăsaturile de carne ale voastre, toate se fac spre slava lui 
Dumnezeu, precum se cuvine creştinilor şi după cum porunceşte dumnezeiescul Pavel: 
Toate câte le faceţi, spre slava lui Dumnezeu să le faceţi” (I. Cor. 10, 31). Iar Gură de 
Aur zice că: „Precum unde este noroi, acolo aleargă porcii; iar unde sunt aromate, se 
adună albinele; aşa şi unde sunt cântări curveşti, se grămădesc dracii; iar unde sunt 
cântări duhovniceşti, acolo vine darul lui Dumnezeu, şi sfințeşte gura şi sufletul” (Tâlc. 
la Psalmul 41). 


17. Bucuriile şi mâncările creştinilor, se cuvine să se facă cu frică 


Pentru aceasta şi dimpreună toţi dumnezeieştii Apostoli poruncesc în 
aşezărnânturile lor, arătat la toţi creştinii: să nu grăiască, nici să facă vreun cuvânt sau 
lucru necuviincios în Duminici, sau în celelalte sărbători; ci veseliile, mâncările şi 
băuturile creştinilor, să se facă cu frică şi cu cutremur. Şi nici un creştin să nu cânte 
cântece păgâneşti sau curveşti, ca nu cumva în loc de a intra Duhul Sfânt în inima lui, să 
intre diavolul şi duhul cel viclean: „Nici în zilele Duminicilor cele veselitoare nu vă 
dăm voie a face ceva necuviincios, sau să grăiți, sau să lucraţi; că zice undeva Scriptura: 
Slujiți Domnului cu frică, şi vă bucuraţi Lui cu cutremur. Prin urmare şi veseliile 
voastre, cu frică şi cu cutremur se cuvine să le faceți. Că negreşit, creştinul cel 
credincios, nici cântare păgânească nu se cade a cânta, nici curvească; iar de nu, se 
întâmplă lui prin cântare, să pomenească numele cele drăceşti ale idolilor, şi în loc de 
Sfântul Duh, să intre pe ascuns duhul cel viclean” (Cart. V, Cap. 10). 

Aceasta la fel o zice şi Sf. loan Gură de Aur, într-un cuvânt pentru rugăciune, şi 
tâlcuieşte că, cea mai de sus zicere a proorocului David, „şi vă bucuraţi lui cu 
cutremur”, se înțelege pentru veselia ce primeşte omul când mănâncă şi bea; care 
veselie se cade să fie totdeauna amestecată cu frică, cu cutremur şi cu multă luare 
aminte, ca nu cumva din multa bucurie şi săturare a mâncărilor şi a băuturilor, să se 
plece omul: spre gânduri curveşti, la jocuri, la cântece şi la alte păcate. Precum este scris 
pentru poporul lui Israil, că după ce a mâncat şi s-a îngrăşat, pe urmă a uitat şi a părăsit 
pe Dumnezeu făcătorul său. „Şi a mâncat Iacov şi s-a săturat şi s-a lepădat de cel iubit; 
îngroşatu-s-a, îngrăşatu-s-a, lățitu-s-a şi a părăsit pe Dumnezeu, Cel ce l-a făcut pe el, şi 


= 


s-a depărtat de la Dumnezeu mântuitorul său” (II Lege 32, 15). 


18. Pentru ce s-a aşezat după masă rugăciunea de mulțumire 


Pentru aceasta şi dumnezeieştii Părinți ai bisericii noastre, au scris la mulțumirea 
ne miluieşte şi ne hrăneşte pe noi din tinereţile noastre; Cel ce dă hrană la tot trupul, 
umple de bucurie şi de veselie inimile noastre, s.c.1.” în multumirea aceasta, zic, au scris 
la sfârşit şi aceste cuvinte: „ca să ne aflăm înaintea Ta bineplăcuţi şi neruşinaţi, când vei 

răsplăti fiecăruia după faptele lui”; ca să ne inveţe prin aceasta că, sculându-ne de la 
masă, şi pântecele fiind plin de bucate şi de băuturi, se cade a ne aduce aminte de 
înfricoşata zi a judecății lui Dumnezeu, întru care avem să dăm răspuns de cele ce am 
făcut, am grăit şi am gândit. 

Şi aşa cu frica aceasta şi cu aducerea aminte, să înfrânăm pornirile şi poftele 
trupului nostru celui sătul şi să gonim gândurile cele ruşinoase, care atunci mai mult ne 
supără, fiind pântecele plin. Pentru aceea şi dumnezeiescul Gură de Aur (Omil. 52, la 
cea de la Matei), foarte mult laudă această mulțumire în acest cuvânt, şi îndeamnă pe 
toți creştinii să o zică după masă. 


19. Ce se cade a zice creştinii când lucrează 


lar câți bărbați sau femei sunteți meşteri, să nu cântați lumeşte acolo unde 
lucraţi, nici să vorbiţi cuvinte deşarte şi nefolositoare; deoarece nu numai că veți da 
seamă în ziua judecății de cuvintele cele nefolositoare pe care le grăiți, precum hotărăşte 
Domnul: „Deci, grăiesc vouă, că pentru tot cuvântul deşert, care vor grăi oamenii, vor 
să dea seamă de dânsul în ziua judecății” (Matei 12, 36); ci lângă acestea nu aveţi nici 
un spor la meşteşugul vostru. 

Dar ce să faceți? Acolo unde lucraţi, uneori să vă rugați cu mintea voastră şi să 
ziceţi: „Doamne Iisuse Hristoase Fiul lui Dumnezeu, milueşte-mă”; iar alteori să ziceți 
aceasta şi cu gura, sau să cântaţi vreun alt tropar cu linişte, precum: „Cuvine-se cu 
adevărat, Născătoare de Dumnezeu, Sfinte Dumnezeule.” Şi în scurt, orice meşteşug şi 
lucru, când lucraţi, să-l dregeţi cu rugăciunea şi cu sfânt numele Domnului nostru lisus 
Hristos şi al Născătoarei de Dumnezeu, cum se drege mâncarea cu sare; ca să se 
binecuvinteze de Dumnezeu toate lucrurile şi averile voastre şi să sporească şi să se 
înmulțească. Aşa vă poruncesc sfinţii apostoli să faceți în aşezământurile lor: „Nu fi ca 
un repezit, umblând prin uliți fără rânduială şi luând aminte la cei ce viețuiesc rău; ci 
ia aminte la meşteşugul şi la lucrul tău, şi caută cele ce plac lui Dumnezeu; şi gândeşte 
la cuvintele lui Hristos, şi neincetat cugetă-le, căci zice Scriptura: „La Legea Ta voi 
cugeta ziua şi noaptea, şi în țarină umblând, şi în casă şezând, şi dormind şi deştept 
fiind, ca să pricepi întru toate” (Cart. I, cap. 4). 

Tot aşa vă sfătuieşte să zicețţi, şi dumnezeiescul Hrisostom: ,„Meşteşugar eşti? 
şezând, roagă-te cu gura; dar nu voieşte gura să cânte? cu mintea fă aceasta. Mare 
tovarăş este psalmul, nimic rău nu vei pătimi din aceasta, ci ca într-o mănăstire poți să 
şezi, că nu locul este îndemânatec la aceasta, ci luarea aminte cu scumpătate ne 
dăruieşte nouă liniştea. Fiindcă şi Pavel la meşteşugul său lucrând, nimic n-a vătămat 
fapta lui cea bună, adică rugăciunea” (Andr. 21). La fel porunceşte meşterilor şi 
Marele Vasile (Epistola I). 


20. Care sunt certările celor ce cântă din organe şi care joacă 


Deci, frații mei creştini, vă ajunge vremea cea trecută până acum, în care aţi 
cântat din organe, aţi jucat şi ați cântat din gură, nu ca nişte creştini sfinți şi fii ai lui 
Dumnezeu, ci ca nişte necredincioşi şi păgâni; de acum înainte, urâţi acestea din toată 
inima voastră ca să nu cădeți sub înfricoşata osândă, afurisanii, blestem şi dumnezeasca 
urgie cea hotărâtă de sfinții Apostoli şi sinoadele ecumenice, şi de Dumnezeu, împotriva 
celor ce fac aceste fapte nelegiuite. Că Sf. Apostoli afurisesc” pe lirişti, pe viorişti, pe 
Jucători şi pe toţi cântătorii din organe şi începătorii de jocuri, zicând în aşezământurile 
lor: „Dacă vreun bărbat sau femeie, care a fost începător de jocuri, va veni la credinţă, 


” „Afurisesc" se înţelege: despart de Biserică pentru un timp. 

sau jucător, sau luptător în privelişte, sau din cei ce cântă din fluier, sau chitaragiu sau 
viorist, sau învăţător de jocuri, ori să înceteze, sau de nu, să se lepede ” (Cart. 8, Cap. 
32). Acum dacă Apostolii leapădă pe necredincioşii muzicanți sau scamatori şi nu-i 
primesc la credinţa lui Hristos, de nu mai întâi vor înceta de la aceste jocuri, cu atât mai 
mult leapădă pe credincioşii care joacă acestea. 

Canonul 62, al sfântului Sinod ecumenic VI, opreşte (hotărăşte) să nu joace 
femeile în public, iar care ar juca, să se afurisească. Sfântul Sinod ecumenic al VII-lea, 
dimpreună cu muzicanţii, afuriseşte şi pe creştinii care cheamă la casa lor pe aceştia şi 
joacă. De asemenea şi pe creştinii care cu cântecele curveşti şi cu dansuri mănâncă şi 
beau, şi nu dau cuviincioasa mulțumire lui Dumnezeu dătătorul de hrană. „Jar celor ce 
au viaţa cu nuntă şi cu fii, şi cu aşezare mirenească, a mânca împreună, bărbaţii şi 
femeile, este lucru din cele neprihănite, numai să aducă mulțumire celui ce dă hrana, şi 
nu prin oarecare meşteşugiri, muiereşti, adică prin sataniceşti cântece de alăute şi 
răsfrângeri curveşti. Asupra cărora vine proorocescul blestem, cel ce zice aşa: „Vai 
celor ce cu alăută şi cu cântări beau vinul, iar la lucrurile Domnului nu se uită, şi la 
lucrul mâinilor lui nu se gândesc.” Și dacă cândva ar fi unii ca aceştia între creştini, 
îndrepteze-se. lar de nu, ţie-se pentru dânşii cele canoniceşte aşezate de cei mai-nainte 
de noi, (adică certările şi afurisaniile).” (Can. 22). Dar şi sfântul Sinod localnic din 
Cartagina, porunceşte în canonul 69, să nu se facă jocuri şi cântece în sărbători şi la 
pomenirea mucenicilor nici în cetăţi, nici afară la bisericile mucenicilor, că unde se fac 
unele ca acestea, sunt obiceiuri elinesti. Marele Vasile dă următoarele pedepse şi 
canoane asupra celor de mai sus, adică: Câţi bărbaţi ori femei s-ar fi îmbătat să 
postească atâta timp, iar câți au cântat, să se canonisească şi să citească atâția psalmi din 
Psaltire; şi dacă nu ştiu carte, să zică rugăciunea aceasta: „Doamne Iisuse Hristoase Fiul 
lui Dumnezeu, miluieşte-mă”. Câţi au râs fără rânduială, să plângă şi să lăcrimeze. Câţi 
bărbați sau femei au jucat, să facă atâtea plecări de genunchi, adică metanii până la 
pământ. Câţi au plesnit în palme la joc, să-şi bată de multe ori pieptul. Câţi s-au 
împodobit şi s-au dus la hore, să se smerească şi să se pocăiască; şi cuprinzător, cine a 
lucrat cele de mai sus necuviinţe, să facă milostenii ca să se izbăvească de păcat. ,... 
postul să vindece pe beţie; psalmul, pe cântarea cea de ruşine; lacrimile, să se facă 
tămăduire a râsului, în locul jocului, să se plece genunchii, în locul plesnetului mâinilor, 
să se bată pieptul; în locul podoabei hainelor, să se arate smerenia. Peste toate, 
milostenia să te răscumpere pe tine de la păcat” (Cuvânt pentru beţie). lar cel mai mare 
canon al celor zise mai sus, este acesta: Porunceşte Sfântul mai jos, tuturor creştinilor 
care n-au cântat din organe, nici au jucat, nici au cântat din gură cântece curveşti că, 
dacă vor vedea pe cei ce au cântat din organe, sau au jucat şi au cântat din gură, că se 
pocăiesc, să-i compătimească ca pe nişte mădulări ale lor bolnave; iar dacă obrăznicesc 
cu defăimare şi fac tot pe aceleaşi, să nu mai vorbească sau să aibă legătură cu ei, nici 
să-i heretisească'9; ca în felul acesta să-şi vie întru simţire de răutăţile lor şi să se 
pocăiască. „De-i veți vedea că se pocăiesc pentru necuviinţa celor ce s-au lucrat, 
milostiviți-vă spre ei, ca spre nişte mădulări ale voastre bolnave. lar de-i veţi vedea că 
obrăznicesc şi defăima mâhnirea voastră cea pentru dânşii, ieşiţi din mijlocul lor, şi vă 
osebiți, şi de necurat să nu vă atingeți; că aşa ruşinându-se, să-şi vie întru cunoştinţa 
răutăţii lor; iar voi să primiţi plata râvnei lui Finees” (Cuvânt pentru beție). 


Acestea sunt certările şi canoanele ce le dau Apostolii, Sinoadele ecumenice şi 
Sfinţii: muzicanţilor, jucătorilor şi cântătorilor din gură. 


1 Feliciteze. Creștinii nu se cuvine să cânte din organe, nici să joace 

21. Care sunt pedepsele de la Dumnezeu asupra muzicanților 
şi a dănţuitorilor 


Deci, care sunt şi pedepsele pe care le dă Dumnezeu acestora? Sunt blestemele şi 
vaiul, precum zice prin Amos şi Isaia: „Vai celor ce bat în palme la glasul organelor, ca 
şi cum ar sta au socotit, şi nu ca şi cum ar fugi! Vai celor ce beau vinul strecurat, şi cu 
mirurile cele mai de frunte se ung! (6, 5). Vai celor ce cu chitare, cu alăute, cu timpane 
şi cu fluiere beau vinul” (Isaia 5, 13); sunt urgii dumnezeieşti, că bucuriile acestora se 
vor schimba întru întristări; cântecele lor, se vor preface în lacrimi şi plângere; muzicile 
şi alăutele lor şi jocurile, se vor întoarce întru întristări şi suspinări. Aşa strigă prin gura 
lui lov: „Şi s-a întors în jale chitara mea, şi cântarea mea în plâns”. (Iov 30, 31). Şi prin 
gura lui lezechil: „Si va face să înceteze mulțimea cântăreților tăi, şi glasul organelor 
tale, nu se va mai auzi întru tine” (lezechil 26, 13); şi cu gura lui Ieremia: „Stricatu-s-a 
bucuria inimei noastre, întorsu-s-a întru plângere jocul nostru” (Plân. 5, 15); şi cu a 
Macabeilor: „Si s-a luat bucuria de la Iacov şi s-a sfârşit fluierul şi alăuta” (I Macabei 2, 
45). Să zic încă şi alte pedepse mai mari pe care le dă Dumnezeu acestora? Câţi se 
îndeletnicesc la cântece din organe îi părăseşte Dumnezeu de cad în mâinile vrăjmaşilor şi 
a necredincioşilor barbari, şi se robesc şi pier de foame şi de sete. Aşa zice Dumnezeu prin 
gura proorocilor Isaia şi Amos: „Pentru aceea s-a luat în robie poporul meu, că n-a cunoscut 
pe Dumnezeu, şi mulți au murit de foame şi de sete de apă (Isaia 5, 14); pentru aceasta 
acum robi vor fi de la începutul celor puternici” (Amos 6, 7). Şi precum se vede, acesta 
este începutul şi pricina pentru care şi noi creştinii ne-am luat în robie şi ne aflăm sub 
jugul robiei!! celor necredincioşi; adică pentru unele ca acestea şi pentru alte 
asemenea necuviincioase lucruri ale noastre. 

lar cea mai de pe urmă pedeapsă pe care o vor lua muzicanții şi dănţuitorii şi 
cântătorii din gură este că dacă ei nu vor înceta de la aceasta şi nu se vor pocăi primind 
canonul cel hotărât mai sus de marele Vasile, ci vor muri aşa nepocăiţi, cu adevărat 
după moarte se vor duce în iad, ca să se muncească. Aşa zice Dumnezeu prin proorocul 
Isaia, cum am zis mai-nainte: „ŞI, şi-a lărgit iadul pântecul său, şi şi-a deschis gura sa 
fără încetare” (Isaia 5, 15). 

Văzut-ați fraţilor nenorocire? Văzut-aţi pedeapsă înfricoşată? Aţi văzut 
reaua întâmplare pe care o iau de la Dumnezeu cei ce cântă din organe şi dănţuiesc şi 
cântă din gură? Aşadar, de aici înainte, iubiților creştini, să ne temem, ca să nu luăm şi 
noi aceste pedepse de la Dumnezeu; iar în cealaltă vreme a vieții noastre, nu numai să nu 
facem acestea, ci încă nici să ne ducem deloc unde cântă din organe şi fac hore şi cântă 
din gură. Pentru că numai dacă ne vom duce acolo şi vom privi, acelaşi păcat şi aceeaşi 
pedeapsă o vom lua cu aceia, măcar că nu vom cânta din organe, nici vom juca sau cânta 
din gură; fiindcă de ne vom duce să privim, le dăm pricină, să joace şi să cânte, ca noi să ne 
mirăm şi să ne distrăm. lar dacă nu ne vom duce acolo, ei vor fi siliţi să înceteze cântecele 
şi să plece. Prin urmare, noi cei care ne ducem şi-i privim, suntem pricinuitorii pierzării 
acelor ticăloşi şi mai ales când le şi plătim. 


Incheiere 


Aşa vă rog cu lacrimi, ascultați aceste cuvinte ale lui Dumnezeu şi ale Sfinților, 
iubiții mei frați, şi nu întristați pe Duhul sfânt şi îngerii lui, făcând bucurie diavolului şi 
slujitorilor săi draci cu aceste păgâneşti neorânduieli contra creştinismului. Nici să întărâtați 
pe Dumnezeu făcându-L să se mânie asupra voastră, şi să trimită în viaţa aceasta: 


1 Poate pentru robia turcilor zice. 

foamete, boli, robii, morţi, sărăcii, nenorociri şi alte asemenea răutăţi; iar în cealaltă viaţă, 
să vă lipsească de împărăția Lui şi să vă trimită în munca cea veşnică, „pentru care vine 
mânia lui Dumnezeu peste fiii neascultării”, precum zice dumnezeiescul Pavel (Col. 3, 
6). Ci mai ales să îmblânzim mânia lui Dumnezeu şi să-L milostivim prin depărtarea de 
cele mai sus zise neorânduieli, prin pocăință, prin smerenie, prin buna rânduială şi buna 
cuviință, care se potrivesc vieţii celei sfinte a creştinilor. Ca prin acestea să ne izbăvim de 
muncile cele de veci şi să ne învrednicim împărăției cerurilor, cu Darul Domnului nostru 
Iisus Hristos, căruia se cade slava şi puterea, împreună şi Tatălui şi Duhului în veci. Amin. 

Cuvânt III 
Care învaţă pe creştini că nu se cade să 
cânte din organe, să dănţuiască şi să cânte 
din gură, la nunțile lor 


PRECUVÂNTARE 


Limba omenească, nici a celui prea meşter ritor nu poate să laude după vrednicie 
pe fericitul Pavel, vasul alegerii, pe cel răpit până la al treilea cer, pe dascălul 
neamurilor şi vârful apostolilor. Pentru că având el în inima sa pe Hristos grăind şi pe 
darul Sfântului Duh lucrând, nu numai că a legiuit şi a învăţat pentru toate celelalte taine 
ale credinţei noastre ortodoxe, dar şi pentru acestea lămurit ne-a sfătuit: Nunţile creştinilor 
nu se cade să aibă vreo necuviinţă sau neorânduială, ci trebuie să fie cu bunăcuviinţă, 
aşezate şi cinstite; şi nu numai simplu cinstite, ci întru toate; că aşa cu mare glas spune 
în epistola sa cea către Evrei: „Cinstită este nunta întru toate, şi patul nespurcat” (Evrei 
13,4). 

Cinstită este nunta întru toate, nu numai la cei bătrâni, dar şi la cei tineri şi la toate 
persoanele. Cinstită este nunta întru toate, nu numai într-o vreme, ci în toată vremea; 
înainte de a se blagoslovi bărbatul şi femeia, când se blagosloveşte şi după blagoslovenie. 
Cinstită este nunta întru toate, nu numai într-un fel, şi nici într-un singur loc, ci în toate 
chipurile şi locurile, la mâncări şi băuturi, la îmbrăcăminte, în biserică, în casă, şi la masă 
şi pretutindenea. Că aşa tâlcuieşte zicerea lui Pavel, Marele Gură de Aur, şi urmaşul său 
Teofilact al Bulgariei: „Deci întru toate, nu numai întru bătrânețe, iar în tinerețe nu, ci 
întru toate şi în tot chipul şi în toată vremea. Nu numai întru întristare, iar în tihnă nu. Nu 
numai în acest loc să fie cinstită, iar în altul nu, ci întru toate desăvârşit cinstită. ” 

Pentru aceea câte nunţi ale creştinilor se fac astăzi cu organe, cu jocuri, cu 
cântece din gură şi cu alte neorânduieli, nu pot să fie întru toate cinstite şi cu bunăcuviinţă, 
precum porunceşte Apostolul şi după cum sfătuiesc aceşti dumnezeieşti tâlcuitori: Gură de 
Aur şi Teofilact; ci sunt necinstite, necuviincioase şi fără rânduială la creştini; pe atât pe 
cât se necinstesc cu muzicile cele de râs, cu necuviincioasele hore şi ruşinoasele cântece 
din gură. Pentru aceasta şi eu astăzi, fraților, am socotit să vorbesc despre aceasta, 
dragostei voastre, şi să vă arăt pentru care pricină creştinii, nu se cade să cânte din organe, 
să joace şi să cânte din gură la nunțile lor. Şi iată încep. 


22. Cauzele pentru care se numeşte nunta, Taină 


Pentru trei pricini, zic sfinții Teologi, că nunta se numeşte Taină: a) pentru 
drăgăstoasa unire într-un suflet, a bărbatului şi a femeii; b) pentru că nunta este 
închipuirea duhovniceştei uniri a lui Hristos cu Biserica; precum zice Pavel: „Taina 
aceasta mare este; iar eu zic în Hristos şi în Biserică” (Efeseni 5, 32); şi c) pentru că nunta 
are întru sine dumnezeiescul Dar, precum îl au şi celelalte Taine; şi pentru aceasta 
dezleagă pe bărbat şi pe femeie de păcatul curviei, după cum pocăinţa şi Maslul, dezleagă 
pe om de păcat. Că zice însuşi Pavel: „Iar pentru curvie, fiecare să-şi aibă femeia sa, şi 
fiecare să-şi aibă bărbatul său” (I Corinteni 7, 2; Gheorghie Coresie în cea pentru Taine şi 
alții). 

23. Organele şi jocurile se împotrivesc alcătuirei Tainei Nunții 


Acum noi, de vom voi să socotim, aflăm că organele, jocurile şi cântecele din 
gură, se împotrivesc acestor trei pricini de mai sus, şi prin urmare vatămă Taina Nunții. 


a) Organele, jocurile şi cântecele din gură, vatămă iubita unire într-un suflet a 
bărbatului şi a femeii. Deoarece mirele văzând alte femei acolo şi jucând cu ele, se trage 
cu sufletul şi cu inima la dragostea şi pofta acelora; şi mai cu seamă când acestea se 
întâmplă să fie mai tinere şi mai frumoase decât femeia sa. Asemenea şi mireasa văzând 
alți bărbaţi, şi jucând cu ei, se trage cu sufletul şi cu inima spre dragostea şi pofta lor, când 
aceştia se întâmplă să fie mai tineri şi mai frumoşi decât bărbatul ei. Şi aşa acolo unde 
nunta este spre unirea sufletelor a bărbatului şi a femeii, cu drăceştile muzici şi cu 
jocurile, se face despărţirea sufletului acestei uniri a bărbatului şi a femeii. 


b) Muzicile, jocurile şi cântecele din gură, care se fac la nuntă, se împotrivesc şi 
vatămă închipuirea duhovniceştii uniri a lui Hristos cu Biserica. lar cum vatămă aceasta, 
ascultă tu, ori şi care vei fi mire la orice nuntă: Hristos a sfințit şi a curăţit Biserica cu 
sfântul Botez, precum zice Pavel: „Ca pe ea să o sfințească curăţind-o cu baia, apoi prin 
cuvânt” (Efeseni 5, 26); iar tu bărbatul mire, chemând la nunta ta fluiere şi trâmbiţi, şi 
lăsând a se face jocuri şi cântece din gură la casa ta; în loc să curățeşti şi să sfințeşti 
femeia şi mireasa ta, tu o întini şi o faci necurată la suflet, ba chiar şi tu te întini şi te faci 
asemenea necurat. 

Hristos a întemeiat întru sine preaslăvita şi frumoasa Biserică, fără să aibă vreo 
zbârcitură ori întinăciune, sau vreo pată; că aşa strigă însuşi Pavel: „Ca să pună înainte pe 
ea Lui-şi slăvită Biserică, neavând întinăciune, nici prihană, sau altceva de acest fel; ci să 
fie sfântă şi fără prihană” (Efeseni 5, 27); iar tu bărbate, cu organele, horele şi cântecele 
curveşti, pe care le laşi să se facă la nunta ta, strici podoaba, frumuseţea şi slava femeii 
tale, şi o arăţi pe ea urâtă, neslăvită, cu multe pete şi întinăciuni, ba chiar te faci şi tu 
asemenea ca ea, urât şi fără podoabă. 

Hristos a iubit atât de mult Biserica, încât pentru dragostea ei sa dat pe Sine la 
moarte. „Bărbaților, iubiţi-vă femeile voastre, precum şi Hristos a iubit biserica, şi pe Sine 
s-a dat pentru dânsa” (Efeseni 5, 25); iar tu bărbate, nu-ţi iubeşti femeia ta cu aceeaşi 
dragoste adevărată, ci o urăşti, căci dacă ai iubi-o în adevăr, n-ai aduce la nunta ta acele 
sataniceşti pricini vătămătoare sufletului ei, care sunt: muzicile, jocurile şi cântecile din 
gură. Ce zic? Chiar tu însuţi nu te iubeşti în adevăr pe tine însuţi, ci îţi eşti vrăjmaş ca un 
nepriceput; pentru că laşi să se facă la casa ta acelea care îți vatămă sufletul. 

Şi ca să zic în scurt, câte beţii, câte neorânduieli, câte răutăţi laşi să se facă la 
nunta ta omule, toate acestea se abat şi se aduc la duhovniceasca nuntă a lui Hristos şi a 
Bisericii, a cărei nuntă, chip şi icoană este nunta ta. Fiindcă după marele Vasile: „cinstea 
sau necinstea icoanei, trece la chipul cel dintâi” (Pentru Sfântul Duh, cap. 18). Zice însă şi 
dumnezeiescul Hrisostom pentru nuntă: Dacă nu te ruşinezi de nuntă, ruşinează-te măcar 
de Hristos şi de Biserică, al cărei chip este nunta şi nu aduce organe şi dansuri la aceasta. 

„Nu cumva nunta este teatru? Taină este şi închipuire de mari lucruri (a lui Hristos 
şi a Bisericii); şi dacă nu te cucerniceşti de această taină, măcar cucerniceşte-te de cel ce 
este chipul acesteia... la tainele Elinilor sunt jocurile; iar la ale noastre ăcerea şi buna 
rânduială, evlavia şi cucernicia. Mare Taină se săvârşeşte aici! Afară curvele, afară cei 
pângăriți... Mir este nunta; deci pentru ce bagi putoarea mocirlei în alcătuirea mirului 
(adică în locul unde se săvârşeşte nunta)? Toate trebuie să fie pline de întreagă 
înțelepciune, toate cu cucernicie, toate cu podoabă. Acum văd însă din contră: săriți 
asemenea cămilelor şi cailor; pentru aceasta voiesc a curăţi nunta, încât s-o aduc la cinstea 

cea potrivită ei, şi să astup gura ereticilor, fiindcă s-a ocărât darul lui Dumnezeu, rădăcina 
(tainei) renaşterii noastre... Spune-mi mie săvârşeşti Taină şi chemi pe diavolul?” (Cuvânt 
12, la cea către Coloseni). 


c) Organele, jocurile şi cântecele din gură, care se fac la nuntă, strică şi se 
împotrivesc darului ce-l are Taina nunții al cărei scop este a dezlega şi a depărta de la 
păcatul curviei pe bărbat şi pe femeie. Pentru că aceste drăceşti organe, jocuri şi cântece, 
silesc nunta să se facă nu dezlegarea curviei şi a păcatului, ci chiar înlesnire, pricină şi 
prilej curviei, preacurviei şi altor păcate. Şi nu se fac din acestea la nunți atâtea curvii 
ascunse, atâtea tainice preacurvii în inimă? Nu curvesc cu pofta sufletului, precum a zis 
Domnul, şi cei ce cântă cu organe, şi cei care joacă şi cântă din gură? Nu preacurvesc cu 
mintea lor cei ce se adună la nuntă şi privesc cu iscodire feţele femeilor, şi ascultă 
curveştile acelea şi amoroasele cântece şi se prind de mâini? 

Las să zic pe celelalte păcate care se fac la nunți din cauza acestor organe şi a 
dansurilor, a necuviincioaselor cuvinte, zic, a celor neruşinați glumeţi, neruşinoasele 
cuvinte ale beţivilor, curveştile împodobiri ale hainelor, muiereiasca ungere a mirurilor şi a 
parfumului şi a celorlalte mii de neorânduieli, pe care de va voi cineva să le scrie cu 
amănuntul, poate să umple o carte întreagă. Şi mai ales când nunțile se întind nu numai 
într-o zi sau două ci până la opt zile, iar în multe locuri şi până la 15 zile, atunci, cine poate 
să mai numere răutăţile şi păcatele care se fac? Milostiv, milostiv fii Dumnezeule! 

Pentru aceea, ca să împreun într-un cuvânt cele zise mai sus, nunțile creştinilor 
celor de astăzi, pentru nepotrivitele şi necuviincioasele lucruri care se fac la nuntă, se 
primejduieşte să nu mai fie Taină sfântă, Taină plină de dar şi cinstită, — precum şi este cu 
adevărat — precum hotărăşte sfânta Biserică a lui Hristos; ci să fie ca o ceremonie 
păgânească şi elinească, necuviincioasă şi necinstită, sau ca o meşteşugire şi mreajă a 
vrăjmaşului de obşte, cu care adună pe oameni spre a-i face să păcătuiască şi să se 
muncească. 


24. Nunta se cade a fi păzită de orice neorânduială 


O! şi cine nu va plânge? O! şi cine nu se va tângui? văzând cum diavolul a 
întors lucrurile pe dos, şi Tainele cele mântuitoare ale creştinilor, le-a întrebuințat organe 
ale răutăţii şi pierzării lor, şi mai ales nunta, care trebuia mai mult decât toate să fie păzită 
de orice neorânduială. Pentru că nunta s-a cinstit mai întâi de Dumnezeu cu facerea Sa: 
„că bărbat şi femeie i-au făcut pe ei” (Facerea I, 27) şi cu binecuvântarea Lui: „Creşteţi 
şi vă înmulțiți şi umpleţi pământul” (1, 28). S-a cinstit şi pe urmă de Hristos prin Sfânta Sa 
venire la nunta din Cana, şi cu începutul minunilor Sale, „aceasta, zice, a făcut începătură 
minunilor, lisus în Cana Galileii” (loan, 2, 11); fiindcă nunta este începutul înmulțirii şi 
al moştenirii oamenilor. 

Prin nuntă toată lumea se uneşte şi se ține, şi fără nuntă, toată lumea avea să fie în 
neregulă. Şi ca să zic în scurt, nunta este pricină firească şi rădăcină a tuturor oamenilor. 
Pentru aceea, dacă nunta şi rădăcina se fac sfinte, sfinte vor fi şi mlădiţele, adică oamenii 
cei născuţi din nuntă, precum zice Pavel: „Şi de este rădăcina sfântă, sunt şi ramurile” 
(Romani 11, 16); iar dacă nunta şi rădăcina se fac necurate şi sălbatice, necurate vor fi şi 
ramurile, adică cei născuţi din nuntă. Şi aceasta socotesc că este pricina, pentru care cei 
mai mulți din oamenii cei de astăzi sunt plecați spre păcat, deoarece se nasc din nunți 
păcătoase şi necurate. 

25. Precum la celelalte Taine nu se fac jocuri şi cântece 
din organe, aşa nu se cade să se facă nici la nunta 


Aţi înțeles acum, iubiții mei frați, că la nunțile creştinilor nu se cade să cânte 
cineva din organe şi să joace, sau să cânte din gură? Şi aceasta o veți înțelege încă mai 
lămurit din cele următoare: 

Şapte sunt Tainele credinţei noastre celei soborniceşti şi ortodoxe, cu care se 
numără şi nunta: Botezul, Mirul, Liturghia, Preoţia, Mărturisirea, Maslul şi Nunta. Acum, 
de ar fi fost cuviincios şi după lege, a cânta din organe şi a dănțui şi a cânta lumeşte la 
nuntă, care este una din cele 7 Taine, trebuia să se facă aceasta şi la Botez, la Mir, la 
Preoţie şi la celelalte şase Taine. 

Dar fiindcă nici când se botează creştinii, nu cântă din organe şi joacă nici cântă 
din gură, nici când se miruiesc, nici când se împărtăşesc, nici când primesc preoția, nici 
când se mărturisesc, nici când fac maslu; prin urmare, nici când se însoară nu se cade de 
asemenea să cânte din aceste organe, sau să joace şi să cânte din gură. Că dacă era, ca să 
cânte din organe la nuntă şi să facă hore şi cântece, una din două e de nevoie să urmeze: 
Sau că nunta nu este Taină, după cum sunt şi celelalte şase; sau că şi la celelalte şase Taine 
asemenea se cade a cânta din organe şi a juca şi a cânta din gură, pentru că deopotrivă 
sunt toate Tainele. Însă amândouă acestea sunt la fel nepotrivite şi rele. Prin urmare, nu 
se cuvine creştinilor să cânte din organe, să joace şi să cânte din gură la nunțile lor. 


26. Câte lucruri trebuiesc, ca să se facă nunta cea legiuită 


Apoi gândiţi-vă, fraţii mei, încă şi la aşezarea şi chipul cu care porunceşte sfânta 
Biserică a lui Hristos la toţi creştinii de obşte, ca să se facă nunta. Unsprezece lucruri 
trebuiesc spre a se face nunta cea legiuită şi canonică. 

1) Să nu fie cu vreun fel de rudenie, trupească, ori din sfântul Botez, pe care o 
opresc legile cele bisericeşti; 

2) trebuie să voiască şi să se unească la nuntă părinţii celor ce voiesc să se 
însoare, deoarece nunțile cele făcute fără voia părinților, sunt ca şi curvia, după canonul 
38 al Marelui Vasile, şi trei ani se canonisesc după ce se împacă părinții; 

3) trebuie să se învoiască şi bărbatul şi femeia, cei ce voiesc a se însura, şi să se 
voiască unul pe altul'?; 

4) să se facă logodirea cu preot şi cu obişnuita sărutare ce o dau unul altuia cei 
logodiţi, când este bărbatul de 15 ani, iar femeia de 13, după însemnarea Patriarhului 
Nicolae, şi aşezământul împăratului Alexie Comnino, şi a lui Leon înțeleptul. Iar a se 
face logodna numai în cuvinte şi cu daruri, aceste logodne nici sunt, nici se numesc. Să 
se ştie, însă, că se face nunta şi fără logodire, după sinodiceasca hotărâre a celui sus zis 
patriarh Nicolae, adică fără să dea sau să ia daruri părinţii înainte de nuntă; 


12 Pildă a însoţirii celei iubite, au fost cele două prea iubite însoţiri, pe care ni le pune istoria de faţă: Capaneu 
şi Evadni în Elada; şi Plantie şi Orestila din Italia; care aveau atâta dragoste şi unire între dânşii, încât, când a 
murit Capaneu şi ardeau trupul lui în foc ca să nu se împută (precum era atunci obiceiul la Elini), soţia sa, 
Evadni, nesuferind despărțirea bărbatului ei, a alergat singură şi s-a aruncat în foc, şi a ars împreună cu 
Capaneu. Şi iarăşi, fiindcă a murit mai înainte Orestila, şi-i ardeau trupul ei, Plantie bărbatul său s-a aruncat pe 
sine în foc şi a ars împreună cu Orestila; şi astfel a ars femeia în flacăra bărbatului, şi bărbatul în flacăra 
femeii. Şi după cum au fost nedespărțiți în viaţă, aşa au rămas nedespărțiţi şi la moarte. A căutat moartea 
să-i despartă, însă iubirea şi dragostea i-a păzit împreună. Las să ia pildă creştinii cei însuraţi de la aceşti păgâni, 
ca să nu se osândească mai rău decât neamurile în ziua judecății. Căci dacă Elinii păzeau atâta dragoste întru 
însoţirea lor, cu toate că nunta lor nu era taină sfântă, cu cât mai mult sunt datori creştinii să se iubească şi 
să aibă unire şi dragoste către femeile lor, şi femeile către bărbaţi, acum când nunta lor este Taină 
dumnezeiască şi sfântă? 

5) se cuvine a păzi fecioria cei logodiţi, fără să strice pe logodnicele lor mai 
înainte de nuntă, pentru că se socotesc ca nişte curvari, şi se canonisesc şi se pedepsesc 
de canonul 26 al Marelui Vasile; adică 7 ani să nu se împărtăşească; 

6) când va veni vremea să se încununeze trebuie bărbatul şi femeia să se 
mărturisească la duhovnic, şi să se gătească cu oarecare pregătire, adică cu post şi 
rugăciune, pentru ca să se împărtăşească; 

7) când se vor cununa, trebuie întâi preotul cel care îi va cununa, să ia vreme ca 
să facă sfânta Liturghie, şi după ce va face sfânta Proscomidie, să iasă afară din Altar, 
aşa cum este îmbrăcat cu toate sfințitele veşminte, şi aducând bărbatul şi femeia în 
mijlocul bisericii, aici să-i încununeze după aşezământul din Molitfelnic; însă, să nu 
umple paharul cu vin şi pâine de obşte şi să le dea să bea, după cum e scris în 
Molitfelnic, pentru că acesta este un obice nou, pe care l-au adăugat oarecari neînvăţaţi, 
(în Molitfelnic), în loc de Dumnezeiasca împărtăşire, pe care se cuvine a o primi cei de 
curând căsătoriți, când nu au nici o opreală canonicească; 

8) iar după ce va încununa preotul pe cei însoţiţi, îi pune să stea într-un loc al 
bisericii, şi intrând în sfântul Altar, începe: „Bine este cuvântată împărăţia”, care este 
sfânta Liturghie; 

9) iar când iese preotul şi glăsuieşte: „Cu frica lui Dumnezeu, cu credinţă şi cu 
dragoste să vă apropiaţi”, atunci vine mirele şi mireasa şi se împărtăşesc amândoi; 

10) apoi după Liturghie, se duc cei încununaţi la casa lor, însoţiţi de preoți şi de 
clerici şi de poporul cel poftit. Şi aşa se aşează la masă, de mănâncă şi bea, şi se 
veselesc şi se bucură cu cucernicie şi cu bună rânduială întru slava lui Dumnezeu, 
precum se cuvine creştinilor, 

11) se cade să se păzească mirele şi mireasa, să nu doarmă împreună în seara 
aceea, fiindcă s-au împărtăşit cu dumnezeieştile Taine, ci în seara următoare. 

Aceasta este regula, fraților, ce o hotărăsc sfinții Părinţi, ai Bisericii noastre, să 
se facă la nunțile creştinilor. Pe care, vai! - O! şi cum să o zic fără lacrimi? o calcă şi nu 
o păzesc cei mai mulți din creştinii de astăzi; pentru aceasta, nu văd procopseală nici 
trupească, şi cu atât mai mult sufletească, nici ei, nici fiii lor. 


27. Cei logodiţi, nu se cade a intra în casele logodnicelor lor — 
Pentru ce se încununează nunta 


Câţi creştini sunteţi, însă, care aveţi frica lui Dumnezeu în inimile voastre şi 
doriți să vă mântuiți şi să faceţi copii cu fapte bune şi procopsiţi, această sfântă regulă 
sârguiți-vă, fraţii mei, a o păzi când vă căsătoriți; şi mai cu seamă voi cei ce voiți să 
căsătoriți pe fiii voştri, grijiţi-vă pentru dragostea lui Dumnezeu, să-i căsătoriți în felul 
acesta, dacă voiţi să sporească şi să vă bucuraţi de procopseală lor. 

Sârguiți-vă deci, să-i căsătoriți îndată ce vor ajunge în vârstă, şi nu-i lăsaţi să 
treacă multă vreme, ca să nu se întâmple lor să cază în curvie, ori în vreo altă stricare a 
fecioriei lor, precum vă sfătuieşte dumnezeiescul Gură de Aur, zicând: „Degrab să-i 
însurați pe ei (pe copii adică), ca astfel curate şi neatinse trupurile lor să primească pe 
mireasă, dragostele acestea sunt mai fierbinţi. Cel ce mai înainte de nuntă, petrece 
întru înfrânare şi curăţenie, cu mult mai mult după nuntă va petrece aşa, iar cel ce s-a 
învăţat să curvească mai înainte de nuntă, şi după nuntă va face aceasta” (Cuvânt 9, la 
cea I către Timotei). 

Pentru aceasta a zis şi Sirah: „Pentru curvar, toată pâinea este dulce, nu va înceta 
până la sfârşit” (Sirah, 23, 23). Şi dacă cineva, ori preot, ori mirean, ţinut fiind de răul şi 
răzvrătitul obicei de astăzi, vă va împiedica de la aceasta, să nu-l ascultați, ci faceţi tot ce 
puteţi ca să cununaţi pe fiii voştri după cum hotărăşte Sf. Biserică a lui Hristos. Dar mai 

ales şi mai vârtos, luați aminte bine de păziți pe fiii voştri, ca să nu intre în casele 
logodnicelor lor (după cum porunceşte Nearaua împăratului Alexie Comnino), fiindcă 
din deasa convorbire şi privire ce o fac ei cu logodnicele, se aprind de iubire, şi mai-nainte 
de nuntă se împreună cu ele. 

La aceasta trebuie să bage de seamă şi să poarte grijă şi sf. Arhierei; ca să taie 
reaua şi blestemata deprindere, ce se ține în multe locuri, de a intra adeseori cei logodiţi în 
casele logodnicelor lor, deoarece, câți se vor împreuna mai înainte de nuntă cu ele, nu 
numai că se canonisesc ca nişte curvari, după cum am zis mai sus, nu numai că nu sunt 
vrednici să se împărtăşească după binecuvântare, precum hotărăşte Biserica, dar nu sunt 
vrednici nici să ia cununiile pe capul lor când se binecuvintează. Fiindcă cununile sunt 
semnele biruinței, că adică, nu s-au biruit tânărul şi tânăra de îndulcirea trupului şi de 
poftă, ci au rămas nebiruiți şi şi-au păzit fecioria înainte de nuntă, precum zice aceasta marele 
Hrisostom: , Pentru aceasta se pun cununiile pe capetele lor, ca un semn al biruinţei, că 
nebiruindu-se şi neînfrângându-se de dezmierdare aşa se apropie de pat; iar dacă 
biruindu-se de dezmierdare se vor da pe sine la curvie, pentru care pricină mai poartă 
cununa pe cap, biruiți fiind? ” (Omilia 9, la cea I către Timotei). 

Acum deci vă întreb, iubiții mei creştini, să-mi spuneţi adevărul. Un tânăr, sau o 
tânără, care se vor binecuvânta şi încununa cu cea de mai sus rânduială, mai au ei 
dreptul să cheme la nunta lor fluiere şi muzici, şi să întindă jocuri şi să cânte din gură? 
Mai este cuviincios acestora, care au auzit atâtea binecuvântări şi atâtea cuvinte sfinte 
rostindu-se de preoții cei ce i-au cununat, să-şi spurce urechile lor iarăşi cu necuratele şi 
neruşinatele cântece? Ei, care au stătut în Biserica lui Dumnezeu şi şi-au sfințit picioarele, se 
potriveşte să le mai spurce iarăşi cu drăceştile jocuri? Cu un cuvânt, mai este cu dreptate, 
ca ei care s-au împărtăşit în ziua aceea cu preacuratele Taine, să nu-şi păzească curate 
toate simțirile trupului lor, şi toate simțţirile şi puterile sufletului pentru darul, cinstea şi 
sfințenia ce au primit? Este drept, zic, ca ei să mai privească neruşinoasele privelişti şi 
muzici, şi jocuri şi alte neorânduieli, sau să mai facă vreo faptă ruşinoasă? Eu sunt 
încredințat, cum că toți într-un glas veţi răspunde că, nu este cuviincios; şi aşa şi este. 

Pentru aceasta, Sfântul Sinod localnic adunat în Laodichia, şi întărit de al şaselea 
Sinod ecumenic, arătat opreşte pe creştini să cânte din organe şi să joace când se duc la 
nuntă, ci cu cinste şi cu bună aşezare să mănânce la prânz şi să cineze la aceasta. Că aşa 
porunceşte Sinodul acesta cuvânt cu cuvânt, în canonul 53: „Nu se cade creştinii, 
mergând la nunţi să cânte în organe, ori să joace; ci cu cinste să cineze, ori să prânzească, 
precum se cade creştinilor”. 


28. Că nici cei vechi nu cântau la nunțile lor cu organe 


Drept aceea, iubiții mei fraţi, încetaţi de acum înainte de la o fărădelege ca aceasta 
şi prea rău obicei, dacă voiţi să fie înlăuntrul casei voastre rugăciunile şi binecuvântările 
sfinților Părinţi ai sfântului Sinod de mai sus şi ale întregii Biserici; dacă voiţi să 
binecuvânteze Dumnezeu nunta voastră şi pe mire şi mireasă, precum a binecuvântat pe 
Avraam şi pe Sarra, pe Isaac şi pe Reveca, pe Iacov şi pe Lia, pe Iosif şi Asinet. Căci şi 
acei drepţi au făcut nunțile lor cu cucernicie şi cu bună rânduială, şi nu cu drăceşti jocuri şi 
alăute. 

Şi martor cuvântului meu este marele loan Gură de Aur, carele zice, că sluga 
lui Avraam, a luat pe Reveca din Mesopotamia şi a dus-o în pământul Hanaan pentru 
fiul său Isaac, fără timpane şi hore, ci având numai pe îngerul lui Dumnezeu împreună. 
„Dar să vedem după ce a luat-o pe ea (adică sluga lui Avraam pe Reveca) în ce chip au 
făcut nunta? oare cu chimvale, cu surle, cu jocuri şi tobe şi fluiere şi cealaltă fală trăgea cu 
sine? Nici una dintru acestea, ci numai pe ea luând-o, aşa se ducea, având cu sine pe 

înger petrecându-l şi împreună călătorind” (Cuvânt Ce fel de femei trebuie a lua întru 
însoţire). 

Acum, dacă acei vechi drepți strămoşi şi patriarhi, care erau încă noi începători, 
şi ca nişte copii mici în comparaţie cu creştinii cei desăvârşiți bărbaţi ai Evangheliei; dacă 
aceia, zic, n-au întrebuințat muzici şi jocuri la nunțile lor, cu toate că nunta lor nu era 
ridicată la cinstea şi gradul de Taină; nu este ruşine mare să uneltească acum creştinii 
Jocuri şi muzici, când au ajuns la scumpătatea Evangheliei şi la bărbaţi desăvârşiți ai plinirii 
lui Hristos? Nu este ruşine să necinstească creştinii nunțile lor cu astfel de lucruri fără de 
rânduială? şi mai cu seamă acum când nunta este şi se numeşte Taină? 


29. Din cauza neorânduielilor nunților, 
se nasc copil bolnavi şi betegi 


Pentru aceasta fraților, urmaţi acelor Sfinți strămoşi, şi încetați cu 
neorânduielile, dacă voiți să vă dăruiască Dumnezeu copii mulți şi buni, întregi şi 
sănătoşi, puternici, frumoşi şi procopsiţi. Că de nu veţi înceta, voi părinţii, de la acestea, 
faceți pe Dumnezeu să se mânie asupra voastră, şi să vă pedepsească cu felurite boli şi 
pagube; iar pe fiii ce-i veţi naşte, să fie betegi, ciungi, urâţi, însemnați şi neprocopsiţi, ca 
să-i vedeți şi să ardă inima voastră. 

Şi de unde învăţăm aceasta? Din istoria dreptului lov. Că acest adevărat om al 
lui Dumnezeu, cu toate că a păzit toate poruncile Domnului şi era sfânt, depărtându-se 
de orice lucru rău — după cum mărturiseşte însuşi Dumnezeu — totuşi, când au murit 
toți copiii lui, şi a pierdut toate averile şi s-a leproşat, atunci a început să blesteme ziua 
în care s-a născut, zicând: „„Piară ziua în care m-am născut, şi noaptea aceea întru care 
s-a zis: iată bărbatul” (lov. 3, 2). 

Şi pentru care pricină a blestemat ziua în care s-a născut? Răspunde unul din 
tâlcuitori nearătat, şi zice: că era obicei în vremea veche, când se năştea vreun copil, 
părinţii copilului chemau pe oamenii locului aceluia, să-i hrănească cu mâncare şi cu 
băutură pentru bucuria celui născut. Pentru aceasta şi dreptul lov, temându-se ca nu 
cumva în ziua în care s-a născut şi el, mâncând şi bând cei chemaţi, ori s-au îmbătat ori 
au vărsat, ori au cântat, ori au jucat, ori vreo altă neorânduială şi păcat au făcut, şi 
pentru aceasta a slobozit Dumnezeu să se pedepsească Iov, şi să moară fiii săi. Pentru 
aceasta a blestemat ziua şi noaptea în care s-a născut. Aţi auzit creştinilor? Dacă dreptul 
Iov s-a temut, ca nu cumva în ziua naşterii sale să se fi făcut vreo neorânduială şi păcat 
şi pentru aceea a slobozit Dumnezeu, a se pedepsi el şi să-şi piardă şi pe fiii săi! Cum, voi 
neînțelegătorilor, nu vă temeți pentru atâtea neorânduieli ce le faceți la nunțile voastre? 
Cum nu vă cutremurați, ca nu cumva şi pentru răutățile şi păcatele care se fac când vă 
cununați, să sloboadă Dumnezeu a vă pedepsi pe voi, iar fiii voştri să moară? 

Într-adevăr, eu nu pot să vă numesc cu alt nume, fără numai cu cel ce a numit 
proorocul Isaia pe Iudei, adică: să vă numesc surzi şi orbi. „Cei surzi auziţi, şi cei orbi 
priviți să vedeți; şi cine este orb, fără numai slugile mele? şi surzi, fără numai cei care-i 
stăpânesc pe ei? şi s-au orbit slugile lui Dumnezeu” (Isaia 42, 18). Pentru că voi nici 
auziți nici vedeţi pagubele cele mari, pe care le pricinuiesc muzicile, jocurile şi cântecele, 
atât sufletelor, cât şi vieţii voastre; atât vouă, cât şi feciorilor voştri şi avuţiilor voastre. 


30. Împotrivire (obiecţie) — Dezlegare 


Dar ce pricinuiesc unii, care se arată mai deştepţi decât alţii? lată canonul 54 al 
sfântului Sinod din Laodichia, amintit mai sus, cum hotărăşte că, preoții şi clericii, nu se 
cade la nunţi şi la cine (mese) să privească fapte fără rânduială; ci mai înainte de a veni 
muzicanţii să cânte, să se scoale şi să plece de acolo. Deci după canonul acesta, este 

iertat să se cânte la nunți şi la cine, către aceştia noi, alta nu răspundem, fără numai pe 
cea zisă de Domnul nostru către Fariseii care îl întărâtau şi-i ziceau că: Moise a poruncit 
să dea bărbaţii carte de despărțire femeilor lor şi să se despartă de ele pentru orice 
pricină. „Că Moise pentru învârtoşarea inimii voastre, a îngăduit vouă să lăsați muierile 
voastre; iar din început n-a fost aşa”. (Matei 19, 8). Tot aşa zicem şi noi celor ce pun 
înainte canonul cel mai de sus: Că pentru învârtoşarea şi nesupunerea creştinilor a făcut 
pogorământ sfântul Sinod şi a zis acestea, şi nu din bună voință, sau cu scop de economie 
şi pogorământ. 

Şi că aceasta este adevărată, poate fieştecine să înțeleagă din canonul 53 de mai 
sus, pe care l-a hotărât sfântul Sinod spre aceasta, în care spune lămurit care este cel mai 
de căpetenie scop şi voie a sa. Adică să nu cânte deloc creştinii din organe la nunţi şi să 
joace, ci cu cucermicie şi bună rânduială să prânzească şi să cineze, precum se cuvine 
creştinilor. lar dacă se vor afla oarecare creştini împietriți la inimă, şi nesupuşi, fii ai 
neascultării, care vor căuta să-şi facă voia lor cea rea şi obiceiul cel răzvrătit, aducând 
organe la nunţi, defăimând prin aceasta hotărârea sfântului Sinod, şi al maicii lor sfânta 
Biserică, pentru aceasta dumnezeiescul Sinod a fost silit să facă pogorământ şi să zică în 
următorul său canon 54, că întâmplându-se ca aceşti nesupuşi creştini să aducă la nunțile 
lor organe, atunci, preoții şi clericii să se scoale şi să fugă de acolo, ca să nu fie şi ei 
părtaşi la neorânduiala şi păcatul acesta. 

Ah creştinilor! nu înțelegeți măcar din aceasta, că jocurile şi cântecele care se fac la 
nunți sunt nepotrivite şi rele? şi pentru aceasta porunceşte sfântul Sinod preoților şi 
clericilor să nu stea să le privească? Căci de erau bune acestea, se cădea ca Sinodul să 
hotărască, să stea şi ei să le privească. 

Vai fraților! şi cum vă ţine inima să vedeţi pe preoții Dumnezeului celui prea 
înalt, fugind de la nunțile voastre, iar muzicanții şi jucătorii să vie la acestea? Cum vă 
rabdă sufletul să plece din casele voastre robii lui Dumnezeu, cei ce vă binecuvintează 
şi vă sfinţesc, şi care au binecuvântat nunta şi masa voastră, iar în locul lor să intre şi să 
şadă slugile satanei? Cei care vă întina sufletele cu jocurile cele necuviincioase? Nu vă 
gândiţi nepricepuților! că făcând aşa, este întocmai cum aţi izgoni pe sfinți de la nunțile 
voastre şi ați pofti pe păcătoşi? Să izgoniți pe cei binecuvântaţi şi să poftiți pe cei 
blestemaţi? Să izgoniți pe cei ce vă luminează şi să chemaţi pe cei ce vă întunecă? Să izgoniți 
pe îngeri, şi să chemaţi pe draci? Să izgoniți pe Hristos, şi în locul lui să chemaţi pe 
diavolul? 

Vai de netemerea de Dumnezeu a creştinilor de astăzi! Şi poate fi mai mare 
necredință decât aceasta? Mai mare defăimare şi neomenie? Eu socotesc şi aceasta, că cel 
de mai sus sfânt Sinod, pentru acest scop a hotărât să se scoale şi să fugă preoţii şi clericii 
de la nunți, când vin muzicanţii, ca văzându-i creştinii pe ei că pleacă, să se ruşineze, şi 
izgonind muzicanții, să oprească pe preoții Domnului în casele lor. 


31. Hristos nu intră unde sunt muzici 


Voiţi să vă încredinţaţi, că şi Domnul nostru lisus Hristos nu intră în casa în care 
cântă muzici? Urmaţi-mă să mergem la Ierusalim. Aţi ajuns? Aici a murit o fiică, şi tatăl 
ei, care se numea lair, a venit la Iisus, rugându-L pe dânsul cu durere de inimă să 
meargă la casa lui să o învieze. 

Prea milostivul lisus Hristos, făcându-i-se deci milă, de necazul şi reaua 
întâmplare a lui lair, s-a dus la el acasă. Aici, însă, vede multă tulburare şi fluierători 
care cântau din fluiere şi surle, nu ca să pricinuiască bucurie, ci întristare, cu oarecare 
mâhnicioasă cântare ce grăiau; (că zice istoricul Iosip, că era obicei în vremea aceea, ca 
Evreii să cheme muzicanți la morții lor, pentru a grăi jalnice cântări, şi prin acestea să 
pornească pe oameni spre lacrimi (Cartea 3, Cap. 30; pentru robirea Iudeilor). Aceasta la 

fel o zice şi sfântul loan Gură de Aur în tâlcuirea capului 9 de la Matei. lar văzându-i pe 
ei Domnul, n-a voit să intre înlăuntrul casei lui air, nu; ci a poruncit să iasă toți afară, şi 
după ce au ieşit, atunci a intrat El în casă; şi apucând pe fecioară de mână, îndată a înviat-o 
cu atotputernică stăpânirea Dumnezeirii Sale. „Şi viind lisus în casa boierului, şi văzând 
fluierătorii şi mulțimea gâlcevind, a zis lor: fugiţi, că n-a murit fecioara, ci doarme. Şi 
îşi râdeau de dânsul. Iar dacă s-a scos afară poporul, intrând, o a luat de mână, şi s-a 
sculat fecioara” (Matei 9, 23). 

Acum să socotească fiecare, deosebirea ce au muzicanţii nunților de astăzi, cu 
fluierătorii şi muzicanți morților din vremea veche. Pentru că aceia fluierau ca să 
pornească plânsul, suspinurile şi lacrimile, care nu sunt vătămătoare sufletului, ci şi 
folositoare; iar muzicanţii cei de acum, cântă la nunţi spre a pricinui bucurie, râsuri şi 
cântece curveşti, care sunt vătămătoare şi păgubitoare sufletului. Aceia fluierând şi cântând, 
făceau casa unde cântau, casă de jale şi de întristare; iar aceştia cântând cu organele lor, 
fac casa aceea unde cântă, casă de desfrâu şi de păcat, precum zice Solomon: „Mai bine 
este a merge la casa plângerii, decât la casa ospăţului” (Eccl. 7, 3). Dar cu toate 
acestea, Domnul nostru, nici în casa unde erau muzicanți aceia n-a voit să intre, ci după 
ce au ieşit ei, atunci a intrat; ca să ne înveţe prin aceasta, cât urăște şi se îngrețoşează cu 
totul despre toţi muzicanții, atât de cei ce pricinuiesc bucurie, cât şi de cei ce pricinuiesc 
întristare, şi ca să ne dea pildă să facem şi noi asemenea, adică, să-i urâm şi să nu-i 
băgăm în casele noastre să cânte. 

Ce ziceți acum voi tinerilor miri şi mirese? Hristos voieşte să vie împreună cu 
îngerii în casa voastră, ca să binecuvinteze nunta, precum a binecuvântat şi pe cea din 
Cana; să binecuvinteze masa voastră şi să prefacă apa în vin; adică, să pricinuiască 
bucurie cu sfânta Sa arătare şi toată bunătatea în sufletele voastre şi a celor ce se vor afla la 
nunta voastră. Deci ce hotărâți? Voiţi să vie Hristos în casa voastră ca să vă dăruiască 
toate aceste binecuvântări şi daruri? Dacă voiţi pe Hristos, este nevoie să nu mai aduceți în 
casele voastre muzici şi hore, iar dacă voiți muzicile şi horele, Hristos nu suferă să fie într-o casă 
dimpreună cu acestea, ci îndată fuge şi se depărtează; iar depărtându-se El, se depărtează şi 
preoţii Lui şi clericii, precum şi orice altă bunătate. Iar de la casa care pleacă Hristos şi 
slujitorii Săi, cine rămâne? fără numai satana şi slujitorii lui, draci şi toată răutatea şi 
păcatul şi nenorocirea. 

Deci, dacă sunteţi adevăraţi creştini şi următori şi ucenici ai lui lisus Hristos, vă 
aflați în mare nevoie fraților, să alegeţi de o mie de ori mai bine să lipsească muzicanții, 
jocurile şi cântecele cele curveşti de la casa şi nunta voastră, decât să fugă Hristos şi 
slujitorii Săi preoții şi să vă lipsiţi dimpreună cu aceştia de orice bunătate sufletească şi 
trupească, pământească şi cerească, vremelnică şi veşnică; aşa zice dumnezeiescul 
Hrisostom: , Dacă pe acestea le vei alunga, va veni Hristos la nunţi; iar Hristos fiind de 
față, şi ceata îngerilor va fi de față; şi de voieşti şi acum se lucrează minuni, precum şi 
atunci, şi va preface şi acum apa în vin” (Cuvânt 12, la cea către Coloseni). 


32. Impotrivire (obiecţie) — Dezlegare 
Cum se cuvine creştinilor să se bucure la nunțile lor 


Dar ce zic unii? Nunta este bucurie şi cum vom arăta deci bucuria noastră fără 
numai să chemăm muzicanți şi să încingem hore şi să cântăm din gură? Ascultaţi, voi câți 
sunteți şi ziceți acestea, iar eu vă voi învăţa în ce chip să vă bucuraţi cu adevărat şi să vă 
veseliți. Fraţii mei creştini, tinerilor miri şi mirese, când faceți nunta voastră, chemaţi un 
cântăreț cu glas bun şi puneţi-l pe acesta să cânte vreun irmos şi cântare a lui Hristos, sau 
a Născătoarei de Dumnezeu, sau a sfinților; rugați şi pe sfinţii preoţi şi clerici să cânte 
fiecare câte un irmos sau tropar şi mai ales să cânte vreo cântare duhovnicească, potrivită la 
Taina nunții voastre; precum sunt spre pildă: mărimurile şi sedelnele, pe care le scriem aici. 

Către cea prea Cinstită 


Binecuvintează Doamne Dumnezeule, pe aceşti noi căsătoriţi, precum ai 
binecuvântat pe Avraam şi pe Sarra de demult; pe Isaac şi pe Reveca şi din toată 
vătămarea pe ei izbăveşte-i. 

Păzeşte pe aceşti însoţiţi robi ai Tăi Iisuse, în dragoste adevărată, în unirea 
sufletului şi în duhul păcii şi dumnezeieştii împărății pe ei îi învredniceşte. 

Această cinstită nuntă Hristoase, întru toate o păzeşte şi neîntinat şi curat păzeşte- 
le patul, celor ce acum s-au încununat, şi de sfârşit bine plăcut lui Dumnezeu pe aceştia îi 
învredniceşte. 


Dăruieşte-le iubitorule de oameni lisus acestor noi căsătoriți, îmbelsugarea 
bunătăţilor, multă naştere de fii împreună şi buni fii, ca iubindu-Te pururea să te 
slăvească. 


Sedealna Gl. 1, Mormântul tău Mântuitorule. 


Binecuvintează Hristoase însoțirea aceasta, din înălțimea cerului, precum ai 
binecuvântat de demult pe drepții care i-ai iubit şi pe toți strămoşii; împreună cu Avraam, 
pe Isaac şi Iacov, dimpreună cu Sarra, pe Reveca şi Lia, ca un singur iubitor de oameni. 


Slavă asemenea... 


Să slăvim cu un glas fraţilor pe Hristos, carele de demult în Cana Galileii de faţă 
fiind, nunta binecuvântând-o şi început minunilor făcând şi preaslăvit apa în vin 
prefăcând şi pe cei, chemaţi la nuntă cu aceasta veselindu-i. 


Şi acum, a Născătoarei de Dumnezeu asemenea. 


Fecioară Maria, Maică nenuntită, pe această bună mireasă păzeşte-o, Fecioară, de 
toate înconjurările neatinsă, dimpreună cu soţul ei; încă şi buni feciori dăruieşte-le şi toată 
îndestularea bunătăţilor Fiului tău, şi sfârşit mântuitor. 


Sau să cânte şi altele asemenea acestora, însă cucernice, dumnezeieşti şi 
duhovniceşti şi nu netrebnice şi ruşinoase; adică aşa cum se cuvine creştinilor, şi precum 
porunceşte şi apostolul Pavel: „De aceea, frații mei, câte sunt adevărate, câte sunt 
cinstite, câte sunt drepte, câte sunt curate, câte sunt iubite, câte sunt de bună laudă; orice 
faptă bună şi orice laudă, acestea să gândiţi” (Filipeni 4, 8). Într-acest chip, fraţii mei, 
bucuraţi-vă în Domnul şi veseliți-vă; într-acest fel nunta voastră, cântecele şi masa 
voastră şi toate se fac întru slava lui Dumnezeu şi Tatăl, întru multumirea iubitului său 
Fiu, a Domnului nostru lisus Hristos şi spre lauda şi cinstea prea Sfântului şi de viaţă 
făcătorului Său Duh, a celei de o ființă şi nedespărțitei Treimi. 


33. Pentru gelozie, nu se cade mirii să aducă la nunțile lor organe 


Vă mai spun încă şi alta, de care mi-am adus aminte, şi apoi fac sfârşit. Gelozia, 
ştiu că este un obicei deosebit şi nedespărţit de bărbații care au femei şi mai cu seamă 
de la bărbații cei de curând căsătoriți. Aceştia mai mult decât la orice lucru, ţin mai mult la 
cinstea şi bună purtarea femeilor lor şi mai bine doresc să piardă şi bogăţie şi casă şi însăşi 

viața, decât să se viclenească patul şi nunta lor. Pentru care Solomon zicea despre această 
râvnă a bărbaţilor: „Că plină este de râvnă mânia bărbatului ei, şi nu-i va fi milă de el în 
ziua judecății. Nu va lăsa vrajba pentru nici o plată, nici se va îmblânzi pentru multe 
daruri” (Pilde 6, 34). lar poetul Ovidiu a zis, că două lucruri nu voiesc tovărăşie, 
„Afrodita şi tronul, nu iubesc tovărăşie”, că nu voieşte tovărăşie tronul, nici nunta. 
Şi deci luaţi aminte, voi cei ce sunteţi de curând căsătoriţi şi dacă toate celelalte pe care le- 
am zis, nu vă pleacă să nu chemaţi muzicanți la nunțile voastre, măcar mai pe urmă vă va 
pleca gelozia pe care fireşte o aveţi în inima voastră, pentru cinstea şi buna purtare a 
femeilor voastre. 

Fiindcă voi aducând organe la nunțile voastre, şi aşezând hore şi cântece din gură, 
nu faceți alta fără numai că aduceți din toate părțile în casa voastră învrăjbitori femeilor 
voastre, furători ai neîntinatului vostru pat, stricători cinstei voastre şi făcători de rău 
nunţii voastre. Cel ce înţelege, înțeleagă, „şi cel ce are urechi de auzit să audă” (Matei 13, 
43). 


Incheiere 


Iar Domnul nostru lisus Hristos, cel ce a făcut pe om din început bărbat şi femeie, 
din care se leagă şi se împreună femeia cu bărbatul, precum zice Solomon: „lar femeia 
bărbatului de la Domnul se rânduieşte” (Pilde 19, 14). Acesta, fie ca să vă lumineze 
mintea voastră, fraţii mei creştini, cu lumina dumnezeieştii cunoştinţe şi a adevărului, iar 
inima ŞI voinţa voastră să o înduplece cu dulceaţa lucrării darului, ca să înțelegeți cele ce v- 
am spus, căci sunt adevărate, drepte şi folositoare; şi să voiţi a le pune şi în lucrare, 
întorcându-vă de la orice cântece din organe, şi jocuri şi cântece din gură, şi de la orice 
beţii şi alte neorânduieli ale nunţilor voastre. Şi pentru această ascultare a voastră, fie ca să 
vă învrednicească Domnul să fiţi înlăuntrul casei voastre: bărbaţii, ca nişte finici'* înalţi, 
înfloriți şi încărcați de roduri, şi ca Chedrii Livanului întăriți şi binemirositori, „Dreptul, 
zice, ca finicul va înflori, şi ca chedrul cel din Livan se va înmulţi” (Ps. 91, 12); iar 
femeile să fie într-aceasta ca nişte vii bineroditoare; iar copiii voştri, să stea împrejurul 
mesei voastre ca nişte odrasle de măslin; pentru că aşa se binecuvintează omul cel 
ce se teme de Dumnezeu, „Femeia ta ca o vie rodită în laturile casei tale, fiii tăi ca nişte 
tinere odrasle de măslin împrejurul mesei tale; iată aşa se va binecuvânta omul cel ce se 


15 In ce fel ar putea fi cu dragoste între ei bărbatul şi femeia, a arătat un filosof de năravuri în cuvintele acestea: 
„Bărbatul, zice, să iubească pe femeia sa, dacă voieşte să fie iubit şi el de către ea, şi să fie cu dreaptă 
socoteală, dacă voieşte să o aibă supusă. Aşa şi el dacă voieşte să fie cinstită, să fie şi el cinstit. Gaia Cecilia, a 
fost chip şi pildă femeilor celor iubite; şi Gaiu Serviu, a fost pildă bărbaţilor celor iubiţi. Pentru aceasta s-a 
ținut obicei şi când se făceau nunțile, mirele zicea către mireasă: Poţi să fii pentru mine femeie bună? şi 
mireasa răspundea: Dacă tu eşti Gaius sunt şi eu Gaia; şi dacă tu te faci pentru mine Serviu, mă fac şi eu 
pentru tine Cecilia". Dragostea celor căsătoriți se capătă încă şi când bărbatul ca un cap, şi ca un mai- nainte 
înțelegător şi îndrăzneţ, umblă afară de locuinţa sa (a casei), ca să aducă în aceasta cele de trebuință şi de 
nevoie; iar femeia ca o supusă şi soţie bărbatului şi fricoasă, sade în casă pentru a păzi cele aduse de bărbat. 
Pentru aceea sculptorul Fidias, a sculptat chipul femeii, având piciorul ei deasupra unei broaşte țestoase, 
pentru două pricini: întâi, pentru că femeia este fricoasă ca broasca ţestoasă; şi al doilea, pentru ca să şadă în 
casă să o păzească, şi afară din ea să nu iasă; după cum face şi broasca țestoasă. Fiindcă femeia când se află 
afară din casa sa, se strică casa aceea şi arde; precum s-a ars capiştea Artemidei, de către Irostat, pe când aceasta 
lipsea, aşteptând afară la naşterea lui Alexandru, cum băsnuiesc Elinii. Pentru aceasta şi Solomon vorbind 
despre înţelepciunea şi iconomia femeii, zicea: „Nu poartă grijă de cele din casă bărbatul ei, când se 
zăboveşte undeva" (Pilde 31, 21). Şi iarăşi: „Strâmte sunt cărările casei sale (Pilde 31, 27). Femeia, ca să 
fie iubită de bărbat, se cade lângă acestea să fie mai mult simplă, decât iscoditoare, să crească copiii cu 
blândeţe creştinească şi să voiască aceea ce voieşte bărbatul său şi voie deosebită a sa să nu aibă. Să aibă 
supunere către bărbat, la cele după lege însă, binecuvântate şi bune lucruri, iar nu la lucrurile cele rele, 
fărădelege şi nebinecuvântate. Pentru aceasta şi firea cu părul, (că nu s-a aflat niciodată femeie pleşuvă, 
precum bărbaţii) şi legea cu acoperământ acoperă capul femeii, pentru ca să o înveţe că ea are alt cap al său, 
pe bărbat. 

teme de Domnul” (Ps. 127, 3). Şi pe bărbați împreună şi pe femei şi pe fii, totdeauna să 
vă păzească Domnul întru această viață într-un fel (în purtarea Sa de grijă) în casa voastră 
cu totul în pace şi dragoste şi într-un cuget, într-un suflet şi inimă. Că zice: „Dumnezeu 
face a locui pe cei ce sunt într-un fel în casă” (Ps. 67, 8). Şi astfel fiind uniţi, El (Domnul) 
să se afle în mijlocul vostru, după cum s-a făgăduit cel prea Nemincinos, zicând: „Unde 
vor fi doi sau trei adunaţi întru numele Meu, acolo sunt în mijlocul lor” (Matei 18, 20); 
iar prin doi sau trei, se înțelege, bărbatul femeia şi fiul, precum tâlcuieşte sfințitul 
Climent Stromateul. Tot aşa şi în viaţa cealaltă să vă învrednicească Domnul a dobândi 
şi bunătățile Ierusalimului celui de sus. „Că vei vedea, zice, (adică vei dobândi, după 
tâlcuirea sfântului Grigore de Nyssa) bunătățile Ierusalimului în toate zilele vieţii tale” 
veşnic şi totdeauna (Ps. 127, 5); căruia slava şi stăpânirea împreună Tatălui şi Fiului şi 
Sfântului Duh, în veci. Amin. 

CUVANT IV 
Care învață pe creştini că nu se cade să se facă clevetitori, 
vânzători şi martori mincinoşi. 


PRECUVÂNTARE 


Clevetirea, vânzarea, pârâciunea şi mărturia mincinoasă, sunt atât de mari 
răutăți, binecuvântaţilor creştini, încât s-au temut de ele şi aceşti mari filosofi şi oameni 
drepți. Proorocul David, nu s-a temut atât de altă răutate, pe cât s-a temut de clevetire; 
pentru aceasta şi cu călduroase rugăciuni se ruga lui Dumnezeu să-l izbăvească de ea. Şi 
spre răsplătirea acestei dăruiri, se făgăduieşte a păzi necălcate toate poruncile 
Domnului, pentru care şi zicea: „Izbăveşte-mă de clevetirea oamenilor şi voi păzi 
poruncile tale” (Ps. 118). 

Înțeleptul Solomon poruncește tuturor oamenilor să cugete în legea Domnului şi să 
se deprindă cu dumnezeieştile lui porunci. Şi pentru care scop? Ca să poată din această 
cugetare a dumnezeieştii legi, să primească luminare în sufletele lor şi cunoştinţă şi 
judecată şi prin acestea să înveţe a se păzi de clevetiri şi de mărturii mincinoase şi de 
vânzarea oamenilor pârâtori, „că porunca legii este sfeşnic şi lumină, şi cale vieţii şi 
mustrare şi învățătură, ca să te păzească de pâra limbei străine” (Pilde 6, 23). Şi într-alt loc 
tot el, atât de mare socoteşte mărturia mincinoasă, încât o numeşte toiag gros, sabie 
purtătoare de moarte şi săgeată otrăvitoare, pe cel ce o face, „Măciucă şi sabie şi săgeată 
ascuțită, aşa este şi omul, cel ce mărturiseşte asupra prietenului său mărturie 
mincinoasă” (Pilde 25, 18). 

Înțeleptul Sirah, în rugăciunea ce o face către Dumnezeu, mai înainte de toate, 
aduce mulțumire cum l-a izbăvit Dumnezeu de pâra limbii şi de buzele mincinoase, la fel 
ar fi voit să-l izbăvească de vreo cursă purtătoare de moarte, sau de altă oarecare primejdie 
mare, „Mărturisi-mă-voi Ţie Doamne împărate, şi te voi lăuda, pe Tine Dumnezeule 
mântuitorul meu. Mărturisescu-mă numelui Tău, că acoperitor şi ajutător Te-ai făcut mie, 
şi ai mântuit trupul meu de la pieire, şi din laţul limbii ocărâtoare şi de buzele cele ce 
grăiesc minciună” (Sirah 51, 1). Şi apostolul Pavel socoteşte clevetirea şi pârâciunea atât 
de înfricoşat păcat, încât, legiuieşte a se face diaconiţe numai acele femei care sunt 
slobode de acest păcat; iar câte se află pârâtoare şi clevetitoare, să nu se facă; că se cade a 
fi departe astfel de păcat de tagma clericilor şi a celor ce s-au dăruit pe sine lui 
Dumnezeu. Pentru aceea a scris către Timotei, să aşeze în Biserica lui Dumnezeu 
diaconițe, „Femei aşijderea cucernice, neclevetitoare, nelimbute, treze, credincioase 
întru toate” (Timotei 3, 11); şi către Tit: „Asemenea şi bătrânele să fie întru 
îmbrăcăminte cu sfințenie încuviințate, neclevetitoare” (Tit 2, 3). 

Pentru aceasta şi eu am hotărât astăzi, fraţilor, să vă vorbesc despre: clevetire, 
vânzare, pârâciune şi mărturie mincinoasă şi să vă arăt câte răutăți pricinuiesc acestea şi 
celui ce le lucrează şi celorlalți şi prin urmare să arăt că nu se cade să se facă creştinii 
clevetitori, vânzători, pârâtori şi martori mincinoşi şi iată încep. 

34. Care este cea dintâi răutate pe care clevetitorii 
şi martorii mincinoşi o pricinuiesc lor înşile 


Cea dintâi răutate pe care şi-o pricinuiesc lor clevetitorii, vânzătorii, pârâtorii şi 
martorii mincinoşi, este a închipui în inima lor pe diavolul şi de aceea se numesc fii ai 
diavolului, iar diavolul se numeşte tatăl lor. Şi măcar că toți câți păcătuiesc şi lucrează 
lucrurile diavolului, se zic că se nasc din diavolul, pentru asemănarea pe care o iau de la 
el, precum pe deoparte a zis Domnul: „Voi din tatăl diavolul sunteţi, şi poftele tatălui 
vostru voiţi să faceţi” (loan 8, 44); iar pe de altă parte, Ioan cel iubit: „Cel ce face 
păcatul, din diavolul este; că din început diavolul păcătuieşte” (loan 3, 8). însă, după 
osebit chip, clevetitorii, vânzătorii şi martorii mincinoşi, sunt şi se numesc fii ai diavolului, 
pentru că se fac ucenici şi următori diavolului la clevetiri şi la vânzări. 


35. Pentru ce diavolul se numeşte aşa (diavol) 


Deoarece, precum diavolul este tatăl minciunei, şi cu minciună a ucis pe om, 
„Acela ucigător de oameni a fost din început, şi întru adevăr n-a stătut pentru că nu este 
adevăr întru el. Când grăieşte minciuna, grăieşte întru ale sale că mincinos este, şi tatăl 
ei” (loan 8, 44), aşa şi clevetitorii şi martorii mincinoşi, cu învrăjbirile şi mincinoasele 
lor mărturii, omoară pe oamenii cei nevinovaţi. Ce zic? Clevetitorii şi vânzătorii nu se 
numesc numai fii ai diavolului, ci şi desăvârşiți diavoli; şi cu drept cuvânt. Căci, precum 
au urmat diavolului întru răutate, aşa au moştenit şi pe însuşi numele diavolului. Pentru 
aceea şi de toți oamenii, atât de cei vechi cât şi de cei noi, atât de cei binecinstitori cât şi 
de păgâni, vânzătorii şi clevetitorii s-au numit şi se numesc totdeauna învrăjbitori şi 
diavoli. Fiindcă precum diavolul s-a numit clevetitor, întâi, pentru că a pârât şi a clevetit 
pe Dumnezeu la oameni, zicând lui Adam şi Evei: că Dumnezeu, din pizma Lui i-a oprit să 
mănânce din pomul cunoștinței, ca să nu se facă dumnezei, „că ştie Dumnezeu, că în ori 
ce zi veți mânca dintr-însul, se vor deschide ochii voştri şi veți fi ca nişte dumnezei 
cunoscând binele şi răul” (Facerea 3, 5); şi al doilea, pentru că cleveteşte şi pârăşte pe 
oameni şi pe cei prea Sfinți la Dumnezeu, precum zice sfântul Apocalips: „Şi s-a aruncat 
balaurul cel mare, şarpele cel vechi, care se cheamă diavol şi satana, pârâtorul fraților 
noştri, cel ce pâra pe ei înaintea Dumnezeului nostru ziua şi noaptea” (Apoc. 12, 9). 

Pentru aceea a zis şi dumnezeiescul Hrisostom: , Diavolul, fraților, nu după fire 
are numele, ci după voire, că nu diavol s-a făcut din început, ci înger s-a zidit; iar diavol 
s-a numit, ca cel ce învrăjbeşte pe Dumnezeu cu oamenii, şi pe oameni cu Dumnezeu, şi ca 
un întărâtător al stăpânului asupra slugii, şi sluga asupra stăpânului” (Cuvânt 3, la 
lov)!?. Precum, zic, diavolul s-a numit clevetitor, fiindcă cleveteşte; aşa şi vânzătorii şi 
clevetitorii se numesc diavoli pentru că întărâtă şi clevetesc pe oamenii cei nevinovaţi, ca pe 
nişte vicleni şi destrăbălați, vânzându-i pe ei la judecăţi şi în mâinile stăpânitorilor; şi 
pentru că grăiesc minciună asupra celor fără prihană, şi defăima numele cel bun al celor 
sporiţi în fapte bune, ca pe un rău. 


14 Cam în acelaşi fel zice şi marele Vasilie: „Se numește diavol, fiindcă acesta se face împreună şi lucrător 
păcatului nostru şi pârâtor, bucurându-se de pierzarea noastră, şi vădindu-ne pe noi pentru relele ce am 
făcut" (Cuvânt cum că Dumnezeu nu este pricinuitor relelor). 

36. Care este a doua răutate, pe care clevetitorii 
şi martorii mincinoşi o pricinuiesc lor înşile 


A doua răutate pe care o pricinuiesc clevetitorii, vânzătorii şi martorii mincinoşi lor 
înşile este, a-şi căpăta (preface) mădulările lor, nu omeneşti, ci sălbatice şi nefireşti. 

1) Ochii clevetitorilor, ai pârâtorilor şi ai martorilor mincinoşi, se 
aseamănă cu ochii Vasiliscului; căci precum Vasiliscul scoate otravă din ochii lui şi 
departe otrăveşte pe oameni, — precum zic istoricii — aşa şi vânzătorii, clevetitorii şi 
martorii mincinoşi, n-au ochii lor ca să vază făpturile lui Dumnezeu şi să se 
bucure şi să-L slăvească, ci îi au ca să vază greşelile unuia şi ale altuia şi cu clevetirile 
şi vânzările lor şi mincinoasele mărturii, să-i otrăvească. 

2) Urechile vânzătorilor şi ale martorilor mincinoşi, sunt asemenea cu ale 
Aspidei; că precum Aspida îşi închide urechile, ca să nu audă glasul muzicilor şi să se 
îmblânzească, „Ca a unei Aspide surde ce-şi astupă urechile sale, care nu va auzi glasul 
vânătorilor” (Ps. 57, 4); aşa şi vânzătorii şi clevetitorii şi martorii mincinoşi îşi astupă 
urechile ca să nu auză vreun cuvânt de învăţătură a lui Dumnezeu şi să înceteze de la 
răutățile lor şi să se înţelepţească, ci le deschid pe ele ca să afle ce face unul şi altul, şi 
aşa să alerge îndată la judecători să-i vânză, să-i pârască şi să mărturisească minciuni asupra 
lor. 

Gura clevetitorilor, a vânzătorilor şi a martorilor mincinoşi, este groapă şi 
fântână prea adâncă, şi cine va cădea într-însa, vai şi amar! a mai ieşi de aici nu va putea, 
precum zice Solomon: „Groapă adâncă este gura celor fără de lege, şi pe carele l-a urât 
Domnul, acela va cădea într-însa” (Pilde 22, 14). 

Gâtlejul vânzătorilor şi al martorilor mincinoşi, este asemenea mormântului 
deschis, care scoate putoarea şi împuţiciunea clevetirii, a minciunii şi pârâciunil. 

Limba clevetitorilor şi a martorilor mincinoşi, este brici ascuţit, fiindcă cu 
clevetirile, vânzările şi mărturiile mincinoase ce le fac la judecători, taie şi omoară pe cei 
nevinovaţi, precum zice dumnezeiescul David: „Groapă deschisă gâtlejul lor, cu 
limbile sale vicleneau” (Ps. 5, 9); şi iarăşi: „Nedreptate a gândit limba ta, ca un brici 
ascuţit ai făcut vicleşug” (Ps. 51, 1); şi Solomon zice: „Mărturia nedreptăților este 
înşelătoare” (Pilde 12, 18), şi iarăşi: „Martorul grabnic, are limba nedreaptă” (Pilde 12, 
20). Buzele clevetitorilor şi ale martorilor mincinoşi sunt asemenea cursei, că precum 
fără veste se prinde cineva în cursă, aşa şi de buzele clevetitorilor şi ale martorilor mincinoşi 
se prinde omul şi se predă într-o vreme în care nu nădăjduieşte; deoarece, clevetitorul 
grăieşte cuvinte dulci, ca să amăgească, iar otrava o ascunde în inimă, ca să omoare; 
sărută, dar ca să vânză; salută, dar ca să piarză. Precum şi Iuda vânzătorul, cu sărutarea şi 
cu salutarea, a dat pe Domnul spre moarte, zicând: „Bucură-te învăţătorule, şi l-a 
sărutat pe El” (Matei 26, 49). Pentru aceea a zis şi Pavel: „Venin de aspidă sunt buzele 
lor” (Romani 3, 13); şi proorocul David: „Muiatu-s-au cuvintele lor mai mult decât untul de 
lemn, şi acelea sunt săgeți” (Ps. 54, 24). 

Mâinile clevetitorilor şi ale martorilor mincinoşi, sunt spurcate de darurile pe care 
le primesc ca plată de la judecători, ca să vândă şi să jure strâmb, şi pline de sânge, pentru 
pagubele şi uciderile ce pricinuiesc la cei nevinovaţi. Aşa strigă dumnezeiescul 
Isaia: „Că mâinile voastre sunt spurcate cu sânge” (Isaia 59, 3), şi Ieremia: „Şi în mâinile 
tale s-au aflat sângiuiri de suflete nevinovate” (Ieremia 2, 34). 

Picioarele clevetitorilor şi ale martorilor mincinoşi, nu umblă pe calea cea dreaptă a 
binelui, a faptei bune şi a adevărului, precum a poruncit Dumnezeu, ci umblă pe calea cea 
strâmbă, pe calea cea prăpăstioasă a curviei şi a minciunii, alergând în sus şi în jos ca să 
vândă vreun creştin şi în calea ce este plină de pietre şi piedici, de aceea totdeauna se 
împiedică şi cad şi se surpă; pentru care a zis Solomon: „Picioarele lor aleargă la 

răutate” (Pilde 1, 16); şi Ieremia: „Şi vor strica întru alunecări piciorul tău” (Ieremia 
38, 22). 

Astfel de sluţite sunt mădulările cele dinafară ale clevetitorilor, vânzătorilor 
şi martorilor mincinoşi; iar cele dinlăuntru (mădulări) ale lor, ce socotiți fraţii mei, că sunt 
de alt fel? Nu! Pentru că inima vânzătorilor şi a martorilor mincinoşi este nemilostivă şi 
vârtoasă ca piatra şi ca nicovala; şi aceasta este scaunul şi cuibul şi locuinţa, amăgirea şi 
viclenia satanei; pentru aceea a zis lov: „Inima lui este încremenită ca o piatră, şi stă ca o 
nicovală neclătită” (lov, 41, 14) şi Solomon: „Vicleşug este inima celui ce meşteşugeşte 
rele” (Pilde 12, 21). Şi iarăşi zice: „Şi inima îndărătnică meşteşugeşte rele; în toată 
vremea unul ca acela tulburări face cetății (Pilde 6, 14). Asemenea şi măruntaiele cele 
dinlăuntru ale vânzătorilor şi martorilor mincinoşi sunt vârtoase ca pavăza de fier, şi toate 
cele dinlăuntru ale lor, sunt prea vârtoase ca piatra ce se numeşte şmirid'5, precum scrie lov, 
„Ficaţii lui pavăză de aramă, iar legăturile lui ca piatra smiridului” (lov 41, 5). 

Şi măcar că lov a zis acestea pentru balaurul diavol însă se potrivesc şi la 
clevetitori şi martorii mincinoşi, care, cum am zis mai înainte, au închipuit înlăuntru lor 
pe satana. Deci, precum clevetitorii, vânzătorii şi martorii mincinoşi îşi au toate 
mădulările lor în chipul fiarei sluţite şi sataniceşti, într-acest fel au şi gândurile şi 
înțelegerile lor sluţite, neomeneşti şi drăceşti. Şi orice ar gândi şi cugeta, toate sunt pline 
de otrava purtătoare de moarte a amăgirii şi a minciunii. Şi chiar cuvintele pe care le 
grăiesc, ies din gura lor ca nişte făclii aprinse şi ca nişte grătare cu cărbuni, arzând pe 
ticăloşii săraci şi nevinovaţi, cu vânzările şi mărturiile mincinoase; precum şi aceasta 
este scrisă la Iov: „Din gura lor ies ca nişte făclii aprinse şi scapără ca nişte gratii de 
foc” (lov, 41, 9). De aceea şi Solomon pentru martorii mincinoşi deosebit zice că, 
aceştia aprind ca pe nişte foc cuvintele cele mincinoase şi pricinuiesc judecăţi şi pricini 
în cuvinte între frați, “ațâţă minciună mărturia nedreaptă, şi scorneşte judecăţi între 
frați” (Pilde 6,19). 


37. Care este a treia răutate, pe care clevetitorii şi martorii 
mincinoşi o pricinuiesc lor înşile 


A treia răutate pe care o pricinuiesc clevetitorii, vânzătorii şi martorii mincinoşi lor 
înşile este a fi urâţi şi grețoşi şi a se întoarce toți de la ei ca de la o împuţiciune a lumii, şi 
grețoşi la toți oamenii îndeobşte, mari şi mici, bărbaţi şi femei, tineri şi bătrâni, clerici şi 
mireni. Ce zic? Clevetitorii, vânzătorii şi martorii mincinoşi, nu sunt urâţi numai de ceilalți 
oameni, ci chiar de însuşi judecătorii şi de împărații către care fac clevetirile, vânzările şi 
mărturiile mincinoase; căci ei, măcar că iubesc clevetirile, vânzările şi mărturiile 
mincinoase, ca să ia daruri şi să câştige, cu toate acestea, îi urăsc şi se îngrețoşează de ei. 
Astfel Iulie Cezarul obişnuia să zică: „îmi place vânzarea, dar nu şi vânzătorul”; aşa şi 
împăratul August zicea: „Eu vânzarea o iubesc, însă pe vânzător nu-l sufăr”. Tot aşa şi 
împăratul Antigon: „Iubesc, zicea, pe trădători până când trădează, iar după ce 
săvârşesc trădarea, desăvârşit îi urăsc”. Cam la fel zicea şi Filip împăratul Macedonilor. 
O răutăți! O rea întâmplare! O rea nenorocire a ticăloşilor clevetitori şi martori mincinoşi! 


38. În câte lucruri vatămă pe alţii clevetitorii şi martorii mincinoşi 


Văzut-aţi fraților, ce rele pricinuiesc clevetitorii, trădătorii şi martorii mincinoşi lor 
înşile? Şi cum că ei în loc să fie la chip ca oamenii şi iubiţi de către toţi, se fac în chipul 


15 Piatră tare din care se fac tocilele numite „Polizor”. 

dracilor şi în chip de fiară şi urâţi de oameni? Acum învăţaţi-vă şi ce răutăți pricinuiesc 
la alții. In trei lucruri vatămă pe oameni trădătorii, clevetitorii şi martorii mincinoşi: la 
cinste, la avere şi la viaţă. 


39. Care este întâia răutate, pe care o pricinuiesc clevetitorii şi 
martorii mincinoşi altora 


Intâi adică, vatămă pe oameni la cinste, fiindcă ei pârăsc şi clevetesc pe bărbaţi şi 
pe femeile cele cinstite, şi-i fac mincinoşi ca pe nişte necinstiţi; pe cei întreg înţelepţi, ca pe 
nişte curvari; pe cei curaţi, ca pe nişte necuraţi; pe cei drepţi, ca pe nişte nemilostivi; pe 
cei curajoşi, ca pe nişte obraznici, pe cei economi, ca pe nişte iubitori de argint. Şi cu un 
cuvânt, ei clevetesc pe cei ce lucrează fapta bună, ca pe nişte fățarnici şi pe creştinii cei 
buni, îi prihănesc ca pe nişte vicleni şi răi". Pentru aceea, cu clevetirile lor şi mărturiile 
mincinoase, despart pe bărbaţi de femei şi pe femei de bărbaţii lor, întărâtă pe fii asupra părinților, 
şi pe părinți asupra fiilor; pe fiice asupra maicelor, şi pe maici asupra fiicelor; pe rude asupra 
neamului lor, pe arhierei asupra preoților, pe preoți asupra diaconilor, pe diaconi asupra 
clericilor şi pe clerici asupra poporului. 

Stârnesc sminteli între prieteni, tulbură pe cei împăciuiți; pricinuiesc pomeniri de rău, 
vrăjmăşii şi lupte între săraci şi bogați, între stăpânitori şi stăpâniți, între boieri şi supuşi; iar de 
multe ori şi între împărați şi întregul popor. Pentru aceasta a zis înțeleptul Sirah despre 
aceşti învrăjbitori că: „Omul păcătos va tulbura pe prieteni şi între oamenii cei ce au 
pace va arunca vrajbă” (Sirah, 28, 9). Aceasta a spus-o şi Solomon pentru martorii 
mincinoşi mai sus:, Aţâţă minciună mărturia nedreaptă, şi scorneşte judecăţi între frați” 
(Pilde 6, 19). 

Toate acestea însă, le dovedesc din parte, pildele ce se află în Sfânta Scriptură, 
căci citim în a 3-a carte a împăraților cap. 21, că: clevetitorii şi martorii mincinoşi au 
pârât şi au mărturisit minciună cum că dreptul acela Nabot, era nedrept; cel binecinstitor, 
că era necinstitor; cel supus împăratului, cum că era nesupus; şi cel temător de 
Dumnezeu, că era hulitor, „Şi a pus pe Nabot să şează cu căpetenia poporului. Şi au 
intrat doi oameni fiii fărădelegilor, şi au şezut în preajma lui, şi mărturisiră oamenii cei 
fărădelege asupra lui Nabot, înaintea poporului zicând: A hulit Nabot pe Dumnezeu şi 
pe împărat”. 

Citim încă şi la Susana, că cei doi neînfrânaţi şi răi bătrâni ai Evreilor, au pârât şi 
au mărturisit minciună, că înțeleapta Susana era curvă şi preacurvă; cea cinstită, că era 
necinstită; şi cea curată, că era necurată şi întinată, şi prin aceasta a pricinuit atâta 
tulburare şi atât de mare neplăcere şi întristare între dreapta aceea şi bărbatul ei şi între 
neamul ei şi în tot poporul evreilor. 


40. Care este a doua răutate pe care o pricinuiesc 
clevetitoriui şi martorii mincinoşi altora. — Clevetitorii 
şi martorii mincinoşi, şi pe cele sfinte le păgubesc. 


' Tar cât de rău este a prihăni cineva pe cei sporiţi în fapta bună ca pe nişte făţarnici şi răi, martor este 
Marele Vasile, numind răutatea aceasta hulă împotriva Duhului Sfânt Că aşa zice în Hotarul său pe scurt 
273: „Să ne temem, nu cumva şi noi împreună cu cei ce hulesc împotriva Duhului Sfânt, să ne muncim şi 
aici şi acolo... Fiindcă este arătat că şi acum acela huleşte împotriva Duhului Sfânt, care întoarce pe dos 
lucrarea şi rodurile Sf. Duh; pe care o pătimim cei mai mulţi şi cu primejdie ne muncim. Căci pe cei ce se 
silesc la fapta bună, îi numim slăviţi în deşert, iar pe cei ce arată râvnă curată, îi prihănim ca pe nişte 
mânioşi. Şi multe de acestea cu păreri viclene, mințind îi defăimăm." 

Al doilea, clevetitorii şi martorii mincinoşi vatămă pe oameni la averi, căci cu 
vânzarea şi cu mărturiile mincinoase, pe care le fac la judecători şi la stăpânitorii locului, 
păgubesc şi pierd pe creştinii cei de o credinţă cu ei. Fiindcă judecătorii, ca unii ce sunt 
lumeşti şi nedrepți şi caută să răpească arginți, nu cercetează precum hotărăsc legile 
dreptăţii, dacă clevetirile şi mărturiile mincinoase ale pârâtorilor sunt adevărate sau nu; ci 
prinzându-i cu nedreptate pe creştinii cei pârâți, cu mărturii mincinoase, mai întâi îi bat 
şi-i închid, şi cu felurite pedepse schingiuindu-i, după aceasta îi păgubesc cu amenzi 
grele. Şi unuia îi iau banii, pe altul îl fac să-şi vânză ogorul şi via, pe altul să-şi vânză oile, 
boii, albinele şi dobitoacele sale; altul copacii, altul grădina, şi altul să-şi vânză tot ce are 
adunat cu multă osteneală, ca să trăiască şi el nenorocitul, şi să-şi economisească femeia, 
copiii şi casa. Şi deci, din pricina năpăstuitorilor acestora şi a martorilor mincinoşi; o! câte 
văduve plâng, că n-au cu ce-şi hrăni pe orfanii lor! O câţi orfani se jelesc şi plâng pentru 
că n-au pâinea cea de toate zilele! O! câți bogați lpsindu-se de bogăţia lor, ajung la 
desăvârşită sărăcie, şi mulți din ei, în cele din urmă au ajuns să se facă cerşetori! O! câți 
dintre-aceşti vânduți pe nedrept şi jefuiţi, ajung la atâta sărăcie, încât sunt siliți să se facă 
hoți şi să răpească lucruri străine! 

De aceea, şi Solomon socotind răutăţile cele mari şi nedreptățile care se fac în 
lume de clevetitori şi trădători şi cum cei năpăstuiți şi vânduți, plâng şi lăcrimează, că 
n-au pe cineva care să-i mângâie şi să-i izbăvească din mâinile clevetitorilor. Acestea, zic, 
socotindu-le, a fericit mai bine pe cei morți decât pe cei vii; şi dintr-aceşti doi, a fericit mai 
bine pe cei ce nu s-au mai născut în lume, şi n-au cercat pagubele năpăstuitorilor, „ŞI m-am 
întors eu, şi am văzut toate siniciile, cele ce se fac sub soare, şi iată lacrimile celor ce se 
năpăstuiesc şi nu este cine să-i mângâie pe ei, şi în mâna celor ce-i necăjesc pe ei, putere, 
şi nu este lor mângâietor. Şi am fericit eu pe toți cei morți care au murit, mai mult decât 
pe cei vii, care trăiesc până acum. Şi decât amândoi aceştia, mai bun este, cel ce încă nu 
s-a născut, care încă n-a văzut lucrul cel rău, care s-a făcut sub soare” (Ecclis. 4, 1). 

lar dumnezeiescul David, tatăl lui Solomon, povesteşte răutăţile pe care le fac 
martorii cei mincinoşi, adică, cum ei zic şi mărturisesc acelea pe care nu le pune omul în 
minte. Cum răsplătesc cu rău în locul facerilor de bine pe care le primesc; şi cum fac pe 
nenorociţii părinți să-şi sărăcească pe fiii lor cu mincinoasele mărturii; că zice: „Sculându- 
se asupra mea mărturii nedrepte, de cel ce nu ştiam m-au întrebat. Răsplătit-au mie rele 
pentru bune, şi nerodire sufletului meu” (Ps. 34, 10). 

Clevetitorii şi martorii mincinoşi, nu păgubesc numai o parte din oameni, ci 
păgubesc încă şi neamuri şi oraşe întregi. Nu se mulțumesc a păgubi numai pe mireni şi 
averile cele de obşte, ci ajung la atâta răutate, încât se fac pricinuitori cu trădarea lor şi 
mincinoasa mărturie, să răpească de la stăpânitori lucrurile bisericilor, averile mănăstirilor, şi 
banii cei afierosiți lui Dumnezeu la sfintele biserici. Voiţi să vă adeveriți? Citiţi a doua 
carte a Macabeilor, şi acolo veţi vedea în cap. 3, că, în visteria din Ierusalim a bisericii 
celei mari a evreilor, se aflau, spre păstrare pentru orfani şi văduve, şi bani afierosiți lui 
Dumnezeu, până la patru sute talanți de argint, şi două sute talanți de aur, care făcea o 
mare sumă. Un clevetitor, vânzător şi martor mincinos însă, cu numele Simon, fiind puţin 
certat cu arhiereul Onia, s-a dus la generalul Siriei şi al Finikiei, Apolonie, şi a trădat 
(spus) că, visteria Ierusalimului e plină de mulțime de bani nenumărați, pe care împăratul 
ar putea să-i ia pe toți. Nearătând adevărul, că erau numai atâția la număr, adică, numai 
patru sute de talanţi de argint şi două sute talanți de aur; nici că sunt spre păstrarea 
orfanilor şi văduvelor, ci a mărturisit minciună, cum că erau nenumărați şi că sunt 
proprietatea sfințitei case: „Şi i-a spus lui, cum că vistieria cea din Ierusalim este plină de 
nenumărați bani, cât mulţimea celor ce se adună din biruri, este nenumărată, şi nu se cuvin 
aceştia la jertfe; şi poate să fie ca toate acestea să vie sub puterea împăratului” (II Macabei 
3, 6). Apolonie, descoperind aceasta lui Seleuc împăratul Asiei, împăratul a trimis la 
Jerusalim un ofițer al său cu numele Iliodor, poruncindu-i ca îndată să ia orice bogății va 
găsi în vistieria Ierusalimului, şi să le aducă la el. Deci, ducându-se Iliodor după porunca 

împăratului la Ierusalim, a intrat în vistierie, şi în adevăr era să ia toți banii şi să dezgolească 
întreaga cetate şi poporul, dacă Dumnezeu pentru rugăciunile şi lacrimile arhiereului şi a 
tot poporul nu făcea minune, prin care a înfricoşat pe Iliodor făcându-l mai mult nevrând să 
părăsească această faptă îndrăzneață. lată care sunt pagubele şi relele pricinuite de 
trădători şi de martorii mincinoşi. 


41. Care este a treia răutate pe care o pricinuiesc 
clevetitorii şi martorii mincinoşi altora 


lar a Treia, şi cea mai de pe urmă, clevetitorii, trădătorii şi martorii mincinoşi, 
vatămă pe oameni la viață, căci cu clevetirile şi mărturiile cele mincinoase pe care le spun 
la stăpânitori, se fac pricinuitori a se ucide oamenii pe nedrept. Aşa bărbații Haldei, s-au 
prezentat la împăratul Nabucodonosor şi au pârât pe cei trei tineri că nu se închină 
chipului său şi aşa i-au aruncat în cuptorul cel cu foc (Daniil 3, 8). Aşa rânduitorii şi 
satrapii (Prefecţi de provincii persani) împăratului Darie, au pârât pe proorocul Daniil, 
cum că se închină lui Dumnezeu de trei ori în zi, şi de aceea l-au osândit în groapa leilor 
(Daniil 6). Aşa cei doi martori mincinoşi, care au mărturisit minciună asupra nevino- 
vatului Nabot, cum că a hulit pe Dumnezeu şi pe împăratul, s-au făcut pricină de l-au ucis 
cu pietre şi a murit, precum este scris (III Im. 21,13). Aşa ceilalţi doi martori mincinoşi 
şi bătrâni ai evreilor, au mărturisit minciună asupra prea înţeleptei Susane, şi aşa din 
pricina lor s-a osândit la moarte, de care însă, Dumnezeu a scăpat-o prin proorocul Daniil 
(Susana). Tot aşa şi cei doi mincinoşi care au mărturisit minciună asupra lui lisus 
Hristos, s-au făcut pricinuitori să se omoare prea nevinovatul Fiu al lui Dumnezeu, 
precum este scris (Matei 26, 60). Şi aşa în sfârşit, din pricina martorilor mincinoşi s-a 
ucis cu pietre pe nedrept, nevinovatul întâiul mucenic şi arhidiacon Ştefan, după cum se 
vede la fapte (Fapte 6, 13). 

Deci, nu numai unul sau doi, ori mai mulţi se ucid din pricina clevetitorilor şi a 
martorilor mincinoşi, ci neamuri întregi. Şi dovedeşte cuvântul meu iarăşi Sfânta Scriptură 
care ne arată în cartea Esterei, că în vremea când evreii erau robiţi sub împărăţia lui Artaxerxe 
împăratul Perşilor şi Medilor, un mare general — al doilea după împărat — Aman cu 
numele, fiindcă un oarecare evreu numit Mardoheu, om drept şi cu fapte bune, n-a voit să 
se închine lui nu din mândrie, ci ca să nu se arate că se închină la om şi face pe acesta 
întocmai cu Dumnezeu. Pentru această pricină, zic, s-a mâniat Aman. Şi ce născoceşte? 
Cleveteşte la împărat pe tot neamul evreilor şi-l vinde, mărturisind minciună, cum că ei nu 
păzesc legile împărăteşti, şi sunt nesupuşi şi vrăjmaşi împărăției, şi că legile lor sunt contra 
oricărui neam. 

Acestea şi alte minciuni zicând către împăratul, l-a înduplecat şi a trimis scrisori 
împărăteşti pretutindenea, prin care poruncea stăpânitorilor a tot locul, să omoare pe evrei 
dimpreună cu femeile şi copiii lor şi să piarză pe tot neamul lor fără nici o milă şi 
milostivire, în luna Februarie, în a 14-a zi. Ticăloşii evrei, auzind aceste veşti, în tot 
locul unde se aflau, au postit trei zile, aşternând sub ei saci şi presărându-şi pe capete 
cenuşă, au strigat plângând şi văitându-se şi rugându-se lui Dumnezeu să-i izbăvească de 
nedreapta moarte. Însă mai mult decât toți postea, plângea şi ruga pe Domnul, atât cel mai 
sus zis Mardoheu, cât şi nepoata lui, Estera, împărăteasa şi femeia lui Artaxerxe. Şi aşa, de 
abia şi cu sila, a auzit Domnul rugăciunea lor şi i-au izbăvit de la moarte prin mijlocirea 
împărătesei Estera. 


42. Clevetitorii şi martorii mincinoşi şi pe preoți îi omoară 
Nu ajung numai până aici răutăţile clevetitorilor şi ale martorilor mincinoşi; şi nu 


vatămă numai pe mireni, ci îndrăznesc încă... O mare nefrică de Dumnezeu, sau mai bine zis 

necredință! Ei se fac pricinuitori să se omoare şi preoți; şi nu numai unul sau doi, ori mai 
mulți preoți, ci neam şi oraş întreg de preoți; precum ne adeverează dumnezeiasca Scriptură. 
Că se povesteşte în cea I a împăraților, cap. 21, 22, cum că proorocul David când fu 
izgonit de împăratul Saul, s-a dus într-o cetate numită Nobe la preotul Avimelec şi i-a 
spus că este trimis de Saul. Auzind Avimelec că David e trimis de împăratul l-a primit şi 
nu numai că i-a dat sabia lui Goliat, cel de alt neam ce se afla acolo, pe care puțin mai 
înainte îl ucisese David, ci şi sfintele pâini ale punerii înainte le-a dat lui şi voinicilor săi 
de le-au mâncat; pentru că erau topiţi de foame şi alte pâini nu se aflau acolo. 

Atunci s-a întâmplat să fie de faţă un slujitor cu numele Doeg, care păştea catârii 
împăratului Saul. Şi văzând cum Avimelec a primit pe David, vrăjmaşul împăratului, 
s-a dus şi l-a pârât la Saul, nespunându-i adevărul, după cum se făcuse lucrul, ci a 
mărturisit minciună, şi a zis: „Văzut-am pe fiul lui lesei, venind în Nobe, la Avimelec 
preotul, fiul lui Ahitov; şi a întrebat pentru ei pe Dumnezeu, şi de mâncat i-a dat, şi sabia 
lui Goliat cel de alt neam i-a dat lui” (I Împ. 22, 9). Acestea îndată auzindu-le împăratul, 
chemă pe Avimelec împreună cu toți preoţii, şi după ce i-au ocărât pentru ce au primit pe 
David, a poruncit oamenilor lui şi acestui clevetitor Doeg, de a ucis pe preoți şi au stricat 
şi toată cetatea lor, şi n-au lăsat nici bărbat, nici femeie, nici copil sugător, nici bou, sau 
asin, sau oaie „Şi s-a întors Doic Sirul, şi a omorât pe preoții Domnului în ziua aceea, 305 
bărbaţi, toţi care purtau efod. Şi Nobe cetatea preoţilor o au bătut cu ascuţitul săbiei de 
la bărbat până la femeie, de la prunc până la sugător şi boul şi asinul şi oaia” (I Împ. 22, 
18). Pentru această pricină şi proorocul David a făcut psalmul 51, care începe aşa: „Ce te 
făleşti întru răutate puternice, fărădelege a grăit gura ta?” Şi în acesta blestemă pe 
Doeg, să-l şteargă Dumnezeu din pământul celor vii, pentru că cu vânzarea şi cu 
mincinoasa lui mărturie, a făcut limba lui ca un brici ascuţit şi a ucis neamul preoților. 


43. Relele pricinuite de diavol dracilor, le pricinuiesc şi 
clevetitorul şi martorul mincinos celor ce-l ascultă 


Aţi văzut, frații mei creştini, câte rele pricinuiesc clevetitorii, trădătorii şi martorii 
mincinoşi? Aţi aflat ce necinste, ce pagube şi ce vărsări de sânge fac în lume? Deci ați 
înţeles că omul vânzător, clevetitor şi martor mincinos este un alt ludă Iscarioteanul; 
mincinos, viclean, nedrept, şi ucigător de oameni; este un de obşte vrăjmaş al firii 
omeneşti; este o ciumă, care stinge neamul omenesc; este un duşman al cinstei, al 
averilor şi al vieţii oamenilor; şi în sfârşit, este un câine turbat care muşcă ori pe cine 
găseşte în cale şi-l omoară; şi pentru aceasta se cade a fi urât de către voi toţi, şi să vă 
întoarceți de la el, şi să-l arătați cu degetul ca pe o sluţenie a firii, ca pe un însemnat şi 
nevrednic de a se numi om. Pentru că clevetitorul, trădătorul şi martorul mincinos, deşi 
se văd pe dinafară oameni, dar înlăuntru sunt diavoli; fiindcă ce este diavolul între 
îngeri, aceasta este şi clevetitorul şi martorul mincinos între oameni. Pentru aceasta şi 
Domnul nostru, diavol a numit pe vânzătorul Iuda. „ci unul din voi, diavol este” (loan 6, 
70). şi luaţi aminte aici frații mei, cum Domnul n-au zis vânzătorului Iuda, duh, adică 
unul din slujitorii diavolului, ci l-a numit diavol, adică cel întâi şi începător tuturor duhurilor, 
ca să ne dea cu aceasta a înțelege cum că acele răutăţi pe care le-a pricinuit diavolul 
supuşilor lui îngeri şi draci, amăgindu-i şi făcându-i să stea împotriva lui Dumnezeu şi din 
îngeri să se facă draci; aceleaşi răutăți pricinuieşte şi clevetitorul şi martorul mincinos 
oamenilor care ascultă mincinoasele lui mărturii şi clevetiri. 

Pentru aceasta se cade a avea mare luare aminte toți cei ce ascultă pe aceşti 
clevetitori şi vânzători şi martori mincinoşi, şi mai cu seamă stăpânitorii şi judecătorii, 
către care ei fac pârâciunile, trădările şi jurământurile cele mincinoase, să nu creadă cu 
lesnire cuvintele lor, fără a cerceta cu de amănuntul mai înainte şi a se încredința dacă 

martorii sunt adevărați şi vrednici de credință”; ŞI se cuvine ca ei să imite pe marele 
împărat Alexandru, şi când ascultă vreo clevetire, o ureche se cade a o avea deschisă ca 
să asculte pe cel ce cleveteşte şi cheamă la judecată, iar pe cealaltă, să o astupe cu 
mâna, păzind-o curată ca să asculte pe cel adus la judecată şi pârât. 

Aceştia, când cunosc pe unii dintre pârâtori, clevetitori şi martori mincinoşi, se 
cade a se întoarce dinspre ei şi a-i izgoni departe de la faţa lor, şi nicidecum să nu-i 
asculte; precum astfel de poruncă le dă Solomon: „Leapădă de la tine gura cea 
îndărătnică, şi buzele cele nedrepte le depărtează de la tine” (Pilde 4, 24); iar mai vârtos 
trebuie să-i pedepsească şi să-i osândească, precum le porunceşte acelaşi Solomon 
zicând: „Mărturia mincinoasă nu va fi fără de pedeapsă; şi cel ce pârăşte cu strâmbătate, nu 
va scăpa” (Pilde 19, 5) - Şi precum le poruncesc şi dumnezeieştii Apostoli în aşezămintele 
lor (cart. 2, cap. 50), să nu-i primească pe ei cu blândeţe, dându-le îndrăzneală a vorbi şi a 
pârî pe unul şi pe altul cu prihănitoarea lor limbă, precum este scris: „Vântul de la 
miazănoapte ridică nori, iar fața fără de ruşine întărâtă limba” (Pilde 28, 25); căci, dacă 
judecătorii şi stăpânitorii ascultă mincinoasele cuvinte ale clevetitorilor şi ale martorilor 
mincinoşi şi fac judecată nedreaptă şi amendează, ori pedepsesc pe cineva nefiind vinovat, 
vor avea păcatul şi munca împreună cu clevetitorii şi cu martorii mincinoşi. Tot aşa zice şi 
Marele Vasile; cine ar grăi de rău pe altul, ori primeşte şi ascultă grăirea de rău, amândoi 
sunt vrednici să se despartă de Biserică: „Și cel ce grăieşte de rău pe fratele, şi cel ce 
îngăduie pe grăitorul de rău, amândoi sunt vrednici de despărțire” (Hotar, pe scurt 26). Dar 
şi Dumnezeu zice, că sunt nedrepţi judecătorii care se învoiesc la pârâciunile nedrepților, 


17 Legea porunceşte ca martorii să fie vrednici de credinţă, titlul I, cart 21, a Vasilicalelor (de Fotie, cap. 
2). Iar zicând legea, ca martorii să fie de încredere, arată că opreşte, după Armenopol (Cart I Titlul 6; şi 
cart. 5, titl. I) să nu mărturisească oameni de jos şi necinstiți, curvari şi necunoscuţi, luptători cu hiară, 
măscărici, jucători şi cei osândiţi de judecăţile publice, cum că au făcut vreun lucru necinstit sau răutate, 
şi nu s-au dezvinovăţit, şi alții ca aceştia. lar dacă martorii nu sunt vrednici de credință, se cuvine a se 
cerceta chipul şi fapta lor cea bună precum zic apostolii în hotărârile lor (Cart II, cap. 49). Deci vrednici 
de credință fiind martorii, e de prisos lucru să mai jure; căci jurând, cad în bănuială că nu sunt vrednici de 
credință din chipul şi fapta lor şi pentru aceasta voiesc să dovedească mărturiile lor cu jurământ. Căci zice 
Solomon: „Mărturia credincioasă nu minte" (Pilde 14, 5). De aceea, după Armenopol, este lege care 
porunceşte să nu jure martorii (Cart. I, titl. 1). Prin urmare, multă cercetare cu luare aminte trebuie să facă 
judecătorii, ca să afle dacă martorii sunt adevărați şi vrednici de credință; după cum porunceşte Dumnezeu 
în doua Lege cap. 19, 15. Şi când văd mulţime multă de martori, să nu se încredinţeze cu lesnire că ar fi 
vrednici de credinţă; căci de multe ori se întâmplă de se învoiesc la răutate şi la minciună, doi sau trei, şi mai 
mulți martori; precum a mărturisit minciună asupra lui Nabot în Samaria, asupra Susanei în Babilon, asupra 
lui Ştefan şi asupra Domnului în Ierusalim, „Şi multe mărturii, zice, mincinoase viind de faţă" (Matei 26, 
60). Dar nu se cuvine să fie crezuţi cu lesnire martorii, nici când sunt bătrâni eu vârsta, aducându-ne aminte 
că şi martorii cei asupra dreptei Susanei, erau bătrâni şi pentru aceasta au fost crezuți ca nişte bătrâni „şi 
i-au crezut pe ei adunarea, ca pe nişte bătrâni ai poporului şi judecători”. (Sus. 41); cu toate acestea, 
proorocul Daniil i-au arătat pe ei mincinoşi. 

Dar şi din cuvinte se cade judecătorul să cunoască pe martorii cei adevăraţi, sau pe cei mincinoşi; că 
de multe ori martorii mincinoşi, ori adaugă, ori scad ori schimbă cuvintele pe care le-au auzit. Şi aceasta este 
dovedită de la martorii cei mincinoşi care au mărturisit minciuni asupra Domnului, căci cuvintele zise de 
Domnul, „Stricaţi biserica aceasta şi în trei zile o voi ridica" (loan 2, 19); mincinoşii martori, le-au schimbat 
au adaos şi au scos, prefăcând aceste cuvinte. ŞI în loc de „Stricaţi” au zis: (pot să stric); şi iar în loc de: 
„biserica aceasta", ei au zis, biserica lui Dumnezeu; în loc de: „trei zile", aceia au zis: şi în trei zile; şi în 
loc de: „o voi ridica”, ei au zis: să o zidesc pe dânsa. Şi toată mărturia mincinoasă a lor este aceasta, precum 
zice evanghelistul Matei; „lar mai pre urmă viind două mărturii mincinoase, au zis: Acesta a zis: pot să 
stric biserica lui Dumnezeu, şi în trei zile să o zidesc pre dânsa" (Matei 26, 60). Ce zic? de multe ori 
martorii mincinoşi, spun cuvintele care le-au auzit fără vreo adăugire sau scădere, ori schimbare, însă cu alt 
scop rău, şi nu în felul acela cum a zis omul; precum Domnul în cuvintele cele de mai sus, a zis pentru 
biserica trupului Său, iar Iudeii au luat-o că a zis pentru biserica lui Solomon (loan 2, 22). Pentru aceea şi 
din scopul cu care martorii spun cuvintele, se cade judecătorul să afle pe cei adevăraţi, sau pe cei 
mincinoşi. Iar pentru a cunoaşte judecătorii care sunt martorii cei adevărați sau mincinoşi, se cuvine să imite 
pe proorocul Daniil, care întrebând deosebit pe fiecare martor, din nepotrivirea tăspunsului, a cunoscut ca 
martorii sunt mincinoşi (Susana). 

şi mincinoasele mărturii, făcându-se părtaşi răutății lor, măcar de ar fi ei şi muiţi. „Să nu 
primeşti cuvânt deşert, să nu te uneşti cu cel strâmb ca să fii mărturie strâmbă. Să nu fii 
cu cei mai mulţi spre rău, să nu te adaugi cu mulțimea a te abate cu cei mai mulți, ca să 
abaţi judecata” (Ieşirea 23, 1). Se minunează însă şi un dascăl al Bisericii, că cine ar avea 
oare păcat mai mult? Cel ce grăieşte de rău, sau cel ce ascultă cu bucurie grăirea de rău? 
Şi dezleagă singur mirarea zicând: cel grăitor de rău, are pe diavolul în limbă; iar cel ce 
ascultă cu bucurie, are pe diavolul în urechi. Fiindcă, dacă şi-ar fi arătat el fața sa 
posomorâtă şi mânioasă, vorbitorul de rău şi pârâtorul n-ar fi îndrăznit nici să-şi deschidă 
gura. 


44. Însuşirile pe care le are diavolul, 
le au şi clevetitorii şi martorii mincinoşi 


Dumnezeiescul Hrisostom zice: „Diavolul se numeşte de Sfânta Scriptură, 
mistreţ, sau porc sălbatic, pentru sălbăticia şi necurăţia lui” (Cuvântul 6 la cea către 
Filipeni); şi omul clevetitor, trădător şi martor mincinos tot aşa este, fiindcă aleargă ca 
un porc sălbatic în sus şi în jos, căutând ce clevetiri şi pârâciuni să născocească asupra 
fratelui său, şi fiindcă se tăvăleşte în noroiul necurățiilor, se sileşte a molipsi şi pe alții 
din cei curați, prihănindu-i ca pe nişte necuraţi. 

Diavolul se numeşte şi leu, pentru răpirea lui, după acest Hrisostom; şi pârâtorul şi 
martorul mincinos, tot aşa este, pentru că umblă ca un leu mânios căutând pe cine să înghită 
cu clevetirea şi mărturisirea lui cea mincinoasă. Diavolul se numeşte şarpe şi scorpie, pentru 
lucrarea lui cea otrăvitoare, purtătoare de moarte şi pierzătoare; precum zice Hrisostom. Şi 
omul pârâtor, vânzător şi martor mincinos, tot aşa este; pentru că uneori otrăveşte ca un 
şarpe cu clevetirile şi cu mărturiile lui cele mincinoase; iar alteori răneşte ca o scorpie cu 
viclenia lui. Diavolul se numeşte balaur şi aspidă, pentru puterea ce o are şi pentru 
otrava lui cea purtătoare de moarte, după acelaşi Hrisostom; şi pârâtorul, vânzătorul şi 
martorul mincinos, asemenea sunt pentru că ei, întru ascuns sunt ca nişte balauri puternici 
şi mari, ascunzând în inimă pierzarea fratelui lor, iar întru arătare sunt aspide otrăvind cu 
cuvintele cele blânde şi dulci pe care le au şi omorând pe cei ce-i ascultă: precum şi aspida 
cu dulceaţă omoară pe cei muşcaţi de ea, cum zic istoricii. 

Şi în scurt, după cum diavolul este fiară prea prefăcută şi puternică care tulbură 
toată lumea, precum zice Hrisostom: „Pentru că mult împleticită şi vicleană este fiara 
şi felurită; şi multă putere având, toate le mişcă, toate le tulbură, toate le întoarce pe 
dos”; aşa şi omul pârâtor, trădător şi martor mincinos, este fiară prefăcută şi mult împleticită; 
tulbură judecățile, desparte pe bărbat de femeie, încurcă stăpânitorii, face dezbinări, întărâtă 
pe oameni unul asupra altuia, desparte prieteni, varsă sânge, păgubeşte, răpeşte, 
nedreptăţeşte, îmbogăţeşte pe cei săraci, dezbracă orfanii, întristează văduvele, strică case, 
risipeşte sate, pustieşte oraşe şi pierde popoare întregi. Pentru aceea şi Dioghen fiind 
întrebat, care fiară vatămă mai rău decât toate? a răspuns: „Decât cele sălbatice, 
clevetitorul; iar decât cele domestice, măgulitorul”. 


45. Clevetitorul şi martorul mincinos, 
este mai rău şi decât diavolul 


Să spun răutăţi de ale diavolului şi mai înfricoşate? Clevetitorul, vânzătorul şi 
martorul mincinos sunt mai răi şi decât diavolul, pentru că diavolul are numai o singură 
răutate, adică zavistia; iar clevetitorul şi martorul mincinos, pe lângă răutatea diavolului 
ce o au mereu în sufletul lor, adaogă şi voinţa lor, şi aşa se face răutatea îndoită. Pentru 
aceasta şi proorocul David, a rugat pe Dumnezeu să-l izbăvească, nu de lei şi de balauri, 

nu de diavol, ci de omul viclean şi răzvrătit, care este: clevetitorul, vânzătorul, şi martorul 
mincinos: „Scoate-mă Doamne de la omul viclean, de la bărbatul nedrept mă izbăveşte” 
(Ps. 139, 1). Fiindcă omul viclean este mai cumplit întru răutate, nu numai decât fiarele, 
ci şi decât diavolul; 1) pentru că diavolul cunoaşte şi se teme de Dumnezeu, de aceea şi 
zice: „Te ştiu pe tine cine eşti; „sfântul lui Dumnezeu” (Marcu, 1, 24): şi când omul 
va numi pe Dumnezeu, sau îşi va face cruce, îndată acela se va depărta şi va fugi, şi 2) 
pentru că diavolul, numai ceea ce i se dă voie de la Dumnezeu şi i se porunceşte să facă 
omului, numai aceea o face; şi nu poate nici să adaoge, nici să scază; precum zice Marele 
Vasile, tâlcuind al 13 cap. la Isaia; „Domnul le-a poruncit (dracilor adică) şi ori ce vei 
întrebuința spre măgulire şi împiedicare, el (diavolul) va face cea poruncită de Dumnezeu, 
şi a trece hotarul nu poate; nici a împuţina asprimea, nici a adăoga ceva de la sine”. Iar 
clevetitorul, vânzătorul şi martorul mincinos, de Dumnezeu nu se tem, de oameni nu se 
ruşinează, nu se milostivesc, nu ascultă rugăciunile, nu se pleacă spre lacrimi, nu se moaie 
de suspinuri, ci numai un singur scop au, cum să adaoge clevetire la clevetire, vânzare 
la vânzare, năpaste la năpaste, şi mărturie mincinoasă la mărturie mincinoasă, cu acestea să 
vatăme, să necinstească, să păgubească şi să omoare. 

Pentru aceasta şi dumnezeiescul Hrisostom, scriind cuvânt deosebit la: „Scoate-mă 
Doamne de la omul viclean”, zice: „mă minunez de ce oare nu s-a rugat (proorocul) să se 
izbăvească de diavolul, ori de iei, ori de balauri, ci de omul viclean? Arătând, adică, că mai 
răi sunt oamenii cei vicleni decât leii; şi iar zice: Deci mai rău este omul viclean decât 
îngerul viclean; că îngerul cel viclean, cele poruncite lui păzeşte, iar omul cel viclean, şi pe 
cele poruncite le preface”. 


46. Pârâciunile şi mărturiile mincinoase nu sunt ale creştinilor 


Ticăloşilor clevetitori, nemernicilor trădători, mişeilor pârâtori, nenorociţilor 
martori mincinoşi, auzit-ați ce răutăți faceți? V-aţi învăţat cât de mare este fărădelegea 
voastră? Cunoscut-aţi cum că sunteţi asemenea diavolului, ba încă şi mai rău? Deci, 
acum când ați înţeles cât este de mare păcatul vostru, pocăiți-vă din inimă, fraților, şi 
încetați de la pârâciuni, pentru dragostea lui Dumnezeu şi Tatăl; încetaţi de la vânzări 
pentru dragostea lui lisus Hristos Fiul lui Dumnezeu cel răstignit, şi chiar pentru 
dragostea voastră; încetați de la clevetiri şi mărturii mincinoase pentru dragostea 
Sfântului Duh, cu al cărui Dar v-aţi sfințit când v-aţi botezat. Căci de nu vă veți pocăi şi 
nu veţi înceta de la pârâciuni, de la vânzări şi jurăminte mincinoase, nu sunteţi vrednici 
nici să vă mai numiți creştini; fiindcă pârâciunile, vânzările şi jurămintele strâmbe, sunt 
ale dracilor, ale păgânilor, ale evreilor, ale turcilor şi ale altor neamuri. Iar de la creştini 
sunt atât de departe şi atât de împotrivnice, pe cât este de departe cerul de la pământ, şi 
pe cât este de împotrivnic focul cu apa. Că, după Apostolul, acela este creştin care s-a 
dezbrăcat de omul cel vechi, adică de fapta păcatului, şi a îmbrăcat pe cel nou, adică, 
fapta bună şi lucrurile cele bune. „Dezbrăcându-vă de omul cel vechi dimpreună cu 
faptele lui. Şi îmbrăcându-vă în cel nou, care se înnoieşte spre cunoştinţă după chipul 
celui ce i-au zidit” (Coloseni 3, 9). lar voi pârâtorilor, vânzătorilor şi martorilor 
mincinoşi, vă dezbrăcați de omul cel nou şi de fapta bună, şi vă îmbrăcaţi în cei vechi şi 
cu păcatul, cu pârâciunile, cu vânzările şi mărturiile voastre mincinoase. 

Creştinul, după marele Atanasie, „este adevărată casă cuvântătoare a lui 
Hristos, alcătuită din lucruri bune şi porunci drepte” (Tom. 1), iar voi părătorilor, 
vânzătorilor şi mincinoşilor martori, vă faceţi locuința lui antihrist, cu vicleniile, cu 
drăceştile lucruri şi cu strâmbele şi răzvrătitele voastre înțelegeri. 

Creştinul, făgăduieşte să fie asemenea lui Dumnezeu, pe cât este cu putință 
omului, precum zice marele Vasile: „Ce este creștinătatea? Asemănarea lui Dumnezeu, 
precât se poate firii omeneşti” (Omilia 10, la Exaimeron). lar voi clevetitorilor, 

vânzătorilor şi martorilor mincinoşi, făgăduiți să vă asemănaţi diavolului şi lucrurilor lui. 
Creştinul a primit poruncă de la Hristos să nu judece vreun om, măcar de l-ar vedea şi 
păcătuind pe față: „nu judecaţi ca să nu fiți judecaţi” (Matei 7, 1); nici să mintă şi să 
năpăstuiască pe fratele său, „...să nu mințiți şi nimenea să nu înşele pe fratele” (Leviticul 
19, 11), nici să mărturisească mărturie strâmbă şi mincinoasă asupra altuia, care este a 8-a 
poruncă din cele zece, ce zice: „Să nu mărturiseşti strâmb asupra vecinului tău mărturie 
mincinoasă” (Ieşire 20, 16). Iar voi învrăjbitorilor, vânzătorilor şi jurătorilor 
strâmb, faceți tot din contră, judecând şi pârând pe fratele vostru la judecători, şi cu 
mincinoasele mărturii, îl năpăstuiți şi-l vindeti. 

Şi ca să zic în scurt, creştin, este acela care se nevoieşte şi se sileşte a păzi toate 
îndemnările şi poruncile Domnului nostru lisus Hristos, şi mai cu seamă, pe cele două 
mai de căpetenie porunci; adică, a iubi pe Dumnezeu din tot sufletul şi din toată inima, şi 
pe fratele său ca pe sine însuşi. Dar voi pârâtorilor, vânzătorilor şi martorilor mincinoşi, 
vă nevoiţi dimpotrivă şi vă siliți a călca mai toate poruncile Domnului; şi mai ales lucrul 
vostru este, a nu iubi pe fraţii voştri ca pe voi înşivă, după datoria ce aveţi, ci ai uri şi a 
le face rău cu nedrepte clevetiri, cu vânzări şi cu mărturii mincinoase. Şi nu ştiţi ticăloşilor că 
răutățile pricinuite săracilor voştri fraţi, cu trădările voastre, însuşi lui Dumnezeu le 
pricinuiți, şi-L faceți să se mânie asupra voastră? Precum zice Solomon: „Cel ce 
năpăstuieşte pe sărac, întărâtă pe făcătorul lui” (Pilde 14, 32). Deci gândiţi-vă singuri 
căci, cu răutățile pe care le faceţi, nu sunteți vrednici a vă mai numi creştini; pentru 
aceasta una din două se cade a face. O! pârâtorilor, vânzătorilor şi mincinoşilor martori! Sau 
să vă pocăiți şi să încetați de la pârâciuni şi vânzări şi mărturii mincinoase, sau 
nepocăindu-vă şi neîncetând, de la acestea, nu sunteți vrednici să vă mai numiţi creştini. 


47. Împotrivire — Dezlegare 


Dar cum se dezvinovăţesc unii? Eu, zice unul, am sărăcit, şi într-alt fel nu pot 
să-mi chivernisesc casa mea, fără numai cu pârâciuni şi clevetiri;, pentru că zice 
Solomon: „împăratul cel lipsit de venituri, mare asupritor este” (Pilde 28, 16); iar altul 
spune: „Eu, pârâtor, vânzător şi martor mincinos n-aş fi voit să ajung; dar ce să fac? dacă 
altul s-a dus şi m-a pârât mai înainte la judecător, şi acesta m-a amendat? iar eu ca să mă 
răzbun, m-am dus şi eu de l-am pârât. Acestea sunt îndreptări pe care le pune diavolul în 
mintea unora, şi-i face pârâtori, vânzători şi martori mincinoşi. lar noi vom răspunde 
celui dintâi, acestea: 

Nepriceputule om, oricare vei fi şi zici acestea, a lipsit celelalte meşteşuguri şi 
lucruri de mâini, ca lucrând să trăieşti şi să-ți chiverniseşti casa ta? Şi numai această 
drăcească meserie a mai rămas, a vânzării şi a juratului strâmb, ca să te întreţii cu ea? O de 
nebunia ta! Şi nu vezi ticălosule cum toţi oamenii din lume, se chivernisesc din 
osteneala lor, ca să le urmezi şi tu? Dar ştiu eu ce este pricina care te sileşte pe tine să 
te faci pârâtor, vânzător şi martor mincinos. 


Tu, fiind nepăsător şi leneş, nu voieşti să lucrezi cum lucrează ceilalți oameni; 
pentru aceea ca să scapi de osteneală, ai născocit meşteşug neobositor, ca să aduni bani şi 
să te economiseșşti. Însă să ştii, că aceşti bani cu nedreptate, şi bogăţia care o aduni din 
pârăciuni, din trădări şi mărturii mincinoase, şi din sângele săracilor, al orfanilor şi 
văduvilor, în curând ai s-o verşi, după cum zice lov: „Avuţia cu nedreptate adunată se va 
scoate din casa lui” (lov 20, 16), căci sau încă trăind tu, o vei pierde din mâinile tale, 
ori după moartea ta are să se lipsească de ea femeia şi copiii tăi, după cum zice Solomon: 
„Cel ce năpăstuieşte pe sărac, înmulțește relele sale, şi dă bogatului pe mai puțin” 
(Pilde 22, 16). lar dacă în cele din urmă, eşti beteag, sau bolnav şi nu poţi să lucrezi, 
cere milă şi ajutor de la ceilalți creştini, ca să te economiseşti; fiindcă de mii de ori este 

mai bine să te faci cerşetor, decât să te faci vânzător, pârâtor şi martor mincinos. Că de 
vei fi cerşetor, nu te munceşti, ba chiar te vei şi mântui; iar dacă te faci vânzător şi martor 
mincinos, te vei munci negreşit 

Iar celor ce vând pe alţii, fiindcă şi aceia i-au vândut pe ei, le răspundem: Nu se 
cade creştinilor să facă răzbunare, nici să răsplătească rău pentru rău, ci să facă bine în 
loc de rău şi să lase judecata la Dumnezeu, căci El va face răsplătirea degrabă; aşa 
porunceşte dumnezeiescul Apostol: „Nimănui rău pentru rău răsplătind... nu vă izbândiţi 
singuri vouă iubiților, ci dați loc mâniei (lui Dumnezeu), că scris este: „A mea este 
izbânda, Eu voi răsplăti, zice Domnul” (Romani 12, 17). Şi Domnul ne porunceşte să 
iubim pe vrăjmaşii noştri şi să le facem bine, iar nu rău, „lubiţi pe vrăjmaşii voştri, 
binecuvântaţi pe cei ce vă blesteamă pe voi, bine faceţi celor ce vă urăsc pe voi” (Matei 
5, 44). Ce zic? Şi acest Solomon, care a fost în umbra legii, porunceşte îndeosebi pentru 
această pricină şi sfătuieşte pe Iudei, să nu mărturisească minciună cineva sau să pârască 
pe altul, fiindcă acela l-ar fi pârât mai înainte şi a mărturisit minciună împotriva lui, ci 
să rabde şi să nu facă răsplătire; că zice: „Nu fii mărturie mincinoasă împotriva 
cetățeanului tău, nici te lărgi cu buzele tale. Să nu zici: Precum mi-a făcut el mie, face- 
voi şi eu lui, şi voi răsplăti lui cu cele ce mi-a răsplătit” (Pilde 24, 28). Şi iar zice: „Să 
nu zici: plăti-voi neprietenului, ci aşteaptă pe Domnul, ca să-ți ajute” (Pilde 20, 12). 

Acum, dacă evreii care erau ca nişte copii mici, — în față cu creştinii, — aveau 
datorie să nu pârască, să nu vânză şi să nu mărturisească minciună împotriva celor ce i-au 
pârât, sau i-au vândut, sau au mărturisit, minciună împotriva lor; cu cât mai mult aveţi 
voi datoria ca creştini şi ucenici ai Darului şi Evangheliei, care ați ajuns la bărbat 
desăvârşit al vârstei lui Hristos, să nu pârâţi şi să nu vindeți pe cei ce v-au pârât şi v-au 
vândut, nici să răsplătiți răul pentru rău? Căci de veţi face aşa, şi nu veţi răsplăti rău 
pentru rău, vă veţi face asemenea lui Dumnezeu şi Tatăl vostru, cel ce răsare soarele Său 
peste cei răi şi peste cei buni, şi plouă peste cei drepți şi peste cei nedrepți; precum a zis 
Domnul: „Ca să fiţi fiii ai Tatălui vostru Celui din ceruri, că pe soarele Său îl răsare peste 
cei răi şi peste cei buni, şi plouă peste cei drepţi şi peste cei nedrepţi” (Matei 5, 45); 
iar dacă vindeţi pe cei ce vă vând pe voi, şi răsplătiți răul cu rău, nu mai sunteți creştini şi 
asemenea cu Dumnezeu, ci vă asemănaţi cu cei necredincioşi, sau mai bine zis, asemenea 
diavolului. 


48. Pârâciunea şi năpăstuirea sunt nesuferite 


Da, ştiu, că pâra şi năpasta este lucru foarte greu, şi aproape de nesuferit, atât încât şi 
pe cei desăvârşiţi în fapta bună, îi turbură şi-i pogoară din înălțimea faptei bune a lor, 
cum zice marele Vasile: „În adevăr, năpăstuirea smereşte pe bărbat, şi pârâciunea 
târăşte pe săraci... şi atâta este răutatea din clevetire, încât şi pe cel desăvârşit îl 
pogoară din înălțimea lui” (Epist. către Evstatie al Sevastiei), dar mai ştiu şi aceasta că, 
pe cât este de mare răutatea năpăstuirei, pe atât de mare este plata şi cununa celui ce o rabdă 
cu smerenie şi mulțumire; pentru aceea zice sfântul Isaac: „Cel cu adevărat smerit 
cugetător, năpăstuit fiind, nu se tulbură, nici face răspundere pentru lucrul, întru care 
nedreptate i s-a făcut; ci „primeşte clevetirile, ca pe un adevăr, şi nu se grijeşte să 
încredinţeze pe oameni că 
s-a năpăstuit, ci iertăciune cere” (Cuvânt 56). Deci, frații mei, lăsaţi pricinuirile 
acestea care vi le pune înainte diavolul, vrăjmaşul sufletelor voastre, ca să vă muncească; şi 
ascultând cuvintele acestea, de astăzi înainte încetați de la pârâciuni, şi de la vânzări şi 
clevetiri; şi mărturisindu-vă la duhovnic, pocăiți-vă, şi prin duhovnic — în taină — dați 
înapoi orice bani, sau lucruri ați luat de la fraţii voştri cu clevetirile şi mărturiile cele 
mincinoase ale voastre, dacă voiți să fiți iertați; precum şi Zaheu vameşul şi 
năpăstuitorul, când s-a pocăit, nu numai că a împărțit milostenie jumătate din averea sa, 

dar şi celor ce i-a năpăstuit, a dat înapoi împătrit paguba ce le făcuse; precum zice singur: 
„lată jumătate din avuţia mea Doamne, o dau săracilor; şi de am năpăstuit pe cineva cu 
ceva, întorc împătrit” (Luca, 19, 8). Căci de nu le veți da înapoi, nu veţi dobândi 
iertare de la nici un duhovnic; iar dacă nu aveţi să le dați înapoi, cădeți în genunchi la 
cei care i-ați năpăstuit şi ați mărturisit minciună, ca să vi le ierte. Temeţi-vă de osândă şi 
de canoanele dumnezeieştilor Apostoli care se dau pârâtorilor năpăstuitorilor şi 
martorilor mincinoşi; temeți-vă de blestemurile şi anatemiile care vă zic săracii cei 
năpăstuiți. Cutremuraţi-vă de dumnezeiasca urgie şi pedeapsă cu care Dumnezeu vă 
pedepseşte în viaţa aceasta şi în ceea ce va să fie; şi pentru toate acestea, pocăiți-vă şi 
încetaţi de la răutatea voastră. 


49. Ce certări iau clevetitorii şi martorii mincinoşi 


Pentru că sfinții Apostoli vă canonisesc pe voi pârâtorilor, vânzătorilor, 
năpăstuitorilor şi martorilor mincinoşi şi pe cei asemenea mincinoşi; întâi adică, să fiți 
depărtați de biserica lui Hristos; iar după aceasta, dacă vă veți pocăi, vă canoniseşte cu 
post, şi aşa vă primeşte în biserică. Afară de acestea, vă poruncesc să vă păziți de a mai face 
iarăşi pe acelea; iar dacă şi a doua oară pârâţi, sau năpăstuiți, sau mărturisiți strâmb, 
poruncesc să vă scoată desăvârşit afară din biserică, şi din adunarea credincioşilor, ca pe 
nişte bolnavi de ciumă: că aşa poruncesc către Episcopi în aşezământurile lor (Cart. II, 
cap. 43); „Să-l faci deci pe el (pe clevetitor adică şi vânzător şi martor mincinos), 
despărţit de Biserică, ca pe un ucigător de frate; apoi după ce va trece puţin timp, dacă va 
zice că se pocăieşte, să-l smereşti cu post; şi după aceasta punând mâna asupra lui 
primiţi-l; insă păzindu-l nu cumva să tulbure iarăşi pe cineva. lar dacă va veni în biserică, 
şi tot Stă împotrivă şi nu încetează de a tulbura şi necinsti cu ocări pe fratele, găsindu-i 
pricini cu pâra ce face; pe unul ca acesta scoateţi-l ca pe un bolnav de ciumă, ca să nu 
vateme biserica lui Dumnezeu; căci unul ca acesta aduce tulburare cetății”. Deci, afară 
clevetitorilor, afară vânzătorilor, afară pârâtorilor, afară jurătorii strâmb din Biserica lui 
Hristos, căci nu sunteți vrednici să staţi într-însa. 


50. Ce blesteme iau clevetitorii şi martorii mincinoşi 


Şi iarăşi, săracii, orfanii şi văduvile care s-au necinstit şi s-au păgubit şi lipsit de 
averile lor, cu clevetirile, vânzările şi mincinoasele voastre mărturii, O! cât vă blestemă, 
o!, cât vă anatematisesc, şi cu lacrimi şi suspinuri, strigă şi roagă pe Dumnezeu, să vă 
pedepsească şi să vă răsplătească, precum zice lov: „De mulţime asuprindu-se, vor striga şi 
vor răcni în mâinile celor puternici” (lov 35, 9). Şi uneori vă blestemă cu cuvintele acelea, 
cu care proorocul David blestema pe clevetitorul şi vânzătorul Doeg, cum am zis mai 
înainte: „ubit-ai răutatea mai mult decât bunătatea; nedreptatea mai vârtos decât a grăi 
dreptatea. Pentru aceasta Dumnezeu te va sfărâma până în sfârşit, smulge-te-va şi te va 
muta de la lăcaşul tău, şi rădăcina ta din pământul celor vii” (Ps. 51); iar alteori cu 
cuvintele lui lov, ca să semănaţi şi alții să secere şi să iasă umărul vostru din încheietura 
lui şi mâna din cotul ei. Femeile voastre să placă altora şi copii voştri să se smerească; 
să rămâneţi pe pământ fără rădăcină şi alte blesteme asemenea (lov 31); iar mai cu 
seamă citesc în toate zilele blestemătorul psalm al lui David, asupra voastră, adică: 108, 
al cărui început este: „Dumnezeule lauda mea să nu o taci”, pe care l-a făcut David, 
proorocul asupra clevetitorului şi vânzătorului luda. Şi de aceea cuprinde acest psalm 30 
de blesteme, fiindcă şi Iuda 30 de arginţi a luat şi a vândut pe Hristos. Altă dată iarăşi, 
cei cari i-ați clevetit şi aţi jurat strâmb asupra lor, strigă către Dumnezeu întru durerea 
inimei, cuvintele pe care le-a zis dreapta Susana asupra celor doi bătrâni ai evreilor, ce o 
pârâseră şi juraseră strâmb asupra ei: „Dumnezeule cel veşnic, cunoscătorul celor 

ascunse, cela ce ştii toate mai înainte de a se face, Tu ştii că minciuni au mărturisit 


aceştia asupra mea. Şi iată mor, nefăcând nimic din cele ce au viclenit aceştia asupra 
mea” (Susana 42). 


51. Ce pedepse dumnezeiești iau pârâtorii şi 
martorii mincinoşi aici pe pământ 


Pentru aceasta Domnul, auzind rugăciunile şi suspinurile celor năpăstuiți şi 
nedreptățiți de voi, vă pedepseşte cu felurite pedepse; şi averile voastre, le ia şi le dă 
celor pe care i-ați vândut şi clevetit; iar sfârşitul vieţii voastre sloboade a se face prin 
furcă, prin spânzurare, cu ucidere de pietre şi cu alte asemenea schingiuiri şi necinstite 
morți; şi în groapa ce ați săpat-o ca să aruncați pe alții, Dumnezeu sloboade de cădeți voi 
singuri. Aşa a luat avuţiile şi banii lui Aman — de care am zis mai sus — şi le-au dat 
Esterei; şi a slobozit să se spânzure Aman însuşi pe lemnul pe care cugeta el să spânzure 
pe Mardoheu. „Şi a fost spânzurat Aman de lemnul pe care-l gătise lui Mardoheu... şi în 
ziua aceea împăratul Artaxerxe a dăruit Esterei tot ce avea Aman, vrăjmaşul” (Ester 7, 
10). Aşa a judecat să fie aruncaţi în aceea groapă a leilor şi să fie mâncaţi de ei, acei 
vânzători care au condamnat pe proorocul Daniil să fie aruncați într-însa; precum este 
scris: „Şi a poruncit împăratul, şi au adus pe bărbaţii cei ce au pârât pe Daniil, şi i-au 
aruncat pe ei în groapa leilor, şi n-au ajuns la fundul gropii, până ce i-au sfâşiat pe ei 
leii, şi toate oasele lor le-au mărunţit” (Daniil 6, 24)! 

Aşa Dumnezeu a ascultat glasul prea înțeleptei Susane şi a ridicat darul Sfântului 
Duh pe proorocul Daniil de a judecat pe cei doi martori mincinoşi şi bătrâni ai evreilor, şi 
aşa moartea ce era să o primească dreapta Susana, a luat-o acei nedrepți martori mincinoşi, 
ucigându-se cu pietre de popor, precum scrie: „Şi le-au făcut lor după legea lui Moise, 
precum cu vicleşug au fost gândit să facă aproapelui său; şi i-au omorât pe ei şi a scăpat 
sângele cel nevinovat în ziua aceea” (Sus. 62). Astfel porunceşte Dumnezeu, tuturor 
celor ce voiesc să mărturisească minciună împotriva altui frate şi apoi se dă pe faţă, să ia 
aceeaşi pedeapsă şi osândă, pe care era să o ia acela, împotriva căruia au mărturisit 
minciună; „lar de se va scula mărturie nedreaptă asupra vreunui om... şi vor cerceta 
judecătorii cu amănuntul şi de vor afla că mărturie strâmbă au mărturisit şi cu nedreptate 
a stătut împotriva fratelui său, să-i faceți lui precum a gândit el să facă rău asupra fratelui 
său, şi vei ridica răul dintre vor"(A doua Lege 19, 16). Aşa în cele din urmă a slobozit 
Domnul să se spânzure şi să se strângă singur de gât Iuda, părătorul şi vânzătorul, după 
cum este scris: „Şi aruncând argintii în biserică s-a dus de acolo; şi mergând s-a 
spânzurat” (Matei 27, 5)". 


'5 Adaug aici încă şi această osândă, pe care o iau în viața aceasta năpăstuitorii, vânzătorii şi martorii mincinoşi: 
Mor ticăloşii afurisiţi, neiertaţi şi neîmpăcaţi cu oamenii aceia pe care i-au năpăstuit. Căci oamenii cei năpăstuiți 
de ei, sau la cinste, sau la avere, sau la viață, nerăbdând necinstea şi strâmbătatea ce le-au pricinuit-o 
clevetitorii, se duc la Arhiereu şi scot scrisoare de afurisire şi blestemă pe cei ce i-au necinstit şi i-au 
păgubit cu clevetirea lor. Iar asupritorii, şi vânzătorii auzind afurisania, nu se părăsesc, nici se pocăiesc, nici 
se duc la cei asupriţi să le ceară iertare; ci de ruşine, ori din mândria lor, rămân neîndreptați şi nepocăiţi, 
neîngrijindu-se să facă pace cu cei ce i-au năpăstuit şi să primească iertare; de aceea mor ticăloşii afurisiți şi 
neiertaţi şi se duc din viaţă având legături la suflet şi la trupul lor. Alţii iarăşi, mai răi, fiind întru răutate, şi 
chiar năpăstuitori, vânzători şi martori mincinoşi, şi cunoscând că sunt vinovaţi, nu se liniştesc, nici se 
pocăiesc, ci încă adaugă păcate peste păcate. Şi ducându-se la Arhiereu, sau la locţiitorul arhiereului, iau 
scrisoare de la el afurisitoare, şi se afurisesc singuri, deşi au cunoştinţă de asupreala şi vânzarea aceea; şi 
aceasta o fac ca să se dezvinovăţească, şi să nu aibă nume rău în fața oamenilor. Alţii iarăşi se duc, ori pe 
faţă ori pe ascuns, şi iau bilet de iertare de la Arhiereu, iar cu creştinul acela pe care l-au năpăstuit, nu au 
grije ca să se ierte. Deci prea nebuni cu adevărat sunt toţi câți fac aşa şi vrăjmaşi de moarte ai sufletelor lor. 
Pentru aceasta frații mei, dacă ați năpăstuit pe cineva sau l-aţi vândut întru ascuns, şi l-ați nedreptăţit duceți- 
vă şi cereti-i iertăciune: căci de nu vă va ierta el, să ştiţi că nu sunteți iertați. 

52. Ce pedepse iau pârâtorii şi martorii mincinoşi, după moarte 


Acestea sunt înfricoşatele pedepse pe care vi le dă Dumnezeu vouă în viața 
aceasta pârâtorilor, vânzătorilor şi martorilor mincinoşi. Dar care sunt pedepsele care vi le 
dă după moarte? Munca cea veşnică, focul cel nestins, viermele cel neadormit, 
întunericul cel mai din afară, tartarul cel neîncălzit şi despărțirea de Dumnezeu, de îngeri şi 
de sfinți şi tovărăşia veşnică cu dracii şi cu Iuda vânzătorul; că aşa hotărăşte Duhul Sfânt prin 
înțeleptul Solomon: „Mărturia mincinoasă, va pieri” (Pilde 21, 28), şi prin David: „Să 
lipsească cei ce clevetesc sufletul meu” (Ps. 70, 14); şi mai curat prin sfințitul 
Apocalips: Izgoneşte Dumnezeu afară din împărăţia Sa, pe toţi cuvântătorii mincinoşi şi-i 
aruncă în iezerul cel cu foc nestins, „lar afară câinii şi tot cel ce iubeşte şi face 
minciună” (Apoc. 22, 15). Si: „tuturor celor mincinoşi, partea lor în iezerul cel ce arde 
cu foc şi cu pucioasă; care este moartea a doua” (Apoc. 21, 8). O! vai vouă ticăloşilor 
vânzători, pârâtori şi martori mincinoşi! Era mai bine să nu vă fi mai născut în lume, decât 
să vă naşteți şi să luați astfel de munci. Că se potriveşte şi la voi acel cuvânt vrednic de 
milă şi înfricoşat, pe care l-a zis Domnul pentru vânzătorul Iuda: „Iar vai omului aceluia 
prin care Fiul Omului se vinde; mai bine ar fi fost lui, de nu s-ar fi născut omul acela” 
(Matei 26, 24). 


Incheiere 


Pentru aceea, ca să scăpaţi de aceste munci, apucând mai înainte, fraţii mei, 
începeți de vă pocăiți şi „opriți limba voastră de la rău, şi buzele voastre ca să nu 
grăiască vicleşug” — precum vă zice David— (Ps. 33,13). Păziţi poruncile Domnului şi 
nu vă răzbunaţi, ci iubiţi pe fratele vostru, acoperindu-l pe el când îl vedeți greşind ceva, 
ca pe un mădular al vostru; şi nu-l judecaţi, nici să-l clevetiți ca pe un păcătos, sau să-l 
vindeți; ca şi împărăției cerurilor să vă învredniciţi ca nişte iubitori de frați, cu Darul 
Domnului nostru lisus Hristos; căruia i se cuvine slava şi stăpânirea împreună cu Tatăl şi 
Sfântul Duh în veci. Amin. 

CUVÂNT V 
Care cuprinde: a) că nu se cade creştinilor să se 
împodobească; b) nu se cuvine să ţină mirosuri (parfumuri); 
c) nu se cade să uneltească dresuri şi 
d) că nu se cuvine să privească cu iscodire. 


PRECUVÂNTARE 


Inţeleptul temându-se, se fereşte, de rău; iar cel „fără de minte nădăjduindu-se în 
sine, se amestecă cu cei fără de lege” (Pilde 14, 16). Acestea sunt cuvintele cele 
grăite de Duhul Sfânt, prin gura lui Solomon, ca să ne înveţe cu acestea, că e de datoria 
chiar şi a oamenilor înţelepţi, să se teamă şi să se ferească de pricinile răutăților, ca să nu 
cadă în cele pricinuite şi în fapte: să se teamă de rădăcini ca să nu se încurce în ramuri; să 
se teamă de cele mici, ca să nu cadă în cele mari. lar a oamenilor nebuni este, să facă tot 
dimpotrivă; pentru că ei bizuindu-se în puterea lor, defăimă pricinile răutăților şi cad în 
împlinirea cu lucrul; defăimă pe cele mici şi se stăpânesc de cele mari. De multe ori, însă şi 
de cele mici pe care le defăima, se defăima dimpotrivă şi ei se stăpânesc de ele; după 
cum şi pe aceasta o zice parimiastul: „Cel ce nu bagă în seamă lucrul, nebăga-se-va în 
seamă de el; iar cel ce se teme de poruncă, acela este sănătos” (Pilde 13, 13). 

Sunt mulți creştini şi creştine, care, poate că nu voiesc cu toată inima să 
curvească şi să preacurvească; dar voiesc să se împodobească cu haine, voiesc să 
poarte cu ei parfumuri şi mirosuri, voiesc să puie dresuri pe față şi să privească cu 
iscodire frumuseți străine; şi aşa din acestea ajung la acelea şi cad în curvii şi în 
preacurvii; din cele de voie, în cele fără voie şi din acelea pe care le voiesc, ajung la 
cele ce nu voiesc. Mare înşelăciune şi meşteşug al diavolului este acesta, cu care strică şi 
pierde sufletele creştinilor. El şopteşte creştinilor şi le zice, că nu e lucru rău a 
întrebuința împodobirea hainelor, purtarea parfumurilor, dresul cu pudre şi privirea 
cu iscodire, cu scop ca să-i amăgească şi să-i arunce în fapta curviei, a preacurviei şi ale 
altor necuraţii. Fiindcă acestea sunt pricinile, iar curviile şi preacurviile sunt faptele şi 
săvârşirile; acestea sunt rădăcinile şi acelea ramurile; acestea sunt cele mici, iar acelea 
cele mari; acestea sunt căile cele socotite drepte, care duc către acelea, iar acelea sunt 
sfârşitul acestor căi prăpăstioase care duc în iad. „Este cale care se pare oamenilor 
dreaptă; iar sfârşitul ei duce în fundul iadului” (Pilde 14, 12). Pentru aceasta şi eu am 
hotărât astăzi, fraților, să vă descopăr această înşelăciune mare şi vătămătoare de 
suflet a diavolului, pe care cei mai mulţi nu o pricep, şi prin urmare să vă arăt, că nu 
se cade a întrebuința creştinii nici una din cele zise mai sus şi luaţi aminte ca să 
înţelegeți. 


53. Ce răutăți pricinuiesc împodobinile 


Întâi, pentru că împodobirile hainelor moi, a încălțăminei frumoase şi a împodobim 
capului, fireşte moleşesc şi slăbesc mădularele trupului; iar după ce se va moleşi trupul 
dimpreună se moleşeşte şi sufletul şi-şi pierde cugetul cel bărbătesc şi aşezarea sa cea 
curajoasă şi aşa trupul împreună cu sufletul, se pleacă la plăceri şi la poftele trupului. 
Pentru aceea omul cel ce se împodobeşte şi se ferchezuieşte, ajunge de se face pătimaş, 

nefiind el pătimaş mai înainte de a se împodobi; măcar de ar fi şi nechipeş şi urât la față, 
sau bătrân şi trecut cu vârsta. Că nu numai cel împodobit se face astfel, ci şi câte femei 
îl văd pe el, se pleacă şi ele de asemenea la această plăcere şi poftă trupească; iar dacă cel 
împodobit s-ar întâmpla să fie fireşte frumos şi tânăr, atunci îndoit şi întreit urmează de a se 
face femeilor care îl văd, putere atrăgătoare către desfrânare şi boldurile poftelor se întreiesc 
întru inimile lor. Aceasta ce urmează bărbaților celor împodobiţi, la fel se întâmplă şi 
femeilor celor împodobite să atragă ele, ca să nu zic că şi mai mult. Căci precum bărbatul 
este lucrător, iar femeia întărâtoare patimei, — precum zic fizicienii — de aceia, nu numai 
frumuseţea celuilalt trup al femeilor trage pe bărbați la pofta lor, ci şi numai singuri pantofii 
femeilor; precum este scris despre ludita pentru Olofern: „Pantofii ei, răpiră ochii lui” 
(ludita 16, 7). 


54. Împodobirea hainelor, este undiţa curviei 


Este ştiut aşadar, că împodobirile hainelor, de sine însăşi privindu-se, sunt 
pricinuitoare plăcerilor trupeşti. Şi dacă vreun bărbat întrebuințează aceste rele 
meşteşugiri, ca să prindă în undiţa lui vreo femeie, sau o femeie, ca să prindă în undița 
ei vreun bărbat, precum astăzi cei mai mulți din bărbaţi — ca să nu zic că toţi, — şi cele 
mai multe femei, pentru acest scop, se împodobesc. Atunci înfrumuseţările şi împodobirile 
trupului, nu sunt altceva, fără numai atâtea semne şi atâtea undiți ale curviei şi ale 
preacurviei; şi câți bărbaţi sau femei întrebuinţează acestea, se dau pe față chiar tăcând, 
cum că sunt curvari şi curve, preacurvari şi preacurve. Şi-mi adeverează cuvântul meu, pe 
deoparte dumnezeieştii Apostoli, poruncind, în Aşezământurile lor bărbaţilor, să nu-şi 
împodobească pe dinafară, cu podoabe lumeşti, fireasca lor frumuseţe, nici să-şi lase părul 
şi să-l piaptăne, ci să-l taie; nici să-l împletească, sau să-l vopsească blond, nici să poarte 
haine îndemânatece spre amăgirea acelor ce îi privesc, sau pantaloni, sau încălțăminte, sau 
inele de aur, nici să radă şi să ciumpăvească bărbile şi să prefacă frumuseţea omului cea 
după fire, în cea afară de fire; precum poruncește şi legea, zicând: „Să nu vă încrețiți părul 
capului vostru, nici să stricați fața bărbii voastre” (Leviticul 19, 27). Şi după aceste 
porunci, adaugă şi sfinții Apostoli, zicând: „Că toate acestea sunt semnele curviei” (Aşez. 
cart. l, cap. 3). lar pe de-altă parte, dumezeiasca Scriptură lămurit dovedeşte că, 
împodobirile sunt însăşi ale femeilor curve; şi că, femeile cele împodobite — precum cele 
mai multe — nu ţintesc la alt scop, fără numai să atragă pe bărbaţi la curvie. 

Aşa Tamar, nora lui Iuda, s-a împodobit ca o curvă, ca să atragă pe socrul său: „Şi 
ea dezbrăcând de pe sine hainele cele de văduvie, s-a învelit cu brobodelnicul şi s-a 
înfrumusețat şi a şezut la porțile Enanului” (Facerea 38, 14). Pentru aceasta Iuda, din 
împodobirea ei, socotind-o ca pe o curvă, s-a împreunat cu ea. Aşa Iudit, şi-a împodobit cu 
podoabe capul, mâinile, picioarele şi tot trupul ca să înşele nu numai ochii lui Olofern, ci 
şi ai celorlalți oameni care o vor vedea. „Şi s-a înfrumusețat foarte, ca să înşele ochii 
bărbaţilor, care o vor vedea” (ludit 19, 4). Aşa Iezavel s-a împodobit şi s-a uitat pe 
fereastră, ca să atragă pe împăratul lu, „Şi a venit lu la Iezavel şi lezavel a auzit, 
şi şi-a vopsit ochii săi şi şi-a împodobit capul său, şi s-a uitat pe fereastră” (IV Împ. 9, 
30). Aşa şi Estir s-a înfrumusețat spre a atrage pe Artaxerx, „ŞI s-a dezbrăcat de hainele 
cele de întristare şi s-a îmbrăcat în cele de mărire” (Estir 5, e să 


19 Pentru aceasta şi dumnezeescul Isidor Pilusiotul, ca pe o curvă osândeșşte pe femeia care se împodobește spre 
a înşela pe bărbaţi; chiar dacă nu va înşela pe nimeni, ci zice: „Fie-ţi ţie şi aceasta cunoscută, că femeia cea 
falnică, care se împodobește, cheamă la sine pe cei ce o privesc. Că deşi nu vânează pe cei ce întâlnesc, se 
judecă însă ca şi cum i-ar fi prins; căci otravă au făcut şi cu tulbureală a adăpat, şi pahar a adus, deşi nu s-a 
găsit nimenea să-l bea. Pentru că cele mai multe din lucruri, nu din ispravă se judecă, ci din scopul cu care 
se fac" (Epist 1654, către Iron presviterul). 

55. Ce rău pricinuiesc mirosurile (Parfumurile) 


Al doilea, a se unge cineva cu miruri, sau a purta parfumuri şi alte unsori mirositoare, 
asemenea şi acestea trândăvesc trupul, moleşesc sufletul şi întărâtă pe om ca cu lesnire să se 
povârnească la patimile trupului. Pentru aceasta, bărbaţii care întrebuințează unele ca 
acestea, pescuiesc cu ele ca şi cu nişte mreji pe femei spre păcat; pentru care şi 
dumnezeieştii Apostoli poruncesc bărbaţilor, să înceteze de la acestea zicând: „Ca nu 
cu împarfumarea ta, să te prinzi pe sine-ți în laţ, sau pe femei să le prinzi” (Aşez. cart. 1. 
cap. 3). Asemenea şi femeile care se ung cu mirosuri, sau ţin arome, alt scop nu au, fără 
numai să tragă prin acestea pe bărbați la păcat. Şi cuprinzător a zice: Câţi bărbaţi şi femei 
întrebuințează aceste parfumuri, sunt curvari şi curve. 

De aceea Solomon, povestind pentru femeia curvă, ce lucruri unelteşte ca să atragă 
pe bărbați, adaogă: că ea are stropit patul său cu şofranul dulcei răsuflări şi casa ei cu 
scorţişoară bine mirositoare şi pofteşte pe bărbaţi şi le zice: „Am stropit aşternutul meu 
cu şofran, şi casa mea cu scorţişoară” (Pilde 7, 17). Tot aşa şi Iudita, ca să atragă la 
pofta sa pe Olofern — zice dumnezeiasca Scriptură: „Că s-a uns cu mir gros” (ludita 
10, 3). Citim încă şi la Ester că, femeile împăratului Artaxerxe, era lege, întâi să se ungă cu 
unt de smirnă şase luni, şi alte şase să întrebuinţeze alt fel de mirosuri, şi după aceasta să 
se arate la împăratul, „în şase luni se ungeau cu ulei de mirsin, şi în şase luni cu alte 
mirodenii şi cu săpunurile femeilor” (Ester 2, 12). 


56. Dresurile pe față sunt pricinuitoare curviei 


Al treilea, dresurile pe care le întrebuințează bărbații, potrivindu-şi perii capului, 
frezându-i şi ciumpăţindu-şi bărbile împrejur şi ajustându-le. lar femeile, împletindu-şi 
părul şi ele peste măsură şi înnegrindu-şi sprâncenele cu stimi”? şi dregându-se cu pudră şi 
suliman pe faţă şi altele asemenea făcând, ca să se arate frumoase şi chipeşe. Acestea, zic, 
cine nu mărturiseşte, că sunt undiți diavoleşti, neruşinate şi pricinuitoare curviei şi 
preacurviei? Pentru aceasta se prihăneşte Izabela ca o curvă, fiindcă şi-a vopsit ochii şi a 
pus sulimay» pe faţă — cum am zis mai sus. Că a zis Iu împăratul către Ioram fiul 
Izabelei: „Ce pace? Curviile Izabelei mamei tale şi fermecăturile ei se înmulţesc încă” 
(VI Împ. 9, 22). Pentru aceasta Ieremia, defăima cetatea Ierusalimului, căci ca o femeie 
curvă a pus dresuri: „Şi tu ce vei face de te vei îmbrăca cu roşu? Şi de te vei împodobi cu 
podoabă de aur, de vei unge cu roşu ochii tăi, în deşert este frumuseţea ta, lepădatu-te-au 
ibovnicii tăi, sufletul tău caută (Ieremia 4, 30). Tot pentru aceasta şi lezechiel prihăneşte 
Ierusalimul ca pe o curvă, căci văzând pe cineva că vine către el, de alte neamuri, îndată 
se spăla, şi se lucea şi dresuri punea, ,.... şi cum veneau ei, îndată te spălai şi ungeai ochii 
tăi, şi te împodobeai cu podoabă... Şi mergea către ea cum merg la femeia curvă” 
(ezechiel 23, 40). 


57. Privirile cu iscodire, duc la curvie 


Al patrulea. Privirile cele cu iscodire ale ochilor, duc pe om în curvie şi în 
preacurvie; şi cel întâi martor la aceasta este însuşi Domnul, zicând: „Tot cel ce caută la 
femeie spre a o pofti pe ea, iată a preacurvit cu dânsa întru inima sa” (Matei 5, 28). ŞI al 
doilea: dumnezeieştii Apostoli, zicând în Aşezămintele lor (Cart. 7, cap. 6): „Şi nu fii 


% Un fel de preparaţie chimică (acid antimoniu) (nota trad.) 

grăitor ruşinos, nici poftitor cu ochii, nici bețiv; că dintru acestea se nasc curviile şi 
preacurviile”. 

V-aţi învăţat acum fraţii mei creştini, că împodobirile hainelor, ținerea aromelor, 
sulemenirea şi privirea cu iscodire, sunt lucruri de ruşine, lucruri muiereşti şi pricinuitoare 
curviel şi preacurviei şi a altor necuraţii? Deci, întoarceţi-vă de la acestea şi urâţile pentru 
dragostea lui Dumnezeu. Încetaţi de acum înainte de a le mai întrebuința, că e nepotrivit şi 
necuviincios creştinilor, a întrebuința acestea; fiindcă creştinii se cade a împodobi pe 
omul cel dinlăuntru, iar nu pe cel din afară. Se cade a înfrumuseţa sufletul şi nu trupul; şi 
nu cu podoabe stricăcioase şi vremelnice, ci cu nestricăcioase şi veşnice; nu cu podoabe 
trupeşti şi pământeşti, ci cu duhovniceşti şi cereşti. Adică, cu haina cea de mult preţ a 
dragostei, a blândeţei, a smeritei cugetări şi a celorlalte fapte bune. Cu dumnezeieştile Daruri 
ale Sfântului Duh şi cu bunele şi neprihănitele obiceiuri, cele cuviincioase petreceri 
creştinilor. Deoarece, creştinii sunt fii ai cerescului împărat şi acest fel de fii, astfel de 
îmbrăcăminte trebuie să aibă, adică, toate să fie cerești, toate dumnezeieşti, toate 
nestricăcioase, precum din partea aceasta adeverează şi Solomon zicând: „Podoaba 
tinerilor este înţelepciunea” (Pilde 20, 29). 

Tot aşa şi femeile creştine şi ele nu se cuvine să se împodobească cu haine de 
mult preţ, nici cu mărgăritare, cu aur şi cu împletirea părului, ci cu haine cinstite şi smerite, 
cu ruşine şi cu întreagă înţelepciune şi cu lucruri bune; precum le porunceşte Apostolul 
Pavel: „Voiesc ca femeile cu podoabă de cinste, cu sfială şi cu întreagă înţelepciune să se 
împodobească pe sine; nu cu împletiturile părului sau cu aur, sau cu mărgăritari, sau cu haine 
scumpe; ci (precum se cuvine femeilor celor ce făgăduiesc temere de Dumnezeu) cu 
fapte bune” (I Timotei 2, 9); fiindcă ele sunt mirese şi fecioare ale cerescului împărat 
Hristos şi nişte fecioare ca acestea, astfel de podoabe se cade să aibă; adică, toate sufleteşti, 
toate duhovniceşti, toate dumnezeieşti, toate dinlăuntru. „Că toată, mărirea fiicei împăratului, 
zice David, este înlăuntru” (Ps. 44, 15); pentru care şi întâiul apostol Petru, asemenea 
porunceşte femeilor, să se împodobească, cu cea dinlăuntru podoabă a inimii şi cu blând 
şi liniştit şi smerit duh, care este de mult preţ înaintea lui Dumnezeu celui ce încearcă 
inimile; „A căror podoabă să fie nu cea din afară a împletirii părului şi a înfăşurării 
aurului, sau a îmbrăcămintei hainelor; ci omul cel ascuns al inimii întru nestricăciunea 
duhului celui blând şi lin care este înaintea lui Dumnezeu de mult preț” (I Petru 3, 3). 


58. Şapte rele se nasc din împodobirile femeilor 


Unde sunt acum deci acele femei nepricepute, care s-au dedat cu totul la 
împodobiri? Unde sunt acele eve necinstite care au o covârşitoare patimă la hainele cele 
scumpe şi la podoabele cele de mult preţ ale capului? La ghirlandele cele cu pietre de 
mărgăritar, la brâiele cele de mult preţ, la încălțămintele cele scumpe şi la celelalte 
împodobiri cu multă cheltuială a tuturor mădularelor trupului? Unde sunt? Să stea de 
față aici, ca să le văd— neruşinatelor şi obraznicelor femei, ce este această nebunie care 
v-a stăpânit? Nu înţelegeți ticăloaselor, că prea multa împătimire ce aveți la împodobiri, 
este de la diavolul, care caută pierzarea sufletelor voastre şi ale altora? Nu vă gândiţi că, 
voi poftind hainele cele scumpe şi necuviincioasele împodobiri ale trupului, pricinuiți 
multe răutăți şi pagube mari? 

1) Pentru că vă moleşiţi şi trupeşte şi sufleteşte şi vă faceţi desăvârşit fricoase, ca 
nişte copii mici cu aceste copilăreşti pofte ale împodobirilor voastre; 

2) Împuţinaţi averile şi iconomia casei şi vă lipsiţi copiii voştri de cele de 
trebuinţă cu înfrumusețările voastre cele netrebnice; 

3) Lipsiţi şi pe săracii voştri frați, fiindcă acelea care le-aţi fi putut da lor, fiind 
trebuinţă să-i ajutaţi, voi le cheltuiţi la deşartele împodobiri; 

4) Întristaţi şi amărâţi pe bărbaţii voştri şi pe părinţi, silindu-i să vă cumpere 
acest fel de haine şi podoabe scumpe; iar ei neavând cu ce, se bagă sărmanii în datorie, 
luând bani cu împrumut şi plătind dobândă pentru ei; pentru care a zis marele Vasile 
(cuvânt pentru cei bogați): „Nici o bogăţie nu este de ajuns să împlinească poftele 
muiereşti, măcar din râuri de ar curge; când se întrebuințează de dânsele mirul cel 
barbaricesc ca untul de lemn din târg; iar florile cele de mare, cohili, pina, mai mult decât 
lâna oilor. Iar aurul care leagă şi întăreşte pietrele cele scumpe, unul se face lor podoabă 
înainte pe frunte, iar altul împrejur la gât şi altul la brâie şi altul le leagă mâinile şi 
picioarele; că se bucură cele iubitoare de aur să fie legate cu cătuşi, numai aur să fie cel 
ce le leagă pe ele. Când dar se vor griji de suflet, cel ce robeşte poftele muiereşti? Că 
precum viscolele şi furtunile îneacă corăbiile cele putrede, aşa aşezările cele rele ale 
muierilor pe sufletele cele slabe ale bărbaţilor”; 

Pentru că vă faceţi curse viclene întregii înțelepciuni şi cinstei voastre, prin 
atragerea la dragostea voastră pe bărbaţii cei ce vă privesc împodobite; şi aşa urmează, nu 
numai să munciţi sufletele voastre, dar şi sufletele ticăloşilor acelora. 

Pentru că faceți pildă rea şi altor femei care vă privesc şi pricină ca să silească şi 
ele pe bărbații lor spre a le cumpăra haine asemenea de mult pret. 

Şi cea din urmă, această turbare drăcească ce o aveţi la împodobiri, sileşte multe 
ticăloase femei să-şi vânză cinstea lor şi să curvească şi să preacurvească, numai ca să 
capete haine frumoase şi să nu se arate şi ele mai prejos decât altele. 

lată neînţelegătoarelor femei mârşavul rezultat al împodobirei voastre! Iată 
puturoasele roduri ale înfrumusețării voastre! lată şiragul cel în şapte împletit al 
răutăților, care se naşte din turbatele pofte ale hainelor voastre! Care răutăți, dacă voi ați fi 
judecat după cum se cade, într-adevăr v-aţi fi hotărât mai bine să purtaţi rasă şi sac, sau 
haine cârpite şi rupte, decât să pricinuiți atâtea păcate cu hainele voastre cele scumpe. Ce 
zic? Dacă ați fi socotit cu amănuntul răutățile pe care le pricinuiți cu împodobirile, aţi fi 
ales mai bine să umblaţi goale ca şi cuvioasa Maria Egipteanca, decât să coborâţi atâtea 
şi atâtea suflete în iad. 

Pentru aceea, dacă sunteți cinstite şi cuminţi, acum, după ce ați aflat câte rele se 
nasc din împodobiri, întristaţi-vă de pierzarea sufletelor voastre, întristați-vă de bărbaţii 
şi părinții voştri, care se jelesc toată ziua şi plâng şi se tânguiesc, că nu le ajunge vreme şi 
avere să vă împodobească. Întristaţi-vă de copii voştri şi de săracii care sunt lipsiţi din 
pricina împodobirilor voastre. Temeţi-vă de pedeapsa ce o iau cei care smintesc pe alţii, 
precum şi voi smintiți. lar pedeapsa este: să-şi atârne de gâtul lor o piatră de moară şi cu 
ea să se arunce întru adâncul mării; precum zice Domnul: „Vai omului acelui prin care 
vine sminteala... „mai de folos i-ar fi lui, să-şi spânzure o piatră de grumazul lui, şi să se 
înnece întru adâncul mării” (Matei 19, 67). Şi în cele din urmă, întristați-vă de pierzarea şi 
munca atâtor şi atâtor suflete ale bărbaţilor, care văzându-vă împodobite, curvesc şi 
preacurvesc întru inima lor, după cum mai sus a zis Domnul. Şi pentru toate acestea 
pocăiți-vă, şi încetați de acum înainte de la dobitoceasca poftă a acestor podoabe; dar mai 
ales, urâţi din suflet aceste împodobiri, ca pe unele ce sunt momeală, undiță, mreji şi curse 
ale diavolului, cu care înşeală, prinde, pescuieşte şi încurcă spre moarte sufletele 
privitorilor!. 


21 Se potriveşte aici istoria pe care o aduce dumnezeiescul Isidor Pilusiotul, zicând: Că a fost odată o 
fecioară foarte frumoasă şi chipeşă, pe care, fiindcă o iubea un tânăr pătimaş la femei, a făcut toate 
meşteşugurile ca să-şi împlinească pofta lui cu acea fecioară; iar fecioara înştiințându-se, cum că tânărul acela 
pătimeşte atâta de dorul său, a găsit un fel de meşteşugire prin care şi pe sine s-a păzit curată şi pofta acelui 
ticălos a stins-o. Deci, care era meşteşugul? Şi-a ras toți perii capului, apoi luând cenuşă amestecată cu apă 
şi-a mânjit toată faţa; după aceasta chemând pe tânăr să vie la ea, i-a zis: Ticălosule, această urâciune iubeşti? 
Iar el văzând-o sluțită în acest fel de jalnică privire vrednică de îngreţoşat şi nu de dragoste, şi-a venit întru 
sine, deşteptându-se din beţie. Şi nu numai că a stins focul poftei, ci s-a făcut de aici înainte un călduros 
îndrăgitor al întregei înțelepciuni şi al fecioriei. 

59. Sufletul trebuie să se împodobească, iar nu trupul 
şi numai faptele cele bune sunt adevărată podoabă 


Deci, voi îmbrăcându-vă şi înfrumusețându-vă, socotiți că vă îmbrăcați şi vă 
înfrumuseţaţi pe sine-vă şi pe omul cel adevărat? Neînţelegătoare ce sunteți! Chiar 
adevăratul vostru om, nu este trupul cel arătat, precum zice marele Vasile. Nu. „Nu trupul 
cel văzut este om, ci sufletul cel nevăzut şi omul cel dinlăuntru gândit; pentru că sufletul 
este cel ce viază, hrăneşte şi mişcă pe trup, şi-l face să simtă; iar trupul fără de suflet este 
mort, nemișcat şi nesimţitor”. Pentru aceea, voi împodobindu-vă, nu faceţi altceva, fără 
numai împodobiţi un idol nemişcat de sine, nesimţitor, orb şi surd, după cum împodobeau 
pe idolii cei nesimţitori, oamenii din vechime care se închinau lor, după Ieremia: „Că 
legiuirile neamurilor deşarte sunt, lemn este din dumbravă tăiat, lucru de teslar şi turnat. 
Cu argint şi cu aur înfrumuseţate sunt” (Ieremia 10, 3). 

Aşadar, această poftă ce o aveţi acum ca să împodobiţi pe omul cel dinafară şi 
mincinos, întoarceţi-o la suflet şi la omul cel adevărat dinlăuntru şi împodobiţi-l cu fapte 
bune. Căci, cu adevărat, este mare nepricepere a împodobi cineva trupul cel muritor, care 
astăzi este şi mâine nu este; iar pe suflet să-l treceţi cu vederea neîmpodobit şi neîngrijit, care 
este nemuritor. Aşa vă mustră dumnezeiescul loan Gură de Aur şi vă zice: „Pentru ce 
împodobeşti trupul, iar de suflet nu bagi seamă, stăpânindu-te de necurăție? Pentru ce nu 
dai sufletului atâta purtare de grijă, pe cât dai trupului? Măcar că trebuia şi mai mult... Şi 
avându-l pe el grozav, urât şi negru, socoteşti că te foloseşti ceva din obiectele cele de aur? 
Şi de câtă nebunie sunt acestea! Întoarce podoaba aceasta înlăuntru şi ghirlandele acestea 
pune-le împrejurul sufletului” (Omilia 69, la loan). 

Voiţi să vă arătați frumoase şi chipeşe? Mulţumiţi-vă cu plăsmuirea şi cu chipul 
ce vi l-a dăruit Ziditorul, şi nu adăugați frumuseți străine peste acesta, fiindcă cu aceasta 
arătați că voi sunteți mai desăvârşite şi mai înțelepte decât Dumnezeu şi de aceea vă 
ispitiți ca şi cum să îndreptați nedesăvârşita Sa zidire; precum însuşi Hrisostom, vă ceartă 
zicând: „Voieşti să te arăţi frumoasă şi chipeşă? Îndestulează-te cu plăsmuirea Ziditorului, 
ce adaugi obiectele cele de aur ca şi cum ai voi să îndreptezi ceea ce a zidit Dumnezeu?” 
(Cuvânt 10, la cea către Coloseni). 

Voiţi să vă arătaţi frumoase? Îmbrăcaţi-vă cu milostenia, cu întreaga înţelepciune, 
cu smerenia şi cu celelalte fapte bune; fiindcă această podoabă este mai cinstită decât 
aurul, decât mărgăritarul şi decât pietrele cele de mult preţ. Această podoabă, pe femeia cea 
frumoasă, o arată mai frumoasă, iar pe cea urâtă o arată frumoasă; deci fără această 
podoabă, femeia cea prea frumoasă se arată cu totul urâtă şi greţoasă; aşa scrie auritul 
condei al lui loan: ,„ Voieşti să te arăţi frumoasă? Îmbracă-te cu milostenia, îmbracă-te cu 
iubirea de oameni, îmbracă-te cu întreaga înțelepciune şi cu smerenia, şi să lipsească de 
la tine trufia. Acestea toate sunt mai cinstite decât aurul; acestea şi pe cea frumoasă, mai 
frumoasă o fac; acestea şi pe ceea ce nu este chipeşă, o fac chipeşă, iar pe cea rea şi 
vicleană, nu poate cineva, de ar fi şi frumoasă, să o zică frumoasă”. 


60. Ce podoabe peste tot trupul purtând femeile, 
se fac frumoase, curajoase şi sănătoase 


Şi ca să zic în scurt, de voiți în adevăr să fiți frumoase, siliți-vă de vă împodobiţi 
cu această podoabă peste tot trupul şi peste toate mădularele: adică, în loc de legătura 


Acestei iubitoare de Dumnezeu şi prea înţeleaptă fecioară, se cuvine a-i urma şi femeile din timpul 
nostru şi nu numai să nu se împodobească, ci şi frumuseţea cea firească pe care o au, se cuvine a o strica 
ca să nu se facă pricinuitoare pierzării sufletelor celor ce le privesc. (Epistola 553, către Ieraki presviterul). 

capului, să aveţi dreapta credinţă, în loc de obiecte (bijuterii), să aveţi întâi buna supunere 
şi ascultare către Dumnezeu şi către poruncile lui, iar a doua, ascultare către bărbații 
voştri; precum vă porunceşte Petru Verhovnicul: „Că aşa odinioară şi sfintele femei, care 
nădăjduiau întru Dumnezeu, se împodobeau pe sine, plecându-se bărbaţilor lor. Precum 
Sarra asculta pe Avraam, domn pe acela chemându-l” (I Petru 3, 5). În loc de 
ghirlande şi podoabele gâtului, să aveţi evlavie şi supunere către cele dumnezeieşti; În 
loc de legătura pieptului, să aveți în inima voastră cugetarea numelui lui lisus Hristos, 
zicând totdeauna: „Doamne Iisuse Hristoase, Fiul lui Dumnezeu, miluie şte-mă”. 

De asemenea să aveți şi pomenirea cugetelor curată, întorcându-vă dinspre 
gândurile cele ruşinoase şi viclene; în loc de haine, să aveţi întreaga înțelepciune şi 
curăția; în loc de purtarea brăţărilor, să aveţi lucrarea faptelor bune; în loc de inele, să 
aveţi unire într-un cuget către bărbații voştri şi încredere şi dragoste; în loc de brâu, să aveţi 
înfrânarea şi domolirea poftei; iar în loc de încălțăminte, să aveți smerenia, socotindu-vă 
mai jos decât toate celelalte femei. 

Aceasta este adevărata podoabă, acestea sunt hainele cele potrivite şi scumpe ale 
femeilor creştine, pe care, orice femeie de le-ar purta, măcar deşi s-ar părea goală, 
totuşi, este cu adevărat mai frumoasă decât toate, strălucindu-se cu slava lui Dumnezeu. 
După cum şi Eva, goală fiind în Rai, era împodobită cu dumnezeiască slavă; dimpotrivă, 
însă, femeia care nu poartă aceste podoabe, deşi s-ar vedea împodobită, este cu adevărat şi 
decât cea goală, mai urâtă; după cum grăieşte gura lui loan cea aurită; „S-a împodobit 
oarecând Egipteanca; îmbrăcată era aceea, dar era mai grozavă decât o goală, pentru că 
întreaga înțelepciune nu avea... Era şi Eva goală, dar era împodobită cu slava lui 
Dumnezeu în haina păcatului, atunci era urâtă” (Omilia 10, la cea către Coloseni.). 

Deci câte femei poartă această podoabă, nu numai că se fac frumoase, ci şi 
curajoase la trup şi nu numai curajoase, ci şi sănătoase, fără să le supere vreo boală 
trupească; precum a fost Sarra, Reveca, Rahila, Valla, Zelfa şi celelalte femei ale Drepţilor 
din vremea veche; slujind, lucrând, alergând în sus şi în jos şi chiar lucrurile bărbaţilor 
făcându-le. Pentru aceea şi limba cea aurită şi bine glăsuitoare a lui loan, s-a mişcat a 
zice aceste cuvinte: „Că împreună cu fapta bună a sufletului, şi trupurile fecioarelor în 
vremea veche erau tari. Că nu le hrănea pe ele mamele lor, într-acest fel, precum pe cele 
de acum, cu băi, cu unsori de miruri, cu dresuri, cu haine moi şi cu alte nenumărate 
chipuri stricându-le şi peste cuviință plăpânde făcându-le, ci le purtau pe ele acelea întru 
toată asprimea. Pentru aceea la dânsele şi frumuseţea trupului era bine înflorită şi 
adevărată, ca ceea ce era firească, iar nu făcută de mână şi meşteşugită. Pentru aceea şi 
sănătate aveau curată şi frumuseţea lor era neurmată, fiindcă nici o boală nu supăra 
trupul”. (Cuvânt Ce fel de femei trebuie a lua întru însoţire. Tom. 8). 


61. Femeile nu trebuie să se ducă la Biserică împodobite 


Aşa totdeauna şi în orice vreme se cuvine ca femeile să nu poarte podoabe, dar mai 
cu seamă când se duc la biserica lui Hristos; fiindcă atunci este vremea rugăciunii, vremea 
lacrimilor, vremea suspinurilor, iar suspinuri şi împodobiri sunt lucruri protivnice şi a se 
uni împreună nu este cu putinţă nici o dată pentru aceea şi dumnezeiescul Hrisostom, nu 
încetează a mustra acest lucru nepotrivit, zicând: „Ce zici? Te apropii să te rogi lui 
Dumnezeu, şi te înfăşori cu obiecte de aur şi cu împletituri de păr?... Şi cum poți să 
suspini, cum poți să lăcrimezi? Cum să te rogi cu dinadinsul, fiind înfăşurată cu acest fel 
de formă? (Cuvânt 8, la cea I către Timotei)... Cu adevărat eu zic, că astfel de femei, care 
vin în biserica lui Dumnezeu înfrumuseţate şi împodobite, moştenesc blestemul acela, 
care zice proorocul David: „Și rugăciunea lor se va face spre păcat” (Ps. 108, 7). 
Deoarece, cu acest fel de podoabe, în loc să milostivească pe Dumnezeu prin rugăciune 
pentru păcatele lor, îl pornesc mai mult să se mânie asupra lor. 

62. Femeile se cuvine să umble acoperite 


Mai adăugăm încă şi aceasta, că, precum nu se cade a se împodobi femeile şi mai 
cu seamă când se duc la Biserică, tot aşa nu se cuvine să umble cu fața descoperită, ci 
trebuie să-şi acopere nu numai capul, ci şi faţa lor când ies afară din casă şi mai ales 
când se duc la biserica lui Dumnezeu. Căci, precum este lucru cinstit şi sfânt a se ruga cu 
capul acoperit — după porunca şi hotărârea Apostolului, — fiindcă cu acoperământul 
capului, pricinuiesc slavă bărbaţilor lor şi cinste şi onoare îngerilor care le păzesc. lar femeia 
zice, slavă bărbatului este. Şi iarăşi: „pentru aceea datoare este femeia să aibă învelitoare 
pe cap, pentru îngeri” (I Corinteni 11, 7-10). Precum, zic, este cinstit şi sfânt lucru a-şi 
avea femeile capul lor acoperit când se roagă, tot aşa este cinstit şi sfânt să aibă şi fața 
acoperită; pentru că din acest acoperământ al feţei lor, şase bunătăţi se pricinuiesc; 


1. pricinuiesc cinste lor înşile, sfială şi smerită cugetare; 

2. pricinuiesc bărbaţilor lor cinste şi nume bun; 

3. pricinuiesc slavă lui Hristos carele este capul lor, 

4. pricinuiesc slavă sfinților îngeri păzitorilor lor, 

5. nu smintesc pe bărbaţii cei străini care le văd, ci prin acoperământul feții lor, îi 
scapă de pofta trupească; 

6. şi cea din urmă, de ar fi şi urâte femeile însă, cu acoperământul feţei lor, îşi 
acoperă împreună şi urâciunea feţei şi fac pe alţii a le socoti că sunt frumoase — lucru ce 
le este lor poftit. 

Să nu socotească cineva că este nou obiceiul de a umbla cu faţa acoperită. Nu. 
Acest obicei este vechi, care s-a păstrat de sfintele acelea drepte femei ale strămoşilor 
noştri; a lui Avraam, a lui Isaac, a lui Iacov, a lui Iuda şi a celorlalți; precum aceasta se 
vede în cartea Facerii, unde citim că Tamar când a întâmpinat pe Iuda îşi avea fața sa 
acoperită, pe care, în adevăr de n-ar fi fost astfel de obicei, n-avea să-l urmeze, „Că, ea 
şi-a acoperit fața sa, şi n-a cunoscut-o” (Facerea 38, 15). Dar şi Susana îşi avea faţa sa 
acoperită când judeca; după cum citim: „lar Susana era gingaşă foarte şi frumoasă la 
chip; iar aceşti fărădelege au poruncit să se descopere ea, că era acoperită, ca să se sature 
de frumuseţea ei” (Susana 31). Însă şi până astăzi se păstrează un obicei la femeile 
Evreilor şi ale Turcilor, care, când umblă afară din casă, îşi au faţa acoperită. 

Acum, nu este ruşine mare, ca femeile necredincioşilor şi ale păgânilor, să imite 
obiceiul cel bun şi sfânt al dreptelor femei din vechime, iar femeile creştinilor să nu voiască 
a-i imita? Nu este ocară şi ruşine, ca femeile cele necredincioase să umble cu faţa acoperită 
ca să nu smintească pe bărbaţii care le văd; iar femeile creştine să umble fără nici o ruşine 
cu faţa şi cu pieptul descoperite şi aşa să smintească şi să muncească sufletele bărbaților 
care le privesc? Cu adevărat bine a zis dumnezeiescul Pavel: „neamurile care n-au lege, 
păzesc, fireşte cele ale legii: iar femeile creştinilor care au legea şi Sfânta Evanghelie, nu 
voiesc să păzească cele ale legii, ci fac aşa ca şi cum n-ar avea lege; pentru aceasta mai 
rău decât neamurile se vor judeca. Căci, câți fărădelege au greşit, fărădelege vor şi pieri; şi 
câţi în lege au greşit, prin lege se vor judeca... deoarece, neamurile cele ce n-au lege, din 
fire, fac ale legii, acelea, lege neavând, îşi sunt singuri lege” (Romani 2, 12). 

Pentru aceea vă rog surorile mele creştine întru Domnul, să întrebuinţaţi acest bun 
obicei şi când ieşiţi din casele voastre şi mai cu seamă când vă duceți la biserică, acoperiți- 
vă feţele, ca să nu pricinuiți sminteală bărbaţilor când vă văd. Căci dacă femeile când 
citesc vreo sfântă carte, se cade a se acoperi, ca să arate şi cu chipul cel din afară pe cea 
dinlăuntru evlavie a inimii, precum zice sfințitul Hrisostom: „Deci, îndată ne strângem şi 
mâinile le spălăm, când voim să luăm vreo carte... Și femeia de va fi descoperită, îndată 
se înveleşte cu broboada, că pe cea dinlăuntru evlavie, o arată portul. Vezi cum chipul 

evlaviei cel dinafară, se face propovăduitor celui dinlăuntru? ” (Omilia 53 la loan). 
Dacă zic, se învelesc femeile în vremea citirei sfintelor cărți, cu cât mai mult se cuvine a 
se acoperi când se duc la biserica lui Dumnezeu ca să se roage? Fiindcă cu acoperământul 
cel din afară, arată pe evlavia cea dinlăuntru a sufletelor lor. Căci, de nu veţi asculta, iată 
vă spui mai înainte că, în ziua judecății, are să vă judece femeile evreilor şi ale turcilor; 
fiindcă ele, cu toate că erau necredincioase şi necumpătate, îşi acopereau fețele lor, iar voi 
care sunteți credincioase şi vă făgăduiți întreaga înțelepciune şi curăție, umblați pe drumuri 
descoperite şi dintr-aceasta multe suflete ați coborât în iad. 


63. Cât de rău este să mănânce femeile buruieni de sterpiciune, 
ca să nu se facă urâte 


Aici mi-am adus aminte de alte două diavoleşti şi sataniceşti răutăţi, pe care le 
întrebuinţează oarecare femei, dintre care, unele mănâncă nişte buruieni purtătoare de 
moarte şi dintr-aceasta rămân sterpe şi niciodată nu nasc copii; şi aceasta o fac cu scop de 
a se arăta totdeauna frumoase şi ca să nu se facă fața lor urâtă, din reaua pătimire a 
naşterii şi a creşterii copilului; iar altele iarăşi, după ce nasc doi sau trei copii, 
întrebuințează aceste buruieni purtătoare de moarte, stârpesc şi nu mai nasc; fac acest 
lucru tot ca să nu-şi schimbe frumuseţea feții lor. O, urgisitelor de Dumnezeu! O, 
blestematelor! O, pângăritelor! Cu adevărat drăcesc lucru este acesta pe care îl 
întrebuinţează, cu adevărat înfricoşat şi mare păcat de moarte este această faptă; pentru că 
se fac ucigătoare şi ucid nu unul, doi sau trei oameni, ci fac atâtea ucideri, câți copii aveau 
să nască după urmarea trebuinţii şi a legii fireşti pe care Dumnezeu a hotărât-o. Pentru 
aceasta cu femeile care au ucis de bunăvoie, se numără împreună şi acestea, de întâiul 
canon al sf. Sinod al 6-lea şi de canonul 21 al localnicului Sinod din Anghira; şi de al 2- 
lea şi de al 8-lea canon al Marelui Vasile; şi ca nişte ucigaşe, se canonisesc şi de al doilea 
şi al 8-lea canon al Marelui Vasile; şi ca nişte ucigaşi se canonisesc, 10 ani să nu se 
împărtăşească, după acelaşi canon 21 din Anghira şi al 2-lea al Marelui Vasile. 

Că ce altceva arată cu această faptă, aceste pângărite femei? Fără numai că sunt pe 
față curve şi preacurve şi pentru aceasta voiesc să fie totdeauna frumoase, ca să atragă cu 
frumusețea lor, pe bărbați la drăcescul lor amor. Dumnezeu a dat ca un blestem 
sterpiciunea femeilor; iar ca o binecuvântare şi bună norocire, a dat pe multă rodire, 
creşterea şi înmulţirea copiilor, că aşa zice la Ieşirea; „Nu va fi neroditor nici sterp pe 
pământul tău” (Ieşirea 23, 26); şi la a doua Lege: „Nu va fi întru voi fără de rod sau sterp”. 
(A doua lege 7, 14). Iar aceste prea înrăutăţite, binecuvântarea şi buna norocire pe care 
le-au dat-o Dumnezeu, o întorc spre blestem şi nenorocire. 

Câte femei, altele împărătese şi principese, mari şi bogate şi câți bărbaţi împărați şi 
stăpânitori şi bogaţi, n-au copii pentru fireasca sterpiciune ce li s-au rânduit lor de la 
Dumnezeu; precum zice însuşi prin Isaia: „Au n-am făcut eu şi pe ceea ce naşte, şi pe cea 
stearpă? Zis-au Dumnezeul tău” (Isaia 66, 9); pentru aceea doresc nenorociţii să facă orice 
să câştige copil şi să dea toată bogăția lor şi chiar viaţa precum aceasta o arată şi 
dumnezeiasca Scriptură prin cuvintele ce le-a zis stearpa Rahila lui Iacov: „Dă-mi feciori; 
iar de nu, voi muri eu” (Ieşirea 30, 1). Alte femei, zic, doresc atât de mult să aibă copil şi 
aceste neînțelegătoare şi fără de minte femei mult roditoare fiind şi ca nişte vii 
bineroditoare, a naşte fii mulți, se fac de bunăvoie sterpe şi neroditoare, omorându-şi 
frumosul rod al pântecelui lor; de multe ori, aceste femei, se omoară singure mâncând 
aceste buruieni purtătoare de moarte şi sterpitoare. O, mare netemere de Dumnezeu! O, 
înfricoşată osândă pe care o vor lua ticăloasele după moarte, de nu se vor pocăi şi nu vor 
înceta de a mai întrebuința aceste diavoleşti şi sataniceşti lucruri! 

64. Bărbații nu se cuvine să se împodobească, 
nici chiar cei sfințiți 


Din cele zise, până acum, deducem că, este nepotrivit, necuviincios şi cu totul 
neiertat, în petrecerea creştinilor, să poarte femeile haine înfrumuseţate şi mai cu 
seamă bărbaţii. Căci, dacă acestea sunt oprite de la femeia care este fire mole şită, 
neputincioasă şi fireşte iubitoare de lume. „Că nu va uita, zice, mireasa podoaba sa şi 
fecioara legătura pieptului ei”. (Ieremia 2, 32); cu cât mai mult este oprit de la bărbaţii 
care sunt fire vârtoasă, îndrăzneață şi fireşte neiubitoare de lume. Pentru că bărbaţii 
cei ce se împodobesc cu adevărat nu sunt bărbaţi, ci îşi tăgăduiesc numele lor şi se 
muieresc, se fac curvari şi muieratici; după cum bine a zis marele Vasile despre ei: 
„că a fi cineva înfrumusețat, sau să se numească aşa, asemenea este ruşinos, fiindcă se 
socoteşte la fel cu cel ce pătimeşte ruşinea, sau vicleneşte pat străin”. (Cuvânt către 
cei tineri). 

Şi dacă de la bărbaţi sunt oprite desăvârşit hainele cele împodobite cu cât mai 
mult şi fără asemănare este oprit de la cei sfințiții şi de la toți clericii? Care, precum întru 
toate celelalte se cuvine să se facă pildă bună mirenilor, aşa sunt datori a se face şi cu 
hainele cele cinstite şi smerite. Că după sfântul şi ecumenicul Sinod al 7-lea: Din vechime şi 
din început, orice cleric, se purta cu haine smerite, iar nu de mătase pestriţe şi de alte 
culori; pentru că mândria aceasta este asemenea îngâmfării mireneşti, care se cuvine să fie 
departe, de tagma celor sfințiți. Deci, ascultă şi cuvintele Sfântului Sinod: „Tot luxul şi 
împodobirea trupului străine sunt de ieraticeasca rânduială... Că din învechitele vremi tot 
bărbatul ieraticesc, cu măsurată şi cucernică îmbrăcăminte petrecea. Că tot ceea ce nu 
este pentru trebuinţă, ci pentru împodobire, are prihănire de deşertăciune, precum a zis 
marele Vasile... „Că nici cu îmbrăcăminte de țesături de mătase împestrițată se îmbrăcau, 
nici adăugau oarecari tivuri cu străină floare la marginile hainelor lor. Că au auzit de la 
limba cea de Dumnezeu grăitoare, că cei ce poartă cele moi, în casele împăraţilor sunt”. 
(Canon, 16.). 


65. Monahii nu se cuvine să se împodobească — 
împodobirile sunt numai ale păgânilor 


Iar dacă sunt oprite de la clerici şi de la cei sfințiți, hainele cele luxoase, cu cât mai 
mult şi fără asemănare sunt oprite de la călugări şi monahi, care s-au lepădat de lume şi de 
toate cele din lume şi care au omorât cele ale vieții şi trupul şi numai în Hristos petrec viață 
ascunsă. Şi cuprinzător a zice, împodobirile trupului, nu sunt ale creştinilor, ci ale Elinilor, 
ale Turcilor, ale Evreilor şi a celorlalte neamuri, care sunt străini de credință; fiii acestora şi 
fiicele, sunt înfrumuseţate şi împodobite ca închipuirile bisericei: pentru aceasta proorocul 
David roagă pe Dumnezeu să-l izbăvească din mâinile acestora: „Izbăveşte-mă şi mă 
scoate din mâna fiilor celor stăini... ai căror fii, ca nişte tinere odrasle înfipte întru tinereţele 
lor. Fetele lor înfrumuseţate şi împodobite ca asemănarea Bisericii” (Ps. 143, 12). Iar „al 
creştinilor este, a purta haina cea luminată, prea bună şi strălucită şi îmbrăcămintea cu care 
s-au îmbrăcat din sfântul Botez, care este lisus Hristos şi cea după Hristos viață, curăţenie, 
şi dar. „Căci zice: câți, în Hristos v-aţi botezat, în Hristos v-aţi îmbrăcat”. (Galateni 3, 
27). 

Dacă cu această podoabă sunt îmbrăcaţi creştinii şi dracii se tem de ei şi oamenii 
se ruşinează, precum zice frumoasa şi binegrăitoarea limbă a lui Hrisostom: „De te vei 
îmbrăca întru Hristos şi dracii se vor teme de tine; iar dacă în aur, şi omaneii te vor râde. De 

te vei îmbrăca în Hristos, şi oamenii se vor cucernici de tine” (Omilia 10, la cea către 
Coloseni). 


66. Dresurile sunt oprite de la creştini 


Cele ce-am zis despre împodobirile hainelor, zicem şi pentru dresuri, adică 
pentru vopsirea genelor, sulimanuri, vopsirea sprâncenelor şi a părului, pentru 
ciumpăţirea bărbilor, schimonosirea glasului, umbletul cu delicateță, căutătura cea 
curvească, mişcările cele necuviincioase, prefacerile cele dezmierdătoare şi alte 
drăceşti şi sataniceşti lucururi ca acestea, curioase şi de prisos; că negreşit toate 
acestea sunt oprite de la creştini, de la bărbați şi de la femei, precum sunt oprite şi 
hainele cele împodobite, ba chiar sunt oprite mai mult decât acealea. Şi de unde 
dovedim aceasta? 1) Din aşezămintele împreună ale tuturor şi Sf. Apostoli, căci zic ei 
în cartea întâi, cap. 8 acestea: „Nu-ţi zugrăvi fața ta cea făcută de Dumnezeu, căci 
nimic nu este la tine care i-ar trebui altă podoabă, fiindcă cele făcute de Dumnezeu, 
sunt bune foarte; iar toată podoaba ruşinoasă pusă peste cea bună, ocărăşte darul 
Meşterului (a lui Dumnezeu)”; 2) din cuvintele cele mai dinainte ale Apostolilor 
Petru şi Pavel, căci dacă ei opresc femeile de a se împodobi cu haine scumpe şi tesute 
cu aur şi mărgăritare, care sunt semne numai ale bogăției; cu atât mai mult, opresc pe 
femei de a pune dresuri şi sulimanuri pe față, care sunt din fire de mirare, prea 
dichisite şi curioase, curveşti şi sataniceşti, precum tâlcuieşte dumnezeiescul 
Hrisostom: „Dacă semn al bogăției netăgăduit este aceea adică a se înfăşură (cum 
zice Pavel) cu aur, cu mărgăritare, cu haine de mult preţ, cum nu este mult mai mult 
al dichisirei de prisosit a se încărca cu sclivisituri, vopsiri pe ochi, umblare moleşită, 
glas pițigăiat, ochi amoroşi şi plini de toată curvia?... Căci acestea toate sunt 
neruşinare şi urâciune” (Omilia 8, la cea I către Timotei). lar dacă sclivisirea feții şi 
dresurile le opresc dumnezeieştii Apostoli de la femeile cele măritate, trufaşe şi 
bogate, cu atât mai mult opresc acestea, de la copile şi de la fecioare, după acest 
Grăitor de Aur: „Și dacă de la cele cu bărbat, dezmierdate şi bogate sunt oprite 
acestea, cu atât mai mult de la cele ce au făgăduit feciorie”. 


67. Cum mustră Teologul Grigorie dresurile 


Unde sunt acum deci, acele femei neruşinate care uneltesc dresuri pe față spre a 
înşela ochii oamenilor ca să le socotească că sunt frumoase? Să auză cum le mustră 
Teologul Grigorie şi le zice: „O femei fără de minte! încetaţi de a mai face capul vostru 
ca un turn înalt şi de a mai pune batiste multe şi păr străin pe el; încetaţi de a vă mai 
unge fața cu dresuri, cu sulimanuri, cu roşeli şi alte vopsele, care este chipul şi zidirea lui 
Dumnezeu. Că în loc să aveţi faţa voastră firească precum v-a dăruit-o Dumnezeu, voi 
puneţi mască străină şi mânjituri, cu care vă arătați nu oameni, ci mascarale 
oamenilor” (în cuvintele asupra femeilor celor ce se împodobesc). 


68. Dresurile sunt frumuseți mincinoase 


Deci, dacă şi firea v-a dat frumuseţe şi sunteți din fire frumoase, nu acoperiți 
fireasca frumuseţe cu străine vopseli şi cu alifii, căci cu acestea, ori amestecați şi 
faceți mincinoasă frumuseţea cea dăruită de Dumnezeu, sau cel puţin arătaţi că nu sunteți 
fireşte frumoase şi pentru aceasta vă siliți cu meşteşuguri şi izvădiri străine să vă arătați 
frumoase. lar dacă din fire nu sunteți frumoase, nu mai adăugaţi şi altă sluţire pe fața 
voastră cu mincinoasa frumuseţe a vopselelor făcute de mâini. Frumuseţe mincinoasă, şi 
falsă pe care o cumpără şi femeile cele curve şi sărace cu puţini bani; frumusețe 

mincinoasă, care, spălându-vă pe faţă, îndată cade pe pământ; frumuseţe mincinoasă, pe 
care o risipeşte o lacrimă, o picătură de apă şi puţină sudoare a feţei voastre. Ce zic, 
astfel de frumuseţe şi un singur râs, mişcându-se obrazul, o face să pice pe pământ şi 
acolo unde mai-nainte erați frumoase, îndată vă arătați urâte. Având două chipuri şi aşa 
vă ruşinați şi pricinuiţi râs celor ce vă privesc. (Ibidem). 

Adăugă însă şi aceasta Sfântul: că măcar de ar fi cu putință ca voi femeile să 
amăgiți cu dresurile pe bărbați a vă socoti că sunteţi frumoase, dar nu vi se cade nici 
odată a suferi să vă schimbaţi fața şi chipul cel dăruit de Dumnezeu, cu alta 
meşteşugită şi omenească, sau mai bine zis drăcească. (Ibidem). 


69. Ce va zice Dumnezeu femeilor care pun dresuri pe faţă 


Deoarece, Dumnezeu în ziua judecății, se va mânia asupra voastră şi văzând că 
aveţi altfel de faţă, afară de cea dăruită de El, va răcni cu mare glas şi cu urgie asupra 
fieştecăreia din voi şi va zice: Pleacă de aici femeie neruşinată, fugi din fața Mea ca să nu 
te mai văd; afară din împărăţia Mea, nu te cunosc cine eşti, nu eşti zidirea Mea, că Eu 
nu ţi-am dat astfel de față, ci diavolul şi satana. Faţă de căţea neruşinată, Eu nu te-am 
zugrăvit cu dresuri, ci te-am zidit după chipul şi asemănarea Mea şi cum deci voi putea să 
te bag în împărăția Mea? Să am în loc de chipul Meu, pe tine care te-ai făcut idol 
diavolului cu roşelele, cu sulimanul şi cu pudrele (Ibidem). 


70. În ce fel ceartă Hrisostom femeile care se dreg pe faţă. 
Nici femeile din Legea veche nu puneau dresuri pe față 


Acestea sunt cuvintele cele dojenitoare ale Marelui Părinte Grigorie; iar 
dumnezeiescul loan Gură de Aur, mustrând şi el pe femeile care întrebuințează dresuri, 
zice: Dacă Lia aceea, femeia Patriarhului Iacov, cu toate că era urâtă din fire şi nu era 
iubită de bărbatul ei precum soră-sa Rahila şi măcar că era crescută de elini şi de 
închinătorii de idoli, cu toate aceste arătate deci şi adevărate pricini binecuvântate, n-a 
îndrăznit să pună dresuri pe faţă şi să-şi strice firescul caracter al feţii sale, ci l-a păzit întreg. 
Cum tu creştină fiind şi având cap pe Hristos, îndrăzneşti a pune pe fața ta această 
satanicească mască? Cum nu-ți aduci aminte că această faţă pe care o dregi cu suliman, 
ai curățit-o cu Sf. Botez? Cum nu te gândeşti, că aceste buze pe care le roşeşti acum, 
le-ai vopsit de atâtea ori cu sângele Stăpânului Hristos când te-ai împărtăşit? Să ştii, că 
te-ai unit şi te-ai logodit cu împăratul Hristos, care nu se bucură de aceste vopsele din 
afară ale trupului, ci de frumuseţea cea dinlăuntru a sufletului, care îi este foarte îndrăgită. 

Pentru aceasta încetează, o, femeie, de la astfel de neorânduială a dresurilor. „Că 
Lia, muierea patriarhului, nefiind frumoasă, n-a fost silită să întrebuinţeze nimic de acest 
fel, ci şi urâtă fiind, şi nu prea iubită de bărbatul său, nu şi-a stricat faţa cu dresuri, ci a 
rămas păzind întreg caracterul şi mai vârtos fiind crescută de neamurile cele păgâne. Iar tu 
cea credincioasă, care ai cap pe Hristos, ne aduci nouă meşteşugire satanicească? Şi nu-ţi 
aduci aminte de apa care a acoperit fața ta? De jertfa care împodobeşte buzele tale? De 
sângele care a roşit limba ta? Căci de-ţi vei pune în minte toate acestea, măcar cât vei fi 
iubitoare de astfel de podoabe, nu vei îndrăzni, nici vei suferi să iei pulberea şi cenuşa 
aceea. Cunoaşte că te-ai logodit cu Hristos, şi te depărtează de această ocară. Că nici se 
veseleşte de aceste vopseli, ci caută altă frumuseţe, pe care foarte o iubeşte, ca pe o 

podoabă a sufletului zic. La aceasta ție şi proorocul îți poruncește să te nevoieşti, zicând: „Şi 
va pofti împăratul frumuseţea ta”. (Omilia 30 la Matei). 


71. Femeile nu au nici un motiv binecuvântat 
să puie dresuri pe faţă. 


Să mai spun? Nici un motiv n-aveţi o femeilor, ca să întrebuinţaţi dresuri; căci de 
sunteți fireşte frumoase, acestea sunt de prisos vouă; iar de sunteți urâte, acestea vă arată 
încă mai urâte; pentru că zice Eclesiastul: „Ce este strâmb nu se va putea îndrepta” (Eccl. 
1, 15); şi iarăşi: „Cine va putea înfrumuseța, pe care-l strică Dumnezeu?” (Eccl. 7, 14). 
De voiţi ca prin acestea să fiți mai bine plăcute bărbaţilor voştri, să ştiţi că mai mult îi veți 
întrista cu aceasta şi mai neplăcute vă veţi arăta lor, iar de sunteți bătrâne şi voiţi să vă 
arătați tinere, cu dresurile, să ştiţi că sbârcitura feţei, părul vostru cel alb şi dinții cei scoşi, 
vădesc bătrâneţea voastră”. 

Iar dacă în cele din urmă, voiţi a vă împodobi ca să fiți lăudate cu acestea, vai de 
voi. Acestea vă fac mai mult a vă ruşina, a vă smeri, şi a vă ascunde de oameni şi mai cu 
seamă de bărbaţii şi femeile cele asemenea vouă, care vă ştiu că întrebuințaţi acestea. 
„Voieşti să placi bărbatului? Aceasta mai mult îl mâhneşte pe el şi nu numai pe el, ci şi pe 
cei din-afară îi face prihănitori. Vrei să te arăţi tânără? Aceasta degrabă te va duce pe tine 
la bătrâneţe. Voieşti să te împodobeşti? Aceasta te va face să te ruşinezi. (Omilia 30, la 
cea de la Matei). 


72. Împodobirile hainelor sunt lucruri copilăreşti 


Prin urmare, dacă bărbaţii creştini şi femeile cele creştine, nu se îndeamnă din alta 
ca să defaime hainele cele frumoase, măcar cel puțin se cade a-i sili să le defaime din 
cauza pe care o zic: Căci precum copii cei mici, pentru nepriceperea minţii lor, se bucură 
şi se laudă cu covrigi, cu fluieraşe, cu orice şi alte asemenea lucruri de nimic, care în fața 
bărbaților celor în vârstă şi cunoscători sunt prea defăimate, tot aşa şi oamenii cei cu 
minte copilărească şi cu puțină pricepere, se bucură şi se laudă întru împodobirea 
hainelor, pe care bărbaţii cei înţelepţi şi pricepuţi le dispreţuiesc ca pe nişte proaste şi de 
NIMIC. 

Şi în adevăr, nu-ţi este ție ruşine mare omule, tu cel ce te-ai zidit de Dumnezeu 
cuvântător şi împărat dobitoacelor celor necunvântătoare, să te împodobeşti şi să te bucuri 
de pieile oilor, ale lupilor, ale jderilor, ale iepurilor, ale vulpilor, ale cerbilor şi ale altor 
sălbăticiuni? Nu te ruşinezi veselindu-te în aţele şi maţele viermilor de mătase? Nu-ţi este 
ruşine a te dezmierda în boielile, vopselele şi culorile pământului, pe care culori, le au 
mult mai strălucite şi mai frumoase decât tine, iarba pământului, care astăzi este şi mâine se 
aruncă în foc; precum a zis Domnul? Nu e mare ruşine pentru tine femeie, tu cea cinstită, 


* Se potriveşte aici istoria pe care o povesteşte Pavel: O Doamnă foarte frumoasă şi chipeșă, cu numele 
Filomatia, avea o servitoare care, când cerea stăpână-sa spălătorul ca să-şi albească faţa, îi răspundea; deşi 
cam linguşitor, însă adevărat;,,Eu nu voiesc să ţi-l dau, fiindcă a albi tu faţa ta cu spălătorul, este la fel cum 
ai albi oasele de Elefant". Şi când stăpână-sa cerea apă să-şi spele mâinile pentru înfrumusețare, servitoarea 
îi răspundea: „Nu-ţi trebuieşte: pentru ca mâinile tale mai cu lesnire pot să curăţească apa, decât să se curețe 
de ea". şi când cerea podoabele ca să se împodobească, servitoarea îi răspundea „De prisos iți sunt 
podoabele ţie; pentru că tu mai mult împodobeşti podoabele decât podoabele pe tine". Vedeţi cum până şi 
femeile din afară şi roabele, socoteau de prisos spălările şi podoabele pentru femeile cele frumoase"? Pentru 
acestea şi sf. Isidor Pilusiotui, lăuda pe acea femeie elină, care a zis că, împodobirea este însăşi a femeilor 
curve, „şi nu a celor întreg înțelepte". Foarte mă minunez de vechea femeie Lachedemonă, care a oprit pe 
femeile cele înțelepte de a se împodobi. Socotind că aceasta mai cu seamă curvelor se potriveşte, care 
născocesc curse şi mreji spre vânzarea neîhfrânaţilor tineri" (pist 1485, către Ofelie scholasticul). 

după chipul lui Dumnezeu, să te împodobeşti cu aurul şi cu argintul, lutul şi tina 
pământului, să te lauzi în mărgăritarii, care după fizici sunt ouă de scoici şi de stridii, care 
sunt un nimic, şi viețuiesc în mare? Nu este ruşine să te încarci cu atâta greutate a 
pietrelor de mult preţ? Lucru pe care şi poetul acela elin, Homer, l-a socotit nu fericire şi 
rugăciune, ci nenorocire şi blestem pe care tu l-ai moştenit cu împodobirile tale; precum 
zice înțeleptul Sinesie: „Trăgându-şi asupra blestemul cel homeric cu haina cea țesută cu 
pietre” (Cuvânt pentru împărăție). Şi în scurt a zice, nu vă ruşinaţi, voi creştinii şi 
creştinele cei ce v-aţi zidit pentru cer, de care toată lumea nu e vrednică, cum zice Pavel 
(Evrei 11). Nu vă ruşinaţi, zic, să fiți atât de plecaţi şi atât de înclinați la împodobirea hainelor 
celor pământeşti, stricăcioase, netrebnice şi mâncate de molii? 

Pentru aceea, prea înțelepţeşte a zis Marele Vasile că, de vezi, pe vreunul care 
poartă haine înflorite şi înfrumuseţate, să-l socoteşti ca pe un om nebun şi cu minte 
copilărească şi aşa să-l dispreţuieşti. „Deci, când vei vedea pe cineva că se ţine mare 
pentru sine, cu haină înflorită, îmbrăcat, strălucit, la mână cu inel, pecete din pietrile 
cele de mult preț purtând şi pentru aceasta mare cugetând cu mătăsuri sirieneşti 
împodobit. Dacă este altceva, teme-te; iar de este țărână, din pământ, cel ce arată cu 
trufie pe acestea, defăimează-l” (Cuvântul 11, la Exaimeron). Însă şi dumnezeiescul 
Hrisostom, zice: „A sufletului celui moleşit şi trândav este, să se minuneze de haine 
strălucite şi lucrate subțire. Iar a sufletului cu minte înaltă, care poate să simtă adevărata 
podoabă, este, a defăima şi scuipa toate îmbrăcămintele cele moi, dorind de cele mai 
prea sus de acestea, de cea neluxoasă, de cea prea încuviinţată şi prea cinstită, şi alegând 
mai mult decât toate, curăţenia” (Cuvânt că nu trebuie să glumească pustnicul). 


73. Câte răutăți pricinuieşte privirea cea cu 1scodire a ochilor 


Am zis că nu se cade să se înfrumuseţeze creştinii, să ţie mirosuri şi să 
întrebuinţeze dresuri, nici bărbaţii, nici femeile. Acum să spunem ceva şi despre privirea 
cu iscodire. Nu se cade creştinilor să privească cu iscodire frumusețile trupurilor fiindcă din 
privirile cele iscoditoare ale feţelor frumoase, se pricinuieşte strechia amorului şi a poftei în 
inimile lor şi nu numai că curvesc şi preacurvesc cu mintea, cei ce privesc cu iscodire, 
precum a zis Domnul (Matei 5, 28); dar în cele din urmă ajung să curvească şi să 
preacurvească cu fapta. Pentru aceea a zis înțeleptul Sirah: „întoarce ochiul tău de la 
femeia frumoasă şi nu te uita la frumuseţea străină. Cu frumuseţea femeii, mulți s-au 
înşelat, că de la ea iubirea, ca şi focul se aprinde” (Sirah 9, 8). Pentru aceea şi parimia 
cea de obşte, peste toate, zice aceasta: „Din a vedea, se naşte a pofti”. Aşa fiii lui 
Dumnezeu (ai lui Sit) văzând pe fiicele oamenilor (ale lui Cain) că erau frumoase, şi-au 
luat lor femei din toate care au ales (Facerea 6, 2). Aşa Samson a văzut în Tamnata 
femeie din cele de alt neam şi a iubit-o pe ea, şi a pătimit acele răutăți ce a pătimit (Jud. 
14, 1). Aşa David, văzând pe Baştiba spălându-se, a căzut în preacurvie şi ucidere (II 
Regi 11,2). 

Scurt zicând, nenumărați sunt cei ce au căzut în curvii şi preacurvii din pricina 
iscodirii ochilor şi aproape cei mai mulți din cei ce cad astăzi în patimile trupului, cea 
întâi şi mai de căpetenie pricină a luat-o din iscoditoarea privire a ochilor; pentru aceea 
dumnezeiescul Isidor Pilusiotul, s-a îndemnat să scrie acestea: „Fiindcă din privire se 
naşte îndrăgirea, pentru aceasta Hristos, pe cel ce cu neinfrânare se îndulceşte din privirea 
fetelor l-a hotărât cum că este prea curvar, nu numai ca să oprească fapta, ci şi 
înțelegerea să o împuţineze ” (Epistola 254 către Pavel). Şi iarăşi: „Neînfrânata privire 
ce se hrăneşte din străine frumuseți, cu dreptate Mântuitorul a înfricoşat că o va munci; 
izbăvindu-ne pe noi din lucrare şi de multa necunoştință, că nu după ce va intra 
frumusețea prin ochi, să robească mintea noastră şi puterile sufletului legându-le, să facă 
gândul a se pleca spre patimi, care fiind ţinut, se face răul cu anevoie de vindecat (ca să 

nu Zic nevindecat) ” (Epistola 2411, către Ilie Diaconul). lar dumnezeiescul Hrisostom a 


fost silit să zică, că cei ce privesc cu iscodire frumuseţile femeilor, „era mai bine să fi fost 
desăvârşit orbi, decât să întrebuinţeze ochii la unele ca acestea” (din Eclog.). 


74. Ce trebuie să facă creştinii când vorbesc cu femeile 


Şi sfântul Grigorie teologul, zice: „Legea porunceşte, să nu curveşti; iar tu nici 
să pofteşti, aprinzându-ți patima din căutătura cu iscodire şi cu aprindere” (Cuvânt la 
Paşti). Pentru aceasta câți creştini se tem de Dumnezeu şi iubesc întreaga înțelepciune şi 
mântuirea sufletelor lor, nu se cade a-şi întinde privirea lor la feţele, atât ale femeilor, cât 
şi ale bărbaţilor, măcar de ar fi ele babe şi bătrâni; precum sfătuiesc dumnezeieştii 
Părinţi, ce se numesc trezvitori””. Iar de va fi trebuinţă să vorbească cu femei, se cade a 
căuta cu ochii în jos şi a-i întoarce de la privirea lor şi aşa să vorbească cu ele. lar de 
vederea şi vorbirea cu călugăriţe, atâta trebuie a se păzi cineva, precum se păzeşte de foc 
şi de cursa diavolului. Tot aşa sfătuieşte şi sfântul Isaac să facă creştinii şi monahii: „De vei 
fi silit a vorbi cu femei, întoarce-ți faţa ta despre vederea lor şi aşa vorbeşte cu dânsele. 
Iar de călugărițe depărtează-te ca de foc şi de cursa diavolului şi de întâlnirea şi de 
împreună vorbirea şi de vederea lor” (Cuvânt 7, pag. 60). 


75. Cei ce nu privesc la femei, se izbăvesc de poftă 


Însă precum îndeobşte, din privirea ochilor, cei mai mulți cad în patimile trupului 
— cum am mai zis — aşa dimpotrivă, din întoarcerea ochilor şi din a nu voi cineva să 
privească în faţa femeilor, scapă de poftă. În felul acesta, toată ceata cuvioşilor părinţi 
fugind în pustietăți şi nevăzând frumuseţe muierească, cu lesnire s-au izbăvit de pofta 
trupească; tot aşa de multe ori şi păgânii, nesuferind să vază femei frumoase, au rămas 
slobozi de dulceţile trupeşti. 


76. Cel ce va vedea şi va pofii femeie, 
ce trebuie să facă ca să se izbăvească de poftă 


Pentru aceasta marele împărat Alexandru, biruind pe împăratul. Darie cu toată 
casa sa şi auzind de la prietenii lui vorbindu-se că, femeia lui Darie e mai frumoasă 
decât toate femeile Asiei, a poruncit să nu o aducă înaintea lui să o vadă, iar Marele Vasile 
zice: că nici pe fiicele lui Darie cele atât de frumoase, n-a voit Alexandru să le vadă 
(Cuvânt către cei tineri). Pentru aceasta bătrânul Scipion, n-a voit niciodată să aducă 
înaintea lui vreo femeie din cele roabe, pe care le prindeau soldaţii în război. Tot pentru 
aceasta şi Kir împăratul Perşilor, n-a voit să vadă în față pe Pantia femeia lui Avradat 
împăratul Suşilor, care întrecea cu frumuseţea pe celelalte femei, precum scrie 
dumnezeiescul leronim. Pentru aceasta şi Africanul, marele general al Romanilor, n-a primit 
nici să vadă fetele Spaniolilor. 

De aceea şi proorocul nostru, împăratul David, fiindcă, a căzut în patima trupului 
din privirea ochilor, s-a înţelepțit şi din cauza aceasta roagă pe Dumnezeu să-i întoarcă 
ochii lui ca să nu vadă deşertăciuni şi frumuseți vremelnice; „întoarce ochii mei să nu 
vază deşertăciune” (Ps. 118, 37), fiindcă ştia, că la războiul trupului nu este altă 
biruință mai lesnicioasă, decât să nu privească omul şi să fugă desăvârşit de feţele cele 


% 'Trezvitori, se numesc sfinții Părinţi care învaţă pe tot creştinul, ca prin curăţenia minţii să pomenească neîncetat 
Sfântul Nume al Domnului nostru Iisus Hristos. 

smintitoare; pentru aceea şi Pavel a zis hotărât: „Nu numai să staţi şi să luptaţi, ci să şi 
fugiți de curvie”. (I Corinteni 6, 18). 

lar de se întâmplă să vadă cineva vreo femeie frumoasă şi să o poftească, ce 
trebuie să facă ca să scape de pofta cea rea? Il sfătuieşte dumnezeiescul Hrisostom şi-i 
zice: că nu trebuie să privească a doua oară pe acea femeie, ci să-şi întoarcă mintea sa la 
citirea cărților folositoare de suflet, la grijile cele de nevoie, la sprijinirea săracilor, la 
ajutorarea celor nedreptățiți, la rugăciuni, la cugetarea morții, a judecății şi a muncilor. 

Deci când vezi femeie frumoasă şi pătimeşti ceva către dânsa, nu te mai uita la ea 
şi te-ai izbăvit. Şi cum voi putea să nu mai caut la dânsa, zice, trăgându-mă de poftă? La 
altele dă-te pe tine, care atrag sufletul: la cărți, la griji de nevoie, la apărări, la ajutorarea 
celor ce se nedreptăţesc, la rugăciuni, la cugetarea şi grija cea pentru cele ce vor să fie; 
cu de acestea leagă-ţi sufletul”. (Cuvântul 7, la a doua către Corinteni). Pe lângă 
acestea, îl sfătuieşte pe el să nu socotească pe cea din afară floare şi frumuseţe a feţii, ci 
cu mintea sa, scoțând şi despuind pielea cea deasupra feţei, să socotească, că ceea ce este 
ascuns sub piele, e atât de puturoasă, încât nu e cu putință omului să o vadă fără 
îngrețoşare;, căci nu este altceva, fără numai o căpăţână jupuită, roşie, plină de sânge, 
sălbatică şi înfricoşată la vedere. „Nici aici nu lua aminte la floare, ci mai înlăuntru treci 
cu gândul, şi pielea cea frumoasă, jupuind-o cu mintea, iscodeşte cele ce sunt sub dânsa” 
(Ibidem). 


77. Împotrivire (Obiecţie) 


Dar ce răspund unii dintre bărbaţi şi femei? Noi, zic, nu ne împodobim pentru 
curvie, sau preacurvie, nici purtăm mirosuri, nici ne dregem pe față, ori privim cu iscodire 
pentru vreun rău, nu; ci întrebuințăm toate acestea simplu şi numai din obicei. 


Dezlegare 


La care noi în trei feluri vom răspunde, zicând cu dumnezeiescul Hrisostom; întâi. 
Dumnezeu care cercetează inimile şi rărunchii. El, ştie dacă în adevăr şi în conştiinţa 
sufletului vostru ziceți acestea şi nu din fățărnicie mințind; alta având în inima voastră şi alta 
zicând din gură, că înaintea lui Dumnezeu, voi veți da seama în ziua judecății, dacă acestea 
nu le întrebuinţaţi cu scop de rău, precum ziceți: „Aceasta nu o faci, adică, ca să curveşti? 
Dar pentru ce alta? Ca să se mire de tine? Şi nu te ruşinezi, nici te roşeşti, vrând să fii lăudată 
pentru acest scop? Ci aşa zice, numai simplu le port şi nu pentru acest scop. Ştie Dumnezeu 
cele ce zici către noi (de sunt adevărate), că n-ai să-mi dai mie răspuns, ci Celui ce este de 
faţă la toate câte se fac şi Carele atunci va cerceta acestea” (Cuvânt 8, la cea I către Timotei). 

Al doilea răspundem: Fie după cum ați zis, că voi bărbații şi femeile care vă 
împodobiţi, nu faceți aceasta cu scop rău şi curvesc; dar şi aşa, nu se cuvine deloc să le 
întrebuinţaţi. Pentru că fie şi aşa, tu bărbatul cel ce te împodobeşti şi te ungi cu mirosuri, 
nu faci aceasta ca să curveşti, ori să preacurveşti; dar acea nenorocită de femeie care te 
vede aşa înfrumusețat, aşa dres şi ferchezuit, se trage şi se prinde în laţul poftei tale şi prin 
poftire curveşte şi preacurveşte cu tine; pentru aceea, tu te faci mijlocitor păcatului şi 
pierzării ei şi moşteneşti osânda, ca cel ce ai smintit sufletul ticăloasei aceleia. Lasă zice că 
tu de multe ori eşti silit să cazi în curvie cu acea muiere căreia i-ai plăcut pentru 
înfrumusețarea ta, văzând-o pe ea căutând aşa la tine. Şi cel ce mai înainte nu te 
împodobeai pentru curvie, mai pe urmă pici în curvie din cauza împodobirii. 

Aşa adeverează dumnezeieştii Apostoli, zicând în Aşezământul lor (cart. 1, 
cap. 3): „Nu te împodobi spre a vâna vreo altă femeie, căci de vei fi silit să faci cu 
ea păcatul, moarte veşnică va veni peste tine de la Dumnezeu şi întru simţire amar te 
vei munci. Sau chiar nesăvârşind ruşinea, ci scuturând-o o vei lepăda pe ea şi atunci 

iarăşi ai păcătuit, că deşi n-ai săvârşit păcatul, de ajuns este numai să faci adică, ca 
prin împodobirea ta, să vânezi femeia de a te pofti pe tine, făcând-o pe ea pătimaşă, 
încât să preacurvească prin poftă cu tine... Şi iarăşi: căci ea văzându-te pe tine... s-a 
rănit în inimă, de frumuseţea tinereței tale şi de împodobirea ta, încât să te iubească 
şi vei fi vinovat căderii aceleia, ca unul ce te-ai făcut pricină de sminteala ei şi prin 
urmare moştenitor iadului”. 

De asemenea, fie după cum s-a zis, că şi tu femeie care te împodobeşti şi te 
ungi cu mirosuri şi pui dresuri, eşti înțeleaptă şi nu întrebuinţezi acestea cu scop 
curvesc; dar bărbaţii cei ce te văd aşa dichisită, se rănesc în inimă şi curvesc şi 
preacurvesc cu tine şi curviei acestora şi păcatului, tu eşti cauza, deoarece tu dai 
ocazie. Pentru aceea fiind înțeleaptă, capeţi nume rău de curvă şi chiar aşa te 
socoteşti, fără să te foloseşti ceva din cumpătatea ta. Aşa o adeverează: a) 
dumnezeieştii Apostoli zicând: „Că deşi tu nu faci aceste spurcăciuni cu scop ca să 
păcătuieşti, ci numai ca să te împodobeşti, nici aşa nu vei scăpa de judecată în ziua 
aceea, fiindcă ai silit pe altul să vie cu poftă către tine şi nu te-ai păzit pe tine, încât 
nici tu să cazi în păcat, nici alții să se smintească de tine...” (Aşezăm. Cart. 1, cap. 
8); şi b) dumnezeiescul Hrisostom zicând: „Nici cea înțeleaptă, câştigă ceva din 
înțelepciune, dacă prin purtarea ei cea dinafară va lua nume de preacurvă... Şi ce am să 
pătimesc eu, zice, dacă altul va bănui că eu aş fi preacurvă? Tu îi dai prilej cu chipul, 
cu privirea şi cu mlădierile curveşti” (Cuvântul 8, la cea I, către Timotei). lar precum s-a 
ZIS, ei poate nu vin spre poftă din pricina împodobirii tale, dar se îndeamnă şi zic: că 
această femeie de se împodobeşte aşa, în adevăr este curvă şi rea şi pentru aceasta 
întrebuințează podoabele, ca să atragă pe bărbaţi spre dragoste. Tot aşa zicem şi către cei 
ce privesc cu iscodire, că adică de şi tu care priveşti aşa cu luare aminte feţele cele 
frumoase, nu te sminteşti, dar fratele tău care te vede căutând aşa cu ochii la frumusețile 
femeilor şi ale bărbaţilor, se sminteşte de tine, socotindu-te ca pe un iubitor de curvie şi 
neînfrânat şi aşa păcătuieşte şi se osândeşte sufletul ticălosului aceluia pentru care Hristos a 
murit; cum zice Pavel şi te faci tu vinovat păcatului şi pierzării lui pentru că îi dai pricină 
şi prilej. 

Al treilea şi cel din urmă, răspundem către cei ce zic că nu se împodobesc, nici se 
ung cu mirosuri şi celelalte zise nu le fac cu scop rău şi curvesc. Voi, fraților, care ziceți 
acestea, vă arătați că încă nu cunoaşteţi nici chiar inima voastră, nici însuşi patimile acestea 
care le ascunde inima întru adâncul ei; ci vedeți numai cu ochii cei dinafară şi simțiți şi 
priviți numai la arătarea cea din afară a lucrurilor. Pentru aceasta sunteți nesimţitori şi nu 
înțelegeți de care patimi şi gânduri vă purtați şi vă luptaţi. Şi într-adevăr suferiţi, iar boala 
de care suferiţi n-o cunoaşteţi; după cum pătimesc unii oameni bolnavi ce sunt groşi sau 
stricați la minte şi copilăroşi. Că de veți lua aminte cu gândul vostru la omul cel 
dinlăuntru şi de veți cerceta gândurile şi mişcările minţii voastre, cu adevărat, nu veți 
îndrăzni niciodată să ziceţi că vă împodobiţi şi ţineţi miruri şi altele faceți, fără să aveți 
vreun gând curvesc şi rău. 

Şi este cu putință vreodată, fiind oameni pătimaşi, oameni ce au pline vinele de 
sânge, plini nervii de duh, şi oasele încărcate cu cărnuri grase, oameni fragezi, mâncând şi 
bând în toate zilele, oameni, în sfârşit obişnuiţi a se pleca la plăcerile trupului? Este cu 
putință, zic, astfel de oameni a se împodobi cu haine strălucitoare şi a se unge cu 
parfumuri scumpe, a întrebuința necuviincioase dresuri de prisos, a privi frumusețile 
femeilor cu patimă şi cu iscodire, şi după aceasta să nu păcătuiască pe ascuns în inimă şi să 
nu se întine cu gânduri curveşti? Eu zic şi hotărăsc, că mai lesne le este lor a învia morții, 
decât să întrebuinţeze nepotrivitele lucruri cele de mai sus zise şi să nu se plece la 
patimile curviei. Şi aceasta o zic, urmând dumnezeiescul Ieronim, care spune: Că a petrece 
cineva împreună cu femei şi a nu gândi la ele, este lucru mai preaslăvit decât a învia 
morţii. 

Pentru aceasta, vă rog călduros, fraţii mei şi surorile mele întru Domnul, lăsaţi 
aceste dezvinovăţiri, cu care diavolul caută să piarză sufletele voastre şi încetaţi de la 
împodobiri, parfumuri şi dresuri, care au începutul de la mândrie şi slava deşartă. Căci, câte 
femei şi câți bărbați fac acestea, din slava deşartă le fac, precum a zis Isaia: „Pentru că 
s-au înălțat fetele Sionului şi au umblat cu grumazi ridicați şi clipind din ochi şi cu 
păşitul picioarelor împreună târăsc hainele şi împreună joacă cu picioarele” (Isaia 3, 
15). Acestea, zic îşi au începutul de la mândrie, iar sfârşitul lor ajunge la curvie şi 
preacurvie şi necurăția trupului; şi temelia le este deşertăciunea şi zadarnica osteneală. 
Căci, dacă Solomon cel ce a cercat toate acestea, a zis: „Deşertăciunea deşertăciunilor, 
toate sunt deşertăciuni” (Ecl. 1, 2), cine nu vede că şi dichisirile hainelor şi ungerea cu 
parfumuri şi altele care am zis şi acestea sunt deşertăciunea deşertăciunilor? Temeţi-vă 
aşadar, de certările pe care sfintele Sinoade ecumenice le hotărăsc asupra celor mai de sus şi 
înfricoşatele pedepse pe care le dă Dumnezeu celor ce întrebuinţează acestea şi încetați de 
la această neorânduială. 


78. Ce certări iau cei ce se împodobesc 


Dar sfântul Sinod ecumenic al 6-lea porunceşte să se îndrepteze cu certări, 
bărbaţii şi femeile care se ferchezuiesc şi-şi împletesc perii capului lor, spre vătămarea 
şi amăgirea celor ce-i privesc; şi dacă nu se îndreptează, îi desparte, zicând astfel în 
canonul 96 al lui: „Cei ce întru Hristos prin Botez s-au îmbrăcat, au mărturisit a urma 
petrecerea lui cea în trup. Deci, pe cei ce au părul capului spre vătămarea celor ce-i 
văd, cu aflări de împodobire îl împletesc şi-l gătesc, şi amăgire din aceasta propun 
sufletelor celor neîntărite, cu certare potrivită părinteşte îi vindecăm... lar dacă cineva 
afară de canonul acesta ar face, să se afurisească ”. Tot aşa şi sfântul şi ecumenicul 
Sinod al 7-lea supune certării pe Episcopii şi clericii care se împodobesc cu haine 
luxoase, sau se ung cu mirosuri; căci aşa zice în canonul 16 al lui: „Deci, Episcopii sau 
clericii care se împodobesc pe sine cu haine strălucite şi luminate, aceştia trebuie a se 
îndrepta. lar de ar stărui, să se dea certării. Aşijderea şi cei ce se ung cu mirodenii, 
iar certarea aceasta este: pe o săptămână să se afurisească, după al 27-lea canon al 
Sinodului 6, Ecumenic”. 


79. Ce pedepse iau cei ce se împodobesc 


Însăşi Dumnezeu, nu încetează a pedepsi pe bărbaţii şi femeile ce se 
împodobesc şi ţin mirodenii şi întrebuinţează dresuri; câteodată, adică cu robii, iar 
altă dată cu moarte. Că aşa înfricoşează El prin proorocul Isaia, să smerească pe 
boieroaicele Ierusalimului şi să le ia podoabele lor, iar în loc de binemirositoare 
parfumuri, să le împută cu praf puturos, în loc de brâiele cele scumpe, să le încingă 
cu funii; şi în loc de împodobirea capului, să pleşuvească şi să râieze capetele lor, 
în loc de hainele cele roşii, să le îmbrace cu saci de păr: „Va smeri Dumnezeu pe 
doamnele, fetele Sionului şi Domnul va dezveli chipul lor în ziua aceea. Şi va lua 
Domnul mărirea îmbrăcămintei şi podoabele lor şi gătelele părului lor... Şi în locul 
mirosului celui frumos, va fi praf, şi în loc de brâu te vei încinge cu funie şi în 
locul podoabei celei de aur a capului, vei avea pleşuvie pentru faptele tale şi în 
locul hainei celei de porfiră, te vei îmbrăca cu sac” (Isaia 3, 17). 

Aşa Ieremia plânge pe bărbaţii Ierusalimului cum s-au robit şi cei ce se împodobeau 
cu haine roşii şi binemirositoare, s-au îmbrăcat pe urmă cu haine împuţite şi defărmate, 
„Cei ce se apleacă în făşi, îmbrăcatu-s-au cu gunoi” (Plâng. 4, 5). Şi iarăşi: „ŞI voi 
pierde de la ei glasul cel de bucurie şi glasul cel de veselie, mirosul cel de mir şi lumina 
din sfeşnic” (leremia 25, 10). Aşa cu moarte şi moarte necinstită şi osândită a pedepsit 

Dumnezeu pe Izabela, pentru că s-a împodobit şi a pus dresuri pe faţă, iar Iu împăratul, 
îndată ce a văzut-o că s-a plecat pe fereastră înfrumusețată ca să-l vază, a poruncit şi a 
aruncat-o jos şi sângele ei a stropit zidul şi caii au călcat-o şi câinii au mâncat trupul ei şi 
nimic n-au lăsat fără numai capul şi oasele mâinilor şi ale picioarelor, pentru aceea nici 
oasele ei nu s-au îngropat, ci au rămas afară pe pământ defăimate ca un gunoi. „ŞI va fi 
trupul cel mort al Izabelei ca gunoiul pe fața țarinei în câmpul Israil, ca să nu mai zică 
cineva: aceasta este Izabela” (4 Împ. 9, 37). 

Aţi auzit, voi bărbaţilor, care vă împodobiţi, sub ce pedepse cădeți? Aţi auzit, 
femeilor, care puneţi dresuri pe faţă, ce osândă luaţi? Deci, nu vă mai faceţi şi voi alte 
Izabele, pentru ca nici osânda morţii ei să nu o luaţi. Ce faceţi neînțelegătorilor bărbaţi şi 
neînțelegătoarelor femei? Împodobiţi trupul şi ungeţi tina cu mirosuri? Trupul cel prea 
puturos şi împuțit, trupul carele îşi are începutul lui din stricăciune şi din rea putoare? 
Trupul care şi viu fiind, este ca un sicriu puturos şi după moarte atât de prea puturos se 
face, încât nu sunt de potriva acestei putori toate privăţile din lume. O, mare 
neînțelegere! într-adevăr, voi cu acestea pe care le săvârşiți, vă arătaţi că voiţi a încerca să 
faceți cu putinţă pe cele ce sunt cu neputinţă parimiei, adică: Să spălați tina, să aduceți apă 
cu ciurul, să scoateţi apă din vas găurit, să împletiți funie din nisip şi altele asemenea. 
Pentru aceea, veniți-vă în simțţiri şi încetaţi de la astfel de zadarnică silință. 


80. Împodobirile sunt nepotrivite creştinilor 
celor ce-şi petrec viata în pocăinţa 


Toată viaţa creştinilor, fraţii mei, este viață de pocăință, viaţă de plângere şi de 
întristare; iar pocăinței şi plângerii, sunt străine cu totul şi nepotrivite împodobirile 
hainelor, ungerea cu mirosuri şi dresuri; pocăinţei şi întristării sunt potriviţi sacii de păr şi 
cenuşa şi alte rele pătimiri ale trupului. Aşa David, când se pocăia purta sac: „ară eu când 
mă supărau aceia, m-am îmbrăcat cu sac” (Ps. 34, 12). Şi Ahav vând s-a umilit şi 
s-a pocăit pentru cuvântul pe care l-a auzit de la proorocul Ilie a purtat sac şi a postit: „Şi 
dacă a auzit Ahav cuvintele acestea, şi-a rupt hainele sale, şi a încins sac peste trupul său 
şi a postit (3 Împ. 21, 27). Aşa Ninevitenii, când s-au pocăit, au purtat sac şi au aşternut 
cenuşă. „Si împăratul s-a sculat de pe scaunul său şi s-a dezbrăcat de hainele sale şi s-a 
îmbrăcat cu sac şi au șezut în cenuşă... Şi s-au îmbrăcat cu saci oamenii” (Iona 3, 6). 


81. Hristos haine sărăcăcioase a purtat 


Ah! aşa şi creştinii cei de astăzi trebuiau să facă şi pentru viața lor cea în pocăință 
şi pentru robia ce o sufăr“ , cu care se cercetează în toate zilele sub tiranicul jug al robiei, 
se cădea ca nişte înţelepţi să nu caute împodobiri şi luxuri, ci mai cu seamă să se îmbrace cu 
saci, să şază pe cenuşă, să plângă şi să se întristeze, pocăindu-se pentru răutățile pe care le 
fac; măcar cel puţin prin aceste rele pătimiri să milostivească pe Dumnezeu şi să-L 
înduplece spre milă ca să-i slobozească de tiranie. Fiindcă, om robit şi om împodobit, sunt 
două lucruri protivnice unul altuia şi nepotrivite; şi las să zic că împodobirile creştinilor, 
pornesc şi pe vrăjmaşii lor tirani să le pizmuiască şi să-i tiranisească mai mult. lar dacă 
creştinii nu voiesc să poarte sac, după cum cere viaţa lor cea în pocăință şi în robie, cel 
puţin trebuie să poarte haine cucernice, smerite, defăimate şi sărace, precum se cuvine 
creştinilor ucenicii lui Hristos. Căci şi Hristos al nostru dulcele învăţător şi începătorul şi 
săvârşitorul mântuirii noastre, astfel de haine sărace şi smerite a purtat în viața Sa. Că haina 
Domnului era de pânză, țesută de sus până Jos, o haină defăimată şi sărăcăcioasă, pe 
care obicinuia să o poarte Galilienii cei săraci; după cum zice Sfântul Isidor Pilusiotul, 


2 Aici autorul zice pentru robia Grecilor de sub jugul Turcilor. (Nota trad.). 

scriind către un oarecare: „Cine nu ştie de haina cea defăimată pe care o întrebuințează 
Galilienii cei săraci, şi pe care chiar cu bucurie o poartă”? Şi la sfârşit zice: „Deci dacă 
râvneşti la aceste fapte, imită haina cea smerită a lui lisus; pentru că luxul este al 
moliciunei şi neghiobiei cei de aici, şi nu al purtărei de lumină cel de sus ” (Ep. 74). 


82. Încheiere 


Sfârşesc, pecetluind cuvântul meu cu o frumoasă istorie, pe care o aduce 
dumnezeiescul Grigorie de Nyssa, în cuvântul cel către Armonie, în care dovedeşte care 
este chemarea creştinilor. 

În Alexandria, era un om făcător de scamatorii, care trăgea după el urşi, maimuțe şi 
alte sălbătăciuni ca acestea şi pe care învăţându-le să joace, cu acestea aduna pe oameni 
şi-i făcea să se minuneze, să se veselească şi să râdă. Deci, într-una din zile avea o 
maimuță împodobită cu haine strălucite, purta pe cap o mască de om, care juca şi se 
îndoia atât de cu înlesnire, încât făcea pe oamenii ce priveau să rămâie uimiți şi să 
socotească că îi adevăr este om. Unul însă — dintre privitori — voind să facă poporul să 
râdă şi să arate că ceea ce se vede, este maimuţă şi nu om, aruncă înaintea maimuţei câteva 
migdale şi alte de acestea care sunt foarte plăcute maimutelor. lar maimuța văzând acestea, a 
uitat că era îmbrăcată strălucit ca un om şi aducându-și aminte de firea ei, îndată alergă la 
migdale şi fiindcă era îmbrăcată fața ei şi nu putea să le mănânce, a sfâşiat cu unghiile 
masca ce purta şi a aruncat hainele cele împodobite; iar cei ce priveau, văzând că aşa 
degrabă s-a schimbat şi în loc de om s-a arătat maimuţă, s-au pornit la râs şi hohot. 

„lar maimuța fără să zăbovească de loc, când a văzut migdalele risipite înaintea 
ei, uitând locul unde juca şi baterea în palme şi podoaba hainelor ei, năvălind asupra 
migdalelor, şi cu ghearele aduna cele de faţă. Şi ca să nu-i facă piedică masca la gură, a 
sfâşiat-o degrabă cu unghiile, şi a făcut bucăţi acel chip prefăcut ce o împodobea, încât a 
pornit spre râs pe privitori. Şi în loc de laude şi de aplauze, s-au arătat de râs fără de 
masca ce-i acoperea oasele” (Tomul 3). 

Ah! eu mă tem, că tot aşa au să păţească şi câţi bărbaţi şi femei poartă acum haine 
împodobite. Fiindcă ei îndată ce după moarte vor arunca podoabele hainelor dimpreună 
cu toată fala acestei lumi deşarte şi se vor arăta în ziua judecății înaintea privelişti a toată 
lumea, goi de orice podoabă şi despuiaţi, atunci, câţi îi vor vedea aşa goi şi lipsiţi de cele mai 
dinainte podoabe, au să-i râdă ca pe nişte neînţelepți şi nebuni, pentru că s-au silit să-şi 
împodobească trupul lor în această viaţă trecătoare cu străine şi lumeşti podoabe, iar sufletul 
l-au lăsat gol de fapte bune, care sunt chiar frumuseţea creştinilor celor adevărați, iar 
dreptul şi înfricoşatul Judecător, are să-i certe şi să le zică la fiecare: „Prietene, cum ai 
intrat aicea, neavând haină de nuntă”. (Matei 22, 12); ai împodobit trupul tău şi cum n-ai 
împodobit şi sufletul? Ai cheltuit vremea vieții tale la grijirea şi bună podoaba trupului tău 
şi cum n-ai întrebuințat măcar puțină vreme la grija şi împodobirea sufletului? Tu eşti 
creştin şi cum de nu eşti îmbrăcat în podoaba ce se cuvine a fi purtată de creştinii, care este 
urmarea vieții Mele şi lucrurile cele bune? Legati-i mâinile şi picioarele lui şi aruncaţi-l 
întru întunericul cel mai din afară. „Atunci a zis împăratul slujitorilor: Legându-i lui mâinile 
şi picioarele, luați-l pe dânsul şi-l aruncaţi întru întunericul cel mai dinafară, acolo va fi 
plângerea şi scrâşnirea dinților” (Matei 22, 13). 

O, ticăloasă nenorocire! O, osândă şi pedeapsă veşnică! Pe care ca să nu o 
pătimiţi şi voi, frații mei creştini şi surorile mele, lăsați deşartele împodobiri ale 
muritorului şi mâncatului de viermi trup şi banii ce îi cheltuiţi la hainele cele strălucite, 
împărțiți-i milostenie la săraci, ca să cumpăraţi cu ei o împărăție cerească. Grijiţi-vă deci, 
numai şi numai cum să împodobiţi pe nemuritorul şi cinstitul vostru suflet. „îmbrăcați-vă, 
precum zice Pavel, ca nişte aleşi ai lui Dumnezeu, sfinți şi iubiţi, întru milostivirile 
îndurărilor, întru bunătate, întru smerenie, întru blândeţe, întru îndelunga răbdare” 

(Coloseni 3, 12), „să lepădăm dar lucrurile întunericului, şi să ne îmbrăcăm în arma 
luminii” (Romani 13, 12). „Şi noi fii ai zilei fiind, să fim treji, îmbrăcându-ne în 
haina credinţii, şi a dragostei, şi în coiful nădejdii de mântuire” (II Tesalonicieni 5, 8). 
Pentru că hainele cele luminate şi înfrumuseţate ale trupului, împreună cu moartea le 
veți arunca, ca şi maimuța aceea şi le veți lăsa aici ca pe nişte străine şi de prisos. lar 
aceste îmbrăcăminţi, le veți lua împreună şi după moarte, ca pe nişte cuviincioase şi 
potrivite creştinilor. Şi cu acestea veți intra în bucuria şi împărăția Domnului, îmbrăcaţi 
adevărat cu haină vrednică de nunta cerului. Fie ca noi toţi să dobândim această haină, în 


Hristos lisus Domnul nostru, căruia slava şi stăpânirea, împreună cu Tatăl şi cu Sfântul 
Duh, în veci. Amin. 

CUVÂNT VI 
Care cuprinde, că nu se cuvine creştinilor să joace: domino, 
cube, cărți, lupte, alergări şi nici alte asemenea jocuri; nici 
chiar să privească asemenea jocuri sau orice fel de 
spectacole. 


PRECUVÂNTARE 


Mai scump decât timpul, nu este alt lucru; şi iarăşi: nu este altceva mai ieftin decât 
timpul. Nu este altceva mai scump, întâi, fiindcă, câte lucruri, deşi le va pierde cineva, 
aur, argint, cinste şi slavă, sau îndulciri ale trupului, este cu putință iarăşi a le căpăta. Dar 
timpul, odată pierdut, nu este cu putință să-l mai apuce în mâinile lui a doua oară; precum 
a zis Teologul Grigorie: „Lupta aceasta ne cheamă pe noi să ne apucăm de ea cu 
sârguinţă... şi să n-o lăsăm pe viitor; nici să pierdem vremea care este cu neputinţă a o mai 
dobândi” (Cuvânt la Exisotin)5. Asemenea şi dumnezeiescul Hrisostom: „Mai mult se 
cade a defăima orice lucru decât vremea; căci de vei cheltui aurul, vei putea iarăşi să-l 
câştigi; iar de vei pierde vremea, cu greu este a o mai căpăta” (Omilia 58, la cea de la 
loan). lar cauza este, pentru că toate celelalte lucruri îşi au firea şi fiinţa lor în oarecare stare 
şi aşteptare; dar vremea îşi are firea ei în oarecare neîncetată mişcare şi curgere şi vărsare, 
încât, numai abia ajunge să vie întru a fi, şi îndată se şi strică şi se supune întru a nu fi. 

Şi al doilea, pentru că, cu timpul poate cineva să răscumpere tot Cerul şi 
împărăţia cea din cer, poate să dobândească darul lui Dumnezeu, să se facă fiu al lui 
Dumnezeu şi să se unească cu Dumnezeu; şi cuprinzător a zice, poate să se facă omul cel 
muritor, — după dar şi punere — Dumnezeu. 

Şi iarăşi: Nu este alt lucru mai ieftin astăzi decât timpul; deoarece, creştinii cei de 
acum, de toate celelalte se întristează, le pare rău şi le scumpesc şi cu mare nevoie le lasă 
din mâinile lor; dar timpul care este atât de scump şi prea cinstit, atât de ieftin îl au, încât 
îl cheltuiesc fără părere de rău, la zadarnicele şi deşartele lucruri, adică: la domino, la cube, 
la cărţi, la alergări de cai, la teatre, la circuri şi la alte asemenea distracții. Şi pentru 
aceasta se aseamănă şi ei cu neînţelegătorul acela German, care, după cum scriu istoricii 
găsind piatra cea prețioasă de diamant, pe care o avusese Carol Ducele Burgundiei, care 
piatră, pentru mărimea ei colosală ce o avea, era o comoară mare şi adunată, mai pre sus 
de orice preţ. Această piatră, zic, de mult preţ, găsind-o acela, n-a cunoscut cât costă, şi 
disprețuind-o ca pe o piatră simplă, a vândut-o pentru o ploscă de vin. Sau mai bine a zice, 
creştinii de astăzi, care nu cunosc cât de scumpă este vremea pe care le-a dăruit-o 
Dumnezeu, sunt asemenea necuvântătorului cocoş de care scrie Esop: care scurmând într- 
o baligă şi găsind un diamant scump, a zis: că era mai bine pentru el dacă găsea un grăunte 
de orz, decât o piatră aşa de prețioasă; schimbând adică un lucru prețios, cu unul fără preţ 
şi unul prea scump, cu unul prea ieftin. 

Creştinii, auzind pe proorocul Isaia, că Domnul „degrabă vine şi nu va zăbovi” 
(Isaia 14, 1), şi pe Avacum: „Venind, va veni şi nu va întârzia” (2, 3); cu toate acestea, ei 
socotesc tot dimpotrivă, că Dumnezeu zăboveşte a veni, şi-şi cheltuiesc vremea vieții lor 
privind la jocurile altora. 


* Dregător sau controlor de cântare şi impozite. 

Creştinii, auzind pe înțeleptul Sirah poruncindu-le: „Adu-ţi aminte omule, că 
moartea nu zăboveşte” (Sirah 14, 12); adu-ţi aminte că urgia lui Dumnezeu este aproape 
ca să te ajungă. „Adu-ţi aminte că mânia nu va zăbovi” (Sirah 7, 17); totuşi ei îşi închid 
urechile ca aspida şi nu ascultă poruncile pe care le zice Duhul Sfânt, ci socotesc că 
moartea este foarte departe de ei şi că urgia lui Dumnezeu întârzie să vie asupra lor şi 
aşa cheltuiesc fără socoteală vremea cea scumpă care le-au dăruit-o Dumnezeu spre a se 
pocăi ca să poată scăpa de urgia lui Dumnezeu, la priveliştile cele vătămătoare de suflet 
ale jocurilor, ale măscăricilor şi altele asemenea. 

O! mare înşelăciune, cu care diavolul râde şi înşală pe oamenii creştini cei de 
acum şi-i face să se muncească sufletele lor! Pentru aceasta şi eu am hotărât astăzi să 
mustru această înşelăciune şi să arăt răutățile pe care le pricinuiesc jocurile de mai sus şi 
celor ce joacă şi celor ce privesc; şi prin urmare să dovedesc că, creştinii nu se cade nici 
să joace de acestea, nici să le privească şi iată încep. 


83. Jocurile pricinuiesc tulburări celor căsătoriți 


Întâi, jocurile pricinuiesc neliniște, tulburări şi neînţelegeri între cei căsătoriți; 
pricinuiesc despărțiri între părinți şi fii şi izgoniri fiilor şi slujitorilor din casa părinților şi 
stăpânilor lor; şi aceasta o dovedeşte dumnezeiasca Scriptură în cap. 21 al Facerii, unde 
vedem că, pentru jocul lui Ismail cu Isaac, i-a părut rău Sarrei şi pentru aceasta a 
înduplecat pe Avraam să alunge din casa lui pe Ismail dimpreună cu mama sa Agar, 
slujnica lui Avraam; „Şi văzând Sarra pe fiul Agarei Egiptencei, care se născuse lui 
Avraam, jucându-se cu Isaac fiul său, a zis lui Avraam: goneşte pe slujnica aceasta, şi 
pe fiul ei... Şi foarte greu s-a părut cuvântul acesta înaintea lui Avraam pentru fiul său 
Ismail” (Facerea 21, 9). Iată o însoţire cea mai paşnică şi cea mai cu dar dăruită de la 
Dumnezeu şi binecuvântată, în ce întărâtare a venit din pricina jocurilor. 


84. Jocurile pricinuiesc războaie şi ucideri 


Al doilea, jocurile acestea nasc pârâciuni unul asupra altuia, războaie şi în cele 
din urmă, ucideri şi vărsări de sânge. Şi acestea se dovedesc din istoria cap. 2. la a doua a 
împăraților, unde citim: Odată, s-a întâmplat de s-au întâlnit la izvorul Gavaonului, cei 
doi Generali: Avenir generalul lui Memfivoste fiul lui Saul cu voinicii săi şi loav generalul 
lui David, cu Avissa şi Assail frații lui şi cu ceilalți voinici ai săi. Dar şezând ei acolo, a zis 
Avenir: Să se scoale voinicii şi să joace înaintea noastră spre a face o îmbucurătoare 
privire: „Şi-a zis Avenir către loav: să se scoale voinicii şi să se lupte înaintea noastră” 
(II Regi 2, 14). S-au sculat deci şi jucau; dar să vedeţi ce nenorocit sfârşit au luat 
jocurile lor. Pentru că aici unde jucau, s-au pornit spre mânie, dintre care 12 voinici ai lui 
Avenir şi 12 ai lui loav, s-au ucis între ei. N-a ajuns răutatea numai până aici, că războiul şi 
uciderile s-au înmulțit mai mult. „Şi s-a făcut bătaie foarte în ziua aceea”(Acolo 17). 
Avenir văzând acestea, a fugit, iar Asail fratele lui Ioav, îl gonea din urmă şi fiindcă 
n-a voit să-l lase din goană, Avenir, pe dinapoi, l-a lovit cu lancea şi l-a omorât. Iar 
loav şi Avissa, văzând că s-a omorât fratele lor, gonea din urmă pe Avenir împreună şi 
pe voinicii lui; şi aşa s-au bătut până ce a apus soarele, încât din voinicii lui Avenir, s-au 
ucis 360, iar din ai lui loav, 19. 

85. Jocurile nasc multe rele şi mai cu seamă cărțile de joc 


Al treilea, jocurile nasc călcări de jurăminte, blesteme, cuvinte mincinoase, 
mânii, strigări, înjurături, ocări şi pe celălalt şirag şi lanţ mult împleticit al răutăților; iar 
mai ales, pe aceste răutăţi le pricinuiesc blestematele de Dumnezeu jocuri de cărți. Pentru 
că cei ce joacă cărţi, O, Doamne miruieşte! şi cine va suferi să auză cum mănâncă 
Westernurile ca pe varză, după parimie? Cum se aprind de mânie şi se fac ca nişte 
nebuni şi îndrăciți? Cum fără frică deschid gurile lor cele neastupate şi blestemă pe 
Dumnezeu, credinţa şi pe Sfinţi, mai cu obrăznicie de cât cei necredincioşi şi mai fără frică 
decât dracii? Cum înjură! Cum strigă! Cum se fac din ei alţii, din răutatea lor! Şi mai ales 
când nu câştigă, ci pierd şi păgubesc mulţime de averi! Ce să grăiesc mai mult? Într-atât 
de turbată aşezare ajung, cei ce joacă aceste jocuri şi mai cu seamă cărțile, încât ticăloşii, de 
bună voie se fac robi la alţii, se leagă şi se vând. 

Aşa citim în „Teatrul Politic”, cap. 14, pag. 260, că Germanii ajunseseră demult 
în această necunoştinţă, că jucând ticăloşii cărțile cu atâta îndrăzneală, erau siliți ori să 
câştige, ori să piarză, încât voiau să se lipsească şi de averile lor. Jucau, în sfârşit, în 
libertatea lor la cărți şi cine ar fi fost biruit să piarză, se făcea rob celui ce câştiga, deşi ar fi 
fost tânăr, de bun neam şi tare, suferea însă, să fie legat şi să se vânză de către învingătorul 
său ca un rob. O, roduri otrăvitoare! O, ticălos sfârşit al jucătorilor! 


86. Cei ce joacă, se numără dimpreună cu furii 


Al patrulea, jocurile s-au făcut lângă acestea şi se tot fac pricină, de a se sui mulți 
dintre oamenii cu rele năravuri şi destrăbălați la dregătorii politiceşti. Şi unul se face 
Guvernator, iar altul General, şi altul altă funcție primeşte; şi prin urmare, din aceasta se 
întâmplă să se pustiască cetăți şi oraşe, să se distrugă eparhii, se pierd multe suflete şi se 
pogoară în lad. Pentru aceea găsim scris în istorii că, Enric împăratul Angliei şi pe cei 
prea nevrednici, i-a ridicat la ranguri, numai de ar fi ştiut să joace cu mândrie la cărți. 
Pentru aceasta avea dreptate înțeleptul Aristotel, să numere împreună cu furii şi cu cei 
necivilizați şi excroci, pe cei ce joacă cărți şi alte jocuri; aşa zicând: „Jucătorul în cube, 
tâlharul şi furul, nu sunt slobozi; pentru că sunt pungaşi (Etica Nicomahică, cartea 4); 
fiindcă în adevăr şi aceştia sunt tâlhari, ca să nu zic, că şi mai rău decât tâlharii. Deoarece 
hoţii şi tâlharii sunt arătați şi oricine se păzeşte de ei; iar cei ce joacă pentru câştig şi mai cu 
seamă jucătorii în cărți, pe ascuns şi cu vicleşug răpesc banii oamenilor. 

De aici, pornindu-se dumnezeiescul Hrisostom a zis: „Jocurile, nu numai 
blestemuri, urgii şi pagube, dar şi alte răutăți mai grele au pricinuit şi pricinuiesc. ,,Silința 
la jocul în cube, de multe ori a adus blestem, pagube, urgii, ocări şi alte milioane de 
acestea mai grozave” (Cuvânt 15 Andriande). Citeşte şi cartea numită „,Mântuirea 
păcătoşilor”, ca să vezi acolo, câte rele pricinuiesc, deosebit jocul cărților, las să zic 
că, aceste jocuri drăceşti, răcesc evlavia cea către Dumnezeu, răcesc dumnezeiasca frică, 
împuţinează dumnezeiasca dragoste şi fac pe acei ticăloşi care le joacă, de ajung în atâta 
nefrică de Dumnezeu şi neevlavie, încât să petreacă la acestea toată ziua, ba de multe ori, 
şi toată noaptea, iar la biserica lui Dumnezeu să nu se apropie nicidecum, nici la Vecernie, 
nici la Utrenie, nici la sfânta Liturghie, precum cere datoria creştinilor. 

87. Câte vătămări capătă cei ce privesc la jocuri — 
Cum se mai numesc teatrele şi alergările de cai 


Aceleaşi răutăți pe care le pricinuiesc drăceştile jocuri celor ce le joacă şi le 
lucrează, le pricinuiesc şi celor ce stau de le privesc şi se bucură de aceste privelişti, 
fiindcă şi cei ce le privesc, asemenea îşi vatămă sufletul lor. Deoarece, văd acolo atâtea 
neorânduieli ruşinoase, atâtea chipuri curveşti, atâtea mişcări mânioase şi aud acolo 
atâtea cuvinte ruşinoase, atâtea blestemuri, atâtea cuvinte mincinoase, atâtea înjurături şi 
ocări şi simplu a zice, fiindcă cei ce privesc acestea, în toate simţirile primesc milioane de 
bolduri ale dulceții şi vătămare în inima lor, prin care îşi ucid ticălosul suflet. Din cauza 
acestora, primesc mare răceală la evlavie şi dumnezeiasca frică, negrijire de poruncile 
lui Hristos şi ajung într-atâta nefrică de Dumnezeu, defăimare a mântuirii lor şi uitare de 
judecata lui Dumnezeu, încât auzind că toacă pentru Utrenie şi dumnezeiasca Liturghie, 
nu se duc la Biserica lui Dumnezeu, să se roage după datoria cea creştinească ce o au, că 
îndată ce se lumină de ziuă, aleargă la târguri şi la alergările de cai, ca să vază drăceştile 
Jocuri, sataniceştile privelişti şi vânările fiarelor şi acolo îşi petrec tot timpul zilei până 
seara, fără rugăciune, fără cuvântul lui Dumnezeu, ca nişte necredincioşi şi păgâni. 

O! şi cine nu va vărsa picături de lacrimi din inimă, văzând ticăloasa aşezare în care 
au ajuns creştinii? Pentru aceea cu toată dreptatea dumnezeiescul Hrisostom numeşte 
Ipodromul, sau locul unde aleargă caii: Drumul satanei, trupescul ipodrom al curviei, ba 
chiar să zic mai bine, priveliştea satanicescului drum (Cuvânt despre Ipodrom). Iar locul 
unde se joacă cube, domini, cărți, aruncări cu mingea şi toate celelalte drăceşti jocuri, 
locul acesta, zic, îl numeşte Sfântul, şcoală de obşte a neînfrânării, gimnaz public al curviei 
Şi preacurviei, scaun şi catedră al bolnavilor de ciumă, loc plin de orice boală, cuptor al 
Babilonului şi alte asemenea prea rele şi necinstite numiri. Şi pe lângă acestea mai zice 
că, nimic nu se folosesc creştinii din posturile pe care le fac în patruzecimi, dacă în 
timpul când postesc se duc şi privesc cele sus zise privelişti şi jocuri. „Ce folos este 
postind să se suie la priveliştile fărădelegii, să intre în şcoala cea de obşte a curviei, în 
gimnaziul cel slobod al înverşunării, să şadă pe scaunul pierzătorilor? Căci scaun al 
pierzării şi gimnaz al înverşunării şi şcoală a curviei şi cu toate numirile cele de ruşine de 
va numi cineva locul cel de comedie, nu va greşi; pe locul cel prea rău acela şi plin de 
toate felurile de boli, pe cuptorul cel babilonesc,; căci ca într-un cuptor, în teatru băgând 
diavolul cetatea, aşa de jos, o aprinde” (Cuântul 2 pentru post). 


88. Chiar şi moarte iau acei ce privesc jocurile 


Voiţi să ştiţi că, şi cu moarte se pedepsesc, nu numai cei ce joacă jocuri şi fac 
teatre, precum am zis mai-nainte, dar încă şi cei ce stau de le privesc? Urmaţi-mi să 
mergem la Palestina. Aici se aflau într-o casă, ca la 3000 de bărbaţi şi muieri ai celor de 
alt neam, care mâncau şi mulţumeau dumnezeului lor Dagon, pentru că le-au dat în mâini pe 
vrăjmaşul lor Samson. Aici era şi viteazul acela şi nenorocitul Samson, orbit de amândoi 
ochii, pus înlăuntrul temniţei şi defăimat de toţi. Cei de alt neam însă, după ce au mâncat 
şi au băut şi s-au veselit, au poruncit să aducă pe orbul Samson din temniţă, ca să joace 
înaintea lor vreun joc, să rază de jocul lui şi să se bucure. Deci a venit Samson şi a 
jucat înaintea lor, iar ei l-au pălmuit peste obraz. „Şi a fost când se veselea inima lor, 
au zis: Chemaţi pe Samson din casa temniţei şi să joace înaintea noastră, şi au chemat 
pe Samson din temniță şi a jucat înaintea lor, şi-şi băteau joc de el” (Judecători 16, 26). 

Cei de alt neam, toți bărbaţii şi femeile stăteau deasupra casei aceleia şi priveau pe 
defăimatul Samson cum juca jos între stâlpii casei, „lar casa era plină de bărbați şi de 
femei, şi erau acolo toţi domnii celor de alt neam şi pe podul casei ca la vreo trei mii de 
bărbați şi de femei, care priveau, când batjocoreau pe Samson” (Acolo, 28). Dar acum să 

vedeţi şi, ce ticălos sfârşit au luat cei care priveau jocul acesta. Nenorocitul Samson, acolo 
unde juca şi se defăima de cei de alt neam, şi-a adus aminte de vitejia lui de odinioară şi 
n-a suferit să fie batjocorit de aceia pe care el, de multe ori, i-a biruit şi i-a distrus; pentru 
aceea a plâns. Şi după ce a rugat pe Dumnezeu să-şi aducă aminte de el şi să-l 
împuternicească încă odată, ca să răsplătească celor de alt neam răsplătirea ce 1-au dat-o, a 
îmbrățişat cei doi stâlpi pe care sta toată casa aceea şi cu putere mare scuturându-i, a 
surpat toată casa şi aşa au murit toți cei de alt neam, care priveau cu bucurie jocurile lui 
Samson. „Şi proptindu-se Samson a îmbrățişat amândoi stâlpii cei din mijloc, pe care se 
proptea casa... Şi a zis Samson: „Sfârşească-se viața mea împreună cu cei din alt neam, şi 
plecându-se cu putere, a căzut casa peste domni şi peste tot poporul, care era într-însa” 
(Judecători 16, 30). 

Aţi văzut frații mei creştini, câte rele pricinuiesc jocurile, atât celor ce joacă 
acestea, cât şi celor ce stau de le privesc? Aţi înțeles câte vătămări nasc priveliştile cele 
drăceşti: la suflet, la trup, la cinste şi la viață? Deci, încetaţi pentru dragostea lui 
Dumnezeu şi pentru dragostea mântuirii sufletelor voastre, de a mai juca acestea, şi fugiți 
ca de foc de privirea lor. Căci, precum focul cel mare, nu arde numai pe cele ce se află 
într-însul, ci şi pe cei ce vor să se apropie de el, îi arde cu scânteile cele aprinse pe care le 
aruncă şi le împrăştie în aer. Aşa şi jocurile acestea şi teatrele, nu vatămă numai pe cei ce 
fac acestea, ci şi pe cei ce sunt acolo aproape de le privesc; şi deşi nu-i va arde desăvârşit, 
dar puţin oarece le arde sprâncenele, le aprinde părul, le orbesc ochii cu fumul lor şi le 
negresc fețele, adică, le vatămă toate simţurile şi le păgubesc sufletele lor. 


89. Cei care dau bani la cei ce joacă, păcătuiesc 


De aceea şi dumnezeieştii Apostoli, poruncesc creştinilor acestea: „Fugiţi 
deci şi de necuviincioasele privelişti; de teatre, zic şi de pompele Elineşti” (Aşez. 
cart. 2, cap. 62). Şi iarăşi: „Se cade a fugi însă şi de sărbătorile şi jocurile ce se 
fac la ele, căci cel credincios nu trebuie să se ducă la praznicile lor, fără numai 
spre a cumpăra câte sunt trebuincioase trupului şi folosesc sufletul, şi altele care 
sunt trebuincioase pentru întreţinere” (Ibidem). 

lar câți dau şi bani la cei ce joacă şi cântă la teatre, aceştia foarte mult 
păcătuiesc, pentru că dau prilej pierzării acelor ticăloşi, precum zice 
dumnezeiescul Hrisostom: „Dă celui lipsit, şi nu da celui ce joacă, ca nu cu banii 
tăi să pierzi sufletul aceluia; că tu eşti pricinuitor pierzării lui pentru deşartă ta 
plată. Pentru că de ştia acela care joacă, că lucrul lui n-are nici un câştig, din 
început ar fi încetat de a-i întrebuința. lar văzându-te pe tine că alergi şi baţi în 
palme la ei, cheltuind orice ai ca să-l priveşti; deşi n-ar voi să urmeze acestui 
meşteşug, o fac însă biruindu-se de pofta câştigului ” (Omilia 42, la loan). 


90. Jocurile pun mari piedici la mântuirea creştinilor 


Jocurile şi priveliştile, nu pricinuiesc numai răutăți, căci pe lângă cele zise, pun 
mari împotriviri mântuirii creştinilor. Deoarece, vremea ce era să o cheltuiască la 
mântuirea lor, o petrec la lucrurile cele deşarte şi trecătoare. Drept aceea, iubiții mei 
creştini, voi nu v-aţi zidit de Dumnezeu în această lume ca să jucaţi, ci ca să faceţi lucruri 
bune, iar pentru lucrurile acestea să moşteniți împărăția cerurilor; precum zice Pavel: „Că 
a lui făptură suntem zidiți întru Hristos Iisus spre fapte bune, care mai-nainte le-a gătit 
Dumnezeu, ca să umblăm întru ele” (Efeseni 2, 19). 

Voi, creştinilor, ați crezut în Hristos, şi v-aţi botezat în numele Sfintei Treimi, nu 
ca să priviţi la teatre, ci ca să lucraţi poruncile Domnului, adică, să iubiți pe Dumnezeu 
şi pe frații voştri; ca să hrăniți pe cei flămânzi, să adăpaţi pe cei însetaţi, să îmbrăcaţi pe cei 

goi, să primiți pe cei străini, şi ca să cercetaţi pe cei bolnavi şi pe cei din închisori. Voi, 
creştinilor, nu aveţi voie de la Hristos şi de la Evanghelie, ca să trăiţi în distracții, la 
teatre, şi să petreceţi viaţa asemenea cu a păgânilor, căci astfel de viaţă, este o cale lată şi 
desfătată, care duce pe cei ce călătoresc pe ea, în pierzare, „Că largă este uşa, şi lată calea 
ceea ce duce în pierzare” (Matei 7, 13). Ci dimpotrivă, aveți poruncă să viețuiți o viață 
ferită de toate patimile, omorâtă de toate răsuflările şi de toate dulcețile lumii. Pentru că 
viața aceasta este o cale strâmtă şi necăjită, duce pe cei ce călătoresc pe ea, în viața 
veşnică. „Că strâmtă, zice, este uşa şi îngustă calea, care duce la viață” (Matei 7, 14). 

Dar acum, de ce faceţi toţi cele contra acestora? Cum, voi socotiți că vi s-a dat 
această viaţă ca să vă îndeletniciţi la desfătări şi ca să prăznuiţi în toate zilele la alergări de 
cai, la lupte şi la teatre? după cum zice Solomon: „A socotit că viaţa noastră este jucărie şi 
traiul nostru târg de câştig” (Inţ. 15, 12). Cum voi cei ce ați făgăduit lui Dumnezeu la 
sfântul Botez, să urâţi toată pompa satanei, acum călcați făgăduinţa ce aţi dat? şi iubiți iarăşi 
cinstea satanei, care sunt teatrele şi jocurile, după Dumnezeiescul Hristostom (Cuvâtul 20 
Andriade). Ah! şi nu înţelegeţi ticăloşilor, căci cu aceasta ce o faceţi, vă asemănaţi cu 
câinele care-şi mănâncă vărsătura sa şi cu porcul care se întoarce iarăşi la cel dintâi 
noroi, cum zice Apostolul Petru: „Câinele s-a întors la borâtura sa, şi porcul scăldat la 
mocirla tinei” (II Petru 2, 22). 

Ah! Eu mă tem, nu cumva are să zică şi pentru voi Apostolul Petru, acelea pe 
care le-a zis cândva şi pentru unii din cei asemenea păcătoşi, care călcaseră făgăduințele 
cele date lui Dumnezeu că adică, era mai de folos vouă să nu fi ştiut deloc calea dreptății 
şi a creştinătăţii, decât că aţi cunoscut-o şi pe urmă o batjocoriţi şi vă întoarceţi iarăşi la 
răutățile voastre cele dintâi, „Pentru că mai bine era lor să nu fi cunoscut calea dreptății, 
decât după ce au cunoscut-o să se întoarcă înapoi de la sfânta poruncă ce li s-a dat lor” 
(II Petru 2, 21). Fiindcă voi creştinii cei ce cunoaşteţi credinţa lui Hristos şi pe urmă o 
defăimaţi, să ştiţi că mai mult aveţi să vă munciţi decât neamurile şi decât cei necredincioşi, 
care n-au ajuns să cunoască credinţa cea adevărată a creştinătăţii; precum a zis Domnul: 
„Cel ce a ştiut voia Domnului său, şi n-a gătit, nici a făcut voia Lui se va bate mult. Iar 
cel ce n-a ştiut şi a făcut cele vrednice de bătăi, se va bate puţin” (Luca 12, 47). 
Aceasta la fel înseamnă şi cea zisă de Solomon: „Că celui mai mic se îngăduieşte milă; 
iar cei tari, cumplit se vor certa” (Int. 6, 6). 


91. Împotrivire (obiecţie) — Dezlegare 


Dar ce răspund unii? lată că sfântul Sinod ecumenic al 6-lea, în canonul 66, 
opreşte a nu se face alergări de cai şi teatre în săptămâna luminată. Asemenea şi canonul 
70, din Cartagena, opreşte să se facă privelişti şi jocuri, atât în săptămâna luminată, cât şi în 
Duminici şi în Sărbători. Dintr-aceasta aşadar, se încheie că, teatrele nu se fac în zile de 
sărbători, iar în zilele lucrătoare nu sunt oprite de a se face; către aceştia, noi răspundem 
împătrit: 

a) că acest sfânt Sinod ecumenic al 6-lea, în canonul 51 al lui, opreşte să nu se facă 
privelişti, nu numai în unele zile adică, să se facă, iar în altele nu; ci niciodată să se facă. 
Şi cu toată deplinătatea, acesta este cel mai de căpetenie scop al acestui sfânt Sinod, a nu 
se face adică de către creştini niciodată teatre sau jocuri. Că aşa zice în canonul 51 al lui: 
„Desăvârşit opreşte sfântul şi ecumenicul Sinod pe cei ce se zic mimi, şi teatrele 
acestora; dar apoi şi privirile vânaturilor, şi jocurile cele de pe scenă a se face”. 

b) însuşi sfântul Sinod din Cartagina, zice în canonul 17 al lui că, „pururea şi în 
tot locul să spuneţi la toţi creştinii, că nicidecum să nu se apropie şi să privească la 
locurile acelea unde sunt hule şi alte neorânduieli care se fac la teatre”. 

c) răspundem aceea pe care o zice Marele Vasile: „Că nici un lucru de sine 
prihănit, nu poate să se facă vreodată bun cu timpul, din care se face” (Hotar, pe 


87 


Sf. Nicodim Aghioritul 


larg 20). Iar fiindcă teatrele şi jocurile sunt de sine, osândite, prin urmare, nici cele 
făcute în zilele de lucru nu sunt lăudate şi bune. 

d) şi cea din urmă, zicem graiul Părintelui nostru Hrisostom: adică, dacă 
teatrele sunt lucruri bune, fie să se facă totdeauna; iar de sunt rele, să nu se facă niciodată. 
„Deci, dacă este rău, niciodată să se facă; iar de este bun, pururea să se facă” 
(Omilia 12, la cea I către Corinteni). 


92. Jocurile nu sunt ale bărbaţilor, ci ale pruncilor 


Jocurile, fraţilor, sunt petreceri ale copiilor şi fețişoarelor celor mici, care, pentru 
nevârstnicia lor, au mintea nesăvârşită şi copilărească şi socotesc de mare fericire a lor şi 
bucurie, a juca diferite jocuri, precum este scris la Zaharia: „Şi ulițile cetăţii Ierusalim se 
vor umplea de prunci şi de fete, jucându-se în ulițile ei” (Zaharia 8, 5). Iar a bărbaţilor 
celor desăvârşiți şi bătrâni este, a defăima aceste copilăreşti jocuri ca pe nişte de nimic 
şi vrednice de defăimat şi nepotrivite minţii cei bărbăteşti şi, a cugeta însă cu mintea şi 
a căuta cu voinţa cele mari şi în alte isprăvi ale faptelor bune, şi vrednice de împărăția 
cerurilor, precum zice Pavel: „Când eram prunc, ca un prunc grăiam, ca un prunc 
cugetam, ca un prunc gândeam; iar dacă m-am făcut bărbat, am lepădat cele prunceşti” 
(| Corinteni 13, 11). 

Aşadar, câți bărbaţi şi câți bătrâni joacă jocuri, nu arată alta, decât că sunt cu 
mintea pruncească, sunt copilăroşi la minte şi nedesăvârşiţi la cuget. Şi chiar este potrivit a 
zice cineva pentru dânşii, cea zisă de Domnul pentru Iudei: „Şi cu cine voi asemăna pe 
neamul acesta? Asemenea este copiilor celor ce şed în târg? (Matei 11, 16). Şi cu adevărat. 
Ce ruşine! Ce necuviință! Ce lucru îngrozitor este a vedea cineva un creştin, bărbat 
desăvârşit cu vârsta şi bătrân cu barba albă, să şază în uliți toată ziua, în prăvălii şi 
cârciumi şi să joace: domino, table, cube, cărți şi alte copilăreşti jocuri! Să se laude cu 
acestea şi să se bucure, precum se bucură şi copilul! Să strige şi să răcnească ca Gotul, să 
alerge şi să sară ca tigrii; să chibzuiască cum ar birui pe tovarăşul lui de joc ca şarpele; să 
înjure şi să se înjure ca un rob şi să vieţuiască o viață nepăsătoare ca un necredincios! O, 
mare batjocură! O, nesuferită ruşine a creştinismului! Şi cum aceşti ticăloşi creştini vor 
putea să mai sfătuiască pe cei mai tineri, să nu joace şi să nu facă neorânduieli, deoarece 
ei sunt mai bătrâni şi se fac acelora, cu lucrul, pildă rea? Milostiv, milostiv, fii 
Dumnezeule! Fiindcă astăzi cu drăceştile jocuri şi cu sataniceştile spectacole, joc şi teatru 
s-au făcut sfânta viață a creştinilor. Pentru aceea Elinii, Iudeii, Turcii şi ceilalți 
necredincioşi şi păgâni, văzând acestea şi altele asemenea care se fac de către creştini, îi 
fac să hulească bunul şi sfântul nume al creştinismului cu care ne-am chemat, precum zice 
Iacov, fratele lui Dumnezeu: „Au nu ei hulesc numele cel bun, care s-a chemat peste voi”? 
(lacov 2, 7). 

Însă precum îndeobşte, creştinii cei de astăzi, aflându-se în mare nevoie, să facă 
una din două; ori să înceteze de acum înainte de a mai juca jocuri şi de a mai privi la 
spectacole, iar dacă nu încetează nu sunt vrednici a se mai numi creştini. Pentru că cel 
ce voieşte să se numească cu numele lui Hristos, şi să se zică creştin, se cade a fi departe 
de orice nedreptate şi păcat, departe de orice joc şi privire; că aşa porunceşte apostolul 
Pavel: „Să se depărteze de la nedreptate tot cel ce numeşte numele lui Hristos” (II 
Timotei 2, 19). Pentru ce? Ca nu cu reaua şi răzvrătita viaţă ce trăieşte, să facă a se huli 
numele lui Dumnezeu şi învăţătura dumnezeieştei Evanghelii şi iarăşi acest Pavel zice: 
„Ca să nu se hulească numele lui Dumnezeu şi învăţătura” (I Timotei 6, 1). 

93. Împotrivire (obiecţie) şi Dezlegare 


Dar cum se dezvinovăţesc unii? Mă duc să joc puţin sau să privesc pe cei ce 
joacă, ca să treacă vremea. Ce zici omule, ori şi cine ai fi tu care pricinuieşti acestea? Te 
duci să joci ca să treacă vremea? Şi pentru aceasta, ţi-a dat Dumnezeu vremea, ca să o 
cheltuieşti la jocuri? Pentru aceasta ţi-a dăruit viaţa, ca să o petreci la teatre? Şi nu găseşti 
alt lucru bun ca să-ţi treci vremea cu el, decât cu neorânduielile şi necuviincioasele jocuri, 
cu care întristezi pe Dumnezeu şi-L întărâţi? O, vai de nebunia şi neînțelegerea ta! Că 
de ai fi ştiut ticălosule cât este de scumpă vremea aceasta, care tu iubeşti a o cheltui la 
lucruri deşarte şi păcătoase, atât ai fi economisit-o, încât n-ai fi voit să cheltuieşti dintr- 
însa la jocuri nici măcar un singur minut. 

Vremea acestei vieți ţi-a dăruit-o Dumnezeu, frate, 1) ca să-ţi aduci aminte de 
păcatele pe care le-ai făcut şi L-ai întristat şi să te pocăieşti pentru ele şi să ceri iertare; 2) 
ca să cugeti de înfricoşatul ceas al morţii şi de silnica despărţire ce o va lua sufletul 
tău de trup; şi să plângi şi să suspini, rugând pe Dumnezeu ca să te izbăvească din 
mâinile dracilor în ceasul cel înfricoşat; 3) ca să-ți aduci aminte de înfricoşata judecată a 
lui Dumnezeu, şi de răspunsul ce-l vei da acolo pentru toate gândurile tale, pentru 
cuvinte şi pentru toate lucrurile tale; 4) ca să-ţi aduci aminte de munca ce va să fie, care o 
vor lua păcătoşii în focul cel veşnic, din care nu se vor izbăvi niciodată; şi 5) ca să-ți 
aduci aminte de fericirea şi împărăția cea viitoare, de care se vor învrednici drepții în 
ceruri în vecii vecilor. 

Acestea socoteşte-le, de acestea adu-ți aminte, acestea cugetă-le, care sunt 
folositoare sufletului tău, ca să treacă vremea şi ceasul. Îţi zic ţie şi alta: Când voieşti să 
treacă vremea şi ceasul, ia în mâini vreo carte folositoare de suflet şi citeşte — dacă ştii 
carte, — iar dacă nu ştii, roagă pe vreun frate care ştie, ca acela să citească şi tu să asculți. 
Voieşti să treacă vremea şi ceasul? Lucrează vreo poruncă a lui Hristos, du-te să vezi vreun 
bolnav, ca să-l mângâii cu cuvântul; iar dacă poţi să-l ajuţi şi cu lucrul. Du-te înlăuntru în 
sfânta biserică, sau şi în Artica Biserici, şi aici priveşte cu luare aminte sfintele Icoane, şi 
închină-te lor cu evlavie. Dă o privire cu evlavie în sfântul Altar, şi gândeşte cum aici 
înlăuntru se jertfeşte Fiul lui Dumnezeu în fiecare zi, tainic, pentru ca să te hrănească şi 
sfințească prin Dumnezeiasca împărtăşire. Gândeşte cum că biserica cea pământească 
este închipuirea cerului, şi aici se află nevăzute cetele îngerilor cele cereşti, şi ale sfinților, 
şi acolo aflându-te, roagă-te lui Dumnezeu ca să te miluiască. Strigă din adâncul inimii şi 
zi: „Doamne, lisuse Hristoase, Fiul lui Dumnezeu miluieşte-mă”; fă şi câteva 
metanii, sau şi închinăcini câte poţi. 

Voieşti să treacă vremea şi ceasul? Priveşte zidirile lui Dumnezeu: Cerul, 
Soarele, Luna, Stelele, Pământul, lemnele, dobitoacele, marea, peştii şi toate celelalte, cât 
sunt de frumoase! Cât de bine întocmite! Cât de bune! Cât de puternice! Slăveşte şi 
mulţumeşte ziditorului Dumnezeu, care le-a zidit pentru bunătatea Sa şi pentru dragostea ta. 
Acestea sunt sfintele jocuri — ca să zic aşa — la care se cuvine să te îndeletniceşti fratele 
meu, ca să treacă vremea. Acestea sunt privelişti sfințite, lăudate şi potrivite chiar pentru 
creştini, pe care se cuvine a le privi ca să treacă vremea şi nu jocurile cele sataniceşti şi 
spurcate şi necurate; nu teatrele cele defăimate şi drăceşti, cele potrivite la Elini şi la 
păgâni; la care să nu doreşti niciodată să cheltui nici măcar un singur moment din vremea 
vieţii tale. 


94. Lumea aceasta este târg (bâlci) 


Lumea aceasta, fraţii mei creştini, este ca un praznic (târg) şi vremea vieţii oricărui 
om, este vremea cea îndemânatecă ca să cumpere de la praznicul acesta diferite mărfuri, şi 

cu acestea să câştige şi să se facă bogat şi neguțător mare. Aşa Domnul când a dat zece 
mşiţnas* la cei zece slujitori ai lui, le-a poruncit să neguţătorească şi să câştige până ce va 
veni la a doua venire a lui. „Şi chemând zece slugi ale sale le-au dat lor zece mnas, şi au zis 
către ei: Neguţătoriţi până ce voi veni” (Luca, 19, 13). Aşa Teologul Grigorie, într-un 
glas cu cuvintele Domnului, praznic numeşte viaţa aceasta şi neguţătorie, câştigul pe care îl 
face cineva în vremea vieții sale. 


„Viaţa aceasta, praznic să o socoteşti, 
Din care poți câştig să neguțătoreşti; 
Schimbă pe cele mici cu cele mari 

Iar pe cele trecătoare, cu cele vecuitoare ”. 


Drept aceea, precum cel ce merge la praznic, de va umbla încoace şi încolo şi va 
pierde vremea cu lucruri deşarte, care era să o neguţătorească şi să o câştige, când se va 
risipi praznicul, se va întoarce la casa lui gol de orice câştig şi negustorie. Aşa şi cel ce 
cheltuieşte vremea vieţii sale la jocuri, la teatre şi la alte lucruri nefolositoare şi deşarte, 
când va veni moartea, se află ticălosul gol şi sărac de orice bogăţie duhovnicească şi de 
orice câştig al faptelor bune. Pentru aceeaşi iarăşi a zis Teologul de mai sus: 


„Jar de va trece vremea, alta nu mai ai”. 


Şi Marele Vasile: „Nimeni după risipirea praznicului nu neguțătoreşte, nici după 
luptă venind, nu se încununează, nici după război venind, nu se arată viteaz” (Cuvânt 
pentru cei bogaţi). Atunci şi el, nu numai că are a se căi, fiindcă şi-a cheltuit vremea vieții la 
cele deşarte, dar şi osândă mare va lua de la Dumnezeu pentru că nu şi-a neguțătorit bine 
vremea pe care i-a dăruit-o ca să capete veşnicul câştig al mântuirii lui. 


95. Ce va zice, cel ce-şi cheltuieşte toată vremea vieții sale la jocuri 


Ah, unde este acum? — va striga nenorocitul, — unde este acum acea vreme 
scumpă pe care o aveam în mâinile mele şi am cheltuit-o la jocurile cele deşarte şi 
spurcate? Unde sunt acum acele ceasuri scumpe, zile şi săptămâni, luni şi vremi şi 
înconjurări de ani, pe care mi le-a dăruit Dumnezeu ca să lucrez poruncile Lui şi să-i 
slujesc în această lume, ca să fi câştigat acum viaţa cea veşnică? Iar eu le-am cheltuit 
spre a privi sataniceştile teatre şi spectacole? O! vai de mine, vai de mine! Cum m-am 
amăgit! Cum m-am înşelat nepriceputul şi am pierdut atâta vreme a vieţii mele, — din care 
acum, dacă mi-ar da puţine zile, aş putea să mă pocăiesc şi să capăt Raiul! Ah! Dar aceasta 
a se face, nu este cu putință niciodată; căci vremea cea trecută, nu se mai întoarce înapoi, 
precum scrie în sfântul Apocalips: „Vremea nu se mai întoarce încă” (Apoc. 16)”. 


96. Ce va zice Dumnezeu celui ce-şi cheltuieşte vremea 
vieții sale la jocuri (distracții) 


Cele de mai sus, pe de o parte, are să le zică acel ticălos; iar pe de alta Dumnezeu 
are să-i ceară socoteală cu amănuntul pentru vremea pe care a cheltuit-o rău: }i-am dăruit, 


*% O monedă 100 drahme. 

” Pentru aceea filozofii cei din vechime, obișnuiau să zugrăvească vremea şi timpul ca pe un tânăr, înaintea 
feţii lui având păr, iar 'napoia capului (la ceafă) fiind pleşiv şi gol, ca să arate cu ghicitura aceasta, că 
atunci numai poate să întrebuinţeze cineva şi să prinză vremea, când vine înaintea lui; iar după ce va trece 
şi va întoarce spatele, a o mai prinde şi întrebuința, nu se mai poate. 

— are să-i zică dreptul Judecător— ţi-am dăruit nemulțumitorule şi nepriceputule om, atâtea 
zile bune şi atâta vreme scumpă a vieţii; se cuvenea însă, a o cheltui la slujirea mea şi la 
lucrarea poruncilor mele, ca să câştigi cu ea veşnică mântuire; iar tu ai cheltuit-o spre a 
juca la jocuri şi a privi la teatre, şi cu acestea ţi-ai câştigat pierzare sufletului tău. Deci, 
fiindcă tu te-ai arătat slugă vicleană, şi ai netrebnicit darul vremii, ce ţi-am dăruit, iată 
poruncesc slujitorilor mei, să te arunce întru întunericul cel mai din afară şi acolo să te 
osândeşti, „unde este plângerea şi scrâşnirea dinților” (Matei 25, 30). Pentru aceasta şi 
dumnezeiescul Hrisostom în unire cu cele de mai sus zise, pe cei ce cheltuiesc vremea vieţii 
lor la teatre, şi tot aşa zice că, are să le ceară Dumnezeu socoteală, fiindcă şi-au cheltuit 
rău vremea vieţii lor, că aşa glăsuieşte acea frumoasă limbă: „Dumnezeu ţi-a pus hotar 
vieții ca să săvârşeşti poruncile Lui; iar tu cel ce o cheltuieşti la cele deşarte, în zadar şi de 
nici un folos, întrebi încă, care este paguba? Şi dacă simplu şi cum s-ar întâmpla 
cheltuieşti puţini bani, acest lucru îl socoteşti de pagubă; iar când pierzi toate zilele tale la 
voile drăceşti, socoteşti că nu faci nimic fără rânduială? Se cădea a cheltui toată viaţa ta 
în litanii şi rugăciuni... lar dacă vremea aceasta nu o vom cheltui cum se cuvine, ce 
răspuns vom da când vom merge acolo? Că ne va zice Dumnezeu nouă: V-am dat vreme, 
zice, spre a învăţa meşteşugul evlaviei, deci pentru ce aţi cheltuit-o aşa de cu nepăsare 
la cele deşarte?” (Omilia 58, la cea de la loan). 


97. Vremea vieţii noastre este puțină spre 
câştigarea săvârșirii ŞI a fericirii 


Voi creştinii mei, socotiți că vremea vieţii voastre este atât de multă încât ar fi de 
ajuns să cheltuiţi din ea la amândouă: Şi la slujirea sufletului vostru, şi la jocuri şi teatre; 
dar această socoteală a voastră oare este dreaptă? nu; dar şi prea mult înşelată! Pentru 
că slujirea sufletului este atât de multă, şi bunătăţile cele cereşti care le vom moşteni, 
sunt atât de multe la număr, şi atât de nemărginite, întru bunătate şi în mărime, încât, 
dacă ar fi fost cu putinţă să trăiască vreun om după ce s-a zidit lumea, până la sfârşitul ei 
şi toată vremea vieţii sale ar fi cheltuit-o la slujirea lui Dumnezeu şi la câştigarea 
bunătăţilor acelora, fără a pierde nici un moment din ea la vreun lucru al lumii, totuşi, 
această vreme n-ar fi fost destulă spre a ajunge cineva la săvârşirea faptei bune şi în cea 
după vrednicie câştigare a fericitelor bunătăți. Deoarece, nemărginirea cu mărginirea, nu 
are vreo asemănare, pentru aceea apostolul Pavel, deşi a ajuns până la al treilea cer, deşi 
s-a răpit în Rai încă fiind viu şi a auzit cuvinte negrăite, care nu sunt cu putință omului 
să le grăiască; deşi la cele dinainte se întindea, iar pe cele dinapoi le uita; cu toate 
acestea, tot el propovăduieşte şi zice: — nu pentru smerenie, ci într-adevăr, cum că n-a 
ajuns încă la vreo măsură a săvârşirii „Fraților, eu încă nu mă socotesc să fiu ajuns” 
(Filipeni 3, 13); şi iarăşi: „Nu că acum am luat, sau acum sunt desăvârşit; ci alerg, ca 
doară voi şi ajunge întru care sunt şi ajuns de lisus Hristos” (Filipeni 3, 12). 

Şi nu numai Pavel cugeta acestea şi zicea, dar porunceşte să le gândim şi noi pe 
acestea, zicând: „Deci câți desăvârşiți suntem, aceasta să gândim” (Acolo), pe care 
tâlcuind-o sfințitul Teofilact, zice: „Aceasta, care? A uita, adică, cele din urmă şi a 
alerga la cele dinainte, că însuşirea celui desăvârşit este a nu se socoti pe sine şi 
desăvârşit sau deplin”; Pentru aceia şi dumnezeiescul Grigorie de Nyssa, a zis: „Aceasta 
este adevărata săvârşire, a nu sta niciodată cel ce înaintează la cel bine la care a ajuns, 
nici să cuprindă săvârşirea într-un semn hotărât” (Cuvânt către Olimpie monahul, Tom. 
3). Din aceasta luând pricină şi sfântul loan Scărarul, înțelepţeşte a zis: „Că cea de aici 
desăvârşita săvârşire, este nesăvârşită”. Deci, aceasta este cea desăvârşit a celor 
desăvârşiţi, mai nesăvârşită săvârşire (Cuvântul 29). 

Acum, dacă o viaţă atât de lungă şi de mulţi ani, cât este toată lumea aceasta, nu 
este de ajuns pentru slujirea lui Dumnezeu şi pentru câştigarea săvârșirii, gândiți-vă cât de 
neînţelegători sunteţi voi cei ce socotiți că viața voastră cea de puţini ani, este de ajuns ca 
să slujiți lui Dumnezeu şi sufletului vostru, şi ca să jucaţi şi să priviţi la teatre şi alte 
spectacole. Şapte mii patru sute de ani, şi mai bine, are diavolul de când a căzut din cer, 
iar până la sfârşitul lumii, Dumnezeu ştie câţi ani au să mai treacă. Totuşi, timpul acesta 
atât de lung, diavolul îl socoteşte foarte puţin, spre a-şi face voile lui cele drăceşti şi a-şi 
sătura răutatea lui, amăgind şi nimicind pe oameni. Pentru aceasta este scris în sfântul 
Apocalips că, după ce s-a surpat Bosforul din ceruri de arhanghelul Mihail, s-a pogorât pe 
pământ cu mânie mare, fiindcă ştia că puţină vreme are să mai împărătească şi să înşele pe 
oameni. „Vai celor ce locuiesc pământul şi marea, că s-a pogorât diavolul la voi, având 
mânie mare, ştiind că puţină vreme are” (Apocalipsa 12, 12). Diavolul, socoteşte pe cei 
şapte mii de ani, de puţină vreme şi pentru aceasta se sileşte cu multă mânie să înşele pe 
oameni; iar creştinii socotesc pe cei 70, sau 80 de ani ai vieţii lor, timp mult şi pentru 
aceasta voiesc să-l cheltuiască la jocuri şi la petreceri. O, mare nebunie şi necunoştință a 
creştinilor! 


98. Câtă este viata oamenilor 


Şi aveţi răbdare, dacă toţi creştinii de astăzi, trăiesc 70 de ani întregi, ori 80 — care 
am arătat mai sus, — că cei mai mulți din ei, unii mor şi în vârstă de 40 de ani, iar alții la 
20, alții la 10 şi alții de abia ajung în vârsta copilărească şi se săvârşesc. Dar deşi unii 
trăiesc pe cei 80 de ani întregi, însă de vom scădea din ei pe cei 40 de ani, care îi 
cheltuiesc noaptea dormind; 15 ani, în care n-au deplină dreaptă socoteală, a binelui şi a 
răului; alți 5 ani, pe care se întâmplă a-i cheltui în boli şi în patimile trupului, nu rămân fără 
numai decât 20 de ani. Gândiţi-vă aşadar, cât de neînţelegători sunt creştinii cei de 80 de 
ani, care socotesc de vreme multă pe cei 20 de ani rămaşi, şi pentru aceasta voiesc să-i 
cheltuiască la deşartele şi vătămătoarele de suflet jocuri şi teatre şi nu voiesc să-i cheltuiască 
la lucrarea mântuirii lor. 


99. Ce certări iau cei ce fac jocuri 


Pentru aceasta frații mei creştini, lăsați motivele acestea pe care vi le pune diavolul, 
ca să muncească sufletele voatre şi încetați de a mai juca Jocuri şi a mai privi la teatre. 
Temeţi-vă de înfricoşatele certări şi canoane pe care le hotărăsc sfinții Apostoli şi sfintele 
Sinoade ecumenice şi purtătorii de Dumnezeu părinți ai Bisericii noastre, asupra celor ce 
joacă şi se duc la teatre ca să vază neorânduielile ce se fac acolo. Certările acestea sunt: 
afurisiri şi despărțiri de la dumnezeieştile Taine, scoateri din biserică şi depărtări de 
adunarea şi unirea cu creştinii. Temeţi-vă încă şi de înfricoşatele pedepse pe care le dă 
Dumnezeu celor ce joacă astfel de jocuri; căci sfinţii Apostoli în canonul lor 43 afurisesc 
pe creştinii mireni, care se îndeletnicesc a juca table şi alte jocuri. Iar în Aşezământurile 
lor zic, că, orice Elin va veni la credinţa lui Hristos, care se zăboveşte la jocuri şi la 
teatre, acesta, ori să înceteze de la acestea, ori să se izgonească şi să nu fie primit la 
credinţa lui Hristos: „Cel ce cu nebunie stăruieşte la teatre, ori vânătorii, ori la alergări 
de cai, ori la lupte; sau să înceteze, sau să se scoată” (Aşezământ. Cartea 8, cap. 37). 

Acum dacă dumnezeieştii Apostoli izgonesc de la credința lui Hristos pe păgânii 
care se duc la teatre, cu cât mai mult izgonesc şi despart de la biserica lui Hristos pe cei 
care joacă cărți, table, domino şi altele ca acestea şi privesc la teatre şi alte privelişti 
nefolositoare? Iar sfântul Sinod Ecumenic al 6-lea, în Canonul 51 afuriseşte pe creştinii 
mireni, care, ori fac, ori privesc la teatre şi la vânarea fiarelor, la comedii şi la hore; iar la 

sfârşitul canonului de mai sus, zice Sinodul aşa: „Dacă cineva canonul acesta l-ar defăima, 
şi către ceva din cele oprite pe sineşi s-ar da; de va fi cleric, să se caterisească, iar de va fi 
mirean, să se afurisească”. lar dumnezeiescul Hrisostom, în cuvântul pe care-l face 
într-adins pentru aceasta, adică, pentru ca să nu se ducă creştinii la spectacole, afuriseşte 
pe cei ce s-ar duce la acestea şi nu la biserică. (Cuvânt pentru a nu se apropia de 
teatre). Tot aşa îi desparte şi în alt cuvânt pe care-l face la fel, cu titlul: „Pentru cei ce 
lipsesc de la biserici, şi se duc la teatre”. 


100. Dumnezeiescul Gură de Aur, 
s-a dus singur şi a oprit jocurile şi teatrele 


Vă dau drept pildă, pe acest mare Părinte Hrisostom; care avea atâta râvnă ca să 
împiedice jocurile şi teatrele de la creştini, încât nu numai în multe locuri a scris şi a 
învăţat, cu auritele şi prea înţeleptele sale cuvinte, să nu meargă creştinii la teatre, dar şi cu 
lucru şi cu fapta a oprit acestea. Căci istoriseşte un anonim — în viaţa lui Hritostom — că 
în Constantinopol era un loc, la care se adunau creştinii Duminica şi la alte sărbători de 
jucau jocuri şi le priveau, pe care de multe ori învăţându-i acest dumnezeiesc Părinte ca 
să înceteze a le mai juca, nu l-au ascultat. Pentru aceea într-o Duminică văzând că prea 
puţini creştini au venit la biserică, iar cei mai mulți s-au dus la teatru; umplându-se de 
râvnă în sufletul său de trei ori fericitul şi luând împreună cu sine pe toți preoții şi clericii, şi 
poruncindu-le lor să ia Crucea în mâini, au ieşit din biserică şi s-au dus la locul unde erau 
jocurile şi teatrele; şi atâta mustrare a făcut creştinilor celor ce se aflau acolo, pentru 
nefrica de Dumnezeu şi neorânduiala lor, încât văzând şi auzind creştinii limba lui cea bine 
grăitoare, s-au ruşinat foarte mult şi au plecat, şi nimeni n-a mai îndrăznit să se ducă şi să 
Joace la locul acela. Şi de atunci toţi se duceau la biserică, pocăindu-se şi cerând iertare 
de la Sfântul. „Şi întru pocăință mai ales curată, alergau la Bisericile lui Dumnezeu, şi-şi 
cereau de la el adevărata iertare”. 


101. Cei sfințiți şi monahii, nu se 
cade să joace jocuri nici să le privească 


De asemenea această pildă a dumnezeiescului Hrisostom, se cuvine a o imita astăzi 
şi sfințiții Arhierei, dascăli şi duhovnici, şi să oprească pe creştini de la jocuri şi de la teatre, 
nu numai cu cuvinte şi învățături, dar şi cu lucrul, ducându-se adesea la casele şi 
locurile de jocuri şi teatre, ca să certe pe creştinii cei ce joacă şi privesc acolo. Şi dacă 
creştinii mireni sunt opriți de Sfinţii Apostoli şi de sinoadele ecumenice şi de Sfinți, să 
nu joace jocuri şi să nu le privească; cu atât mai mult este oprit să joace şi să le privească 
arhiereii, preoţii şi toți clericii, care sunt povăţuitori mirenilor şi pildă a toată buna 
rânduială şi faptă bună? Şi dacă sunt opriți cei sfințiți şi clericii, să nu facă unele ca 
acestea, cu cât mai mult sunt opriți de la acestea, călugării şi călugărițele, cei cu adevărat 
morți lumii şi celor din lume?! 


102. Nici fin preoților, nu se cade să facă teatru sau să-l privească 


Pentru aceasta sfinții Apostoli în sfintele lor canoane, caterisesc pe cei sfințiți şi 
pe clericii care joacă cărți şi alte asemenea jocuri; zicând cuvânt cu cuvânt în canonul 
43: „Episcopul, sau prezviterul, sau diaconul, cu cărți zăbovindu-se, sau cu beţii; ori 

înceteze, ori caterisească-se”. lar în al 43-lea canon al lor, hotărăsc: „Ipodiaconul, sau 
citețul, sau cântăreţul, cele asemenea făcând: ori înceteze, ori afurisească-se”. Tot aşa, 
şi sfântul Sinod ecumenic al 6-lea, în canonul 24 al său, opreşte pe cei sfințiți şi pe 
monahi să meargă la teatru şi la alergări de cai, nici să stea să privească aceste jocuri. 
Iar în canonul 51 al său, porunceşte să se caterisească acei clerici care joacă sau privesc la 
teatrele scamatorilor şi ale luptătorilor cu fiare. Prin urmare, nu numai preoții, dar şi copiii 
preoților nu le este îngăduit să facă de acestea. Pentru aceea, sfântul şi localnicul sinod din 
Cartagena, în canonul 17 al lui, opreşte pe copiii preoților, să facă teatru, sau să privească 
la acestea. 

Legile împărăteşti şi politiceşti, mergând mai departe, mai greu ceartă pe cei sfințiți 
care joacă jocuri, ori privesc acestea. Căci Nomocanonul lui Fotie titlul 9, cap. 27, zice în 
hotarul 34 al titlului 4, al cărții I din Codică, porunceşte că, oricare arhiereu, sau cleric, joacă 
cărți, ori alte jocuri de acest fel, ori se uneşte cu cei ce joacă, ori şade aproape de ei şi-i 
priveşte când joacă, să se îndepărteze de orice slujbă şi să se lipsească de leafa ce o primeşte 
de la Episcopie, ori de la poporul lui, până când se va pocăi în atâta vreme hotărâtă; iar 
de va stărui şi va rămânea în răutatea lui şi după vremea cea dată spre pocăință, 
desăvârşit să se izgonească din cler împreună cu averea lui şi să se facă dregător, adică 
funcționar mirenesc al acelui oraş unde a fost cleric. Tot asemenea să pătimească şi 
clericii cei ce privesc luptele cu fiare şi alte privelişti nefolositoare. Iar Nearauoa 123 a lui 
Iustinian, după Armenopol, porunceşte să se afurisească clericii care zăbovesc la cărți şi 
Jocuri, şi să se închidă înlăuntrul mănăstirii. 

Despre monahi, scrie însă deosebit sfântul Teodor Studitul, întru învățătura pe care o 
face în Vinerea săptămânii de brânză, şi zice aşa; Că, oricare călugăr, sau singuratec 
(pustnic) mănâncă mult şi bea, şi aruncă cu pietre şi face sărituri la semn, sau alte jocuri 
de acestea joacă în această săptămână; este lege, zice, să nu se împărtăşească acest 
călugăr care face unele ca acestea, nici la Paşti. Fiindcă însuşi al călugărilor este, nu să 
joace jocuri şi să dănțuiască, sau altceva necuviincios să facă, ci să slavoslovească 
neîncetat pe Dumnezeu cu laude şi cântări şi cu pravila cea rânduită, pe care a legiuit-o 
Sfinții Părinţi şi să procopsească şi să se suie din cântare în cântare şi din citire în citire a 
sfintelor cărți; şi din rugăciune în rugăciune, ca nişte îngeri pământeşti; căci pentru 
aceasta şi chipul monahilor se numeşte îngeresc, pentru îngereasca viaţă care se cuvine 
monahilor. Şi după cum îngerii în ceruri, alt lucru nu lucrează, fără numai neîncetat 
slavoslovesc pe Dumnezeu; aşa şi monahii pe pământ, se cuvine să aibă, lucru neîncetat, 
rugăciunea şi slavoslovia lui Dumnezeu. Acum dacă Sfântul Teodor opreşte pe călugări 
de a juca şi a dănțui în săptămâna brânzei, cu cât mai mult îi opreşte a nu juca nici în 
cealaltă vreme? Şi dacă acest sfânt canoniseşte pe cei ce joacă în săptămâna brânzii să nu 
se împărtăşească la Paşti, cu cât mai mult canoniseşte pe monahii cei ce joacă în altă 
vreme? Şi deci socoteşte cum zice sfântul, că este lege, să nu se împărtăşească nici la Paşti, 
monahii cei ce joacă; care va să zică, nu numai acest sfânt îi canoniseşte aşa, ci şi legea şi 
aşezământul tuturor sfinților Părinți. 


103. Ce pedepse iau de la Dumnezeu cei ce fac jocuri 


Deci, care sunt pedepsele pe care le dă Dumnezeu asupra celor ce fac jocuri? Sunt 
robiile şi sclaviile, sunt defăimările şi necinstirile pe care le sloboade Dumnezeu să le 
pătimească cei ce joacă jocuri, încât se fac atât de necunoscute cetățile lor, precum s-au 
făcut necunoscute cele cinci cetăţi de la Sodoma şi Gomora; că aşa îi înfricoşează 
Dumnezeu să le facă, prin proorocul Ieremia; „Mic te-am dat pe tine întru neamuri, defăimat 
întru oameni. Jucarea ta au dat în mâna ta... şi va fi lumea spre necălcare, tot cel ce va 

merge la ea, se va întrista, şi va şuiera de toată rana ei, în ce chip s-a surpat Sodoma şi 
Gomora, şi vecinele lor” (Ieremia 49,15, 16, 17). 


104. Că jocurile deși se văd mici, nasc însă cele mai mari păcate 


Vedeți fraților certări? Vedeţi canoane? Vedeţi ce pedepse iau cei ce joacă cărți şi 

alte jocuri şi privesc la teatre? Deci, unde sunt acum cei ce zic: şi ce păcat este a juca 
cineva? Ce rău este să te duci la teatre şi să priveşti? Să se înveţe că, dacă n-ar fi fost rele 
jocurile şi teatrele, nu era să se afurisească cei ce le lucrează. Mic păcat se vede că este a 
juca cineva şi a privi la teatre, dar acest mic naşte pe cele mari, după cum le-am înşirat 
mai-nainte. Mică este rădăcina, dar odrăsleşte ramuri purtătoare de moarte. Mică este 
scânteia, dar arde păduri întregi şi oraşe cu mult popor. Pentru aceea a zis 
dumnezeiescul Hrisostom: „A se sui cineva la teatre şi a privi întrecerile cailor şi a juca 
cube şi cărți, mulți socotesc că n-ar fi păcat arătat, dar acestea mii de răutăți aduc în 
viață. Că cel ce se sileşte a juca cube, de multe ori i-au pricinuit hule, pagube, mânii, 
ocări, înjurături şi alte mii de răutăţi. Şi privirea la întrecerea cailor a adus: războaie, ocări, 
răni, înjurături şi vrăjmăşii neîncetat” (Andriande 15). 
Deci, precum fugim de cele mari păcate şi de moarte, aşa se cade a fugi şi de cele ce se 
par mici şi nebăgate în seamă, care pricinuiesc păcate mari şi purtătoare de moarte, după 
acest Hrisostom: „Şi nu numai de la păcate să fugim, ci şi de cele ce par că sunt de nimic, 
că după puţin, ni se face noua pricină de păcate” (Acolo). Şi în alt loc acest Părinte, zice: 
„Să ne silim a ne depărta şi de păcatele care le socotim că sunt mici şi de nimic, ori în 
cuvânt, ori în lucru; că aşa niciodată nu vom cădea în cele mari, dacă vom fugi de cele 
mici” (Omilia 14, la Facere). Pentru aceasta şi dumnezeieştii Apostoli şi sfintele 
sinoade, canonisesc şi afurisesc pe cei ce fac jocuri şi privesc la teatre, fiindcă din acestea 
cad în păcate cele mari şi de moarte. 


105. Încheiere 


Aşadar, ca să nu cădeţi şi voi frații mei sub aceste certări, şi să vă despărțiți de 
Biserica lui Hristos şi de dumnezeieştile taine şi ca să nu luaţi aceste pedepse, pocăiţi-vă 
pentru vremea cea scumpă a vieţii voastre pe care aţi cheltuit-o mai-nainte la jocuri şi la 
teatre, şi de aici înainte, păziți-vă de a mai face unele ca acestea. Vă ajunge vremea cea 
trecută în zadar la aceste drăceşti şi păgâneşti lucruri, precum zice Petru căpetenia 
Apostolilor: „Că destul ne este nouă celor ce, în vremea cea trecută a vieţii, am făcut 
voia păgânească” (I Petru, 4, 3). Şi această puţină vreme a vieţii voastre care a mai 
rămas, întrebuințați-o spre a face prea sfântă voia lui Dumnezeu şi poruncile Lui, precum 
vă porunceşte acest întâi Apostol: „Ca să nu mai viețuiască cealaltă vreme în trup poftelor 
omeneşti, ci după voia lui Dumnezeu” (Acolo 2). În adevăr este puţină şi foarte scurtă 
vremea vieții noastre spre a ne pocăi cu adevărat şi cum se cuvine; e puţină şi scurtă, ca să 
ne curățim de patimi şi de păcat; puţină este şi scurtă, ca să facem lucrurile cele bune şi să 
câştigăm faptele cele bune; şi cuprinzător a zice, puţină şi strâmtă este vremea vieții 
noastre ca să plăcem lui Dumnezeu şi să ne facem vrednici de împărăția Lui. Pentru 
aceasta şi proorocul Ieremia a zis: „Şi vremea strâmtă este lui Iacov, şi dintru aceasta 
se va mântui” (Ieremia 30, 7). 

Iar de se va întâmpla ca cineva din fraţii cei împreună jucători, ori din ceilalți 
oameni să vă zică: Să mergem ca să jucăm şi noi puțin, şi să privim la teatru, nu-l 
ascultați; măcar sfințit de ar fi şi cleric, măcar boier şi stăpânitor; ci răspundeți-i: Noi până 
acum, n-am ştiut că jocurile şi teatrele sunt rele, dar acum ne-am încredinţat cât de rele 

sunt ele, şi de câte alte răutăți pricinuitoare; pentru aceasta lăsaţi-ne în pace, noi nu 
mergem, fiindcă ne afurisim de dumnezeieştii Apostoli şi cădem sub certările sfintelor 
sinoade, pentru că întristăm pe Dumnezeu şi-L pornim spre mânie şi iuțime asupra noastră; 
şi aşa ne dă în robie, în necinste şi în alte mii de rele. Dar şi pe voi fraţilor, vă rugăm ca pe 
nişte frați ai noştri şi vă îndemnăm, să nu vă mai duceți să jucaţi, nici să vă suiţi la teatru 
să vedeţi atâtea neorânduieli şi păcate. 

Dacă aşa veți face frații mei creştini şi voi aveţi să vă izbăviți de păcat şi de 
certările dumnezeieştilor canoane, şi pe aceia îi veţi izbăvi de la răutate; şi aşa unul pe 
altul vă veţi îndemna la lucruri bune, precum zice Pavel: „Şi să cunoaştem unul pe altul 
spre îndemnarea dragostei şi a faptelor bune” (Evrei 10, 24). Aşa, zic, făcând şi unul pe 
altul ajutându-vă cu cuvinte sfătuitoare şi cu pildele voastre cele bune, toţi veţi petrece o 
viață sfântă, cu bună rânduială, cucernică, după cum se cuvine creştinilor. Deci, viețuind 
în felul acesta, veți dobândi împărăţia cerurilor. Fie ca să ne învrednicim noi toţi, cu 
Darul prea dulcelui Iisus Hristos Fiul lui Dumnezeu, căruia se cuvine slava, stăpânirea, 
împreună cu Tatăl şi cu Duhul, în veci. Amin. 

CUVÂNT VII 


Care cuprinde: A) că nu se cade a vorbi creştinii cuvinte ruşinoase; 
B) că nu se cade să spună poveşti; şi C) că nu se cade să spună sau 
să facă glume şi să râdă. 


PRECUVÂNTARE 


În două părţi este împărţită viaţa oamenilor, a binecuvântaţilor creştini; în cea de 
acum şi în cea viitoare. Viaţa cea de acum este viaţă de jale şi de plângere; iar viaţa cea 
viitoare este viața râsului şi a bucuriei. Această viață este plină de întristări şi de lacrimi; iar 
cea viitoare este, din contra, încărcată de veselie şi bucurie. Vremea acestei vieţi este 
vremea semănatului; iar cea viitoare este a secerişului. În această viaţă este vreme de 
luptă şi de nevoință; iar în cea viitoare este vremea biruinței şi a cununilor. Acum 
viețuieşte cineva ca să lucreze poruncile Domnului, şi atunci are să vieţuiască ca să ia 
plata şi răsplătirea lucrării lui. 

Aceasta este fireasca rânduială pe care a hotărât-o Dumnezeu la lucruri: întâi 
să semene omul şi apoi să secere; întâi să bată război şi să biruiască şi apoi să primească 
cununa; întâi să se întristeze şi să plângă şi apoi să se bucure şi să râdă. 

Această rânduială a legiuit-o Dumnezeu din început înlăuntrul Raiului desfătării, 
poruncindu-i lui Adam: întâi să lucreze şi să păzească porunca cea dată şi pe urmă să 
primească drept plată a lucrării şi păzirii a se face Dumnezeu după dar şi a se îndulci de 
fericire: „ŞI au luat Domnul Dumnezeu pe omul pe care l-a făcut şi l-au pus în Raiul 
desfătării să-l lucreze şi să-l păzească” (Facerea 2, 15). 

Rânduială aceasta voind să o predea oamenilor, a grăit prin Eclesiast şi a zis că 
nu este întâi vremea râsului şi apoi a plânsului, ci întâi este vremea plânsului şi apoi a 
râsului: „De toate este vreme şi tot lucrul sub soare are vreme. Vreme este a plânge şi 
vreme este a râde, vreme este de război şi vreme este de pace” (Eccl. 3, 1). Această 
rânduială a legiuit-o însuşi fiind de față prin viul său glas, singur Fiul lui Dumnezeu, 
când a venit pe pământ şi s-a făcut om, zicând în fericirile pe care le-a spus: „Fericiţi cei 
ce plâng acum, că vor râde” (Luca 6, 21). 

Această aşezare, în sfârşit, au învăţat-o şi purtătorii de Dumnezeu Părinţi şi 
învățătorii Bisericii noastre. Pentru aceea, dumnezeiescul Hrisostom a zis: „Acum este 
vremea semănatului, iar atunci a secerişului şi a câştigului” (Omilia 25, la Ioan); iar 
cuviosul Efrem: „Cele de acum lupte sunt şi loc de nevoinţe; iar cele viitoare, cununi şi 
bravuri” şi Isidor Pelusiotul: „Că nu este aici răsplătirea ostenelilor; ci, câte sunt aici, 
sunt lupte; iar cele după acestea sunt plăţile biruinţei. Să nu caute deci cineva, în vremea 
luptei, odihnă; nici să amestece vremile” (Epistola 179, către Stratighie). Şi sfințitul 
Teofilact al Bulgariei: „Deci, vremea aceasta este a lucrării, iar cea viitoare a 
răsplătirilor”; tot aşa şi Teologul Grigorie: „Pentru că această vreme este a lucrării; iar 
cea viitoare a răsplătirii” (Cuvânt către Exisotin) (control). 

Ah! dar creştinii cei de acum nu voiesc să urmeze acelei rânduieli hotărâte de 
Dumnezeu, ci fac tot din contră şi se obrăznicesc îndrăzneţii să se arate la acestea mai 
înţelepţi decât Dumnezeu. Pentru că socotesc că viaţa aceasta nu este a plânsului şi a 
tânguirii, ci a bucuriei şi a râsului; şi că vremea aceasta nu e a semănatului şi a luptei şi a 
lucrării, ci a secerişului, a biruinţei şi a răsplătirii. Şi aşa, ticăloşii îşi petrec vremea vieții 

cu vorbe ruşinoase, spunând poveşti lungi şi fel de fel de glume, întrebuințând mii de 
râsuri şi vorbe grețoase; imitând când pe unul, când pe altul, la glas, la umblare, la mişcare 
şi la purtare şi cu acestea fac pe oameni să râdă hohotind mult timp şi să plesnească din 
palme. O, de multa neruşinare! O, mare nefrică de Dumnezeu! Pentru aceasta şi eu, 
fraților, am voit să mustru această nefrică de Dumnezeu a creştinilor de astăzi şi să vă arăt 
că nu se cuvine creştinilor: a) să grăiască cuvinte ruşinoase; b) să povestească basme, c) 
şi nici să spună ori să facă glume şi să râdă. Luaţi aminte, ca să înțelegeți. 


106. Trei lucruri arată şi dovedesc viaţa 
creştinului. Cu ce se aseamănă cuvintele 
cele ruşinoase şi cele cinstite. 


Trei lucruri sunt care dovedesc şi arată viata şi aşezarea creştinului;, cugetul, 
cuvântul şi lucrul. Şi început al cuvântului este gândul şi cugetul; iar al doilea după gând 
este cuvântul care prin glas arată altora gândurile şi cugetele pe care le are sufletul 
înlăuntru, în inimă; iar a treia aşezare, după gând şi cuvânt, este lucrul care pune în 
mişcare ceea ce a socotit gândul şi cuvântul a grăit; aşa dovedeşte dumnezeiescul Grigorie 
de Nyssa: „Trei sunt care închipuiesc viaţa creștinului: lucrul, cuvântul şi cugetul; pentru 
că început a tot cuvântul se face cugetul; iar al doilea după cuget este cuvântul care, prin 
grai, arată pe cele închipuite în suflet de către cuget. A treia aşezare însă, după minte şi 
cuvânt, urmează fapta care pune în lucrare pe cele cugetate” (Cuvânt către Olimpie 
monahul, Tomul 3). 

Acum, creştinii, cei care şed şi grăiesc cuvinte ruşinoase cu dulceaţă (care este 
cea 1), arată că au stricate pe aceste trei mai sus arătate şi nepotrivite creştinilor: 

a) cuvântul, pentru că îl spurcă cu atâta ruşinoase, necuviincioase, neomeneşti şi 
curveşti cuvinte. Căci, precum prin cuvintele cele cinstite şi curate se sfințește cuvântul, 
aşa prin cele ruşinoase şi necurate, se spurcă. 

b) Au cugetul stricat, pentru că, precum sunt cuvintele lor ruşinoase şi curveşti, 
aşa şi gândurile şi înțelegerile ce le au în suflet şi în inima lor sunt ruşinoase şi curveşti; 
ŞI, prin urmare, dau la alții să înțeleagă că sunt cu cugetul curvari şi preacurvari. Şi 
fiindcă cuvântul este oglindă, icoană şi caracter gândurilor şi a toată aşezarea 
dinlăuntrul inimii, de aceea, după comoara care o are inima înlăuntru, într-acest fel 
scoate şi cuvântul prin grai afară; şi de va fi comoara bună, şi cuvântul îl pronunţă bine; 
iar de va fi rea şi ruşinoasă, şi cuvântul ruşinos şi rău îl grăieşte; precum a zis Domnul: 
„Omul cel bun, din comoara cea bună a inimii scoate cele bune; iar omul cel rău, din 
comoara cea rea, scoate cele rele” (Matei 12, 35). Pentru aceea a zis şi înțeleptul Sirah: 
Că rodul arată pe copacul care l-a rodit, iar cuvântul arată gândul şi inima din care se 
naşte, „Cum a fost lucrat pomul, arată rodul lui; aşa şi cuvântul, arată gândul cel din 
inima omului” (Sir. 27, 6). Zice însă şi Marele Vasile: „Curgerea apei arată izvorul ei; 
iar firea cuvântului arată inima celui ce l-a grăit”. 

c) Cei ce grăiesc cuvinte ruşinoase arată ori că se apropie, ori că au să cadă în 
lucrurile cele ruşinoase. Precum a zis filozoful Democrit: „Cuvântul este umbra 
lucrului”; de aceea şi dumnezeieştii Apostoli zic în Aşezământurile lor: „Să nu fii 
cuvântător ruşinos, nici căutător cu ochii, că dintr-acestea se nasc curviile şi 
preacurviile” (Cartea 7, cap. 6). 

Cuvintele cele ruşinoase şi curveșşti sunt asemenea cu mocirla şi tina; iar cel ce 
grăieşte cele ruşinoase se aseamănă cu cel ce amestecă mocirla şi amestecând-o, 
pricinuieşte putoare şi împuțiciune, întâi lui însuşi apoi celor ce-l ascultă; iar, 
dimpotrivă, cuvintele cele cinstite şi cucernice sunt asemenea cu mirurile şi aromatele 
cele bine mirositoare; iar cel ce le grăieşte este asemenea celui ce amestecă mirul şi 

pisează aromele care, pisându-le şi amestecându-le, pricinuieşte bună mireasmă, sieşi şi 
celor ce-l ascultă; precum a zis un dumnezeiesc Părinte. Zice însă şi loan al Scării: 
„Precum cela ce poartă aromate şi nevrând se vădeşte de buna mireasmă, aşa şi cela ce are 
Duhul Domnului, din cuvintele sale se vădeşte şi din smerenia sa” (Cuvântul 26). 
Pentru aceasta, Apostolul Pavel, cu toate că era nevoie să arate prin cuvânt ruşinoasele 
lucruri ale Nicolaitenilor şi ale altor asemenea eretici, cei ce se numesc Gnostici şi 
Vorvoriţi, a închis însă gura cu tăcerea şi a vorbi mai mult n-a voit, socotind ca ruşine şi 
aceasta, adică a vorbi despre cele ruşinoase, şi numai atât a voit să zică: „Cele ce se fac într- 
ascuns de ei, ruşine este a le şi grăi” (Efeseni 5, 12). 


107. Cuvintele creştinilor se cuvine să fie sfinte — în viața 
creştinilor, nici numele curviei nu trebuie să se numească — Câte 
rele se nasc dintr-un cuvânt de ruşine 


Pentru aceasta şi într-alt loc, acest Pavel porunceşte creştinilor să nu scoată din 
gura lor cuvinte ruşinoase:, lar acum, lepădați-le şi voi acelea toate: mânia, iuțimea, 
răutatea, hula, cuvântul de ruşine din gura voastră” (Coloseni 3, 8); fiindcă ale 
creştinilor, nu numai lucrurile se cuvine să fie sfinte, cinstite şi curate, dar şi 
cuvintele, ca să dea celor ce le aud, dar şi folos, iar nu vătămare şi îngrețoşare. După 
cum, iarăşi acest dumnezeiesc Pavel, poruncind, zice: „Tot cuvântul putred să nu 
iasă din gura voastră, ci numai care este bun spre zidirea folosului, ca să dea dar celor 
ce aud” (Efeseni 4, 29). Şi dacă Solomon a zis că grăind cineva simplu numai 
cuvinte multe, „nu va scăpa de păcat” (Pilde 10, 20); cu cât mai mult nu va scăpa de 
păcat, când ar vorbi cineva cuvinte ruşinoase, necuviincioase şi curveşti, care sunt de la sine 
păcătoase? 

Aşa de sfântă trebuie să fie viaţa creştinilor, încât nu numai că nu se cuvine să 
lucreze întru dânsa vreo curvie sau necurăţie trupească, dar nici numele curviei sau al 
altor păcate ruşinoase nu trebuie a se numi; aşa porunceşte vasul alegerii: „lar curvia şi 
toată necurăția sau lăcomia, nici să se numească întru voi, precum se cuvine sfinților, ci mai 
vârtos mulțămita” (Efeseni 5, 3). Şi las să spun că, de multe ori, dintr-un cuvânt ruşinos 
pe care-l aude cineva, îndată se îndulceşte gândul lui la curvie şi se uneşte; iar din unire se 
face învoirea, iar din învoire cade în faptă, din faptă vine în obiceiul păcatului, din obicei fii 
deprindere, din deprindere vine întru nepocăință, din nepocăinţă cade în deznădăjduire şi 
din deznădăjduire se prăpăstuieşte, în sfârşit, în iad şi în pierzare. 

Iată, deci, un cuvânt ruşinos, ce împleticitură încurcată a păcatului a pricinuit! 
Iată, o scânteie mică a limbii neruşinoase, ce foc mare a aprins; precum zice Iacov, fratele 
Domnului: „lată, puţin foc, şi cât de mare materie aprinde!” (Iacov 3, 5) Şi iată cum, 
din cuvintele cele ruşinoase se pierde un suflet, pentru care Hristos a murit şi de care nu 
este toată lumea vrednică; care muncindu-se, totdeauna are să blesteme şi să zică: O, cât 
m-au vătămat cuvintele fratelui aceluia! O, cât m-au omorât prietenia şi împreună 
petrecerea lui! De nu l-aş mai fi cunoscut şi să am de a face cu el! De n-aş mai fi auzit 
cuvintele lui cele ruşinoase, şi să mă prăpădesc! 

Auzi acum tu, cel ce grăieşti cuvinte ruşinoase, cât de straşnic opreşte 
dumnezeiescul Apostol cuvintele cele ruşinoase? Vezi câte rele pricinuieşti altora cu 
curveştile şi ruşinoasele tale cuvinte? Pentru aceasta a avut dreptate să zică auritul retor al 
Bisericii, că: „Unde se grăiesc cuvinte de ruşine, acolo stă de faţă şi diavolul care 
aduce acestea” (Cuvântul 12, la cea către Coloseni); şi într-alt loc tâlcuind: „Să se 
îndrepteze rugăciunea mea ca tămâia înaintea ta”, zice: „Precum cădelniţa, nimic nu 
trebuie să aibă necurat, fără numai foc şi tămâie; aşa şi limba, să nu grăiască cuvinte 
murdare, ci numai sfințenie şi cuvinte de laudă; că numai aşa vei face gura ta 

tămâietoare (cădelniță). Şi ia aminte, să nu umpli cu gunoi cădelnița, că astfel sunt cei 
ce grăiesc cuvinte ruşinoase şi spurcate” (Tâlcuire la Psalmul 140); că zice: căci, după 
cum are cineva vreun vas de aur, nu-l întrebuinţează la lucruri necinstite; cum tu, 
creştine, care ai gura mai cinstită decât aurul, este cuviincios să o spurci cu cuvinte de 
ruşine? „Că dacă cel ce are vreun vas de aur nu-l pune să fie întrebuințat la slujbe 
necinstite, pentru scumpătatea materiei; cu mult mai mult noi, care avem guri mai cinstite 
decât aurul şi mărgăritarul, nu este cu dreptul să le spurcăm cu cuvinte ruşinoase şi 
murdare şi cu ocări şi înjurături” (Acolo). 

Acelea pe care le-am zis pentru cei ce vorbesc cuvinte ruşinoase, le zicem şi 
pentru cei ce şed în mijlocul adunării şi povestesc cu dulceaţă basmele elinilor (care este a 
2-a); arăbeştile basme ale curvei Halima; elineştile şi băbeştile poveşti ale lui Lucian cel 
fără de Dumnezeu, deşartele povestiri de neamuri ale evreilor, amoroasele basme ale lui 
Erotocrit, ale Erofiliei ciobăniței şi altele asemenea. Căci şi ei, cu poveştile lor şi 
mincinoasele cuvinte, se dau pe față pe sineşi că n-au drepte şi potrivite creştinilor pe 
aceste trei; gândul, cuvântul şi lucrul, care (precum a zis mai sus dumnezeiescul 
Grigorie de Nyssa) arată viața creştinului; fiindcă poveştile nu cuprind altceva, ci numai 
minciuni arătate, boacăne şi mari; bârfeli şi cuvinte nebuneşti; cuvinte ruşinoase, glume şi 
altele, fără temei şi deşarte; prea vătămătoare sufletului şi purtătoare de moarte. De aceea, 
tu, cel ce şezi şi povesteşti cu atâta dulceaţă aceste basme, deşi poate nu le crezi, însă, 
arăţi că ai stricate şi vătămate dreapta socoteală, zic, şi cugetul tău, şi pentru aceasta te 
îndulceşti şi iei aminte la minciuni şi la cele ce nu sunt. 


108. Hristos ne-a izbăvit de basme 


Ce faci, nepriceputule creştin, orişicare vei fi tu, care şezi şi spui astfel de basme? 
Hristos a venit în lume şi a pierdut basmele şi minciunile, şi tu înnoieşti iarăşi pe acelea 
pe care le-a stricat Hristos? Hristos te-a izbăvit de basme şi tu iarăşi slujeşti acestora? 
Hristos te-a adus la adevăr şi te-a născut a doua oară cu cuvântul adevărului, precum zice 
Iacov, fratele lui Dumnezeu: „El voind ne-au născut pe noi cu cuvântul adevărului” 
(Iacov, 1, 18), şi tu te întorci iarăşi la minciună şi la înşelăciune? Hristos te-a adus la 
minunata lumină a Dumnezeirii Sale şi tu să iubeşti întunericul şi bârfele oamenilor 
nebuni? Hristos ţi-a arătat drumul cel drept şi nerătăcit al mântuirii, şi tu voieşti să 
alergi la basmele care te duc la înşelăciune şi pierzare? Vai de necunoştinţa ta! Deci, 
una din două trebuie să faci: dacă crezi că Hristos, dascălul tău, începătorul şi 
săvârşitorul mântuirii tale, este adevărul, precum a zis singur: „Eu sunt calea, şi 
adevărul şi viaţa” (loan 14, 16), trebuie să nu pomeneşti în gura ta niciodată basme, 
poveşti şi minciuni, nici să le gândeşti, nici să le citeşti vreodată, ci totdeauna să 
grăieşti cuvinte adevărate şi dumnezeieşti, pe acestea să le gândeşti, acestea să le 
citeşti; precum îți poruncește Fericitul Pavel: „De aceea, fraţii mei, câte sunt adevărate, 
acelea să le gândiţi” (Filipeni 4, 8); iar dacă nu crezi că Hristos este singurul adevăr, 
atunci nici nu eşti creştin, nici se cuvine a te mai numi cu numele lui Hristos. 

Apostolul Pavel, cunoscând câtă vătămare pricinuieşte sufletelor celor ce iau 
aminte ori povestesc necuratele basme şi înşelăciunile şi băbeştile poveşti ale neamurilor, 
în multe locuri poruncește să se întoarcă creştinii de la astfel de bârfeli, să se deprindă şi 
să se îndeletnicească numai la dumnezeieştile cuvinte ale credinţei şi Evangheliei; pentru 
aceasta scrie lui Timotei: „ar de basmele cele spurcate şi băbeşti te fereşte şi te nevoieşte 
pre tine spre buna-credinţă” (I Timotei, 4). Şi iarăşi îi zice să poruncească credincioşilor 
să nu ia aminte la basmele care nici o zidire şi folos nu aduc credinţei: „Te-am rugat, ca să 
porunceşti unora să nu înveţe într-alt chip, nici să ia aminte la basme şi la numere de 
neamuri fără de sfârşit, care fac întrebări mai vârtos decât iconomia lui Dumnezeu cea 

întru credinţă” (| Timotei 1, 3). Iar lui Tit îi scrie să mustre aspru pe creştinii cei din Creta, 
ca să nu ia aminte la basmele iudeilor: „Ceartă-i pe ei aspru; ca să fie sănătoşi întru 
credință, neluând aminte la basmele jidăneşti” (Tit 1,13). Ce zic numai de Pavel? încă şi 
Solomon, cunoscând cât de vătămătoare sunt basmele şi cuvântările mincinoase, a rugat 
pe Dumnezeu să-l izbăvească de acestea; de aceea şi zicea: „Cuvântul deşert şi mincinos, 
depărtează-l de la mine” (Pilde 30, 8). 

Iar creştinii cei de acum sunt surzi şi nu aud aceste învățături şi porunci ale 
Apostolului, nici cuvintele lui Solomon. Şi cuvintele cele sfinte şi adevărate ale 
Sfântului Duh şi ale dumnezeieştilor Scripturi, nici în mâini nu voiesc să le ia şi să le 
citească; iar la spurcatele, mincinoasele şi drăceştile basme, se îndeletnicesc citindu-le 
în fiecare zi, şi povestindu-le şi la alţii cu mare dulceaţă şi mulţumire. 

Mulţi dintre creştini ştiu pe de rost toate arăbeştile basme ale lui Halima, şi un 
cuvânt din sfânta Evanghelie nu-l ştiu. Mulţi din creştini, dacă vor fi întrebaţi pentru 
basmele elinilor, ale jidovilor, ale neamurilor, sunt gata să dea răspuns cu gură slobodă; 
şi dacă îi va întreba cineva ce cred? Câte sunt articolele credinţei? Câte sunt Tainele 
bisericii? Câte sunt poruncile? Ce este Hristos? Ce este Taina cuvântării de Dumnezeu? 
Ce este Taina trupeştei iconomii? Câte sunt Evangheliile? Câte sunt epistolele lui Pavel? 

Dacă, zic, îi va întreba cineva acestea şi altele asemenea pe care este nevoie să le 
ştie orice creştin care vrea să se mântuiască, atunci tac, amuţesc şi nu ştiu să răspundă nici 
cât de puţin! O! şi cine nu va plânge ticăloasa aşezare a creştinilor de astăzi? O! şi cine nu 
se va văita de această mare înşelăciune a diavolului, care a stăpânit pe creştinii cei de 
astăzi? Pentru aceea a avut dreptate şi Grăitorul de Aur să se minuneze de astfel de 
creştini şi să zică: „Ce fel de creştini sunt aceştia care iau aminte la basmele jidoveşti, 
elineşti şi la povestiri de neamuri?” (Cuvânt pentru proorocii mincinoşi ). 

Creştinii sunt datori să fie gata a da răspuns pentru credinţa lor, după cum 
porunceşte Petru, căpetenia apostolilor: „Să fiți gata pururea spre răspuns la tot cel ce vă 
va întreba pe voi cuvânt pentru nădejdea cea întru voi” (I Petru 3, 15); iar creştinii cei 
de astăzi, socotesc ca datorie a lor, să ştie cum să dea răspuns pentru basme şi cuvinte 
mincinoase. La creştini, se cuvine să locuiască bogat cuvântul şi înţelepciunea lui Hristos, 
precum scrie Pavel: „Cuvântul lui Hristos să locuiască întru voi bogat întru toată 
înțelepciunea” (Coloseni 3,16); iar la creştinii cei de astăzi locuiesc prea bogat cuvântul 
şi înțelepciunea basmelor arăpeşti. Creştinii se cade a avea totdeauna cugetarea şi citirea 
lor în legea Domnului, precum zice David: „Şi în legea Lui va cugeta ziua şi noaptea” 
(Psalmi 1, 2); şi creştinii cei de acum au cugetare îndulcitoare şi citirea lor, cărțile cele de 
basme ale elinilor. Creştinii nu se cuvine a istorisi altceva, fără numai dumnezeieşti 
cuvântări şi minunatele istorii ale legii lui Dumnezeu; precum porunceşte înțeleptul 
Sirah: „Toată vorba ta să fie în legea Celui prea înalt” (Sirah 9, 20); şi creştinii vremii 
celei de acum povestesc cu toată mulțămită cele fără de sfârşit povestiri de neamuri ale 
evreilor, istoriile şi datinile rabinilor, plăsmuirile cabaliştilor şi basmele haldeilor. 


109. Ce rău se naşte din povestirea basmelor 


Şi deci, arabii, iudeii şi elinii, care cred basmelor şi minciunilor, se silesc cum ar 
acoperi minciuna şi înşelăciunea lor şi se luptă să dea vreun cuvânt şi răspuns pentru 
înşelătoarele lor dogme; iar creştinii, cei ce cred că toate dogmele lor sunt cu adevărat 
dumnezeieşti şi cereşti, nu pot nici să-şi deschidă gura ca să răspundă pentru credinţa lor; 
iar pentru basme, rotunjor ştiu a da răspuns; şi din aceasta ce urmează? Răutate prea mare 
şi pagubă prea vătămătoare de suflet. 

Arabii, evreii şi păgânii, de care am pomenit mai sus, auzind pe creştini că nu ştiu 
şi nu pot da răspuns pentru credința lor cea creştinească, iar basmele şi poveştile le ştiu pe 

de rost, îndată îşi dau cu părerea la două lucruri: sau că creştinii cred în basmele care le 
povestesc, sau că credinţa lui Hristos în care cred nu este adevărată şi de aceea nu ştiu ce 
să răspundă pentru ea; ci este o înşelăciune şi nebunie şi, prin urmare, şi Hristos cel crezut 
de ei este un înşelător şi amăgitor; aşa încheie dumnezeiescul Hrisostom: „Pentru că ei 
(păgânii) rezemându-se pe minciună, toate le fac ca să-şi acopere ruşinoasele lor dogme; iar 
noi, cei ce suntem slujitorii adevărului, nu putem nici să deschidem gura; cum n-au să 
prihănească (învinuiască) credinţa noastră că este slabă? Cum n-au să-şi dea cu părerea că 
religia noastră este o înşelăciune şi o nebunie? Cum n-au să hulească pe Hristos că este 
un făţarnic şi amăgitor?” (Omilia 17, la loan). 


110. Cei ce spun basme sunt grețoşi 
şi neînvățați — Creștinii trebuie să ştie credința lor, 
precum meşterii ştiu meşteşugul lor... 


Vedeţi, fraților, ce rele se nasc din povestirea basmelor? Vedeţi că basmele 
pricinuiesc şi hule asupra lui Hristos şi a credinței? şi de aceste hule, voi sunteți 
pricinuitori, care nu vă erijiți să citiți cuvintele dumnezeieştii Scripturi şi ale credinței 
voastre, ci citiți poveşti şi vă îndeletniciți la cele nefolositoare şi deşarte; pentru aceea 
scrie condeiul cel aurit al lui loan: „lar acestei hule, noi suntem cauza, că nu vrem să 
luăm aminte la cuvintele cele pentru buna credință; ci ca de prisos socotindu-le, ne grijim 
numai de cele pământeşti” (Omilia 17, la loan). 

Pentru aceasta încetaţi, vă rog, fraţii mei creştini, încetaţi pentru dragostea lui 
Dumnezeu de a mai citi cărți care cuprind basme, îngreţoşați-vă de a mai spune şi a 
mai asculta pângăritele şi înşelătoarele poveşti ale păgânilor, fiindcă înțeleptul Sirah 
zice că omul care povesteşte basme este greţos, neplăcut şi n-are nici un har. Căci, 
basmele se spun nu de gura bărbaţilor înţelepţi şi cucernici, ci de a celor neînțelepți 
şi nebuni: „Omul nemulțumitor este poveste fără de vreme, pururea va fi în gura 
celor neînvăţaţi” (Sirah 20, 20); iar mai ales nevoiţi-vă să citiți Sfânta Evanghelie, 
Faptele Apostolilor, creştineasca învățătură a credinţei şi celelalte cărți folositoare 
de suflet ale dumnezeieştii Scripturi şi ale Sfinților Părinți; întru care se află 
cunoştinţa adevărului, viaţa cea veşnică, desfătarea sufletelor voastre şi mântuirea, 
precum a zis Domnul: „Cercetaţi Scripturile, că vouă vi se pare întru dânsele a avea 
viaţă veşnică” (loan 5, 39). 

Acestea să le povestiți totdeauna, pe acestea să iubiţi a le auzi şi la biserică, şi în 
casa voastră, şi pe cale, şi în ateliere, şi înlăuntru, şi afară, şi pretutindeni. Fiindcă, cu 
adevărat, este ruşine mare şi lucru nepotrivit după dumnezeiescul Hristostom: „Doctorul, 
adică ţesătorul, croitorul, cizmarul şi îndeobşte orice meşter, să ştie de aproape 
meşteşugul său şi să dea răspuns pentru el, iar creştinii să nu ştie a da răspuns pentru 
credinţa lor?” (Omilia 17 la Ioan). 


111. Ce sunt glumele şi ce rele nasc — 
Ce sunt râsurile şi ce rele pricinuiesc 


Afară de cele zise până acum, că nu se cuvine creştinilor să spună sau să facă 
glume, ghiduşii şi să râdă (care este a 3-a) poate să se dovedească şi din altele, dar mai cu 
seamă; a) din acest lucru, din firea glumeţilor şi din râs; şi b) din răutățile şi vătămările pe 
care le pricinuiesc. 

Întâi, fiindcă glumele şi şăgile sunt o risipire a unirii şi a rugăciunii minţii; precum 
adeverează Marele Vasile zicând: „Nici la cuvintele şăgalnicilor şi ale oamenilor 
pricinuitori de râsuri, care au obicei mai ales a dezlega puterea firii sufletului, să nu luăm 
aminte” (Epistola 1), pentru că ele sunt o ameţeală şi schimbare a aşezării gândurilor şi 
o surpare şi cădere din partea cea mai de sus, nepătimaşă şi stăpânitoare a sufletului, în 
partea cea mai de jos, pătimaşă şi robită. 

Al doilea, glumele şi şăgile, după dumnezeiescul Hrisostom, fac sufletul moleşit, 
năpăsător şi trândav. Glumele nasc înjurături, cuvinte ruşinoase, vătămări sufleteşti, râsuri 
şi hohote şi mai pe urmă dau în curvie: „Gluma face pe suflet moleşit, nepăsător şi 
trândav, aceasta naşte şi ocări de multe ori şi pricinuieşte războaie; că din glume, câte 
călcări de jurământuri! Câte vătămări! Câte cuvinte de ruşine! Din acestea se nasc şi se 
înmulțesc răutăţile şi de multe ori se sfârşesc în curvie” (Cuvântul 17, la cea către 
Efeseni). 

Pentru aceasta a zis şi cuviosul Isaia: „Din patru lucruri se înmulțește curvia 
trupului: din somn până la sațiu, din mâncare până la saturare, din glume şi împodobirea 
trupului”. Asemenea şi râsurile, după acelaşi Hrisostom, slăbănogesc întreaga 
înțelepciune, izgonesc cucernicia şi uită frica lui Dumnezeu. Râsurile nu se tem de 
moarte, nici de înfricoşata judecată, nici de veşnica muncă. Râsurile sunt ducătoare în 
curvie şi pricină defăimării. „Înfricoşat este a se slăbănogi cineva cu gluma, pentru că râsul 
dezleagă legătura întregii înțelepciuni, râsul izgoneşte cucernicia, râsul nu-şi aduce aminte 
de frica lui Dumnezeu, râsul nu se teme de înfricoşarea gheenei şi este ducător în curvie; 
facerea râsurilor e pricină de defăimare” (Cuvânt că nu trebuie a glumi pustnicii ). 

Deci, fiindcă glumele şi râsurile de la sine sunt atât de rele şi pricinuiesc atâtea 
vătămări, pentru aceea trebuie să fie departe de viaţa creştinilor, care trebuie să fie sfântă, 
cinstită, paşnică, întreg înțeleaptă şi mai presus de orice răutate şi păcat. 


112. Ce este glumeţul? 


Şi iarăşi, glumeţ şi şăgalnic va să zică, după Hrisostom, este un om împestriţat la 
obiceiuri, neaşezat la minte, lesnicios şi uşor de schimbat la chip, care imită pe orice om 
şi orice asemănare, la glas, la mers şi la toate celelalte, silindu-se cum să născocească şi 
cum să inventeze bârfeli şi luări în râs la fiecare. Glumeţul, de multe ori, intră şi în luptă 
şi vrăjmăşie cu aceia pe care îi ia în râs; atât când ar fi ei de faţă, cât şi în lipsa lor. Deci, 
creştin şi glumeţ sunt două lucruri potrivnice; şi pe cât este departe cerul de pământ, aşa 
şi creştinul trebuie să fie departe de glume şi luări în râs. „Şăgalnic se zice cel felurit, cel 
lesnicios a se închipui întru toate, cel ce se află în tot locul, cel care e departe de cei ce 
slujesc lui Hristos — care este piatra cea tare. Acesta imită forma oricărui om, şi cuvântul, 
şi mersul, şi râsul, şi toate; acesta încă şi luări în râs născoceşte. A lua în râs cineva pe 
altul este nepotrivit petrecerii creştineşti şi e silit unul ca acesta să primească şi vrăjmăşie 
de prisos de la cei ce sunt luaţi în râs de către el, ori de sunt de faţă, ori de nu sunt de față 
ca să-l audă.” (Cuvântul 17, la Efeseni ). 


113. Glumeții şi pe cele dumnezeieşti le iau în râs 
Dar nu numai atât, glumele şi şăgile au intrat încă şi în lucrurile cele sfinte ale 
Bisericii; că glumeţii şi luătorii în râs au îndrăznit neruşinaţii să ia în batjocură până şi 


dumnezeieştile cuvinte ale Sfintei Scripturi; şi îndrăznesc să adauge la dumnezeieştile 
Scripturi alte cuvinte batjocoritoare ale lor ori să scoată din ele, sau să schimbe cuvintele 

Scripturii; sau în cele din urmă, aceleaşi cuvinte ale Scripturilor să le potrivească cu alte 
lucruri necuviincioase şi necinstite. 

Aşa, unii dintre ei, în vremea dumnezeiescului Hrisostom, punând masa şi 
îndemnând copiii lor ca să mănânce, schimbau acel sfințit cuvânt al lui David, ce zice: 
„Luaţi învățătură ca nu cândva să se mânie Domnul”, şi îl ziceau schimbat către copiii 
lor, aşa: „Luaţi, băieţi, nu cumva să se mânie pântecele”; şi iarăşi, alţii ziceau: „Vai ţie, 
mamona, Şi celui ce nu te are pe tine”; şi altele multe, pentru care hotărât a zis limba cea 
de aur şi bine grăitoare: „Că unde nu este încă boala aceasta? Acum şi în biserică s-a băgat, 
acum şi de Scripturi s-a atins. S-a întâmplat oarecine fiind la oarecare din cei ce se făleau 
pentru cunoştinţă... şi blidul înainte punându-l, zicea: Apucaţi băieţi, ca nu cumva să se 
mânie pântecele; şi alții zic: Vai ţie, mamona, şi celui ce nu te are pe tine; şi multe ca 
acestea necuviincioase le-a adus gluma” (Cuvântul 17, la cea către Efeseni). 

Aşa şi cei din vremile noastre, mulți stând la masă şi având vreun peşte mare şi bun 
înaintea lor, schimbă prea îndrăzneții cuvintele dumnezeieştilor Scripturi în 
dezmierdata şi prea puturoasa lor desfătare; şi tăind capul peştelui, zic despre el: „În capul 
cărții este scris pentru mine”; iar tăind mijlocul, zic: „Aţi auzit că Mesia vine” şi pe 
urmă tăindu-i coada, zic: „Frumos era şi bun la mâncare rodul ce m-a omorât”. Şi 
acestea, cine le zic? Oamenii înţelepţi şi cu minte, iar de multe ori şi sfințiți şi clerici. 
Oare câţi zic aceste cuvinte, nu sunt vrednici să se pogoare foc din cer şi să-i ardă? Da, 
aşa hotărăşte Auritul Sfânt: „Oare nu sunt vrednice acestea de trăsnete?” (Omilia 17, 
către Efeseni). 


114. Creştinii nu se cade a citi cărți ce cuprind râsuri şi glume 


Dar ce voi zice pentru acei spurcați oameni care au alcătuit cărticica numită „A 
Spânului” şi au dat-o şi în tipar? Care toată slujba sfintei Biserici a lui lisus Hristos, cu 
care cântăm şi slavoslovim pe Dumnezeu şi pe toți sfinţii, au potrivit-o şi schimbat-o, 
urgisiții de Dumnezeu, în prihănirea spânilor. O, blestemații de Dumnezeu! O, prea 
necredincioşii! O, prea spurcaţii! Toate duhurile cele necurate şi antihristice au intrat în 
inima acelui pângărit care a alcătuit această cărticică şi l-au împins ca să batjocorească şi să 
defaime dumnezeieştile şi sfintele cuvinte. 

De aceea păziți-vă, frații mei creştini, pentru dragostea lui Dumnezeu; păziți-vă 
bine, să nu citiți niciodată acea blestemată cărticică, ci, când o veţi găsi undeva, să o 
aruncaţi în foc. Că cine o va citi sau o va asculta cu dulceaţă citindu-se, nu mai este creştin, 
ci luptător de creştini şi se anatematiseşte de canonul 63 al Sinodului ecumenic VI. Tot 
aşa să vă păziți a nu citi nici cărticica lui „Bertold”, pentru mulțimea luărilor în râs ce 
cuprinde şi alte asemenea cărți. 


115. Că glumele pricinuiesc şi moarte 


Să vă spun lucruri încă şi mai înfricoşate? Glumele şi şăgile, de multe ori, 
pricinuiesc chiar moarte celor ce le întrebuințează; probă că acestea sunt adevărate 
dovedesc istoriile care le-au lăsat cei din vechime. Căci citim la istoricul Corneliu Tacitul: 
„Uestin, guvernatorul împăratului Neron, fiindcă lua în râs pe Neron, că era tâmpit şi 
trândav, a poruncit împăratul colonelului Girelan să-l prindă cu ostaşii şi aducându-l la 
baie, acolo i-a deschis toate vinele trupului şi înlăuntrul acelei călduri, scurgându-1-se 
sângele, a murit. Tot aşa a pătimit şi Seneca, acel stoic filosof. Că şi acesta luând în râs 
bărbăţia împăratului Neron, când trecea cu careta şi-i auzea glasul cum cântă; pentru aceste, 
zic, luări în râs, a poruncit împăratul şi i-a deschis vinele la amândouă mâinile şi acolo 

curgându-i sângele, l-a lăsat să moară. Şi mulţi alţii, în diferite vremi, au luat felurite 
pedepse pentru glumele şi şăgile lor*. 


116. Cei ce râd gonesc din sufletul lor frica lui Dumnezeu 


Vedeţi, frații mei creştini, ce mari răutăți pricinuiesc glumele? Aţi auzit la ce 

grad înaintează oamenii cei şăgalnici, până acolo, încât să ia în râs şi dumnezeieştile şi 
sfintele lucruri? Într-atât, încât să ia în batjocură şi pe însuşi Dumnezeu? Până într-atât, 
să primească şi moarte rea! Pentru aceasta, frații mei creştini, încetaţi, vă rog, de a mai 
glumi şi de a mai râde, ca să nu izgoniți din sufletele voastre frica lui Dumnezeu, care e 
pricinuitoarea faptei bune şi a tot binele; că dacă veţi izgoni frica lui Dumnezeu, cu 
adevărat aveți să grămădiţi asupra voastră toate răutățile ce am zis mai sus, care se nasc 
din glume şi şăguiri. Voiţi să vă încredințaţi şi din întâmplări cu lucru, că cei ce râd n-au 
frica lui Dumnezeu în inimile lor? Urmaţi-mi să mergem la Palestina. Acolo unde avea 
întins cortul său patriarhul Avraam, i s-a arătat Dumnezeu lui (Avraam) în chip de trei 
bărbaţi şi i-a făgăduit că femeia lui, Sarra, va naşte fiu: „lată, când mă voi întoarce, 
voi veni la tine în vremea aceasta şi în ceasurile acestea şi va avea fecior Sarra, 
femeia ta” (Facerea 18, 10). Sarra sta însă dinapoia uşii cortului şi cum a auzit acest 
cuvânt, a râs întru sine, socotind că este cu neputinţă să nască, pentru bătrâneţea ce avea 
şi ea, şi Avraam. .„Şi a râs întru sine Sarra zicând: Încă nu mi s-a făcut aceasta până acum, 
şi Domnul meu este bătrân” (Acolo, 12). 
De acest râs pe care l-a făcut Sarra, i-a părut rău lui Dumnezeu; pentru aceea a 
început să mustre pe Sarra de ce a râs: „ŞI a zis Domnul către Avraam: pentru ce a râs 
Sarra întru sine zicând: au doară cu adevărat voi naşte, bătrână fiind?” (Acolo 13). Sarra, 
îndată ce a auzit acestea, s-a temut şi a început să tăgăduiască cum că n-a râs; iar Dumnezeu 
a dojenit-o iarăşi, căci cu adevărat a râs: „ŞI a tăgăduit Sarra zicând: n-am râs, pentru că 
s-a temut; şi au zis către ea; ba, ai râs” (Acolo). Socotiţi bine, fraților, aceste cuvinte ale 
Sfintei Scripturi, că arată lămurit că Sarra, pentru aceasta a râs, fiindcă a uitat şi a lepădat la 
o vreme din inimă aducerea aminte de frica lui Dumnezeu; dar când şi-a adus aminte 
iarăşi de frica lui Dumnezeu şi a pus în inimă pomenirea Lui, atunci a căutat să 
tăgăduiască că a râs. 


117. Lui Dumnezeu îi pare rău de râsuri şi le pedepseşte 


Acum, dacă i-a părut rău lui Dumnezeu că a râs Sarra, cu toate că a avut oarecare 
arătată pricină binecuvântată să râdă, cu cât mai mult îi pare rău lui Dumnezeu, când voi, 
creştinii, râdeți fără să aveţi vreo pricină binecuvântată? Şi se împlineşte părerea filosofului 
care zice: „Râde nebunul nefiind pricină de râs”. Şi dacă Dumnezeu a dojenit pe Sarra 


28 Aşa împăratul Spaniei cu numele Ramir, fiindcă nişte senatori defăimau slava lui cu glume şi cu cuvinte de 
râs, într-o zi a zis către ei: „Unii oameni vorbeau multe, dar la glasul unui clopot, toţi voiau să tacă; iar 
glasul clopotului a fost aşa: în ziua următoare, s-a văzut în ulița cetății un clopot mare pe o masă şi 
împrejurul clopotului erau multe capete tăiate ale dregătorilor care îl luaseră în râs. 

Deasupra clopotului însă era o hârtie lipită, ce avea aceste cuvinte: „Vulpea nu avea cu cine să 
glumească“. Şi cu adevărat, acesta a fost clopotul care i-a făcut să tacă pe toţi, alții cu moarte şi alții cu 
frică. Aşa că gluma aceasta a sfârşit toate glumele. Pentru aceea prea înțelept a fost acel bătrân Polian care, 
fiind poftit de August Cezar să dea răspuns de satiriceştile glume pe care însuşi împăratul le scrisese, a zis 
aceste cuvinte înțelepte: „Eu nu voiesc să scriu contra aceluia care poate să mă scrie în catagrafie, adică, să 
mă osândească la moarte“. Fiindcă nu e bine a glumi cineva şi a juca cu leii, nici însuşi hrănitorul de lei, 
care are îndrăzneală şi cunoştinţă cu ei; precum a zis un învățător de moravuri: Că jocul se face ruptură, iar 
îngâmfarea coboară la moarte. 

pentru că a râs, dar nu cu vreo precugetare şi gătire, ci din întâmplare şi după vreme; cu 
cât oare mai mult are să vă dojenească şi să vă certe pe voi, cei ce faceți atâtea pregătiri, 
atâtea planuri, cum să râdeți şi să faceți şi pe alţii să râdă? Cu mult mai mult vă va certa 
pe voi care spuneţi atâtea cuvinte şăguitoare şi luări în râs. lar dacă Dumnezeu a 
mustrat şi a prihănit pe Sarra că a râs, dar nu cu hohot şi cu sunet, ci întru sine, adică în 
tăcere şi netulburată, fără să o audă cineva, numai cu o surâdere şi zâmbet al feţei; cu 
mult mai mult, fără asemănare, vă va mustra şi prihăni pe voi, cei ce ca nişte nebuni şi 
nepricepuţi înălțați glasul vostru când râdeți, încât pârâie obrajii voştri de râs, precum 
pârâie spinii când ard pe foc. 

De aceea zice Solomon: „Că precum este trosnetul spinilor sub căldare, aşa este 
râsul nebunilor” (Eccl. 7, 7). Cu cât mai mult va prihăni pe voi care din râsurile cele 
peste fire şi din multa vărsare şi lățire a inimii voastre, fierb toate umezelile, încât 
scoateţi şi lacrimi din ochi? (şi aceasta se numeşte fierbere de râs, de care spune Grigorie 
Teologul: „Râsul cel fără rânduială scoate şi lacrimi”). Şi ca să zic în scurt, dacă 
Dumnezeu a certat râsurile în anii cei din vechime, cei înaintea Legii şi a Evangheliei, 
în care oamenii erau noi-începători, ca nişte copii mici şi a certat acestea nu în faţa unui 
bărbat, ci a unei femei, care este fireşte neam slăbănog şi iubitor de râs; cu mult mai 
mult va certa pe cei ce râd şi glumesc în timpul acesta, pe cei după lege şi în darul 
Evangheliei, în care oamenii au ajuns la bărbat desăvârşit şi la măsura vârstei plinirii lui 
Hristos, precum scrie Pavel. 


118. Cât de mare este numele creştinismului 
şi nu se cade să se necinstească 


Ruşinați-vă deci, fraților, ruşinaţi-vă şi încetaţi de a mai grăi cuvinte ruşinoase, 
de a băsmui şi a mai spune glume şi a râde. Ruşinaţi-vă întâi: de numele creştinătăţii pe 
care îl aveţi şi care este cinstit şi sfânt şi mai mare decât toate numele şi vredniciile 
împăraților, consiliaţilor, deputaților, stăpânitorilor şi ale tuturor oamenilor celor cu 
dregătorii din această lume; pentru aceea nu mai vorbiţi cuvinte nevrednice de acest sfânt 
nume, nici să faceţi lucruri nevrednice creştinătăţii. Şi precum aveţi nume cinstit şi sfânt, 
aşa să fie şi toate cuvintele voastre, sfinte şi plăcute lui Dumnezeu, drese cu sarea 
cunoștinței creştineşti şi a dumnezeiescului Dar, precum vă porunceşte Pavel: „Cuvântul 
vostru totdeauna să fie cu har, dres cu sare, ca să ştiţi cum se cade vouă a răspunde 
fiecăruia” (Coloseni 4, 6). Iar dacă cândva, diavolul sau gândul cel rău şi vicleanul 
obicei vă îndeamnă dinlăuntru pe vreunul să spuneţi cuvinte ruşinoase sau poveşti, sau 
glume şi râsuri, îndată aduceți-vă aminte de numele creştinesc ce îl aveţi şi ziceți întru sinea 
voastră aşa: Noi ne numim creştini şi avem nume sfânt şi mare şi cum să-l necinstim cu 
cuvinte ruşinoase? Cum îl vom spurca cu povestiri necuviincioase? Cum îl vom defăima cu 
glume şi cu râsuri? Şi aşa cu amintirea aceasta, izgoniți îndemnarea diavolului şi gândul cel 
viclean. Tot aşa să faceți şi la orice păcat, la care vă îndeamnă vrăjmaşul şi cu lesnire îl 
veţi opri. Acest nume creştinesc este de-ajuns singur a vă îndemna să faceți prea cu căldură 
toată fapta bună, după cum zice dumnezeiescul Hrisostom: „Acum un nume toţi avem şi 
decât toate mai mare, adică, ne numim creştini; deci, această numire a noastră e mai mult 
decât toate altele, ca să ne îndemne şi să ne facă mai sârguitori spre lucrarea faptei bune. 
Şi să nu lucrăm ceva nevrednic acestei numiri; ci după ce am înţeles vrednicia acestei 
prea mari numiri a lui Hristos, să ne ruşinăm de mărimea acestei numiri” (Omilia 19 la 
Ioan). 

119. Nimic nu foloseşte numele creştinului, 
fără cuvintele şi lucrurile cele bune 


Pentru că ce folos, fraților, a vă numi creştini şi apoi să grăiți cuvinte şi să faceți 
lucruri drăceşti împotriva creştinismului? Creştini şi vorbitori de cele ruşinoase? 
Creştini şi bârfitori? Creştini şi şăgalnici şi măscărici? Creştini şi pricinuitori de râsuri? 
Acestea sunt lucruri nepotrivite şi potrivnice, precum este dimpotrivă apa cu focul, 
lumina cu întunericul şi binele cu răul. Pentru aceea siliți-vă a vă face vrednici acestui 
sfânt nume al creştinilor, cu creştineşti şi cinstite cuvinte şi lucruri, precum vă 
porunceşte purtătorul de Dumnezeu Ignatie: „Să ne facem deci vrednici numelui ce am 
luat, că cine se va numi cu alt nume afară de acesta, acesta nu este de la Dumnezeu şi încă 
n-a primit proorocia care zice pentru noi: că se va numi cu nume nou, cu care Domnul îl va 
numi pe el şi va fi popor sfânt, care s-a şi împlinit în Siria. Pentru că în Antiohia au făcut 
ucenicii creştini” (Epistola 3, către Magnesieni). Că având cuvinte cinstite, sfinte şi lucruri 
creştineşti, atunci sunteţi vrednici să vă numiţi şi creştini, precum iarăşi acest purtător de 
Dumnezeu Ignatie zice: „Că nu numai să zic, ci şi să voiesc, după cum nu numai să mă 
numesc creştin, dar să mă şi aflu; că dacă în adevăr mă voi afla, atunci pot să mă şi 
numesc” (Epistola 12, către Romani). 


120. Vremea cea de acum este vremea plângerii şi a lacrimilor 


Al doilea, ruşinați-vă, fraților, de vremea acestei vieți, pentru că această vreme 
— cum am zis la început — nu este vremea glumelor şi a râsului, ci este vremea 
plângerii şi a lacrimilor şi voi, creştinii, râdeți şi glumiți? „Vremea aceasta nu e a 
râsului, ci a plângerii, a întristării şi a tânguirii, iar tu râzi?” (Hrisostom, Omilia 17 la 
cea către Efeseni). Şi iarăşi: „robie şi luptă şi sudori, iar tu râzi?” (Cuvântul 15 la cea 
către Evrei). Această vreme este de război, şi voi şedeți, glumiţi şi vorbiți nebunii? Şi 
care ostaş se duce vreodată la război şi după aceasta, lasă lupta ce o are cu vrăjmaşul şi 
şade şi glumeşte? Nu vedeţi că diavolul aleargă în sus şi în jos, răcneşte ca un leu, 
scrâşneşte din dinţi, scoțând foc din gura lui şi caută pe cine să răpească dintre voi să-l 
arunce în pierzare, iar voi, ticăloşilor, şedeți fără de grijă, râdeți şi glumiţi? „Cine este acel 
luptător care, venind la locul cel de luptă, lăsând lupta pe care o are cu potrivnicul său, 
vorbeşte glume? Stă diavolul asupra şi înconjoară urlând ca să răpească, toate le mişcă, toate 
le întoarce asupra capului tău şi scrâşneşte cu dinții, foc scoțând asupra mântuirii tale; iar tu 
şezi, spui glume şi vorbeşti cele ce nu se cuvin” (Acolo). 


121. Viaţa creştinului este loc de luptă şi de nevointă 


Nu vedeţi, zice acest Hrisostom, cum ostaşii care se află la războiul cel simţit îşi au 
fețele întristate, ochii serioşi, sprâncenele înspăimântate, inima deşteaptă şi strâmtorată, 
mintea adunată, tremurând şi limba tăcând? Nu vedeţi cum au în toate mădularele lor prea 
bună întocmire, care, nu numai că nu spun vreo glumă sau şăguire, dar nici cuvânt simplu 
şi cum s-ar întâmpla nu scot din gura lor, şi voi, creştinii, care vă aflaţi în războiul cel 
nevăzut şi aveţi a face, nu cu vrăjmaşii simțiţi, ci cu demonii cei nevăzuți, voi, zic, şedeţi şi 
vorbiţi cuvinte ruşinoase, băsmuiţi, glumiţi, spuneți şăgi şi râdeți? „Joci şi te desfătezi şi 
spui glume şi pricinuieşti râs şi socoteşti de nimic acest lucru?” (Acolo). 

Nu vă învăţaţi şi de la Dreptul lov, şi de la Apostolul Pavel, că viaţa omului este 
un loc de luptă şi un război întru care se fac luptele? Şi puitor de nevoinţă al acestui război 
este Hristos; iar nevoitori (luptători) creştinii, iar vrăjmaş este diavolul şi dracii lui; iar 

privitori ai acestei lupte sunt îngerii? Că zice lov: „Au nu este luptă viața omului pe 
pământ?” (lov 7,1); dar şi Apostolul deşteaptă pe creştini şi-i înarmează cu armele cele 
duhovniceşti zicând: „Îmbrăcaţi-vă întru toate armele lui Dumnezeu, ca să puteţi sta 
împotriva meşteşugirilor diavolului; căci nu este nouă lupta împotriva trupului şi a 
sângelui; ci împotriva începătoriilor şi a domniilor, şi a stăpânitorilor întunericului veacului 
acestuia, împotriva duhurilor răutăţii întru cele cereşti” (Efeseni 6, 11). Ce va să zică: 
„întru cele cereşti?” Adică, pentru cereştile bunătăţi, pe care caută creştinii să le 
moştenească, pentru acestea îi luptă dracii; precum tâlcuiesc această zicere marele 
Hrisostom şi Teodorit. 

Deci, în lupta aceasta, câți creştini voiesc să biruiască şi să ia cununi de la puitorul 
de nevoinţă Hristos, se cuvine a ţine în gura lor, nu cuvinte ruşinoase, basme, glume şi 
râsuri; căci, de vor ţine unele ca acestea, se biruiesc şi se ucid de vrăjmaşi; ci trebuie să 
țină în gură cuțit şi sabie. Şi deci, care e cuțitul acesta şi sabia? Este sfânta rugăciune, este 
sfânt numele lui lisus Hristos, adică: „Doamne Iisuse Hristoase, Fiul lui Dumnezeu, 
miluieşte-mă”, sunt dumnezeieştile cuvinte ale Sfintei Scripturi, cu acestea junghie creştinii 
şi omoară pe vrăjmaşii lor diavoli. Aşa însuşi Pavel înarmează gura creştinilor ce se luptă 
în acest nevăzut război şi le spune: „Şi coiful mântuirii luaţi, şi sabia Duhului care este 
cuvântul lui Dumnezeu” (Acolo, 17). 


122. Vremea aceasta este a semănatului, iar nu a secerişului 


Afară de acestea, vremea acestei vieți nu este a secerişului, ci a semănatului. Căci, 
precum plugarii cei înţelepţi, cu osteneală şi cu durere, cu plângeri şi tânguiri seamănă în 
timpul toamnei, iar când vine secerişul, seceră rodurile pe care le-au semănat cu bucurie şi 
cu veselia inimii lor, precum aceasta o zice şi proorocul David: „Mergând, mergea şi plângea 
aruncând seminţele sale. Şi venind, vor veni cu bucurie luându-şi mănunchele sale”. 
(Ps. 125, 6). 

Tot aşa şi creştinii cei înţelepţi, în vremea aceasta se întristează şi plâng pentru 
păcatele lor şi se ostenesc a sădi în inima lor bunele seminţe ale faptelor bune; iar în ceea 
ce va să fie, a învierii, atunci se vor bucura şi vor râde pururea, pentru secerişul şi 
îndulcirea bunătăţilor pe care le vor lua; precum spune şi Marele Vasile, graiul cel mai 
de sus al lui David tâlcuindu-l şi zicând: „Deci, câţi în zilele acestui veac care este spre 
sfârşit şi se pleacă către apusul său, au petrecut zilele plângându-şi păcatele lor; aceştia 
când va veni adevărata dimineaţă, atunci se vor bucura. Fiindcă, cei ce seamănă acum cu 
lacrimi, cu bucurie vor secera; adică, în cel ce va să fie” (Tâl/cuire la Psalmul 29). 

Şi iarăşi, precum lucrătorii de pământ cei necunoscători şi proşti, dacă în vremea 
toamnei nu voiesc a se osteni să semene, ci lăsând semănatul, umblă încoace şi încolo, 
jucând, şăguind şi râzând şi când vine vremea secerişului, atunci caută să semene; aceştia 
nu numai că se iau în râs de toți pentru nebunia şi necunoştinţa lor, dar şi lucruri care 
sunt cu neputinţă încearcă a le face; pentru care şi lipsiţi fiind de hrana cea de toate zilele, 
pier de foame, precum zice dumnezeiescul Hrisostom: „Dacă cineva, în vremea 
semănatului nu va arunca seminţele, ci la seceriş va semăna, nimic nu va izbuti, ci va fi 
şi de râs” (Cuvântul 25, la cea de la loan). Aşa şi creştinii cei neînţelepți care nu plâng 
acum şi nu se întristează, ci umblă în sus şi în jos, vorbind cuvinte de ruşine şi basme, 
glumind şi râzând, atunci la a doua venire, vor căuta să se ducă să semene ca cele cinci 
fecioare nebune şi să pună untdelemnul faptelor bune în vasele sufletelor lor; dar în zadar. 
Deoarece mirele îi va închide afară de cămară şi vor rămâne întristați şi flămânzi, cu 
neîncetată întristare şi foame veşnică; care să nu fie, ca să pătimiţi şi voi, frații mei 
creştini. 

123. Domnul în toată viaţa lui n-a râs, dar a plâns de patru ori 


Al treilea, ruşinați-vă, fraților, de viaţa şi pilda pe care ne-a lăsat-o Domnul 
nostru lisus Hristos. Pentru că El, în toată înconjurarea petrecerii Lui pe pământ, nu se 
vede scris în nici un loc al Sfintei Evanghelii ca să fi râs, după Marele Vasile, care zice: 
„Şi Domnul, se vede că suferinţele cele spre trebuinţa trupului le-a răbdat şi câte mărturisesc 
faptă bună, adică, osteneală şi către cei întru întristări milostivire; iar a râde însă, nicidecum 
n-a primit, după cât ne învăţăm din spusele Evangheliilor” (Hotar pe larg. 17). Ba încă, 
găsim scris că El singur cu lucrul a plâns de patru ori: 

- când a înviat pe Lazăr cel mort de patru zile, precum zice loan Evanghelistul în cap. 
11; 

- când şedea pe mânzul asinei şi venea în Ierusalim, văzând de departe cetatea, a 
plâns pentru ea, cum zice Evanghelistul Luca: „Şi dacă s-au apropiat, văzând cetatea, 
au plâns de dânsa” (Luca 19, 41); 

- când s-a apropiat vremea patimii, s-a tulburat şi a zis: „Acum sufletul meu s-a 
tulburat şi ce voi zice: Părinte, mântuieşte-mă de ceasul acesta” (loan 12, 27) şi 
după cum dovedeşte Apostolul Pavel, zicând: „Carele în zilele trupului său, cereri şi 
rugăciuni către Cela ce putea să-L mântuiască pe Dânsul din moarte, cu strigare tare şi cu 
lacrimi aducând, şi fiind auzit pentru buna Sa cucernicie” (Evrei 5, 7); 

- când a mărturisit lămurit şi a zis că are să-L vândă unul din ucenicii Săi, precum zice 
loan: „Acestea zicând Iisus, s-a tulburat cu Duhul şi a mărturisit şi a zis: Amin, Amin, 
grăiesc vouă, că unul din voi mă va vinde” (loan 13, 21); căci tulburarea aceasta plâns se 
înțelege, după Hrisostom (Cuvântul 15 la cea către Evrei), pe care l-a făcut Domnul, 
întristându-Se pentru pierzarea lui Iuda. 

Deci, Domnul nu numai că a plâns cu lucrul, dar şi cu cuvântul şi învăţătura Sa; pe 
cei ce plâng şi se întristează în viaţa cea de acum, i-a fericit şi lăudat zicând: „Fericiți 
sunteţi cei ce plângeţi acum, că veţi râde” (Luca 6, 21); iar pe cei ce râd, din contră, i-a 
ticăloşit şi i-a plâns zicându-le: „Vai vouă, celor ce râdeţi acum; că veţi plânge şi vă 
veți tângui” (Acolo, 25). 


124. Râsurile nu sunt ale creştinilor 


Auziţi voi, cei ce glumiți? Auziţi voi, cei care râdeți? Hristos a fost fără păcat şi a 
plâns; iar voi, ticăloşilor care sunteţi plini de păcate, râdeți? Hristos a lăcrimat, nu pentru 
păcatele Sale, ci pentru păcatele oamenilor, iar voi nici măcar pentru păcatele voastre nu 
plângeți, ci râdeţi? Hristos este învățătorul vostru şi voi, creştinii, sunteţi ucenicii Lui. 
Hristos este chip şi pildă şi începătorul vieții şi mântuirii voastre, a creştinilor, şi voi, 
creştinii, trebuie să urmaţi în urma Lui, precum zice Petru, căpetenia Apostolilor: „Căci 
şi Hristos a pătimit pentru noi, nouă lăsându-ne pildă, ca să urmăm urmelor Lui” 
(I Petru 2, 21). 

Deci, dacă Hristos, dascălul vostru, a glumit, glumiţi şi voi care sunteți ucenicii Lui. 
Dacă Hristos, pilda vieţii voastre, a râs şi voi urmaţi-l Lui şi râdeţi şi voi; iar dacă Hristos 
n-a glumit, nici n-a râs vreodată în toată viaţa Lui, cum vouă, nepricepuţilor, nu vă e ruşine 
să râdeți şi să glumiţi? „Hristos S-a răstignit, îți zice Hrisostom, pentru ale tale răutăți; iar 
tu râzi? Acela s-a lovit peste obraz cu palma şi de atâtea ori a pătimit pentru păcatele tale, 
iar tu te veseleşti şi te desfătezi? şi cum nu mai mult, îl vei întărâta pe El?” (Cuvântul 17 la 
cea către Efeseni). Glumele şi râsurile nu sunt ale creştinilor care sunt ucenicii şi urmaşii 
lui Hristos, nu! Ci sunt înseşi ale evreilor, ale elinilor, ale turcilor şi ale celorlalte 
neamuri. Şagă şi râsul nu sunt ale celor străini şi nemernici pe pământ, ale celor ce nu 
sunt din lumea aceasta, ale celor ce n-au aici patrie şi cetate, care sunt creştini; ci sunt ale 

oamenilor celor pământeşti şi lumeşti, ale celor ce n-au nădejde de mântuire, nici moştenire 
în ceruri; după cum a zis Hrisostom: „Râsul este al lumii acesteia” (Acolo). Deci, glumele 
şi râsurile nu sunt ale creştinilor care umblă pe calea cea strâmtă şi necăjită care duce în 
viață; ci, ale păgânilor care călătoresc pe calea cea lată şi desfătată şi care duce la 
pierzare. Aşadar, una din două, creştinilor, ori să părăsiţi glumele şi râsurile, dacă voiți să 
fiți creştini într-adevăr, următori şi ucenici ai lui Hristos, ori dacă nu părăsiţi acestea, nu 
sunteți creştini adevăraţi, ci mincinoşi, nici sunteți ucenici curaţi ai lui Hristos, ci 


.2 
bastarzi””. 


125. Împotrivire şi Dezlegare. 
Glumele şi râsurile nu sunt lucruri mici şi nebăgate în seamă — 
Defăimarea celor mici şi nebăgate în seamă a născut toate relele 


Dar ce zic unii? Şi ce rău este a glumi cineva? Ce păcat este a râde? Acestea sunt 
păcate mici, adică, nici bine, nici rău, sau sunt numai nişte păcate vrednice de iertat şi prea 
mici; către care noi, în două feluri vom răspunde: întâi că, de nu ar fi fost rele glumele şi 
râsurile, ci de nimic şi nebăgate în seamă, Hristos nu avea să ticăloşească cu: „Vai! celor ce 
râd; iar când este, vai! îndată toată munca şi pedeapsa urmează”, zice Hrisostom, 
tâlcuind ce va să zică: vai! (Omilia 73, la loan). Dacă nu erau rele glumele şi râsurile, nu 
era să le oprească cu atâta seriozitate dumnezeiescul Pavel, încât să zică: glumele nu se 
cuvin nici a se numi printre creştini, necum să se facă. „lar curvia şi toată necurăţia sau 
lăcomia, nici să se numească între voi, precum se cuvine sfinților. Şi măscăricimea şi vorba 
nebunească şi glumele care nu se cuvin” (Efeseni 5, 3); precum tâlcuind Cuvântătorul de 
Aur, zice: „Dimpreună cu măscăriciunea se pune şi gluma; iar tu râzi? Vorba nebunească, 
ce este? Aceea care n-are nimic trebuincios!” (Omilia 15, către Evrei). Dacă glumele şi 
râsurile nu ar fi fost rele, nu avea să zică Solomon „că mânia este mai bună decât râsul” 
(Eccl. 7, 4). Iar fiindcă mânia se socoteşte rea, în fața celor mai mulţi, aşadar, râsul — 
decât care este mai bună mânia — este mai rău decât mânia şi, prin urmare, este chiar 
rău. Dar şi Hrisostom dovedeşte că glumele şi râsurile nu sunt lucruri de nebăgat în seamă, 
ci rele şi pricinuitoare a multor răutăţi, (Omilia 17, către Efeseni) şi noi am zis despre 
acestea la mijlocul acestui cuvânt, însă şi dacă vom presupune că râsurile şi glumele sunt 
lucruri de nimic, iarăşi nu trebuie să le facă creştinii: a) fiindcă este meşteşug diavolesc a 
face pe creştini să defaime pe cele mici şi nebăgate în seamă, după Hrisostom: „Pentru că 
şi aceasta este lucrarea diavolului, a ne face să defăimăm pe cele mici şi nebăgate în 
seamă” (Omilia 17, la cea către Efeseni); b) că din defăimarea acestor mici şi nebăgate 
în seamă şi din zicerea: acesta nu este nimic, aceea nu este nimic, căci din această 
nepăsare au intrat în viaţa creştinilor toate răutățile; precum zice Isidor Pelusiotul, 
scriind către Kir Scholasticul: „Căci a zice cineva că aceasta nu e nimic, s-a făcut 
pricină a se aduna toată răutatea în viața omului” (Epistola 17). 


? Ştiu că la şcolile păgânului Aristotel şi ale celor mai noi învățători de morală, urmaşii lui Aristotel, se învaţă şi 
este lăudată gluma ca o faptă bună, aşezată între cele două margini, a țărănimii ca o lipsire, şi a 
caraghioslâcului, ca întrecere. Insă, la şcolile Evangheliei lui Hristos şi ale dumnezeieştilor Părinţi, despre 
glumă se învaţă a fi defăimată ca o răutate, şi cei ce o uneltesc, se ceartă şi se ticăloşesc, după cum se arată în 
tot cuvântul acesta. 

Pentru aceasta şi noi, creştinii, cei ce suntem ucenici, nu ai păgânului Aristotel şi ai celor mai noi 
învățători de moravuri, ci ai lui Hristos şi ai Sfinţilor Părinţi, se cuvine să ne îngreţoşăm şi să ne întoarcem 
de la glumă, ca de la o răutate ce e contra creştinilor. Şi dacă din răpire ne plecăm la aceasta, îndată să ne 
pocăim şi să ne ocărâm pe noi înşine, ca nişte călcători ai învăţăturii lui Hristos şi ai dumnezeieştilor Părinți, 
şi de aici înainte să ne asigurăm. 

126. Râsurile şi glumele, deşi se văd mici, nasc însă pe cele mari 


Al doilea, răspundem că glumele şi râsurile se văd că sunt păcate mici şi lesne 
iertate, însă nasc pe cele mari păcate şi de moarte, precum dovedeşte Hrisostom în Omilia 
17 către Efeseni şi în a 15-a către Evrei şi în cuvântul care scrie că pustnicul nu se cade a 
lua în râs; dar şi în Omilia 86 de la Matei, unde zice: „Pentru aceasta trebuie să oprim 
începutul păcatelor şi mai ales, fie că n-ar fi fost mari cele dintâi, nici aşa se cade să 
defăimăm cele întâi greşeli; fiindcă la mai mari desfrânări ne vor împinge când se va 
lenevi cugetul. Pentru aceasta trebuie toate să le facem ca să tăiem începuturile lor. Să nu 
cauţi la firea păcatului că este mic, căci negrijindu-ne, se face rădăcina mare. Şi ia aminte: 
a râs cineva în deşert, altul l-a îndreptat; celălalt a dezlegat firea şi a zis: nimic n-am folosit 
cu aceasta; din aceasta s-a născut gluma, de aici cuvântul ruşinos, de aici faptele cele 
ruşinoase”. 

Vedeţi, fraților, voi care ziceți că glumele şi râsurile sunt păcate mici? Vedeţi cum 
acest mic a pricinuit — zice Sfântul — fapte ruşinoase? Adică, curvii, preacurvii şi culcări 
cu parte bărbătească şi alte păcate ca acestea mari şi de moarte? Zice însă şi dumnezeiescul 
Isidor Pelusiotul că răul cel ce se vede mic se sfârşeşte în mare: „Să ştii că păcatele cele 
ce se par a fi mici, mai pe urmă târăsc pe om la cele mari” (Epistola 17 către Kir 
Scholasticul); şi iarăşi zice: „că este firesc ca cele mai mari din păcate să se nască din 
cele mai mici” (Epistola 59, către Aetie). 

Pentru acestea, iubiții mei creştini, lăsați aceste pricinuiri pe care le pune diavolul 
înaintea voastră şi vă zice că glumele şi râsurile sunt lucruri nebăgate în seamă şi păcate 
prea mici; deoarece cu gândul acesta vă înşală şi din cele mici vă împinge în cele mari şi 
aşa munceşte sufletele voastre; precum zice Hrisostom: „Că diavolul, spurcat fiind, 
unelteşte multa silință şi pogorământ spre pierzarea oamenilor şi din cele prea mici aruncă în 
cele mari” (Omilia 86, la Matei). Socotiţi şi din lucrurile cele fireşti: Cât de mică este o 
scânteie? Dar acea mică scânteie aprinde un mare foc! Cât de puţină este otrava viperei? 
Dar acea puţină otravă otrăveşte un bărbat mare şi prea voinic! Tot aşa şi glumele şi 
râsurile se văd că au puţină otravă, dar omoară sufletele voastre cele nemuritoare; 
precum a zis Teologul Grigorie: 


„Scânteia, cât de mică ar fi, aprinde mare văpaie; 

Şi otrava viperei, de multe ori a omorât. 

Acestea deci văzându-le, fugi de mica lor vătămare; 
Că mică este însă, dar duce în cele mari.” 


Zice însă şi Marele Vasile că omul care în cele mici ale sale se arată trândav, să 
nu-l crezi niciodată că va procopsi întru cele mari: „Cine este trândav întru cele mici, nu-l 
crede că va putea înainta în cele mari” (Avva Isaac, Cuvântul 26, p. 145). Zice încă 
acest Sfânt Isaac că un filosof a plecat odată într-un chip nepotrivit şi nepăsător şi 
numaidecât s-a îndreptat pe sine şezând fără de veste. Şi văzându-l pe el altul, a râs pentru 
aceasta, iar el a răspuns: „Nu pentru aceasta m-am temut, ci de defăimare mă tem” 
(Acolo, p. 144). Zice încă şi Sfânta Sinclitichia: „Cel ce s-a luptat pentru cele mari, iar pe 
cele mici le-a defăimat, mult se va vătăma”. Şi iarăşi: „Cel ce spre cele mici este robit 
cu lesnire, cum va putea să se păzească de cele mari”? (Viaţa Sf. Sinclitichia). 


127. Câte rele are glumețul 


Drept aceea, încetaţi, fraților, de la cuvântările ruşinoase, încetaţi de la basme, 
încetați de a mai face glume şi încetați de a mai râde. Incetaţi de la cuvântări ruşinoase, 

deoarece din murdarele cuvântări, ajungeţi la lucruri ruşinoase, după Hrisostom care 
zice: „Cuvintele sunt acelea care duc la fapte “ (Cuvântul 17 la cea către Efeseni). 
Încetaţi de la basme, deoarece dumnezeieştii Apostoli, în Aşezământurile lor, depărtează 
de la Biserica lui Hristos pe cei ce urmează basmelor: „Dacă cineva urmează obiceiurilor 
elineşti ori iudaiceştilor basme; ori să plece de acolo, ori să se lepede” (Cartea 8, cap. 32). 

Încetaţi de a mai spune glume, căci nu este alt lucru mai ruşinos decât omul 
glumeţ; fiindcă gura şăgalnicului nu are vreun har, ci putoare şi rea putreziciune; 
deoarece în sufletul şăgalnicului locuiesc mari răutăți şi nimic bun. Cel ce glumeşte nu 
este sfânt, deoarece glumele nu sunt ale creştinilor — precum am zis mai înainte — dar 
nici ale celor de bun neam şi slobozi, ci sunt ale înşişi măscăricilor, ale linguşitorilor, ale 
femeilor curve, ale oamenilor de nimic şi neruşinaţi şi necinstiţi, ale celor ce se numesc 
cordaci” p: precum toate acestea le spune Auritul Sfânt: „Nimic nu e mai ruşinos decât 
şăgalnicul; deoarece gura lui e plină nu de har, ci de întristare; că mari răutăți locuiesc în 
sufletul şăgalnicului, mare distracție (la cele deşarte) şi pustiire; cel ce grăieşte 
deşertăciuni nu este sfânt. Nu vezi pe cei ce se numesc făcători de râsuri (măscărici), pe 
cordaci? Aceştia sunt glumeții. Scoateţi, vă rog, din sufletele voastre acest dar făr har, că 
acest lucru este însuşi al linguşitorilor, al imitatorilor de jocuri, al femeilor curve, 
departe să fie de orice suflet slobod, departe de la cei de bun neam şi chiar şi de la slugi să 
fie departe, orice este necinstit, orice este neruşinat, aceasta este şi glumeţul” (Cuvântul 
17 la cea către Efeseni). 

Încetaţi şi de a mai râde, deoarece râsurile sunt vrednice de alte râsuri şi mai cu 
seamă cele fără de rânduială şi curveşti; precum zice Grigorie Teologul în stihurile cele 
împătrite iambiceşti: 


„Tot râsul, la cei ce cugetă bine, este vrednic de râs; 
Iar mai ales la toți aceştia, mai mult însă cel curvesc”. 


Nu auziți cum Dreptul lov avea de mare faptă bună, nu numai el a nu râde, dar 
nici se însoțea cu glumeţii care fac pe oameni să râdă; pentru care şi lăudându-se, zicea: 
„ŞI de am umblat cu batjocoritorii” (lov 31, 5). Nu auzițţi pe proorocul Isaia cum 
defăima pe cei ce defăima şi se desfătează şi se bucură şi râd? Căci zice: păcatul acesta nu 
se va ierta lor, până ce vor muri? „Şi au chemat Domnul Savaot în ziua aceea plângere şi 
tânguire, radere şi încingere cu saci; iar ei au făcut veselie şi bucurie, înjunghiind viței şi 
jertfind oi, zicând: să mâncăm şi să bem că mâine vom muri. Şi descoperite sunt acestea în 
urechile Domnului Savaot, că nu se va ierta vouă păcatul acesta, până ce veţi muri” (Isaia, 
22, 12). Nu auziţi pe Solomon cum şi el leapădă râsurile şi le zice: „„Râsului i-am zis 
nebunie şi bucuriei, de asemenea, căci face acestea?” (Eccl. 2, 2), ca cele ce tulbură şi 
schimbă aşezarea sufletului; precum tâlcuieşte Marele Vasile (Hot. pe larg, 17). Nu auziți 
pe Iacov, fratele lui Dumnezeu, cum vă porunceşte să schimbaţi râsurile voastre în plâns 
şi tânguire? „„...râsul vostru spre plâns să se întoarcă şi bucuria întru tânguire” 
(Iacov 4, 9). 


128. Cum poate cineva să nu râdă, ci să se întristeze. 
Creştinii sunt lăudaţi de păgâni când nu râd. 


Dar cum veţi căpăta această întristare şi mâhnire? Dacă vă veți aduce aminte în 
toate zilele că ați păcătuit şi cu păcatele voastre aţi întristat pe Dumnezeu; dacă veţi avea 
înaintea ochilor totdeauna ceasul morţii şi frica cea mare, pe care o va pătimi sufletul 
vostru când se va despărți de trup, stând de față dracii şi căutând să-l răpească şi să-l 


30 Jucători cu mlădieri ruşinoase. 

pogoare în iad; precum zice Sfântul Efrem: „Frate, aşteaptă totdeauna ieşirea ta şi găteşte- 
te de călătoria aceea. Că în ceasul în care nu te aştepţi, va veni porunca cea înfricoşată şi 
vai celui nepregătit!” (Pentru viața duhovnicească, cap. 51). Dacă veţi cugeta în 
toată ziua la înfricoşata şi nepărtinitoarea judecată a lui Dumnezeu, la care veţi da 
răspuns cu de-amănuntul de toate lucrurile cele rele pe care le-aţi făcut; de cuvinte şi de 
gândurile pe care le-aţi primit în minte. Dacă veți cugeta neîncetat la munca cea viitoare 
pe care o vor lua cei ce n-au păzit poruncile Domnului, adică, focul cel veşnic, viermele cel 
neadormit, scrâsnirea dinților, despărțirea lui Dumnezeu şi a îngerilor, întovărăşirea cu 
diavolul şi cu dracii lui şi mai cu seamă, mâhnirea cea neîncetată şi plângerea pe care o 
vor cerca cei ce în viaţa aceasta grăiesc murdar, băsmuiesc, glumesc şi râd. 

Acestea, dacă le veți cugeta şi gândi totdeauna, frații mei, veţi putea alunga de la 
voi glumele şi râsurile şi veţi câştiga întristare după Dumnezeu şi mâhnire, care vă 
pricinuiesc în ceruri veşnică bucurie şi veselie, iar aici pe pământ, laude de la cei 
necredincioşi şi păgâni. Pentru că, văzându-vă ei mâhniţi, în jos căutând, întristaţi, strânşi şi 
cu luare-aminte, se minunează şi zic: Cu adevărat, creştinii nu se văd a fi oameni din lumea 
aceasta, ci din cealaltă. Creştinii se vede că aşteaptă să meargă în altă patrie şi pentru aceasta 
se îngrețoşează de dulceţile lumii acesteia şi nu iubesc ca ceilalți oameni să şăguiască şi să 
râdă. 

Iar necredincioşii însă, lăudându-vă pe voi, dimpreună laudă şi pe Stăpânul Hristos 
care v-a învăţat a petrece aşa; şi în felul acesta, vă faceţi pricinuitori a se lăuda Hristos de cei 
necredincioşi şi a se slăvi. Şi ce altceva poate fi mai fericit vouă, fraților, decât aceasta? De 
aceea a zis dumnezeiescul Hrisostom: „Pentru că ce poate fi mai fericit omului, decât când 
petrece aşa, încât a face pe cei ce îl privesc să se minuneze şi să zică: Slavă ţie, 
Dumnezeule, cum sunt creştinii, câtă filozofie arată, cum trec cu vederea cele de față? Cum 
pe toate acestea le socotesc umbre şi visuri şi de nici unele din cele văzute nu se lipesc? Ci 
aşa toate le lucrează, ca între nişte străini petrecând pe pământ” (Cuvântul 7, la Facere). 


129. Cum şi până unde se cuvine cineva 
să dezlege posomorârea, întru aşezare 
făcătoare de bucurie 


Da, nu tăgăduiesc că în lumea aceasta urmează multe lucruri ciudate, care fac 
pe oameni să râdă. Da, ştiu că nu poate să fie omul totdeauna posomorât şi trist, ci 
câteodată trebuie să mai şi dezlege întristarea în aşezare făcătoare de bucurie cu 
cuvinte luminate. Deci, când se întâmplă lucruri de felul acesta, vrednice de râs, nu 
nechezaţi, fraților, nici să înălțaţi glasul vostru cu râsul, că aceasta este numai a 
oamenilor celor nebuni şi nepricepuţi; ci, mulțumiţi-vă numai a zâmbi ca nişte 
înţelepţi şi cuminţi; precum zice înțeleptul Sirah: „Nebunul când râde îşi înalță 
glasul său, iar cel cuminte, abia va zâmbi” (Sirah 21, 22); însă şi această zâmbire să o 
faceţi spre a arăta aşezarea cea făcătoare de bucurie a inimii voastre şi spre a împlini pe cea 
scrisă, că: „Inima veselindu-se, înfloreşte faţa” (Pilde 15, 13). Şi Marele Vasile: „până la 
zâmbetul care arată veselia şi aşezarea sufletului cea luminată, aceasta nu este necuviință, 
însă a hohoti cineva cu glasul şi a fierbe cu trupul, aceasta nu este a sufletului celui cuvios, 
nici a celui pedepsit, nici a celui ce se stăpâneşte pe sine” (Hotar pe larg 17). Aşa fel de 
râs încetişor a făcut şi Proorocul Daniil, când i-a zis împăratul Kir că atâta mănâncă şi bea 
zeul Vil, precum este scris: „Și a zis Daniil râzând: nu te înşela, împărate” (Vil şi balaurul 
7). Şi cuprinzător a zice, oriunde se află în dumnezeiasca Scriptură cuvântul râs şi râd, 
numirile acestea însemnează, nu râsul şi nechezatul cel nepedepsit, ci bucuria sufletului şi 
aşezarea cea luminată, precum tâlcuieşte Marele Vasile (Hotar, pe larg 17). 

De asemenea şi când aveţi trebuință, fraților, să dezlegați aşezarea cea întristată a 
sufletului vostru în linişte prin cuvinte făcătoare de bucurie, nu grăiți glume, ci să fie 
cuvântul vostru vesel, făcător de bucurie, dres cu sarea creştinătăţii şi cu har 
evanghelicesc, ca să miresmească şi îndoit să veselească pe cei ce ascultă; adică, cu 
răsuflare şi cu pricepere, după acest Mare Vasile, care vă poruncește zicând: „lar dacă 
cumva cere trebuinţă, ca puţin să se slăbească posomorârea feţei şi prin cuvinte să vă 
arătaţi veseli la față, fie cuvântul vostrul plin de har duhovnicesc şi dres cu sarea cea 
evanghelicească, ca să aducă buna mireasmă a iconomiei celei înțelepte dinlăuntru şi 
îndoit să veselească pe ascultători, cu răsuflarea şi cu harul priceperii” (Aşezămintele 
călugăreşti, 12). 


130. Creştinii nu trebuie să râdă şi să glumească în biserică 


Totdeauna şi în toată vremea, aşadar, creştinii trebuie să fie retraşi şi să nu 
glumească, nici să râdă; dar mai cu seamă să păzească aceasta când se află în biserică, 
locaşul cel sfânt al lui Dumnezeu; deoarece sfânta biserică este locul cel osebit, întru care 
locuieşte marele şi înfricoşatul Dumnezeu şi aici, pentru dragostea păcătoşilor se 
jertfeşte în fiecare zi. Că în acest dumnezeiesc locaş, se află nevăzuţi cereştii îngeri 
umblând şi scriind pe cei ce cu frică şi cu evlavie îşi aduc rugăciunile lor către 
Dumnezeu neîncetat. Pentru aceea, creştinii după ce intră în biserică, se cade a socoti că 
intră în însuşi cerul acesta, al cărui chip şi icoană este dumnezeiasca biserică şi cu mare 
frică trebuie să stea, ca şi cum ar sta înaintea lui Dumnezeu, Celui ce cearcă inimile şi 
rărunchii şi cu suspinuri şi lacrimi să-şi aducă rugăciunile lor către Dumnezeu, ca 
milostiv să-L afle pe El pentru păcatele lor. Iar dacă vorbesc în biserică, glumesc şi râd, 
nu numai că nu-şi iau cererea lor, dar negreşit pornesc pe Dumnezeu spre mai mare urgie 
asupra lor. Căci dacă întărâtă pe Dumnezeu numai cel ce cu nepăsare se roagă, având 
mintea lui risipită încoace şi încolo, după Marele Vasile ce zice: „Se cuvine a cere însă, nu 
cu lenevire, nu cu mintea răspândită încoace şi încolo, că unul ca acesta, nu numai că nu- 
şi va lua cererea, ci şi mai mult va întărâta pe Stăpânul” (Aşezămintele călugărești 1). 
Dacă, zic, cel ce cu trândăvie se roagă, întărâtă şi mânie pe Dumnezeu, cu cât mai mult îl 
întărâtă cel ce vorbeşte şi glumeşte şi râde în vremea rugăciunii? 

Ce faci, nebune şi nepriceputule creştin? Vorbeşti cu Dumnezeu şi glumeşti? 
Stai înaintea lui Dumnezeu şi râzi? Preotul stă cu frică şi cu cutremur aducând 
rugăciunile tale, şi tu defaimi? Şi nu auzi Scriptura ce zice: „Vedeţi, defăimătorilor, 
priviți şi vă minunaţi de cele minunate şi pieriți!” (Avacum 1, 5). Ai venit să îmblânzeşti 
pe Dumnezeu cu rugăciunea ta, iar tu mai mult îl mânii cu glumele şi cu râsurile tale! Şi 
aşa se face rugăciunea ta întru păcat, precum zice Proorocul David (Ps. 108, 7). Căci şi tu 
de se va întâmpla să intri în palaturile împărăteşti, îți aduni mintea ta şi ochii şi limba; iar 
în biserică intrând, care este alt cer, vorbeşti cu unul şi cu altul şi râzi şi glumeşti? O! de 
nefrica ta de Dumnezeu! Pentru aceasta, cu toată dreptatea, dumnezeiescul 
Hrisostom mâhnindu-se zice: Că s-a făcut râs şi glumă petrecerea creştinilor, că s-a 
umplut biserica de râsuri şi că pretutindenea joacă diavolul şi a stăpânit pe toți creştinii! 
„Râs s-au făcut cele ale noastre (petrecerea) şi glumă; nimic bine întocmit, nimic aşezat 
şi biserica s-a umplut de râsuri; şi este de mirare că în această vreme a rugăciunii, nu 
încetează cei mai mulţi de a râde. Pretutindenea joacă dracul, pe toate le-a legat, pe toți 
îi stăpâneşte” (Omilia 15, la cea către Evrei). 

Temeţi-vă deci, fraților, pentru dragostea lui Dumnezeu şi pentru dragostea 
sufletelor voastre şi încetaţi de la această mare fărădelege. Şi de nu vă ruşinaţi de altceva, 
măcar ruşinaţi-vă de buzele şi de limba voastră, cu care vă împărtăşiți cu dumnezeieştile 
Taine şi le vopsiți cu prea scump Sângele lui Hristos. Căci este lucru prea înfricoşat, aceeaşi 
limbă a voastră care s-a aurit, să o faceţi unealtă cuvintelor celor murdare, basmelor, 

glumelor şi râsurilor; precum zice Hrisostom: „Căci este lucru pierzător ca această limbă 
care s-a atins şi slujeşte înfricoşatelor Sfinte Taine şi care s-a roşit cu acest Sânge de mult 
preţ şi s-a făcut aurită sabie asupra diavolului, să o mai uneltiți la ocări şi la glume” 
(Andri. 21). Ba şi primejdie, nu cumva să sloboadă Dumnezeu asupra voastră, pentru 
ruşinoasele cuvântări, basmele, glumele şi râsurile care le spuneţi şi le faceți şi aşa aflând 
voie, diavolul să intre în voi şi să vă îndrăciţi sau cel puţin să semene în inimile voastre 
zâzaniile lui. Aşa vă înfricoşează că veţi pătimi, de nu vă veţi îndrepta, dumnezeiescul 
Hrisostom: ,„Teme-te, nu cumva şi asupra ta, celui ce râzi, să se mânie Stăpânul, Cel ce a 
fericit pe cei ce plâng, iar pe cei ce râd i-a ticăloşit, ca nu prin umflarea râsului care arată 
nefrica de Dumnezeu şi uitarea folosului sufletesc, aflând diavolul loc, să intre în sufletul 
tău şi să semene zâzaniile lui” (Cuvânt Călugărul nu se cade să glumească). 


131. Nici cei sfințiți nu se cade a spune cuvinte ruşinoase 
sau să spună basme, să glumească şi să râdă 


S-a făcut deci mai luminat şi decât soarele, din câte am zis până acum, că este oprit cu 
desăvârşire de la toți creştinii mireni a spune cuvinte ruşinoase, a băsmui, a glumi şi a 
râde. Şi dacă acestea sunt oprite de la mireni, cu atât mai mult sunt oprite de la arhierei, de 
la preoţi şi diaconi şi de la toți clericii. Fiindcă ei sunt învățătorii şi pilda cea bună a 
mirenilor, în lucru, în cuvânt şi întru toate celelalte. Ei sunt aceia în ale căror buze se cade 
a se afla nu cuvinte de ruşine şi basme, ci dumnezeiască cunoştinţă a duhovniceştilor 
Taine şi din a căror gură, se cade a ieşi nu glume şi râsuri, ferească Dumnezeu, ci legea 
cea sfântă a lui Dumnezeu; fiindcă ei sunt îngerii Atotţiitorului Dumnezeu, precum zice 
Maleahi: „Că buzele preotului vor păzi ştiinţa şi legea o vor cere din gura lui, că îngerul 
Domnului Atotţiitorului este” (Maleahi 2, 7). Înalta tagmă a celor sfinţiţi trebuie a lua 
aminte să nu grăiască cuvinte de nimic niciodată, în orice loc, nici în casă, nici afară şi 
nici pretutindenea, dar mai cu seamă când se află în biserica lui Dumnezeu şi în sfântul 
altar, în vremea sfinţitei şi celei de obşte rugăciuni, unde se cade a sta ca îngerii lui 
Dumnezeu în ceruri, cu frică şi cu cutremur, fără a vorbi între dânşii, ca să nu se facă 
sminteală şi pildă rea poporului ce stă afară. 


132. Nici monahii nu se cade a grăi ruşinos sau 
să băsmuiască, nici să glumească şi să râdă 


Şi dacă iarăşi este oprit de la cei sfințiți şi clerici a nu vorbi cuvinte de ruşine 
şi a băsmui, a glumi şi a râde, cu mult mai mult fără de asemănare este oprit de la 
călugări. Deoarece călugării, precum se cuvine a avea trupul feciorelnic, aşa se cade 
a avea şi gura curată de tot cuvântul ruşinos şi de băsmuire şi de orice glumă şi râs; 
precum hotărăşte monahilor Ioan al Scării: „Monah este silă a firii necontenită, trup 
neîntinat, gură curățită şi minte luminată” (Cuvânt I, p. 2). Că pe adevăratul monah 
îl fac dorul cel ceresc şi cea întru Dumnezeu petrecere, după Sfântul Efrem şi nu 
lucrurile acestei lumi şi glumele: „Pe monah, nu tunderea şi îmbrăcămintea îl fac, ci 
dorirea cea cerească şi petrecerea cea dumnezeiască; că întru acestea viața cea prea 
bună se arată” (pentru viața cea duhovnicească, cap. 70). Şi deoarece al monahilor 
şi numele este de jale şi locuinţa este de plângere şi lucrarea lor este totdeauna jale şi 
plângere şi lacrimi; precum zice Sfântul Isaac: „Că însăşi şederea monahului şi 
singurătatea lui, asemănarea vieții celei în mormânt, care este departe de toată bucuria 
oamenilor îl învaţă pe el. Că plânsul este lucrarea lui. Că şi însăşi numirea numelui lui spre 
aceasta îl îndeamnă şi-l abate pe el. Că plângător se numeşte, adică amar cu inima” 
(Cuvântul 85, p. 392). Dar şi această îmbrăcăminte neagră a monahului arată că se cuvine 

să plângă şi să se jelească, după Scărarul: „Pleacă-te pre tine spre lucrarea plânsului, măcar 
însăşi haina ta. Că toţi cei ce plâng pre cei morţi, cu haine negre se îmbracă” (Cuvântul 
7, p. 61). Cum, monahul, cel ce are lucru neîncetat al său plânsul şi lacrimile, poate să 
glumească şi să râdă? Aceasta este cu totul nepotrivit, necuviincios şi vătămător petrecerii 
lui; pentru aceasta şi Marele Vasile, în Aşezământul 12 al călugărilor, învaţă a nu vorbi 
monahul cuvinte murdare şi în certările lui canoniseşte pe monahul care grăieşte glume 
sau cuvinte zadarnice, să nu ia anafura. „Cel ce grăieşte glume sau deşertăciuni să fie 
fără blagoslovenie (anafura)”. Şi dumnezeiescul Hrisostom întreg cuvântul scrie că, 
nicidecum, nu se cade a glumi monahul; şi în a 15-a Omilie către Efeseni: „Râzi, zice şi 
cu totul îți veseleşti fața? Tu, cel singuratic? Tu, cel răstignit lumii? Tu, cel plângător, 
râzi, spune-mi?” 


133. Incheiere. Nu se cuvine a zice cineva: 
ce este aceasta sau ce este aceea? 


Deci toţi, şi cei sfințiți, şi clericii, şi mirenii, să luăm aminte ca să ne păzim cât este 
prin puterea noastră, de cuvinte ruşinoase şi de basme, de glume şi râsuri, socotind că vremea 
vieţii noastre este scurtă şi puţină şi se cade a o cheltui plângând păcatele noastre; căci 
trece şi se strică lumea aceasta şi împreună cu lumea, trec şi se strică şi râsurile 
oamenilor, precum zice Apostolul Pavel: „Că vremea de acum scurtă este şi cei ce se 
bucură, ca şi cum nu s-ar bucura. Şi cei ce se folosesc cu lumea aceasta, ca şi cum nu s-ar 
folosi; că trece chipul lumii acesteia” (I Corinteni 7, 29). Câţi au glumit şi câți au râs! dar 
ce au câştigat de la râsuri şi de la glume? Nimic; pentru că acum sunt oase goale în 
mormânturi şi sufletele lor căindu-se că au petrecut vremea lor în glume şi la râsuri şi n-au 
cheltuit-o în plâns pentru păcatele lor, ca acum să aibă bucurie în ceruri. 

Lumea aceasta se numeşte valea plângerii; pentru aceea, voi să nu voiţi a o face 
valea râsurilor şi a glumelor. Nu mă luaţi în râs, pentru că vă opresc a nu râde, ca să nu vă 
asemănați cu cei ieşiţi din minte şi nebuni, care iau în batjocură pe cei ce caută să-i 
vindece. Nu faceți cele rele râzând pentru a fugi de mustrarea conştiinţei, precum zice 
Solomon: „Cu râs, nebunul face rele” (Pilde 10, 24), ca nu râzând să mergeţi în muncă, 
precum a zis un părinte. Şi dacă cineva din voi, fraților, îndemnat fiind de diavolul şi de răul 
obicei, se va amăgi vreodată să grăiască vorbe netrebnice şi glume sau să râdă, foarte 
mult vă rog întru Domnul, nu ziceţi acel cuvânt urât de Dumnezeu şi blestemat, spre a vă 
mângâia gândul. Şi ce este dacă am glumit? Ce rău am făcut că am râs? Pentru că acel cuvânt 
este al diavolului, care nu voieşte să mărturisească că a greşit, ci defăima toate relele şi 
niciodată nu se pocăieşte. Şi că din acest cuvânt, toți ereticii cei de astăzi şi ateii au căzut 
în eresuri şi nedumnezeire. Precum mai înainte de mine, vă roagă marele propovăduitor al 
pocăinţei, Hrisostom, zicând: „Pentru aceea vă rog, toate să le faceţi, încât să nu vă 
mângâiaţi pe voi cu acest gând stricător de suflet şi să aduceţi toată viclenia zicând: Ce mă 
vatămă aceasta? Şi ce strică aceea, căci dintr-acestea se nasc mii de răutăți” (Omil. 86, la 
cea de la Matei). 

lar dacă vreodată din neluare aminte veți glumi sau veţi râde, întâi să vă pocăiți 
înaintea lui Dumnezeu şi să cereți iertare pentru aceste păcate, şi mai cu seamă când vă 
duceţi să dormiţi; precum şi Proorocul David vă porunceşte să faceți aceasta, zicând: „Cele ce 
ziceți în inimile voastre, întru aşternuturile voastre vă umiliţi” (Psalm 4). Căci dacă, zice 
ucenicul cel iubit, ne vom mărturisi toate păcatele noastre, credincios şi drept este Domnul 
să ne lase nouă păcatele” (I loan 1, 8). Zice însă şi Marele Vasile: „Nu defăima nici o 
greşeală, că, deşi este mai mică decât țânțarul, dar cu adevărat ca o fiară se află asupra ta; ci 
grăbeşte mai vârtos spre îndreptarea ei prin pocăință; că deşi mulți greşesc multe şi mari, 
însă rămân nepocăiți” (Cuvânt ascetic). 

134. Mai mult trebuie să se păzească 
cineva de cele mici decât de cele mari 


Şi al doilea, să le mărturisiți la duhovnic, ca de la el să luaţi iertare şi de-aici 
înainte să vă păziţi cu luare aminte şi să puneţi pază, ca să nu mai faceţi iarăşi pe aceleaşi, 
până ce puţin câte puțin, le veți tăia desăvârşit cu buna obişnuinţă prin dumnezeiescul 
Dar. Şi de se cuvine să zicem şi un cuvânt minunat: Mai cu luare aminte să vă grijiti, 
fraților, şi să vă păziți de greşelile cele mici decât de cele mari; căci de cele mari poate cu 
lesnire a se păzi omul, pentru că nu le defăima; iar în cele mici mai cu lesnire cade, 
fiindcă le defăima. Şi apoi cele mici se fac mari, pentru defăimarea lor, după dumnezeiescul 
Hrisostom: „Căci de se cade a zice ceva şi mai minunat: Nu trebuie atâta să purtăm grijă de 
greşelile cele mari, precât de cele mici şi nebăgate în seamă; pentru că cele mari şi firea 
aceasta a păcatului ne fac să ne întoarcem de la ele; iar acestea mici, de la sine ne bagă în 
trândăvie şi nu ne lasă să ne ridicăm cu bărbăţie spre a le lepăda; pentru aceasta şi degrabă 
se fac mari, când noi ne liniştim” (Omilia 86 la cea de la Matei). 

Cu grija ce arătaţi la păcatele acestea mici, care se par de nimic, cu lesnire să vă 
izbăviţi de cele mari, precum zice dumnezeiescul Isaac: „Arată vrăjmaşului tău răbdarea 
ta şi iscusinţa ta întru cele mici, ca să nu caute de la tine pe cele mari” (Cuvântul 26). 
Şi aşa veţi câştiga fericirea cea veşnică în Hristos lisus Domnul nostru, a căruia este 
slava şi stăpânirea, împreună cu a Tatălui şi Duhului, în veci. Amin. 

CUVÂNT VIII 


Care spune că toți meşterii creştini se cuvine după Dumnezeu şi fără vreo 
răutate să-şi lucreze meşteşugurile lor 


PRECUVÂNTARE 


135. Câte sunt cele mai de căpetenie meşteşugiri ale diavolului 


Multe şi de multe feluri sunt meşteşugurile urătorului de bine diavol, 
binecuvântaţilor fraţi, cu care se luptă să piardă sufletele creştinilor. Din cele multe însă, 
trei sunt mai de căpetenie. Cea dintâi meşteşugire a lui este lupta să împiedice pe 
creştini să nu facă vreun bine desăvârşit. A doua meşteşugire a lui este, dacă se va birui 
şi nu va putea să-i împiedice, a nu-i lăsa să facă binele pe care îl începuse după 
Dumnezeu şi cum se cuvine. 

Iar a treia meşteşugire este a face pe creştini, după ce ar isprăvi binele acela după 
Dumnezeu, să se mândrească şi să se slăvească în deşert pentru acel bine pe care l-au 
făcut, ca prin mândrie să-şi piardă plata; aşa hotărăşte preacuviosul loan, arhitectonul 
scării celei cereşti: „Trei gropi ne sapă nouă dracii; şi întâi se luptă, ca pe lucrul cel bun 
să-l oprească de a se face. Iar al doilea, după întâia lor biruire, ca nu cumva după 
Dumnezeu lucrul cel întâmplat să se facă. Iar după ce furii şi pe acest scop al lor nu-l 
dobândesc, atunci de aceea cu lesnire venind de faţă în sufletul nostru, ne fericesc pe noi, 
ca şi cum după Dumnezeu întru toate am petrece” (Cuvântul 26, pentru desluşire). 

Acum ca să aducem vorba noastră la ţinta ei, ştiind diavolul că, lucrând cineva 
meşteşug ca să trăiască din osteneala mâinilor sale, este lucru bun şi folositor, fiindcă 
adună mintea omului şi o face să lipsească de la răutăți şi de la păcate, precum zice 
Solomon: „Celui păcătos 1-a dat Dumnezeu grijă să umble şi să adune” (Eccles. 2, 26). 
Ştiind că a lucra omul este poruncă legiuită, întâi de Dumnezeu şi al doilea de Sfinţii 
Apostoli, căci Dumnezeu mai înainte de neascultare a dat poruncă lui Adam să lucreze: 
„A luat, zice, Domnul Dumnezeu pre omul pe carele l-a făcut şi l-a pus în raiul desfătării, 
să-l lucreze şi să-l păzească” (Facerea 2, 15). Asemenea şi după neascultare l-a pus la 
lucru zicând: „Întru sudoarea feţei tale vei mânca pâinea ta” (Facerea 3, 19). Pentru că, 
dimpreună toți Sfinții Apostoli poruncesc în Aşezămintele lor şi zic creştinilor: „Cu toată 
cucernicia să vă îndeletniciți la lucrul vostru, ca în toată vremea să vă fie spre 
îndestulare, şi înşivă, şi celor lipsiţi, spre a nu îngreuia Biserica lui Dumnezeu” 
(Aşezămintele apostolilor Cartea 2, cap. 63). 

Şi îndeosebi, Apostolul Pavel scrie către Tesaloniceni: „Și vă rugăm pe voi, fraților, 
să adăugați mai mult şi cu dragoste să vă nevoiţi ca să fiți cu linişte şi să faceți ale voastre 
şi să lucraţi cu mâinile voastre, precum am poruncit vouă” (I Tesalonicieni 4, 10). 

Aceasta, zic, ştiind-o diavolul, ce a meşteşugit? A aruncat pe mulți creştini din 
cei de acum şi mai cu seamă din începători şi din cei bogaţi, în nelucrarea mâinilor şi în 
nepăsare. 

Pentru aceea (afară de cei puţini), ei altceva nu fac toată ziua, fără numai să se 
împodobească să se ducă la teatre şi la târguri, ca să audă ce face unul şi ce face altul; să 
primească de la deosebite locuri înştiințări noi pentru împărați, să joace cărți, cuburi, 
domino şi alte asemenea jocuri; să mănânce, să bea şi să se veselească desfătat;, să 
cheltuiască cea mai mare parte a zilei în somn moleşit pe perne şi saltele groase şi să 

trăiască o viaţă, nu creştinească, ci păgânească; nu a oamenilor celor cuvântători, ci 
dobitocească şi porcească şi asemenea celor necuvântătoare, netrebnică pentru dânşii şi 
mult mai netrebnică pentru ceilalți fraţi ai lor. Şi astfel, prin nelucrare, nu numai că 
împiedică diavolul pe aceşti creştini de la folosul şi buna viețuire care se capătă prin 
lucrarea mâinilor, ci încă îi umple de multe răutăți şi diferite patimi şi păcate; pe care, 
nelucrarea are obiceiul a învăţa pe ucenicii săi, precum zice Duhul Sfânt prin înțeleptul 
Sirah: „Multe răutăți a învăţat nelucrarea” (Sirah 33, 32). 

lar pe creştinii pe care n-au putut să-i piardă cu nelucrarea, care sunt mai cu 
seamă cei săraci şi mişei, care se îndeletnicesc la diferite meşteşuguri şi lucruri de mână, 
pe aceştia într-alt fel se meşteşugeşte diavolul să-i piardă, fiindcă pe unii din meşteri îi 
îndeamnă să spună minciuni, iar pe alţii să facă vicleşug şi furtişaguri; pe unii să jure 
strâmb şi să blesteme, iar pe alţii în sfârşit, îi îndeamnă să se mândrească că sunt meşteri 
procopsiți şi să pizmuiască pe cei de un meşteşug cu ei, sau să lăcomească şi să aibă 
mare patimă spre a lucra ca să câştige bani mulți şi să se facă bogați. Aşa de obşte pe toți 
meşterii şi pe creştinii care lucrează în lume lucrul mâinilor, îi aduce în stare urătorul de 
bine diavol, să nu lucreze binele, adică meşteşugul lor, după Dumnezeu şi precum se 
cuvine. De aceea, aceşti meşteri care se văd că dintre toți oamenii ceilalți ai lumii petrec 
o viaţă mai bună, fiindcă trăiesc din meşteşugul lor şi cu dreptate din osteneala mâinilor 
lor, aceştia, zic, se fac furi, mincinoşi, călcători de jurământ, mândri, hulitori, zavistnici, 
lacomi, nemilostivi; precum gura cea de aur a lui loan, pe acestea punându-le de faţă, 
zice: „Deci, veniţi să cercetăm neamul meşterilor celor ce lucrează meşteşugurile cu 
mâinile lor. Că aceştia mai vârtos se pare că trăiesc din osteneli drepte şi din sudorile lor. 
Dar şi aceştia când nu iau aminte de sine, multe rele îşi adună lor de aicea. Că pe 
nedreptatea cea din cumpărare şi vânzare, o înjugă cu lucrarea ostenelilor celor drepte şi 
adaugă peste asuprire de multe ori şi jurământuri strâmbe şi cuvinte mincinoase şi sunt 
daţi numai la lucrurile vieţii acesteia şi pironiţi la pământ şi cum să adune bani toate le fac, 
iar cum să dea celor lipsiţi, nu pun multă osârdie, pururea vrând să-şi mărească avuţiile 
lor” (Omilia 61, la cea de la Matei). 

Şi cea mai mare răutate este aceasta, că meşterii şi lucrătorii cu mâinile nici nu 
simt cu totul că păcătuiesc, fiindcă socotesc că minciunile şi vicleşugurile, furtişagurile şi 
alte neorânduieli pe care le uneltesc la meşteşugul lor, nu sunt păcate şi călcare a 
poruncilor lui Hristos, ci sunt apucături şi urmări trebuincioase meşteşugului pe care îl 
lucrează; şi aşa nu se mărturisesc de acestea la duhovnicul lor şi nici nu se pocăiesc. O, 
meşteşugire încurcată a diavolului! O, mare înşelăciune a creştinilor! Pentru aceasta şi eu 
am hotărât să dau pe faţă această meşteşugire a diavolului şi să mustrez înşelăciunea cea 
vătămătoare de suflet a creştinilor cu acest cuvânt de față şi apoi să arăt că toţi creştinii 
meşteri se cade a lucra după Dumnezeu şi fără vicleşug meşteşugurile şi lucrul mâinilor 
lor; şi luaţi aminte. 


136. Câte răutăți fac meşterii şi lucrătorii de pământ 


În zece părți pot să se împartă, pentru mai bună lămurire, răutățile şi păcatele pe 
care le fac meşteşugarii şi meseriaşi. 
1) în făgăduinţele cele mincinoase pe care le fac meseriaşii către cei ce le poruncesc lor să 
le lucreze; 
2) în vicleşugurile ce le întrebuinţează cei care lucrează meşteşugul lor; 
3) în furtişagul ce-l fac; 
4) în hulele pe care le grăiesc; 
5) în lăcomii; 
6) în jurământuri; 
7) în jurământul strâmb, pe care îl fac când au să dea sau să vândă lucrul mâinilor lor; 

8) în covârşitoarea împătimire ce o au să lucreze, nădăjduind în meşteşugul lor; 
9) în mândria ce au că sunt meseriaşi buni; 
10) şi cea din urmă, în zavistia ce o au unul asupra altuia. 


Toate aceste răutăți poate să le vadă cineva întâmplându-se la toate meseriile 
cele trebuincioase ale lumii, atât la cele mai de căpetenie, cât şi la cele slujitoare acelora. 

Spre exemplu, să se aducă în mijlocul nostru meşteşugul plugăresc, care nu 
numai că este cel dintâi şi mai de nevoie decât toate meşteşugurile ce se află în viața 
omenească, dar şi cel mai obositor şi mai cu dreptate decât celelalte, precum este scris: 
„Să nu urăşti lucrarea cea cu osteneală şi lucrarea pământului, cea făcută de Cel Prea 
Înalt” (Sirah 7, 18). Să vină, zic, în mijloc, ca să vedem dacă urmează şi la el acestea. Şi 
oare, câți plugari şi lucrători de pământ sunt care se făgăduiesc adică, să meargă în 
cutare zi ca să semene sau să secere holda altui creştin ce i-a rugat, iar ei când vine ziua 
cea hotărâtă se leapădă de făgăduinţele ce au dat şi rămân mincinoşi? Câţi plugari 
întrebuințează vicleşuguri şi furtişaguri lucrând plugăria? Căci unii din ei, când ogorăsc 
(ară) şi întorc ţarinile, lucrează ca să isprăvească degrabă şi fac brazdele ori strâmbe, ori 
rare, sau prea la suprafaţa pământului, cât numai să se vadă că negreşte pământul ţarinii; 
şi aşa amăgesc pe proprietari că au ogorât ţarinile şi primesc cu nedreptate plata lor cea 
tocmită. Alții mută hotarul ţarinii lor, cu scop de a răpi loc din țarina aproapelui; alții 
seamănă grâul şi orzul rar — când ţarinile şi sămânţa sunt străine — ca să prisosească 
sămânţa şi să o fure ei. Unii când seceră, fură pe ascuns de la stăpân mănunchi şi snopi; 
şi alții când treieră, înainte de a se măsura grâul sau orzul, fură din el cât îi lasă ştiinţa 
lor, fără să ştie stăpânul. Şi cine poate să povestească răutățile pe care le fac lucrătorii de 
pământ, când au să vândă rodurile lor la alţii? Ei aruncă în grâu, orz, porumb, mei, pământ, 
paie şi altele asemenea, ca să-l înmulțească, iar deasupra sacului pun grâu bun şi curat, ca 
să amăgească pe cumpărători. Tot aşa fac şi când vor să vândă făină, pentru că o amestecă 
cu materiile cele mai sus zise şi deasupra sacului pun făină bună şi curată, amăgind 
mulțimea săracilor şi luându-le banii cu nedreptate. Ei fac o lăcomie covârşitoare 
pentru că vând rodurile lor totdeauna cu preţ mai mult decât costă şi pentru a 
încredința pe cumpărători, adaugă mii de jurăminte mincinoase. Ei zavistuind celor de 
un meşteşug cu dânşii, îi clevetesc adică şi defăima lucrul şi rodurile lor, iar pe ei se 
laudă şi lucrurile şi rodurile lor, pentru ca să atragă cu aceasta pe oameni spre a alege 
mai mult marfa lor şi a o cumpăra. La fel fac şi cultivatori de vii, grădinarii şi toți ceilalți 
care lucrează pământul. 


137. Ce răutăţi fac ţesătorii de pânze 


Al doilea să vină de faţă ţesătorii care după plugărie este cel mai de trebuință 
meşteşug al oamenilor, căci prin el îşi unbracă oamenii goliciunea trupurilor lor şi-şi 
păzesc viaţa de gerul iernii şi de arşiţa soarelui. Şi aici la fel vedem că şi ţesătorii 
aceleaşi lucruri fac; căci şi ei în făgăduințele pe care le fac se ţese acel fel de țesătură, 
sau acea pânză, sau in de va fi, sau bumbac, sau de mătase, sau de aur; şi ei, zic, le 
calcă fără mustrarea conştiinţei şi mint şi fac o mie de vicleşuguri şi hoţii în 
meşteşugul lor: uneori țesând pânza mai rară, ca să prisosească băteala şi urzeala; iar 
altă dată, pun urzeala şi băteala putrede şi slabe şi altă dată strică preţul cel drept 
vânzând şi adăugând jurământ strâmb, să atragă cumpărători. Nici ei nu sunt feriți de 
patima mândriei, a zavistiei şi a împătimirii, pentru că mulți din ei se mândresc că sunt 
cei mai buni meşteri de ţesături şi clevetesc pe cei de acelaşi meşteşug ca pe nişte 
neînvățați şi atât sunt de împătimiţi în meşteşugul lor, încât de abia încetează, ca să se 
ducă la Biserica lui Dumnezeu duminicile şi în celelalte sărbători să asculte cuvântul 
lui Dumnezeu şi să se roage. 

138. Ce răutăţi fac croitorii şi ce răutăți fac cizmarii 


A treia treaptă din meşteşuguri este croitoria şi a patra cizmăria, dar şi acestea 
sunt pline de răutățile cele mai sus zise; însă, croitoria întrece în furtişaguri cizmăria, 
iar cizmăria întrece iarăşi în minciuni croitoria. Deoarece croitorii, deşi fac multe 
viclenii în meşteşugul lor, cosând ca şi cu sula haina căreia i-ar trebui tighel, pentru 
grăbire şi altele de acest fel. Cu toate acestea, ei, când croiesc hainele, de fa tă fiind cel 
cu haina, este anevoie sau mai bine zis e cu neputinţă să nu fure mult sau puţin; şi mai 
ales atunci se îndeamnă să fure, când materia este din țesătură mai scumpă, ca să 
câştige mai mult din lăcomie. Dar şi cizmarii, măcar că şi ei fac multe furtişaguri şi 
viclenii în meseria lor, punând la un pantof piele tare, iar la celălalt slabă; şi câteodată 
făcând mai rare cusăturile pentru grăbire, iar alteori ungând şi sclivisind (lustruind) 
pielea, ca în felul acesta să amăgească pe cumpărători. Cu toate acestea chiar lucrul 
lor, ca să zic aşa, al cizmarilor, sunt făgăduinţele cele amăgitoare şi mincinoase. Şi, o, 
Doamne miluieşte! Cât mint aceşti meşteri! Ei niciodată nu scot afară pe cineva, nici 
zic vreodată că n-au vreme să facă lucrul cuiva, ci totdeauna primesc pe cei ce vin în 
atelierul lor şi făgăduiesc că le vor împlini toată trebuința. Însă ce urmează? 

Dacă ei făgăduiesc să facă din nou sau să dreagă încălțămintea cuiva după o 
săptămână, de abia o fac după un an; iar când făgăduiesc după o zi, o împlinesc după o 
lună; şi dacă făgăduiesc după un ceas, o fac după o săptămână, până ce săracii 
cumpărători cărora le trebuiesc, obosesc de a se mai duce des la atelierul lor să-i mai roage şi 
ori îi părăsesc cu desăvârşire şi umblă desculți, sau, cel puţin, se mâhnesc şi-i blestemă. 

Aceste răutăți ce urmează celor de mai sus zise meşteşuguri trebuincioase şi mai de 
căpetenie, urmează şi la cele slujitoare acestora şi mai de jos. Aşa, fierarii întrebuinţează 
mare lăcomie, furtişag şi vicleşug în meşteşug, luând preţ mai mult decât osteneala lor şi 
furând din fierul pe care îl dă cineva spre facerea uneltelor şi nelucrând bine şi tari uneltele 
cele poruncite, precum se cuvine şi cu frica lui Dumnezeu. Asemenea fac şi argintarii, 
furând de cele mai multe ori din aurul cel dat lor şi în urmă făcând o mie de jurăminte 
mincinoase şi zic că focul a mâncat aurul ce lipseşte. 

Tot aşa fac şi zidarii care zidesc case, fac şi ei vicleşug în meşteşugul lor, măcar de 
ar fi plătiţi şi bine de cineva; căci, ori nu întăresc zidul umplându-l cu tină, după cum se 
cuvine, ci îl lasă deşert, spre a se arăta că lucrează mult; iar când nu este de față stăpânul 
casei să-i vadă, pierd vremea cu nimic. Aşa şi dulgherii şi săpătorii în lemn, de 
asemenea, fură bucăți din scândurile pe care le dă cineva spre lucru, sau nu lucrează cele 
poruncite cum se cuvine şi cum cere meşteşugul, sau iau un preț prea mare. Şi nu numai la 
aceste meşteşuguri mireneşti şi la meşteri, dar şi la cele ce se par a fi bisericeşti a înaintat 
răutatea. 

Că aşa, scriitorii cei buni şi tipografii care scriu sau tipăresc sfinţitele cărți fac 
răutate şi vicleşug în lucrul lor; că ori nu pun hârtie bună, ori marginea o lasă mai mult 
decât trebuie, sau scriu silabele şi literele prea rare şi liniile. Asemenea şi zugravii, ori iau 
preţ mai mult decât lucrul, sau pun aurul şi împestrițăturile numai pe deasupra sfintelor 
icoane, fără bun meşteşug, amăgind ochii privitorilor şi cumpărătorilor. Asemenea şi cei ce 
sculptează cinstitele cruci şi engolpioanele“!, iau un preţ mai mult decât osteneala lor. 

Dar ce este aceasta ce văd la mine? Căutând eu să număr şi să cuprind în acest 
cuvânt vicleşugurile şi furtişagurile şi celelalte răutăţi pe care feluriţii meseriaşi le 
întrebuinţează în meşteşugul lor, mă asemăn cu cel ce caută să cuprindă marea într-o 
lingură. Pentru aceea, duceți-vă voi singuri, creştini, şi faceți această amănunțită 
numărare, ca să vedeţi cum ciobanii, pescarii, brutarii, cojocarii, mătăsarii, marinarii, 
retorii, dascălii, cântăreții, doctorii, zarafii, ceasornicarii, băcanii, negustorii, cârciumarii şi 


31 Iconiţe ce le poartă la gât arhiereii. 

deobste ceilalți meşteri câți lucrează chiar meseriile cele numite slobode sau cele lucrate 
cu mâinile, să vedeţi, zic, cum toţi (nu ştiu dacă se va deosebi cineva) lucrând meşteşugul 
lor, mint, viclenesc, fură, hulesc, jură, calcă jurământurile, lăcomesc, se împătimesc, se 
mândresc şi zavistuiesc. E însă deosebire între răutatea unui meşter de celălalt, fiindcă unii 
dintre ei întrec pe alții într-o răutate, iar alții într-alta. Aşa, de pildă, marinarii întrec pe 
ceilalți meşteri în hule; pescarii întrec pe alții în jurământuri şi în călcări de jurământuri, iar 
negustorii şi cârciumarii întrec pe toți ceilalți meseriaşi în vicleşuguri, în furtişag şi în răpiri. 
O! ticăloasă şi jalnică întâmplare! O! vrednică de plâns aşezare a creştinilor meseriaşi! 


139. Meşteşugurile nu pricinuiesc vreo răutate, 
ci reaua alegere a celor ce le lucrează 


Fraţii mei creştini, ce este această înşelăciune care v-a stăpânit? Ce este atâta 
mulțime de răutăți care a înecat meşteşugurile voastre? Voi, pentru aceasta aţi învăţat 
meşteşug, ca să scăpați de păcatele ce se nasc din şedere şi iarăşi acum voiţi să faceți 
meşteşugul organ a toată răutatea? Voi pentru acest scop lucraţi lucrul mâinilor ca să nu 
furați, şi voi iarăşi să uneltiți acum în lucrul mâinilor voastre atâtea furtişaguri şi 
nedreptăţi? Voi aţi aflat osteneala mâinilor voastre, ca pe un liman prea liniştit, spre a vă 
izbăvi din furtuna nesaţiului de câştig şi ca un zid de cetate tare, ca să scăpaţi şi să vă 
apărați de războiul călcării de jurământ şi ca o pavăză doctorească, ca să vă izbăviţi de 
patimile zavistiei, ale minciunii şi ale mândriei, şi voi să vă înecaţi iarăşi înlăuntrul 
limanului? Să vă răniţi înlăuntrul zidului cetăţii şi să muriți, având acest fel de doctorie? 
O! vai mie! Aceasta este la fel, ca şi cum aţi face lumina întuneric; dulcele, amar; bunul, 
rău şi viaţa, moarte. La voi este potrivită zicerea Apostolului Pavel: „Legea sfântă este şi 
porunca sfântă, dreaptă şi bună. Deci, oare ce era bun mie mi s-a făcut moarte? Să nu fie. 
Ci, păcatul ca să se arate păcat prin ce era bun, lucrându-mi mie moarte; ca să se facă 
peste măsură păcătos, păcatul prin poruncă” (Romani 7, 13). Pentru că porunca pe care 
a dat-o Dumnezeu lui Adam şi la toţi oamenii să lucreze şi să muncească, este sfântă şi 
dreaptă şi foarte folositoare, fiindcă scapă pe cei ce lucrează după Dumnezeu, de orice 
răutate; şi ea nu se face niciodată pricină răului de la sine, să nu fie! Ci răzvrătita de sine 
alegerea voastră care lucraţi fără frica lui Dumnezeu şi reaua uneltire ce o întrebuințați 
la meşteşuguri şi la lucrul mâinilor, aceasta este care vă pricinuieşte răutăţi şi moarte 
sufletelor voastre, prin bunele meşteşuguri şi folositoare de suflet lucruri, „prin ce era 
bun, lucrându-mi mie moarte”. 


140. Cât de rele sunt minciunile şi meşterii nu trebuie să mintă 


Pentru aceasta, fraţii mei creştini, veniți-vă întru simţiri de răutățile acestea pe care 
le uneltiți în meşteşugurile voastre, grijiți-vă pentru dragostea lui Dumnezeu şi a 
sufletelor voastre, să le îndreptați prin pocăință şi depărtare. Dar ca să înţelegi mai bine, 
cum am împărțit mai înainte în zece părți păcatele în care cad meseriaşi, aşa şi acum, 
împărțim în zece părți vindecarea lor. 

I. Deci, luaţi aminte, să nu spuneţi minciuni la meşteşugul vostru, pentru că 
minciuna este naştere a diavolului, iar diavolul este tatăl minciunii. Prin urmare, câţi sunt 
mincinoşi au tată al lor pe diavolul şi se aseamănă lui care este întâiul mincinos precum 
zice Domnul: „Voi din tatăl diavolul sunteţi şi poftele tatălui vostru voiţi să faceți; acela 
ucigător de oameni a fost din început şi întru adevăr nu a stătut... când grăieşte minciuna, 
dintru ale sale grăieşte, că mincinos este şi tatăl ei” (loan 8, 44); precum, dimpotrivă, 
câți grăiesc adevărul au tată adevărul care este Dumnezeu şi Iisus Hristos şi sunt născuţi 

din adevăr, precum zice loan cel iubit: „Fiii mei, să nu iubim cu cuvântul, nici cu limba; 
ci, cu fapta şi cu adevărul. Şi dintru aceasta cunoaştem că suntem din adevăr” (I loan 
3, 18). 

Voi sunteţi creştini şi prin mijlocirea Sfântului Botez, v-aţi dezbrăcat de omul cel 
vechi şi v-aţi îmbrăcat în Hristos care este adevărul. Precum însuşi zice: „Eu sunt calea şi 
adevărul şi viaţa” (loan 14, 6). Cum îndrăzniţi deci, lăsând adevărul, să spuneţi minciuni? 
Nu vă gândiţi că, prin cuvintele cele mincinoase, vă dezbrăcaţi de Hristos, de omul cel 
nou şi vă îmbrăcaţi iarăşi în cel vechi şi stricăcios? Nu auziţi cum vă sfătuieşte Fericitul 
Pavel, a nu minți unul către altul, ci să vă dezbrăcați de omul cel vechi, care este însăşi 
minciuna şi să vă îmbrăcaţi în cel nou, care este însuşi adevărul: „Nu grăiţi minciună 
unul către altul, dezbrăcându-vă de omul cel vechi împreună cu faptele lui. Şi 
îmbrăcându-vă întru cel nou, care se înnoieşte spre cunoştinţă după chipul Celui ce l-a 
zidit pe el” (Coloseni 3, 9). Dumnezeiescul Hrisostom zice că cel ce se îmbracă în vreo 
haină, numai aceea se vede care este haina lui. 

Deci şi voi, creştinii, fiindcă purtaţi pe Hristos ca haină, numai întru acela se cade 
a vă arăta, în lucruri, în cuvinte şi în tot ce este haina voastră, adică, orice este Hristos. 
„Să ne îmbrăcăm întru Hristos şi împreună cu El să fim totdeauna, pentru că în ce este 
îmbrăcat cineva, cu aceea se şi arată. Se arată El aşadar din toate părțile întru voi, prin 
sfințenia voastră şi cum se arată? Dacă lucrurile Aceluia le veţi face” (Cuvântul 24, la 
cea către Romani). 


141. Orice minciună este rea — Cei ce mint 
se lipsesc de împărăţia cerurilor 
şi se osândesc 


Toată minciuna, în orice fel ar fi ea şi în orice chip s-ar zice, este rea şi urgisită şi 
nu se cade a o grăi creştinii, deoarece îşi fac obicei rău, precum zice înțeleptul Sirah:,,Nu 
voi a spune nici o minciună, că minciuna deasă nu este bună” (Sirah 7, 14), şi într-alt 
loc zice acelaşi Sirah că, mai bine este a fura cineva, decât a se deprinde să spună minciuni 
întruna; măcar că amândoi moştenesc pierzarea şi munca: „Mai bine este furul, decât cel ce 
pururea minte; iar amândoi pierzarea vor moşteni” (Sirah 20, 26); cu cât mai mult nu 
se cade a grăi creştinii minciuni, ca să amăgească pe frații lor cu viclenia şi răutatea, 
precum faceţi voi, meşterii? Şi mai mult voi, toţi doctorii, dar mai cu seamă cei neiscusiți 
chirurgi şi doctori mincinoşi, voi care vă gândiţi că cel bolnav este bogat şi are buzunarul 
plin şi întindeți mâna ca să vă dea din destul, întrebuințați minciuna ca pe o materie şi 
pricină de câştig, spunând către ei minciuni: „N-ai nimic, frate; încă puţin şi ai să te faci 
bine desăvârşit”, precum zice dumnezeiescul Simeon Metafrastul (în viața Sfântului Luca 
din Stiru). lar după ce mâncaţi toţi banii acelui sărman bolnav şi încetează mâna lui de a vă 
mai da, atunci schimbându-vă, vă faceţi iubitori de adevăr şi-i ziceţi lui cele din contră: 
„Frate, boala ta n-are vindecare, patima ta este mai presus de orice meşteşug omenesc, 
numai Dumnezeu poate să o vindece, Căruia îi sunt toate cu putință şi cu lesnire” (după 
acest dumnezeiesc Simeon. Acolo). Tot aşa spuneți minciuni şi la doctoriile pe care le daţi; 
pentru că de multe ori daţi bolnavului o buruiană prea de nimic şi o doctorie de cinci bani şi 
apoi spuneți minciuni că doctoria voastră a fost scumpă şi aşa cereți de la nenorocitul 
bolnav o plată prea mare; şi ca să întăriți minciuna, adăugați şi jurământ mincinos fără 
frică de Dumnezeu. 

Deci, temeţi-vă de Dumnezeu şi încetați de a mai întrebuința cuvinte mincinoase la 
lucrul mâinilor voastre; pentru că Dumnezeu obişnuieşte a pierde pe toți cei ce grăiesc 
minciuni, precum este scris la dumnezeiescul David: „Pierde-vei pe toţi cei ce grăiesc 
minciună” (Psalmi 5, 6). Că Dumnezeu dă atât de mari pagube celor ce grăiesc 

minciuni, încât ajung în stare ticăloşii să poarte haine de piele cu părul pe ele, din 
pricina sărăciei, precum este scris la Zaharia: „Şi va fi în ziua aceea, ruşinase-vor 
prooroci... şi se vor îmbrăca cu haine de păr, pentru că au minţit” (Zaharia 13, 4). Fiindcă 
Dumnezeu urăşte şi se întoarce de la cei ce grăiesc minciuni; precum zice Solomon: 
„Urâte sunt la Domnul buzele mincinoase” (Pilde 23). Şi pentru că, în sfârşit, Dumnezeu 
scoate afară din împărăția Sa pe toți cei ce iubesc a grăi cuvinte mincinoase, precum 
mărturiseşte sfântul Apocalips: „lar afară câinii şi tot cel ce iubeşte şi face minciuna” 
(Apocalipsa 22, 15); şi-i aruncă pe ei în iezerul cel de foc: „Iar celor fricoşi şi tuturor 
celor mincinoşi, partea lor în iezerul cel ce arde cu foc şi cu piatră pucioasă, care este 
moartea cea a doua” (Apocalipsa 21, 8). 


142. Meşterii cei mincinoşi aduc pe diavolul la meseriile lor 


Voi, pe de o parte, rugaţi pe Dumnezeu ca să se afle cu darul Său la meşteşugul 
vostru, ca să blagoslovească osteneala mâinilor voastre şi ca să se înmulțească averile 
voastre, iar pe de altă parte aduceţi pe diavolul prin cuvintele voastre cele mincinoase şi 
izgoniți pe Dumnezeu; pentru că unde se grăiesc minciuni, de acolo fuge Dumnezeu, Cel 
ce urăşte minciuna, şi vine diavolul, tatăl minciunii. lar la meşteşugul la care nu este 
Dumnezeu, ci diavolul, ce binecuvântare sau ce bine poate să mai urmeze? Cu adevărat 
nimic. Ba chiar acolo este blestem şi nenorocire şi orice altă răutate. 

Apoi să mai socotiți şi aceasta: că, arătându-vă o dată mincinoşi, mai pe urmă şi 
adevărul de-l veţi grăi, nimenea nu vă mai crede; precum zice dumnezeiescul Hrisostom: 
„Nu te face pe sineţi necrezut prietenului cu minciuna, ca nu şcumvaţ atunci când spui 
adevărul, să nu fii crezut; că cel ce se va afla întruna mincinos, nu va mai fi vrednic de 
crezut nici când ar grăi vreodată adevărul” (Cuvânt Că trebuie a fugi de chipul cel prefăcut). 
Pentru aceea, ca să nu găsiți pricină, frații mei, şi să spuneți minciuni când vin mulți 
muşterii şcliențiiț şi cer să le lucraţi, nu dați făgăduință la toți, ci trimiteţi-i şi la alții de 
aceeaşi meserie. Deoarece neputând a păzi făgăduinţa voastră, vă faceți mincinoşi şi 
smintiți şi pe acei frați; iar dacă gândul vă tulbură că altul ia muşteriul vostru, nu ascultați 
acel gând, ci îndată, aruncând nădejdea la Dumnezeu, El va trimite alți muşterii când veți 
avea trebuință. 


143. Cât de rău este vicleşugul şi că meseriaşii 
nu trebuie să viclenească. Măsurile cele cu vicleşug 
sunt urâte la Dumnezeu şi cei ce le fac pe acestea 


II. Păziţi-vă, fraţilor, de a mai face vicleşuguri la meseriile voastre, pentru că 
Dumnezeu urăşte şi se îngretosează de omul viclean, precum zice David: „Pe bărbatul 
viclean urăşte Domnul” (Psalmi 5, 5). Vicleşug este şi aceea, adică, a pune voi, 
lucrătorii de pământ, grâu sau făină bună şi curată deasupra în sac spre a amăgi pe 
cumpărători, iar înăuntru să aveţi pus nisip şi paie, mei şi altele de acest fel. Vicleşug 
este a lustrui voi, ţesătorilor şi cizmarilor, cele mai slabe pânzeturi şi piei, ca să înşelați 
pe oameni spre a le cumpăra. Vicleşug este a avea voi, negustorilor, cântare false şi două 
feluri de măsuri, mai mici când vindeţi şi mai mari când cumpăraţi şi a pune înainte spre 
arătare la orice lucru de vânzare, probă şi mostră bună, iar înăuntru să nu fie lucrul bun; 
a uda grâul ca să înmulțească la măsură şi a amesteca orezul cu sare. 

Vicleşug este a avea voi, zarafi, ţevuşoară mică, ca cu acest meşteşug să suflați 
într-o parte a tereziei-spre a o îngreuia când cântăriți galbenii şi lirele, fără să simtă 
stăpânul lor care e de față şi priveşte. Vicleşug este a amesteca voi, cârciumarii şi băcanii, 

vinul şi mierea cu apă; untdelemnul cu cel de sămânță de dovleac, ceara cea curată şi untul 
cu seu; şi la altele asemenea care vindeţi, să amestecați pe cele bune cu cele rele şi în urmă să 
le vindeți toate deopotrivă drept curate şi bune. Şi cum pot eu a număra cu de-amănuntul 
vicleşugurile cele de multe feluri şi împestrițate, pe care le întrebuințează orice meşter în 
meşteşugul lui, ca să amăgească pe altul? Însuşi diavolul nu poate să născocească 
vicleşugurile pe care le născocesc meseriaşii. Atât numai, zic, că simplu şi cuprinzător se 
zice vicleşug orice lucru mincinos şi fățarnic pe care îl întrebuinţaţi voi, meşterii, spre a 
înşela pe cumpărători ca să le luaţi banii; căci toate sunt urâte şi greţoase înaintea lui 
Dumnezeu, precum şi cei ce le fac. Pentru aceasta a zis Solomon: „Cumpenele viclene, 
urâciune sunt înaintea Domnului” (Pilde 11, 1). Şi iarăşi, acesta zice: „Cântarul mare şi mic 
şi măsurile îndoite, necurate sunt înaintea Domnului amândouă şi cei ce fac acestea” (Pilde 
20, 13). Şi iarăşi, acesta: „Urâciune este Domnului cântarul îndoit” (acolo 23). Pentru 
aceasta porunceşte Dumnezeu la Leviticon, să nu aibă cineva cântar nedrept, ci drept, 
„Să nu faceți nedreptate în măsuri, în greutăţi şi în cumpene. Cumpene drepte să fie la 
voi” (Leviticul 19, 35). Şi la a doua Lege: „Să nu fie în sacul tău cumpănă mare şi mică. 
Cumpănă adevărată şi dreaptă să ai” (Deuteronomul 25,13). 

Ce faceţi, nenorociților meseriaşi? Ce faceți, cârciumarilor şi neguţătorilor? 
întrebuințați vicleşug ca să înşelați pe fratele vostru? Şi nu auziți cum Dumnezeu 
porunceşte în Legea Veche, să nu viclenească cineva în neamul său? „Să nu umbli cu 
vicleşug întru neamul tău” (Leviticul 19, 16). Şi dacă Dumnezeu oprea pe evreii care 
erau începători şi nedesăvârşiţi şi ca nişte prunci, a nu întrebuința vicleşug ca să înşele pe 
frații lor, cu atât mai mult vă opreşte pe voi, creştinii, a nu înşela. Pe voi, zic, creştinii, 
care sunteți fii ai Evangheliei şi aţi ajuns la bărbat desăvârşit al vârstei lui Hristos. Vicleniți 
şi nu auziţi pe Proorocul David care zice că Dumnezeu dă multe rele şi pagube asupra 
celor ce fac vicleşuguri? „Însă, pentru vicleşugurile lor, le-ai pus lor rele” (Psalmi 72, 18). 
Nu auziţi cum zice Hrisostom că: „Ceea ce este otrava la şarpe, aceasta este vicleşugul 
la om?” (Cuvânt asupra iudeilor, la şarpele cel de aramă). Nu auziţi cum pierde 
Domnul buzele cele ce grăiesc cuvinte viclene? „Pierde-va Domnul toate buzele cele 
viclene” (Psalmi 13, 3). Ah! Şi cum vă ţine inima, fraţilor! Să vicleniţi pe săraci şi pe 
scăpătați? Cum rabdă sufletul vostru să amăgiţi văduvele şi orfanii şi să le luaţi banii şi 
pâinea ce o au ca să trăiască? Că ei, sărmanii, vin să cumpere de la voi, socotind că 
sunteți credincioşi fraţi ai lor şi creştini curați şi temători de Dumnezeu; iar voi vă arătaţi cu 
totul din contră către ei, necredincioşi, vicleni şi nedrepți; vrăjmaşi şi nu frați; grăind cuvinte 
prieteneşti şi având inima vicleană; după cea scrisă: „Buzele viclene ascund inima tristă” 
(Pilde 26, 23). La glas, Iacov, iar la mâini, Isav, alţii întru arătare şi alții întru cele 
dinlăuntru; pietre ascunse în mare, care pe deasupra se văd că n-au nici o primejdie, iar 
când se apropie corăbiile de ele, le sfărâmă şi le îneacă. 


144. Meşterii cei vicleni sunt meşteri mincinoşi — 
Dumnezeu pedepseşte pe cei vicleni 


Şi acestea e voie să le facă creştinii? Creştinii, ucenicii lui lisus Hristos? Celui 
credincios, Celui fără vicleşug, Celui fără de păcat? În a Cărui gură nu s-a aflat vreun 
vicleşug? „Care păcat n-a făcut, nici s-a aflat vicleşug în gura Lui” (I Petru 2, 22). O! 
Cutremură-te suflete al meu de această netemere de Dumnezeu! Pentru aceasta e cu 
dreptate ca cineva să numească pe meşterii cei de acum, meşteri mincinoşi şi lucrători 
vicleni; precum numeşte Apostolul Pavel pe apostolii cei mincinoşi: „Că unii ca aceia sunt 
apostoli mincinoşi, lucrători vicleni” (I Corinteni 11, 13). Este drept să asemene cineva pe 
meseriaşii cei de astăzi cu cei vechi închinători de idoli. Că după cum aceia erau plini de 
viclenie şi de furtişag, cum zice Solomon: „Toate amestecate sunt, sângele şi uciderea, 

furtişagul şi vicleşugul” (Inţelep. 14, 25); aşa şi meşterii cei de acum sunt plini de aceste 
vicleşuguri. Şi, în sfârşit, pentru aceasta are dreptate şi Dumnezeu, să nu mai rabde 
îndelung, nici să mai îngăduiască pe oamenii cei vicleni, ci să le răsplătească şi să-i 
pedepsească; precum zice prin Proorocul Ieremia: „Vicleşug peste vicleşug n-au vrut să 
mă ştie pe mine, zice Domnul. Pentru aceasta aşa zice Domnul puterilor: Iată eu voi lămuri 
pe ei şi voi ispiti pe ei... viclene sunt graiurile gurii lor, cu aproapele său grăieşte de pace, 
şi întru sine are vrajbă. Au asupra acestora nu voi socoti, zice Domnul? Sau la popor ca 
acesta nu va izbândi sufletul meu?” (Ieremia 9, 6). 


145. Cu cei drepţi se numără şi cei ce nu fac vicleşug 


Pentru aceea ca să nu fiți pedepsiţi de Dumnezeu şi voi, fraților, lepădaţi-vă de 
orice răutate şi fățărnicie şi nici cu limba să grăiți vicleşuguri şi momeli, ca să atrageți pe 
muşterii, nici cu lucrul să faceți vicleşuguri, ci ca nişte prunci fără de răutate şi ca nişte 
adevăraţi creştini, poftiți laptele cel cuvântător şi curat, grăind cu simplitate, cinstit 
lucrând, cinstit şi cu dreptate vindeți şi cumpăraţi lucrul mâinilor voastre; aşa vă sfătuieşte 
Petru, căpetenia Apostolilor: „Deci, lepădând toată răutatea şi vicleşugul şi fățărniciile... ca 
nişte prunci de curând născuţi, să iubiți laptele cel cuvântător şi fără vicleşug, ca printr- 
însul să creşteţi spre mântuire” (I Petru 2, 1). Dacă aşa veţi face, nu numai aici vă veţi 
binecuvânta de Dumnezeu la toate meşteşugurile şi lucrul mâinilor voastre, dar şi acolo 
vă veți număra împreună cu cei drepți, în a căror gură nu s-a aflat vicleşug, precum scrie 
în sfântul Apocalips:, Aceştia sunt care merg după miel oriunde se va duce... şi în gura 
lor nu s-a aflat vicleşug” (Apocalipsa 14, 4); şi veţi afla îndrăzneală către Dumnezeu, 
înaintea Căruia nu este nici un vicleşug, precum zice lov: „Că înaintea Lui vicleşug nu va 
intra” (lov 13, 16). 


146. Cât de rău este furtişagul şi că meseriaşii nu se cade să fure 


III. Luaţi aminte, fraților, să nu furați la meşteşugul care lucraţi, ci să-l lucraţi cu 
credință, precum cere petrecerea cea creştinească, 

a) Pentru că Dumnezeu porunceşte în a opta poruncă, a celor zece porunci, să nu 
fure cineva, „Să nu furi” (Ieşirea 20, 15), şi la Leviticon zice: „Să nu furaţi şi să nu 
mințiţi” (Leviticul 19, 11); 

b) pentru că dumnezeiescul Hrisostom spune că furtişagul, deşi este mai mic 
păcat decât preacurvia, cu toate acestea este neiertat: „şi l-a pus în urma păcatelor, ca să 
ştii că, cel ce întru acesta nu are iertare, cu mult mai mult la cealaltă nu va dobândi 
mângâierea ei (adică iertarea) ...căci dacă acesta este neiertat, cu mult mai mult 
preacurvia” (Talcuire la Psalmul 49); 

c) pentru că este oprit de la creştini, nu numai să fure, dar nici să se unească cumva 
sau să primească pe furi. Pentru aceea, Proorocul David prihănind pe cei ce se unesc cu 
furii, zice: „De vedeai furul, alergai cu el” (Psalmi 49, 19); şi 

d) pentru că Proorocul Zaharia vedea o seceră mare zburând în aer, în 
lungime de 20 de coți şi lată de zece coţi, care a intrat în casa aceea în care erau 
furii, ca să-i taie pe ei, „Şi au zis către mine: Ce vezi tu? Şi eu am zis: văd o seceră 
zburând, de 20 de coţi de lungă şi de zece coţi de lată; pentru că tot furul de acum 
înainte până la moarte, de aceasta se va pedepsi... şi o voi scoate pe ea, zice 
Domnul Atotţiitorul, şi va intra în casa furului” (Zaharia 5, 2). 

Temeţi-vă deci de Dumnezeu şi de dumnezeieştile Lui porunci şi încetaţi de la 
furtişaguri; cutremuraţi-vă de pedeapsa pe care o iau furii şi încetaţi de a mai fura. 

Plugarii, hotarele pământului, rodurile şi holdele; iar ţesătorii, torsăturile; croitorii, 
hainele; cizmarii, pielea şi talpa; fierarii, fierul; aurarii, aurul, brutarii, pâinile cele străine 
şi carnea; boiangiii, culorile; şi dogarii, smochinele şi strugurii şi alte dresuri îndulcitoare 
de la butoaiele pe care le înfundaţi. Încetaţi şi voi, sculptorii şi dulgherii, de a mai fura 
scândurile şi vopselele, şi de a mai cumpăra pepeni spre a-i găunoşi ca să-i umpleți cu 
cuie şi apoi să-i luați fără a simţi stăpânul la care lucraţi. Iar voi, neguțătorii, să nu furați 
feluritele lucruri pe care le cumpăraţi şi nici voi, cârciumarii, vinul şi rachiul şi banii 
oamenilor când beau şi se îmbată în cârciumile voastre. Încetaţi şi voi, zarafilor, de a mai 
tăia galbenii şi argintii împrejur, şi în scurt a zice, toți meşterii şi lucrătorii cu mâinile, 
încetați pentru dragostea lui Dumnezeu şi pentru mântuirea sufletului vostru, de a vă mai 
însuşi şi răpi lucruri străine ale fratelui vostru, în felurite chipuri şi meşteşugiți pe care vi 
le şopteşte diavolul; căci toate acestea sunt nedreptăți, sunt răpiri, sunt furtişaguri arătate 
ŞI, prin urmare, voi, cei ce faceţi acestea, toți sunteți furi arătaţi şi nedrepți. 


147. Meşterii care fură sunt mai răi decât furii 


Ce zic? Voi sunteţi mai răi şi decât furii; fiindcă furii fură într-ascuns şi în vremea 
nopţii, după Proorocul Ieremia: „Ca furii noaptea” (Ieremia 49, 8); iar voi furați de față şi 
în timpul zilei. Furii se ruşinează de furtişagul pe care-l fac, după Sirah: „Că peste furi 
este ruşinea” (Sirah 5, 17); iar voi furând lucrul fratelui vostru, nici o ruşine nu aveţi. Furii 
de se vor prinde în furtişag, porunceşte legea să se ucidă: „lar dacă se va afla om care să 
fi furat pe cineva dintre frații săi, să moară furul acela” (A doua Lege, 24, 7); iar voi, 
deşi vă prinde furând, nici o pedeapsă nu luaţi. Furii se urăsc şi se necinstesc de toți; iar 
voi, din contră, sunteţi cinstiți şi iubiţi de toți. Furii, în sfârşit, se află ascunşi în munţi şi 
în văi, înfricoşați şi înspăimântați; iar voi vă aflați în ulite şi în târgurile cetăților, şezând 
de faţă în fabrici şi în atelierele de lucru, fără frică şi cu înfăţişare de meşteri, ca nişte 
negustori trebuincioşi şi oameni cinstiți. Pentru aceea nu este cu dreptul ca numai acei 
nenorociţi să se numească furi, ci şi voi care sub numele celui cucernic şi cinstit, aveți 
lucrarea şi fapta furilor. Se potriveşte dar şi la voi spusa unui tâlhar şi corsar” către 
împăratul Alexandru, care, fiind prins şi întrebat de ce fură, a răspuns înţelepţeşte către 
împăratul: „Că el fură cu o mică bărcuţă (luntre), iar Alexandru fură cu o flotă mare”. 

Un lucru stau şi mă gândesc şi mă mir de reaua întrebuințare ce o fac oamenii la 
meşteşugurile lor! Apostolul Pavel, voind să vindece pe tâlhari şi să-i oprească de la furtişag, 
le porunceşte să lucreze meşteşug şi lucru de mâini, ca prin meşteşug să-şi chivernisească 
trebuinţele lor şi să miluiască şi pe săraci şi aşa să nu mai aibă pricină de a fura. „Cel ce fură 
să nu mai fure; ci mai vârtos să se ostenească, lucrând binele cu mâinile sale, ca să aibă să 
dea celui lipsit” (Efeseni 4, 28). lar meşterii cei de acum, vai! în loc să se oprească de la 
furtişag prin înlesnirea meşteşugului lor, ei mai mult cresc furtişagurile şi răpirile prin 
meşteşug şi în loc să se vindece, se omoară; lucru prea ciudat şi de mirare! Pentru că ei 
vindecarea şi mântuirea o fac otravă purtătoare de moarte pierzării lor şi vindecarea 
furtişagului, ei o fac pricină de furtişag. Şi deci, care altă doctorie sau scăpare vor mai afla 
nenorociţii, ca să se vindece de furtişag? Căci de vom presupune că slugile fură de la 
stăpânii lor, au oarecare îndreptare; fiindcă stăpânii, întâmplându-se mai cu seamă a 
fi iubitori de argint, nu-i împacă, nici nu-i mulțumesc, ci de multe ori îi bat şi nu le fac 
haine îndeajuns, nici nu-i hrănesc cu îndestulare. Dar voi meşterii, ce îndreptare aveţi ca 
să furaţi de la săraci sau de la cei bogaţi? Nu cumva stăpânii care vă iau sau vă pun să 
lucraţi, nu vă dau plata cu care v-aţi tocmit? Nu. Că voi luaţi cât cereți. Nu cumva nu vă 
hrănesc din destul din bucatele şi băuturile cu care poate fiecare? Nu cumva nu vă 
mulțumesc întru toate? Pentru ce dar să-i nedreptățiți şi să-i furați? Ca să câştigaţi şi să 

înmulțiți averile voastre? Să ştiţi că nici voi nu vă veţi bucura de ele, deoarece, sau le veți 
pierde şi împreună cu acestea veţi pierde şi pe cele lucrate cu osteneala voastră; sau copiii 
voştri au să se lipsească de ele şi alt nimic nu veţi câştiga, fără numai o muncă veşnică. 
Căci zice lov: Bogăția care este adunată cu nedreptate se va scoate degrabă: „Avuţia cu 
nedreptul adunată se va scoate din casa lui; scoate-o-va pe ea îngerul” (lov 20, 15). 


148. Cârciumarii şi neguțătorii întrec pe ceilalți meşteri în minciuni 


Într-adevăr, toţi meşterii şi lucrătorii cu mâinile uneltesc furtişaguri, dar mai ales 
acestea le întrebuinţează cârciumarii, precupeții şi neguțătorii; pentru aceasta Domnul 
nostru, scoțând din Biserică pe cei ce vindeau oi şi boi şi porumbi, le-a zis: „Casa Mea, 
casă de rugăciune se va chema, iar voi aţi făcut-o pe ea peşteră tâlharilor” (Matei 21, 13). 
Aţi auzit? Tâlhari numeşte Domnul pe negustori şi pe vânzători. Pentru care şi loan 
Evanghelistul pe aceştia pe care Matei i-a numit tâlhari, el îi numeşte neguţători, 
zicând: „Nu faceţi casa Tatălui meu casă de neguţătorie” (loan 2, 16); pe care 
tâlcuind-o Hrisostom: „Niciodată, zice, nu se va face Biserica peşteră tâlharilor, a 
zis către ei arătând că, cele ce se vând sunt din furtişag, din răpire şi din nesaţiul de 
câştig şi se îmbogăţesc din adunături străine; iar altădată, casă de neguţătorie „pe 
neruşinatele lor cârciumi le-a arătat” (Omilia 23, la cea de la loan). lar pentru 
cârciumari zic dumnezeieştii Apostoli în Aşezământurile lor, că: cine este Elin 
cârciumar şi cere să vină la credinţa lui Hristos, să nu se primească, dacă mai întâi 
nu va înceta de la meşteşugul cârciumăriei. „Dacă vine cineva din cârciumari, ori să 
înceteze, ori să se lepede” (Așezăminte cart. 8, cap. 32), atât de păcătoase şi 
defăimate sunt meşteşugurile cârciumăriei şi ale negustoriei! Pentru aceasta a zis 
înțeleptul Sirah că abia va putea negustorul să scape de greşeli şi cârciumarul nu se 
va izbăvi de păcat. „Anevoie va scăpa neguțătorul de greşeli şi cârciumarul nu va fi 
fără de păcat” (Sirah 26, 25). Şi pretutindenea dar, numele neguţătoriei şi al 
cârciumăriei se ia în nume de rău; pentru aceea, dumnezeieştii Părinți şi mai ales 
purtătorul de Dumnezeu Ignatie, neguţători de Hristos şi cârciumăritori de Hristos 
şi cârciumăritori de Dumnezeu şi răi îi numeşte pe eretici. 


149. Calfele meşterilor şi arendaşii moşiilor 
întrec în furtişaguri şi pe neguțători 


Calfele meseriilor întrec şi pe cârciumari, şi pe neguțători în furtişaguri, în 
răpiri şi nedreptăți şi cei ce stăpânesc ţarinile, viile, grădinile şi celelalte averi, la 
care au pe alții de le lucrează; fiindcă calfele, şezând degeaba şi nelucrând nimic, 
dobândesc şi câştigă din osteneala şi din sudoarea ucenicilor şi tovarăşilor lor, iar 
săracii şi sărmanii aceea care lucrează, rămân lipsiți. Şi iarăşi, ciocoii, cei ce au 
moşii, mănâncă în toate zilele pe săracii plugari care le lucrează ţarinile şi viile lor şi-i 
împovărează neomeneşte cu angarale** neîncetate şi nesuferite, uneltind trupurile lor ca pe 
nişte dobitoace necuvântătoare sau, mai bine a zice, ca pe nişte pietre nesimțitoare, 
avându-i ca pe nişte robi cumpăraţi şi se poartă cu ei cu mai multă asprime, decât cum 
se purta Faraon cu evreii cei robiți în Egipt; alți noi ispravnici silnici asupra lucrătorilor 
şi alți tirani neomenoşi asupra celor vrednici de milă făcându-se. Şi cea mai mare răutate 
pe care o fac este aceasta: că, după ce treieră plugarii holdele şi după ce pun vinul în linuri 
şi untdelemn în vase, vin stăpânii holdelor şi nu se mulțumesc să ia numai partea ţarinii 


* Muncă fără plată, clacă. 

şi a viilor lor, iar cealaltă parte să o lase cultivatorilor, dar pe lângă acestea, iau din rodurile 
lor şi dobânda banilor ce i-au împrumutat muncitorilor sau numai le dau puţin preţ şi opresc 
ei toate rodurile, din care pricină nu le rămân nici măcar puţine roduri pe arie, nici vin, nici 
untdelemn, ca să ia şi săracii lucrători la casele lor, pentru a-şi hrăni femeia şi copiii lor. 
Astfel, ei, nenorociţii, se ostenesc tot anul lucrând şi luptându-se cu gerul iernii şi cu arşița 
verii; şi seamănă, seceră, treieră, sapă, taie la vie, culeg şi bat şi în cele din urmă se întorc 
Jalnici cu mâinile goale şi deşarte la casele lor, mâhniți şi întristați, ținându-şi sufletul în buze. 
O! şi ce neomenie sălbatică este aceasta! Şi ce nedreptate mai mare poate fi decât 
aceasta! Şi deci, acei vrednici de milă cum au să-şi economisească casa lor, cum se vor 
hrăni ei şi femeile lor? Cum au să-şi mângâie copiii lor care plâng şi strigă strâmtoraţi de 
foame? O, milostiv fii nouă Dumnezeule! 

Pentru aceasta avea dreptate marele Hrisostom să numească pe aceşti stăpânitori ai 
moşiilor şi ai viilor, mai nedrepți decât toți oamenii şi mai învârtoşați la inimă decât toți 
barbarii, zicând: „Deci, care sunt aceştia? Cei ce au moşii şi culeg bogăţia cea de la pământ 
Şi ce poate fi mai nedrept decât aceştia; şi de va cerceta cineva cum întrebuințează 
pe sărmanii şi jalnicii lucrători de pământ, îi va afla pe ei mai cruzi decât barbarii. 
Că celor ce se topesc de foame şi se trudesc în toată viaţa lor, le pun dajdii 
neîncetate şi nesuferite şi slujbe ostenicioase le orânduiesc şi ca pe nişte măgari şi 
catâri, iar mai vârtos ca pe nişte pietre întrebuințează trupurile lor” (Omilia 61, la 
cea de la Matei). 

Pentru aceasta avea dreptate acest Grăitor de Aur, să numească pe săracii 
lucrători de pământ care îndură relele de mai sus mai nenorociţi decât toți oamenii, 
zicând: „Ce poate fi mai jalnic, când toată iarna trudindu-se de ger, de ploaie şi de 
privegheri, istovindu-se, merg acasă cu mâinile deşarte, încă mai rămânând şi 
datori?” (Acolo). Pentru aceasta cu tot dreptul, după toate acestea, se miră şi se 
înspăimântează însuşi Auritul loan şi strigă că, pentru răutățile şi nedreptățile 
acestea pe care le fac arendaşii moşiilor la muncitorii de pământ, se cade a se 
spăimânta cerul şi a se cutremura pământul. Pentru aceasta cu cuviință este a aduce 
în mijloc pe proorocul care zice: „Spăimântează-te, cerule şi te cutremură, 
pământule. La câtă sălbăticie s-a înfuriat neamul omenesc” (Acolo). Şi cu dreptate 
se cade a se spăimânta cerul şi a se cutremura pământul de această prea mare 
răutate a ciocoilor peste moşii; fiindcă ei se fac ucigaşi şi varsă sângele şi spulberă 
viaţa sărmanilor lucrători de pământ, fiindcă le răpesc hrana cu care aveau să 
trăiască, precum hotărăşte înțeleptul Sirah: „Pâinea celor lipsiţi este viaţa săracilor 
şi cel ce o ia pe aceasta, omul sângiurilor este. Cel ce ia hrana cea de lipsă este ca 
cel ce omoară pe aproapele său şi cel ce opreşte simbria slugii, ca cel ce varsă 
sânge” (Sirah 34, 23). Şi iarăşi zice: „Fiule! Viaţa săracului să nu o lipseşti, 
„sufletul flămând să nu-l întristezi şi să nu urgiseşti pe om când are lipsă, 
„rugăciunea celui necăjit nu o lepăda şi nu-ţi întoarce fața ta de către cel lipsit” 
(Sirah 4, 1). 

Însă, precum îndeobşte zicem, ciocoii moşiilor, care iau toate rodurile şi nu 
lasă şi lucrătorilor, se fac ucigaşi, pentru că opresc hrana săracilor; tot aşa zicem aici 
că şi plugarii sau arendaşii moşiilor, care nu lasă pe cei străini şi orfani şi pe văduve şi 
pe alţi săraci să adune din spicele ce au rămas pe câmpurile cele secerate, sau poama 
(ciorchine) care a rămas de la culesul viilor lor, sau de la măslini şi alte roduri şi fructele 
cele rămase de prin livezile lor şi ei la fel se fac ucigaşi şi vărsători de sânge, fiindcă 
opresc hrana străinilor, a orfanilor, a văduvelor şi a săracilor care n-au tarini, nici vii, nici 
măslini sau alți copaci, ci nădăjduiesc să adune de pe moşiile altora ca să trăiască. lar câți 
plugari şi moşieri ajung la atâta nemilostivire şi nefrică de Dumnezeu, încât să ia şi să 
răpească şi micile brățişoare şi mănunchii pe care i-au adunat săracii de pe locurile lor, 
strugurii sau fructele pe care săracii şi văduvele le-au adunat din viile cele culese şi din 
pomii lor, aceştia sunt mai răi şi decât ucigaşii şi necredincioşii şi decât fiarele sălbatice. 

Căci şi necredincioşii se îndură şi miluiesc pe săraci, pe văduve şi pe orfani şi fiarele se 
milostivesc una de alta, iar ei nici nu miluiesc, nici nu se milostivesc de nişte feţe jalnice 
ca acestea şi vrednice de toată milostivirea. Deci, pentru această mare necredinţă a lor şi 
sălbăticie, vor cădea blestemul şi urgia lui Dumnezeu peste holdele şi viile şi pomii lor 
ca să le usuce, să le dezrădăcineze şi să le piardă; aşa hotărăşte Duhul Sfânt prin gura lui 
lov: „Blesteamă-se partea lor pe pământ şi să se vadă roadele lor pe pământ uscate”. 
Pentru ce, o, Doamne? „Că din a săracilor au răpit” (lov 24, 18). 

Pentru aceasta, frații mei iubiţi, atât agricultorii de pământ, cât şi ciocoii moșiilor, 
păziți-vă pentru dragostea lui Dumnezeu şi să nu mai îndrăzniți niciodată a mai face un 
lucru ca acesta prea necuvios, nici să opriți pe săraci şi pe cei străini de a aduna rodurile 
cele rămase în câmp, în vii şi în copacii voştri, ci să faceți precum porunceşte Dumnezeu 
în a doua Lege, adică: Dacă seceraţi holdele voastre, să nu vă mai întoarceţi al doilea să le 
mai spicuiți, ci să le lăsaţi să adune spicele cele rămase săracii, văduvele şi cei străini. 
Dacă veţi culege viile sau veți aduna măslinele din copacii voştri, a doua oară nu mai 
adunaţi, ci să le lăsaţi să le adune săracii, ca să se hrănească şi ei din rodurile voastre şi 
să se roage lui Dumnezeu să le binecuvânteze şi să le înmulțească. „Când vei secera 
secerişul tău în țarina ta şi vei uita vreun snop în țarina ta, să nu te întorci să-l iei, ci să fie 
al săracului şi al nemernicului, şi al sărmanului, şi al văduvei, ca să te binecuvânteze 
Domnul Dumnezeul tău întru toate lucrurile mâinilor tale. Şi când vei culege măslinele, 
să nu te întorci a aduna pe cele ce rămân pe urma ta, ci vor fi ale celui nemernic (străin) şi 
ale celui sărac şi ale văduvei. Şi când vei culege via ta, să nu culegi a doua oară ce rămâne, 
ci să fie ale celui sărac şi nemernic şi ale văduvei” (A doua Lege 24, 19). 


150. Nici slugile nu trebuie să fure de la stăpânii lor — 
Că pentru furtişagul ce-l fac meseniaşii creştini la cei de alta religie 
şi la păgâni, se hulesc Sfânta Evanghelie şi Hristos 


Fericitul Pavel, scriind către Apostolul Tit, porunceşte să înveţe pe slugi a se 
supune stăpânilor lor, deşi sunt necredincioşi şi păgâni, şi să nu fure de la ei nimic, ci să 
arate toată încrederea şi neviclenia, ca prin această încredere a lor să se cinstească şi să se 
dovedească adevărata Sfântă Evanghelie şi învățătura Mântuitorului nostru Iisus Hristos. 
„Slugile să se plece stăpânilor lor, întru toate să fie bine plăcuți, nerăspunzându-le 
împotrivă, neviclenindu-i, ci credință bună arătându-le întru toate; ca pe învățătura 
Mântuitorului nostru Dumnezeu să o înfrumuseţeze întru toate” (Tit 2, 9). Acum, dacă 
slugile au datoria să nu fure de la stăpânii lor, ci să arate către ei toată încrederea, chiar de 
ar fi ei şi necredincioşi, după porunca aceasta a Apostolului, cu cât mai mult voi, calfele şi 
meşterii, sunteți datori a nu fura de la stăpânii la care lucraţi? Ci să păstraţi față de ei toată 
încrederea şi neviclenia, măcar evrei de ar fi ei, sau turci, ori armeni sau latini, sau măcar 
şi alți păgâni şi eretici? Că de veți fura de la ei, vă faceţi pricină, nu numai să vă defaime 
păgânii şi să spună că toţi creştinii de obşte sunt furi, dar şi să hulească Sfânta Evanghelie 
şi învățătura Domnului nostru lisus Hristos. Ce zic? Şi pe însuşi Stăpânul nostru Hristos şi 
Dumnezeul nostru vă faceți pricinuitori să-L hulească păgânii prin aceste furtişaguri pe 
care le faceți, iar câtă osândă are păcatul acesta al vostru este cu neputinţă a-l arăta prin 
cuvânt. 


151. Răutatea unui meşter creştin, păgânii o atribuie la toți creştinii 


Pentru aceasta vă rog, iubiții mei frați, păziți-vă pentru dragostea lui Dumnezeu, 
să nu daţi pricină de sminteală, nu numai celor de o credinţă creştini ai voştri, dar cu mult 

mai mult nici celor de altă credință şi păgâni, fiindcă nici un lucru nu vatămă atât 
credința noastră şi religia, ca aceea de a da creştinii prilej să se smintească neamurile, 
precum zice dumnezeiescul Hrisostom: ,„ Nimic atâta nu vatămă şi strică credința noastră, 
ca aceea de a da cineva vreo pricină de sminteală celor necredincioşi” (Cuvântul 7, la 
Facere); fiindcă ei (păgânii) când vor vedea numai un singur meşter dintre voi că fură ori 
că face alt vicleşug şi păcat prea mic, îndată îşi ascut limba lor de obşte asupra tuturor 
creştinilor şi răutatea unui creştin o atribuie la tot neamul ortodocșilor. Şi nu stau numai 
până aici, ci, pentru răutatea creştinilor şi a slugilor, îndrăznesc să hulească pe Stăpânul 
tuturor, Hristos, cum zice acelaşi Hrisostom: „lar dacă vor vedea pe cineva din creştini 
căzând din nepăsare în vreo mică trândăvie, îndată îşi ascut limba asupra tuturor 
creştinilor împreună şi din mica lenevire a unuia, asupra întregului neam al creştinilor le 
atribuie pe acestea; şi nu se opresc numai până aici, ci, pentru nepăsarea unui rob, 
îndrăznesc a huli şi pe Stăpânul cel de obşte” (Acolo). 

Dar mai cu seamă siliți-vă, fraţilor, a nu grăi minciună, nici să furaţi ori să faceți 
alt vicleşug când lucraţi la cei de altă credință; ca văzându-vă pe voi că le lucraţi cu 
încredere şi după Dumnezeu, să se îndemne a se minuna de viaţa creştinilor şi socotind, 
să zică: meşterii creştini nu sunt ca alți meşteri ai lumii, cu toate că sunt de aceeaşi fire 
cu ei; iar, deşi nu se vor minuna păgânii, însă cel puţin când vă văd credincioşi şi fără 
vicleşug, îşi închid gura neputând să grăiască vreo hulă asupra creştinilor; precum şi 
aceasta o dovedeşte gura cea aurită a lui loan: „Deci când văd cei necredincioşi pe unii 
dintre noi strălucind întru fapta bună şi multă trecere cu vedere făcând celor trebuin- 
cloase vieţii, unii din ei îşi astupă gura, iar alții vin şi se minunează spăimântându-se şi 
zic: de aceeaşi fire fiind şi ei (creştinii), nu se împărtăşesc de acestea”. Şi aduce asupra 
lor zicând: „Aşadar, toate să le facem, iubiților, ca să se slăvească Stăpânul nostru 
Hristos şi nici o pricină de sminteală să nu le dăm” (Cuvântul 7, la Facere). 


152. Cât de rea este hula şi că meseriaşii nu se cade să hulească 


IV. Luaţi aminte, fraților, să nu cârtiți asupra lui Dumnezeu, nici să huliți când lucraţi 
meşteşugul vostru; nu, pentru dragostea lui Dumnezeu, nu, pentru mântuirea sufletelor 
voastre; nu vă prăpăstuiți pe voi înşivă în aşa de mare şi înfricoşat păcat; a) pentru că 
după dumnezeiescul Hrisostom, nu e alt păcat mai rău decât hula, dar nici deopotrivă şi 
asemenea cu ea; fiindcă hula este vârful şi capul şi adaosul tuturor păcatelor şi munca şi 
pedeapsa hulei este nesuferită şi neiertată. „Căci nu este şi nici nu se află altă răutate mai 
mare decât păcatul hulei, dar nici asemenea ei, ci adăugirea tuturor relelor este aceasta; 
care pe toate le tulbură şi are muncă neiertată şi pedeapsă nesuferită” (Cuvântul 2, 
pentru pronie şi ursitori), şi b) pentru că hula este atât de înfricoşată şi îngerilor, şi 
dracilor, încât îngerii, cu toate că sunt atât de puternici, nu îndrăznesc însă să zică cuvânt 
hulitor asupra necredincioşilor, precum este scris: „Unde îngerii cu tăria şi cu puterea mai 
mari fiind, nu aduc asupra lor înaintea Domnului judecată cu hulă” (II Petru 2, 11). 

lar Arhanghelul Mihail, deosebit, nici un cuvânt de hulă n-a grăit asupra 
diavolului care este vrednic de toată hula, după Apostolul Iuda: „Iar Mihail Arhanghelul, 
când cu diavolul certându-se pentru trupul lui Moise, n-a îndrăznit să aducă judecată de 
hulă” (Iuda 9). Şi la diavoli hula iarăşi este atât de înfricoşată, încât nu numai că nu 
îndrăznesc să hulească, dar nici să pomenească cândva numele hulei, ci în loc să zică 
aceea, adică: „Să te blesteme”, zic — să te binecuvânteze — pentru cele ce a zis diavolul 
înaintea lui Dumnezeu despre lov: „Fără numai de te va binecuvânta în faţă” (lov 1, 11). 
Ce zic? Hula este încă atât de înfricoşată şi urâcioasă înaintea oamenilor, încât cei de 
demult nici numele ei nu îndrăzneau să-l zică asupra împăraţilor celor pământeşti, ci în 
loc de: să te blesteme, ziceau — să te binecuvânteze. Pentru aceea, cei care au mărturisit 
minciună asupra lui Navute, au zis că a binecuvântat, care este: A hulit pe Dumnezeu şi 

pe împăratul. „Şi a pus pe Nabat să şadă cu căpetenia poporului. Şi au intrat doi oameni, 
fiii fărădelegilor, şi au şezut în preajma lui şi au mărturisit asupra lui zicând: A 
binecuvântat (hulit) Nabat pe Dumnezeu şi pe împăratul” (III Regi 21, 12). 


153. Toate muncile şi chinurile nu sunt de ajuns 
să pedepsească pe hulitori precum se cade 


Unde sunteţi acum voi, meşterilor netemători de Dumnezeu, care îndrăzniţi de 
huliți şi înjurați acolo unde lucraţi? Unde sunteți mai cu seamă voi, neruşinaților 
corăbieri (marinari), care îndrăzniți de înjurați când este furtună ori vreme potrivnică, 
marea şi vântul, furtuna şi locul de unde iese vântul? Aţi auzit nenorociţilor? Aţi auzit 
cât de înfricoşat şi încutremurat păcat este hula voastră şi înjurăturile? Sfinţii îngeri ai 
lui Dumnezeu nu îndrăznesc să blesteme pe draci şi pe cei necredincioşi, iar voi, 
neruşinaţilor, blestemați făpturile făcute de Dumnezeu şi prihăniți pronia lui Dumnezeu, 
cu care chiverniseşte lumea? Însuşi diavolul se înfricoşează şi se cutremură şi nu 
îndrăzneşte să zică cuvânt de hulă înaintea lui Dumnezeu şi voi, neruşinaţilor, nu vă 
cutremurați a blestema pe Dumnezeu? Nu vă îngroziți să înjurați pe Hristos? Nu vă 
temeți a blestema credinţa şi Sfintele Taine, Tainele cu care singuri voi vă împărtăşiți şi 
vă hrăniţi duhovniceşte şi vă adăpaţi? 

O! Dumnezeul meu! Cum rabzi şi nu amuţeşti gura care Te huleşte? O! 
Hristoase al meu! Cum rabzi şi nu usuci buzele cele fărădelege şi nu dezrădăcinezi acea 
limbă spurcată? Cum nu suceşti şi nu strâmbi înapoi acea față neruşinată, care bârfeşte 
atâtea asupra Ta? O! Făcătorule al tuturor Care eşti închinat şi Te slăveşti de toată 
suflarea şi de toate limbile îngerilor şi ale oamenilor! Cum rabzi şi nu trimiți săgeți 
fulgerătoare din ceruri şi nu desfaci pământul în prăpăstii, nu ridici marea întru înălțime 
ca să arzi, ca să prăpăstuieşti, ca să îneci întru adânc şi ca să pierzi de viu de pe faţa 
pământului pe acel vierme împuțit? Pe acea furnică spurcată? Pe cel prea de nimic 
țânțar, care şade înaintea slavei Tale celei neapropiate, înfricoşate şi sfinte şi Te huleşte 
cu atâta neruşinare? 

Şi dacă cel ce înjură şi grăieşte de rău pe tatăl său sau pe mumă-sa, se osândeşte 
la moarte, precum porunceşte Dumnezeu. „Cel ce va grăi de rău pe tatăl său sau pe 
muma sa, cu moarte să se omoare” (Ieşirea 21, 17); oare ce osândă este vrednic să 
primească acel ticălos care grăieşte de rău şi blestemă şi înjură, nu pe tată şi pe mumă, 
ci pe însuşi Dumnezeu, pe Făcătorul tuturor părinților şi mamelor, pe împăratul celor ce 
împărătesc şi pe Stăpânul a toate, de care toate se tem şi se cutremură de fața puterii 
Sale? Ce muncă se cade a primi acel nemulțumitor care îndrăzneşte să blesteme pe lisus 
Hristos, pe Mântuitorul şi pe Izbăvitorul său, pe Răscumpărătorul, pe Hrănitorul, pe 
Făcătorul de bine şi pe Dumnezeul său? O! milostiv, milostiv, milostiv fii, Dumnezeule 
Cel hulit, spre acest fel de păgânătate! 

Pentru aceasta, bine a zis loan, cel cu Gura Aurită, că toate schingiuirile şi 
muncile acestei vremi şi toate felurile de munci ale iadului care sunt gătite pentru 
diavolul şi pentru cei necredincioşi şi păcătoşi din toată lumea, toate acestea, zic, 
adunate la un loc, tot nu sunt de ajuns să pedepsească pe un hulitor, după cum trebuie şi 
cum i se cuvine. „Ce pedeapsă vor primi unii ca aceştia? Care muncă va fi de-ajuns şi 
deopotrivă cu mărimea răutăților lor? Şi care râu de foc, care vierme fără de sfârşit, care 
întuneric mai dinafară, care legături, care scrâşnire a dinţilor, care plângere? Toate 
aceste munci, cele de acum şi cele viitoare, sunt prea puţine pentru acest suflet ce zace 
cufundat în atât de mari răutăţi” (Cuvântul 2 pentru pronie). 


132 


Hristoitia 


154. Cel ce huleşte pe Dumnezeu numai pe sine se vatămă — 
Că Dumnezeu pedepseşte pe hulitori 


Pentru aceasta, fraților, temeţi-vă de muncă şi de pedeapsa pe care o vor lua 
hulitorii după moarte şi încetaţi de a huli. Temeţi-vă de mărirea şi împărăția Atottiitorului şi 
Atotputernicului Dumnezeu şi de acum înainte să nu îndrăzniți a mai deschide gura şi a 
mai huli înfricoşatul şi preaslăvitul Său nume, care se slăveşte de toate miile şi milioanele 
nenumăraţilor îngeri şi Arhangheli, sau pronia lui Dumnezeu, ori credinţa, sau 
dumnezeieştile Taine: 

Că precum, cel ce aruncă cu piatra spre cer nu vatămă cerul, ci pe sine se vatămă, 
fiindcă se întoarce piatra şi-i zdrobeşte capul; aşa şi care huleşte pe Dumnezeu, nu vatămă pe 
Dumnezeu, ci numai pe sine se vatămă şi-şi munceşte ticălosul său suflet; precum zice 
dumnezeiescul Hrisostom: „Cei ce hulesc şi batjocoresc vatămă numai mântuirea 
lor”. „Că cel care aruncă piatră în sus, peste capul său o aruncă” (Sirah 27, 26). Iar 
hulitorilor le zicea: „Căci precum piatra spre înălțime aruncată fiind, cerul a-l sparge 
nicicum nu va putea, nici să ajungă spre acea înălțime; iar rană va pricinui capului 
deasupra căruia s-a aruncat piatra. Aşa cu adevărat cel ce huleşte fericita acea fire, pe 
aceea niciodată nu va putea să o vatăme cândva, ci asupra sufletului său va ascuţi sabia, 
nemulțumitor arătându-se către Făcătorul de bine” (Cuvântul 3 pentru cele neînţelese). 

Şi b) Deoarece Dumnezeu nu rabdă hulele ce-l faceţi, ci se mânie asupra voastră 
şi vă pedepseşte cu felurite pedepse şi în cele din urmă vă omoară. Aşa întărâtându-se 
asupra lui Senahirim, împăratul asirienilor, care prin voievodul său Rapsacu a hulit 
dumnezeiescul Lui nume şi pentru aceasta a trimis pe îngerul Său şi a omorât din oastea 
asirienilor 185 de mii; şi atârnându-i belciug în nas, l-a întors nelucrător, fără să facă 
vreun rău cetăţii Ierusalimului. „Pe cine ai ocărât şi pe cine ai hulit? şi asupra cui ai 
înălțat glasul şi ai ridicat spre înălțime ochii tăi? asupra Sfântului lui Israel?... Şi voi pune 
belciugul meu în nările tale şi zăbală în buzele tale şi te voi abate pe calea pe care ai 
venit... Şi a fost în noaptea aceea, a ieşit îngerul Domnului şi a ucis în tabăra asirienilor 
185 de mii şi s-a sculat dimineaţa şi iată toți erau trupuri moarte” (IV Regi 19, 22). Aşa a 
pedepsit pe Edom cel ce locuia în muntele Sir, pentru că a hulit asupra numelui celui 
sfânt, precum zice lezechiel: „Pentru aceea, viu sunt Eu, zice Domnul, şi voi face ţie după 
vrăjmăşia ta, şi mă voi cunoaşte ţie, când te voi judeca; şi vei cunoaşte că Eu sunt 
Domnul, auzit-am glasul blestemurilor tale” (lezechiel 35, 11). 


155. Cum pedepsesc oamenii pe hulitori, bâtându-i 


lar dacă nu vă temeţi de pedepsele pe care le dă Dumnezeu hulitorilor, 
măcar temeţi-vă de pedepsele pe care le dau oamenii şi dracii. Pedepsesc oamenii 
pe hulitori, deoarece dumnezeiescul Hrisostom porunceşte întâi să se pedepsească 
hulitorii cu răni şi cu bătăi, că zice: „Dacă auzi pe cineva hulind pe Dumnezeu în 
mijlocul târgului, apropie-te de el şi ceartă-l şi de este trebuinţă, loveşte-l peste 
obraz şi zdrobeşte-i gura, şi se va sfinți mâna ta prin această lovire. Şi de te vor 
duce la judecată, du-te; şi de va căuta să te pedepsească judecătorul pentru aceasta, 
zi cu îndrăzneală: Că l-ai lovit fiindcă a hulit pe împăratul îngerilor. lar de va fi 
trebuinţă, să suferi şi moarte, pentru că ai înțelepţit pe fratele tău; răbdarea aceasta 
în loc de mucenicie se va socoti ţie” (Andr. 1). 

156. Hulitorii trebuie să se surghiunească 


Al doilea, poruncește acest Grăitor de Aur ca hulitorii să fie izgoniți şi surghiuniți 
afară din cetate şi din satele în care locuiesc, ca nişte leproşi şi oameni bolnavi de holeră şi 
ca nişte mădulare putrede, ca să nu molipsească cu răutăţile lor şi pe ceilalți creştini şi ca 
nu din pricina lor să pedepsească Dumnezeu şi pe cei nevinovaţi; căci aşa zice despre ei: 
„lar de am fi apucat a-i scoate pe ei din cetate şi să-i înțelepțim şi pe mădularul cel bolnav 
să-l îndreptăm, nu era să ne temem de frica cea de acum” (Andr. 2). 


157. Hulitorii nu sunt vrednici să se folosească de această lume 


AL treilea, zice iarăşi Hrisostom că hulitorii nu sunt vrednici să vadă soarele, luna 
şi stelele, încă nici să răsufle aerul, nici să calce pe pământ, nici să asculte melodioasele 
glasuri ale păsărilor, nici să mănânce rodurile pomilor, nici să bea apă, nici să se servească 
de dobitoace şi de făpturi; şi zic, hulitorii nu sunt vrednici să se folosească de zidirile lui 
Dumnezeu şi să trăiască, ci sunt nevrednici şi de această viaţă trecătoare. Pentru ce? 
Fiindcă toate celelalte zidiri slăvesc şi cinstesc pe Făcătorul lor, iar hulitorii îl blestemă 
şi-L hulesc. Şi după cum un fiu care înjură şi necinsteşte pe tatăl său nu este vrednic să-l 
slujească nici slujitorii tatălui său, aşa şi hulitorii, fiindcă hulesc pe Dumnezeu, Tatăl lor, 
nu sunt vrednici să se slujească de zidirile care sunt roabe lui Dumnezeu; după cea zisă: 
„Toate sunt slujitoare ție” (Psalmul 118). „Nevrednici sunt a vedea soarele câți în viaţa lor 
hulesc pe Dumnezeu; sunt nevrednici a se folosi de zidirile care-L slăvesc pe El cei ce-L 
hulesc pe El; fiindcă şi fiul hulind pe tatăl său este nevrednic să se folosească de slujba 
bunilor slujitori ai case?’ (Cuvântul 18 la cea de la Romani). 

Pentru aceea, în adevăr, este o mare minune cum vă rabdă zidirile să huliți pe 
Făcătorul lor, Dumnezeu! Cum nu sloboade cerul fulgere, şi trăsnete, ca să vă ardă cu totul! 
Cum vă luminează soarele şi nu vă orbeşte ochii! Cum nu vă omoară vântul cu otrăvitoare 
suflări! Cum nu vă îneacă marea! Cum nu se desface pământul să vă înghită! Cum fiarele 
cele sălbatice şi dobitoacele nu se ridică asupra voastră să vă rupă şi să vă piardă! Dar 
după cum se vede, Dumnezeu cel hulit de voi, El este care opreşte pornirile zidirilor 
Sale, aşteptând ca să vă pocăiţi. 


158. Păgânii omorau pe hulitori — Şi Nabucodonosor 
a făcut lege să nu hulească cineva pe Dumnezeu 


Al patrulea, legile tuturor neamurilor care se închinau la idoli porunceau a se 
omori oamenii cei ce se jurau pe idoli şi pe dumnezeii lor. Despre aceasta citim şi în Sfânta 
Scriptură că cei ce se închinau lui Vil au judecat vrednic de moarte pe Proorocul Daniil, 
pentru că a hulit; precum este scris: „Daniil va muri, pentru că a hulit pe Vil” (Vil şi 
balaurul, 10). Acum, dacă cei care huleau pe zeii elinilor sunt vrednici de moarte, cu cât 
mai vârtos sunt vrednici de moarte cei ce blestemă pe Dumnezeu atoate? Şi dacă 
Dumnezeu porunceşte să se omoare cel ce numai va pomeni numele cel negrăit al lui 
Iehova, după prea înțeleptul Fotie (Epistola 163, către Amfilohie). „Cel ce va pronunţa 
numele Domnului, cu moarte să se omoare” (Leviticul 24, 16); cu cât mai mult sunt 
vrednici de moarte cei ce îl blestemă? Şi dacă ursii au sfâşiat şi au ucis 42 de copii mici, 
fiindcă numai au înjurat şi au luat în râs pe Proorocul Elisei, „Şi nişte copii au ieşit din 
cetate şi-l batjocoreau pre el zicând: suie-te, pleşuvule... şi iată, ieşiră două ursoaice din 
pădure şi sfâşiară dintru ei patruzeci şi doi de copii” (IV Regi 2, 23); cum nu sunt 

vrednici de mii de morţi cei ce pe față înjură şi hulesc, nu prooroc şi sfânt, ci pe 
Dumnezeul proorocilor şi al sfinților? 

Să spun una şi mai înfricoşată spre ruşinarea creştinilor care hulesc? Lege şi 
poruncă a aşezat ca să se omoare şi averile lor să se răpească, de la cei ce vor grăi hulă 
asupra adevăratului Dumnezeu; şi cine? Nu prooroc, nu apostol, nu vreun împărat 
ortodox, ci un slujitor de idoli, un necredincios împărat păgân! Cine? Nabucodonosor. 
„Si eu pun poruncă: tot poporul, neamul, limba, oricare vor grăi hulă asupra Dumnezeului 
lui Sedrah, Misah şi Avdenago vor pieri şi casele lor se vor jefui, că nu este alt Dumnezeu 
care poate să izbăvească aşa” (Daniil 3, 29). Necredinciosul Nabucodonosor porunceşte 
să nu se hulească Dumnezeu, iar credincioşii Lui creştini cei aleşi, să-L hulească? 
Creştinii?... O! mare batjocură! O! ruşine nevindecată!! 


159. Şi dracii muncesc pe hulitori 


Iar al cincilea şi cel din urmă, chiar dracii care îndeamnă pe oameni să hulească şi 
să înjure şi ei, zic, nu rabdă să vadă nepedepsiţi pe oamenii care hulesc pe Dumnezeu, ci îi 
pedepsesc cu felurite chinuri. Pentru aceasta citim la „Mântuirea păcătoşilor” (p. 41) că 
pe un copil care era obişnuit să hulească, l-au răpit dracii cu trupul în iad şi altul s-a 
îndrăcit şi îndată l-au omorât; pentru că jucând la cărți, hulea pe Dumnezeu şi pe alții, 
asemenea cu alte munci i-au pedepsit. 


160. Imprejurările vieţii nu sunt pricini să hulească cineva, 
ci voinţa cea rea şi împuţinarea de suflet 


Auziţi, meşteri, de care pedepse sunteți vrednici să luați de la Dumnezeu şi de la 
oameni şi de la draci pentru hulele voastre? Temeți-vă deci, ca să nu le încercaţi şi cu lucrul; 
că Dumnezeu rabdă îndelung, dar nu uită să pedepsească pe cei ce-L hulesc. Şi voi, 
croitorilor, când vă înțepaţi mâna cu acul şi voi, sculptorilor şi dogarilor, când vă tăiaţi mâna 
sau piciorul cu unealta meşteşugului vostru şi voi, zidarilor când cădeți de pe zid şi vă loviți 
şi voi, marinarilor, când întâlniți vreo furtună pe mare şi voi, ceilalți meşteri, când 
întâmpinați vreo supărare sau nepotrivire la meşteşugul ce lucraţi, sau de la oameni, sau de la 
draci, sau din firea lucrurilor, să nu cârtiți ca nişte neînţelegători, nici să huliți pe Dumnezeu, 
sau pronia Lui, sau credinţa, sau uneltele, sau vânturile, sau marea, sau altă zidire oarecare, 
nu; pentru că nici Dumnezeu vă este vinovat, nici uneltele, nici vântul, nici celelalte zidiri; ci 
este vinovată neluarea aminte şi neînțelegerea şi de sine alegerea voastră cea rea şi 
împuținarea de suflet. Şi că ceea ce zic este adevărat o dovedeşte dumnezeiescul Hrisostom 
zicând că nici un lucru potrivnic nu poate să silească pe omul cel evlavios şi cu luare aminte 
şi iubitor de Dumnezeu a huli: „Deci să nu zicem că sărăcia şi boala şi năvălirea primejdiilor 
silesc a huli. Nu sărăcia, ci nebunia; nu boala, ci defăimarea; nu năvălirea primejdiilor ci 
lipsa evlaviei şi la hulă, şi la toată răutatea aduce pe cei ce nu iau aminte” (Cuvântul 3 la 
Lazăr). 

Şi martor al acestora este Lazăr şi lov, pentru că Lazăr, deşi era prea sărac şi atât 
de bolnav, încât nu afla om ca să-l îngrijească, ci câinii milostivindu-se îi lingeau rănile 
lui, însă n-a cârtit niciodată, nici a scos cuvânt de hulă din gura sa. lar lov, cu toate că 
într-un scurt timp a pierdut oile, boii, păstorii, feciorii şi toate averile lui, însă n-a îndrăznit 
să grăiască vreo hulă. Acum, dacă Lazăr şi lov au pătimit atâtea şi n-au hulit, voi, care fără 
asemănare mai puțin necaz decât lov pătimiţi la meşteşugul vostru, pentru ce cârtiți şi 
huliți? Cu adevărat pentru alt nimic, fără numai din neputinţa de sine alegerii voastre şi 
din împuţinarea de suflet; aşa zice dumnezeiescul Hrisostom: „A pătimit atâtea lov şi 

le-a răbdat cu mulțumire... altul, cele asemenea pătimind şi încă nici aşa (căci nimeni nu 
se află să fi pătimit asemenea), ci prea puţine, a defăimat, s-a necăjit, a blestemat toată 
lumea, a hulit pe Dumnezeu... a hulit însă, nu că l-ar fi silit făpturile, fiindcă dacă îl sileau 
făpturile să facă aceasta, trebuia să-l facă şi pe lov să hulească,... ci din slăbiciunea bunei 
voințe a făcut aceasta” (Omilia 9 la II Timotei). Şi iarăşi zice: „ Dacă necazul ispitei şi al 
sărăciei ar fi fost pricină hulelor, trebuia toți cei ce sunt în sărăcie să hulească. Iar acum, 
mulți din cei ce viețuiesc în sărăcia cea mai de pe urmă totdeauna mulțumesc, iar alții, 
îndulcindu-se de bogăție şi de desfătare, nu încetează să hulească. Aşadar, nu firea 
lucrurilor, ci voința noastră lucrează şi pe aceasta şi pe aceea” (Cuvântul 3 la Lazăr). 

Pentru aceea ca să cuprind pe toate în puţine cuvinte, de voiţi, frații mei, a nu huli 
şi a nu înjura, se cade a avea bărbăţie sufletească şi bunăvoință puternică şi pricepere 
întărită în frica lui Dumnezeu; cu aceasta nici un lucru nu se va părea vouă cu anevoie şi 
fără aceasta, toate se vor arăta vouă potrivnice şi mâhnitoare, după acest Hrisostom: „Se 
cuvine deci a avea suflet tare şi atunci nimic nu se va părea nouă că este anevoie; precum şi 
când este el slab, nimic nu este care să nu ni se pară că este anevoie. Potrivit cu 
bunăvoința noastră, toate ni se par suferite şi nesuferite” (Omilia 9 la cea către Timotei). 


161. Cum este cu putinţă să nu hulească cineva — 
Cel ce nu huleşte biruieşte pe diavolul. 


De voiţi a nu huli, trebuie la toate cele potrivnice care urmează din pricina 
meşteşugului vostru, să mulțumiți lui Dumnezeu şi să-L slăviți zicând: Slavă Ţie, 
Dumnezeule; mulțumesc Ţie Doamne, pentru toate câte le dai nouă. Şi prin această 
mulțumire şi slavoslovie: întâi, primiţi de la Dumnezeu mare plată; al doilea, se uşurează 
inima voastră de scârbă şi de reaua întâmplare ce ați pătimit; al treilea, pentru răbdarea 
voastră veți moşteni cununa mucenicească în ceruri. Aşa vă sfătuieşte să faceți Auritul Sfânt 
zicând: „în loc de hulă, slavoslovie dă lui Dumnezeu, că aşa şi plata este mare şi mai 
uşoară durerea... Deci suferă vitejeşte toate cele ce ți se întâmplă, că aceasta îți este ție 
mucenicie” (Tâl/cuire la Psalmul 127); iar al patrulea şi cel din urmă, cu slavoslovia şi 
mulțumirea cea către Dumnezeu, biruiți pe diavolul. Pentru că diavolul vă răneşte, vă 
necăjeşte şi vă aduce toate ispitele, nu pentru alt scop, fără numai ca să vă facă să huliți. 
Aşa au pornit toate relele şi nenorocirile asupra lui lov, ca să-l facă să hulească; precum 
însuşi zice: „Dar nu aşa, ci trimite mâna ta şi te atinge de oasele şi de carnea lui şi nici în 
față te va binecuvânta” (lov 2, 5). Iar de veţi mulțumi şi veți slăvi pe Dumnezeu în 
relele şi strâmtorările care vă urmează, atunci se biruieşte diavolul şi fuge de la voi 
defăimat, biruit şi ruşinat. Stai, drace, pentru ce fugi de la creştini? Căci, zice, aceea pe 
care aveam scop să o nimeresc, n-am nimerit-o. Eu pornesc ispite asupra creştinilor care 
lucrează meşteşuguri, ca să-i fac să hulească, dar fiindcă ei n-au hulit, ci au mulţumit şi au 
slăvit pe Dumnezeu, eu sunt biruit şi pentru aceasta fug de la ei biruit. „Deci pentru care 
pricină ai fugit? Pentru că s-au împlinit toate câte am voit, zice, iar ceea ce voiam să se 
facă şi pentru care pe toate acelea le-am făcut, aceasta nu s-a împlinit, că n-a hulit” 
(Andr. 5). 

Vedeţi ce bine nimeriţi, creştinilor, când mulțumiți lui Dumnezeu la meşteşuguri 
unde lucraţi? Iar, din contră, când huliți, vă lipsiți de toate acestea; căci şi plata voastră o 
pierdeţi şi nici o uşurare de ostenelile şi necazul vostru nu luaţi, ci cu mai multă 
strâmtorare vă ispitiți şi pe diavolul îl faceţi mai mult să vă aprindă cuptorul ispitelor, ca să 
vă necăjească şi să vă facă a huli mai mult. Şi peste toate acestea, nici o procopseală nu 
vedeţi la lucrul mâinilor voastre, ci pagube şi nenorociri şi după moarte, moşteniţi o 
muncă veşnică, de aceea a zis şi dumnezeiescul Hrisostom: „Pentru care pricină huleşti, 
spune-mi? Au doară mai uşoară ţi se face durerea?... Acum însă, nu numai nu ţi se 

uşurează durerea, ci şi mai cumplită se face. Că diavolul văzând că a putut ceva şi te-a 


adus pe tine la hulă, înfierbântă cuptorul, aprinde usturimea ca să-i împlineşti pofta lui” 
(Tâlcuire la Psalmul 127). 


162. Meşterii nu se cade a fi lacomi de averi — 
Neguţătorii sunt lacomi de câştiguri nedrepte — 
Ce rău este nesaţiul câştigului! 


V. Luaţi aminte, fraților, de a mai întrebuința lăcomii de câştig la meşteşugurile 
voastre. lar lăcomie este aceea, a nu fi îndestulaţi să scoateţi numai cheltuiala şi osteneala 
din lucrul vostru, ci a cere lor un preț mai mult decât costă, pentru a aduna bani mulți ca 
să vă îmbogăţiți. Deci, toţi meşteşugarii cad în această greşeală a lăcomiei, altul mai 
mult, iar altul mai puţin; neguțătorii însă, mai mult decât toți sunt neîndestulați la 
lăcomie. Căci ei, dacă găsesc prilej, vând mărfurile lor cu cel mai mare preţ, încât nu 
socotesc de păcat a câştiga la un lucru o sută; nu sunt mulțumiți dacă într-o zi ar câştiga o 
mie de lei; dacă într-o lună ar câştiga zece mii şi dacă într-un an ar câştiga o sută de mii. 
Pentru aceea se împlineşte la ei cuvântul lui Sirah: „Ochiul lacomului nu se satură cu o 
parte” (Sirah 14, 9); şi Ecleziastul: „Cel ce iubeşte argintul nu se va sătura de argint” 
(Ecl. 5, 9). Se potriveşte însă la aceştia şi cuvântul Marelui Părinte Vasile: „Nu se va 
sătura ochiul de a vedea şi nu se va sătura iubitorul de argint de a lua. Iadul nu a zis de 
ajuns este, nici lacomul de averi n-a zis cândva, este de ajuns” (Cuvântul către cei 
bogați). 

Aceasta este pricina pentru care astăzi, cei mai mulți din oamenii meseriaşi fug de 
meşteşuguri ca de nişte îndeletniciri ostenitoare şi puţin câştigătoare şi aleargă toți la 
comerţ şi se fac neguțători; fiindcă, fără osteneală şi pierdere de vreme, câştigă şi se fac 
bogați prin multa lăcomie ce o întrebuinţează de a câştiga. Dar mai bine ar fi făcut, dacă 
lucrau celelalte meşteşuguri şi să câştige mai puțin cu dreptate, decât să se facă neguţători 
şi să câştige multe pe nedrept şi cu lăcomie. Prea lacomi de averi sunt şi doctorii, fiindcă, 
prin puţina osteneală pe care o fac când se duc să cerceteze vreun bolnav şi pentru o 
doctorie de puţin preţ pe care o dau bolnavului, iau plată prea mare spunându-le: Că după 
cum viața pe care o dau omului n-are preţ, aşa şi vindecarea lor e neprețuită; şi nu ştiu că, 
prin plata cea multă pe care o primesc, le iau înapoi şi acea puțină viaţă pe care o daseră 
bolnavului lipsindu-l de bănişorii cu care avea să-şi păzească sănătatea; şi de la moartea 
din care se pare că-l scapă, tot în ea îl aruncă făcându-l să moară mai degrabă, din cauza 
sărăciei. 

Deci, păziți-vă de această lăcomie, iubiților: 

a) pentru că întrebuințând lăcomie, să nu nădăjduiți că veți înmultți averile voastre 
şi veţi trăi ani îndelungați, precum zice Domnul: „Vedeţi şi vă feriți de lăcomie, că nu întru 
a prisosi cuiva din avuţiile sale este viaţa lui” (Luca 12, 15); 

b) pentru că lăcomia se numeşte de Apostolul Pavel slujire de idoli: „Omorâţi 
lăcomia care este slujirea idolilor” (Coloseni 3, 5); iar lacom se numeşte slujitor de 
idoli: „aceasta să ştiţi, că tot... lacomul este slujitor idolilor” (Efeseni 5, 5); 

c) pentru că Proorocul Avacum plânge şi jeleşte pe cei ce lăcomesc: „Vai, celui 
ce înmulțește lăcomia rea casei sale” (Avacum 2, 9); 

d) pentru că lăcomia nu trebuie nici să se numească printre creştini, dar să se 
întrebuinţeze, precum zice Fericitul Pavel: „lar lăcomia, nici să se numească întru voi, 
precum se cuvine sfinților” (Efeseni 5, 3); 

e) pentru că lăcomia vă face să nu arătați milostivire şi milă către săraci, iar fără 
milostenie a vă mântui nu puteţi, precum zice Domnul la Evanghelistul Matei; aşa 
dovedeşte Gura cea Aurită a lui loan: „Voiţi să vă spun pricina acestei nemilostiviri? Din 

hrăpire adună averile şi către milostenie sunt pregetători unii ca aceştia. Că cel ce s-a 
învăţat a câştiga aşa, nu ştie cum să cheltuiască. Căci, cum cel care este gătit spre a aduna 
va putea să se aşeze pe sine la rânduială cea dimpotrivă? Şi cel ce ia cele ale altora, cum 
va putea să dea altuia pe ale sale?” (Omilia 77 la cea de la loan); 

f) şi cea din urmă, deoarece câţi sunt lacomi nu vor moşteni împărăția cerurilor: 
„Nu vă înşelaţi... nici furii, nici lacomii, împărăția lui Dumnezeu nu o vor moşteni” 
(I Corinteni 6, 10). 


163. În vreme de foamete şi boală, 
a se face lăcomii este prea neomeneşte 


Totdeauna şi în tot locul, lăcomia este mare răutate după Hrisostom: 
„Pretutindenea lăcomia este rea” (Tâlc. la Ps. 9); şi mai ales atunci este lăcomia prea rea şi 
prea neomenoasă, când urmează foamete şi au trebuinţă de hrană văduvele, orfanii, săracii şi 
scăpătații. De asemenea şi când urmează vreo boală molipsitoare în vreun loc şi au 
trebuință de vindecare fraţii cei bolnavi şi mai cu seamă, săracii şi scăpătaţii. Pentru 
aceea în astfel de vremuri de foamete, de lipsă şi de boală sau alte nevoi de acest fel, voi, 
bogații şi neguțătorii şi cumpărătorii de grâu şi de alte roduri, de asemenea şi voi, 
doctorii, păziți-vă pentru dragostea lui Dumnezeu şi nu vindeţi prea scump rodurile la 
săraci, la lipsiți şi la scăpătaţi. Nici voi, doctorii, să nu vindecaţi cu plată prea scumpă, nici 
să vă faceţi doctori nedrepţi, precum zice lov: „Că voi sunteţi doctori strâmbi şi toți 
tămăduitori răilor” (lov, 13, 4), aflând vreme adică cu prilej de a câştiga, nu. „Nu 
aştepta foamete pentru aur.— vă sfătuieşte Marele Vasile — nu lipsa de obşte pentru 
îndestularea ta. Nu te face cârciumar al ticăloşiilor omeneşti; nu face urgia lui Dumnezeu 
vreme de adunare de bani. Nu scărpina rănile celor ce rău pătimesc” (Cuvânt pentru 
lăcomie). 

Nu ziceţi şi voi pe cea zisă de Iacob, fratele Domnului: să mergem în cutare cetate 
şi insulă unde este scumpete, ca să vindem şi să câştigăm. „Veniţi acum cei ce ziceţi: 
Astăzi sau mâine vom merge întru acea cetate şi vom face acolo un an şi vom neguţători 
şi vom dobândi” (lac. 4, 13); că veţi lua blestemuri şi anateme de la tot poporul, cum zice 
Solomon: „Cel ce strânge grâul îl ţine neamurilor” (Pild. 11, 26); pe care tâlcuind-o 
Teodot zice: „Cel ce ridică prețul grâului este blestemat de popor”. Şi că bogăţia care voiţi 
a o dobândi în această vreme de foamete şi din ticăloşiile săracilor, nu o va dărui 
Dumnezeu vouă, precum zice Ecleziastul: „Om căruia îi dă Dumnezeu bogăţie” (6, 2), ci 
o dăruieşte nemilostivirea voastră şi lăcomia, ca să nu zic că satana, cel ce are stăpânire 
peste o astfel de bogăţie. Pentru aceea se împlineşte şi la voi cea zisă de Proorocul Mihea: 
„Care şi-au umplut de păgânătate avuţiile sale” (Mih. 6, 12). 

Dar ce trebuie să faceți în aşa fel de vremuri? Să deschideţi magaziile voastre — voi, 
cei bogaţi — şi să vindeți grâul şi celelalte bucate, cu puţin preţ şi ieftin. Tot aşa şi voi, 
negustorii şi precupeţii, să nu vindeți scump sau să faceți vicleşug la cele ce vindeţi, ca să 
câştigaţi bani mulți. Aşa şi voi, doctorii, să tămăduiţi bolnavii cu puţină plată, luând numai 
prețul doctoriilor voastre, căci aceasta este vremea cea potrivită ca să se slăvească capul 
vostru; precum zice Sirah: „Ştiinţa doctorului înălța-va capul lui” (Sir. 38, 3) şi ca să 
auziți acel glas fericit din gura Stăpânului Hristos în ziua Judecăţii: „Veniti, 
binecuvântaţii Părintelui Meu, moşteniți împărăţia care este gătită vouă de la 
întemeierea lumii... că bolnav am fost şi M-aţi cercetat” (Matei 25, 35). 

Aceasta este vremea cea potrivită de a vă arăta părinţi şi făcători de bine orfanilor 
şi săracilor şi ca să câştigaţi nume bun în lume, şi pentru a lua ca plată o împărăție 
veşnică; aşa vă sfătuieşte să faceți Marele Vasile:,împărțitori grâului fă pe fraţi. Ceea ce 
mâine va să putrezească, astăzi dă-o celui lipsit. Mai ales este numele bun decât bogăția 

multă. lar de te minunezi de bani pentru cinstea ceea ce se pricinuieşte dintr-înşii, 
socoteşte cât este mai de folos spre slavă a te numi părinte de nenumărați fii, decât a avea 
nenumărate parale în pungă. Şi banii îi vei lăsa aicea nevrând, iar slava cea pentru 
lucrurile cele bune o vei duce către Stăpânul, când poporul întreg înaintea judecătorului 
celui de obşte înconjurându-te, hrănitor şi făcător de bine şi cu toate numirile iubirii de 
oameni te vor numi” (Cuvânt pentru lăcomie). 


164. Meşterii nu trebuie să facă jurământ — 
Pentru ce era iertat jurământul în Legea Veche 


VI. Luaţi aminte, fraților, să nu faceți jurământ când lucraţi meseriile voastre şi mai 
ales când vindeţi lucrul mâinilor voastre, zicând — zău — care înseamnă: mă jur pe 
Dumnezeu, pe Hristos, pe credința mea, pe sufletul meu că atât costă,- atât este prețul 
lucrului acestuia şi altele asemenea. Şi ce socotiți, căci cu jurămintele acestea veți 
încredința pe cumpărători? Nu. Pentru că atât Scriptura cea Veche şi Nouă, cât şi 
dumnezeieştii Părinți opresc de a face cineva jurământ. Că Dumnezeu poruncește în a M-a 
poruncă, din cele zece, să nu ia cineva numele Lui la lucruri deşarte: „Să nu iei numele 
Domnului Dumnezeului tău în deşert, că nu va ierta Domnul pe cel ce va lua numele Lui 
în deşert” (Ieşire, 20, 7). Deşarte sunt meşteşugurile, lucrul mâinilor, banii, averile şi 
toate lucrurile acestei lumi; precum zice Solomon: „Adunatu-mi-am argint şi aur şi 
îmbrăcăminţi; făcutu-mi-am grădini şi livezi, vii, lacuri de apă, ca să ud dintr-însele şi 
iată, toate sunt deşertăciune şi vânare de vânt” (Ecl. 2, 4). 

Pentru aceea tâlcuieşte dumnezeiescul Hrisostom că: „Cel ce simplu poartă numele 
lui Dumnezeu pe limbă, acesta este cel ce ia numele lui Dumnezeu în deşert” (Tâlc. la Ps. 
118); iar Proorocul Osie zice: „Să nu juraţi pe Dumnezeul Cel viu” (Os. 4, 16) şi Sirah 
porunceşte, zicând: „A jura nu-ți învăţa gura ta şi a numi pe cel sfânt nu te obişnui... 
aşa şi cel ce jură şi pururea numeşte pe Cel sfânt, de păcat nu se va curaţi. Bărbatul care 
mult jură se va umple de fărădelege şi nu se va depărta de la casa lui biciul” (Sir. 23, 9). 
Şi cu toate că în Legea Veche erau iertate jurămintele cele adevărate şi legiuite, pentru 
nedesăvârşirea şi pruncia iudeilor şi ca să nu jure pe idoli, precum zice Hrisostom: 
„Jurământul cel vechi, pentru aceasta s-a legiuit, ca să nu se jure pe idoli” (Omilia 17 la 
cea de la Matei); dar în Legea cea Nouă este oprit cu desăvârşire jurământul şi neiertat, că 
porunceşte Domnul hotărât: „lar Eu zic vouă: Să nu te juri nicidecum, nici pe cer, că 
este scaun al lui Dumnezeu; nici pe pământ... nici pe capul tău” (Matei 5, 34). 
Porunceşte însă şi Iacob, fratele Domnului, aceasta: „lar mai înainte de toate, frații mei, să 
nu vă juraţi, nici pe cer, nici pe pământ, nici cu alt jurământ oricare” (lacob 5, 12). 


165. Jurământul este mai rău decât uciderea 


lar dumnezeieştii Părinți ai Bisericii, unindu-se cu Scriptura Veche şi cu cea Nouă, 
opresc jurămintele, căci Marele Vasile în Canonul 29 al lui zice: este oprit cu desăvârşire 
jurământul: „Că, o dată pentru totdeauna, jurământul este oprit”, iar dumnezeiescul 
Hrisostom zice: „După cum este poruncă să nu ucizi şi să nu nedreptăţeşti, tot aşa şi să 
nu juri” (Tâlc. la Ps. 118). Şi iarăşi: „Deci să nu-mi zici că pe drept mă jur, că nu este 
slobod nici pe drept, nici pe nedrept a te jura” (Cuvânt 15 Fac). Şi iarăşi, el arată că 
jurământul este păcat mai mare decât uciderea şi cel ce jură, deşi este viu, însă ca un mort se 
socoteşte: „Că nu aşa junghie sabia, precum firea jurământul, nu aşa omoară cuțitul, precum 
răneşte jurământul. Cel ce se jură, deşi i se pare că trăieşte, dar este socotit ca mort şi 
rănit” (Andr. 15). 


139 


Sf. Nicodim Aghioritul 


166. Ce pedepse dă Dumnezeu celor ce se jură 


Unde sunteți acum voi, meşterilor, care pentru orice pricină ce se întâmplă la 
meseria voastră, obişnuiţi şi vă juraţi pe Dumnezeu, pe Hristos, pe cer, pe pământ şi pe 
celelalte zidiri? Aţi auzit ce porunci vă pune însuşi Dumnezeu, acest Dumnezeu-om, lisus 
Hristos, dumnezeieştii Prooroci, Sfinţii Părinţi şi învățătorii Bisericii, ca să nu vă jurați? 
Deci, încetați de acest fel de obicei blestemat. V-aţi învăţat acum din cele mai sus zise, că 
vă prăpăstuiți în mare păcat şi vă omorâți sufletele jurându-vă pe înfricoşatul nume al lui 
Dumnezeu la cele deşarte? Temeţi-vă de urgia şi pedeapsa pe care o dă Dumnezeu, nu 
numai celui ce se jură, dar şi la toată casa lui; că trimite la casa lui secera zburătoare şi o 
răstoarnă şi îngroapă pietrele şi lemnele ei şi o face toată ca pe o grămadă de pământ, ca 
să vadă şi alţii şi să se înțelepțească. Aşa înfricoşează să facă prin Zaharia: „Şi am văzut 
şi iată o seceră zburând de 20 de coți de lungă şi de zece coţi de lată... şi va intra în casa 
celui ce jură strâmb pe numele meu cu minciună şi va locui în mijlocul casei lui şi o va 
pierde pe ea şi lemnele ei şi pietrele” (Zah. 5, 2). Şi pentru ce a zis seceră şi nu sabie? 
Răspunde Hrisostom: ca să nu poată scăpa de ea cel ce jură. „Pentru ce se vede ca o 
seceră pedeapsa care urmează celor ce se jură şi seceră zburătoare? Ca să vezi osânda cea 
netrecută şi pedeapsa cea nescăpată. Fiindcă de sabia care zboară, poate va scăpa cineva, 
iar de secera care a căzut pe grumaz şi l-a legat ca şi cu o funie, nimeni nu poate scăpa; 
iar când va avea şi aripi la ea, ce nădejde de mântuire va mai fi?” (Andr. 15). 


167. Ce se cade să zică creştinii în locul jurământului 


Prin urmare, fugiți de jurăminte, fraților, că jurămintele au pierdut întreaga cetate a 
Ierusalimului şi neamul cel mult al evreilor, precum dovedeşte Hrisostom (Andr. 19) şi 
fiindcă jurămintele nasc jurăminte mincinoase, adică jurământul strâmb, iar fugind de 
jurăminte, ce trebuie să faceţi? Să obişnuiţi totdeauna a zice, când voiţi a adeveri pe cineva 
în vreun lucru: Da, aşa este; da, atât costă lucrul acesta; da, am să-ţi împlinesc 
cererea. lar când voiți să vă lepădaţi de a face acel lucru, să ziceți: Nu, nu am vreme; 
nu, nu-ţi fac aceasta care îmi porunceşti; precum vă porunceşte şi Domnul să ziceți: 
„Şi să fie cuvântul vostru aşa, aşa; nu, nu” (Matei 5, 37). Asemenea şi Iacob, fratele 
Domnului: „Fie vouă ce este aşa, aşa; şi ce este nu, nu” (Iac. 5, 12). Iar dumnezeiescul 
Hrisostom vă sfătuieşte a zice la ceilalți, în loc de orice alt jurământ, numai cuvântul 
acesta: Crede-mă, „Deci acestea ştiindu-le, să fugim de jurăminte şi să se deprindă gura 
noastră a zice des: Crede-mă şi va fi aceasta la toate cele ale noastre pricină de evlavie” 
(Andr. 8); fiindcă deprinzându-vă a zice numai cuvântul acesta, vă opriți de la multa 
cuvântare, iar de multa cuvântare fiind opriți, sunteți feriți de deşartă grăire, de cuvinte 
mincinoase şi de alte păcate care au urmat din multa cuvântare. „Că din vorba multă, 
zice, nu vei scăpa de păcat” (Pild. 10, 20). 

Da, ştiu că s-a deprins limba voastră a jura şi pentru aceasta este cu anevoie a 
vă păzi de jurăminte, însă vă zice dumnezeiescul Hrisostom că, dacă numai zece zile vă 
veţi sili a nu jura, de aici înainte, cu lesnire puteți să vă păziți. „Dacă numai zece zile 
veți îndrepta aceasta, nu va mai fi nevoie încă de altă vreme” (Omil. 17 la Matei). „lar 
când începeți de a nu mai jura, deşi vă veți amăgi din reaua deprindere şi veți jura o 
dată şi de două ori şi de 20 de ori, nu vă deznădăjduiţi, ci siliți-vă să vă obişnuiţi de a nu 
mai jura — deşi v-aţi fi amăgit din reaua deprindere — şi veți birui patima cu ajutorul lui 
Dumnezeu” (Acolo). 

168. Meşterii nu se cade să facă jurăminte mincinoase 


VII. Acestea pe care le-am zis mai sus, fraţilor, că niciodată nu se cade a face 
jurăminte, aceleaşi vă zicem şi aici că nu se cade a face jurământ mincinos când lucraţi 
meşteşugurile voastre. Căci, din deprinderea ce o ia cineva a face jurământ, cade şi în 
călcarea de jurământ mincinos; fiindcă jurămintele sunt rădăcina, iar călcările de jurământ 
sunt ramurile care odrăslesc din rădăcini. Deci, luați aminte să nu faceți niciodată jurământ 
mincinos, măcar de ar urma cea mai mare nevoie sau şi moarte. Că, dacă este oprit 
desăvârşit a nu face jurământ, deşi ar fi adevărat acel lucru pentru care juraţi, cu cât mai 
mult este oprit a vă jura pe Dumnezeu cu minciună? Fiindcă aceasta este lepădare de 
Dumnezeu şi luare în râs şi defăimare a înfricoşatului nume al lui Dumnezeu; pentru aceea 
şi Dumnezeu porunceşte la Leviticon: „Nu vă juraţi strâmb pe numele Meu şi să nu 
spurcaţi numele cel sfânt al Dumnezeului vostru” (Lev. 19, 12). Şi Domnul a zis în 
Evanghelia cea de la Matei: „Să nu te juri nicidecum” (Matei 5, 34); şi Proorocul Zaharia 
zice: „Şi jurământul cel mincinos să nu-l iubiţi, pentru că toate acestea le-am urât, zice 
Domnul Atotţiitorul” (Zah. 8, 17). 


169. Pescarii mai mult se jură — Cei ce calcă 
jurămintele se leapădă de Dumnezeu 


Unde sunteţi acum voi, cei ce pentru orice lucru de nimic ce se întâmplă la 
meşteşugul vostru jurați strâmb? Şi mai cu seamă, unde sunteţi voi, pescarilor, care 
întreceţi pe toți ceilalți meşteri în jurăminte mincinoase? Voi, care cu o mână ţineţi 
peştele la spate, iar cu cealaltă vă faceţi cruce şi vă Juraţi în faţă că n-aveţi peşte? Voi, 
cei ce mâncaţi jurămintele ca pe varză? Voi, care juraţi strâmb pe cer, pe pământ şi chiar 
pe Dumnezeu, Făcătorul cerului şi al pământului, încât oricine vă aude îşi astupă 
urechile şi li se ridică părul de frică, precum zice Sirah: „Vorba celui ce mult se jură 
ridică părul şi vrajba lor astupă urechile” (Sir. 27, 14). Voi, care grăiți mii de blesteme 
asupra capului vostru, cum că n-aţi prins nici un solz de peşte şi aceasta pentru ce? 
Pentru ca să luați preţ mai scump de la cumpărători. Vai de a voastră netemere de 
Dumnezeu! Vai de fărădelegea voastră! Vai de necredinţa voastră! şi nu ştiţi, ticăloşilor, 
căci cu aceasta vă lepădaţi de Dumnezeu, precum zice Teologul Grigorie: „Jurământul 
mincinos este lepădare de Dumnezeu”. Nu ştiţi că sunteți batjocoritorii numelui lui 
Dumnezeu şi străini de credinţa cea creştinească cu jurămintele pe care le faceți? Căci, 
precum închinătorii de idoli, cei de odinioară, se jurau strâmb înaintea idolilor, fiindcă 
ştiau că sunt fără de suflet şi nu puteau să-i pedepsească, aşa şi voi socotiți pe Dumnezeu 
fără suflet şi neputincios de a vă pedepsi şi răsplăti şi pentru aceasta vă jurați strâmb pe 
numele Lui, precum zice Solomon: „Că cei ce curând jură strâmb, cei ce se nădăjduiesc în 
idolii cei fără de suflet când jură strâmb, nu se tem că li se va dovedi nedreptatea” 
(Înţ. 1, 28). Poate fi altă păgânătate mai mare decât aceasta? 


170. Cei ce cumpără ceva de la meseriaşi 
se cade a nu-i sili ca să se jure, 
pentru că deopotrivă cu aceia păcătuiesc 


Afară de acestea, mai arătăm aici că şi creştinii, vrând să cumpere peşte de la 
pescari sau vreun lucru de la ceilalți meseriaşi, se cuvine, zic, a crede şi ei cuvintele lor şi a 
nu se arăta atât de necrezători, încât să silească pe aceşti ticăloşi să se jure şi să calce 

jurământul, deoarece şi ei acelaşi păcat şi osândă au cu cei ce calcă jurământul, precum 
hotărăşte Hrisostom: „Căci nu numai cei ce calcă jurământul, dar şi cei care îi aduc pe ei în 
această stare sunt răspunzători acestor crime” (Andr. 14). 
Aceasta o zice şi Grigorie Teologul în cele două stihuri iambiceşti: 

„Lucru prea rău este a face şi a sili la jurământ, 

Căci deopotrivă într-amândouă te vei afla vinovat la judecată”. 


171. Meşterii nu se cade a lucra cu patimă — 
Și creştinii trebuie să meargă la Biserică de două ori pe zi 


VIII. Luaţi aminte, fraților, să nu aveți atâta patimă şi dragoste la meşteşugurile 
voastre, încât să cinstiți mai mult meşteşugurile decât a merge la Biserica lui Dumnezeu ca 
să vă rugaţi. Căci, precum nelucrarea mâinilor este rea, tot aşa multa patimă la lucru este 
rea, fiindcă cea dintâi este lpsire, iar cea de-a doua, covârşire. Căci orice lipsă sau 
covârşire este rea şi de la draci, precum zic Sfinții Părinți. Creștinii au datorie netrecută a 
merge la biserică dimineaţa şi seara ca să se roage, dar mai ales în duminici şi în celelalte 
sărbători, precum hotărăsc Sfinţii Apostoli zicând: „învățând însă, o, episcopule, 
porunceşte şi sfătuieşte poporul să zăbovească în biserică la utrenie şi la vecernie în 
toate zilele şi să nu lipsească de la adunare, ci să vină totdeauna... şi mai cu seamă în ziua 
învierii Domnului, mai cu sârguință să veniți şi niciodată să cinstiţi mai mult grijile vieţii 
decât Cuvântul lui Dumnezeu” (Aşez. Cart. 2, cap. 58). 

Însă, meşterii creştini cei de astăzi, îndată ce se luminează de ziuă, nu se duc la 
biserică ca să se roage după datoria lor, ca prin rugăciune să atragă asupră-şi 
dumnezeiescul ajutor, ci defăimând rugăciunea, foarte de dimineaţă aleargă la atelierele şi 
la prăvăliile lor, dar mai mult negustorii şi cârciumarii se întrec care mai de care ar apuca 
mai înainte să deschidă magazinul lui, ca să-şi arate mărfurile şi vinul cel bun pe care-l au, 
temându-se ca nu cumva să apuce altul mai înainte şi să-i ia muşteriii. Tot aşa şi 
cumpărătorii, temându-se ca nu cumva să apuce altul mai înainte şi să-i ia acel lucru care îi 
trebuie lui, lasă Biserica şi aleargă la prăvălii, lucru nepotrivit şi necuviincios şi străin de 
creştini, care a făcut pe Sfântul Grigorie de Nyssa să se întristeze fără măsură şi 
mâhnindu-se să zică: „S-a trecut cu vederea în viață şi s-a uitat de cei mai mulți sfințita 
aceasta şi îndumnezeita lucrare, rugăciunea... De dimineaţă, cârciumarul se îndeletniceşte 
la comerţul lui silindu-se a-şi arăta vinul său mai înainte de cei de acelaşi comerţ, 
pricindu-se cu cumpărătorii cum ar putea apuca mai înainte de ceilalți să vândă pe al său. 
De asemenea şi cumpărătorul având în minte trebuinţa să nu-i apuce altul înainte aleargă, 
nu la biserică, ci la târg... aşa şi meşterul, aşa, cel ce se îndeletniceşte la cuvânt, aşa şi cel 
ce se judecă şi cel ce se întâmplă să judece, la aceste trecătoare fiecare e plecat cu totul şi 
cu sârguință, părăsind lucrarea rugăciunii” (Cuvânt 1 la Tatăl nostru). 

Şi iarăşi, creştinii, aflându-se la meşteşugul lor şi toată ziua lucrând, nu încetează 
puțin mai înainte de apusul soarelui, ca să se ducă la biserică şi rugându-se să 
mulțumească lui Dumnezeu că le-a ajutat a trece lungimea zilei, ci socotind rugăciunea 
ca pe un lucru nefolositor, lucrează până ce întunecă, împătimindu-se cu totul şi nădăjduind 
nu în Dumnezeu, ci în meşteşug şi în mâinile lor, precum zice cel de mai sus 
dumnezeiesc Grigorie: „Căci, cel ce întrebuințează meşteşugul socoteşte că dumnezeiescul 
ajutor e oarecare lucru nefolositor şi deşert la treburile sale şi aşa, părăsind rugăciunea, îşi 
pune toată nădejdea în mâinile lui, uitând pe Dătătorul mâinilor” (Jbidem.). O, ce mare 
înşelăciune şi nepricepere! 

Meseriaşilor creştini, ce este această silință şi patimă ce aveţi la meseriile voastre? 
De ce vă pierdeţi toată vremea vieții voastre numai la grija stricăciosului trup şi la cele 
trecătoare, iar de sufletul cel nemuritor şi pentru cele viitoare nu faceți purtare de grijă nici 

măcar puţină vreme? Nu ştiţi că celor necredincioşi este a-şi cheltui toată viaţa lor la grija 
celor trupeşti şi pământeşti, şi nu creştinilor? Că aşa zice lov: „Toată viaţa celui necredincios 
în grijă este” (lov, 15, 20); pe care tâlcuind-o înțeleptul Nil, zice: „Căci cu adevărat este 
lucru prea necuviincios a-şi petrece cineva toată viaţa la grija celor trupeşti şi pentru cele 
viitoare să nu arate nici o sârguință; şi de trup, deşi n-ar trebui atâta mare grijă, îşi 
cheltuieşte toată vremea, iar pentru suflet ca să sporească şi care îi trebuie atâta vreme, încât 
n-ajunge toată viața spre a-l face desăvârşit, nu cheltuieşte nici cât de puţină vreme” 
(Cuvânt ascetic). Ce este atâta răceală şi încropeală ce aveți la dumnezeiasca 
rugăciune? 

Şi deci una din două, dacă nădăjduiţi că prin silința voastră vă puteţi chivernisi viața 
şi întâmpinați trebuinţele casei fără ajutorul lui Dumnezeu, sunteți cu totul nesimțitori şi 
înşelaţi; şi ce zic, ba încă sunteți urgisiți şi blestemaţi, precum strigă Proorocul Ieremia: 
„Blestemat este omul care are nădejde spre om şi va rezema de dânsul trupul braţului său, 
şi de la Domnul se va depărta inima lui” (ler. 17, 5). Şi pentru că sunteţi oameni şi 
nădăjduind în voi înşivă, deci alergând vă socotiți că sunteți şi blestemaţi după proorocul, 
fiindcă nădăjduiți în om. lar dacă credeți că fără de ajutorul lui Dumnezeu nu poate face 
omul nimic, ci este deşartă orice silință şi patimă omenească, precum a zis Domnul: 
„Fără de Mine nu puteţi face nimic” (loan, 15, 5), pentru ce nu vă grijiți şi nu vă siliți a 
lua acest dumnezeiesc ajutor dimineaţa şi seara? Nu ştiţi că dacă apucă şi povăţuieşte mai 
înainte rugăciunea la începutul şi la sfârşitul zilei, toate lucrurile din ziua aceea şi toate 
meşteşugurile voastre urmează toate cu lesnire, cu prisosință şi cu folos? Aşa adeverează 
dumnezeiescul Hrisostom: „Ori de îndrăgeşte cineva fecioria, ori se sileşte a cinsti curăţia 
nunții, sau se sileşte a înfrâna mânia şi a viețui cu blândeţe, ori a se curaţi de zavistie, ori 
face altceva cuviincios creştinului şi merge înainte rugăciunea şi netezeşte bine calea 
vieții, acesta va înlesni şi potrivi mai degrabă drumul bunei cinstiri” (Cuvânt pentru 
rugăciune). 


172. Creştinii pe meşteşuguri se cade a le avea ca de prisos, 
iar rugăciunea ca lucru — Dacă Biserica este departe, 
ce trebuie să facă meşterii creştini 


Dacă cineva din meşterii creştini pricinuind ar zice că nu poate merge la biserică 
dimineaţa şi seara ca să se roage, pentru că trebuie să se ducă să lucreze meşteşugul lui, 
să audă cum Sfinţii Apostoli îi taie această pricinuire şi-i zic: Că, creştinii meşteri se 
cade a avea meseriile şi lucrul mâinilor lor ca de prisos şi nu ca lucru, ci numai spre a-şi 
scoate hrana cea de toate zilele dintru ele, iar rugăciunea şi cinstirea de Dumnezeu se cade a 
le avea chiar ca lucru şi meserie: „Dacă cineva pe lucrul lui punându-l ca pricină, puţin se 
va griji de rugăciune, pricinuind motive întru păcate, cunoască unul ca acesta că 
meşteşugurile creştinilor sunt ca unele de prisos, iar chiar lucrul lor este cinstirea de 
Dumnezeu. Deci, meşteşugul vostru ca un lucru trecător faceţi-l, spre hrana voastră, iar 
lucru şi nevoinţă, cinstirea de Dumnezeu, precum şi Domnul zice: «Lucraţi nu hrana cea 
pieritoare, ci ceea ce rămâne în viaţa cea veşnică». Şi iarăşi: «Acesta este lucrul lui 
Dumnezeu, a crede în Cela ce l-a trimis pe Acela“ (Aşez. cart. 2, cap. 60). Să audă 
însă şi pe dumnezeiescul Hrisostom care zice că meşteşugurile s-au făcut de Dumnezeu, 
ca să-şi chivernisească oamenii viața lor, şi nu ca să-i oprească de la cele duhovniceşti şi de 
la mântuire: „A făcut Dumnezeu meşteşugurile, ca să stea şi să se chivernisească viaţa, nu ca 
să ne depărtăm pe noi de la cele duhovniceşti, nu ca să ne pironim la meşteşugurile cele 
groase, ci la cele trebuincioase, ca să ne slujim unul pe altul, şi nu ca să ne viclenim unul pe 
altul” (Cuvânt 10 la cea către Filipeni). Iar dacă în vreo cetate va fi biserica prea departe 
şi nu pot meşterii creştini să se ducă dimineaţa şi seara, cel puţin să aibă un ceas sau o 

jumătate de ceas hotărât dimineaţa, ca stând înaintea sfintelor icoane ce le au în casa lor, să 
zică această scurtă rugăciune: „Doamne Iisuse Hristoase, Fiul lui Dumnezeu, miluieşte- 
mă”, până la trei sute de ori şi să facă şi douăzeci şi cinci de metanii până la pământ, sau 
dacă pot şi mai multe, şi aşa să se închine sfintelor icoane şi apoi să se ducă la ateliere şi la 
meşteşugul lor. Tot aşa să facă şi seara când încetează lucrul şi se duc la casele lor. 


173. Meşterii nu trebuie să lucreze ca să se îmbogăţească, 
ci numai pentru trebuinţa vieții lor — 
Că cel ce nădăjduieşte în meşteşugul său este necurat 


Păziţi-vă deci, fraților, de patimă la lucrul mâinilor şi la meşteşugul vostru, cu 
scop de a vă îmbogăţi. Căci, cei ce caută să se îmbogăţească cad în multe ispite şi pofte 
înfricoşate; precum zice Apostolul: „ar cei ce vor să se îmbogăţească cad în ispite, în curse 
şi în pofte multe fără de socoteală şi vătămătoare, care cufundă pe oameni în pieire şi în 
pierzare” (| Tim. 6,8); ci să lucraţi atât numai cât să scoateţi hrana vieţii şi 
îmbrăcămintea voastră şi a copiilor şi ca să aveţi cu ce ajuta după putere şi pe săraci şi 
numai cu cele de trebuință să rămâneți mulțumiți, precum şi aceasta o porunceşte 
dumnezeiescul Pavel, zicând: „Având hrană şi îmbrăcăminte, cu acestea să ne 
îndestulăm” (acolo). Precum şi dreptul acela Iacov, acestea a rugat pe Dumnezeu să-i 
dea, pentru aceea şi zicea: „Şi s-a făgăduit lacov făgăduință cu rugăciune zicând: de va fi 
Domnul Dumnezeu cu mine... şi-mi va da pâine să mănânc şi haină să mă îmbrac” (Fac. 
28, 20). Tot aşa şi Solomon, pentru acestea rugându-se, zicea: „Bogăţie şi sărăcie nu-mi 
da; ci dăruieşte-mi cele de lipsă şi cele de ajuns” (Pilde 30, 9). 

Feriţi-vă bine a nu nădăjdui în meşteşugul care lucraţi, nici să vă daţi cu totul la 
grija meşteşugurilor şi la lucrurile cele simțite ale acestei lumi; căci vă faceţi greţoşi şi 
necurați înaintea lui Dumnezeu, după înțeleptul Nil. Că Sfântul acesta tâlcuind cuvintele 
pe care le zice Dumnezeu despre dobitoacele cele necurate, adică: „Tot ce umblă pe 
mâini dintre fiare... şi tot ce umblă necontenit în patru picioare şi toate vietățile cu multe 
picioare ce se târăsc pe pământ... spurcăciune este vouă” (Lev. 11, 27-42). Acestea, zic, 
tâlcuindu-le în pilde, zice: că acela care umblă pe mâini este cel ce are nădejdea în lucrul 
mâinilor şi la meşteşugul lui. Iar cel ce umblă cu patru este cel care are mintea ațintită la 
lucrurile cele simţite; şi cel care are picioare multe este cel ce se stăpâneşte de toate părțile, 
de cele trupeşti şi le îmbrățişează (Cuvânt pustnicesc). 

Defăima însă şi Sirah pe meseriaşi, pentru că îşi încredinţează economia în 
puterea mâinilor lor. „Toţi aceştia întru mâinile lor nădăjduiesc şi fiecare întru meşteşugul 
său este înţelegător” (Sir. 38, 41). 


174. Cât de rău este a-şi săruta meseriaşii mâinile lor 


Dar unde sunt acum acei meşteri fără minte, care cu totul nădăjduiesc în mâinile 
lor, care de multe ori punându-și mâinile la gură le sărută şi, lăudându-se, zic către 
ceilalți: — să fie sănătoase aceste mâini care mă hrănesc şi mă economisesc. O, spurcaţii! 
O, nebunii! Ei cu acestea pe care le fac arată că nu slujesc, nici se închină lui Dumnezeu, 
ci se închină şi slujesc lor înşişi şi mâinilor lor; şi nu sunt slujitori lui Dumnezeu şi lui 
Hristos, ci slujitori omului şi închinători mâinilor. O, păgânatate şi păcat prea mare! Pentru 
aceasta şi lov se blestema pe sine, deşi niciodată n-a îndrăznit a face un lucru ca acesta: 
„Si de am pus mâna mea pe gura mea, ca să o sărut. Şi aceasta să mi se socotească cea 
mai mare fărădelege, că am mințit înaintea Domnului Celui înalt” (lov, 31,27). 

Pentru aceea vă rog foarte mult, fraților, pentru dragostea lui Dumnezeu, păziți-vă 
să nu mai faceţi niciodată un lucru ca acesta care este fărădelege şi păgânesc; ci să 
lucraţi meşteşugul mâinilor voastre, iar nădejdea să o aveţi cu totul în Dumnezeu, că El 
este Cel care vă dă nu numai mâinile şi puterea de a lucra, ci şi hrana vieţii şi 
îmbrăcămintea voastră. „Ochii tuturor, zice, spre tine nădăjduiesc şi Tu le dai hrană în 
bună vreme” (Ps. 144, 16); Şi iarăşi: „Aruncă-ţi spre Domnul grija ta şi El te va hrăni” 
(Ps. 54, 23); că fără voia lui Dumnezeu, nu puteţi să vă economisiţi, şi tot lucrul 
mâinilor, osteneala şi meşteşugurile sunt deşarte şi nefolositoare. „Deci dar, nu este nici 
a celui ce voieşte, nici a celui ce aleargă; ci a lui Dumnezeu, Celui ce miruieşte” (Rom. 9, 
16). Şi Grigorie Teologul zice: „Dăruind Dumnezeu, n-are nici o putere pizma. Şi 
nedăruind Dumnezeu, nimic nu poate osteneala” (În cele cu două stihuri). 


175. Meşterii nu se cade să se mândrească 


IX. Luaţi aminte, fraților, să nu vă mândriți că sunteți meşteri iscusiți şi învăţaţi, 
pentru că satana are obicei să lupte cu mândria pe toți cei ce lucrează meşteşuguri şi întrec 
pe cei de un meşteşug cu ei în procopseală şi în iscusinţă şi aceasta în două feluri: a) pe cât 
le este meşteşugul mai cinstit şi mai subțire şi b) cu cât sunt mai înaintați în meşteşugul pe 
care îl lucrează, pe atât mai mult li se dă luptă cu patima mândriei. Pentru aceea este a 
vedea cineva mulți din dascălii cei cuvântători şi învăţaţi, din cântăreți şi doctori, din 
zugravi şi buni scriitori, din zidari şi meşteri subțiri, mulți din neguţători şi din croitori, 
mulți din ceasornicari şi argintari, să ridice capul şi grumazul în sus ca păunul, să calce 
în vârful degetelor, să cugete înalt pentru sine, să zică cuvinte îngâmfătoare şi lăudăroase 
pentru iscusinţa lor, să umble pufăind prin târg, să privească la ceilalți ca din vârful 
Olimpului şi al Atonului — după pildă — şi să-i socotească pe toţi ca pe nişte animale şi 
de nimic. 


176. Orice ar avea cineva sunt daruri ale lui Dumnezeu 
şi pentru aceasta, nu se cade a se mândri cu ele 


Ticăloşi meseriaşi şi cărturari, cu ce vă mândriți? Cu înţelepciunea şi iscusința 
minții voastre? Şi aceasta este dăruire a lui Dumnezeu, precum zice Sirah: „Toată 
înțelepciunea este de la Domnul” (Sir. 1,1). Cu puterea trupului şi a mâinilor voastre? Şi 
aceasta este dăruire dată de Dumnezeu, care nu numai că este Domn al puterilor, precum 
este scris: „Acestea zice Domnul puterilor” (ler. 6, 6); dar însuşi El este care dă celor tari 
putere, pentru aceasta Proorocul David slăvea pe Dumnezeu şi zicea: „Bine eşti cuvântat 
Doamne, Dumnezeul lui Israel, Tatăl nostru cel din veac şi până în veac. Ţie, Doamne, 
mărirea şi puterea şi lauda şi biruinţa şi tăria” (I Paralip. 29, 10). Cu ce vă mândriți? Cu 
meşteşugul şi cu învățătura voastră? Dar şi pe aceasta asemenea v-a dăruit-o Dumnezeu, 
care nu numai că este singurul Meşter, Cel ce a zidit cerul şi pământul şi toată lumea cu 
înțelepciunea Sa cea atotfăcătoare, precum este scris: „Al cărei meşter şi lucrător este 
Dumnezeu” (Evr. 11,10); şi: „M-a învăţat înţelepciunea, meştera tuturor” (Înţ. 7, 20), dar 
El însuşi este şi Cel ce dă bărbaților ştiinţa şi învăţătura feluritelor meşteşuguri şi învățături, 
precum zice David: „Cel ce învaţă pe om minte” (Ps. 39, 10); şi Solomon, fiul lui: „Că 
în mâna Lui suntem... şi toată înţelepciunea şi ştiinţa lucrurilor” (Inţ. 7, 16), precum a 
dat această înțelepciune lui Veseleil, constructorul acelei minunate şi prea înțelepte faceri a 
cortului, pe care toți înţelepții lumii cei de acum şi toți meşterii, nu numai că nu pot a-l 
face, dar nici să-l închipuiască cu mintea întocmai cum era, precum spune dumnezeiasca 
Scriptură: „lată, am chemat anume pe Veseleil şi l-am umplut de Duhul cel dumnezeiesc 

al înțelepciunii şi al înţelegerii şi al ştiinţei, întru tot lucrul să cugete şi să fie mai mare 
peste meşteri” (leş. 31,2). Nu numai bărbaţilor, aşadar, a dat El priceperea 
meşteşugurilor, ci şi femeilor, tot El este Cel care le dă meşteşugul ţesăturilor şi al 
feluritelor cusături, precum însuşi spune la Iov: „Cine a dat femeilor învăţătura țesături? 
Sau ştiinţa alesăturii?” (lov 38, 36). 

Şi ca să zic în scurt, ce lucruri aveţi, neînţelegătorilor meşteri, pe care nu le- 
ați luat de la Dumnezeu? Iar deşi le-aţi luat, ce vă mândriţi şi vă lăudaţi ca şi cum nu le- 
ați fi luat? „Şi ce ai care n-ai luat?” Iar dacă ai luat, ce te lauzi ca şi cum n-ai fi luat? (I 
Cor. 4, 7). Oare poate tăia cândva securea singură, fără de cel ce o ţine? Poate să taie 
ferăstrăul, fără de cel ce-l poartă? Cu adevărat, nu. Aşa şi voi, nici un meşteşug sau 
înțelepciune nu puteți învăța fără puterea şi ajutorul lui Dumnezeu care vă 
întrebuințează ca pe nişte organe. Pentru aceea, după cum securea şi ferăstrăul nu pot să 
se mândrească că ele singure taie sau ferestruiesc, aşa nici voi nu puteți a vă mândri, „au 
mări-se-va securea fără de cel ce taie cu ea? Au înălţa-se-va ferăstrăul fără de cel ce-l 
trage pe el? “(îs. 10, 15). Iar de vă mândriţi că sunteţi mai presus decât cei de un meşteşug 
cu voi Şi aceasta se cădea a vă face ca să vă smeriți mai mult lui Dumnezeu, fiindcă şi 
mai multă datorie aveţi către El. „Căci tot căruia s-a dat mult, mult se va cere de la el” 
(Luca 12, 48). 

De o mare însemnătate este şi aceasta, că dacă voi vă făliți întru înțelepciunea şi 
mintea voastră, multe însă din dobitoace sunt mai înțelepte şi mai pricepute decât voi, atât 
dintre cele zburătoare, cât şi din cele de pe uscat şi din apă „amfibia” (adică viețuitoare şi 
în apă, şi pe uscat), căci acestea, fără să înveţe astronomia şi fără a se îndeletnici la mersul 
stelelor, din fire şi de la sine au presimţirea celor viitoare şi cunosc mai înainte de la sine 
mişcarea timpurilor şi a vânturilor, schimbările văzduhului, ploile şi vânturile şi 
prefacerile de pe mări, pe care voi, cu toate astronomiile voastre şi observările luminilor şi 
ale stelelor, nu puteţi atât de cu încredințare să le cunoaşteţi mai înainte. 

Şi dacă iarăşi vă lăudaţi că sunteți prevăzători şi prea iscusiți întru a vă păzi viaţa 
şi a aduna hrana voastră, însă furnicile, cele mai defăimate vietăţi, sunt mai prevăzătoare 
şi mai iscusite decât voi, atât întru a-şi aduna hrana lor, cât şi întru a-şi păzi viaţa. Dacă vă 
mândriți că aveţi mâini iscusite, picioarele păianjenului însă şi ale albinei — defăimatelor 
jivine — sunt mai îndemânatice, fiindcă păianjenul are atâta uşurinţă în picioare, încât 
ţese cu ele o pânză aşa de subțire şi deasă şi mult meşteşugită, pe care nu o pot ţese nici 
cei mai vestiți țesători de pânzeturi din India. Şi albina iarăşi, cu cele şase încheieturi ale 
picioarelor ei, întocmeşte țevuşoarele cele în şase colţuri ale fagurilor, într-un loc făcând 
colţuri, iar într-altul drept şi cu atâta iubire de meşteşug întărite şi frumoase, încât toți 
meşterii din lume, cu toată iscusinţa lor, nu pot să le lucreze. 

Şi în sfârşit, dacă vă lăudaţi că sunteţi meseriaşi desăvârşiți şi iscusiți, dar multe 
din dobitoace sunt mai buni meşteri decât voi şi vrednice de mai multă laudă, fiindcă voi 
vă duceți la meşteri de învăţaţi meşteşugul, unul învățând cinci ani, altul zece şi altul mai 
mult. Şi fără a învăţa de la altul şi a vă iscusi, nimic nu ştiţi; iar dobitoacele, fără a merge 
la vreun meşter ca să înveţe şi să se deprindă, îndată ce se nasc, ştiu din fire atâtea şi 
atâtea meşteşuguri. Spre pildă: păianjenul, îndată ce se naşte, ştie cum să împletească 
pânza lui. De asemenea şi rândunica, fără să învețe, ştie a-şi face cuibul său. Tot aşa şi 
ariciul, fără să înveţe de undeva, ştie să-şi facă casa sa cea cu două uşi şi pe rând, toate 
celelalte dobitoace şi vietăţi, neînvăţându-se, ştiu să alcătuiască acelea care privesc la 
aşezarea vieții şi a fiilor lor. Şi mai vrednic de mirare este că toți meşterii au învăţat 
meşteşugurile de la fire şi de la dobitoacele pe care le întrebuinţează, iar nu dobitoacele de 
la oameni. 

177. Cât este de rea mândria 


Încetaţi, aşadar, de la astfel de dobitocească şi deşartă mândrie, fiindcă mândria 
este începutul şi rădăcina tuturor păcatelor după Sirah: „începutul păcatului este trufia” 
(Sir. 10, 13). Pentru că mândria este urâtă nu numai înaintea lui Dumnezeu, ci şi înaintea 
oamenilor, după acelaşi: „Urâtă este înaintea Domnului şi înaintea oamenilor” (acolo, 7). 
încetați de a vă mai mândri că sunteţi meşteri procopsiți şi învăţaţi, nu numai cu lucrul şi 
cu chipul, dar nici cu mişcarea şi cu cuvintele voastre, ascultând sfatul ce vi-l face însuşi 
acest Sirah, zicând: „Şi să nu greşeşti cu cuvânt trufaş” (32, 13). Ce zic? Luaţi aminte şi să 
nu vă mândriţi nici cu mintea, nici cu gândul vostru, auzind pe Solomon ce zice: „Necurat 
este înaintea lui Dumnezeu tot cel cu inima înaltă” (Pild. 16, 6), ca să nu vă pedepsească 
Dumnezeu ca pe nişte trufaşi şi ochii voştri să-i orbească, să nu vedeţi a lucra, „căci ochii 
mândrilor, zice, vei smeri” (Ps. 17, 30); iar mâinile ciuntindwle să le zdrobească, ca să nu 
puteți să mai lucraţi „şi braţul mândrilor l-ai sfărâmat” (lov 38, 15); şi numele cel vestit pe 
care l-aţi luat pentru iscusința voastră se va stinge şi se va pierde, precum este scris: „ŞI pe 
cel mândru, stinge-1” (lov 40, 7) şi se va necinsti în faţa oamenilor, „căci hulă, zice, este 
celor mândri” (Ps. 122, 4). Ce zic? Nu vă mândriţi, ca nu cumva femeia şi copiii voştri 
dimpreună cu casa să se pustiască şi să piară, precum este scris: „Casa celui trufaş se va 
pustii” (Sir. 21, 5). 


178. Că lui Dumnezeu se cade a-i da toată slava 


Deci, toată slava se cade a o da lui Dumnezeu, Celui ce v-a dăruit firea, mintea şi 
toate celelalte organe îndemânatice ca să vă deprindeţi la meşteşug şi să procopsiți întru 
învățătura cărții. Fiindcă Dumnezeu, negreşit, toate le dăruieşte oamenilor, iar slava mai 
întâi o voieşte El pentru Sine, „slava Mea altuia nu o voi da” (îs. 42, 8). şi cu tot dreptul, 
deoarece Dumnezeu este pricinuitorul tuturor bunătăților, al îngerilor şi al oamenilor, 
pentru aceasta voieşte a fi slăvit de către toți; de aceea în foarte multe locuri ale 
Scripturilor, „Dumnezeul slavei se numeşte” (Fapte 7, 2). 

Am zis mai înainte însă că Dumnezeu voieşte slava pentru Sine, deoarece, dacă 
voi daţi slava lui Dumnezeu, fiindcă El v-a făcut meseriaşi şi dascăli procopsiţi, slava 
aceasta pe care o daţi se întoarce de la Dumnezeu şi cu urmare se dă şi vouă cu mult mai 
mult decât slava ce voiaţi a o lua, dacă aţi fi ţinut-o pentru voi înşivă şi n-aţi fi dat-o lui 
Dumnezeu şi aceasta este făgăduinţa pe care s-a făgăduit Dumnezeu a o face lui Samuil: 
„Că numai pe cei ce Mă vor mări pe Mine, îi voi mări” (I Împ. 2, 31). Strigaţi deci cu 
David: „Nu nouă, Doamne, nu nouă, ci numelui Tău se cuvine slavă” (Ps. 113, 9); şi cu 
înțeleptul Zorobabel: „De la Tine este înțelepciunea şi a Ta este slava, şi eu sunt robul 
Tău” (Ezdr. 4, 59). 


179. Meseriaşii nu se cade a se pizmui unul pe altul 


X. Şi cea din urmă, luaţi aminte, fraților, să nu pizmuiţi pe cei de acelaşi meşteşug 
cu voi, fiindcă asemănarea atât a firii, cât şi a meseriei şi a oricărui lucru, fireşte uneşte la 
un loc pe cei ce au această asemănare şi-i face a se iubi şi a se bucura între ei, unul cu 
altul, de bunătăţile şi procopseala lor; pentru aceasta şi Sirah zice: „Tot dobitocul iubeşte 
pe cel asemenea lui şi tot omul pe aproapele său. Tot trupul se însoţeşte cu cel de felul său 
şi omul cu cel asemenea lui se va însoţi” (Sirah 13, 18); Şi iarăşi: „Păsările la cele 

asemenea lor poposesc” (Sirah 27, 9). Însă şi pretenţia de obşte a tuturor filozofilor este: 
„Asemănare, prietenie” . 

Dar cu toate că asemănarea este pricina dragostei şi a iubirii, totuşi, pizmuitorul şi 
urâtorul de bine diavol întoarce lucrurile pe dos şi nu încetează făcând această asemănare 
pricină de urâciune, de zavistie şi despărțire; îndemnând să pizmuiască plugarul pe plugar, 
croitorul pe croitor, olarul pe olar, sculptorul pe sculptor, cântărețul pe cântăreț, 
învățătorul pe învăţător, pictorul pe pictor şi, prin urmare, toți cei de aceeaşi meserie să 
pizmuiască pe cei de aceeaşi meserie, precum a zis şi făcătorul de cântări Isiodos: 

„Olarul pe olar pizmuieşte şi meşterul pe meşter. 

Săracul săracului zavistuieşte şi cântărețul cântărețului”. 


Iar zavistia aceasta obişnuieşte a urma între cei de un meşteşug, dintre care unii 
sunt neiscusiţi şi netrebnici, iar alții mai pricepuți şi mai buni; pentru aceea, meseriaşii cei 
neiscusiți totdeauna zavistuiesc pe cei mai procopsiţi şi mai buni decât ei şi, prin urmare, 
se întristează din inimă pentru sporul acelora şi-i prihănesc cu cuvinte şi în tot felul le stau 
împotrivă, ponegrindu-le slava şi cinstea lor. Pentru aceasta, pizma se hotărăşte de Marele 
Vasile că este: „întristare de sporul aproapelui” (Cuvânt pentru pizmă). 

Căci, pizmuitorii se întristează totdeauna, precum a zis un înţelept, nu numai de 
nenorocirile lor, dar şi de fericirea altora. Pentru aceea, Publikie Sirul când vedea întristat 
pe Nutie — om zavistnic — zicea: „Ori vreun rău s-a întâmplat lui Nutie, ori la altcineva 
vreun bine”. 


180. Cât de rea este zavistia 


Luaţi aminte, frații mei, şi păziți-vă pentru dragostea lui Dumnezeu de această de 
trei ori blestemată patimă: a) pentru că zavistia este naştere a diavolului şi mai rea decât 
toate răutățile, precum zice dumnezeiescul Hrisostom: „Ce poate fi mai cumplit decât 
patima aceasta? Nu va greşi cineva de o va zice că ea este naştere a diavolului” (Omil. 24, 
la II Corinteni), căci precum îi urmează bunului Dumnezeu nepizma, aşa urmează 
diavolului pizma, după Marele Vasile (Cuvânt pentru zavistie). Pentru aceea, diavolul 
numai din pizma lui şi nu pentru alt păcat a omorât pe Adam, după Hrisostom: „Pe Adam 
l-a omorât, fără să fi avut a-i prihăni în vreun păcat, ci numai din zavistia lui” (Omil. 54 la 
loan). 

Pentru aceasta a zis Solomon: „Prin pizma diavolului, moartea a intrat în lume” 
(Înţ. 2, 24); b) pentru că pizma este rădăcina uciderii şi rodul pizmei este uciderea; fiindcă 
şi pe Cain, tot zavistia l-a împins să ucidă pe Abel şi pe Isav să cugete uciderea lui Iacob 
şi pe frații lui Iosif să cugete uciderea lui Iosif, precum zice Hrisostom: „Căci, rădăcina 
uciderii este pizma” (Cuvânt 54 la Fac.). Şi iarăşi: „Pizma este maica uciderii. „Aşa Cain 
a ucis pe fratele său, aşa Isav pe Iacob, aşa pe Iosif, fraţii lui, aşa pe toți oamenii, 
diavolul” (Omil. 37, la Ioan); c) pentru că pizma este o răutate care n-are iertare; fiindcă 
curvarul pune pe poftă pricină patimii lui, furul, pe sărăcie şi ucigaşul, pe mânie; iar 
zavistnicul n-are altă pricină a zavistiei sale, fără numai răutatea lui prea multă; aşa zice 
loan cel cu limba aurită:,.Pentru aceasta de toată iertăciunea este lipsit păcatul acesta. Că 
curvarul are a zice pe poftă, furul pe sărăcie şi ucigătorul de oameni, pe mânie, pricini 
adică reci şi nebuneşti; însă pot să le zică. Dar tu ce pricină vei zice, spune-mi? Nici una, 
nicidecum, fără numai o mare răutate” (Omil. 37 la loan). 

181. Diavolul întrebuinţează ca pe nişte organe ochii zavistnicilor 


Şi d) pentru că zavistia face pe oamenii cei zavistnici mai răi decât orice şarpe 
veninat, fiindcă şerpii întâi rănesc pe om şi apoi prin rană îl otrăvesc, iar pizmuitorii şi 
numai cu ochii şi cu cuvântul lor otrăvesc pe cele bune; nu că scot otravă din ochi şi din 
cuvintele lor — departe de una ca aceasta — pentru că acestea sunt minciuni şi 
deşertăciuni băbeşti, ci prin buna voinţă a inimii lor cea pizmuitoare şi urâtoare de bine şi ochii, 
şi cuvintele pizmaşilor le unelteşte zavistnicul şi urătorul de bine diavol organe ale sale şi astfel 
şi copaci frumoşi usucă, şi dobitoace frumoase omoară, iar de multe ori şi oameni ucide. Şi 
în scurt a zice, toate lucrurile cele bune le pierde şi le netrebniceşte şi aceasta o dovedeşte 
Moise zicând: „Cel gingaş întru tine şi cel fraged foarte se va uita rău cu ochiul său 
asupra fratelui său şi asupra femeii celei din sânul său” (Deuteronomul 28, 54); Şi 
Solomon: „Că râvna răutăţii întunecă cele bune” (Înţ. 4, 12), precum mulţi aceste 
spuse, într-acest fel o iau; zice însă şi Sirah: „Rău este cel ce pizmuieşte cu ochiul” (Sir. 
14, 8)*.Mărturiseşte şi Marele Vasile zicând: „lar acum se bănuiesc cei ce bolesc cu 
zavistia, că sunt mai pierzători şi mai stricători şi decât înseşi jivinele cele otrăvitoare. 
Pentru că acelea slobod otrava prin muşcare şi partea cea muşcată se mănâncă câte puţin 
de putreziciune. lar pe zavistnici îi socotesc unii că aruncă vătămarea numai prin ochi... ca şi 
cum ar ieşi o curgere stricătoare şi pierzătoare din ochii cei zavistnici şi strică şi 
prăpădeşte. Că eu pe cuvântul acesta îl lepăd ca o vorbă a poporului şi vârâtă de mătuşi în 
adunarea muierilor. lar aceia zic că urâtorii de bine dracii, când vor afla voințe potrivite 
lor, în tot chipul pe ele le întrebuinţează la a lor voie, cât şi pe ochii zavistnicilor îi 
întrebuințează la slujba voii lor” (Cuvânt pentru zavistie). Dovedeşte şi istoria ce am 
găsit-o la Sinaxar în viața Sfântului loan Postnicul, în 2 septembrie; deoarece citim acolo 
că Sfântul loan era epistat (administrator) al averilor bisericeşti şi împărțitor, odată împărțind 
milostenie la săraci, avea o pungă care nu se deşerta. Unul însă din cei ce erau cu el, 
văzând această minune, cu zavistie şi din voie urâtoare de bine a inimii lui a strigat: 
Doamne miluieşte, când are să se deşerte această pungă?! Îndată, punga a rămas deşartă. Iar 
Sfântul, văzându-l pe el cu ochi sălbatici, Dumnezeu să te ierte, i-a zis, că de nu ziceai 
acel cuvânt zavistnic, avea să țină multă vreme punga plină. 


182. Nici o pricină binecuvântată n-au zavistnicii ca să zavistuiască 


Deci, unde sunt acum acei meşteri care pizmuiesc pe cei de acelaşi meşteşug şi 
mai procopsiți decât ei, prin cuvinte şi cu felurite chipuri se silesc a-i cleveti şi a le ponegri 
procopseala şi numele cel bun al lor? Neruşinaţilor şi zavistnicilor, pentru ce vă mâhniţi de 
înaintarea şi binele fraților voştri, că pentru aceasta mai ales se cădea să vă bucuraţi; 
fiindcă, fireşte, omul se bucură de cele bune, iar de cele rele se întristează. „Căci pentru 
care pricină te mâhneşti, omule, zice Hrisostom, de bunătăţile aproapelui? Trebuie să 
fim mâhniţi mai ales de răutăţile noastre de care pătimim, şi nu de slavele şi îndestularea 
altora” (Omil. 37 la Ioan). Pentru ce zavistuiţi? Pentru că cei de o meserie cu voi sunt 
îndestulaţi şi se slăvesc, iar voi sunteţi defăimaţi şi necinstiţi? De ce pizmuiţi pe aceia, că 
au mulți muşterii şi vând cu lesnire mărfurile lor şi câştigă şi se fac bogaţi, iar voi sunteți 
lipsiţi şi nu puteţi să vă îmbogăţiți? Urmaţi şi voi ostenelilor acelora ca să vă slăviți. 
Siliţi-vă şi voi de învăţaţi ca să vă îmbogăţiţi, cine vă pizmuieşte? lar dacă nu puteți să 
le urmați şi nu puteţi să ajungeţi la sporirea acelora, pentru că vă lipsesc poate, 
fireştile daruri ale lor, nu staţi împotriva dăruirilor lui Dumnezeu, nici pizmuiţi; ci mai 
cu seamă, bucuraţi-vă şi veseliți-vă împreună cu sporul acelora şi procopseala să le 


* Fiindcă verbul grecesc vaskaino, adică: zavistuiesc, pizmuiesc, se zice şi deochi; pentru aceea, cel ce 
pizmuieşte cu ochiul, prin urmare, şi deoache (nota trad.). 

socotiți ca pe ale voastre, fiindcă sunteţi frați de aceeaşi credință şi de acelaşi 
meşteşug. Pentru că toţi creştinii sunt un trup şi fiecare deosebit sunt mădulare ale 
trupului; pentru aceea, precum când se slăveşte şi se cinsteşte un mădular al trupului şi 
celelalte membre se bucură şi împreună se slăvesc, precum zice Pavel: „Ori de se 
slăveşte un mădular, împreună se bucură toate mădularele” (I Cor. 12, 26). Aşa şi 
creştinii şi meseriaşii cei de un meşteşug, când fratele lor cel de o meserie înaintează 
şi se cinsteşte şi ei, de asemenea, primesc cinste. 

Într-acest fel, fraţilor, puteţi şi pizma să o biruiţi şi dragostea să o păziţi şi 
îndoite cununi să luaţi, precum vă sfătuieşte Hrisostom: „Dacă fratele tău a înaintat ori 
în cuvânt, ori în arătare, ori în isprăvi, fă-te părtaş sporirii lui, arată că este membrul 
tău şi că lauda lui trece la tine... Acela are numai o cunună, iar tu două şi amândouă 
mai strălucitoare decât ale aceluia. Care sunt acestea? Una pe care ai luat-o fiindcă ai 
biruit zavistia, iar a doua, cu care te-ai încununat din dragostea ce ai arătat” (Omil. 11, 
către Coloseni). Şi iarăşi zice: „Acestea deci ştiindu-le şi noi, să lepădăm toată 
zavistia şi nici pe cei ce au mai mari daruri decât noi să-i zavistuim, nici pe cei ce au 
mai puţine decât noi să-i defăimăm; căci aşa a voit Dumnezeu şi deci să nu ne 
împotrivim” (Omul. 30 la cea I către Corinteni). 

Şi ca să zic în scurt, siliți-vă, fraţilor, de scoateţi din inimile voastre aceasta 
patimă de trei ori blestemată a zavistiei, otrăvitoarea aspidă, purtătoarea de moarte 
viperă, câinele cel turbat, după cum dumnezeiescul Hrisostom cu toate aceste numiri 
aseamănă pe zavistnic. Pentru că având zavistie, n-aveţi dragoste; iar neavând dragoste, aveți 
urâciune şi având urâciune, sunteţi ucigători de oameni, iar fiind ucigători de oameni, n- 
aveți parte de viața cea veşnică; aşa strigă Apostolul cel iubit: „Tot cel ce urăşte pe fratele 
său ucigător de oameni este şi ştiţi că tot ucigătorul de oameni, n-are viaţă veşnică” (I 
Ioan 3, 15); şi mai mult să vă nevoiţi a iubi pe cei de un meşteşug cu voi şi asemănarea 
meseriei ce aveţi să o faceți pricină de iubire şi de unire şi mai cu seamă voi, cântăreții şi 
cei învăţaţi, căci aşa făcând, veţi arăta mincinos acel cuvânt a lui Isiodu, pe care l-am zis 
mai înainte, precum îl dovedeşte mincinos şi Grigorie Teologul, neavând zavistie către 
cei asemenea lui cuvântăreți şi pentru acestea zicea: „Nu laud pre Isiodu, că a numit pe 
cei de un meşteşug potrivnici unul altuia, zicând: că olarul pizmuieşte olarului şi meşterul, 
meşterului; căci mai ales se cădea nu să-l zavistuiască, ci să alerge şi să-l sărute, după 
socoteala mea şi ca pe sine să-l cuprindă şi cântărețul pe cântăreţ, cu atât mai mult, pe cât 
şi învăţătura lor este mai cinstită” (Epist. către Grigorie Dregătorul). 


183. Ce trebuie să facă cineva ca să nu-l pizmuiască altul 


Însă, se cade a şti că meşterii şi învățații, cei ce sunt mai iscusiţi decât ceilalți 
meşteri, trebuie să-şi ascundă procopseala lor cât le este cu putință şi să nu o arate 
înaintea celor ce-i pizmuiesc şi nici să se laude că sunt mai învăţaţi, ci să se smerească, 
mărturisindu-se pe sine că sunt de nimic şi mai jos decât alţii, ca să nu dea pricină de 
sminteală pizmuitorilor a-i pizmui şi din aceasta să se muncească. Aşa îi sfătuieşte şi 
dumnezeiescul Hrisostom să facă; zice însă şi Sfântul Maxim că, dacă procopseala, 
meşteşugul şi darul ce-l are cineva foloseşte adică pe mulți, iar pe zavistnic îl întristează, 
atunci, fratele cel zavistuit nu se cade a se ascunde, ci să lucreze şi să-şi arate iscusinţa şi 
darul ce-l are, spre folosul celor mulţi; însă, pe cât poate, să nu neglijeze şi de îndreptarea 
celui ce îl pizmuieşte, ci să-l socotească superiorul său şi să-l cinstească în tot locul şi 
lucrul şi vremea. Iar dacă tu pizmuieşti pe altul, se cade să te bucuri însă de acelea de care 
cel pizmuit de tine se bucură şi să te întristezi de care el se întristează şi cu aceasta vei 
înceta zavistia din inima ta. „La întristarea pizmuitorului să pui osteneală ca s-o opreşti şi 
nenorocirea lui să o aduci asupra ta, celui pizmuit; că nu este cu putinţă într-alt fel s-o 
opreşti, de nu vei ascunde aceasta (pentru care el te pizmuieşte). Însă, dacă lucrul acesta 

foloseşte pe mulți, iar pe acela îl întristează, care din aceste două se cade a defăima? Deci, 
mai de trebuință este dar ca să se facă folosul celor mulți, însă şi de acela pe cât poți nu te 
lenevi... ci prin smerenie să-l socoteşti pe el că te întrece pe tine şi în toată vremea şi locul 
şi lucrul, cinsteşte-l pe el. lar pizma ta o poţi opri când şi tu te bucuri de tot lucrul de care 
se bucură cel pizmuit de tine şi în câte se mâhneşte el şi tu te mâhneşti, plinind pe cea zisă 


de Apostolul: «Bucuraţi-vă cu cei ce se bucură şi plângeţi cu cei ce plâng»“ (Rom. 12, 
15). 


184. Ce rău fac cei ce ştiu meşteşug şi din pizmă nu învaţă şi pe alții 


Unde sunt deci şi ceilalți meseriaşi care ştiu meşteşuguri bune şi procopsite şi din 
pizmă nu voiesc să le arate şi altora, pizmuind ca nu cumva să se slăvească şi aceia ca şi ei 
sau să se chivernisească şi să trăiască şi ei mai cu înlesnire? Ticăloşilor şi nemernicilor, ce 
zavistie este aceasta care v-a orbit şi nu vedeţi? Ce drac viclean v-a stăpânit, de singuri 
căutați pierzarea sufletului vostru? Voi sunteţi mai răi şi decât fiarele şi decât dracii mult 
mai ticăloşi, pentru că nici fiarele nu pizmuiesc pe cele asemenea lor, ci le învață 
meşteşugul pe care îl ştiu din fire, nici dracii pizmuiesc pe ceilalți draci, ci-i învață 
fără pizmurre cunoştinţa ce o au; iar voi pizmuiţi pe fraţii voştri cei de un neam, de 
o credinţă şi de un meşteşug cu voi şi nici de cuvinte nu vă supuneţi, nici cu daruri 
şi faceri de bine nu vă înduplecaţi ca să le arătaţi taina şi secretul meşteşugului pe 
care-l ştiţi. Şi poate fi altă ticăloşie mai mare decâl aceasta? „Deci aceştia şi decât 
fiarele sunt mai cumpliţi, iar cu dracii sunt întocmai, încă poate şi decât aceia mai 
răi” (Omil. 37 la loan). Nu auziţi pe Solomon cum zice că: „Fără vicleşug o am 
învăţat şi fără de pizmă dau la alţii ceea ce am învăţat” (Înţ. 7, 13). Nu auziţi 
cum el descoperă tainele înțelepciunii şi ale cunoștinței ei? Şi cum depărtează orice 
pizmă, care nu lasă să împărtăşească cineva înțelepciunea şi la alții? „lar ce este 
înţelepciunea şi cum s-a făcut, spune-voi vouă. Şi nu voi ascunde de către voi 
tainele, ci de la începutul facerii voi cerceta. Şi voi pune la arătare cunoştinţa ei şi nu 
voi trece adevărul. Şi nu voi umbla cu pizma cea topitoare, că aceasta nu se va 
împreuna cu înţelepciunea” (Înţ. 6, 22). 

Pentru ce dară nu imitați şi voi pe Solomon, ca să învățați fără pizmă tainele 
meşteşugului şi învăţătura voastră pe alții care vă roagă şi vă plătesc scump? Şi mai 
cu seamă când meşteşugul vostru este sfinţit şi priveşte spre cinstea lui Dumnezeu 
şi la folosul creştinilor? lar dacă pizmuiţi ca să nu vă ia aceia slava, rău pizmuiţi, 
pentru că slava care voiesc să o ia ei se aduce vouă. Căci, slava învățătorului şi a 
meşterului este slava ucenicului; iar dacă zavistuiți ca să nu vă ia venitul, sunteţi 
necredincioşi şi mici la suflet. Deoarece, Dumnezeu care chiverniseşte şi hrăneşte 
toate, cum nu vă va hrăni şi economisi şi pe voi? 

Drept aceea, frații mei, lăsaţi aceste pricinuiri şi grăiri împotrivă pe care vi 
le pune diavolul înainte ca să ascundeţi talentul meşteşugului şi darul cel dat de 
Dumnezeu şi cu acest chip să vă muncească. Şi în scurt, iată mai înainte vă zic şi 
mărturisesc că în ziua judecății are să vă zică acel înfricoşat Judecător: se 
cuvenea, o, robi vicleni, se cuvenea să fi dat argintul meu la schimbător şi să fi 
împărțit darul meşteşugului şi al învăţăturii voastre şi altora, ca eu venind să iau 
cu dobândă. „Slugă vicleană şi leneşă... se cuvenea să fi dat argintul Meu 
schimbătorilor şi venind Eu, aş fi luat al Meu cu dobândă” (Matei 25, 26). Deci, 
fiindcă voi n-aţi voit din pizma voastră, pentru aceasta luaţi de la ei darul care 1l- 
au ascuns şi pe robii cei netrebnici aruncațţi-i întru întunericul cel mai din afară, 
ca să se muncească veşnic: „Luaţi dar de la el talantul şi-l daţi celui ce are zece 
talanţi... şi pe sluga cea netrebnică, aruncaţi-o întru întunericul cel mai din afară; 
acolo va fi plângerea şi scrâşnirea dinților” (Matei 28). 

185. Cum se cade a îndrepta meşterii răutățile pe care le uneltesc 


Acestea sunt cele zece răutăți şi păcate care urmează la toate meşteşugurile şi la 
meşteri, despre care am vorbit cele cuviincioase în parte”. Deci, fraţii mei 
creştini, ca nişte meşteri ce sunteți şi vă numiţi, meşteşugiţi şi maşinăriţi, în ce 
chip şi meşteşug să scăpaţi de aceste răutăţi, precum vă sfătuieşte Isaia: „Vedeţi şi 
meşteşugiţi-vă cei ce rătăciţi” (Isaia 46, 5). Încetaţi de la cuvântări mincinoase, de la 
vicleşuguri şi furtişaguri şi de la hule. Lepădaţi lăcomiile, jurământurile şi călcările de 
jurământ; urâţi împătimirea la meşteşugurile voastre, mândria şi pizma şi lucraţi după 
Dumnezeu şi precum se cuvine creştinilor meşteşugul şi lucrul mâinilor voastre. 
Îndreptaţi mincinoasa grăire cu adevărul; vicleşugul, cu neviclenia; furtişagul, cu încrederea; 
hulele, cu slavoslovia către Dumnezeu; lăcomiile, cu preţul cel potrivit şi drept; 
jurământul şi călcarea de jurământ, cu da şi nu; împătimirile, cu cuviincioasa lucrare; 


35 Precum am zis însă mai sus, că meşterii creştini nu se cade a face vreun furtişag şi vicleșug 
celor ce le plătesc ca să le lucreze; într-acest fel zicem şi aici în scurtime, că şi creştinii cei ce 
plătesc meseriaşilor nu se cade să întrebuinţeze vreo viclenie în tocmeala meșterilor. Şi a) adică, 
nu se cade să oprească nimic din plată sau să calce tocmeala ce au făcut-o cu meşterii ca să le 
plătească, de pildă, atât preț pentru fiecare zi sau pentru tot lucrul ce au să le lucreze, fiindcă 
păcătuiesc şi Dumnezeu nu îngăduie astfel de călcare a tocmelii lor şi înşelăciunea ce o fac. 
Pentru aceea, stăpânilor celor ce nedreptăţesc pe cei tocmiţi le dă pagube şi nenorociri, iar 
meşterilor celor tocmiţi şi nedreptăţiţi, le dă, din contră, câştiguri; şi în scurt a zice, ia lucrurile 
de la stăpânii cei ce nedreptăţesc pe cei tocmiţi şi le dă lucrătorilor celor nedreptăţiţi. Aşa au luat 
cu chip prea slavit oile lui Laban şi le-au dat lui Iacob, pentru că Laban a călcat tocmeala ce 
făcuse şi a oprit zece oi din tocmeala simbriei lui Iacob; după cum însuşi Iacob jeluindu-se pentru 
aceasta către Laban, zicea: „Şi mi-ai schimbat simbria mea de zece mieluşele” (Fac. 31, 41). b) 
Stăpânii nu se cade a opri simbria lucrătorilor, ci s-o dea întreagă şi fără lipsă, pentru că se socotesc ca nişte 
ucigaşi înaintea lui Dumnezeu, precum hotărăşte Duhul Sfânt prin înțeleptul Sirah: „Cel ce ia hrana cea de 
lipsă este ca cel ce omoară pe aproapele său; şi cel ce opreşte simbria slugii, ca cel ce varsă sânge” (Sir. 
34, 12). Şi c) iar dacă meşterii şi lucrătorii sunt lipsiţi şi săraci, se cuvine stăpânii care îi au cu simbrie nu 
numai să nu le oprească nici un bănisor din tocmeala lor, ci să le-o dea întreagă şi fără lipsă şi lângă aceasta să 
le plătească chiar în aceeaşi zi ce au lucrat. Aşa legiuieşte însuşi Dumnezeu în Leviticon, zicând: „Şi să nu 
rămână simbria slugii tale până dimineaţa” (Lev. 19, 13); iar la a doua Lege: „Să nu opreşti plata celui 
sărac şi a celui lipsit dintre fraţii tăi sau a nemernicului care locuieşte in cetăţile tale, ci într-aceeaşi zi să-i 
dai plata lui” (Lev. 24, 13). Pentru aceasta însuşi Dumnezeu, asemănându-Se în pildă cu un stăpân de casă, 
care a tocmit lucrători, în via sa, această lege a păzit; şi când s-a isprăvit ziua a poruncit economului şi 
epitropilor lui să dea plata la lucrători: „ar dacă s-a făcut seară, a zis Domnul viei către ispravnicul său: 
cheamă pe lucrători şi le dă plata lor” (Matei 20, 8). Deci, pentru ce porunceşte Dumnezeu ca să plătească 
la săraci într-aceeaşi zi? a) pentru că săracul, afară de Dumnezeu, la altcineva n-are nădejde ca să se 
hrănească şi să trăiască, fără numai la simbria ostenelii sale. Pentru aceea, oricine schimbă vremea şi nu-i dă 
degrabă simbria lui, de însăşi hrana şi de viată îl lipseşte. Şi aceasta arătând Dumnezeu zice în a doua Lege: 
„Să-l dai plata lui înainte de-a apune soarele, de vreme ce este sărac, şi într-aceea are nădejde” (A doua 
Leg. 24, 13), de aceea şi lov zice că omul cu simbrie alta nu aşteaptă, fără numai să-şi ia plata lui: „Sau ca un 
năimit care aşteaptă plata sa” (lov, 7, 2) şi luând-o îndată se linişteşte şi se odihneşte şi i se pare că n-a ostenit 
nimic. şi b) pentru că meşterul şi lucrătorul cel sărac atât este de lipsit, că orice ar lucra într-o zi, îndată în 
cealaltă mănâncă, după pilda cea de obşte: „Lucrător de zi, mâncător de zi”. Ce zic? Nici această plată a zilei 
nu-i ajunge ca să mănânce, după cum a zis Ecleziastul: „Toată osteneala omului de ar veni în gura lui şi încă 
sufletul lui nu se va sătura” (Ecl. 6, 7). Pentru aceea are mare trebuință nenorocitul să ia simbria zilei lui într- 
aceeaşi zi, ca să se hrănească cu ea în cealaltă. Însă, câți ajung la atâta nefrică de Dumnezeu împreună şi 
neruşinare, încât să nu plătească simbria care a tocmit-o cu lucrătorii lui, ci s-o oprească cu nedreptate, aceştia 
săvârşesc un păcat atât de mare, care în toată ziua se suie la urechile Domnului Savaot şi cere degrabă 
răsplătirea asupra lor. Şi lângă acestea, ei trag asuprăşi mai degrabă dumnezeiasca urgie: întâi arată însuşi 
Dumnezeu prin Moise, zicând: „Ca să nu strige către Domnul asupra ta şi vei avea păcat” (A doua Lege 
24,15), şi Iacob fratele Iui Dumnezeu: „Iată plata lucrătorilor celor ce au secerat ţarinile voastre, care o opriţi 
voi strigă; şi strigările secerătorilor în urechile Domnului Savaot au intrat” (Iacob 5, 4); şi al doilea 
asemenea adeverează Dumnezeu prin Maleahi: „Şi voi veni la voi cu judecată şi voi fi mărturie grabnică... 
asupra celor ce trag simbria slugilor” (Maleahi 3, 5). 

pizmele, cu dragostea şi nepizmuirea; şi simplu a zice, reaua întrebuințare ce o uneltiți la 
meşteşugurile voastre îndreptaţi-o cu buna şi lăudata uneltire, ca să fie precum toate 
meşteşugurile voastre sunt cu adevărat trebuincioase şi să aibă sfârşit lesnicios şi 
folositor sufletului, vieţii voastre şi la toată lumea, după cum hotărăsc şi filozofii şi să nu 
fie nefolositoare vieţii, precum sunt meşteşugurile cele deşarte sau pricinuitoare de 
răutăți, precum sunt relele meşteşuguri. Căci prin trebuința meşteşugului şi a meşterilor 
se ține toată lumea şi se locuiesc toate cetățile şi fără ele, nici o cetate nu poate fi locuită, 
precum zice Sirah: „Fără aceştia nu se zideşte cetatea” (Sirah 38, 42). 


186. Pe cine se cade a imita meşterii — Că şi 
Domnul a lucrat meşteşugul lemnăriei 


Voi, meşterii, aveţi obicei şi, când învăţaţi meşteşugul de la dascălul şi meşterul 
vostru, priviţi cu luare aminte la pilda dascălului şi meşterului vostru cum lucrează el 
meşteşugul şi aşa vă siliți şi voi să-i urmaţi lui şi să faceţi asemenea. Deci, precum faceți la 
meseriile voastre cele simţite (ca să vă aduc pildă tot dintr-ale voastre), tot aşa să faceți şi 
la meşteşugul cel gândit. Noi, creştinii, avem învăţător, începător şi pildă vieții noastre şi 
cuvintelor pe Domnul nostru lisus Hristos şi după Hristos, avem pe dumnezeieştii şi Sfinții 
Apostoli; dar mai ales însă şi mai deosebit voi, meseriaşii, aveți pildă la meşteşugul 
vostru pe Stăpânul Hristos şi pe Sfinţii Apostoli. Aveţi pildă pe Hristos, pentru că şi El 
fiind pe pământ, nu şi-a petrecut viaţa Sa fără lucru, ci după omenire a lucrat meşteşugul 
lemnăriei până la vârsta de 30 de ani şi din acest meşteşug scotea cele de trebuinţă vieții 
Sale şi ajuta şi pe cei lipsiţi. Şi aceasta o mărturiseşte Sfânta Evanghelie; pentru că nu se 
zicea numai fiu al lui Iosif lemnarul, precum zice Evanghelistul Matei: „Au nu este acesta 
feciorul teslarului?” (Matei 13, 35); ci se numea şi lemnar simplu, precum zice 
Evanghelistul Marcu: „Au nu este acesta teslarul, feciorul Mariei?” (Marcu 6, 3). 
Mărturiseşte şi Marele Vasile cum că Domnul a ostenit şi împreună a lucrat cu Iosif, ca 
să scoată cele de trebuință trupului, „dar fiindcă erau săraci şi nu îndestulați de cele de 
nevoie ale trupului (adică Părinţii Domnului)... cu cuviinţă petreceau cu osteneli ale 
trupului neîncetate, agonisindu-şi lor trebuinţa cea de nevoie în acest chip. lar lisus 
supunându-Se lor precum zice Scriptura, negreşit şi prin a purta împreună ostenelile, arăta 
supunerea” (Aşezământ ascetic 4). 


187. Şi Apostolii au lucrat meşteşug 


Aveţi pildă deci a meşteşugurilor voastre pe dumnezeieştii şi Sfinți Apostoli, pe 
ucenicii Domnului. Căci Apostolul Pavel a fost făcător de corturi; asemenea şi Achila şi 
Prischila, soția lui, adică lucrau meşteşugul corturilor, precum istorisesc Faptele 
Apostolilor: „lar după acestea, ieşind Pavel din Atena a venit la Corint... a venit la ei (la 
Achila adică şi Prischila). Şi pentru că era de un fel de meşteşug cu ei, a rămas lângă 
dânşii şi lucra; pentru că erau făcători de corturi cu meşteşugul” (Fapte 18, 1). Povestesc 
însă şi toți Apostolii de obşte în Aşezământurile lor, cum că erau unii dintre ei pescari, iar 
alții lucrători de pământ. „Pentru că şi noi îndeletnicindu-ne la vestirea cuvântului 
Evangheliei, totuşi de lucrări nu eram nepăsători; căci unii dintre noi sunt pescari, iar alții 
făcători de corturi, iar alții lucrători de pământ, ca să nu fim niciodată fără de lucru” 
(Aşezăm. Apost., cartea 2, cap. 63). Iată pildele ce le aveţi, fraților, ca să le urmaţi 
lucrând meşteşugurile voastre. Stăpânul Hristos, când lucra tâmplăria, oare spunea 
minciuni? Făcea vicleşuguri la meşteşugul lui? Fura? Să nu fie! Deci şi voi, creştinii, 
ucenicii şi următorii lui lisus Hristos, să nu spuneţi minciuni, nici să faceţi vicleşug 

şi furtişaguri la meşteşugul vostru. Căci, dumnezeieştii Apostoli lucrând pescăria, 
facerea de corturi şi lucrarea de pământ, nu cumva blestemau? Nu cumva lăcomeau? 
Nu cumva făceau jurământuri şi călcări de jurământuri? Nu cumva se mândreau şi 
pizmuiau pe cei de un meşteşug cu ei? Nu. Prin urmare şi voi meseriaşilor creştini, 
următorii şi imitatorii apostolilor, nu huli ţi, nu lăcomiţi, nu jurați şi nu călcați jurământul, nu 
vă mândriţi şi nu zavistuiți pe cei de acelaşi meşteşug cu voi, căci, dacă veţi face aşa, 
sunteți cu adevărat creştini şi cu adevărat lucraţi după Dumnezeu meşteşugul vostru. lar 
dacă fiind îndemnați din reaua deprindere grăiți minciuni sau vicleniți şi lăcomiţi, 
sau întrebuințaţi altceva din cele mai sus zise, o dată şi de două ori şi de trei ori, să nu vă 
deznădăjduiți, ci iarăşi ridicându-vă de la păcat, pocăiţi-vă şi începeţi de a îndrepta viața 
voastră şi lucraţi după Dumnezeu meşteşugul vostru, privind la pilda vieţii Domnului 
nostru lisus Hristos, până când, puțin câte puţin, veţi deprinde întru toate urmarea 
meşteşugului Său, asemănându-vă Lui. Aşa vă sfătuiesc şi dumnezeieştii Apostoli ca să 
faceți: „Tot cel ce voieşte a învăţa vreun meşteşug privind la dascălul său, prin 
lucrare şi iscusinţă îndeplineşte meşteşugul lui şi apucându-se de lucru, râvneşte a face 
asemenea lui, iar dacă nu poate reuşi, nu este desăvârşit în lucru. Deci şi noi având învăţător 
pe Domnul nostru lisus Hristos, pentru ce nu urmăm învăţăturii Lui?” (Aşez., cartea 5, 
cap. 5). 

Pentru că, în adevăr, mare ruşine şi necinste pricinuiesc lui Hristos creştinii, 
ucenicii Lui, să fie mincinoşi şi vicleni; creştinii să fie furi şi hulitori; creştinii să fie 
lacomi şi călcători de jurământ; creştinii să fie trufaşi şi zavistnici şi în scurt a zice, este 
mare necinste ca toţi creştinii, adică să creadă în Hristos şi să se laude cu ortodoxia, iar 
cu reaua lor vieţuire şi cu uneltirea cea rea a meşteşugurilor lor să necinstească pe 
Hristos cel crezut de ei. Şi ei care se cădea a fi învățători şi pildă faptei bune la ceilalți 
meşteri necredincioşi, a lua, lumină şi sare, acum să se facă lor pildă de răutate şi 
pricină a se huli Dumnezeu? Pentru aceea, bine a zis dumnezeiescul Hrisostom: 
„Vedeţi, ca nu cumva şi noi lăudându-ne în dreapta credință a noastră şi neputând a 
arăta viaţa noastră de potriva credinței, să necinstim pe Dumnezeu, făcându-ne pricină 
să se hulească El; căci voieşte ca tot creştinul să fie dascăl lumii, aluat, sare şi lumină; 
şi ce este lumina? viaţă strălucită, nimic având întunecat” (Omil. 52 la loan). 

Ce zic? Mulţi dintre meşterii creştini covârşesc încă şi pe meşterii cei 
necredincioşi în minciuni, în vicleşuguri, în furtişaguri şi hule şi în alte răutăți; pentru 
care, negreşit, mai mult fără de asemănare decât aceia au să se osândească, după acest 
Grăitor de Aur: „Căci, măcar deşi tot pe aceleaşi am păcătuit (creştinii) ca şi aceia (ca 
iudeii şi ca păgânii), de mai mare osândă însă suntem vrednici; pentru ce? Pentru că am 
primit mai mult dar, iar când mai multe şi mai mari greşim decât aceia, de care osândă 
nu suntem vrednici?” (Cuvânt 8 către Tesaloniceni). 


188. Dumnezeu se mânie pe meşterii care nu lucrează 
după Dumnezeu meşteşugul lor 


Ruşinaţi-vă deci, ruşinaţi-vă, creştinilor meşteri, de numele creştinesc ce-l 
purtaţi şi care este urmare a lui Dumnezeu, după Grigorie de Nyssa: „Creştinismul este 
urmare dumnezeieştii Firi” (Cuvânt către Armonie); şi siliți-vă a avea lucrurile şi viaţa 
deopotrivă cu numele vostru şi nicidecum să ajungeţi la atâta răutate, încât să vă faceți 
mai răi şi decât păgânii. Temeţi-vă, nu cumva pentru răutăţile cele multe pe care le uneltiți 
voi, meseriaşi, în meşteşuguri, să se mânie Dumnezeu asupra voastră şi să vă dea în 
robie, precum au robit babilonienii pe meşterii Ierusalimului; precum dovedeşte 
Jeremia: „După ce a înstrăinat Nabucodonosor, împăratul Babilon, pe lehonia şi pe boieri şi 
pe meşteri... şi i-au dus pe ei în Vavilon” (ler. 24, 1). Să zic şi mai înfricoşate? Temeţi-vă, 

fraților, nu cumva pentru păcatele voastre să scufunde Dumnezeu oraşele şi satele voastre în 
care locuiţi şi pe urmă să staţi de departe privindu-le şi jelindu-le, ca să se împlinească şi 
la voi cea scrisă pentru Babilon în Sfântul Apocalips: „Vai! Vai! cetatea cea mare a 
Babilonului, cetatea cea tare! Că într-un ceas a venit judecata ta. Şi neguțătorii pământului 
plâng şi o jelesc pe ea... şi corăbierii şi oricâți lucrează pe mare de departe a stătut... şi tot 
meşterul a tot meşteşugul nu se va mai afla întru tine” (Apoc. 18, 10, 17,22). 


189. Monabhii se cade să lucreze meşteşugurile lor după Dumnezeu 


Iar dacă toţi creştinii îndeobşte se cade a lucra meşteşugurile lor după Dumnezeu, cu 
cât mai mult monahii, care după cum s-au lepădat de lume şi de cele din lume, aşa sunt 
datori şi la meşteşugul lor a nu unelti vreo viclenie lumească, furtişag, lăcomie, jurământ, 
împătimire sau altă răutate; dar nici să întrebuinţeze vreun meşteşug defăimat, precum 
este a se face cârciumari şi negustori şi precupeți, ci să lucreze meşteşuguri potrivite 
monahiceştii lor chemări. Adică „câte meserii sunt liniştite şi fără tulburare, câte n-au 
trebuință de multă umblare după materiile lor, câte nu pricinuiesc întâlniri şi însoțiri 
vătămătoare, bărbaţi şi femei; câte sunt slobode şi smerite şi nu privesc la plăcerile 
oamenilor; şi în scurt, câte nu pricinuiesc zgomot şi tulburări şi umblări din loc în loc” 
(Hotar pe larg 38). Asemenea şi când vând monahii lucrul mâinilor, se cade a alege mai 
bine să ia puţin preţ, decât să se ducă în locuri depărtate pentru vânzarea lor şi să se 
vadă de oameni; precum zice Marele Vasile (Hot. pe larg 39). Porunceşte însă monahilor şi 
Evagrie zicând: „Când dai sau iei, nu poţi scăpa de păcat; deci, ori de cumperi, ori de 
vinzi, păgubeşte puţin din ceea ce ţi se cuvine” (În canoanele monahiceşti)). 


190. Încheiere — Ce certări iau cei ce nu lucrează 
meşteşugul lor după Dumnezeu — Cel ce a furat sau a răpit 
şi a lăcomit, de câte ori se cade să întoarcă acel obiect furat şi răpit 


Deci, hotărâți-vă, fraților, mai înainte şi grijiți-vă de a mărturisi la duhovnici 
răutățile pe care le-aţi întrebuințat la meşteşugurile voastre până acum şi să luaţi canon 
cuviincios de la ei ca să vă ierte; adică, orice meşter ce-a făcut jurământ păgânesc 
zicând: „Zău”, mă jur pe soare, pe cer şi altele ca acestea, să se afurisească după 
Canonul 94 al Sinodului ecumenic al VI-lea. Oricare din meseriaşi, fără vreo silă sau 
nevoie, ar fi făcut jurământ mincinos, şapte ani să se canonisească după Canonul 82 al Marelui 
Vasile sau un an după al Postnicului, făcând două sute de metanii în toată ziua şi mâncând 
mâncare uscată după al nouălea ceas. lar dacă vreun meşter din cei sfințiți a făcut jurământ 
mincinos, să se caterisească după Canonul 25 al Sfinților Apostoli. Oricare meşter a furat şi a 
lăcomit să întoarcă înapoi acel lucru furat la omul de la care l-a furat şi să nu-l dea milostenie 
la alt sărac; precum zice Hrisostom: „Deci nu zice aceasta, că unul se nedreptățeşte şi altul 
se miluieşte, căci aceasta este prea rău; deoarece se cădea cel nedreptăţit, acesta să fie şi cel 
ce se miluieşte. Acum însă, rănind pe alţii (prin nedreptatea ta), vindeci pe cei ce nu i-ai 
rănit (dai milostenia altora); Se cădea pe aceia să-i vindeci pe care i-ai nedreptăţit” 
(Omil. 52 la cea de la Matei); fără numai dacă a murit acela pe care l-ai nedreptăţit, căci 
numai atunci îi dai milostenie la alții. Am zis însă să întorci lucrul cel furat şi lăcomia cu 
îngăduință şi nu după scumpătate; fiindcă Legea Veche porunceşte să dea furtişagul 
înapoi împătrit şi încincit: „De va fura cineva vițel sau oaie şi o va înjunghia sau o va vinde, 
cinci viței să plătească pentru un vițel şi patru oi pentru o oaie” (Ieşirea 22, 1). lar 
Hrisostom zice că, dacă fură sau răpeşte cineva un ban, pentru a i se şterge păcatul lui, se 
cade a da o pungă, deoarece lăcomia este mai rea şi decât furtişagul vădit: „Dacă 

lăcomeşti un ban, nu se cade iar cu un ban să faci milostenia, spre a tăia rana pricinuită 
din lăcomie, ci cu talanţi (să faci milostenie) ca să alinezi boala pricinuită din lăcomie. 
Pentru aceasta când se va prinde furul, plăteşte împătrit, iar cel ce răpeşte este mai rău şi 
decât furul. Şi dacă acela se cade a da împătrit din cele furate, cel ce a răpit se cade a da 
înzecit şi încă şi mai mult. Şi să-i fie lui iubită şi aceasta, ca şi aşa să poată îmblânzi 
nedreptatea răpirii, fiindcă milostenia nici atunci primeşte vreun folos... căci măcar însutit 
de vei da, niciodată n-ai plătit toată datoria” (Acolo). 

(Aceste cuvinte ale dumnezeiescului Părinte, foarte mult rog pe cei bogați şi pe 
neguțătorii cei ce au bani mulţi, să le socotească cu amănuntul şi cu luare aminte ca să se 
îndrepteze cum se cade; căci ei, luând banii altora cu atâta viclenie şi furtişag şi 
lăcomie, se fac bogaţi, iar dacă numai parte din ei ar da milostenie sau ceva bun ar face, 
socotesc că au vindecat răul; şi n-ajunge numai aceasta, dar încă se mai şi laudă că sunt 
milostivi). Orice meşter care a blestemat, să se canonească a-şi târî limba de multe ori pe 
pământ şi să zică cu suspinuri către Dumnezeu: „lartă-mi, Doamne, mie, celui ce am 
hulit asupra Ta, Dumnezeul meu” precum sfătuieşte Sfântul Varsanufie. 

Prin urmare, toți meşterii câți s-au mândrit şi au pizmuit sau alte răutăți ca acestea 
au făcut, să se depărteze de aici înainte de ele şi să se pocăiască înaintea lui Dumnezeu. Şi 
spre a se păzi de hule, de cântări lumeşti, de vorbe şi cuvinte deşarte, să ţină în gura lor ca o 
armă sfânta rugăciune şi acolo unde stau de lucrează, să zică când cu gura, când cu mintea şi 
cu inima această scurtă şi lesnicioasă rugăciune, adică: „Doamne Iisuse Hristoase, Fiul lui 
Dumnezeu, miluieşte-mă”, iar câteodată să zică: „Născătoare de Dumnezeu... Cuvine-se cu 
adevărat”, orişice alte duhovniceşti cântări pe care le ştiu; precum le porunceşte 
dumnezeiescul Hrisostom: „Meşteşugar eşti? Şezând, roagă-te; dar nu voieşti cu gura să 
te rogi? Cu mintea fă aceasta. Mare tovarăş este psalmul, nimic rău nu vei pătimi din 
aceasta, ci ca într-o mănăstire poţi să şezi, că nu locul este îndemânatic la aceasta, ci 
luarea aminte cu scumpătate ne dăruieşte nouă liniştea” (Andrian. 21); ca prin depărtarea 
acestor răutăţi şi prin pocăință şi rugăciune şi chemarea sfântului nume al Domnului 
nostru lisus Hristos, în această viață, să se binecuvânteze ostenelile şi lucrul mâinilor 
voastre şi să fiți păziți de orice vătămare sufletească şi trupească; iar în ceea ce va să fie, să 
vă învredniciţi împărăției cerurilor şi acelei negrăite veselii şi fericiri. Care fie ca noi toți să o 
dobândim, cu darul lui Hristos, Căruia toată slava, împreună Tatălui şi Duhului, în veci. 
Amin. 

CUVANT IX 
Care cuprinde că nu trebuie creştinii să se facă vrăjitori, nici să 
uneltească vreun fel de vrăjire 


PRECUVÂNTARE 


Potrivită este vremea şi îndemânatic ceasul, ca să împrumut plângătorul grai al 
Proorocului leremia şi să strig şi eu cu tânguitor glas: Cine va da apă capului meu şi 
ochilor mei izvor de lacrimi, ca să plâng prea cu amar ziua şi noaptea pe poporul 
creştinilor? „Cine va da capului meu apă şi ochilor mei izvoare de lacrimi, ca să plâng pe 
poporul meu acesta ziua şi noaptea, pe cei răniţi ai fiicei poporului meu?” (Ieremia 9, 1). 
Şi pricina este că cine poate să nu plângă pe creştinii cei de astăzi, când se va gândi că Fiul 
lui Dumnezeu cu moartea Sa pe cruce a biruit toate începătoriile şi domniile dracilor, 
precum zice Pavel: „Dezbrăcând începătoriile şi domniile, i-au vădit de faţă, arătându-i 
biruiţi pe dânşii întru dânsa (în Cruce adică)” (Coloseni 2, 15); iar creştinii arată iarăşi pe 
draci biruitori şi purtători de biruință cu vrăjile lor cele de multe feluri. Cine poate să nu 
verse picături de lacrimi din inimă? Când se va gândi că Domnul nostru lisus Hristos a 
scos pe diavolul afară, să nu mai muncească lumea şi pe creştini, precum zice prin 
Evanghelistul loan: „Acum, stăpânitorul lumii acesteia se va goni afară” (loan 12, 31); 
iar creştinii cu ghicirile şi descântecele lor bagă iarăşi pe diavolul în lume si-l fac să-i 
muncească? Cine nu se va jeli gândindu-se că din partea lui Hristos a pierit cu totul puterea 
satanei, precum este scris: „Vrăjmaşului i-au lipsit săbiile până în sfârşit” (Ps. 9, 6); iar 
din partea creştinilor, se întăreşte iarăşi satana şi înviază cu farmecele, cu legăturile, cu 
descântecele, cu vrăjile şi cu luarea lor aminte la păsări“. 

Şi ca să zic în scurt, cine nu va mărturisi că e vrednică de mult plâns şi de 
suspinuri aşezarea cea de astăzi a creştinilor? Căci, ei cu vrăjile şi cu farmecele şi băierile 
ce le uneltesc şi cu alte sataniceşti şi vrăjitoreşti pândiri pe care le fac, se silesc iarăşi să 
înnoiască pe cea veche şi desființată slujire a dracilor. Şi măcar că pe faţă slujesc 
adevăratului Dumnezeu, pe ascuns însă se leapădă de El şi slujesc diavolului şi cea mai 
mare răutate este aceasta, că, nicidecum nu simt creştinii cei de astăzi, căci cu vrăjile lor 
cele de multe feluri pe care le uneltesc, se leapădă de credința în Dumnezeu şi cred în 
draci, defăima pe Hristos şi unbrăţişează pe diavolul şi vând buna-credință şi aleargă la 
păgânătate. O, mare înşelăciune! Pe cât este de ascunsă, pe atât şi de amăgitoare. O, 
mare înşelăciune! Pe cât este de amăgitoare, pe atât de vătămătoare de suflet şi 
purtătoare de moarte! Pentru aceasta şi eu am hotărât să mustrez această înşelăciune în 
acest cuvânt şi, prin urmare, să dovedesc că nu se cade creştinilor să se facă vrăjitori, nici 
să uneltească vreun fel de vrăjitorie şi iată încep. 


200. Prea multe sunt felurile vrăjitoriilor 


Precum diavolul, mai înainte fiind minte simplă şi neîmpărțită, prin cea mai 
presus de minte Unime care este Dumnezeu, asemănare, mai pe urmă despărțindu-se de 
Unimea cea mai presus de minte şi în cele multe căzând, s-a făcut minte felurită şi mult 
împărțită. Aşa şi felurile răutăților pe care le-a născocit şi înţeles sunt de multe feluri şi 


3% Omitoscopia (Observarea păsărilor) este un fel de preghicire prin păsări (înşelăciune), adică a crede cineva 
când cârâie ciorile şi când zboară rândunica pe jos, că se strică vremea etc. (nota trad.). 

aproape nenumărate. De aceea şi feluritele vrăjitorii pe care le-a înţeles şi semănat în 
ticăloşii oameni au urmări multe şi felurite. Pentru aceasta, ca să se facă cuvântul cel de 
față mai luminat şi lesne de înţeles cititorilor, e bine să zicem mai întâi după putință câte 
feluri de vrăji sunt şi cum se numesc cei ce le uneltesc pe acestea şi apoi să zicem şi pentru 
vindecarea şi îndreptarea lor. 


201. Ce este vrăjitoria 


Întâiul fel de vrăjitorie este chiar cuvântul vrajă care se vede că este ca un fel de 
meşteşug şi învățătură, cu care cheamă dracii şi-i întreabă şi răspund, arătându-le ori 
comori ascunse ori năluciri în somn sau alte descoperiri ascunse; iar cei ce uneltesc acest 
meşteşug, se numesc vrăjitori, care împart pe draci în trei cete: în cei de sus — cei din aer; în 
cei de mijloc — cei de pe pământ; în cei mai de jos — cei de sub pământ şi zic că cei din 
aer sunt făcători de dragoste, iar cei de pe pământ sunt buni şi răi, iar cei dedesubtul 
pământului sunt cu totul răi. Şi cu toate că toţi dracii sunt, în adevăr, prea răi şi făcători de 
rău şi niciodată nu sunt făcători de bine. Într-acest fel au fost egiptenii: Ianni adică şi lamvri, 
despre care scrie Pavel în Epistola II către Timotei, cap. 3, 8 şi haldeii, precum este scris la 
Daniil, cap. II, care se ziceau mai înţelepţi decât alți înţelepţi. Unii ca aceştia au fost şi 
magii care au venit şi s-au închinat lui Hristos, despre care zice Marele Vasile că se 
îndeletniceau cu citirea de stele şi la mişcările, pricinile şi patimile firii: „„Neam persan sunt 
magii, care la vrăji şi la fermecătorii şi la schimbări oarecare fireşti ale lucrurilor se 
zăbovesc şi la pândirea celor de pe sus se îndeletnicesc” (Cuvânt la Naşterea lui 
Hristos). Pentru aceea adunându-i la un loc, de obşte, se numesc vrăjitori toţi ghicitori, 
fermecătorii, descântătorii şi uneltitorii de cele iscoditoare. 


202. Ce este ghicirea 


Al doilea fel de vrăjitorie este ghicirea, după care cei ce o uneltesc se numesc 
ghicitori; aceştia sunt cei ce se dăruiesc cu totul pe sine dracilor şi prin palma mâinii lor sau 
prin lighean ori jertfe, sau amăgitoare plasturi sau prin alte plăsmuiri şi semne de acestea, 
socotesc că spun mai înainte cele ce se vor întâmpla, precum scrie Matei Vlăstar (litera 
m). 


203. Ce este descântarea 


Al treilea fel este descântarea şi cei ce se îndeletnicesc cu aceasta se numesc 
descântători, cei ce îşi iau numirea de la jelitorii şi plângătorii care plâng asupra 
mormânturilor chemând pe draci, ca să facă pe cineva slăbănog şi să zacă pe pat în toată 
viaţa lui; ori orb, ori surd, ori bolnav. Ei socotesc că scot şi pe cei morți din iad, după cum 
grăitorii din pântece ai Proorocului Samuil (I Împ. 28, 3). Cu aceşti descântători se numără 
şi cei ce văd la mormânturi oarecare năluciri şi deschizându-le, ard vârcolacii (strigoii); 
unii spun că descântătorii sunt una cu fermecătorii, precum spune Matei Vlăstar (litera m), 
iar unii susțin că alţii ar fi fermecătorii. 


37 Unii dintre oamenii neştiutori zic că vârcolacii înghit soarele şi luna în timpul eclipselor, iar strigoi zic că sunt 
copiii morți nebotezaţi şi înviind, umblă noaptea pe la casele oamenilor sub forma animală, amândouă 
credinţele sunt înşelăciuni şi năluciri drăceşti (nota trad.). 

204. Ce este ghitia (vrăjitoria prin lucruri sfinte) 


Al patrulea fel de vrajă este ghitia şi cei ce o lucrează se zic ghiti care, împreună cu 
chemarea dracilor, amestecă şi Psalmii lui David, şi numele sfinților” şi al Născătoarei de 
Dumnezeu; acestea sunt mai ales babele cele rele, ţigăncile şi femeile bețive. 


205. Ce este epaidia (vrăjirea fiarelor) 


Al cincilea fel de vrajă este descântarea fiarelor şi cei ce lucrează acestea se 
numesc (epaidi) care descântă şerpii şi care trag pe draci la cele ce voiesc cu oarecare 
cântece şi chemări; de care pomeneşte Scriptura că au stat împotriva lui Moise şi făceau după 
nălucire oarecare minuni, precum se vede în cap. 7, 8, la Ieşire, şi cei ce leagă fiarele 
sălbatice, adică lupii, urşii şi altele, ca să nu le mănânce vitele lor când sunt afară noaptea 
şi cei ce prind şerpii şi-i fac să nu muşte. Se numesc fermecători şi cei care cu drăcesc 
meşteşug şi vrăjitorie leagă pe cei însuraţi. 


206. Ce este fermecătoria 


Al şaselea fel este fermecătoria şi cei ce o uneltesc se numesc fermecători, care 
prin vrăjitoresc meşteşug amestecă oarecare băuturi otrăvitoare, ca să omoare pe cineva 
sau să le ameţească capul, spre a-i atrage la dragoste trupească; pe care mai cu seamă îl 
întrebuinţează femeile pentru bărbaţi, ca să-i aducă pe ei la îndrăgostire. 


207. Ce este ionoscopia (ghicirea prin păsări) 


A şaptea este ghicirea prin păsări şi cei ce uneltesc aceasta se numesc 
ionoscopi, care prezic ce are să se întâmple ori din zborul păsărilor, ori din feluritele lor 
strigări şi mai cu seamă al ciorilor, care şi prezicere prin păsări se zice. Cu ghicitorii prin 
păsări se numără împreună şi cei ce cred că întâlnirile şi întrebările oamenilor sunt bune şi 
rele şi mai ales când se duc să pescuiască ori să vâneze sau să facă călătorii, de asemenea şi 
cei ce cred în ursitori şi norocuri şi înrădăcinări bune, zodii, călcare cu noroc, visuri şi că 
zilele şi ceasurile, unele sunt bune, iar altele rele, dar mai ales marţile“”, în care nici 
marinarii nu pleacă din limanuri în călătorie, nici neguțătorii nu-şi încep neguțătoria, nici 
meşterii, meşteşugul lor, nici ceilalţi nu încep să-şi facă interesele ce se întâmplă a avea. 
În această categorie intră şi cei ce iau aminte la cele zise Drimas (zână de pădure), şi 
ceea ce din iscodire drăcească nu dau foc la vecini şi lumină etc. şi cei care tămâie stafule 
şi umbrele casei lor şi închinându-se salută Luna“ când o văd nouă şi cred că se află 


38 Cu aceştia se aseamănă și cei ce fac vrajă cu Psaltirea, punând cheia bisericii înlăuntru şi oarecare nume 
scrise, ca să descopere pe cei ce li s-a furat ceva; şi aceasta este o descoperire drăcească, blestemată şi 
nepotrivită petrecerii creştineşti şi mai cu seamă, când se practică de clerici. 
* Ziua de marţi atât de strict e păzită, încât nici rufe, dar nici pe faţă nu se spală creştinii, iar în duminici şi în 
zile de sărbători, toată ziua fac băi şi lucrează fără nici o mustrare de conştiinţă, în loc să se ducă la Biserica lui 
Dumnezeu, pricinuind că peste săptămână sunt la serviciu. 
4 Cultul Lunii e de la ari, indieni, perși şi alţi păgâni. Obiceiul e practicat până azi. Asemenea urme se păstrează 
şi în poporul nostru în obiceiul de a se atinge fruntea cu o monedă de argint când iese Luna Nouă şi în 
rugămintea ce i se adresează prin cuvintele: 

Sfântă Luna Nouă-Taie pâinea-n două/Şi ne dă şi nouă. 

Nereide (adică văd chipuri în ape, la izvoare şi la fântâni) şi moroi; asemenea şi cei care 
iscodesc fireştile mişcări ale membrelor trupului; şi când îi mănâncă în palmă sau nasul, 
zic că au să găsească bani sau altceva şi să miroasă diferite aromate; iar când li se bate 
ochiul, prevestesc mai înainte că au să întâlnească vreun prieten sau altceva şi 
întâmplându-se să le ţiuie urechea, zic că au să audă vesti noi şi alte asemenea fleacuri şi 
nimicuri, despre care spune şi înțeleptul Iosif Vrienie (Tom. 3, p. 121). Cu cei mai de sus se 
numără împreună şi acei zişi creştini care, când au să zidească casă nouă sau să facă vreo 
corabie ori caic sau barcă, junghie la temelia casei sau pe carină (spinarea corăbiei sau a 
caicului) oaie sau cocoş sau alt dobitoc domestic, cu scop ca să aibă casa, corabia sau barca 
lor noroc şi ursitoare bune şi blânde, aducând aceste animale jertfă diavolului. 


208. Ce este alungarea norilor 


Al optulea fel de vrajă este şi alungarea norilor şi cei ce lucrează acestea se 
numesc (nefodiocţi), izgonitori de nori, cei care privesc la chipurile norilor şi mai cu 
seamă când apune soarele, spun mai înainte cele ce au să se întâmple — zice-se —. Adică, 
de vor vedea nori în chip de om înarmat prevestesc că are să se facă război şi alte 
asemenea fleacuri. Izgonitori de nori se numesc şi cei ce cu ajutor drăcesc izgonesc norii 
ca să nu plouă ori să nu bată grindina în vreun loc la care nu voiesc, ci în alt loc unde 
voiesc. 


209. Ce sunt matematica şi astrologia 


Al nouălea fel este matematica şi astrologia şi cei ce uneltesc acestea se numesc 
matematicieni şi astrologi, care sunt cei ce zic că se povăţuiesc şi se stăpânesc voile 
oamenilor şi mişcările de la mişcarea cerului şi a stelelor. Şi de la stele, deduc 
schimbările şi pornirile sufletului, iar de la deosebitele închipuiri ale stelelor atârnă cele ce 
se întâmplă în viaţa oamenilor şi care cu ajutor drăcesc ghicesc prin stele şi iau aminte la ele 
ca la dumnezei; şi simplu a zice, matematicieni se numesc cei cu iscodire şi afară de 
cuviință uneltesc citirea de stele. Împreună cu matematicienii şi astrologii se cade a se 
număra şi cei care prezic ce are să se întâmple din tunete şi fulgere, din cutremure şi din 
zilele lunii lui august, cele ce se numesc zilele lunilor”. 


210. Ce sunt tăierile 


Al zecelea fel de vrăjitorie sunt băierile, pe care câți le uneltesc se numesc 
băierari; şi sunt cei cei fac băieri de păzit, învelindu-le cu aţă de mătase şi scriind în ele 
nume drăceşti'?. Băierari se zic încă şi cei ce iau băierile şi le leagă la gâtul lor sau la 
mână, ca să le aibă spre păzire de tot răul. Cu aceştia se cade a se număra împreună şi cei 
ce trag urşii Şi atârnă de capul şi de tot trupul lor aţe vopsite, tunzându-le din perii urşilor 


Obicei care face pe creştini să se asemene cu păgânii şi prin aceasta întărâtând pe Dumnezeu asupra 
lor (în cursul „Religiunea arilor primitivi”, de P. S. Irineu Târgovişteanu, Rev. cursurilor şi conferinţelor 
p. 32). 

4l Cu aceştia se numără şi cei care la întâi ianuarie, adică în noaptea Sf. Vasile cel Mare, pun pe nişte foi de 
cepe sare şi le aranjează după luni şi în care găoace de ceapă a doua zi este mai multă apă adunată, acea lună 
este mai ploioasă şi alte de aceste înşelăciuni, în care este păcat a crede creştinii că cepele ar putea prezice 
timpul ce are să se întâmple în fiecare lună de peste an. 

# Şi evreii pun băieri la tivul hainelor. 

şi dându-le pe acestea cu zeamă de vopseli la oameni, spre a le avea de pază pentru 
împiedicarea bolilor şi a deocheatului. Tot cu aceştia împreună se numără şi acei preoți 


care scriu băieri la cei bolnavi de friguri, ca să le treacă boala; de asemenea şi cei care 
scuipă în sânul lor, ca şi cum ar opri prin scuipat deocheatul. 


211. Ce sunt clidonii (chemătorii de draci) 


Al unsprezecelea fel de vrajă sunt clidonii, care înseamnă o observare şi preghicire 
a celor viitoare prin cuvinte şi chemări, de la: „chem”, îl chem, precum zice Teodorit (p. 
19, 31; Tom. II al Octatefeului), cei ce şi până astăzi le fac în multe locuri şi mai ales în 
insule, pe la Naşterea Sf. loan Botezătorul, prin care prevestesc norocul, ursitul şi 
temeiul (norocoasă aşezare) al oricărui bărbat sau femeie. Cu clidonii împreună se 
numără şi focurile pe care le aprind unii înaintea caselor lor şi trec prin ele, atât la ziua 
întâi a lunii, cât şi la Naşterea Botezătorului; de asemenea şi grăitorii din pântece, cei ce 
din pântece strigă şi spun basme şi teomandii, care şi ghicitori din mațe se numesc. Unii 
ca aceştia sunt şi cunoscătorii care ghicesc prin spintecarea măruntaielor animalelor, 
pentru aceea şi „ipatoscopi” (căutători în ficaţi) s-au numit”. Asemenea şi babele cele 
rele care ghicesc cu orz sau cu bobi sau toarnă cărbuni (adică sting cărbuni în apă pe 
capul bolnavului) şi cască ori suflă şi şoptesc sau fac altele asemenea. 


212. Alt înfricoşat fel de vrajă 


Al doisprezecelea fel de vrajă este aceea a trece unii pe copiii lor cei bolnavi 
prin cerc, spre a se face puternici, a pune ciobanii osişor mic la piciorul oilor şi al 
țapilor, spre a se înmulți turma; a face vrăji pescarii la mare, spre a aduna peştii să-i 
prindă; a se duce unii la vrăjitori să ceară ajutor spre a birui la judecata ce o au cu alții; a 
se răpi în aer oarecare bărbaţi şi femei şi mai cu seamă babele cele rele, care umblă din 
loc în loc şi acolo, ori ca să înece prunci, sau ca să facă alte răutăți; după cum Iliodor 
vrăjitorul, Chinops cel din Patmos şi Simon; a lua unii dintre preoţi lumânări de smoală 
şi a se duce în munți şi râpe ca să le aprindă acolo şi, îmbrăcând odăjdiile pe dos, citesc 
Solomonia sau mai bine-zis drăcia şi aşa fac ca să moară vrăjmaşii lor sau să piară vitele lor, 
după cum unele ca acestea se fac la Creta şi la Cipru. 


% În această cursă drăcească sunt prinşi mai toți țăranii creştini care, când taie porcul la Crăciun, căutând 
în splina acestui râmător, prezic că are să fie iarna înainte sau înapoi. Lucru vrednic de râs, iar de plâns pe 
cei ce cred în aceste înşelăciuni drăceşti, căci sunt crezute mai mult decât cele spuse de dumnezeiasca 
Scriptură 

213. Un fel de vrajă este şi purtarea pe umeri a sfintelor icoane“ 


Al treisprezecelea fel de ghicire şi vrăjire este şi aceasta, adică, a ţine unii din 
mirenii creştini sf. icoane: a Sf. Gheorghe, a Sf. Arhanghel Mihail şi a altor sfinţi, în 
vremea praznicului lor, alergând ca nişte nebuni şi îndrăciţi încoace şi încolo, în păduri şi 
în văi, lovind când într-un loc, când într-altul cu sf. icoane, muiaţi fiind ca de sudoare 
din cauza greutăţii sf. icoane şi spunând oarecare proorociri şi arătând acelea ce ar fi 
pierdut unii şi alte asemenea. 

Acestea sunt cele mai principale şi mai însemnate feluri ale vrăjitoriei şi la fel 
mai sunt şi altele, dar pe acestea le cuprind atât dumnezeiasca Scriptură, cât şi diferitele 
canoane ale sf. sinoade şi ale dumnezeieştilor Părinţi şi mai ales canoanele 61 şi 65 ale Sf. 
Sinod ecumenic VI. Acum dar este vreme să zicem că toate aceste feluri de vrăji sunt 
desăvârşit oprite a le face creştinii. Căci dacă dumnezeiasca Scriptură oprea să nu le 
uneltească pe acestea evreii, care erau noi începători şi ca nişte prunci sub umbra Legii, 
cu atât mai mult opreşte pe creştini a lucra unele ca acestea. Pe creştinii cei ce sunt fii ai 
adevărului şi ai darului Evangheliei, „care au ajuns la bărbat desăvârşit şi la măsura 
vârstei plinirii lui Hristos”, după Apostolul. 


214. Pentru ce Dumnezeu opreşte vrăjitorule 


Pentru că Dumnezeu porunceşte în a doua Lege să nu se afle cineva printre evrei 
care ar unelti vrăjitorii ori preziceri sau să ia aminte la glasul şi la zborul păsărilor, nici 
să treacă copiii săi peste foc, socotind că i-ar curaţi cu focul, sau altele de acest fel să facă: 
„Să nu se afle întru tine care să treacă pe fiul sau sau fata sa prin foc sau care să umble cu 
vrajă, descântând şi fermecând şi fermecători şi descântători şi care vrăjeşte după 
măruntaie şi care caută în stele şi care întreabă morţii” (A doua Lege. 18, 10). lar la 
Leviticon porunceşte tot aceleaşi şi adaugă, nu numai să nu facă cineva astfel de vrăji, dar 
nici să se ducă la cei ce le fac, ca să nu se molipsească de la ei: „Să nu vrăjii, nici la vrajă 
de păsări să nu căutaţi” (Lev. 19, 26). Şi iarăşi: „Să nu mergi la cei ce vrăjesc şi de 
descântători să nu vă lipiţi, ca să nu vă spurcați cu ei; Eu sunt Domnul Dumnezeul 
vostru” (acolo 31). Şi pentru ce opreşte acestea? a) Pentru că sunt spurcate şi necurate 
înaintea lui Dumnezeu şi acestea, şi cei ce le uneltesc; şi pentru aceasta îi va pierde 
Dumnezeu de pe fața pământului, căci aşa zice însuşi Dumnezeu: „Urâciune este 
Domnului Dumnezeului tău, tot cel ce face acestea şi pentru urâciunile acestea va 
pierde pe ei Domnul Dumnezeul tău de la faţa ta” (A doua Lege 18, 12); b) pentru că 
toate aceste feluri de vrăji pricinuiesc atât de mare păcat de moarte sufletului celui ce le 


4 Un lucru ca acesta se săvârşeşte şi în regiunea Olteniei. După Naşterea lui Hristos (Crăciunul), patru creştini 
mireni poartă prin sate o bisericuţă pe două bețe, pe care o numesc „Vicleim" derivat din numele „„Vitleem". 
Înlăuntrul acestei bisericuțe bine închipuită şi cu iconiţe pe dinafară, ce să vezi? E plină de nişte păpuşi în 
chip de bărbaţi şi de femei. Deci, când intră în casa în care sunt poftiți cu acest Vicleim, sau mai bine zis 
vicleşug de adunat bani, mai întâi încep de cântă o cântare religioasă în stihuri (obişnuită la stea: „În oraş, în 
Vitleem, veniţi, boieri, să vedem etc", după aceasta doi — din cei patru — ţin forma cea de biserică (cum o 
numesc ei Vicleim,, iar din ceilalţi doi, unul cântă din cimpoi şi celălalt cu un meşteşug drăcesc joacă păpuşile 
înlăuntru bisericuţei într-un chip pornografic, obscen, pe care e ruşine a-i descrie şi care se vede bine printr-o 
ferestruie făcută înadins. 

Sfârşitul acestei scene prea necuviincioase este: una dintre păpuşi ce este făcută cu meşteşug în chipul 
unui drac înfricoşat şi cu gura căscată, în timpul când celelalte păpuşi joacă şi se sărută în chip ruşinos, le 
înghite îngrozitor şi aşa încetează şi cel ce le joacă şi cimpoierul;, iar stăpânul casei fiind mulţumit că s-a 
săvârşit ceva religios (zice-se) în casa sa, plăteşte cinstit acestor amăgitori tradiționalişti. Rugăm, aşadar, 
călduros pe onor cucernicii preoți, ca luând măsuri, să împiedice de a se mai săvârşi acest rău obicei păgânesc, 
sub masca tradiţională religioasă, ştiut fiind că în orice biserică este oprit de a se face teatru (n. trad.). 

unelteşte, cât şi sufletului celui ce se duce şi cere acestea de la vrăjitori; precum 
dovedeşte Proorocul Samuil, mustrând pe împăratul Saul, de ce n-a omorât pe împăratul 
amalicilor, zicând: „Că păcatul vrajă este” (I Împ. 15, 23); c) pentru că nici cei ce fac 
vrăjile şi descântecele şi iau aminte la păsări nu pot da vreun folos celor vrăjiți şi 
fermecaţi, nici cei vrăjiți nu capătă vreun folos, ci amândouă părțile se ostenesc în 
deşert; precum zice Proorocul lezechiel: „Au nu vedenii mincinoase ați văzut? Şi vrăji 
deşarte ați grăit?” (Iez. 13, 7) şi înțeleptul Sirah: „Vrăjile, descântecele şi visurile 
deşarte sunt” (Sir. 34, 5); şi d) pentru că vrăjile povăţuiesc atât pe cei ce le uneltesc, 
cât şi pe cei ce le caută, la slujirea şi închinarea idolilor şi a dracilor. 

Pentru aceasta, de obşte, toți dumnezeieştii Apostoli urmând Scripturii celei 
Vechi, ca o poruncă şi punere de lege dau la toți creştinii, poruncindu-le să nu 
întrebuințeze vrăji sau farmece sau descântece ori altele asemenea şi zic: „Să nu vrăjeşti, să 
nu farmeci” (Aşez., cart. 7, cap. 3); şi iarăşi: „Nu te face descântător, pentru că aceasta 
duce la slujirea idolească... să nu fie întru tine descântec, ori să treci prin foc pe fiul tău, 
nici să farmeci, nici să descânți, nici să vrăjeşti după măruntaie, nici să înveţi învățături 
viclene; căci acestea toate şi Legea le opreşte” (acolo, cap. 6). Şi iarăşi: „Fugiţi... de 
pompele elineşti, de descântece, de vrăji, de ghiciri, de trecerea prin foc, de preziceri prin 
păsări, de vrăjile după măruntaie, de ghicirea prin morţi, de strigarea asupra cuiva” (Aşez., 
cart. II, cap. 62). 

Dar de ce aduc eu pe Dumnezeu şi pe Proorocii şi Apostolii care opresc ghicirile? Şi 
nu zic altceva mai înfricoşat spre ruşinarea creştinilor? Creştini, ghiciturile le opreşte ca 
să nu se facă, nu Dumnezeu, nu proorocul, nu apostolul, ci un om păgân şi necredincios şi 
nu om simplu, ci vrăjitor şi ghicitor prin păsări. Cine este acesta? Ghicitorul acela Valaam, 
fiul lui Veor; căci acesta fiind chemat de Valac, împăratul moabitenilor, spre a blestema 
şi a face vreo vrajă asupra poporului israelitean, a zis acestea: „Că nu este descântec în 
Iacob, nici vrajă în Israel” (Num. 23, 23). O, prea minunate lucruri! Vrăjitorul zice că nu 
se cade a face vrăji. Ghicitorul prin păsări învăţa că nu se cade a se lucra ghicituri; pe cine? 
Pe neamul lui Iacob, pe poporul lui Israel, pe cel nou începător, pe cel nedesăvârşit, pe cel 
cu minte pruncească. „Nu este descântec în Iacob, nici vrajă în Israel”. O, mare ruşine! O, 
nesuferită ocară a creştinilor celor de acum! 

Aşadar, unde sunteţi voi acum, creştinilor, care uneltiți fără ruşine vrăji şi farmece? 
Unde sunteți voi, cei ce când aveţi boală, sau altă trebuință, alergaţi la evrei şi la țigani, la 
egipteni şi la turcii cei de altă credință şi cereți de la ei să vă descânte şi să vă dea băieri? 
Fugiţi! ascundeţi-vă şi acoperiţi-vă feţele de ruşine; şi fiecare din voi, dacă are simţire, să 
zică ca David: „Şi ruşinea obrazului meu m-a acoperit” (Ps. 43, 17). Pentru ce? Pentru că 
vă ruşinează şi vă astupă gura un vrăjitor, un păgân, un necredincios, Valaam. „De 
către glasul celui ce ocărăşte şi cleveteşte” (acolo). Pentru aceea, temeți-vă de Dumnezeu 
care cu atâtea porunci vă opreşte să uneltiţi vrăji şi ghicituri şi de atâta mare înfricoşare 
ce vă face ca să vă piardă, dacă nu veţi înceta acestea. Temeţi-vă de dumnezeieştii 
prooroci care, de asemenea, vă opresc de la acest fel de păcate şi lucruri deşarte. Temeţi- 
vă de dumnezeieştii şi Sf. Apostoli, care toți într-un glas vă poruncesc a nu face vrăji şi 
ghicituri, nici să luați aminte la glasul şi zborul păsărilor, iar dacă nu vă temeți de 
Dumnezeu, nici de Proorocii şi de Apostolii Lui, măcar ruşinați-vă de păgânul şi cel de altă 
credință Valaam, care vă opreşte să nu faceți vrăji, nici să credeţi în ele. Căci, precum 
ninevitenii, cei ce au ascultat propovăduirea lui Ilona şi s-au pocăit, au să judece pe 
păcătoşii cei nepocăiți, care aud în toată ziua pe Hristos şi nu se pocăiesc. Şi precum Sabba 
împărăteasa, ce a venit din Arabia ca să asculte înţelepciunea lui Solomon, are să judece pe 
cei ce defăima şi nu vor să asculte înțelepciunea cea cerească, ce ne învaţă Fiul lui 
Dumnezeu; precum a zis Domnul: „Bărbaţii nineviteni se vor scula la judecată cu neamul 
acesta şi-l vor osândi pe el; căci ei s-au pocăit pentru propovăduirea lui lona şi iată mai 
mult decât Iona aici. Împărăteasa de la austru se va scula la judecată cu neamul acesta şi-l 
va osândi pe el; că a venit de la margini, să audă înţelepciunea lui Solomon şi iată mai 

mult decât Solomon aici” (Matei 12, 41). Precum, zic, ninevitenii şi Sabba, aşa şi 
vrăjitorul acela Valaam se va scula în ziua judecății, ca să judece pe creştinii care uneltesc 
vrăji; la care nici un loc şi putere n-au, de când a venit Fiul lui Dumnezeu şi s-a făcut om şi 
de când ei au crezut în El, „Nu este descântec în Iacob, nici vrajă în Israel”. Pentru ce? 
„că zice, Domnul Dumnezeul lui cu el este” (Num. 23, 21). 


215. Creştinii au făgăduit la Sf. Botez să se lepede de satana 
şi de lucrurile lui — 
Care este slujirea satanei şi care este pompa sa 


Gândiţi-vă, fraţilor creştini, că pe voi, când aţi luat Sf. Botez, v-a întrebat preotul 
mai înainte, iar mai bine zis prin preot v-a întrebat Hristos! zicându-vă: dacă vă lepădaţi 
de satana şi de toate lucrurile sale şi de slujba şi pompa sa şi după cum oamenii când vor 
să cumpere vreun rob, îl întreabă mai întâi dacă vrea să le slujească şi apoi îl cumpără, 
aşa şi Hristos v-a întrebat pe voi, creştinii, înainte de a vă boteza, dacă vă întoarceţi de 
la nemilostivul acela şi neruşinatul tiran satana şi de la toate lucrurile şi de la slujirea 
lui. „Te lepezi de satana şi de toate lucrurile lui şi de toată slujirea lui?” Şi fiecare din 
voi a răspuns prin naşul său şi a zis că se leapădă şi urăşte şi se îngreţoşează, nu numai 
de satana, ci şi de toate lucrurile şi slujirea şi cinstea lui. „Mă lepăd”. Deci care este 
slujirea satanei? Răspunde Chiril al Ierusalimului şi zice că sunt: ghicirile, farmecele, 
băierile, vrăjile, descântecele, ghicirile prin morţi, prezicerile prin păsări şi toate 
celelalte feluri de vrăji, pe care le-am numărat mai înainte. Acestea sunt tainele 
diavolului şi spurcatele şi necuratele serbări, cu care se cinstea mai înainte ca un 
dumnezeu de elini şi de închinătorii de idoli. Şi acum, vai! se slujeşte şi se cinsteşte de 
creştinii care uneltesc aceste vrăji. 

Dar care este şi pompa satanei? Răspunde dumnezeiescul Hrisostom şi zice că 
sunt nu numai teatrele şi alergările cailor şi orice păcat, ci încă sunt şi descântecele, 
întâlnirile, luările aminte la zile şi alte vrăji. „Deci, pompa satanei este teatrul, alergările 
de cai şi tot păcatul, observarea zilelor, descântecele şi semnele cele rele” (Andr. 21). 
Acesta este cuvântul şi răspunsul pe care l-ați dat când v-aţi botezat adică: „Mă lepăd de 
satana şi de toate lucrurile lui şi de toată cinstea lui şi de toată pompa lui”. Cuvântul acesta, 
zic, este o făgăduință şi tocmeală pe care aţi dat-o, fraților, ca să vă lepădaţi de satana, de 
lucruri, de slujire şi de pompa lui şi să iubiți pe Hristos şi să-i slujiți lui; precum zice 
dumnezeiescul Hrisostom: „Acest glas, legătură cu Stăpânul Hristos este şi după cum noi 
când cumpărăm robi, mai întâi îi întrebăm pe ei de voiesc a ne sluji nouă; aşa face şi 
Hristos — fiindcă voieşte să te ia pe tine ca să-L slujeşti — întâi te întreabă de voieşti a te 
lepăda de tiranul acela sălbatic şi aspru şi apoi primeşte înscrisul de la tine; că nu este silită 
stăpânirea Lui” (Andr. 21). 


216. Creştinii trebuie să-şi aducă aminte totdeauna de făgăduinţele 
pe care le-au dat lui Hristos când s-au botezat 
şi mai ales de: „Mă lepăd de satana şi de toată slujirea lui” 


Drept aceea, fiindcă acest fel de tocmeală şi făgăduință aţi dat lui Hristos, ca să vă 
lepădați de satana şi de toată slujirea lui, pentru ce acum călcaţi făgăduinţa şi tocmeala 
voastră? De ce lăsaţi acum pe Hristos, Căruia v-aţi făgăduit să-l slujiți şi din tot sufletul să 
vă închinaţi Lui şi vă duceţi la vrăjitori şi la ţigănci? Ca să zic aşa: vă duceți la diavolul şi-i 
slujiți lui prin cele multe feluri de ghiciri? Nu ştiţi, ticăloşilor, că făgăduinţa ce aţi dat-o va 
fi cerută ca o datorie în ziua judecății? Nu ştiţi că contractul acesta se cade a-i păzi ca 
lumina ochilor, ca să-l daţi ca pe un amanet întreg la înfricoşatul Judecător? Nu ştiţi că 
acest cuvânt ce ați dat atunci, adică: „Mă lepăd de tine, satano, şi de toată slujirea ta şi 

de toată pompa ta”, se cade a-l cugeta şi a-l avea totdeauna în gură, ca să nu-l uitaţi? Că 
aşa vă porunceşte Hrisostom: „Căci aceasta zicem: Mă lepăd de tine, satano. Precum aici 
acest glas, aşa acolo în ziua aceea, ni se va cere nouă răspuns pentru el; şi suntem datori 
a păzi întreg zălogul acesta, spre a-i da în ziua judecății” (Andr. 21). 

Pentru că, dacă totdeauna veţi cugeta acest cuvânt şi-l veți avea în pomenire şi în 
gura voastră, atunci cuvântul acesta se va face ca un frâu şi zăbală de a vă împiedica de la 
orice fel de vrajă. Acest cuvânt are să vă oprească când veţi fi bolnavi, de a vă duce ca să 
chemaţi vrăjitori să vă descânte sau să vă toarne cărbuni deasupra capului, sau să vă lege la 
gât şi la mâini băieri şi potcoave. Acest cuvânt des cugetându-l n-are să vă lase a vă mai 
duce la vrăjitori, nici la arapi şi nici la ţigănci, spre a le cere să vă arate cu vrăjile lor, ori 
comori ascunse în pământ, ori banii ce i-ați pierdut sau alte lucruri ascunse. Cuvântul 
acesta se va face vouă armă tare şi toiag de fier, ca să nu vă mai temeți când ieşiţi afară din 
casa voastră, de întâlnirile bune ori rele ale oamenilor, nici de întrebări şi de glasul 
păsărilor şi zborul lor. Ce zic? Acest cuvânt dimpreună cu semnul cinstitei cruci se vor face 
vouă zid nebiruit, de a nu vă teme nici de însuşi diavolul cu toată înarmarea lui; numai să nu 
încetați de a cugeta acest cuvânt în casă şi afară, dimineaţa şi seara şi întotdeauna şi în tot 
locul; dar mai cu seamă când ieşiţi afară din casă, fără acest cuvânt să nu ieşiţi; aşa vă 
porunceşte să faceți aurita şi binegrăitoarea gură a lui loan: „Pentru aceasta, vă rog să fiți 
curați de această înşelăciune şi ca pe un toiag să aveţi acest cuvânt; şi precum fără 
încălțăminte şi fără haine, nu îndrăzneşte nimenea din voi a se cobori în târg, aşa fără acest 
cuvânt, niciodată să nu ieşiţi în târg. Ci, când voieşti a călca pragul uşii casei tale, acest 
grai zi-l mai întâi: Mă lepăd de tine, satano, şi de pompa şi de toată slujirea ta şi mă 
împreun cu Tine, Hristoase; şi fără graiul acesta, niciodată să nu ieşi din casă. Acesta îţi va 
fi ție toiag, acesta armă, acesta cetate nebiruită şi dimpreună cu graiul acesta, fă şi semnul 
crucii pe frunte. Că aşa nu numai om întâlnindu-te, ci chiar diavolul a te vătăma cu ceva 
nu poate, văzându-te pe tine cu aceste arme pretutindenea îngrădit” (Andr. 21). 


217. Pentru ce creştinii au căzut în vrăjitorii 


Şi în adevăr, toată pricina pentru care au căzut creştinii cei de astăzi în toate 
lucrurile cele rele ale diavolului şi mai cu seamă în vrăjile cele de multe feluri este, fiindcă 
nu cugetă cele dintâi făgăduinţe şi tocmeli ce au dat lui Hristos când s-au botezat, ci le-au uitat 
pe acestea şi desăvârşit le-au şters din pomenirea şi din inima lor; pentru aceea au urmat la ei 
acele înfricoşate cuvinte pe care le-a zis Domnul: „Iar când duhul cel necurat va ieşi din om, 
umblă prin locuri fără de apă, căutând odihnă şi nu află. Atunci zice: Mă voi întoarce în 
casa mea de unde am ieşit (adică în omul din care a ieşit), şi venind, o află deşartă, 
măturată şi împodobită (adică inima omului). Atunci se duce şi ia cu sine alte şapte 
duhuri mai rele decât acela şi intrând, locuiesc acolo înlăuntru şi se fac cele de pe urmă 
ale omului aceluia, mai rele decât cele dintâi” (Matei 12, 43). 

Acest grai al Evangheliei, tâlcuindu-l Teologul Grigorie în cuvântul pentru Botez, 
zice că se înțelege pentru creştinii cei botezați care izgonesc pe diavolul din inima lor prin 
Sf. Botez şi prin făgăduințele ce au dat; iar de vor lăsa casa inimii şi a sufletului lor 
nelucrătoare şi deşartă, fără de darul lui Hristos şi fără cugetarea şi pomenirea 
făgăduinţelor ce au dat, intră iarăşi diavolul pe care l-au izgonit din ei, cu mai multă şi mai 
puternică gătire decât cea dintâi, şi aşa se fac cele mai de pe urmă ale lor mai rele decât cele 
dintâi. „A ieşit dintru tine duhul cel necurat şi materialnic, izgonit fiind prin botez; nu 
suferă izgonirea, nu primeşte a fi fără de casă şi fără de vatră... iarăşi se întoarce la casa 
dintru care s-a izgonit. Neruşinat este, pricinuitor este; iarăşi obrăzniceşte, iarăşi ispiteşte. Şi 
dacă adică va afla pe Hristos locuind înlăuntru şi umplând locul (inima) pe care el 
(diavolul) l-a deşertat, iarăşi se întoarce; iar de va afla măturat şi împodobit locul cel 
dinlăuntrul tău şi gata asemenea de a primi, ori pe acesta, ori pe acela, care va apuca mai 

înainte, îndată sare înlăuntru şi locuieşte cu mai multă pregătire şi se fac cele mai de pe 
urmă ale omului aceluia, mai rele decât cele dintâi” (Cuvânt pentru botez). 


218. Vrăjitorii şi vrăjitoarele bagă pe diavol în inima lor — 
Ce a fost duhul lui Piton 


Şi iată dovada cuvintelor acestui dumnezeiesc Părinte, prea luminată şi lămurită. Că 
cine nu mărturiseşte că toți bărbaţii creştini şi toate femeile care ghicesc şi vrăjesc 
izgonesc din inima lor darul lui Dumnezeu şi pe Duhul cel Sfânt şi bagă într-însele pe 
duhul cel necurat al diavolului? Cine tăgăduieşte că toţi câţi sunt vrăjitori şi vrăjitoare se 
despart de Hristos şi se dau dracilor şi apoi prin ajutorul şi lucrarea dracilor, zic şi lucrează cele 
sataniceşti şi deşarte? Voieşti să te încredinţezi? Citeşte cap. 16, din Faptele Sf. Apostoli şi 
acolo vei afla pe slujnica care avea duhul lui Piton; şi ce era duhul lui? Ascultă cum 
povesteşte dumnezeiescul Hrisostom: „În capiştea, zice, a lui Apolon, mincinosul 
dumnezeu al elinilor, era o femeie Pitia cu numele de la— ghicescul, întreb — fiindcă se 
întreba de cei ce se duceau şi cereau proorociri şi ghicituri. Deci, această femeie, când vrea 
să ghicească, şedea deasupra unui scaun cu trei picioare; apoi deschidea picioarele şi intra 
pe dedesubt duhul cel necurat şi o umplea de un drăcesc entuziasm (ieşire din minte) şi 
aşa dezlegându-şi pletele capului ei şi făcând spumă la gură ca o ieşită din minte, ghicea 
şi spunea prevestiri” (Omil. 29 la cea I către Corinteni) 

Aceasta vrând să o arate şi Pavel, scria către corinteni: „Că ştiţi când eraţi 
neamuri, cum vă duceaţi către idolii cei fără de glas, ca şi cum aţi fi fost traşi” (I Corinteni 
12, 2). Dar şi acel elin Platon, scriind despre această înfocare a vrăjitoriei şi ghicirii, 
zicea: Precum prezicătorii zic multe şi bune, iar din cele zise nici una nu ştiu. 


219. Cei ce fac vrăji sau umblă după ele se leapădă de Hristos 
ŞI se unesc cu diavolul 


Dar ce aduc eu dovediri de departe, ca să vă arăt că toți vrăjitorii şi vrăjitoarele 
bagă pe diavolul întru sine? Mărturia este şi mai aproape. Vezi acea babă rea şi prea 
bețivă cum deschide gura şi cască? O vezi cum şopteşte şi suflă peste bolnav? Prin această 
căscătură, bagă pe necuratul duh în inima ei; cu şoptirea roagă pe draci şi cu suflatul scoate 
lucrarea cea drăcească din gura ei şi o dă bolnavului. Vezi pe cealaltă spurcată muiere, care 
amestecă otrăvuri ca să atragă bărbaţi spre dragoste? Şi ea asemenea cheamă şi aşa cu 
lucrarea cea drăcească face acestea. O, urgisitelor! O, blestematelor de Dumnezeu! O, noilor 
lezabele! 

Căci, precum lezabela aceea uneltea vrăjile şi farmecele spre a atrage pe bărbaţi la 
dragostea ei, precum scrie: „Curviile lezabelei şi fermecătoriile ei se înmulţesc încă” (IV 
Împ. 9, 22); aşa şi acestea urmând ei, s-au făcut vrăjitoare şi fermecătoare. 

Vezi pe cel ce leagă nod cu aţă şi unghii şi peri omeneşti şi şopteşte când se fac 
nunțile? Acesta strigă pe draci şi-i bagă întru sine şi apoi cu lucrarea lor leagă pe cei 
însurați. O, urgisiți de Dumnezeu! O, spurcaţilor! Vai şi amar celor ce fac acest fel de 
satanicească lucrare! Ah! şi nu ştiu ticăloşii ce înfricoşată muncă au să moştenească! 
Pentru că se fac pricină a se ocărî cinstita nuntă, a se uri cei însurați şi în cele din urmă 
a se despărţi cei pe care Dumnezeu i-a împerecheat. Vezi pe acei preoţi ori mireni creştini 
care scriu băieri pe hârtie sau migdale sau potcoave ori altele de acest fel şi cu acestea taie 
frigurile şi alte boli? Vezi pe cei ce se duc la miezul nopţii în locuri pustii şi citesc 

Solomonia“* ori grăiesc alte nume drăceşti şi caută să găsească comori ascunse sau banii 
ce au pierdut ori ca să facă să moară vreun vrăjmaş al lor, ori el, ori fiul său, ori dobitocul? 
Vezi pe cei ce tămâie stafiile casei lor sau junghie dobitoace la temelia casei? Sau 
închinându-se, salută luna când este nouă, sau cred în nălucirile ce se văd în ape; în 
vârcolaci, strigoi şi păzirea zilelor superstiţioase? Ori ghicesc oarecare lucruri prin fireştile 
mişcări ale membrelor lor? Toţi aceştia cu totul se despart de Hristos şi locuiesc şi se 
împrietenesc cu diavolii şi prin lucrarea lor zic şi lucrează, câte le zic şi le lucrează. 

Vezi pe cei ce iau aminte la glasul păsărilor şi la întâlnirile oamenilor şi la piciorul 
cu noroc? Vezi pe cei ce trec prin foc, pe cei ce fac vrăji prin chemări şi pe cei ce prin 
palmă ghicesc norocul şi ursitul? Vezi încă şi pe cei ce nu fac vrăji, ci se duc şi le cer de la 
vrăjitori când sunt bolnavi, sau când li se întâmplă vreo pagubă, ori au vreun proces la 
judecată, sau altă nevoie şi întristare? Toţi aceştia, fără a deosebi vreunul, şi cei care le 
lucrează şi cei ce le pătimesc şi care dau vrăjile şi băierile, şi cei ce le iau pe ele, toţi se fac 
peşteră a lucrării duhului celui necurat şi cu totul se leapădă de credinţa lui Hristos şi de 
Hristos şi se unesc cu Satana şi cu slujirea şi pompa lui. Şi prin urmare, toți sunt 
lepădători ai tocmelilor ce au dat la Sf. Botez, să se lepede de Satana şi de toată slujirea lui 
şi să se unească cu Hristos, cu credinţa şi cu învățăturile Lui. O! jalnică întâmplare! O, 
mare pierzare a creştinilor! 


220. Vrăjitorii nu sunt şi nici nu se cade să se numească creştini 


Aşadar, creştinii care lucrează unele ca acestea, cum mai pot fi sau a se mai numi 
creştini? Creştini şi vrăjitori? Creştini şi descântători? Creştini şi ghicitori? Creştini şi 
fermecători? Creştini şi slujitori dracilor? Ducă-se încolo, să nu fie! şi ce unire are lumina 
cu întunericul sau adevărul cu minciuna? Sau Fiul lui Dumnezeu cu fiii diavolului? Sau 
Hristos cu Veliar? Pentru aceea, în deşert se laudă ei că sunt creştini; pentru că nici un folos 
nu câştigă numai din numele simplu al creştinismului, deoarece lucrurile lor sunt 
sataniceşti, sunt anticriste. Da, creştini şi binecredincioşi, însă numai cu cuvântul şi cu 
chipul; iar cu năravul şi cu lucrul vânzători ai creştinismului şi necredincioşi şi păgâni. Pentru 
aceea avea dreptate Sf. loan Gură de Aur, a numi pe aceşti creştini mai răi şi decât elinii şi 
să zică aşa despre ei: „Deci, cu cuvântul se află mulți creştini, iar cu năravul, puţini şi rari. 
Cu chipul ca nişte creştini şi ucenici ai lui Hristos, iar cu năravul ca nişte vânzători; prin 
cuvânt binecredincioşi, iar cu purtarea necredincioşi şi cu lucrurile păgâni; precum a zis 
Proorocul David: «Şi s-au amestecat între păgâni şi au deprins obiceiurile lor» (Ps. 105, 
34). Şi cu adevărat s-a împlinit proorocia întru noi; că, ce fel de creştini sunt aceştia care 
cască gura la basme şi poveşti şi la cuvântări de neamuri şi vrăji, la astrologie şi la 
farmece, la băieri şi la glasul păsărilor şi care aprind felinare la fântâni şi izvoare şi se laie 
şi observatori la zile şi la înconjurarea anilor şi trecători prin foc şi luători aminte la visuri 
Şi întâlniri şi altele de acest fel? 

Cum pot fi creştini cei care fac unele ca acestea? şi cu ce îndrăzneală cutează a se 
mai numi creştini? Sau cum îndrăznesc a se apropia de dumnezeieştile Taine cei ce se află 
mai rău şi decât păgânii? Cei ce fac acestea, nimic nu le foloseşte a se mai numi creştini. 

Căci, după cum fata, fecioară, până când îşi păzeşte fecioria sa, cu dreptul şi după 
vrednicie se numeşte fecioară şi este; iar după ce se va înşela de cineva şi se va strica 
pierzându-și fecioria, nu mai este încă fecioară... aşa şi cel ce se numeşte creştin, de nu va 
păzi tocmelile şi va călca făgăduinţa şi cuvântul Sf. Evanghelii îl va lepăda şi va face 


45 În unele părți şi mai cu seamă în regiunea Olteniei, nu numai vrăjitoarele, dar şi oarecare femei destrăbălate 
umblă în noaptea Sf. Gheorghe dezbrăcate şi cu vrajă adună rodurile din tarini etc. O! mare fărădelege şi 
neruşinare! (nota trad). 

lucrurile păgânilor, nici un folos nu-i este lui a se mai numi creştin” (Cuvânt pentru 
proorocii mincinoşi). 


221. Impotrivire — Dezlegare — 
Dracii n-au putere să vindece, ci să omoare 


Dar ce pricinuiesc unii dintre creştini? Noi alergăm, zic, la vrăjitori şi la draci: a) 
pentru că aflăm vindecare bolilor de care pătimim; b) pentru că ne arată comori 
ascunse şi ce are să ni se întâmple; şi c) pentru că ne temem de draci, ca de nişte 
făcători de rău şi urători de oameni şi de aceea cu chip măgulitor le îmblânzim răutatea lor 
prin vrăjitorie, ca să nu ne facă vreun rău; noi le vom răspunde deosebit. Şi la cea dintâi 
răspundem, zicând: Ce faci, nebunule creştin, oricine ai fi tu care alergi la vrăjitori şi 
descântători ca să te vindeci? Şi o crezi tu aceasta vreodată, că diavolul are să vindece 
boala ta? Dacă el este ucigător de oameni din început şi a omorât tot neamul omenesc, cum 
se va face acum doctor al tău? „Căci acela, zice, ucigător de oameni a fost dintru 
început” (loan 8, 44); „Dumnezeu îl numeşte ucigător de oameni şi tu alergi la el ca la un 
doctor? Şi ce cuvânt vei da când se va cere de la tine răspuns?” Sunt cuvintele lui 
Hrisostom (Cuvânt 5 asupra iudeilor). Nu vezi cum într-o clipeală de ochi a omorât două 
mii de porci în mare şi pe tine te va vindeca? Şi dacă de porci nu le-a fost milă dracilor, 
cum de tine le va fi milă? „Şi dacă de porci nu s-au milostivit, cu atât mai mult de noi” 
(Ibidem). 

Nu vezi cum dracii n-au putut să vindece nici chiar pe vrăjitorii şi fermecătorii 
care erau slujitori ai lor, de băşicile şi bubele date de Moise în Egipt şi pe tine au să te 
vindece? „Si nu puteau, zice, vrăjitorii să stea înaintea lui Moise, pentru răni, că s-au făcut 
răni în vrăjitori” (Ieşire 9, 11). Şi dacă dracii nu se milostivesc de sufletul tău, cum se vor 
întrista pentru trupul tău? Dacă dracii se silesc a te izgoni din împărăția lui Dumnezeu, 
cum te vor izbăvi de boală? Râsuri sunt acestea şi basme. Fiindcă după dumnezeiescul 
Hrisostom, dracii ştiu a vicleni şi a vătăma, iar nu a vindeca. „„Râsuri sunt acestea şi 
basme, a vicleni şi a vătăma ştiu dracii, iar nu a vindeca. Pe suflet nu-l cruţă, şi de ale 
trupului, spune-mi mie, se vor milostivi? Din împărăție se apucă să te scoată şi de boale au 
să te vindece?” (Cuvânt către cei ce iudaisesc). Şi fiindcă după Marele Vasile, alt lucru 
mai plăcut nu este dracilor, precum a mâhni şi a necăji pe om în multe feluri de chipuri şi 
pedepse: „Nu este nimic mai dulce urătorului de oameni, decât cu felurite chipuri a 
întrista şi a pedepsi pe om”. 

Deci, nu te amăgi, creştine, ci încredinţează-te că nici lupul nu poate să se facă 
vreodată oaie — după proverb — nici diavolul nu se va face cândva doctor, că mai 
lesne poate focul să îngheţe şi zăpada să se încălzească, decât dracul să vindece cu 
adevărat. Pentru că el, deşi ar voi cumva să te vindece, însă nu poate, fiindcă e cu totul 
neputincios. Şi dacă vom presupune că poate să te vindece, însă nu voieşte; fiindcă 
sănătatea omului este bună, iar diavolul totdeauna urăşte cele bune şi pentru aceea se 
numeşte urâtor de bine. Dar să zicem că ar vrea să te vindece, însă nu ştie, căci precum zice 
Areopagitul Dionisie (despre dumnezeieştile numiri, cap. 4): „S-a întunecat lumina 
îngereştei cunoştinţe ce a avut-o”; zice însă şi Marele Vasile că, după ce a căzut diavolul, 
s-a stins fericita acea deprindere a cunoștinței ce avea şi s-a aprins în el cu totul din 
contră, necunoştinţa, adică, răutatea. „Căzând din simplitate diavolul şi aruncând departe 
vrednicia îngerească, din năravul lui s-a numit diavol şi stingând pe cea dintâi a lui fericită 
deprindere, a aprins puterea cea contra acesteia” (Epistolă apologetică către cei din 
Chesaria). Dar şi după cum am zis, să presupunem că poate şi voieşte şi ştie să te 
vindece; însă, dacă nu-l va slobozi Dumnezeu, el de la sine nu poate să facă nimic. 

222. Că dracii, măcar de ar vindeca trupul după slobozire, îl vindecă, 
însă, ca să omoare sufletul — Pilde ale celor ce s-au îmbolnăvit 
şi n-au chemat vrăjitori 


Drept aceea, pleacă-te, frate, şi crede că numai singur Dumnezeu este adevăratul 
doctor al sufletelor şi al trupurilor, iar vrăjitorii şi dracii nu vindecă în adevăr, ci cu 
nălucire. Iar dacă vom presupune că vindecă trupul, după slobozirea lui Dumnezeu, tot să ştii 
că-l vindecă cu scop ca să omoare sufletul tău. Cum? 

Despărţindu-te pe tine de la credinţa lui Hristos şi trăgându-te spre a crede şi a 
sluji acelora. Pentru aceea, ce folos vei lua, frate, dacă şi după cum am zis, ar 
vindeca trupul tău, cel ce astăzi trăieşte şi mâine moare, în timp ce omoară sufletul tău 
cel fără de moarte? Ce dobândă vei lua, dacă aici vei gusta puţină sănătate, iar acolo te 
vei munci veşnic? Lipsească astfel de sănătate! Piară acest fel de viață! Mai cinstită 
este moartea de mii de ori decât acest fel de viaţă şi sănătate; precum zice aurita gură a lui 
Joan: „Să nu crezi că vindecă cu adevărat! Iar eu şi cu covârşire fac şi zic aceea: că, deşi ar 
vindeca în adevăr, dar mai bine este să mori, decât să alergi la vrăjmaşii lui Dumnezeu şi 
într-acest fel să te vindeci. Că ce folos este dacă trupul se va vindeca, iar sufletul se 
va pierde? Şi ce dobândă dacă cineva aici va afla mângâiere, iar după aceasta se va 
trimite în focul cel nestins?” (Cuvânt 5, contra evreilor). Şi iarăşi zice: „Deşi vindecă 
diavolul, însă mai mare vătămare a făcut! şi măcar că a folosit, trupul s-a folosit, care 
puţin mai pe urmă murind va putrezi, însă a vătămat sufletul cel nemuritor” (Cuvânt către 
cei ce iudaisesc). Deci, fiindcă diavolul, fraților, este pescar prea viclean, pierde puţină 
momeală ca să prindă un peşte mare; adică, se mulţumeşte să vă dea o sănătate de 
nimic, numai ca să vă lipsească de rai; vă lungeşte puţin viaţa, ca să vă muncească 
veşnic. Nu vezi (zice Hrisostom) cum slăbănogul zăcea de 38 de ani în pat şi jumătate 
mort şi răbda bărbăteşte boala, aşteptând ajutorul lui Dumnezeu, fără să ceară a-i vrăji 
sau a-i da baiere. „Şi nici aşa n-a alergat la vrăjitori, nici nu s-a dus la descântători, nici n-a 
atârnat baiere, ci a aşteptat ajutorul lui Dumnezeu” (Ibidem). Şi tu, creştine, fiindcă te- 
ai îmbolnăvit puţine zile, de ce eşti atât de nerăbdător şi alergi la vrăjitori şi la ţigănci? Nu 
vezi cum Lazăr în toată viaţa lui zăcea înaintea porții bogatului, atât de mult rănit, încât 
din multa slăbiciune nu putea nici să alunge câinii care îi lingeau rănile, totuşi, a ales 
mai bine moartea în această boală, decât a cere băieri şi farmece? Însă, nici 
fermecători a cerut, nici potcoavă a atârnat... nici vrăjitori a chemat la sine 
(zice acolo acest Hrisostom); şi tu care iertare vei dobândi, când pentru 
puţine friguri alergi la babele cele beţive şi rele? Nu vezi pe viteazul acela 
lov care, după ce a pierdut copiii şi averea, atât s-a rănit, încât fierbea 
viermii peste tot trupul lui, neputând nici pâinea a o mânca de multa putoare 
şi cu toate acestea, putând să scape de toate durerile cu hula şi să moară, 
precum îi zicea femeia lui: „Zi un cuvânt către Domnul şi mori” (lov 2, 9), a 
răbdat însă bărbăteşte şi nici cuvânt subțire n-a scos din gura sa. lar tu de ce 
eşti atât de nerăbdător şi pentru o prea mică zgârietură defaimi pe Dumnezeu, 
pe Hristos, credința şi pe sfinţi şi alergi la vrăjmaşii lui Dumnezeu, la 
vrăjitori şi la draci ca să te vindece? Şi ce iertare vei putea lua din aceasta; 
precum îți zice Hrisostom? „Deci, ce iertare vom avea noi, dacă atâtea 
înfricoşate patimi au pătimit aceia şi răbdau; iar noi pentru friguri, sau pentru 
răni, alergăm la adunări şi la vrăjitori şi înşelători şi-i chemăm în casele 
noastre” (Ibidem). 

223. Vrăjitorii şi fermecătorii, măcar că numesc 
numele lui Dumnezeu, se cade însă a-i izgoni 


Dar zici că baba aceea creştină şi creştinul acela ghicitor, când 
descântă şi dau baiere, nu zic, nici scriu alte nume, fără numai numele lui 
Dumnezeu, al lui Hristos, al Născătoarei de Dumnezeu şi al Sfinților. Şi deci 
ce rău fac ei? La acestea îți răspunde dumnezeiescul Hrisostom şi îţi zice că, 
pentru aceasta mai cu seamă se cade a uri acea babă rea şi pe acel rău 
fermecător, fiindcă uneltesc spre ocară şi necinste numele lui Dumnezeu şi 
creştini fiind, lucrează ca elinii. Pentru că şi dracii, măcar că numesc numele lui 
Dumnezeu, însă iarăşi tot draci sunt: „Unii voind a se îndrepta, zic că e creştină femeia 
care a descântat acestea şi nimic alta nu zice, fără numai numele lui Dumnezeu. Deci 
pentru aceea mai ales o urăsc şi mă întorc, că numele lui Dumnezeu îl întrebuinţează spre 
ocară; că, zicându-se pe sine că este creştină, se arată că lucrează cele ale păgânilor. Că şi 
dracii numeau numele lui Dumnezeu, însă tot draci erau şi aşa ziceau către Hristos: «Te 
ştiu pe tine cine eşti, Sfântul lui Dumnezeu» (Marcu 1, 14); cu toate acestea, le-a închis 
gura lor şi i-a izgonit” (Andr. 21). 


224. Bolnavii se cade a alerga la Hristos şi la Sfinţi, iar nu la vrăjitori 
— Că mare greşeală fac creştinii, să lase pe Hristos, 
pe Sfinţi, Biserica şi să se ducă la vrăjitori 


Aşadar, nu mai este alt doctor, nici alt ajutor ca să te duci, creştine, şi să te vindeci 
când eşti bolnav, decât numai vrăjitorul şi diavolul? Nu este Hristos, pe care tu îl crezi că 
este singurul şi desăvârşitul Doctor, care şi când era pe pământ a vindecat atâtea mii şi 
milioane de bolnavi. „Și au străbătut lisus toată Galileea... vindecând toată boala şi toată 
neputinţa în popor” (Matei 4, 23). Şi acum când s-a suit la ceruri, vindecă cu darul şi cu 
ajutorul Său pe toți cei ce-L cheamă cu credinţă? Nu sunt atâţia şi atâția doctori: Apostolii, 
Mucenicii, Doctorii cei fără de argint, Ierarhii, Cuvioşii şi ceilalți Sfinţi care au luat de la 
Hristos dar şi putere ca să vindece orice fel de boală? Nu este Biserica lui Hristos spital 
de obşte şi gazdă deschisă, ca să primească pe toți fiii săi care pătimesc de felurite boale, 
atât ale sufletului, cât şi ale trupului, spre a-i mângâsa, a-i ajuta şi vindeca cu sfințirea apei şi 
cu dumnezeieştile Taine? „Şi nu este răşină în Galaad? Au doctor nu este acolo? a strigat 
oarecând Proorocul Ieremia către poporul israelitean” (Cap. 8, 22); şi eu acum strig către 
creştinii cei bolnavi: Nu cumva, fraților, nu este în ortodoxa voastră credinţă şi în Biserica 
în care credeţi vindecare şi ajutor? Hristos şi Crucea lui, câte vindecări a săvârşit, zice 
Hrisostom? „El moartea a stricat-o, păcatul l-a stins, iadul l-a făcut netrebnic, puterea 
diavolului a slăbit-o şi a dat vindecare trupului; oare nu este vrednic de crezare?” (Andr. 
21). Cum vă lasă inima să părăsiți pe Dumnezeu, Căruia îi credeți şi să vă duceți la 
blestematul diavol? Cum lăsaţi pe prea dulcele Iisus Hristos, Făcătorul şi Răscumpărătorul 
vostru, adevăratul vostru Doctor, şi vă duceţi la ucigătorul de oameni, la tiranul, la 
făcătorul de rău? Cum rabdă sufletul vostru a defăima atâția Sfinți prieteni, binefăcători şi 
doctori ai voştri desăvârşiți şi să năzuiți la spurcații vrăjitori şi la necuraţii draci, cei cu totul 
vrăjmaşi ai voştri? Cum suferiți a lăsa Sf. Biserică a lui Hristos, maica voastră, şi să 
alergați la drăceştile adunări la draci şi la locuinţele vrăjitorilor? Şi la fel cu o babă rea şi 
beţivă şi cu o țigancă; nu e cu putință să vindece şi Hristos? Deopotrivă cu cărbunii şi cu 
potcoavele şi cu drăceştile băieri, n-au putere Crucea şi Agheasmă şi alte mântuitoare 
Taine ale credinţei voastre? Ah, nemulțumitoare zidiri! Ah, necredincios şi vârtos la 

inimă neam! Şi unde sunt fulgerele şi trăsnetele cerului? Unde sunt cutremurele pământului 
şi crăpăturile, ca să vă ardă de tot, să vă scufunde şi să vă înghită de vii? 

Deci, după dreptate are să strige cu întristare lisus Hristos pentru voi cu leremia; că 
nici un neam n-a părăsit pe Dumnezeul său, fără numai voi, creştinii: „Treceţi în ostroavele 
Hetimului şi vedeţi de s-au făcut unele ca acestea. De şi-au schimbat păgânii dumnezeii săi 
şi aceia nu sunt dumnezei, iar poporul meu a schimbat mărirea sa, întru aceea de la 
care nu se vor folosi” (ler. 2, 10). Are dreptate a se mâhni, că s-au înspăimântat cerul şi 
pământul, pentru că voi, creştinii, ați lăsat acest izvor al vieţii şi al sănătății şi aţi poftit 
gropile cele fără de apă ale vrăjitorilor şi ale țigăncilor. „Spăimântatu-s-a cerul de aceasta şi s- 
a înfricoşat mult foarte, zice Domnul. Că două şi rele a făcut poporul meu: M-a părăsit pe 
Mine, izvorul apei vieţii, şi şi-a săpat lui fântâni surpate care nu vor putea ţine apă” (er. 
acolo 12). Are dreptate lisus să strige cu Isaia, că El v-a născut de a doua oară prin Sf. 
Botez şi v-a făcut fii ai Săi, iar voi prin o mică boală, ați defăimat pe Tatăl vostru şi v-aţi dus 
la vrăjitori şi la draci, vrăjmaşii Lui. „Auzi, cerule şi ascultă, pământule, că Domnul a 
grăit: Fii am născut şi am crescut, iar aceia s-au lepădat de mine” (Isaia 1, 2). Şi cum 
boul şi asinul au cunoscut pe Făcătorul de bine şi stăpânul lor, iar voi pe făcătorul vostru de 
bine nu-L cunoaşteţi? „Cunoscut-a boul pe stăpân, şi asinul ieslea Domnului său; iar 
Israel nu m-au cunoscut pe mine şi poporul meu nu m-au înţeles” (acolo, 3). 

Pentru aceea ca să nu se întristeze lisus Hristos din pricina voastră şi să zică unele 
ca acestea şi ca să nu vă arătaţi şi voi nemulțumitori către acest de-aproape al vostru 
făcător de bine, încetați, fraţii mei, părăsiți-vă de a vă mai duce la vrăjitori şi la ţigănci. Şi 
când se întâmplă să vă îmbolnăviți, alergați la Hristos cu călduroasă credință şi cereți 
vindecare, pentru că El este totdeauna Tată al vostru prea iubit; şi dacă v-a dat boala, a 
dat-o spre a încerca răbdarea voastră şi ca să vă încununeze mai mult şi să vadă dacă îl 
iubiţi cu adevărat din toată inima. „Căci care fiu, zice, este pe care nu-l ceartă tatăl?” 
(Evrei 12, 7). El, deşi vă ceartă şi vă pălmuieşte câteodată părinteşte, pentru păcatele 
voastre, însă iarăşi vă vindecă şi vă mângâie ca pe nişte fii ai Lui când vă întoarceţi către 
Dânsul prin pocăință şi din toată inima cereţi ajutorul Lui. „Căci fericit, zice, este omul pe 
care îl ceartă Domnul şi dojenirea celui Atotţiitor n-o leapădă, că El răneşte şi vindecă, bate 
şi mâinile lui tămăduiesc” (lov 5, 17). Alergaţi când sunteţi bolnavi şi la Doamna noastră 
Născătoare de Dumnezeu, tămăduitoare cea după Dumnezeu a bolnavilor şi mângâierea 
celor întristaţi. Alergaţi şi la toți Sfinții şi rugându-i pe ei cu credință, veți dobândi 
vindecarea cea dorită a bolii voastre; şi de nu veți lua sănătatea cea dorită, ci lăsându-vă 
Dumnezeu să vă pedepsiți — aşa fiind de folos sufletului vostru — se cade însă a sta cu 
bărbăție întăriți în credință şi să alergați mai bine de mii de ori a muri decât să chemaţi 
vrăjitori şi vrăjitoare şi cu acest chip să vă lepădaţi de credinţa lui Hristos şi să vindeţi 
dreapta credință. lar de se întâmplă a vă îndemna alții la aceasta — rude sau prieteni —, 
păziţi-vă pentru dragostea lui Dumnezeu şi nu-i ascultați şi să fiți încredinţaţi că pentru 
această răbdare a voastră şi bărbăţie sufletească, a) Dumnezeu vă va încununa cu cunună 
mucenicească; b) ştiinţa voastră se va bucura şi se va veseli fără asemănare mai mult decât 
dacă aţi fi luat sănătate; c) oamenii vă vor lăuda cu cuviincioasă cinste; şi d) în cele din 
urmă veţi lua şi vindecarea bolii voastre, după cum acestea toate le dovedeşte condeiul cel 
aurit al lui loan. 

225. Bolnavii care nu cheamă vrăjitori, ca nişte mucenici se încununează 
— Că ştiinţa bolnavilor celor ce n-au chemat vrăjitori, are multă bucurie. 
Şi oamenii laudă pe cei ce nu cheamă vrăjitori — 

Dumnezeu dă sănătate celor ce nu cheamă vrăjitori 


a) Vă va încununa Dumnezeu ca pe nişte mucenici, că precum Mucenici au răbdat 
muncile, numai ca să nu se închine idolilor, aşa şi voi suferiți chinurile bolii, numai ca să 
nu aveţi vreo nevoie de ajutorul vrăjitorilor şi al dracilor şi să vindeţi credinţa şi 
dragostea lui Hristos. „Ai căzut în boală grea şi vin mulți la tine şi te silesc, unii cu 
descântece, alții cu baiere şi alţii cu alte lucruri ca să îmblânzească răul; iar tu pentru frica 
lui Dumnezeu rabzi cu bărbăție fără să te îndoieşti şi pe toate ai hotărât să le pătimeşti şi 
să le rabzi, decât să unelteşti ceva din obiceiurile idoleşti. Aceasta îți va aduce cununa 
muceniciei şi nu te îndoi pentru aceasta... că precum acolo (adică Mucenicul) rabdă 
durerile muncilor cu bărbăţie ca să nu se închine idolului, aşa şi tu suferi durerile cele din 
boală, ca să nu ai nicidecum trebuinţă de ajutorul aceluia, nici să faci ceva din cele zise 
de el” (Omilia 3, la cea I către Tesalonicieni). 

b) Au să se bucure ştiinţa voastră şi gândul, lăudându-vă dinăuntru, că aţi făcut ca 
nişte creştini adevărați şi adevărate slugi ale lui Hristos şi ca nişte nevoitori v-aţi 
împotrivit atât de cu bărbăţie, încât ați judecat mai bine să suferiți de friguri şi de răni, 
decât să primiţi drăceştile vrăji şi băieri. „Deşi ai friguri şi suferi mii de întristări, împingând 
pe acei spurcaţi vrăjitori, vei fi însă mai bine decât orice sănătos, fiindcă gândul te va 
înălța... ştiinţa te va lăuda şi te va mări şi-ţi va zice: bravo, bravo, omule! sluga lui Hristos, 
bărbat credincios şi silitor al bunei credinţe... împreună cu Mucenici vei sta în ziua aceea... 
pentru că ai hotărât astăzi a te munci, a suferi de friguri şi de răni, numai şi numai ca să nu 
primeşti păgâneştile vrăji şi băieri” (Cuvânt 5 împotriva iudeilor); 

c) Vă vor lăuda oamenii, văzându-vă că aţi scos din casele voastre pe ghicitori, pe 
babele cele rele şi pe ţigănci şi n-aţi primit vrăjile şi băierile lor şi se vor minuna şi vor 
urma şi ei bărbăţiei voastre. „Căci, când vei scoate pe vrăjitori cu multă ocară din casa 
ta, toți auzind te vor lăuda şi se vor minuna de tine... şi mai bine le va fi lor şi vor 
râvni, urmând bărbăţiei tale” (Ibidem); 

d) lar cea din urmă, veţi căpăta sănătatea voastră fiindcă şi Dumnezeu vă va iubi 
mai mult, pentru bărbăția ce aţi arătat şi Sfinţii îl vor ruga mai cu căldură, ca să vă 
vindecaţi „şi nu numai laude vor urma isprăvilor tale, dar şi prea grabnică vindecarea 
bolii. Fiindcă această bărbătească voinţă a ta va trage harul lui Dumnezeu asupră-ţi cu 
mai multă dragoste şi toţi Sfinţii se vor veseli de bunăvoința ta şi din adâncul inimii vor 
face rugăciuni pentru tine” (Ibidem). 


226. Că deşi, într-adevăr, vrăjitorii ar putea da sănătate, 
iarăşi se cade a ne întoarce de la ei 


Şi ca să zic în scurt, deşi ai fi încredinţat, frate, că vrăjitorii pot să te facă sănătos 
de boala ta, că pot de pildă, să-ţi dăruiască 50 de ani de viaţă şi că ar avea putere să 
învieze morții (care amândouă sunt cu neputinţă), iarăşi ia aminte, ia aminte, ia aminte! 
să nu alergi la ei ca să-ţi ajute; pentru ce? Pentru că te lepezi de Dumnezeu, vinzi pe 
Hristos, te lepezi de buna cinstire şi de credinţa ta şi din contră, pentru că slujeşti 
diavolului şi te închini slujitorilor lui draci şi în cele din urmă te faci rob lor. Că, deşi te 
faci sănătos de boală, însă vei pătimi totdeauna o amară mustrare de conştiinţă, că 
pentru o mică amețeală ai călcat făgăduinţele ce ai dat lui Hristos, lepădându-te de 

credință. De aceea, sănătatea ta va fi mai amară şi decât cea mai grea boală, precum zice 
loan Gură de Aur (acolo). Vrei să te încredințezi? Auzi ce zice Dumnezeu în a doua 
Lege: „Iar de se va scula întru tine prooroc sau care visează vis şi-ţi va da ţie semn şi va 
veni semnul sau minunea care a grăit către tine zicând: Să mergem şi să slujim la 
dumnezei străini, pe care nu 1-aţi ştiut, să nu ascultați de cuvintele proorocului acestuia 
sau ale celui ce visează visul acela, că vă ispiteşte pe voi Domnul Dumnezeul vostru ca să 
ştie, oare iubiți pe Domnul Dumnezeul vostru din toată inima voastră şi din tot sufletul 
vostru” (A doua Lege 13, 1). Adică: dacă proorocul acela va zice că eu pot să înviez 
mortul, numai să-mi credeți mie şi închinaţi-vă idolilor sau dracilor; şi dacă chiar în 
adevăr va putea cu lucrul să învieze mortul precum a făgăduit, iarăşi să nu-l ascultați ca să 
vă închinați diavolului şi dracilor. Pentru că Dumnezeu a slobozit să facă acel prooroc o 
minune ca aceea, ca să vadă dacă voi îl iubiţi cu toată inima voastră şi nu slujiți altuia fără 
numai Lui. Aşa tâlcuieşte acest grai dumnezeiescul Hrisostom, în cuvântul lui cel 
contra iudeilor. Auzi, frate, înfricoşat cuvânt pe care îl zice însuşi Dumnezeu? Deci, lasă 
această stăruință ce o pune diavolul înaintea ta, ca să te duci la vrăjitori pentru tămăduirea 
bolii tale şi fugi de ei ca de foc. 


227. Numai Dumnezeu ştie cele ascunse — Că îngerii şi oamenii de la 
Dumnezeu ştiu cele ascunse — Dracii nu ştiu pe cele ascunse 


Iar pentru a doua pricină a celor ce zic că se duc la vrăjitori şi la draci ca să afle 
ce au să pătimească sau ca să găsească comori şi alte lucruri ascunse, răspundem: Că 
numai singur Dumnezeu este cel ce ştie lucrurile cele ascunse în adevăr, şi cunoaşte mai 
înainte cele ce vor să fie, precum zice Ieremia: „Doamne, Cel ce eşti... nimic de Tine nu 
se va ascunde” (Ieremia 32,17). Şi Sirah: „Că a cunoscut Domnul toată ştiinţa şi a căutat la 
semnul veacului, spunând cele ce au trecut şi cele ce vor veni, descoperind urmele cele 
ascunse” (Sirah 42, 20); iar îngerii şi oamenii cunosc câteodată cele ascunse, însă nu de 
la ei înşişi» ci din descoperire şi din dumnezeiasca strălucire, precum este scris: 
„Dumnezeu descoperă adâncurile şi cele ascunse” (Daniil 2, 22); iar vrăjitorii şi dracii, 
fiindcă sunt întunecaţi şi n-au luminare de la Dumnezeu, nici nu pot să cunoască cele 
ascunse şi aceasta este arătată din visul pe care l-a visat Nabucodonosor împăratul care, 
îndată ce a văzut visul, l-a şi uitat şi chemând pe toți vrăjitorii, descântătorii, fermecătorii şi 
haldeii, le-a poruncit nu numai să-i tâlcuiască visul lui, ci încă să afle chiar visul pe care-l 
visase, iar de nu, are să-i omoare. „Numai spuneţi-mi visul şi tâlcul lui” (Daniil 2, 6). S-au 
îngrijorat ticăloşii vrăjitori, au rugat din toată inima lor pe dracii cărora le slujeau, ca să le 
arate visul, dar în zadar, fiindcă visul era atât de ascuns, încât nici dracii n-au putut să-l 
cunoască. Pentru aceea s-a dat hotărâre împărătească să se omoare toți vrăjitorii, până ce 
Dumnezeu a arătat şi visul, şi tâlcuirea lui Proorocului Daniil, izbăvindu-se în chipul acesta 
aceia de la moarte, după cum acestea sunt scrise la Daniil, cap. I. 


228. Dracii nu ştiu ce are să pătimească omul sau ce are să facă — 
Că dracii pe cele fireşti şi gândite, cu îndoială le cunosc — 
Dracii, chiar cunoscând adevărul, nu-l arată 


Dar nici nu ştiu dracii ce are să facă sau are să pătimească omul; fiindcă omul 
stăpânitor de sine fiind, dacă va voi, se pleacă spre bine, iar de nu, se pleacă spre rău; 
pentru aceea este necunoscut sfârşitul la care are să ajungă. Şi aceasta este dovedită din 
istoria lui Iov, că n-a putut diavolul să cunoască sfârşitul lui, căci el se nevoia şi se silea a 
face pe lov să hulească asupra lui Dumnezeu şi cu aceasta să-l muncească; iar lov, 
fiindcă cu mulțumire suferea cele întristătoare, mai mult s-a încununat. Pentru aceea a 

zis şi Hrisostom: „Diavolul nu ştia la ce sfârşit va ajunge lupta (lui Iov), că de ar fi ştiut, 
n-ar fi îndrăznit să-l ispitească, ca să nu-şi atragă asupra mai rea ruşine” (Cuvânt 4, la 
Iov). Pentru aceasta şi Dumnezeu vrând să arate că cititorii de stele şi dracii nu ştiu cele 
viitoare, ruşinează şi în oarecare chip batjocoreşte Babilonul, care nădăjduia în cititorii de 
stele şi în draci şi le zice: „Ostenit-ai întru sfaturile tale, să stea, dar şi să te mântuiască pe 
tine cuvântătorii de stelele cerului, cei ce semuiesc stelele cerului spun ție ce va să vie 
asupra ta?” (Isaia 43, 13). 

Da, cunosc mai înainte şi dracii, precum zic sfinţii teologi, dar de cele mai multe 
ori pe cele fireşti, semuindu-le cunoştinţa lor din cuvintele şi legile firii, precum şi mulți 
din oamenii — care mai cu seamă sunt filosofii — multe de acestea le cunosc şi le prezic; 
iar pe cele cugetate din voie slobodă şi pe cele ce se află întru adâncul inimii omului, 
numai singur Dumnezeu le ştie cu de-amănuntul ca un Făcător al inimilor, precum a zis 
Solomon: „Că tu singur ştii inima tuturor fiilor oamenilor” (III Regi 8, 39); iar diavolul, 
din mişcările trupului, semuieşte şi el numai parte din ele; precum scriind Isidor 
Pelusiotul, zice: „Diavolul, o, prea blândule, nu ştie cele gândite, nu; căci acest prea ales 
lucru este numai al dumnezeieştii puteri, care singur a zidit inimile noastre; iar el numai din 
mişcările trupului înţelege voinţa sufletului” (Epist. 156, către Arhondie Presviterul)S. 
Însă şi pe cele fireşti şi gândite, pe care dracii vor să arate că le cunosc mai înainte, pe toate 
le cunosc cu îndoială, întunecate, nelămurite şi piezişe, pentru aceasta şi dracul cel ce se 
numea Apolon, şi idolul său, se numea „Loxia” (adică pieziş) de însuşi elinii; fiindcă 
oricâte proorociri şi ghicituri spuneau mai înainte, erau piezişe ca racul şi puteau fi înţelese 
şi aşa, şi aşa, şi într-un fel, şi într-altul. Şi las a zice că dracii adeseori cunosc adevărul, însă 
nu voiesc a-i mărturisi de bunăvoie, fără numai de mare nevoie. Pentru că din fire fiind 
mincinoşi, fireşte, iubesc totdeauna minciuna şi urăsc adevărul, precum a zis Domnul: 
„EI era ucigător de oameni din început şi în adevăr n-a stătut... că mincinos este şi tatăl 
minciunii” (loan 8, 44). 

Deci, să stea acum de față creştinii cei care se duc la vrăjitori şi la vrăjitoare, 
căutând să ştie ce au să pătimească ori ca să afle comori şi alte lucruri pe care le-au 
pierdut, sau ca să ceară dezlegarea visurilor lor. Să stea de față, zic, ca să-i văd şi să le 
spun aceea pe care a zis-o oarecând şi Proorocul Ilie către poporul lui Israel: 
„Neînţelegătorilor creştini, până când veţi şchiopăta într-amândouă gleznele voastre?” 
(II Regi 18, 21), până când şchiopătați cu amândouă picioarele? Până când dar credeți şi 
în Hristos şi credeți şi în vrăjitori, şi în draci? Dacă credeţi în Hristos, că El, ca un singur 
Dumnezeu ce este, ştie toate cele ascunse şi cele ce vor să fie şi le arată pe acestea şi 
altora cum am zis; pentru ce nu alergați şi voi la Hristos, ca să vă arate acelea pe care le 
cereţi, ci alergaţi la ghicitori şi la draci? Iar dacă, dimpotrivă, credeţi în vrăjitori şi în 
draci, că ei au cunoştinţa celor ascunse şi adevărul, pentru ce în zadar vă mai numiți 
creştini şi vă închinaţi lui Hristos? Nu ştiţi că niciodată nu puteți să slujiți la doi domni în 
acelaşi timp, lui Hristos şi lui Veliar, adevărului şi minciunii, lui Dumnezeu şi diavolului? 
Precum şi Domnul şi Pavel într-un glas zic: iar de ziceţi că nu credeţi în vrăjitori şi în draci, 
mințiţi. Căci, dacă nu credeţi în ei, pentru ce vă duceți şi-i întrebaţi? Că numai această 
singură apropiere şi întrebare a voastră vă dovedesc că le credeți şi sunteți slujitorii lor; 
precum zice Grăitorul de Aur: „Pentru care pricină alergi la vrăjitori şi la draci? Ce 
întrebi? Îndată ce te-ai apropiat, îndată ce ai întrebat, te-ai aşezat însuţi sub robia lor, 
căci, ca unul ce crezi lor, întrebi” (Omilia 8, la II către Timotei). Iar de ziceţi din nou că 
numai spre încercare vă duceţi, ca să vedeţi dacă spun dracii adevărul şi această încercare 


* Dar şi părerea cea de obşte a învățaţilor teologi este că dracii nu ştiu adâncul inimii, ci numai câte grăieşte 
omul cu cuvântul cel din inimă, numai pe acelea le cunosc dracii ca nişte duhuri subțiri ce sunt şi aflându- 
se împrejurul inimii şi gândit cuvântul cel dinlăuntru auzindu-l — după aceşti teologi scholastici. Iar pe cel ce 
nu le grăieşte omul cu cuvântul cel dinlăuntru (adică cu gândul), nici dracii nu le ştiu pe acestea, ci numai 
însuşi Dumnezeu, Cel ce cearcă inimile şi rărunchii. 

a voastră arată că nu v-aţi încredințat că dracii spun minciuni, ci încă sunteţi cu îndoială, 
căci şi aceasta este păcat, precum zice acest sfânt: „că şi a ispiti cineva, dacă în adevăr 
minte diavolul, arată cu aceasta că n-are încredere, ci încă se îndoiește” (Ibidem). 

Staţi, staţi; cine sunt aceştia care se văd? Eu văd oameni mulți trimişi de Ohozia, 
împăratul Samariei, care căzând din fereastra camerei celei de sus a palatului său şi 
îmbolnăvindu-se, a trimis oameni să întrebe vrăjitoarea ce era în Accaron, dacă se va face 
sănătos din boala lui. Văd şi pe Proorocul Ilie care, prin porunca lui Dumnezeu, se 
pogoară din munte şi întâlneşte oamenii cei trimişi ai împăratului. Şi ce le zice? Fiindcă 
şi împăratul Ohozia a defăimat pe adevăratul Dumnezeu şi ca şi cum n-ar fi Dumnezeu 
în Israel să-l întrebe, a trimis să întrebe vrăjitoarea cea mincinoasă; pentru aceasta, 
acestea hotărăşte Dumnezeu, că nu se va ridica din patul lui, ci va muri acolo rău: „Au 
pentru că nu este Dumnezeu în Israel, mergeţi voi şi întrebaţi pe Vaal, musca, dumnezeul 
Accaronului?... că acestea zice Domnul: Patul pe care te-ai suit nu te vei pogori de pe el, 
că cu moarte vei muri” (IV Regi 1, 3). Ah! unde este şi acum un alt prooroc Ilie, ca să 
vadă pe creştini cum trimit la vrăjitori şi vrăjitoare să întrebe dacă se vor ridica din boala 
lor şi să le zică: Voi, creştinilor, fiindcă aţi defăimat pe Hristos şi pe Sfinţii Lui şi vă 
duceți la vrăjitori, acestea zice Domnul: Nu vă veţi scula din boala voastră şi deoarece 
chemaţi la casele voastre vrăjitori ca să vă ghicească, acestea zice Domnul: veţi muri de 
amară moarte. Şi fiindcă vă duceţi la draci şi la vrăjitori, cerând ajutor ca să biruiți la 
judecăţi şi să câştigaţi procesul vostru, acestea zice Domnul: Veţi fi biruiţi şi veţi pierde 
judecata voastră. Şi pentru că cereți de la draci ca să ştiţi ce veți pătimi, acestea zice 
Domnul: veţi pătimi multe nenorociri, multe primejdii, încât să vă pierdeţi şi să vă prăpădiţi; 
pentru că v-aţi lepădat de Dumnezeu care ştie toate cele ce vor să fie şi ați năzuit la diavolii 
care sunt întunecaţi şi n-au nici o cunoştinţă a celor viitoare. 


229. Pentru care pricină dracii le spun pe unele mai înainte şi se împlinesc 


Ştiţi pentru ce uneori dracii prezic oarecare lucruri şi se împlinesc? a) Pentru că voi 
nu credeţi fără îndoială în Dumnezeu, ci credeți şi în draci şi din pricina necredinţei voastre, 
îngăduie Dumnezeu să se împlinească acelea care le ghicesc ei, precum mărturiseşte 
Hrisostom: „Şi ce dacă spun, zice, mai înainte pe unele şi se împlinesc? Pentru că crezi tu, 
de aceea se împlinesc” (Cuvânt 8, la II către Timotei); şi b) pentru că voi fiind slujitori 
diavolului şi iubind drăceştile lui lucruri şi patimi, pentru aceea, avându-vă sub stăpânirea 
lui, orice voieşte vă spune mai înainte şi o face şi cu fapta; precum un tâlhar, când va robi 
vreun om, dacă îi va zice lui că are să trăiască ori să moară, se împlineşte, căci de va voi 
tâlharul acela să-i lase viaţa sau să-l omoare, poate să le facă pe amândouă, după acest 
Grăitor de Aur: „Spune-mi mie, dacă vreun începător de tâlhari va primi în casa sa pe fiul 
împăratului care a primit să locuiască împreună cu el, încât să-l aibă sub mâna lui şi în 
stăpânire, va putea să-i zică lui dacă are să moară sau să trăiască? Şi prea mult poate; şi 
pentru ce aceasta? Nu pentru că ştie mai înainte cele ce vor să fie, ci fiindcă şi la una, şi 
la alta se face stăpân asupra lui şi ca să-l omoare şi să-l izbăvească pe copil, de vreme ce 
singur i-a dat această stăpânire” (Ibidem). Drept aceea, la un creştin care ar avea 
credința întărită în Domnul şi va păzi poruncile Lui, nici o putere nu au dracii ca să-i spună 
mai înainte, nici să-i facă ceva. Şi aceasta însuşi Hrisostom o zice pentru sine: „lar dacă au 
vreo putere mai înainte cunoscătoare, adu-i pe ei la mine, cel credincios; nu zic aceasta 
din mândrie... pentru că sunt plin de păcate şi nici pentru aceasta mă smeresc, căci pe 
toți, pe ei îi batjocoresc cu darul lui Dumnezeu. Adu la mine pe bărbatul vrăjitor şi de va 
avea vreo putere mai înainte cunoscătoare, să-mi spună mie, ce are să mi se întâmple, 
mâine ce-mi va fi? Dar nu poate să spună, pentru că sunt sub stăpânirea împăratului 
Hristos şi n-are stăpânire asupra mea, nici supunere” (Ibidem). Prin urmare, din cuvântul 
acesta al dumnezeiescului Hrisostom, această încheiere de obşte aducem, că dracii nu 

cunosc mai înainte vreun lucru lesne şi cum s-ar întâmpla, ci din necredința în Dumnezeu 
şi încrederea în draci a creştinilor şi din viata lor cea rea, iau ei înlesnire de a cunoaşte 
mai înainte. 


230. Ce rele pătimesc acei care cer comori de la draci 


Pentru aceasta deci, frații mei creştini, aveţi credință întărită în Domnul şi nicidecum 
să credeţi în prezicerile dracilor, nici să alergaţi la ei pentru a vă descoperi comori sau alte 
lucruri ce ați fi pierdut; a) fiindcă mulţi cerând de la draci comori, prin vrăjitori, unii 
şi-au pierdut mintea rămânând nebuni, iar alții şi-au pierdut şi viaţa. Şi cel ce voieşte să 
citească în cuvintele sfântului propovăduitor Procopie, p. 220, şi va vedea acolo pe acel 
destrăbălat care, cerând de la draci comoara cea ascunsă în casa tatălui său, dintr-o 
înfricoşată arătare ce a văzut, atât s-a îngrozit, încât după trei zile a murit; b) pentru că 
dracii sunt atât de zavistnici, încât nici comorile lumii nu voiesc să le dea la oameni ca să se 
folosească de ele. Şi aceasta o dovedeşte prea înțeleaptă Sf. Sinclitichia, zicând către 
călugărițe: „Şi ce, e de mirare de vom avea noi vrăjmaşi pe draci, adică, dacă alergăm a 
ajunge la înălțime; că ei şi pentru cele prea de nimic ne zavistuiesc? Căci şi comorile ce 
sunt îngropate sub pământ nu voiesc a le lua oamenii” (în viaţa ei scrisă de Marele 
Atanasie); şi c) pentru că ei n-au stăpânirea comorilor să le dea la oricine, dacă nu-i va 
slobozi Dumnezeu. Şi nu vă gândiţi, o, neînțelegătorilor oameni, căci de era în stăpânirea 
dracilor să dea comori, avea să le dea mai cu seamă la vrăjitori, ca cei mai de aproape 
prieteni ai lor? Dar noi vedem că astăzi, vrăjitorii şi ghicitorii sunt cei mai săraci oameni din 
lume şi pentru un bănişor şi puţină pâine, se fac robi altora. De era în mâinile dracilor 
comorile, cum atâți împărați şi alți oameni după vremi au lăsat să ia aurul şi argintul de 
sub idolii la care se închinau ca la nişte dumnezei? Şi atâtea şi atâtea comori ce erau 
ascunse înlăuntrul capiştilor lor; şi mai ales în cea din Delfi, prea bogata capişte a lui 
Apolon? Pentru aceea a zis şi dumnezeiescul Hrisostom: „lar deşi ar cunoaşte ceva, mai 
ales erau datori să spună pe ale lor, cum s-au furat cele multe odoare ale idolilor? Cum 
aurul cel mult al lor s-a topit în foc? De ce n-au spus mai înainte acestea popilor lor? De aici 
se cunoaşte că nu ştiu nimic. Dar pentru bani nu puteau să zică ceva, când capiştea şi 
idolii lor ardeau şi mulți idoli au ars împreună; de ce n-au grijit pentru mântuirea lor?” 
(Omilia 8, la cea către Timotei). 


231. Comorile sunt în mâna lui Dumnezeu şi le dă la cine voiește El. 
Creştinii se cade a alerga la Dumnezeu şi la Sfinţi, 
ca să le arate ce au pierdut 


Comorile, fraţilor, aurul şi argintul sunt în mâna lui Dumnezeu şi El le dă la cine 
voieşte; precum este scris: „Al meu este argintul şi aurul, zice Domnul Atotţiitorul” 
(Ang. 2, 9); şi Eccleziastul zice: „Ci tot omul căruia i-a dat Domnul bogăţie şi avere” 
(Eccl. 5, 8). Deci, voi se cade a lucra după Dumnezeu meşteşugul vostru şi întru 
osteneala mâinilor voastre, acolo se află comoara şi aurul, şi argintul; după pilda 
înțeleptului lucrător de pământ care, când a murit, a zis fiului său că are ascunsă în 
țarina sa o comoară; iar fiul lui, săpând adânc țarina şi căutând comoara în săpătura 
bună, a rodit bine țarina şi aşa s-a îmbogăţit omul. Şi dacă va fi spre folos sufletului 
vostru, Dumnezeu vă dă şi comori şi vă îmbogăţeşte fără să mai cereți voi, căci şi El vă 
porunceşte să nu cereți unele ca acestea, ci mai întâi împărăția Lui, iar bunătățile 
pământului şi bogăţia, acestea se vor adăuga fără a le mai cere. „Cereţi mai întâi 
împărăția lui Dumnezeu şi dreptatea lui şi toate acestea se vor adăuga vouă” (Matei 6, 

33). lar dacă aţi pierdut dobitoace sau slugi ori altele de acest fel, să nu alergaţi la 
vrăjitori şi la draci ca să vi le arate. Nu. Ci alergaţi la sfinți, la slujitorii lui Dumnezeu şi 
rugaţi-i pe ei cu credinţă şi ei le vor arăta vouă, dacă este spre folosul sufletului găsirea 
lor. Şi mai ales alergaţi la Sf. Teodor Tiron, cel ce a luat acest dar deosebit de la 
Dumnezeu, şi descopere lucrurile ascunse; că pentru aceasta se numeşte descoperitor, 
iar de voiţi să aflați şi alte lucruri ascunse, alergaţi la Dumnezeu, cunoscătorul celor 
ascunse şi cereți să vă arate, nu ce aveți să pătimiţi sau ce are să vi se întâmple, că 
acestea sunt deşarte şi de nimic; ci cereți mai întâi să vă curățiți prin Darul Lui şi prin 
lucrarea faptei bune şi apoi să vă arate prin cugetare cuvintele cele ascunse ale 
simțitoarelor zidiri şi ale celor gândite, cuvintele proniei Lui şi ale judecăților Sale. Iar 
mai cu seamă cereţi să vă arate care este voia Lui cea bună şi bine-plăcută şi 
desăvârşită, ca să vă mântuiţi, care este cea mai înaltă, mai de trebuinţă şi mai de folos 
vouă. Ce să grăiesc multe? Păziți-vă, fraților, şi nu vă mai duceți la vrăjitori şi draci, nici 
să credeți cuvintelor lor, ci credeți numai lui Dumnezeu, Cel ce pe toate le cunoaşte şi 
El vă va arăta acelea care se cuvin să le ştiţi, aşa vă sfătuieşte Grăitorul de Aur: „Să nu 
luăm aminte la vrăjitori, nici la proorocii care spun minciuni, nici la amăgitori, ci numai 
la Dumnezeu, Cel ce cunoaşte toate cu încredințare, Cel ce are cunoştinţa tuturor şi aşa 
vom cunoaşte pe toate câte se cade a le cunoaşte” (Omilia 8, la cea către Timotei). Să 
zic şi mai înfricoşate? Măcar de ar spune adevărul ghicitorii şi dracii, voi să nu credeți 
nicidecum. Pentru ce? Pentru că numai o dată de veţi crede, ei găsesc prilej şi amestecă 
dimpreună cu adevărul şi minciuna şi astfel vă amăgesc şi vă duc în pierzare, aşa vă 
porunceşte însuşi Hrisostom: „Că pentru aceasta nu cred, fiindcă dracii spunându-le, 
amăgesc pe cei ce îi ascultă. De aceea şi Pavel, deşi spuneau dracii adevărul, le-a închis 
gura lor, ca nu luând pricină, cu cele adevărate să amestece iarăşi pe cele mincinoase şi 
să se facă vrednici de crezut fiindcă zicea: „Aceşti oameni sunt slugile Dumnezeului 
Celui de sus, care vestesc nouă calea mântuirii; iar supărându-se cu duhul, a certat duhul 
şi a ieşi i-a poruncit” (Fapte 16, 17). Şi deşi nu ziceau ceva rău... dar fiindcă mulți din 
cei mai simpli nu ştiau totdeauna a desluşi pe cele zise de draci, pentru aceasta o dată 
pentru totdeauna i-au oprit să creadă lor... Aşa şi Hristos a făcut când îi ziceau lui dracii: 
„Te ştim pe tine cine eşti” (Luca 4, 34); i-a certat pe ei cu multă urgie, prin aceasta 
învățându-ne pe noi, ca nicidecum să ne supunem dracilor, nici când vor spune şi vreun 
bine; pe care, după ce l-am cunoscut, nu ne mai supunem nicidecum lor. Chiar de ar 
zice ceva adevărat, tot să fugim şi să ne întoarcem de la ei; pentru că poruncile cele 
drepte şi mântuitoare, nu de la draci, ci din dumnezeiasca Scriptură se cuvine să le 
învăţăm cu scumpătate” (Cuvânt 2, la Lazăr). 


232. Creştinii nu trebuie să se teamă de diavol şi pentru ce? 


lar la a treia pricină pe care o aduc creştinii, răspundem: Ce vă temeti, 
creştinilor, de diavolul şi-l măguliți cu feluritele vrăji? El n-are nici o stăpânire sau 
putere ca să vă ducă nici în cea mai mică ispită; a) pentru că după Marele Vasile, mai 
înainte de trupeasca iconomie, diavolul era mare tiran şi stăpânitor al lumii şi tiranic 
stăpânea pe oameni; iar după ce s-a întrupat Domnul, a pierdut tiranica stăpânire ce o 
avea şi acum e batjocorit de credincioşi, că zice: „Loc pe care îl stăpâneşte diavolul este 
cel din aer, după cum însuşi zice (adică Apostolul) ca un stăpânitor al aerului de sub cer. 
Se cuvine însă a şti, că cer obişnuieşte Scriptura să numească aerul acesta, precum: 
„Păsările cerului”; şi: ŢSe suie până la ceruri”, care înseamnă se suie în aer. Pentru 
aceasta şi Domnul a văzut pe Satana ca un fulger din cer căzând — adică din stăpânirea 
sa căzând — şi jos zăcând, a fost călcat de cei ce nădăjduiesc în Hristos... fiindcă s-a 
scos afară vicleana lui stăpânire” (Tom. I. Omilia 9, că nu este Dumnezeu pricinuitor 
relelor); b) Căci, cum spune Grigorie de Nyssa, după trupeasca iconomie a Domnului, 
s-a zdrobit capul balaurului diavol — adică tirania şi stăpânirea lui cea mare — şi numai 

coada lui a mai rămas, mişcându-se şi clătinându-se, spre încununarea credincioşilor; iar 
la a doua venire şi învierea cea de obşte, atunci are să moară desăvârşit şi are să se 
piardă şi această coadă, care este moartea. „Aşa şi ucigătorul balaurului — Hristos — 
când prea s-a întărit fiara... după ce i-a tăiat capul, nici un cuvânt n-a făcut pentru coadă, 
lăsând-o pe ea să se mişte la fiara cea moartă, spre iscusinţa celor ce vor să-i urmeze”. 
(Cuvânt la Naşterea lui Hristos, Tom. III); şi c) pentru că acum, precum furul cel ascuns 
în loc neumblat, cu amăgire şi viclenie răpeşte şi ucide pe oameni, aşa şi diavolul, pe 
furiş şi cu amăgire numai, încurcă pe oameni în răutate şi nu tiranic ca mai înainte; şi 
pentru aceasta, dumnezeiescul Hrisostom a zis: „Eu socotesc că deşi a căzut din cer 
(diavolul) după călcare, n-a căzut însă şi din stăpânirea tâlhăriei (din parte, adică) pe 
care şi acum o lucrează în fiii neascultării. Vezi că nu cu sila, nici cu tiranie, ci cu chip 
îndemânatic se aduce? Pentru că cu nesupunerea, ca şi cum ar zice cineva că cu 
amăgire, dar în chip îndemânatic, pe toți îi trage către sine” (Cuvânt 4 la cea către 
Efeseni). 


233. Diavolul se cade să se teamă de creştini şi nu creştinii de el. 
Că, dacă voiesc creştinii, diavolul se face mare sau mic 


Însă şi această tâlhărească şi parte din stăpânire pe care acum o are diavolul şi 
amăgirea pe care o întrebuințează, într-alt fel nu poate să o pună în lucrare, fără numai 
cu voia noastră şi slobozirea lui Dumnezeu. Căci diavolul supără şi dă război omului cu 
gândurile cele rele, însă în voia omului stă, ori să primească războiul, ori nu, fără vreo 
silă. Pentru care zice loan Damaschin: „A supăra deci pe om s-a dat voie — dracilor — 
iar a sili pe cineva nu pot. Deci, întru noi este a primi supărarea ori a nu o primi”. 
(Teologic. Cartea 2, cap. 19). Aşadar, de ce vă temeţi, creştinilor, de diavol care nu 
poate să vă facă vreo silă? Diavolul mai mult se cade a se teme de voi şi nu voi de 
diavol, pentru că voi sunteți îmbrăcaţi cu toată întrarmarea şi cu toate armele lui 
Dumnezeu. Voi aveţi ca praştie semnul cinstitei Cruci, cu care de departe împroşcaţi pe 
toți dracii. Voi purtați ca o sabie cu două ascuţişuri înfricoşatul nume al Domnului 
nostru lisus Hristos, de care se tem şi se înfricoşează dracii şi voi, de veţi voi să păziţi 
poruncile Domnului şi să fiți prieteni şi ostaşi adevăraţi ai împăratului Ceresc, nici de 
vrăji n-aveţi trebuinţă, nici de vreo altă viclenie a diavolului, ci e călcat cu picioarele 
voastre ca o Jivină, ca un țânţar, ca o mică vrabie şi ca o scorpie şi furnică. „Iată, zice, 
vă dau vouă putere să călcaţi peste şerpi şi peste balauri şi peste toată puterea 
vrăjmaşului şi nimic nu vă va vătăma pe vor”. (Luca 10, 19). Pentru aceea, dacă veţi 
voi, atât se micşorează diavolul şi se smereşte, încât se face ca un prunc şi iarăşi, dacă 
voiţi, se face atât de mare asupra voastră, încât răcneşte ca un leu înfricoşat, căutând să 
vă înghită. Drept aceea, prea înțelepţeşte a zis şi Hrisostom despre aceasta: „Călcarea lui 
au făcut-o picioarele noastre, dacă voim. Deci, vezi cât râs, câtă ticăloşie, că, deşi am 
luat puterea de a-l călca, îl vedem totuşi stând asupra capului nostru, cum se face 
aceasta? Aceasta se face de la noi, că dacă noi voim, el se face mare; iar dacă nu voim, 
se face mic. Deci dacă vom lua aminte de noi şi împreună cu împăratul nostru de vom 
fi, se face mic şi de la un copil mic ce vitejie va veni către noi? Însă când ne depărtăm 
de El (de împăratul Hristos), atunci el mult înfricoşează şi răcneşte scrâşnind din dinți, 
fiindcă ne-a găsit pe noi pustii de legătura cu Dumnezeu” (Cuvânt 6, la cea către 
Filipeni). 

234. Dracii, numai ceea ce este poruncită lor fac şi nici mai mult, 
nici mai puţin — Fără voia lui Dumnezeu, dracii nu fac rău nici la oameni, 
nici la dobitoace. Dracii nici lui Satana nu se supun fără voia lui Dumnezeu 


Şi ca să închei într-un cuvânt pe toate cele din acest răspuns, fiindcă dracii, 
fraților, nu pot să vă facă vreun rău fără voia şi slobozirea lui Dumnezeu; pentru 
aceasta, ori pentru păcatele voastre, ori pentru ca să vă facă mai lămuriţi, sloboade 
Dumnezeu asupra voastră ispitele. Deci, în deşert vă trudiţi măgulind pe draci cu vrăjile, 
pentru că ei îndată au să facă aceea ce le este poruncită lor de la Dumnezeu, deşi voi îi 
veți îmblânzi sau nu, precum zice Marele Vasile, tâlcuind acel grai al Proorocului Isaia, 
care zice: „Domnul a poruncit neamului înarmat” (Isaia 13, 5); „nu te teme, zice, de cel 
ce bate (adică de diavolul), ci roagă pe Cel ce-i porunceşte (adică pe Dumnezeu); 
înveţe-se slujitorii de idoli, cei ce zic că aduc jertfe dracilor ca să îmblânzească răutatea 
lor. Domnul le-a poruncit şi ori de-i vei îmblânzi, ori de nu, ei vor face cele poruncite, 
iar ca să facă ceva mai mult din cele poruncite este cu neputinţă. Şi nici împuţinează 
războiul, nici adaugă ceva de la ei, ci măsura cea hotărâtă uneltesc fără adăugire” 
(Tâlcuire la Isaia). Ce zic? Nu numai vouă n-au stăpânire dracii să vă pricinuiască 
vreun rău, fără slobozirea lui Dumnezeu, dar nici porcilor şi nici dobitoacelor celor 
necuvântătoare. Şi aceasta este arătată din istoria ce aduce Sf. Evanghelie. Să zic încă 
ceva şi mai mult? Nu numai că diavolul nu poate să vă facă vreun rău vouă, creştinilor, 
fără slobozirea lui Dumnezeu, dar nici ei singuri nu slujesc începătorului lor Satana fără 
voia şi slobozirea lui Dumnezeu şi aceasta o dovedeşte purtătorul de Dumnezeu Maxim 
zicând: „Fără slobozirea lui Dumnezeu, nici înşişi dracii pot a sluji vreodată 
diavolului“. Şi arată aceasta luminat istoria cea despre lov, care scrie că n-a putut cu 
totul desăvârşit diavolul a se apropia de el, fără voia lui Dumnezeu” (cap. 83, din suta a 
Ill-a a celor Teologice, Filocalie). 

Lăsaţi deci, fraţilor, aceste pricinuiri, care vi le pune diavolul ca să-l îmblânziţi 
cu vrăjile şi cu descântecele şi încetaţi de acum înainte de a mai crede că vrăjitorii şi 
dracii au putere să vindece sau că cunosc mai înainte ce aveţi să pătimiţi. Încetaţi de a 
mai crede că sunt noroace bune şi rele, sau zile bune şi rele, sau întâlniri bune şi rele. Ce 
faci, om neînţelegător? Dacă tu întâlneşti călugăriță sau călugăr, zici că este rea ziua 
aceea; iar de vei întâlni vreo curvă sau orb sau şchiop, ghiceşti că este întâlnirea bună. 
O, de necunoştinţa ta! Ascultă ce-ţi zice dumnezeiescul Hrisostom: Că întâlnirea omului 
nu face ziua rea, ci traiul tău în păcate. Deci, când ieşi tu din casa ta, păzeşte-te numai 
de păcat şi nu te teme nici de însuşi diavolul; „că nu întâlnirea omului face ziua să fie 
rea, ci a trăi cineva în păcate. Deci când vei ieşi din casă, una numai să păzeşti, ca să nu 
te întâlnească păcatul (că acesta este care ne răstoarnă) şi fără de acesta, cu nimic nu 
poate a ne vătăma pe noi, diavolul” (Ændr. 21). Om întâlneşti şi ghiceşti? Şi nu 
socoteşti, ticălosule, că diavolul se luptă să te facă a urî şi pe fratele tău care nu ţi-a 
făcut nici un rău? Şi dacă Dumnezeu îți porunceşte să iubeşti şi pe vrăjmaşii tăi, iar tu 
urăşti şi pe cel ce nu ţi-a greşit, pentru ce zici că a fost rea întâlnirea? Şi deci, care 
iertare vei dobândi? 


“ Prin acest cuvânt al dumnezeiescului Maxim, se dezleagă nedumerirea evanghelicului cuvânt pe care l-a 
zis Domnul: „Şi dacă Satana, scoate pe Satana, între sine s-a împerecheat; cum dar va sta împărăţia'lui?" 
(Mat. 12, 26). Deci, Satana pe Satana nu scoate, nici cu totul poate să slujească Satana pe Satana de la sine, 
iar după slobozirea lui Dumnezeu îl scoate pe el şi-i slujeşte lui. Să adaugi şi acestea: căSatana pe Satana nu-l 
ascultă pentru vreun bine; iar ca să facă rău cuiva, dracii unii pe alţii se ascultă şi slujesc, că toţi se unesc la rău 
şi ca să facă rău. Deci scoate Satana pe Satana, după slobozirea lui Dumnezeu întâi şi ăl doilea, ca să facă mai 
mare rău. 

„Vezi om şi cauţi semn şi nu vezi rana cea drăcească cum îţi dă război cu cel ce 
nimic nu te-a nedreptăţit? Şi Dumnezeu adică ne-a poruncit a iubi şi pe vrăjmaşi, iar tu te 
întorci de la cel ce cu nimic nu te-a vătămat, deşi n-ai nici o pâră asupra lui” (Ibidem). 


235. Pentru strigoi 


Încetaţi de a mai crede că sunt stafii (strigoi) şi năluciri în izvoare şi la fântâni, 
noroace şi temelii bune şi „Bau!” (care sperie copiii). Pentru că, cine crede că sunt 
noroace şi călcări cu piciorul bune şi altă năluciri, cade din dogma şi credința 
creştinească, după Anastasie Sinaitul ce zice: „Dacă creştinul va mărturisi noroc, a căzut 
din dogma şi credinţa creştinilor” (Întrebarea 19). Zice însă şi Isaia: „Cei ce gătiţi masă 
dracilor şi puneţi băutură poporului” (Isaia 65, 10). Încetaţi de a mai observa la zborul şi 
glasul păsărilor. Încetaţi de a mai lega pe cei însurați şi de a mai face băieri sau să le cereti 
de la cei ce le fac. Încetaţi de a mai ghici şi de a vă mai duce la ţigănci şi babele rele. 
Încetaţi de a mai junghia dobitoace la temeliile caselor şi a de a mai tămâia stafiile şi de a 
mai ghici prin fireştile mişcări ale membrelor voastre, pentru că toate acestea sunt numai ale 
elinilor, ale închinătorilor de idoli, ale păgânilor care se închină la draci şi nu ale 
creştinilor, care se închină adevăratului Dumnezeu şi Mântuitorului lumii, Hristos. 
Acestea au fost taine şi învățături ale vechii înşelăciuni, cu care înşela diavolul pe oameni 
şi se închinau lui ca la Dumnezeu, iar după ce Fiul lui Dumnezeu a venit în lume şi s-a 
făcut om şi a făcut Apostoli ca să propovăduiască Evanghelia în toată lumea, toate 
acestea s-au stricat şi s-au pierdut şi dimpreună cu ele s-a stins şi diavolul cu toată puterea 
şi stăpânirea lui. 

Deci, creştinilor, nu căutați să mai înnoiţi iarăşi înşelăciunea cea veche pe care a 
stârpit-o Hristos, prin uneltirea feluritelor voastre vrăji. Dar mai cu seamă vă rog, 
fraților, pentru dragostea lui Dumnezeu, să nu credeți niciodată că sunt strigoi şi cum că 
trupurile cele moarte se scoală şi umblă ispitind pe oameni; căci aceasta a fost o 
înşelăciune veche, cu care diavolul amăgea pe mulți oameni să creadă că sufletele celor 
ce mor silite şi cu moarte rea, se fac draci şi dintr-aceasta se îndemnau de draci mulți 
vrăjitori şi descântători de junghiau mulți tineri, cu nădejdea că sufletele lor au să se 
facă demoni şi să le slujească; pentru care înşelăciune, dumnezeiescul Hrisostom a scris 
un cuvânt întreg, care este al Il-lea la Lazăr, în care arată cât este de rea şi foarte 
vătămătoare de suflet această înşelăciune. Nu trebuie uitat că această înşelăciune 
silindu-se diavolul să o înnoiască, îndeamnă şi acum pe unii din creştinii cei nepricepuți 
să scoată din mormânturi oasele oamenilor şi să le taie mărunt, sau să le ardă. O, de 
ticăloasa lor apucătură şi pierzare în care au ajuns creştinii cei de astăzi! 

Fraților creştini, ce amăgiri sunt acestea pe care le aveţi? Ce cugetări nebune şi 
prunceşti sunt acestea în care credeți? Nu vă ruşinaţi cel puţin că v-aţi făcut de batjocură 
şi râs şi ocară dracilor şi la toate neamurile?! Căci şi păgânii vă batjocoresc, că numai 
voi, creştinii, sunteţi care credeţi că se află strigoi şi nimenea din neamuri; încă şi dracii 
vă batjocoresc cu aceste năluciri, ca pe nişte copii necunoscători şi vă despart de 
credința lui Hristos. Deci, toţi înțelepții învățători ai Bisericii lui Hristos vă dovedesc că 
niciodată nu se fac strigoi, nici se află în lume. 

Si fiindcă trupurile cele moarte mai dinainte este cu neputinţă a avea sânge, prin 
urmare, este cu neputinţă şi a se scula din mormânturi ca să vă supere, ci necredința 
voastră, frica şi relele apucături şi încrederea în gândul vostru, acestea sunt pricini de a 
amăgi ochii voştri diavolul, că morţii au sânge şi că ies din morminte. 


48 Crematoriul (arderea cadavrelor) nu e obicei creştinesc, ci prea păgânesc, precum dovedeşte şi 
Arhiereul Irimeu Târgovişteanul, prof. universitar, în cursul: Religiunea arilor primitivi, (vezi „Revista 
cursurilor şi conferinţelor universitare", Anul I, nr. 9-10, p. 20). 

236. Creştinii nu se cade să alerge cu Sf. Icoane 


Lângă acestea, încetaţi, frații mei, şi de a mai purta sfintele icoane pe umeri în 
vremea praznicului şi de a mai alerga încoace şi încolo, ca nişte ieşiţi din minţi şi beţi şi 
îndrăciți, bătând când într-un loc, când într-altul, ghicind oarecare întâmplări ori 
descoperind lucruri ascunse — zice-se —; pentru că aceasta a fost o înşelăciune veche a 
elinilor care ridicau la fel idolii lor pe umeri şi se fățărniceau, ca şi cum idolii cei purtați 
le pricinuiesc atâta greutate, parcă ar fi vii, încât din multa osteneală asudau şi slăbeau, 
despre care înşelăciuni scrie Proorocul Isaia în cap. 46, 1, zicând în batjocură: „Căzut-a 
Vil, zdrobitu-s-a Dagon, făcutu-s-au cele cioplite ale lor ca nişte fiare şi dobitoace. Le 
purtați legate, ca sarcina la cel ostenit, flămând, slab şi neputincios, care nu vor putea să 
scape de la război; iar ei s-au dus robi”. Deci, aceste cuvinte tâlcuindu-le Sf. Chiril al 
Alexandriei zice că râde proorocul de nesimțţitorii idoli ai dracilor, care deşi se arătau că 
îngreunau pe cei care îi țineau, ca şi cum ar fi fost vii (cum am zis mai sus), însă sunt 
atât de neputincioşi, încât în timp de război, nici pe sine nu puteau a se izbăvi, nici pe 
alții, ci se robeau şi ei, precum şi oamenii care se închinau lor. Şi că făţărniciile acestea 
şi ostenelile şi sudorile le făceau cei care purtau idoli, ca să-i laude în plesnetul palmelor 
poporul cel barbar şi femeile cele nebune şi să socotească că sunt în adevăr vii şi cu 
suflet. „La sărbătorile cele vrednice de râs, scoteau afară din capişte idolii şi după ce îi 
luau pe umeri unii din popii idoleşti, umblau pe ulite clătinându-se mult ca nişte beţi sau 
ca şi când ar fi prea încărcaţi; şi dacă undeva osteneau şi voind a încerca, se prefăceau 
ca şi când ar fi apăsaţi de greutate. lar poporul cel barbar şi nebun şi unele din muierile 
cele fără minte lăudau în plesnetul mâinilor neînsuflețita materie (pământ, lemn sau aur) 
văzând-o pe ea prefăcută în bărbat ori femeie şi socotea că în adevăr îi vine marea 
greutate de la idolul cel purtat. Deci, pentru aceasta ia în râs proorocescul cuvânt multa 
nesimţire elinească (a închinării la idoli), prin cele zise şi sfârşeşte zicând că în timpul 
războiului, nici chiar idolii nu pot să se mântuiască, nici pe ei, nici pe voi”. 


237. Pentru ce dracii lucrează prin Sf. Icoane 


Vedeţi, fraţilor, că aceea, a ţine cineva sfintele icoane şi a alerga încoace şi 
încolo ca nişte nebuni, este înşelăciune păgânească a celor de alt neam? Deci, încetaţi 
pentru dragostea lui Dumnezeu de a mai înnoi înşelăciunea cea veche şi moartă a 
elinilor şi de a o mai băga în sfânta vieţuire a creştinilor. Pentru că fățărnicia şi sudoarea 
aceea şi alergările cele fără de rânduială şi larma şi zgomotul celor ce țin sfintele icoane 
nu sunt lucrarea dumnezeiescului Dar sau a sfintelor icoane, departe de una ca aceasta! 
„pentru că Dumnezeu nu este al neaşezării, ci al păcii” (precum zice Ap. Pavel); şi că 
umblarea aceasta fără de rânduială este lucrarea dracilor, precum am zis mai înainte, din 
care cei ce se clatină astfel şi țin icoanele se arată că ghicesc oarecare lucruri, spre 
vătămarea celor ce cred; iar de cele mai multe ori mint prea pe faţă. Şi să nu vă fie de 
mirare dacă şi la sfintele icoane a obrăznicit lucrarea cea drăcească, că aceasta se face 
din multe pricini; a) pentru necredința voastră cea în Hristos şi în Sfinți, pentru care 
Dumnezeu sloboade să se facă acestea; b) pentru defăimarea ce o fac sfintelor icoane; 
fiindcă icoanele se cade să le țină preoții la litanii, cu evlavie şi cu frică şi nu mirenii, 
fără nici o frică şi evlavie; şi c) pentru neruşinarea diavolului, că diavolul este atât de 
neruşinat şi obraznic, încât a îndrăznit nu numai să se apropie de sfintele icoane, ci chiar 
să ia cu sine însuşi Trupul Domnului nostru, care era unit cu Dumnezeirea personal şi 
să-L suie când pe aripa bisericii, când pe muntele înalt. Căci duh subțire fiind demonul, 

atât de subțire lucrare are, încât se uneşte neunit cu cele dumnezeieşti, sfinte şi 
duhovniceşti, fără a o înţelege cu totul nici cei sfințiți, fără desluşirea Darului Duhului 
sfânt. Pentru aceasta se cade ca sfinţiții arhierei să oprească pe creştini de a mai ţine 


sfintele icoane şi de a mai face unele ca acestea, cu certări şi afurisenii °°. 


238. Ce pedepse dă Dumnezeu vrăjitorilor 


Păziţi-vă deci, fraţilor, de această înşelăciune şi de toate celelalte, cu care caută 
dracul a vă despărți de Dumnezeu şi a vă munci. Temeţi-vă de înfricoşatele şi 
groaznicele pedepse cu care se pedepsesc câţi fac vrăji şi câţi aleargă la vrăjitori cerând 
acestea. Că, a) se pedepsesc de Dumnezeu; b) de canoanele Bisericii; şi c) de Legile 
împărăteşti. Deoarece Dumnezeu porunceşte la Ieşire că oricine se va afla făcând vrăji şi 
farmece, să moară; „Pe fermecători să nu-i lăsați să trăiască” (Ieşirea 22, 18); iar la 
Leviticon lămurit porunceşte să se ucidă cu pietre oricare bărbat sau femeie care ar voi 
să se facă bârfitor din pântece şi ghicitor: „Şi bărbatul sau muierea, oricare dintre ei se 
va face descântător sau vrăjitor, cu moarte să se omoare amândoi; cu pietre să-i ucideți, 
vinovaţi sunt” (Lev. 29, 27); şi iarăşi zice: „Sufletul care se va duce la descântători sau 
la vrăjitori, ca să curvească după dânşii, voi pune fața mea asupra sufletului aceluia şi-l 
voi pierde din poporul său” (Lev. 20, 6). 

Şi pentru ce alta a pedepsit Dumnezeu pe împăratul Manase şi l-a legat în 
legături de fier şi lanţuri împăratul Babilonului, luându-l rob în Babilon şi punându-l la 
închisoare, îi da în toată ziua puţină pâine de tărâţe cântărită şi puţină apă măsurată, numai cât 
să trăiască; precum zic dumnezeieştii Apostoli în Aşezământurile lor? (Cart. 2, cap. 
22). Pentru ce alta, zic, a pedepsit aşa pe Manase, fără numai că-şi trecea pe copiii lui prin 
foc şi făcea descântece şi felurite vrăji; căci aşa dovedeşte dumnezeiasca Scriptură: „Şi 
trecea pe fiii săi prin foc şi se descânta, şi se vrăjea şi se fermeca şi au făcut grăitori din 
pântece şi vrăjitori şi au înmulțit a face rău înaintea Domnului, ca să-L întărâte pe EI” (II, 
Paralipomena 33, 6). Pentru ce alta s-a mâniat Dumnezeu asupra împăratului Saul şi l-a 
lăsat să fie ucis de cei de alt neam? Numai că a defăimat pe Dumnezeu şi a chemat 
femeile grăitoare din pântece, urmând ghiciturilor ei. „Şi a zis Saul slugilor sale: căutați 
mie muiere care grăieşte din pântece şi voi merge la ea şi voi cerca prin ea” (I Regi 28, 
7). Pentru ce alta s-a întărâtat asupra împăratului Ohozia? Numai că a trimis să întrebe pe 
ghicitoarea Accaron, cum am zis mai înainte. 

Şi de ce zic eu numai o parte? Mulţime multă de oameni mari şi slăviţi s-au dat la 
foamete, la junghieri, robii şi pierderi, din pricina vrăjitorilor. Aşa, Dumnezeu cu foamete 
şi moarte a pedepsit pe mincinoşii ghicitori şi vrăjitori care erau în Ierusalim şi pe toți cei 
ce luau aminte la ghiciturile lor şi la cuvinte. 

„Minciuni proorocesc întru numele meu proorocii... că vedenii mincinoase şi 
vrăji şi descântaturi şi voile inimilor sale proorocesc ei vouă. Pentru aceea, aşa zice 
Domnul... cu boală de moarte vor muri şi cu foamete se vor topi proorocii şi poporul 
căruia îi proorocesc ei va fi lepădat în ulițele Ierusalimului de fața săbiei şi a foametei şi 
nu va fi cine să-i îngroape pe ei” (Ieremia 14, 14). Aşa, Ierusalimul, împărăteasca cetate 
mult iubită de Dumnezeu, s-a pierdut şi s-a stricat, pentru vrăjile cele de multe feluri şi 
farmecele ce unelteau locuitorii ei. Pentru aceasta a zis Solomon: „Că pe locuitorii cei 
de demult ai sfântului tău pământ ai urât, pentru că făceau lucruri vrăjmăşeşti de 
fermecături şi jertfe necurate” (Int. 12, 3). Aşa, cea dintâi cetate a Ninivei s-a pierdut şi 
ea dimpreună cu locuitorii ei, pentru vrăjile ce lucrau, precum zice Naum: O! cetate a 


® Vezi şi în tom. 3, al lui Iosif Vrienni, p. 121, cum acest înţelept dascăl defaimă acest fel de rânduială a 
sfintelor icoane, din cuvânt în cuvânt zicând aşa mai la toate neorânduielile creştinilor celor de atunci: 
„Că mişcând (zic ei) fără rânduială icoane, ca şi când ar ghici pe cele viitoare prin mişcările lor”. 

sângiurilor... vesela povăţuitoare a farmecelor, care vinde neamurile cu curvia sa şi 
popoarele cu fermecătoriile sale” (Naum 3, 1). 

Aşa, marea cetate a Babilonului, degrabă s-a pedepsit cu nerodire de fii şi 
văduvie, şi pierzare, pentru vrăjitorii cei mulţi ce-i avea şi pentru vrăjile care le uneltea, 
precum zice Isaia: „Fata Babilonului... acum fără de veste vor veni peste tine aceste 
două într-o zi şi văduvia, şi sărăcia fără de veste vor veni asupra ta, pentru fermecătoria 
ta, pentru vrăjitoriile tale cele multe foarte... şi fără de veste va veni asupra ta pieire şi 
nu vei şti” (Isaia 47, 1-9). 


239. La ce pedepse supun canoanele pe vrăjitori 


Deci, unele ca acestea sunt pedepsele pe care le dă Dumnezeu vrăjitorilor şi 
celor ce aleargă la vrăjitori; iar canoanele sfintelor sinoade şi ale dumnezeieştilor Părinți 
supun la diferite certări pe cei ce uneltesc vrăjitorii. Că Sf. Sinod al 6-lea, în Canonul 61 
al lui, şase ani canoniseşte a se depărta de dumnezeieştile Taine cei ce se dau pe sine la 
ghicitori, cu scop ca să afle de la ei cele ascunse. De asemenea, canoniseşte şi pe cei ce 
spun norocul (ursita) oamenilor şi pe izgonitorii de nori, pe vrăjitori, pe cei ce fac băieri 
sau le poartă, iar dacă ei nu încetează de la aceste vrăji, ci rămân în răutatea lor, 
porunceşte a-i despărți cu totul şi a-i alunga de la Biserica lui Hristos şi din adunarea 
creştinilor. Şi acest sfânt şi ecumenic Sinod afuriseşte pe mirenii care aprind focuri în zi 
întâi a lunii” şi sar prin foc, iar pe cei sfinţiţi îi cateriseşte în al 65-lea Canon al său. Iar 
Sf. Sinod localnic din Ancira cinci ani canoniseşte, în Canonul 24, pe creştinii care aduc 
vrăjitori în casele lor, ca să afle vrăjile cele făcute lor de către alţii. Sf. Sinod localnic 
din Laodiceea scoate afară din Biserica lui Hristos pe cei ce poartă băieri, în Canonul 36 
al lui, iar Marele Vasile, în Canonul 65 al său, pe descântători şi fermecători îi 
canoniseşte ca pe nişte ucigaşi de bunăvoie, ori 20 de ani să se depărteze de Sf. Taine; 
aşa şi pe cei ce se dau pe sine la vrăjitori, acelaşi Canon 72. 

Dumnezeiescul Grigorie de Nyssa, în al 3-lea Canon al său, pe cei ce se duc la 
ghicitori pentru defăimarea şi lepădarea credinței lui Hristos îi canoniseşte ca pe cei ce 
se leapădă de Hristos de bunăvoie, adică să nu se împărtăşească în toată viaţa lor, iar pe 
cei ce pentru vreo nevoie şi silă a lor, din slăbiciunea sufletului, s-au dus la vrăjitori, îi 
canoniseşte ca pe cei ce s-au lepădat de Hristos, cu schingiuiri şi cu necazuri, adică 9 
ani; iar cei ce sunt sfinţiți nu se cade să fie vrăjitori şi descântători, sau matematicieni şi 
cititori de stele, sau să facă băieri, după Canonul 36, cel din Laodiceea. Şi câţi din cei 
sfințiți uneltesc de acestea, îndată se caterisesc, după Zonara şi Valsamon. 

Tot aşa se cade a se caterisi şi acei preoţi care citesc Solomonia sau hârtia ce se 
numeşte „Gialus” (Samca)?! şi cu lumânări de smoală afurisesc pe oameni în munti, 
după cum am zis mai înainte. Zice însă şi Matei Vlastar că de multe ori s-au caterisit 
preoți, pentru că au dat pâine din Joia cea Mare la unii să mănânce, ca să-i descopere 
dacă ei au furat oarecare lucruri ce s-ar fi pierdut, fiindcă nu puteau să înghită cu 
înlesnire pâinea. Şi altul, iar preot, fiindcă a întrebat pe oarecine o întrebare cu Sf. 
Evanghelie ce o avea legată în lemn şi se învârtea împrejur, îndată s-a caterisit (precum 
sunt şi cei ce fac vrajă cu cheia bisericii în Psaltire şi citesc Psalmul 49, să se 
caterisească), (litera M); iar câți pârlesc sau ard oasele morților socotindu-le pe acestea 
strigoi, ca nişte ucigaşi se pedepsesc. Iar câte femei fac farmece, ca să tragă bărbaţii la 


5 Alţii aprind focuri la sfinţii 40 de mucenici (9 martie) şi atârnă ceva roşu la casele lor şi aceasta este tot 
o vrajă. 

5l În unele locuri din România, acestui nume drăcesc „Samca” îi mai zic şi “Avestiţa”, adică strigoaică, 
numită şi „Aripa satanei”, în care cu cea mai din urmă „îşelăciune drăcească cred că sugrumă pe prunci în 
pântecele mamelor sau îndată după naştere; şi aceasta este o vrajă prea blestemată (Vezi Dicţionarul 
Săineanu, lit. A) (nota trad.). 

dragoste, ca nişte ucigătoare se pedepsesc de Canonul 8 al Marelui Vasile, adică 20 de 
ani să nu se împărtăşească. lar Sf. loan Postnicul zice în Canonul 32, câți bărbaţi sau 
femei sunt vrăjitori sau ghicitori şi fac băieri şi descântă, trei ani să nu se împărtăşească 
şi după ceasul al 9-lea să mănânce pâine uscată şi numai o dată pe zi, încât numai ca să 
trăiască şi să facă şi 250 de metanii în fiecare zi. 


240. Ce pedepse dau legile împărăteşti vrăjitorilor 


Dar legile cele politiceşti şi împărăteşti, cu felurite pedepse osândesc pe vrăjitori 
şi ghicitori. Căci, Neareaua 65, a lui Leon Înțeleptul, poruncește că, oricine s-ar afla cu 
desăvârşire făcând vrăji, ori pentru vindecarea bolilor trupeşti, ori pentru a împiedeca 
vătămarea roadelor, să se pedepsească cu cea mai de pe urmă osândă şi să primească 
pedeapsa care o iau revoluționarii asupra împăratului; iar cart. 47, titl. 10, aşez. 15 zice că, 
cine va face farmece ca să înnebunească pe cineva, să sufere pedeapsa legii pentru 
înjurături, iar cart. 49, titl. 8, aşez. 2 porunceşte să se pedepsească ca un ucigaş cel ce 
face acest fel de vrajă otrăvitoare, ca să ucidă, sau cel ce o are, sau şi cel care o vinde. lar 
câți bărbaţi ori femei fac farmece ca să tragă pe cineva la dragostea lor, să se izgonească 
şi averile lor să rămână sub stăpânirea împărătească. Asemenea şi legile poruncesc că, cel 
ce face vrăji cu jertfe să se ucidă cu sabia, iar cel ce va ruga pe vrăjitori sau le va plăti 
ca să vrăjească să se izgonească şi averile lor să le împartă sătenii. Cei ce dau băieri să se 
izgonească şi averile lor să le ia sătenii; câți pentru vătămarea oamenilor cheamă pe draci 
să se pedepsească cu tăierea capului. Cine va da cu vicleşug otravă, în loc de doctorie şi 
va muri cel ce a luat-o, ca un ucigaş se pedepseşte; tot aşa şi cel ce va da farmece cu 
obrăznicie. 

Nu se cade a întreba cineva pe ghicitori, pentru că ghicitori şi vrăjitorii se pedepsesc 
cu tăierea capului. Vezi şi la Legea lui Fotie, titl. 9, cap. 25. Asemenea şi la Vlastar, litera 
M; iar cartea 18, a legii, titlul I, aşez. 35 poruncește să se strice şi să se ardă de judecătorul 
locului toate cărțile cele vrăjitoreşti şi de semne, după cum este: Solomonia, hârtia lui Gialus 
(Samca), Vrondologia (cuvântările de tunete), Astropologia (cuvântări de trăsnete), 
Calendele, Seismologiile, Povestirile de neamuri şi Astrologiile; precum la Efes, vrăjitorii cei 
ce au crezut în Hristos au ars cărţile lor cele vrăjitoreşti, al căror preţ costa cincizeci de mii de 
arginți „şi mulţi din cei ce făcuseră vrăjile, aducând cărțile, le ardeau înaintea tuturor şi 
au socotit preţurile lor şi au aflat cincizeci de mii de arginți” (Fapte 19, 19). Scrie încă şi 
dumnezeiescul Hrisostom că atunci era de douăzeci de ani, copilandru, când au venit nişte 
soldați în cetatea Antiohiei, cerând cărțile vrăjitorilor, iar un vrăjitor, având o carte 
vrăjitorească, s-a temut şi a aruncat-o în râu, pentru aceea l-au prins pe el ostaşii şi l-au 
legat şi legat îl purtau prin cetate. lar Hrisostom şi un altul, preumblându-se aproape de 
râu, găsind cartea şi luând-o în mâini, îndată ce au văzut că are vrăjitorii, au aruncat-o iarăşi 
în râu şi au pierdut-o (Omilia 35, la Fapte). 

Aţi văzut, creştinilor, înfricoşatele pedepse şi morţi cu care pedepseşte Dumnezeu 
pe vrăjitori şi pe ţigănci? Aţi văzut înfricoşatele afurisenii şi certări pe care le dau 
canoanele Sfintelor Sinoade ecumenice, cele localnice şi Sfinţii cei de pe alocurea, asupra 
vrăjitorilor, ghicitorilor şi fermecătorilor? Aţi auzit cât de aspru pedepsesc legile cele drepte 
ale împăraţilor pe toți cei ce uneltesc vrăjitorii? Deci, temeţi-vă de aceste pedepse şi 
afurisenii şi certări şi încetaţi de la vrăjitorii şi descântece, de la ghicituri şi legături şi de la 
orice fel de vrăjitorie şi iscodire a lucrurilor. Pocăiţi-vă de vrăjile, băierile şi legănile ce 
ați uneltit până acum, cu o adevărată şi înfrântă pocăință; ca prin pocăința aceasta şi 
depărtarea să aflați milă de la Dumnezeu; precum şi împăratul acela Manase — despre 
care am zis mai înainte. Cel ce făcea multe feluri de vrăji mai înainte şi robit fiind în 
Babilon, mai pe urmă fiindcă s-a pocăit, a aflat milă de la Dumnezeu şi scăpând din 

închisoare şi din robie, a venit în cea mai dinainte slavă a împărăției lui, precum este 


scris: „Şi s-a rugat Manase către Dumnezeu şi l-a auzit pe el şi a ascultat strigarea lui şi l-a 
întors pe el în Ierusalim la împărăția lui” (2 Par. 33, 13). 


241. Ce se cade a face creştinii, ca să se păzească de vrăjitori 


Însă, ca să fiți păziţi de vrăji şi de lucrarea dracilor şi a vrăjitorilor, să aveţi toți, 
mici şi mari, bărbaţi şi femei, cinstita CRUCE, ori de lemn, ori de aramă, ori de altă 
materie, atârnată la gâtul vostru, că, după cum citim în Viaţa Sfinților cinci Mucenici, şi 
creştinii din vechime, toți aveau cruce la gâtul lor. Pentru aceasta, apostoleşte, acel 
Pangratie Episcopul Tavromeniei, pe câţi 1-a botezat creştini, le da şi o cruce de cedru; 
că foarte se tem diavolul şi dracii lui de chipul cinstitei cruci şi fug de acolo când o văd, 
după cum şi înşişi dracii au mărturisit. Căci, fiind întrebaţi ei oarecând de Sfântul loan 
Vostrimul — care are stăpânire asupra necuratelor duhuri — de care lucruri ale 
creştinilor se tem dracii mai mult? Au răspuns că se tem de trei lucruri: De crucea ce o 
poartă creştinii la gât, de Sfântul Botez şi de Dumnezeiasca Impărtăşire; precum aceasta 
se vede în culegerile cele scrise cu mâna, pe care le-a făcut loan al Antiohiei. Pentru 
aceasta este mare pază şi când îşi fac creştinii cruce totdeauna când beau apă şi când 
încep să facă vreo slujbă sau meşteşug, după cum le porunceşte dumnezeiescul Chiril al 
Ierusalimului. 

Deci, mare armă şi săgeată asupra diavolului este să aibă creştinii în casa lor 
Sfânta Evanghelie, fiindcă zice Hrisostom că la casa unde este Evanghelia, acolo nu se 
vâră diavolul. „Dacă în casa în care este Evanghelia aşezată, nu va îndrăzni diavolul a se 
apropia, cu mult mai mult în sufletul celui care va ţine întru sine totdeauna aceste 
cugetări evangheliceşti, nu se va apropia niciodată, nici se vor scula asupra lui dracii, 
nici păcat firesc” (Omilia 32, la cea de la loan). lar creştinii cei de odinioară aveau şi de 
gâtul lor atârnată o mică Sfântă Evanghelie, spre păzirea lor şi mai ales femeile şi copiii, 
precum mărturiseşte acest Hrisostom, zicând: „Nu vezi cum femeile şi copiii cei mici, 
pentru marea lor păzire, atârnau Evanghelia la gât şi pretutindenea o purtau cu sine 
oriunde mergeau?” (Andr. 19). Însă, mulţi şi astăzi poartă cu sine o mică Sfântă 
Evanghelie. lar cei însuraţi, ca să nu se teamă de legat când se cunună, se cade a se 
mărturisi mai înainte de nuntă, să postească trei zile şi să se cunune făcându-se liturghia 
şi aşa să se împărtăşească cu dumnezeieştile Taine, după cum am zis pe larg pentru 
aceasta în Cuvânt 3, al acestei cărți. lar unii zic că este păzitor legăturii şi a ţine cu sine 
acel tropar scris, al Cincizecimii, ce zice: „Dezleagă legăturile şi astâmpără văpaia, 
chipul cel în trei străluciri al dumnezeieştii Stăpânii ş.c.l.”; şi mai înainte de toate, se 
cade a avea cei însuraţi credinţă întărită şi neîndoită în Dumnezeu, cei ce voiesc a risipi 
lucrările dracului. Iar dacă pentru împuţinarea credinţei, unora din creştini le arată dracii 
oarecare năluciri: la unii din oameni, la morminte, la alții în case sau în alte locuri, acolo 
se cuvine a chema preot să facă sfințirea apei şi să stropească locul şi prin 
dumnezeiescul Dar, se risipeşte lucrarea dracilor. lar mai cu deosebire când vreun 
creştin voieşte a zidi casă ori moară ori voieşte a face caic sau corabie, să cheme preotul 
să facă sfințirea apei şi să citească şi rugăciunea cea din Evhologiu (Molitfelnic), la 
temelia casei şi pe carină şi atunci să se zidească casa şi să se facă caicul etc... 


242. Vrăjitorii se lipsesc de împărăţia cerurilor şi se aruncă în munci 
Iar ca să nu se prea lungească cuvântul acesta, scurtez cuvintele cele multe, în 


puţine şi zic: Fraților creştini, faceți depărtare drăceştilor şi vrăjitoreştilor lucruri, pentru 
că cine întrebuinţează farmece şi vrăji, acesta nu numai în această viaţă ia înfricoşatele 

pedepse ale lui Dumnezeu, înfiorătoarele afurisenii ale sfintelor sinoade şi asprele 
pedepse ale împărăteştilor legi, cum am zis mai sus; dar încă şi în cealaltă viaţă se 
izgoneşte din cereştile şi veşnicile bunătăţi şi cu totul desăvârşit n-are loc întru 
împărăția cerurilor. Cine adeverează aceasta? Arătătorul de cele cereşti, Pavel, zicând: 
„lar faptele trupului arătate sunt, care sunt acestea: slujba idolilor, fermecătoriile... care 
mai înainte le spun vouă, precum am mai spus, că cei ce fac unele ca acestea împărăţia 
lui Dumnezeu nu o vor moşteni” (Galateni 5, 19). 

Deci, afară din împărăţia cerurilor, voi, vrăjitorilor, afară, descântătorilor, afară, 
ghicitorilor, afară, cei ce legați pe cei însuraţi, afară, cei ce credeţi şi ardeți — strigoii şi 
moroii — afară, voi, cei ce căutaţi ajutor de la vrăjitori, ca să câştigaţi judecata ce o 
aveţi, afară, cei ce faceţi băieri, afară, baborniţele cele rele, afară, cei ce chemaţi la 
boală pe vrăjitori, vrăjitoare şi ţigănci, afară, cei ce întrebuințează vrăjile, afară şi cei ce 
alergați la vrăjitori. Afară toți, afară, pentru că nu sunteţi vrednici să moşteniți veşnicele 
bunătăți. Nu sunteți vrednici să mâncaţi din pomul vieţii, să beţi din apa cea fără de 
moarte, să intraţi în Ierusalimul cel ceresc, cetatea celor feriți şi să vă bucuraţi veşnic. 
Aşa vă strigă şi vă izgoneşte din Rai şi din însuşi împărăția lui Dumnezeu, prin sfințitul 
Apocalips. „Fericiţi cei ce fac poruncile lui, ca să fie stăpânirea lor peste lemnul vieții şi 
pe porţi să intre în cetate. Iar afară, câinii şi fermecătorii” (Apocalipsa 22, 14). Şi unde 
vă izgoneşte ca să vă duceţi să locuiţi totdeauna? Vai, în locul cel de muncă, în focul cel 
veşnic, în iezerul cel ce arde cu foc şi clocoteşte şi este amestecat cu piatră pucioasă, 
care este a doua veşnică moarte şi a vă munci împreună cu toți necredincioşii, păgânii şi 
slujitorii de idoli. „Cel ce va birui va moşteni toate; şi Eu voi fi lui Dumnezeu şi el va fi 
Mie fiu; iar celor fricoşi şi necredincioşi... şi fermecători şi închinători de idoli şi tuturor 
celor mincinoşi, partea lor în iezerul cel ce arde cu foc şi cu piatră pucioasă; care este 
moartea cea de a doua” (Apocal. 21, 7). O, nemângâiată şi rea întâmplare! O, nenorocire 
veşnică a ticăloşilor vrăjitori şi vrăjitoare! 


243. Vrăjitorii, mai rău se vor osândi decât cei necredincioşi 


Să zic încă şi mai înfricoşate? Vrăjitorii şi vrăjitoarele şi toţi cei ce cheamă pe 
vrăjitori şi vrăjitoare, nu numai că vor lua aceeaşi muncă cu cei necredincioşi şi cu 
slujitorii de idoli, ci vor lua încă mai mare muncă şi mai dedesubt decât închinătorii de 
idoli se vor osândi. Pentru ce? Fiindcă închinătorii de idoli şi necredincioşii n-au crezut 
în Hristos, nici s-au botezat în numele Sfintei Treimi, ci după cum din început s-au 
născut în păgânătate, aşa au şi murit. Iar creştinii, fiind drept slăvitori credincioşi din 
început, botezați şi fii ai lui Dumnezeu după Dar, hrăniți cu cinstitul Trup al Domnului 
şi adăpaţi cu însuşi Sângele Lui; pe urmă au defăimat şi lepădat credința, Botezul, 
Tainele, punerea de fii a lui Dumnezeu şi s-au lepădat de Dumnezeu şi de Hristos şi au 
alergat la draci şi s-au făcut vrăjitori chemând pe vrăjitori şi vrăjitoare. Şi că sunt 
tăgăduitori credinței şi vânzători bunei cinstiri vrăjitorii şi toți cei ce aleargă la vrăjitori, 
aceasta o dovedește dumnezeiescul Hrisostom în cuvintele cele de mai sus zise ale lui. 
Mărturiseşte încă şi cel al Nyssei, dumnezeiescul Grigorie, în al 3-lea Canon al său, că 
şi această lepădare a credinţei este mai rea decât închinarea de idoli şi este arătată întâi 
de Sfânta Scriptură, că zice Solomon: „Judecată cumplită va fi celor mai mari” (Înţ. 6, 
5). Şi al doilea, din viața Marelui Macarie; căci acest cuvios, întâlnind în cale o căpățână 
de mort a unui popă idolesc, a întrebat-o dacă mai dedesubt decât închinătorii de idoli şi 
decât necredincioşii, se află alţii care se muncesc; iar căpăţână i-a răspuns lui că sunt 
acei care fiind credincioşi creştini mai înainte, mai pe urmă au lepădat credința şi 
pravoslavia. Şi i-a zis ei bătrânul: „Este altă muncă mai rea?” I-a răspuns lui căpățâna: 
„Mai mare muncă este dedesubtul nostru.” Şi iar a întrebat-o bătrânul: „Dar cine este 
acolo?” I-a răspuns lui căpăţâna: „Noi, ca cei ce nu am cunoscut pe Dumnezeu, măcar 
puţin suntem miluiți; iar cei ce au cunoscut pe Dumnezeu şi s-au lepădat de El şi nu au 

făcut voia Lui, dedesubtul nostru sunt şi mai rău se muncesc. Şi luând bătrânul 
căpăţâna, a îngropat-o”. (Pateric, p. 145). O, ticăloşi vrăjitori! O, ticăloase ghicitoare! şi 
nu era mai bine să nu vă fi născut în lume deloc, decât că v-aţi născut şi apoi să luați 
după moarte acest fel de muncă, mai grea decât închinătorii de idoli? 


244. Incheiere — Hristos va ferici la judecată 
pe cei care n-au primit pe vrăjitori 


Sfârşesc pecetluind acest cuvânt de faţă cu spusele dumnezeiescului Hrisostom 
şi ale Marelui Vasile şi vă zic că: dacă voi, creştinii, nu numai că nu veţi unelti vreo 
vrajă, ci desăvârşit nu veți chema vrăjitori şi vrăjitoare să vă descânte sau să vă dea 
băieri la bolile voastre, ori să alergaţi la ei ca să vă arate oarecare lucruri, sau să vă ajute 
la vreo nevoie. Dacă, zic, vă veţi păzi de acestea, să ştiţi că în ziua Judecăţii are să vă ia 
Hristos pe fiecare de mână şi are să vă pună înaintea priveliştii aceleia a toată lumea, a 
îngerilor, a Arhanghelilor şi a tuturor celor din veac oameni sfinți. Şi are să zică: — 
Acest om, bolnăvindu-se oarecând şi de vreme ce toţi îl îndemnau să cheme vrăjitori şi 
vrăjitoare spre a-i descânta ca să-l facă sănătos din boală; el însă, pentru numele Meu şi 
pentru frica Mea, nu s-a dus ca să facă acest lucru, ci a judecat mai bine să moară, decât 
să se lepede de dragostea Mea. Aşa o adeverează aurita gură a lui loan: „înţelege cât de 
mare cunună vei lua acolo, când de față vor fi îngerii şi toți Arhanghelii; atunci 
apropiindu-se Hristos şi luându-te de mână, te va purta înlăuntrul priveliştii aceleia şi în 
auzul tuturor va zice: acest om, prinzându-se de friguri oarecând şi mulți sfătuindu-l a se 
izbăvi de boală, pentru numele Meu şi evlavia cea către Mine, ca să nu se poticnească în 
ceva, a îmbrâncit şi a înfruntat pe cei ce se făgăduiau lui să-l vindece cu chipul acela — 
vrăjitoresc — şi a ales mai bine a muri în boală, decât să vândă cinstea cea către Mine” 
(Cuvânt 5, asupra iudeilor)” 


52 Însemnăm aici această înfricoşată şi vrednică de cuvânt povestire ce o găsim în istoriile cele vechi, din 
care învăţăm două lucruri: întâi, toţi câţi sunt vrăjitori şi slujesc diavolului se lipsesc şi de această viaţă, şi 
de cea viitoare şi împreună cu trupurile se duc în muncă. Şi al doilea, câţi vor sta întăriți în credința lui 
Hristos şi nu se vor închina diavolului, nici vor unelti vrăji, aceştia se fac desăvârşiţi prieteni lui Hristos şi 
El datoreşte a le răsplăti lor, şi în viaţa aceasta, şi în cea viitoare; iar istoria este aceasta: În Constantinopol 
era un tânăr evlavios, scriitor al unui boier vrăjitor, însă fără să ştie tânărul că stăpânul lui era vrăjitor. Deci, 
într-una din zile, după apusul soarelui, încălecând boierul pe cal şi poruncind tânărului să-i urmeze, a ieşit 
afară pe poarta cetăţii şi mergând până ce s-a întunecat, au ajuns la un câmp şi aici văd un palat mare. Se 
coboară boierul de pe cal şi îndată venind cineva de la palatul acela, a ţinut calul, iar boierul a intrat în palat, 
urmându-i însă şi tânărul. Aici văd pe unul mare ca un ofiţer, ce şedea pe tron înalt, înconjurat de mulţi 
slujitori. Îndată deci, acel ofiţer a poruncit şi au adus alt jeţ şi a şezut pe el boierul, iar tânărul sta dinapoia 
jeţului stăpânului său. Atunci a început acel părut ofiţer să întrebe pe boier prieteneşte, cum petrece? Boierul a 
răspuns că-i foarte mulţumeşte pentru facerile de bine ce i-a dăruit, că-l fericeşte şi-l slăveşte, iar tânărul auzind 
acestea, a cunoscut că ofițerul acela era Satana împreună cu slujitorii lui draci şi că stăpânul lui era vrăjitor. 
După vorbire, a întrebat Satana: dar acest tânăr ce stă înapoia ta, cine este? Răspuns-a vrăjitorul şi a zis: Şi 
acesta robul tău este, stăpâne al meu. Atunci întreabă Satana pe însuşi tânărul şi-i zice: Robul meu eşti, 
tânărule? lar binecuvântatul acela făcând semnul cinstitei Cruci, a răspuns cu vitejie şi fără frică: Rob sunt al 
Tatălui, al Fiului şi al Sfântului Duh şi dimpreună cu cuvântul nevăzute s-au făcut îndată şi palaturile, şi 
jeţurile, şi Satana, şi slugile lui, şi însuşi boierul acela, stăpânul său. Căci răpindu-l pe el prietenii lui draci 
dimpreună cu trupul, l-au coborât în focul muncilor, şi numai singur tânărul s-a aflat în câmpul acela. 
Întorcându-se deci în cetate şi întrebat fiind ce s-a făcut stăpânul său, a răspuns: Că s-a coborât împreună cu 
trupul de viu în iad. După câteva zile, s-a alăturat acel tânăr la un eparh al împăratului şi s-a făcut şi el 
scriitor, iar eparhul, fiindcă era foarte evlavios şi temător de Dumnezeu, avea obicei în fiecare seară — 
după ce isprăvea împărăteştile slujbe — de citea vecernia în paraclisul ce-l avea în casa lui. Deci într-una din 
zile, cântând vecernia eparhul împreună cu scriitorul său, eparhul căuta cu evlavie la icoana Stăpânului Hristos 
şi, o, minune! Vede sfânta icoană că avea ochii căutând spre scriitor. Aceasta văzând, cheamă pe scriitor la 
locul în care sta el, iar el s-a dus la locul unde sta scriitorul. Şi aici iarăşi vede pe Stăpânul Hristos, că întorcea 
ochii lui şi căuta spre tânăr neclintit. Atunci umilindu-se cu inima eparhul şi mirându-se de acea minune, cade 

245. Câtă ocară au să pricinuiască lui Hristos la judecată 
cei ce au chemat vrăjitori 


Iar dacă vă veţi copleşi de boală şi dorind să vieţuiţi, veți defăima pe Hristos şi 
pe Sfinţii Lui şi lepădându-vă credinţa şi buna cinstire, veți alerga la draci, la vrăjitori şi 
vrăjitoare ca să vă vindece sau alt ajutor să vă facă, să ştiţi că în ziua Judecăţii, înaintea 
a toată mulțimea îngerilor şi a oamenilor, aveţi să vă faceţi laudă diavolului, iar ruşine şi 
ocară lui Hristos. Căci atunci, diavolul are să se laude înaintea Domnului şi să zică: lată 
aceşti creştini pentru o mică boală ce le-a urmat şi pentru o mică trebuinţă ce aveau, s- 
au lepădat de Tine şi de credinţa şi dragostea Ta; aceştia pe care i-ai făcut şi zidit şi 
pentru care ai răbdat moarte, ei au alergat şi au venit la mine şi la ajutorul meu, eu care 
nici nu i-am zidit, nici moarte pentru ei nu am luat, totuşi ei au ales mai mult dragostea mea 
decât pe a Ta. Aşa o adeverează arătătorul de cele cereşti, Vasile: „Cel ce acum ne 
amăgeşte pe noi şi cu mireneştile momeli şi cu toată meşteşugirea se sileşte a ne pricinui 
uitare de Făcătorul nostru de bine, Dumnezeu, spre stricarea sufletelor noastre. Sărind în 
mijlocul nostru atunci şi ocărând, se va arăta cu mustrare asupra Domnului, spre 
defăimarea noastră lăudându-se cu îndărătnicia nesupunerii şi despărțirii noastre, cu 
pricină că nici nu ne-a zidit, nici a murit pentru noi, însă ne are pe noi că am urmat lui 
cu nesupunere şi trândăvie la poruncile lui Dumnezeu” (Hotarul pe larg, al 2-lea). 
O, rea întâmplare! O, rea nenorocire pe care o veţi pătimi, fraților! Căci această ocară şi 
această laudă ce are să o facă diavolul atunci asupra Stăpânului Hristos pentru voi, este 
mai cumplită asupra voastră decât focul cel veşnic, decât întunericul cel mai din afară şi 
decât scrâşnirea dinţilor. Este mai grea vouă decât tot tartarul, decât toți viermii cei 
neadormiţi şi decât toate neluminatele şi înfricoşatele locuri ale iadului. Într-un cuvânt 
sunt mai grele decât toate muncile împreună, care au să vă muncească veşnic; aşa 
urmând, o zice acest mare Vasile: „Această ocară asupra Domnului şi această laudă a 
vrăjmaşului, mai grea se pare mie decât toate muncile Gheenei. 

Adică, a ne face vrăjmaşului pricină de laudă şi înălțare asupra lui Hristos, asupra 
Celui ce a murit pentru noi şi a înviat” (Ibidem). Şi ca să nu o pătimiţi, fraților, păziți-vă 
pentru dragostea lui Dumnezeu şi pentru mântuirea sufletelor voastre de a mai 
întrebuința vreun fel de vrăjitorie sau de a mai alerga la vrăjitori şi vrăjitoare, ci la toate 
nevoile şi întâmplările voastre, alergaţi la ajutorul lui Dumnezeu, la sprijinirea 
Născătoarei de Dumnezeu şi la mijlocirile Sfinţilor; ca şi de bolile şi nevoile voastre să 
vă vindecaţi şi din veşnicele munci să vă izbăviţi şi împărăției cerurilor să vă 
învredniciţi, căreia noi toți să ne învrednicim, cu Darul lui Hristos. Amin. 


cu faţa la pământ înaintea sfintei icoane, cu lacrimi zicând: Pentru ce, Doamne, întorci Faţa Ta de către mine? 
Eu îndrăznesc să zic, căci câte averi mi-ai dăruit, le econmisesc după voia Ta şi altele asemenea. Atunci, o, 
minunile tale, Hristoase împărate! Aude glas ieşind din icoana Stăpânului Hristos şi zicând: Da, şi ţie îţi 
mulțumesc, căci câte ţi-am dăruit, după voia Mea le economiseşti; însă acestuia sunt dator pentru că, în 
primejdia vieții aflându-se, el nu s-a lepădat de mine, ci fără frică a mărturisit numele Meu şi a ruşinat pe 
vrăjmaşii mei făcându-i nevăzuţi. 

CUVÂNT X 


Care cuprinde: a) Că nu se cade creştinilor a pricinui sminteală unul altuia; 
b) care sminteală se cuvine a o defăima; şi 
c) că nu se cade a se sminti cineva cu uşurinţă 


PRECUVÂNTARE 


De cât de mare va fi plata, binecuvântaţilor creştini, acelora care îndreptează pe 
fraţii lor, tot atât vor lua mare osândă cei ce smintesc pe alții. Căci, precum cel ce 
întoarce pe păcătos din calea lui cea rătăcită a păcatului în care umblă, nu numai că 
izbăveşte sufletul fratelui său de moartea cea înțelegătoare, dar îşi acoperă şi mulțimea 
păcatelor sale; precum zice Iacov, fratele lui Dumnezeu: „de se va rătăci cineva între voi 
de la adevăr şi îl va întoarce cineva pe el; să ştie că cela ce a întors pe păcătos de la 
rătăcirea căii lui, va mântui suflet din moarte şi va acoperi mulțime de păcate” (Iacob 5, 
19). Aşa, dimpotrivă, şi cel ce va pricinui sminteală fratelui său şi din pricina smintelii îl 
va face să greşească, acesta nu numai că omoară sufletul fratelui său, dar se face şi 
pricinuitor de a rămâne neiertate păcatele sale. Pentru aceea, pe de o parte, Marele 
Vasile îndemnându-se din aceasta, ca pe nişte omorâtori şi ucigaşi de oameni osândeşte 
pe cei ce pricinuiesc sminteală fraților lor, că nu numai cu inima lor cugetă gânduri 
contra voinţei lui Dumnezeu, dar încă îndrăznesc şi cu fapta a le lucra pe față spre 
sminteala altora, că zice: „Toată cugetarea care e contra voinţei lui Dumnezeu, aceasta 
este sminteală şi, venind întru lucrare, are osânda uciderii” (Întrebarea 10, Cuv. al II-lea 
pentru Botez); şi-şi întăreşte acest cuvânt al său de la Proorocul Osie care zice că preoții 
au ucis pe oamenii cetății Sihem. Pentru ce? Fiindcă făcuseră păcat şi pentru păcatele 
lor le-au smintit sufletele şi le-au omorât. „Ascuns-au preoţii calea Domnului, ucis-au 
Sichema, că fărădelege au făcut” (Os. 6, 9); iar pe de altă parte, dumnezeiescul 
Hrisostom zice că precum cei ce cinstesc pentru Hristos pe fraţii lor cei mai mici vor 
primi ca plată împărăția cerurilor, aşa, dimpotrivă, cei care nu-i cinstesc, ci îi smintesc, 
vor lua prea mare osândă: „Căci tâlcuind el cuvântul Domnului ce zice: lar cine va 
sminti pe unul dintr-aceştia mici (Matei 18, 6); precum, zice, cei ce cinstesc pe aceşti 
mai mici pentru Mine vor moşteni cerul, iar mai mult decât această împărăție, mai mare 
cinste vor avea; într-acest fel, aşadar şi aceia care îi necinstesc pe ei (căci aceasta este a 
sminti) vor da negreşit răspunsul cel mai de pe urmă” (Omilia 58 la Matei). Pentru 
aceasta şi eu, fraților, am hotărât astăzi să vă spun despre pricina aceasta şi să vă arăt 
prin acest cuvânt: a) că nu se cade a pricinui creştinii sminteală unul altuia; b) pe care 
sminteală se cade a o defăima; şi c) că nu se cade a se sminti cineva cu lesnire şi luați 
aminte ca să înţelegeți. 


PARTEA I 


245. a. Creştinii nu se cade a pricinui sminteală unul altuia — 
Ce va să zică sminteala. Ce este sminteala în pildă 


Şi întâi ca să se facă acest cuvânt lesne de înţeles şi lămurit cititorilor, trebuie să 
deosebim ce este şi pentru ce se zice sminteală. Sminteală, simplu şi cuprinzător, este şi 
se zice orice piedică şi opreală (piatră sau lemn) simțită, ce se află în mijlocul drumului, 
de care se împiedică cei ce trec şi ori cad jos, ori se împiedică şi se opresc din drumul 
lor, pentru care sminteală, porunceşte Dumnezeu la Leviticon, zicând: „Să nu grăiți de 

ot i] 


rău pe surd şi înaintea orbului să nu pui piedică” (Lev. 19, 14). Şi fiindcă această viață 
metaforic vorbind (în pildă) se înțelege drum, cale, deoarece duce pe tot omul ce s-a 
născut la sfârşitul morții; „că fericiți, zice, cei fără prihană în cale” (Ps. 118, 1). Şi 
Marele Vasile: „Deci, se zice cale viața aceasta, pentru grăbnicia cea către sfârşit a 
fieştecăruia din cei născuţi” (Tâl/cuire la Ps. 1). Fiindcă, zic, această viață se numeşte 
cale, pentru aceasta, metaforic (în pildă) se numeşte sminteală orice opreală care 
împiedică pe oameni de la vieţuirea cea dreaptă şi cu fapte bune. Drept aceea, 
dumnezeiescul Hrisostom, hotărând ce este sminteala, a zis: „Dar ce sunt smintelile? 
Piedici ale căii celei drepte” (Omilia 59, la cea de la Matei). Iar Marele Vasile hotărăşte 
că „orice lucru care este contra voinţei lui Dumnezeu, acela se zice sminteală” (Hot. 
moral 33); şi iarăşi acelaşi Vasile zice că sminteala este orice lucru care desparte pe om 
de buna-credinţă şi de adevăr şi-l aruncă întru înşelăciune şi necredinţă şi cuprinzător, 
orice lucru care ne împiedică să ascultăm până la moarte poruncile lui Dumnezeu. 
„Sminteală adică este, precum eu socotesc, din cele scrise povăţuit fiind, orice lucru 
care desparte pe om de la adevărata bună-credinţă sau pricinuieşte înşelăciune întru 
dânsul sau îl întăreşte în necredință; sau, în general, orice opreşte de a asculta până la 
moarte porunca lui Dumnezeu” (Întrebarea 10, din Cuv. 2, pentru Botez). 


246. Că orice păcat arătat este sminteală — Creştinii nu se cade a sminti 
nici pe creştini, nici pe păgâni — Că păgânii fiind smintiţi de păcatele 
creştinilor, nu primesc creştinismul — Creştinii, pentru smintelile pe care 
le pricinuiesc păgânilor, au să dea răspuns şi pentru pierzarea acelora — Că 
cel ce a zis cuvânt sau a făcut lucru vrednic de sminteală se va osândi, deşi 
nu s-ar fi smintit cineva pentru aceasta 


Deci, orice înşelăciune, eres ori călcare a poruncilor lui Dumnezeu şi orice 
răutate şi păcat ce se lucrează pe față este şi se zice sminteală; pentru că este contra 
voinţei lui Dumnezeu, după hotărârea lui Vasile şi pentru că această sminteală, după 
hotărârea lui Hrisostom, ori surpă şi pe ceilalți oameni care aud şi văd în acelaşi păcat, 
prin urmarea ei, sau cel puţin îi împiedică pe ei din calea cea dreaptă a bunei-credinţe şi 
a viețuirii celei îmbunătăţite şi-i face să fie reci şi fără fierbinţeală în cinstirea de 
Dumnezeu şi la lucrarea poruncilor Lui. Şi aceasta este pricina pentru care Dumnezeu 
numeşte sminteală şi piedică pe dumnezeii păgânilor, pentru că au aruncat pe evrei în 
slujirea de idoli şi-i oprea pe ei de la dreapta slujire şi cunoştinţa unuia şi adevăratului 
Dumnezeu; căci aşa zice la Ieşire: „Că de vei sluji dumnezeilor lor, aceştia vor fi ţie 
piedică” (leşirea 23, 33); şi la a doua Lege: „Şi vei mânca toate prăzile neamurilor pe 
care Domnul Dumnezeul tău ţi le va da ţie, să nu le ierte pe ele ochiul tău şi să nu 
slujeşti dumnezeilor lor, că împiedicare este ţie aceasta” (a doua Lege, 7, 16). Pentru 
aceasta trebuie ca toți creştinii de obşte să păzească poruncile Domnului şi să facă 
dumnezeiasca şi preasfânta Sa voie, fără a călca nici măcar o poruncă a Lui sau să 
lucreze vreun păcat şi mai cu seamă arătat, ca să nu dea pricină de sminteală, atât la 
ceilalți frați ai lor creştini, cât şi la păgâni; precum le porunceşte Pavel: „Fără sminteală 
să fiți şi iudeilor, şi elinilor, şi Bisericii lui Dumnezeu” (I Corinteni 10, 32). Pentru că 
cei de o credinţă ai lor creştini, văzându-i pe ei păcătuind, se smintesc şi ori se 
prăpăstuiesc şi ei din pricina smintelii lor în acelaşi păcat ce văd pe alții făcând, ori cel 
puţin se răcesc şi se împiedică din calea cea dreaptă a faptei bune pe care mergeau mai 
înainte şi pentru amândouă se vatămă şi se osândesc şi acestei vătămări şi osânde, sunt 
pricinuitori creştinii care îi smintesc. lar cei necredincioşi, văzând pe creştini, ucenicii şi 
urmaşii lui Iisus Hristos păcătuind, se smintesc şi ei şi se pornesc nu numai să defaime 
şi să hulească sfântul, cinstitul şi lăudatul nume al creştinismului şi pe toţi creştinii, dar 

şi să hulească chiar pe însuşi Hristos, Cel închinat de creştini ca Fiu al lui Dumnezeu şi 
Dumnezeu adevărat şi acestei hule sunt pricinuitori creştinii prin sminteala lor. Şi nu 
numai că hulesc şi defăima creştinismul, dar din sminteala aceasta se opresc de a mai 
crede în Hristos şi de a mai primi adevărata şi dreapta credință a creştinilor. Căci dacă 
iudeii aceia, fiindcă numai un cuvânt au auzit din gura Domnului, zicându-le: „Duhul 
este care face viu, trupul nu foloseşte nimic” (loan 6, 63), atât s-au smintit, încât au fugit 
de la El şi mai mult n-au umblat împreună cu El, nici au voit să-L mai asculte şi să 
creadă în Dânsul, precum este scris: „Dintru aceasta, mulţi din ucenicii lui s-au întors 
înapoi şi nu mai umblau cu Dânsul” (loan 6, 66). Cu atât mai mult acum, necredincioşii 
şi închinătorii de idoli, evreii şi turcii se smintesc şi nu voiesc să primească buna- 
credință a lui lisus Hristos când văd cu ochii pe creştini păcătuind pe faţă păcate grele şi 
mari. 

Pentru aceasta, bine a zis dumnezeiescul Hrisostom, fiindcă astăzi nu se mai fac 
multe minuni, ca dintr-aceasta să creadă elinii şi neamurile, se cădea ca toți creştinii prin 
viața lor cea îmbunătăţită să-i tragă pe ei la credinţa lui Hristos. Dar fiindcă ei prin reaua 
viețuire smintesc pe cei necredincioşi şi-i împiedică de a primi buna-credință; pentru 
aceasta au să dea răspuns înaintea lui Dumnezeu, nu numai pentru vătămarea şi 
pierzarea lor, ci şi pentru aceea ce au pricinuit-o neamurilor.„„Deci de unde au să creadă 
elinii? Din minuni? Dar nu se fac de acestea; din petrecerea cea bună? Dar şi aceasta s-a 
pierdut, sau din dragoste? Dar nici urma ei nu se vede! Pentru aceasta nu numai de 
păcatele noastre vom da răspuns, ci şi pentru vătămarea şi sminteala altora” (Omilia 10, 
la cea I către Timotei). 

Ce zic? Orice creştin care va spune vreun cuvânt sau va face vreun lucru rău, 
acesta se va osândi îndoit şi pentru cuvântul cel rău şi pentru lucrul pe care l-a făcut şi 
pentru sminteala cea pricinuită altora, măcar de s-ar întâmpla să nu se smintească aceia 
care au auzit cuvântul sau au văzut lucrul cel rău; aşa hotărăşte amănunţitul scriitor al 
Legilor Sf. Duh, Marele Vasile, zicând: „Dacă din fire este lucrul rău care se face sau se 
grăieşte, cel ce a făcut aceasta sau a zis şi pentru greşeala sa, şi pentru sminteală are să 
dea seamă, deşi acela prin care se face sminteala nu se va sminti; precum de la Petru 
învăţăm, către care zice Domnul, oprit fiind de a săvârşi iconomia ascultării până la 
moarte: „Mergi înapoia mea, satano, sminteală-mi eşti” (Matei 16, 23) (Întrebarea 10, 
Cuv. 2, pentru botez). 


247. În ce chip pot dregătorii să nu smintească pe supuşii lor 


Deci, toţi creştinii se cade a păzi necălcate toate poruncile lui Dumnezeu şi a lua 
aminte să nu dea pricină de sminteală, precum am zis; dar mai mult şi mai deosebit sunt 
datori a nu pricinui vreo sminteală supuşilor lor, toţi cei ce au dregătorii bisericeşti sau 
politiceşti, fireşti sau din învățătură. Şi în ce fel ar putea cei ce se află în asemenea 
dregătorii să nu smintească pe supuşii lor? Negreşit, dacă se vor sili cu sârguință să 
păzească fiecare din ei treapta ce o au, cu fapte şi cu lucruri bune, potrivite şi 
cuviincioase chemării şi treptei lor, precum sfătuieşte Marele Vasile zicând: „Se cade 
fieştecare, prin lucrurile sale cele bune, să adevereze funcțiunea sa” (Hot. Moral 29). 
Aşa, de pildă, patriarhii pot să nu dea sminteală arhiereilor celor de sub stăpânirea lor şi 
poporului, dacă vor păzi treapta şi patriarhiceasca lor vrednicie, prin lucrarea faptelor 
bune potrivite acestei vrednicii, urmând întru toate Stăpânului Hristos, adevăratului 
Patriarh a toată lumea, Care a păzit întru toate cu lucrul treapta Sa; pentru care şi zicea: 
„Aceste lucruri care Eu fac, mărturisesc pentru Mine că Tatăl m-a trimis” (loan 5, 36); 
şi iarăşi: „De nu fac lucrurile Tatălui Meu, să nu-mi credeţi Mie; iar de fac, deşi nu-mi 
credeți Mie, credeți lucrurilor; ca să înțelegeți şi să credeţi că Tatăl este întru Mine, şi 
Eu întru El” (loan 10, 37). Aşa, arhiereii şi păstorii oilor celor cuvântătoare pot a nu 

sminti pe preoţi şi turma lor, dacă vor păzi necălcate faptele pe care le cere treapta lor 
cea arhierească, urmând acelor dumnezeieşti arhierei şi Sf. Apostoli, care ziceau: „Nici 
o sminteală întru nimic dând, ca slujba voastră să fie fără prihană; ci întru toate 
punându-ne pe noi înainte ca slujitori ai lui Dumnezeu” (II Corinteni 6, 3). Aşa toți cei 
sfințiți, de vor păzi faptele cele cuviincioase treptei lor celei sfinte, nu numai că nu vor 
sminti pe supuşii lor poporeni, ci le dau pildă să slăvească pe Tatăl cel ceresc; precum 
zice Isidor Pelusiotul: „Aprinde Dumnezeu ca un felinar pe preot şi pe arhiereu, şi-i 
aşază în sfeşnic pe scaunul cel purtător de lumină, ca să strălucească lumină în Biserică, 
cu dogme şi fapte slobode de întunericul (înşelăciunii şi eresului), ca văzând poporul 
razele luminii care dau viață (adică faptele lui), către acelea să se îndrepte şi să 
slăvească pe Tatăl luminilor” (Epistola 36). 

Astfel, arhimandriţii şi stareții mănăstirilor pot să nu smintească pe monahi şi 
turma lor cea duhovnicească şi mănăstirea, dacă vor păzi pe toate acelea ce se cuvin 
treptei lor de stareţ şi mai ales dacă nu se vor mândri că sunt stareți, ci se smeresc ca şi 
cum ar fi ei supuşi, precum le poruncește înțeleptul Sirah zicând: „Povăţuitor te-a pus pe 
tine; nu te ține mare, fii între ei, ca şi unul dintre ei, îngrijeşte-te de ei şi apoi şezi” 
(Sirah 32, 1). Şi Marele Vasile asemenea zice: „Proestosul să nu se înalțe cu vrednicia, 
ca să nu cadă din fericirea smereniei”. 

Astfel, împărații pot nu numai să nu smintească pe supuşii lor, dar şi să le 
pricinuiască lor mii de bunătăţi, dacă vor păzi necălcate pe toate cele ce se cuvin acestei 
mari şi înalte trepte împărăteşti; şi mai cu seamă cele trei alese fapte bune şi 
contribuitoare la ținerea în bună stare a împărăteştii lui stăpâniri, adică: buna-credință, 
iubirea de oameni şi dreptatea, despre care a scris Teodoret al Chirului: „Când cei ce 
sunt puşi stăpânitori ţin cântarul dreptăţii... din toate bunătăţile aduc pildă supuşilor lor, 
iar dacă vor adăuga şi pricepere îndeajuns şi iubire de oameni, ca celui ce-i trebuie 
acestea, atunci prea multe bunătăţi odrăslesc supuşilor din administrația lor”. 

Aşa, stăpânitorii şi judecătorii nu vor pricinui sminteală supuşilor şi celor 
judecaţi, dacă vor păzi cele însuşite dregătoriei lor şi mai ales când nu vor primi daruri 
şi nu se vor uni cu furii şi vor judeca drept şi nu vor răsplăti rău văduvelor şi orfanilor, 
ca să nu se împlinească şi la ei cea zisă de Isaia: „Domnii tăi sunt neascultători, părtaşi 
furilor, iubitori de daruri şi umblă după mită, săracilor nu fac judecată şi judecata 
văduvelor nu o au socotit” (Isaia l, 23); şi cea zisă de Sofonia: „Boierii ei întru ea ca leii 
răcnind, judecătorii ei ca lupii Arabiei, nu lăsau până dimineaţa” (Sof. 3, 3). Aşa, 
învățătorii şi calfele nu vor sminti pe ucenicii lor când, nevoindu-se vor dovedi 
dregătoria dăscăliei şi începătoriei lor cu fapte şi cu lucruri bune şi nu numai învățând 
cu cuvântul, ci făcând şi cu lucrul, precum le porunceşte Teologul Grigorie, zicând: 


„Ori să nu înveţi, sau să înveţi cu lucrul. 

Nu cu o mână să tragi, iar cu cealaltă să împingi. 

Mai puţină trebuinţă va fi ca să spui, când faci cele ce se cuvin. 

Scriitorul (cărților) învaţă (când are fapte şi lucruri bune) mai mult decât cu cărțile 
care sunt neînsuflețite”. 


Aşa, părinții şi stăpânii nu pricinuiesc sminteală fiilor şi slugilor sale când pe fiii 
lor nu-i întristează, după porunca Apostolului ce zice: „Părinți, nu vă urgisiți pe fiii 
voştri întru mânie, ca să nu se mâhnească” (Coloseni 3, 21), ci îi hrănesc pe ei cu 
certarea şi învățătura Domnului, după acest apostol: „Şi părinți, nu vă urgisiți pe fiii 
voştri întru mânie, ci îi creşteţi pe ei întru învăţătura şi certarea Domnului” (Efeseni 6, 
4); iar către slugile lor iarăşi se arată cu blândeţe şi nu se mânie asupra lor, socotind că 
şi ei au Stăpân în ceruri, precum porunceşte însuşi Pavel: „Şi, stăpâni, iarăşi aceasta să 
faceţi către dânşii, slăbind îngrozirea, ştiind că şi al vostru, şi al lor Domnul este în 
ceruri şi alegere de faţă nu este la Dânsul” (Efeseni 6, 9). 

Şi ca să zic cuprinzător, toţi creştinii de obşte, bărbaţii şi femeile, tinerii şi 
bătrânii, clericii şi mirenii, câți au treaptă mai înaltă şi mai mare, faţă de ceilalți frați ai 
lor, pot a nu sminti pe mai micii lor, dacă vor păzi pe toate câte le cer dregătoria şi 
treapta fiecăruia şi dacă se vor sili a se face lor chip şi pildă de faptă bună, prin cuvânt şi 
prin lucru, precum învaţă Fericitul Pavel; căci către Timotei scriind, îi poruncește lui 
acestea: „,Nimenea să nu defaime tinerețile tale, ci fă-te chip credincioşilor cu cuvântul, 
cu umblarea, cu dragostea, cu duhul, cu credința, cu curăţenia” (I Timotei 4, 12); iar 
către Tit, astfel îi scrie: „întru toate dându-te pe tine pildă de fapte bune, arătând întru 
învăţătură, nestricare, cinste, cuvânt sănătos fără de prihană” (Tit 2, 7). 


248. Pentru ce oamenii cei mari mai mult sunt datori a nu sminti, 
decât cei mici? Că cei mai mici obişnuiesc a urma celor mai mari 


Deci, pentru ce sunt datori mai mult oamenii cei mari şi dregătorii, decât poporul 
cel de obşte, a nu pricinui supuşilor lor nici cea mai mică sminteală? Pentru că vor fi 
urmaţi de supuşii lor; fiindcă cei mai mici au firească însuşire să privească totdeauna la 
cei mai mari, ca la o icoană şi întâiul chip şi dacă aceştia sunt buni, se fac şi ei buni, iar 
dacă sunt răi, le urmează şi se fac şi ei asemenea, precum zice dumnezeiescul 
Hrisostom: „Fiindcă este fireşte ca totdeauna mulțimea supuşilor să privească la 
obiceiurile celor mai mari, ca la o icoană închipuită şi să se asemene pe ei acelora” 
(Cuvântul 3, pentru preoție). Pentru aceasta citim în Sf. Scriptură că judecătorul 
Ghedeon, după ce a biruit pe ismailiţi, pe Zevee, zic, şi pe Salmanan, a cerut de la 
ostaşii ce au fost împreună cu el la război, să-i dea sculele cele de aur, pe care le răpise 
de la vrăjmaşi şi luându-le pe ele, le-a topit în topitoare şi a făcut un idol.” Deci, fiindcă 
a ridicat acest idol în ţara sa, Efrata, s-a făcut pricină să i se închine lui toți supuşii săi; 
pentru aceea, idolul acesta a fost sminteală de obşte la tot poporul israelitenilor; pentru 
că l-a împins pe el la slujirea de idoli şi l-a oprit de la slujirea adevăratului Dumnezeu. 
„Şi a zis Ghedeon către ei: voi face vouă cerere să-mi dea mie fiecare bărbat cercel din 
prăzile lui... şi a făcut din acelea Ghedeon Efod şi l-a pus în cetatea sa, în Efrata, unde a 
curvit tot Israelul după dânsul şi a fost lui Ghedeon şi casei lui, spre cădere” (Judecători 
8, 24). lată reaua sminteală, pe care a pricinuit-o judecătorul şi stăpânitorul, cum a fost 
pricină să se împiedice de ea toți supuşii lui. 


249. Cei mari păcătuind, smintesc mult pe cei mai mici. Cei mai mici 
păcătuind, puţin sau deloc nu smintesc pe alții 


Când se întâmplă şi urmează eclipsa (lipsirea) celor doi luminători, Soarelui şi 
Lunii, toți oamenii de obşte văzând acestea se tulbură şi îndată aduc oglinzi, vase cu apă 
şi cu mare luare aminte privesc începutul, mijlocul şi sfârşitul eclipsei lor. Şi aceasta 


* Idol aici am numit Efodul, cel făcut de Ghedeon, precum o tâlcuieste Procopie, şi nu veşmânt preoţesc, 
precum a tâlcuit Teodoret; căci pentru trei pricini este mai lămurită cea a lui Procopie, decât a lui 
Teodoret; 1) pentru că în multe ediţii se scrie Efod, pe care l-a făcut Ghedeon şi nu Efud, care era 
veşmânt preoţesc; 2) pentru că Efodul lui Ghedeon se vede că era topit şi turnat din cerceii cei de aur ai 
ismailitenilor; iar Efudul (haina preoțească) era țesută din roşu sau din in foarte subţire şi alb: precum 
scrie la I-a a împăraților, cap. 2, 20: „Şi Sâmuil era slujitor înaintea Domnului, copil încins cu Efud Vad 
sau haină vişinie”; şi 3) pentru că Efodul acesta — zice Scriptura — l-a ridicat Ghedeon în cetatea Efrata, 
care se potriveşte idol sau statuie turnată, şi nu Efud ţesut. Deci se dă cu părerea că Ghedeon şi-a făcut lui 
statuie spre pomenirea sa veşnică şi a pus-o în Efrata nu pentru scop rău. Israelitenii însă s-au închinat la 
ca ca la un Dumnezeu, iar necunoscutul tâlcuitor zice: că şi-a ridicat Ghedeon statuie lui (Vezi p. 180, în 
tom. II al Octateucului). 

pentru ce? Căci lipsind luminătorii şi planetele, sunt mari şi însemnate şi cunoscute de 
toți, iar când se întâmplă să lipsească celelalte cinci planete: Ermes, Afrodita, Ares, 
Zeus şi Cronos, poporul cel de obşte şi oamenii țărani deloc nu se tulbură, nici voiesc să 
ia aminte la lipsirea acelora; pentru ce? Pentru că planetele ce au lipsit sunt mici, 
întunecoase şi nu sunt cunoscute celor mulți că au lipsit. Aşa şi când se întâmplă a face 
vreo greşeală fățişă patriarhul, arhiereul, preotul, împăratul, judecătorul, începătorul şi 
ceilalți demnitari, îndată, toți cetăţenii cei supuşi lor se smintesc, se tulbură şi 
deschizându-şi gura, îi prihănesc şi zic: Dacă patriarhul care este cap face aşa, eu care 
sunt picioare, ce voi face? Dacă arhiereul într-acest fel calcă Legea lui Dumnezeu, eu, 
prostul, cum să n-o calc? Dacă preotul care este lumină se face întuneric, eu, cel ce sunt 
întunecat, ce voi face? Dacă împăratul care este păzitor Legii, căci împărăţia este, după 
Marele Vasile, demnitate legiuită (Omilie la începutul Paremiilor), dacă împăratul, zice, 
face fărădelege, eu, cel supus, ce va urma să fac? Dacă judecătorul şi stăpânitorul, care 
sunt răsplătitori (apărătorii dreptăţii), fac nedreptate, eu, cel stăpânit de ei, cum să nu 
nedreptățesc? Dacă duhovnicul, egumenul şi învățătorul greşesc şi dau pricină de 
sminteală rea, noi, mirenii cei neînvăţaţi, noi, cei de rând care-i vedem pe ei, ce să 
facem? Şi nu numai aceasta zice poporul cel supus, dar lângă acestea, se îndeamnă a 
face şi cu lucrul aceleaşi păcate şi aşa, sminteala pe care o pricinuiesc oamenii cei cu 
dregătorii se face pricinuitoare de a trage pe toţi cei mai de jos în păcate sau, cel puţin, 
a-i împiedica din calea faptei bune. Si pentru ce aceasta? Fiindcă cei ce greşesc sunt 
oameni mari şi însemnați, sunt tuturor cunoscuţi şi lăudaţi; pe când oamenii cei mai de 
jos întâmplându-se să greşească, nu pricinuiesc atâta sminteală la ceilalți. Pentru ce? 
Pentru că cei ce au greşit nu sunt mari şi însemnați, ci sunt oameni din clasa de jos. 

Ce zic? De multe ori se întâmplă a greşi oamenii cei mai de jos greşeli mari şi 
arătate, cu toate acestea, alții nu numai că nu se smintesc, dar nici voiesc să ia aminte la 
greşelile lor; fiindcă oamenii cei de jos se aseamănă cu cele patru steluțe mici, care se 
învârtesc împrejurul planetei Dia (Jupiter) şi pentru aceasta se şi numesc de astronomi 
însoțitori şi următori lui Dia; de asemenea şi cu celelalte două mici stele care se află 
aproape de planeta Cronos, pentru care şi sulițaşii lui Cronos se numesc. Căci, precum 
stelele acelea pentru micimea lor nu se pot vedea de ochii oamenilor, decât numai cu 
telescopul; aşa şi țăranii pentru înjosirea şi defăimarea lor sunt nebăgați în seamă lângă 
ceilalți oameni şi se socotesc ca şi cum n-ar fi în lume. Si precum înconjurătorii lui Dia 
şi săgetătorii lui Cronos, cu toate că lipsesc şi se întunecă de multe ori şi mai în toate 
zilele, după mândria cea de obşte şi observarea noilor astronomi, aflându-se ascunşi în 
umbra planetelor lor, nici unul, însă, dintre oameni nu vede eclipsa lor şi întunecarea; 
aşa şi oamenii cei mici şi de jos, deşi de multe ori păcătuiesc, însă fiind ascunşi — ca să 
zic aşa — în simplitatea şi nimicnicia lor, nu atrag atenția celorlalți asupra păcatelor lor, 
nici îi smintesc pe ei; pentru aceea a zis dumnezeiescul Hrisostom: „Păcatele oamenilor 
de rând, ca în oarecare întuneric lucrându-se, numai pe cei ce le-au lucrat îi pierd... şi 
dacă se vor arăta, la nimenea n-au adus rană însemnată. Şi iarăşi: dintre oamenii câți 
petrec viață simplă, liniştită şi singuratică, se ascund greşelile lor sub perdeaua 
singurătăţii” (Cuvântul 3, pentru preoţie). 


250. Dregătorii şi greşelile lor, cu ce se aseamănă 


Dar la cei mari şi gradați cu boierii, nu urmează aşa, nu, ci se întâmplă cu totul 
altfel. Căci, greşelile oamenilor mari, măcar că sunt prea mici şi de nimic, însă, în fața 
celor mai de jos, se socotesc mari şi însemnate; fiindcă oamenii cu dregătorii se 
aseamănă cu faţa, iar greşelile lor, cu petele de pe faţă; precum zicea învățătorul de 
morală Plutarh. Pentru aceea, precum petele ce se află pe faţă, deşi sunt prea mici, se 
văd de toţi, aşa şi greşelile cele prea mici ale demnitarilor se văd şi se arată supuşilor 

lor. lar dumnezeiescul Hrisostom aseamănă pe dregători cu cei ce se află în vârful unui 
turn sau al unui munte înalt, căci precum aceia sunt văzuţi de cei ce se află jos, tot aşa şi 
greşelile dregătorilor sunt văzute de cei de jos. „lar cei ce şed în vârful cinstitei preoții, 
întâi, adică ei, la toți sunt prea arătați; apoi şi în cele mici dacă ar greşi, cele mici se 
arată mari la ceilalți, căci toți nu judecă greşeala după faptă, ci deopotrivă cu treapta 
acelora” (Cuvântul 3, pentru preoţie). 


251. Că superiorii şi nepăcătuind, ca şi cum ar păcătui sunt vinovați 


Să zic încă şi mai înfricoşate? La oamenii cei mari în dregătorii, atât de mult iau 
aminte supuşii lor, încât nu numai greşelile cele mici ale lor le socotesc mari, dar şi fără 
să aibă vreo greşeală în adevăr, cei supuşi lor plăsmuiesc şi zic că greşesc. Şi vrei să te 
încredințezi? Ascultă: Ce este altceva mai strălucit şi mai curat decât soarele? Într- 
adevăr, nici un lucru material din această lume; cu toate acestea, cei mai de curând 
astronomi, din multa lor iscodire şi cu ajutorul telescoapelor, au văzut înlăuntrul acestui 
prea curat şi prea strălucit disc al Soarelui nişte nouri mici şi întunecaţi, pe care îi 
numesc pete şi mânjituri ale Soarelui. Si unii dintr-înşii vor să zică că acestea sunt chiar 
pete şi mânjituri, iar alţii zic că nu sunt, ci numai că este o amăgitură a ochilor, 
provenită ori din telescoape, ori din slăbiciunea ochilor când privesc acestea. Iată cât de 
ruşinoasă şi îndrăzneață este privirea si iscodirea-oamenilor, alipind pete şi mânjituri 
până şi acestui neîntinat şi prea mare luminător şi izvor al luminii soarelui. 


252. Cei ce au dregătorii bisericeşti se cade a lumina ca soarele, 
încă şi mai mult 


Din aceasta să se înveţe, aşadar, toți cei ce au demnități lumeşti, dar mai cu 
seamă cei bisericeşti, precum sunt: patriarhii, arhiereii, preoții, duhovnicii, egumenii şi 
sfințiții propovăduitori, să se înveţe, zic din aceasta, cât trebuie să fie ei de luminați şi 
curaţi, ca să lumineze cu fapta bună ca soarele sau mai bine a zice şi mai mult decât 
soarele, ca să nu găsească pricină supuşii lor a le lipi vreo întinăciune sau vreo prihană. 
Pentru aceasta, prea înţelepţeşte a scris auritul condei al lui Ioan: „Că vrednicia preoţiei 
nu este ca funcțiunile cele lumești ale generalilor şi împăraţilor, ci este un lucru căruia îi 
trebuie faptă îngerească şi că sufletul preotului trebuie să fie mai curat decât razele 
soarelui, ca să nu-l lase pe el pustiu Duhul cel Sfânt niciodată şi ca să poată a zice şi el 
cu Pavel: «Că nu mai viază el, ci viază Hristos întru dânsul” (Galateni 2, 20) (Cuv. 6, 
pentru preoție). 


253. Cei ce au dregătorii bisericeşti se cade mai mult a întrece pe ceilalți în 
fapta bună, decât în treaptă. Că cei ce au aceste vrednicii se cade a întrece 
şi pe pustnici în fapta bună 


Pentru aceasta a zis Teologul Grigorie că, cel ce are vrednicie bisericească, nu 
este de ajuns numai a se păzi pe sine curat de orice păcat, ci mai mult se cade a întrece 
pe ceilalți în fapta bună, decât în treaptă, aşa încât să nu le pricinuiască lor vreo 
sminteală spre a păcătui, ci mai ales să-i îndemne cu pilda vieții lui celei bune ca să 
procopsească şi să sporească în fapta bună. „A doua însă, deşi cineva s-ar păzi pe sine 
curat de tot păcatul, care este anevoie, nu ştiu dacă şi aceasta e de ajuns celui ce are să 
înveţe şi să povăţuiască pe alţii la fapta bună, căci nu este de ajuns numai a nu fi rău, 

celui ce a primit o slujbă ca aceasta... ci şi cu bunătatea să se deosebească şi atât să 
întreacă cu fapta bună pe ceilalți, precât şi treapta o are mai mare şi nici o măsură să nu 
cunoască a binelui şi a suirii" (Cuvânt răspunzător). 

Şi în scurt, pentru aceasta atât de mult se cade să fie fapta bună şi curăţenia 
patriarhilor, a arhiereilor şi a preoţilor, încât să întreacă fapta lor cea bună şi curăţenia 
chiar pe a pustnicilor care locuiesc în pustie; precum dovedeşte dumnezeiescul 
Hrisostom: „Căci dacă cei ce locuiesc în pustie şi sunt izbăviţi de tulburările cele din 
cetăți şi târguri şi totdeauna au linişte şi pace; totuşi, nu voiesc să se încredinţeze numai 
în dieta acelei păziri, ci alte mii de streji adaugă... câtă putere şi silință socoteşti că se 
cade celui sfințit, încât să se poată păzi curat şi să răpească din întinăciuni sufletul său şi 
să-şi păstreze curată şi neîntinată frumuseţea lui cea duhovnicească? Căci mult mai 
multă curăţenie i se cade lui (preotului) decât aceluia (monahului)” (Cuvântul 6, pentru 
preoție). 


254. Căci sminteala se deosebeşte una de alta, după persoană 


Deci, din cele spuse, se dovedeşte că sminteala, fiindcă este piedică, n-are 
deosebire una de alta; iar de se va socoti după persoanele care o făptuiesc, se deosebeşte 
una de alta, că este sminteală mică şi mai mică, mare şi mai mare, precum şi demnitățile 
acelora care le făptuiesc, sunt mai mici şi mai mari. Aşa, de pildă, unul şi acelaşi păcat 
al curviei, dacă se lucrează pe faţă de un om de rând şi simplu, este o sminteală mică, iar 
dacă se face de un monah, este o sminteală mare, iar dacă se face de un ierodiacon, este 
mai mare, iar dacă se face de un preot, de un duhovnic şi de un stareţ, este sminteală 
încă şi mai mare, iar de se va face de un arhiereu, este sminteală foarte mare, iar dacă se 
va face de însuşi patriarhul, atunci sminteala este mai mare decât toate. Şi sminteala, 
adică ceea ce o pricinuieşte un om de rând, se aseamănă cu o piatră mică şi cu un 
bulgăraş de pământ ce se află în mijlocul drumului şi foarte puţini se împiedică de el, iar 
sminteala care o pricinuieşte monahul se aseamănă cu o piatră mare de care se 
împiedică mulți, iar sminteala ce o face un diacon se aseamănă cu o piatră mai mare, iar 
care o face un preot este asemenea cu o piatră încă mai mare, iar cea pricinuită de 
arhiereu se aseamănă cu o stâncă prea mare, de care toți se împiedică şi preoții, şi 
ceilalți bărbaţi şi femei, mici şi mari şi ori se prăbuşesc dedesubtul acestei sminteli, 
adică urmează şi ei acestui păcat, sau cel puţin li se răceşte inima lor şi se împiedică din 
calea faptei bune. lar sminteala ce o va pricinui un patriarh, aceasta se aseamănă cu un 
munte, care desăvârşit închide calea faptei bune şi nu lasă să treacă cineva şi pe cât este 
sminteala de mare, încă şi mai mare pedeapsă vor lua cei ce o pricinuiesc. 


255. Unul şi acelaşi păcat se deosebeşte după feţele care îl fac 


Pentru aceasta şi dumnezeiescul Isidor Pelusiotul a scris monahului Elisei 
acestea: „A greşi cel întru supunere (mireanul) este rău, iar a greşi cel sfinţit este mai 
rău, însă de va greşi cel ce i s-a încredinţat soarta arhieriei este cu totul prea rău, căci 
precât înaintează cineva în dregătorie, după atâta mai grea i se face păcătuirea, nu după 
firea ei, ci după treapta celui ce o face, judecându-se” (Epistola 15). Şi iarăşi către 
Teona Episcopul scriind, zice: „Nu este tot una a păcătui mireanul şi preotul şi aceasta 
este arătată de Lege, căci (Legea) porunceşte să se aducă atâta jertfă pentru preotul ce a 
greşit, câtă ar fi trebuit pentru tot poporul celălalt. Iar de era deopotrivă păcatul, n-ar fi 
mai fost trebuință să poruncească ca să aducă jertfă deosebită; mai mare se face însă, nu 
după firea sa (păcatul), ci după meritul celui ce-l lucrează. Pentru că cel ce îndreptează 

pe alţii, de va greşi, mai mare decât vrednicia se arată greşeala” (Epistola 121). Şi unde 
porunceşte Legea să aducă preotul una şi aceeaşi jertfa deopotrivă cu tot poporul? În 
cap. 9, la Leviticon, unde, precum toată bătrânimea lui Israel a adus lui Dumnezeu un 
vițel şi un țap pentru păcatele lor, tot aşa şi Aaron pentru păcatele lui a adus un vițel şi 
un tap. Pentru aceasta şi dumnezeiescul Hrisostom zice: „Nu pentru toate greşelile sunt 
aceleaşi pedepse, ci multe şi de multe feluri şi după timp, şi după față, şi după treaptă, şi 
după pricepere, şi după alte multe. Şi ca să se facă mai lămurită ceea ce o zic, să se pună 
de față un păcat, curvia spre pildă, şi ia aminte câte pedepse aflu deosebindu-se una de 
cealaltă, nu de la mine ci din dumnezeieştile Scripturi. A curvit cineva mai înainte de 
Lege? Altfel se va munci şi aceasta o arată Pavel zicând: „Căci, câți fărădelege au 
greşit, fărădelege vor şi pieri” (Romani 2, 12). A curvit altul după Lege, mai rău va 
pătimi, „şi câţi în Lege au greşit, prin lege se vor judeca” (Ibidem). A curvit cineva 
preot fiind, din pricina vredniciei lui ia adăugire mai mare la pedeapsă. Deci, pentru 
aceasta fiicele mirenilor curvind, se ucideau, iar cele ale preoţilor se ardeau, arătând prin 
aceasta Legea cea pusă, câtă muncă aşteaptă pe preot păcătuind. Căci dacă pentru fiică 
mai mare pedeapsă a cerut Legea, fiindcă e fiica preotului, cu mult mai mult pentru 
însuşi preotul” (Omilia 75, la Matei). 


256. Preoţii, nu numai ei nu se cade a pricinui sminteală, dar nici copiii lor. 
Fiicele preoților păcătuind, mai greu se pedepsesc decât cele ale mirenilor 


Deci, din aceste cuvinte ale Sfinţilor, ce ne învăţăm? Învăţăm că toţi preoţii 
Dumnezeului Celui Prea înalt, nu numai ei au datorie să nu pricinuiască nici cea mai 
mică sminteală poporului, încă au datorie să-şi pedepsească şi copiii lor ca să fie cu 
bună rânduială şi cu fapte bune şi cinstiți atât, încât să nu facă vreo neorânduială sau 
păcat şi dintr-aceasta să dea sminteală celorlalți creştini; fiindcă neorânduiala şi păcatul 
şi reaua sminteală pricinuite de fiii preoților, la înşişi părinţii lor preoți se aduc şi pentru 
acestea vor da răspuns înaintea lui Dumnezeu şi se vor pedepsi, deoarece pentru 
neaşezarea fiilor lor, se huleşte şi se necinsteşte înalta şi prea cinstita vrednicie a 
preoţiei şi Dumnezeu cele ce a rânduit această Taină. Pentru aceasta, Sf. Sinod localnic 
din Cartagina porunceşte ca toți copiii preoților să nu facă teatre, nici să stea să le 
privească: „Fiii iereilor, privelişti lumeşti să nu săvârşească, nici să privească” (Can. 
17). Şi iarăşi acest sinod porunceşte: „Că nici episcopi, nici preoţi, nici diaconi să nu se 
hirotonisească, până ce nu mai întâi pe toți creştinii ce sunt în casa lor îi vor face 
ortodocşi” (Can. 43). Pentru aceea şi Pavel către Timotei scrie aşa: „Că preotul, se cade 
să aibă feciori ascultători cu toată cucernicia (Timotei 3, 4); iar către Tit: ca să aibă 
preotul „fii credincioşi, nu întru ocară de curvie sau neascultători” (Tit 1, 6). 

Ce zic numai pe cele din Noul Testament? Ci, încă şi Legea Veche porunceşte 
că, „dacă fiica vreunui preot se va spurca curvind, numele tatălui său spurcă, în foc să se 
ardă” (Leviticul 21, 9); pe care tâlcuind-o Grăitorul de Aur, zice: „Că fata preotului, de 
va păcătui, mai mult se pedepseşte decât celelalte femei fete ale mirenilor, căci fiicele 
preoților — cu care nici o legătură nu are preoția — pentru cinstea părinților însă la mai 
amară pedeapsă se vor supune” (Cuvântul 6, pentru preoţie). 

Şi de ce se pedepseşte mai mult? Pentru că celelalte femei, de vor curvi, a 
poruncit Dumnezeu să se ucidă cu pietre (A doua Lege 22, 21); iar dacă va curvi fata 
preotului, porunceşte să se ardă cu foc, cum am mai zis, pentru că mai grea este 
pedeapsa prin ardere, decât prin uciderea cu pietre; fiindcă din ardere, nici un os nu mai 
rămâne, iar din uciderea cu pietre rămâne trupul întreg şi după moarte. 

257. Sminteala dregătorilor şi a ofițerilor 
se deosebeşte una de alta după feţe 


Deci, precum la dregătoriile cele dinlăuntrul bisericii se face sminteală mică şi 
mare, şi mai mare şi prea mare, tot aşa urmează şi la dregătoriile cele politiceşti şi din 
afară; şi să presupunem că sminteala ce o face un soldat simplu este mică, iar sminteala 
unui căpitan este mare; sminteala unui colonel sau a unui general este mai mare; 
sminteala unui judecător şi stăpânilor este încă mai mare; sminteala unui ministru este 
mult mai mare, iar sminteala ce o va face un împărat este mai mare decât toate. Şi oare 
câți preacurvari? Câţi ucigaşi au fost în toată împărăţia evreilor, pe vremea împăratului 
David? Cu adevărat prea mulți şi cu toate acestea, sminteala făcută de toţi aceia n-a fost 
atât de mare, pe cât a fost cea pricinuită de împăratul David pentru preacurvia şi 
uciderea ce o făcuse. Pentru că, miniştrii, judecătorii, generalii, ostaşii şi tot poporul de 
obşte, mici şi mari, după ce aflaseră de păcatele împăratului lor, toți, fără deosebire s-au 
smintit şi s-au tulburat, ocărând pe ascuns pe împăratul lor şi din pricina aceestei 
sminteli, mulți s-au prăpăstuit şi au căzut în aceste păcate ale uciderii şi ale preacurviei, 
iar la cei mai mulţi dintre ei li s-a răcit dumnezeiasca dragoste şi s-au oprit din calea 
faptei bune şi a lucrării poruncilor Domnului. Pentru aceea, dacă Domnul a zis numai un 
vai! pentru o simplă sminteală, noi se cade a zice de mii de ori vai! de sminteala ce se 
pricinuieşte de cei mari şi de ofiţeri! Şi dacă Domnul a zis că e mai de folos să se atârne 
o piatră de moară la grumazul celui ce simplu a smintit, noi, cu toată dreptatea, putem să 
zicem că e de folos să se atârne o piatră mai mare decât cea de moară la gâtul celor mari 
şi al ofițerilor care smintesc şi astfel să se afunde în adâncul mării; „... vai omului 
aceluia prin care vine sminteala, mai de folos i-ar fi lui ca să-şi spânzure o piatră de 
moară la grumazul lui şi să se înece întru adâncul mării” (Matei 7, 6). 

Şi dacă Domnul hotărăşte că îngerii Lui au să adune pe toţi aceia care 
pricinuiesc cât de mică sminteală şi-i vor arunca în cuptorul cel cu foc; noi putem să 
zicem că aceşti îngeri au să arunce pe cei mari şi cu dregătorii care pricinuiesc 
sminteală, nu într-un cuptor mic, ci într-un cuptor cu foc mult mai arzător şi acolo să 
ardă veşnic. „Va trimite Fiul Omului pe îngerii săi şi va aduna întru împărăția Lui pe 
toate smintelile şi pe cei ce fac fărădelegea şi-i va arunca pe ei în cuptorul cel cu foc; 
acolo va fi plângerea şi scrâşnirea dinților” (Matei 13, 41). 


258. Cât de rău este a zice cineva, ce-mi pasă mie dacă altul se sminteşte. 
Că Pavel n-a mâncat niciodată carne, ca să nu smintească pe aproapele 


Deci, unde sunt acum aceia care pricinuiesc sminteală pe fața fraţilor lor şi după 
aceasta îndrăznesc şi zic: şi ce-mi pasă mie dacă altul se sminteşte, eu să-mi fac voia 
mea şi dacă se sminteşte şi se vătăma unul şi altul, eu nu mă îngrijesc pentru aceea. Să 
vină, zic, ca să-i văd şi să le spun cuvintele dumnezeiescului Hrisostom: Ce zici, omule, 
că nu-ți pasă? Hristos ţi-a poruncit atât să lumineze viaţa ta prin lucrurile cele bune şi 
creştineşti, încât nu numai să fii lăudat de cei ce te văd, dar şi Stăpânul tău Hristos să se 
slăvească de ei, iar tu faci din contră şi în loc de slavoslovie, îndemni pe oameni să 
hulească pe Dumnezeu şi să se smintească şi apoi zici că nu-ți pasă? Şi care suflet 
evlavios, ştiind Legea lui Dumnezeu, va zice cândva astfel de cuvânt? „Acestea toate 
aşadar cunoscându-le, să ne păzim, rogu-vă, şi nici pe cei ce se întâmplă să-i defăimăm, 
nici să zicem acele cuvinte reci: ce-mi pasă mie dacă cutare se sminteşte” (Cuvântul 7, 
la Facere). Ce zici, spune-mi mie? Ce-ţi pasă? Aşa a poruncit Hristos să strălucească 
viaţa ta, încât nu numai să se minuneze de tine cei ce te privesc, dar şi pe Stăpânul tău 
să-L slăvească. lar când lucrezi cea dimpotrivă şi te faci pricinuitor de hula lor, în loc de 

slavă, n-ai să dai nici un cuvânt? Şi este aceasta a sufletului evlavios şi care cunoaşte cu 
amănuntul Legea lui Dumnezeu? (Cuvântul 7, la Facere, p. 219). Nu ştii, ticălosule, că 
acest cuvânt care-l zici, că mie nu-mi pasă dacă fratele meu se sminteşte, este cuvânt al 
Satanei şi al învârtoşării şi al neomeniei aceluia, după acest Hrisostom? „Acestea şi 
către voi de va fi vreme se vor zice, cei ce defăimaţi mântuirea aproapelui, acele 
sataniceşti şi bârfitoare graiuri; că a zice ce-mi pasă mie dacă cutare se sminteşte şi 
cutare se pierde? Sunt ale cruzimii şi neruşinării aceluia” (Omilia 20, la cea I către 
Corinteni). 

În vremea Ap. Pavel, erau oarecare creştini bolnavi la minte, care văzând pe unii 
din ceilalți creştini puternici în credință, ce mâncau din carnea jertfită idolilor, se 
sminteau; pentru aceea, Ap. Pavel ca să nu smintească pe aceşti neputincioşi creştini, a 
hotărât să nu mănânce carne în toată viaţa lui; „Pentru aceasta dacă face mâncarea 
sminteală fratelui meu, nu voi mânca carne în veac” (I Corinteni 8, 13); şi tu, frate, care 
baţi, răpeşti, lăcomeşti şi alte păcate faci care sunt de ajuns a sminti nu numai pe cei 
slabi la ştiinţă, dar şi pe cei prea tari; tu, zic, îndrăzneşti după aceasta să zici: ce-mi pasă 
mie dacă fratele meu se sminteşte? „Căci unele ca acestea păcătuim, zice dumnezeiescul 
Hrisostom, care şi pe cei tari îi smintesc; căci, când batem şi răpim şi lăcomim, şi ca pe 
nişte dobitoace întrebuințăm pe cei slobozi, oare acestea nu sunt de ajuns să 
smintească?” (Omilia 20, la I către Corint). Apostolul Pavel socoteşte că a zis să nu 
mănânce nu numai carne jertfită idolilor, dar nici orice carne care este slobodă a se 
mânca, numai ca să nu smintească întru nimic pe fratele său şi să nu-l piardă, precum 
tâlcuieşte Grăitorul de Aur: „lar tu care cu pilda cea rea a vieţii tale, nu numai că 
sminteşti şi tulburi pe fratele tău, dar îl şi prăpăstuieşti în păcat şi-l faci a se munci; cum 
îndrăzneşti şi zici că nu-ţi pasă dacă acela se sminteşte? Şi aceasta este a creştinului, a 
iubitorului de frate, a ucenicului lui Hristos?” 


259. Dacă cineva nu poate îndrepta pe altul, măcar nu se cade a-l sminti. Că 
nu se cade a sminti cineva pe alții pentru că sunt mici. Căci, cei ce smintesc 
pe cei mai mici, păcătuiesc însuşi lui Hristos 


Pentru aceasta, frații mei prea doriți, încetaţi de a mai zice acest fel de cuvinte, 
defăimând vătămarea pe care o pricinuiţi celor de o credinţă cu voi creştini cu sminteala 
voastră; pentru că cuvintele acestea şi defăimarea fac mai mare păcatul vostru şi 
pricinuiesc sufletului mai grea muncă; precum zice Auritul Sfânt: „Acestea ştiindu-le... 
să ne depărtăm de cele ce pot a vătăma bogăţia faptei noastre celei bune; şi niciodată să 
facem ceva care ar pricinui aproapelui vreo vătămare, căci aceasta şi păcatul îl 
înmulţeşte şi nouă ne pricinuieşte mai grea muncă” (Cuvânt 7, la Fapte). Voi aveţi 
datorie să îndreptaţi şi să ridicați din căderea păcatului pe fraţii voştri şi în tot chipul să 
ajutați la mântuirea lor — precum vom zice în Cuvântul 11 —; iar dacă nu puteți să-i 
ridicați şi să-i îndreptați, măcar nu-i îmbrânciţi şi nu-i surpaţi în păcat cu sminteala şi cu 
pilda voastră cea rea. „Că fie, zice auritul retor, fie, nu poţi a îndrepta, nici să ridici, dar 
de ce împiedici? De ce dai pricină? Trebuia să întinzi mâna, dar nu voieşti aceasta să o 
faci, măcar nu surpa în păcat cu sminteala” (Omilia 20, la cea I către Corinteni). 

Iar dacă defăimaţi pe fraţii voştri, că poate sunt smeriţi şi săraci meşteri şi unul 
este cizmar, altul tăbăcar, sau fierar, sau croitor, sau alt oarecare meşteşug sărăcăcios 
lucrând, să ştii că deşi ei sunt smeriţi şi săraci, dar sunt fraţi credincioşi ai voştri şi 
pentru aceasta nu se cade a-i defăima şi a-i sminti. „Căci să nu zici că cutare este 
cizmar, sau că este tăbăcar, sau arămar celălalt; ci înțelege că este frate al tău 
credincios” (Hrisostom, Jdem); pentru că îngerii acestor smeriți şi mici pururea văd fața 
lui Dumnezeu, precum a zis Domnul: „Căutaţi să nu defăimaţi pe vreunul dintr-aceşti 

mai MICI, că zic vouă: că îngerii lor în ceruri pururea văd fața Tatălui Meu care este în 
ceruri” (Matei 18, 10). Pentru că aceşti meşteri smeriţi şi săraci sunt mai aproape de 
petrecerea lui Hristos, Care a fost meşter şi Fiu de meşter şi mai aproape de petrecerea 
Apostolilor, care au fost pescari şi făcători de corturi şi, prin urmare, aceşti smeriţi sunt 
mai de aproape fraţi ai voştri, decât bogaţii, stăpânitorii şi dregătorii; pentru aceea, că 
sunt aşa, să nu-i defăimaţi şi să nu-i smintiţi. „Că ai acelora sunt ucenici, pescarilor, 
vameşilor, cusătorilor de corturi; Celui ce s-a hrănit în casa teslarului... Nu defăima deci 
pe cel mai mult ca frate, căci el mai aproape stă de chipul apostoliei. Fiindcă şi Petru s-a 
încins şi mreji a întrebuințat şi a pescuit după învierea Stăpânului. Şi ce zic de Petru? 
Chiar şi Pavel însuşi după atâtea nevoinţe şi călătorii şi atâtea minuni, stând în atelier, 
cosea la piei şi cucemicindu-se de el îngerii, dracii „se cutremurau” (sunt cuvintele lui 
Hrisostom). Şi dacă în cele din urmă defăimați pe cei smeriți şi săraci smintindu-i, să 
ştiţi că însuşi lui Hristos greşiţi. Că astfel vă strigă Ap. Pavel: „Aşa greşind împotriva 
fraților şi bătând ştiinţa lor cea neputincioasă, lui Hristos greşiți” (Z Corinteni 8, 12). 
Vedeţi îngroziri? Auziţi înfricoşări? Să nu socotiți, zice, când smintiți pe smeritul vostru 
frate, că numai pe acesta îl vătămați. Nu, că vătămarea şi sminteala se duce la însuşi 
Hristos care s-a răstignit pentru dragostea aceluia şi Care face ale Sale patimile robului 
Său, care are pe acela ca pe trupul Său; şi dacă Hristos a primit să se răstignească pentru 
el, cum voi nu puteți a suferi ceva, ca să nu smintiți pe fratele vostru? Că aşa tâlcuieşte 
Hrisostom pe cea de mai sus zisă: „Foarte înfricoşată este îngrozirea şi mare osândă are. 
Căci să nu socoteşti, zice, că numai la acela se opreşte vătămarea, ci trece la însuşi 
Hristos Care s-a răstignit pentru el. Deci, dacă Stăpânul tău a primit să se răstignească 
pentru el, cum, tu nu îngădui să le faci pe toate, încât să nu-i dai lui vreo pricină de 
sminteală?” (Omilia 7, la Facere). 


260. Dacă viețuieşte cineva în fapte bune, iar după aceasta sminteşte pe 
alții, nimic nu se foloseşte. Că însoțirea cu cei răi pricinuieşte sminteală. 
Creştinii nici pe păgâni nu se cade a-i sminti. 


Pentru aceea, băgați de seamă, frații mei creştini, pentru dragostea lui Dumnezeu 
şi pentru mântuirea sufletelor voastre şi luaţi aminte bine, nu numai înaintea lui 
Dumnezeu să nu greşiţi, dar nici înaintea oamenilor, precum Solomon şi Pavel într-un 
glas pentru aceasta vă porunceşte; căci Solomon zice: „Şi să gândeşti bine înaintea lui 
Dumnezeu şi a oamenilor” (Pilde 3, 4); iar Pavel: „,... făcând purtare de grijă de cele 
bune înaintea tuturor oamenilor” (Romani 12, 17), Şi să faceţi toate după putință, numai 
ca să nu smintiți pe fratele vostru, fiindcă, după cum am zis, deşi voi viețuiți drept şi cu 
fapte bune, iar dacă daţi pricină de sminteală celorlalţi, să ştiţi că toate lucrurile voastre 
cele bune pe care le faceți sunt pierdute. Şi cum este cu putință să vieţuiți voi bine şi 
apoi să smintiţi pe alții? Dacă vă însoţiţi cu oameni răi şi care au viaţa stricată; fiindcă 
oamenii care vă văd că vă însoțiți şi aveţi prieteşug presupus cu furii sau cu bărbați 
curvari şi femei curve, sau cu preacurvari şi cu preacurve, ori cu ucigaşi şi cu alți 
oameni vicleni, se smintesc şi zic cum că şi voi sunteţi furi şi curvari, preacurvari şi 
oameni vicleni, deşi voi aţi fi drepți, înţelepţi şi cu fapte bune; deoarece oamenii nu 
cercetează ce aveţi în inima voastră, ci judecă lucrurile pe care le văd cu ochii lor; aşa 
dovedeşte dumnezeiescul Hrisostom zicând: „Toate deci să le facem, încât să nu 
smintim pe aproapele; căci, deşi am avea viață prea dreaptă, însă dăm pricină de 
sminteală altora, toate s-au pierdut. Şi cum este cu putinţă cel ce are viață dreaptă să 
smintească? Când însoţirea lui cu cei răi îi atribuie viclean şi rău nume. Căci, când 
îndrăznim şi ne amestecăm cu cei răi, deşi noi poate nu ne-am vătăma, dar smintim însă 
pe alţii” (Omilia 57, la cea de la loan). 

Şi fie deci după cum am zis, că tu te însoţeşti cu o față care dă de bănuit, adică 
intri în casa unei fecioare ori a unei văduve sau a altei oarecare femei orfane şi fără 
protecție însă, nu cu vreun scop rău, ci ca să le foloseşti cu buna ta sfătuire, ca să le 
miluieşti ca pe nişte sărace şi ca să le întăreşti întru întreaga înțelepciune şi frica lui 
Dumnezeu, dar creştinii care te văd că te împrieteneşti cu acele feţe şi te duci la casele 
lor, se smintesc şi te bănuiesc pe tine, că toate acestea le faci cu scop rău şi curvesc. Dar 
să presupunem iarăşi că acei creştini care te văd nu se smintesc; însă, cum poate cineva 
să încredințeze pe evrei, pe turci, pe armeni şi pe celelalte neamuri şi necredincioşi ca să 
nu se smintească? Care te văd însoţindu-te cu aceste fețe? Căci pentru ei suntem datori a 
lua aminte să nu-i smintim, ca să nu ne facem pricină a se huli Hristos şi sfântul nume 
cel creştinesc, precum porunceşte Pavel: „Fără sminteală fiți şi iudeilor şi elinilor, şi 
Bisericii lui Dumnezeu” (I Corinteni 10, 32); „Eu, — zice Hrisostom — nimic rău nu 
bănuiesc pentru fecioara (căci iubesc fecioria, însă dragostea să nu se socotească 
vicleană)... nici pot să dau cu părerea ceva necuviincios; dar cum vom îndupleca pe cei 
din afară? căci se cade şi pentru aceia a face purtare de grijă” (Omilia 57, la loan). 


261. Creştinii se cade a uri însoţirea cu cei răi 


Pentru aceasta, frații mei, se cade a urî orice prietenie cu oamenii cei răi şi 
vicleni şi să fugim de însoţirea lor; aşa vă porunceşte Dumnezeu prin Isaia: „leşiţi din 
mijlocul lor şi vă deosebiți de ei” (Isaia 12, 11); tot aşa şi Pavel: „Şi scoateţi afară pe cel 
rău dintre voi înşivă” (I Corinteni 5, 13). Şi iarăşi: „Ca să se ridice din mijlocul vostru 
cel ce a făcut fapta aceasta” (Ibidem II, 2). Aşa şi Proorocul David a hotărât să nu se 
însoţească nimenea niciodată, nici cu cei prea vicleni din oameni: „Cu oamenii cei ce 
lucrează fărădelege, şi nu mă voi însoţi cu aleşii lor” (Ps. 140, 5). Tot aşa şi lov, nici cu 
oamenii făcători de râsuri şi glumeţi a voit să se însoţească, pentru că zicea: „şi de am 
umblat cu batjocoritorii” (lov 31, 5). Ce zic? Dacă oamenii cei vicleni sunt atât de 
trebuincioşi prieteni şi rudenii de aproape ale voastre, precum este ochiul cel drept, cu 
toate acestea să cade a-i urî şi a vă întoarce de la tovărăşia lor, pentru că şi vouă se va 
face sminteală prietenia cu ei, căci se molipsesc sufletele voastre de răutăţile lor ca de o 
râie şi ciumă, „că strică, zice, pe obiceiurile cele bune, vorbele cele rele” (I Corinteni 
15); fiindcă face şi pe alții a se sminti asupra voastră, socotind că şi voi sunteți răi, ca şi 
aceia; pentru aceasta a zis despre ei Domnul: „lar dacă ochiul tău cel drept te sminteşte 
pe tine, scoate-l pe el şi-l leapădă de la tine” (Matei 5, 29). Zice încă şi dumnezeiescul 
Hrisostom: „Să nu aibă nimenea prieten rău, căci dacă noi având fii răi îi izgonim şi nu 
ne cucerim de fire... cu cât mai mult se cade a fugi de cei ce sunt obicinuiți şi cunoscuți 
prieteni răi? Măcar că nici o vătămare nu primim de la ei, că nu putem scăpa de lauda 
cea rea; căci oamenii cei de afară nu cercetează viața din lucru, ci din însoțirea noastră 
cu aceia o judecă” (Omilia 57, la loan). 


262. Cel ce a smintit pe cineva se cade a cere 1ertăciune de la fratele pe care 
l-a smintit. Că şi cel ce s-a smintit rău, se cade a cere iertare 


Toţi creştinii, aşadar, trebuie să se păzească de a pricinui vreo rea sminteală 
fraților lor, precum am arătat din câte am zis şi precum le porunceşte şi Pavel zicând: 
„Că aceasta mai vârtos să judecaţi, ca să nu puneţi împiedicare fratelui sau sminteală” 
(Romani 14, 13); şi iarăşi: „Bine este a nu mânca carne, nici a bea vin, nici de care 
fratele tău se poticneşte sau se sminteşte sau se slăbeşte” (Ibidem 21). Şi într-alt loc: „ca 
să fiți curaţi şi fără sminteală în ziua lui Hristos” (Filipeni 1, 10). Iar dacă se întâmplă ca 

cineva să smintească pe fratele său cu vreun lucru sau cuvânt rău, ori cu chipul, ori cu 
căutătura, sau cu mişcarea de voie sau fără de voie, sau din nebăgare de seamă, se cade 
să se întoarcă către fratele cel smintit şi pocăindu-se să ceară iertare şi dacă s-a făcut 
sminteală pe față, tot pe faţă se cade să se facă şi pocăinţa; iar dacă pe ascuns, pe ascuns 
să se facă şi pocăinţa şi aşa prin pocăință, să se stingă sminteala cea aprinsă în inima 
fratelui sau cel puțin s-o împuţineze şi s-o îmblânzească şi să nu lase să apună soarele 
acelei zile şi să adoarmă fratele său smintit; căci aşa sfătuieşte Duhul cel Sfânt prin 
înțeleptul Sirah „... roagă-te înaintea feţei lui şi împuținează sminteala ta” (Sirah 17, 
20); şi Ap. Pavel: „Soarele să nu apună întru mânia voastră” (Efeseni 4, 26). Am zis 
deci să ceară iertare cel ce a smintit pe fratele său cu lucrul şi cu cuvântul viclean sau a 
făcut altceva din cele mici şi vrednice de iertare; iar dacă cineva s-a smintit şi s-a 
întristat pentru alt frate care păzeşte poruncile lui Dumnezeu şi predaniile şi canoanele 
dumnezeieştilor Părinţi, atunci trebuie ca cel care s-a smintit şi s-a întristat să ceară 
iertare, iar nu fratele cel ce păzeşte poruncile; precum zice Marele Vasile: „ar dacă aşa 
a întristat, precum a zis Apostolul: «<întristați-vă după Dumnezeu»... nu cel ce a întristat 
are trebuință de îndreptare, ci cel ce s-a întristat este dator să arate semnele întristării 
celei după Dumnezeu (adică să se pocăiască)” (Hotar pe scurt, 40). 


263. Care este pricina cea mai de căpetenie de a nu sminti cineva. Căci cel 
ce păcătuieşte pe ascuns se va vădi şi va pricinui sminteală 


Mulţi socotesc că pricina cea mai de căpetenie de a nu sminti cineva pe fratele 
său este a se păzi să nu păcătuiască pe faţă, ci pe ascuns; iar eu mărturisesc că greşelile 
cele ce se fac pe ascuns şi fără sminteală au mai puţină pedeapsă, decât cele făcute pe 
față; după Hrisostom ce zice: „Ci de se cade a zice ceva şi mai minunat; că, deşi ar greşi 
cineva păcate mari şi va face aceasta pe ascuns şi nu va sminti pe nimeni, mai puţină 
pedeapsă i se dă, decât celor ce păcătuiesc mai puţin întru arătare şi smintesc pe mulți” 
(Către cei ce au ţiitori). Însă, eu socotesc că pricina cea mai de căpetenie de a nu sminti 
cineva este, nu adică a păcătui cineva pe ascuns, ci a avea mustrare de conştiinţă în 
sufletul său, netulburată înaintea lui Dumnezeu şi înaintea oamenilor; adică a-şi păzi 
ştiinţa sa de a nu-l ispiti şi mustra că s-a lenevit sau a călcat vreo poruncă ce priveşte 
spre dragostea lui Dumnezeu sau spre dragostea şi îndreptarea fratelui său; căci, cine are 
acest fel de conştiinţă, aşa zicând, care nici pe faţă greşeşte, nici pe ascuns, acesta este 
cu neputinţă să pricinuiască sminteală altuia; precum acest fel de ştiinţă având Pavel, n- 
a smintit pe nimeni niciodată, căci înaintea ighemonului Felix judecându-se zicea: 
„Întru aceasta şi eu mă nevoiesc, ca fără de poticnire ştiinţă să am către Dumnezeu şi 
către oameni pururea” (Fapte 24, 16); iar cine greşeşte pe ascuns e cu neputinţă până în 
sfârşit să nu se arate şi cu aceasta să nu smintească pe fratele său; şi mai cu seamă dacă 
este om cu boierie şi dregătorie. „Şi să descopere, zice Sirah, Domnul cele ascunse ale 
tale” (Sirah 1, 30). lar dumnezeiescul Hrisostom zice: „Pentru că nu este, nu este cu 
putință a se ascunde greşelile preoților; ci şi cele prea mici se fac degrabă prea 
învederate” (Cuvântul 3, pentru preoție); şi aceasta este arătată de la împăratul David. 
Căci, acesta deşi pe ascuns a preacurvit cu Virsavia şi pe ascuns a ucis pe bărbatul ei 
Urie, dar păcatele lui cele ascunse, după slobozirea lui Dumnezeu, s-au vădit mai pe 
urmă şi mai desluşit decât cu trâmbiţa s-au trâmbiţat în toată împărăția lui; pentru acesta 
i-a zis Dumnezeu: „Că tu ai făcut întru ascuns, iar eu voi face cuvântul acesta înaintea a 
tot Israelul şi la lumina zilei” (II Regi 12, 12). 

PARTEA a Il-a 
Pe care sminteală se cade a o defăima creştinii 


264. Că de va păzi cineva dumnezeieştile porunci, iar alții se smintesc, 
se cade a defăima acea sminteală 


Da, ştiu că este şi sminteală pe care se cade a o defăima cineva. Care este 
aceasta? Ascultă: când tu faci vreo poruncă a lui Dumnezeu, păzeşti dumnezeieştile şi 
sfintele canoane ale Sf. Apostoli ori ale Sinoadelor ecumenice şi locale, sau predaniile 
Bisericii. Şi în scurt a zice, când tu te sileşti a face voia lui Dumnezeu, iar altul se 
sminteşte pentru aceasta, atunci tu se cade a defăima sminteala aceea şi să lucrezi 
porunca lui Dumnezeu şi să păzeşti dumnezeieştile şi sf. canoane, zicând către cei ce se 
smintesc şi te opresc pe tine cele ce au zis şi Apostolii către iudei: „Trebuie a asculta pe 
Dumnezeu mai mult decât pe oameni” (Fapte 5, 29); şi iarăşi: De este drept înaintea lui 
Dumnezeu a asculta pe voi mai vârtos decât pe Dumnezeu, judecaţi” (4, 19). Căci, dacă 
tu, pentru sminteală şi pentru frica şi plăcerea oamenilor, defaimi porunca şi voia lui 
Dumnezeu şi a dumnezeieştilor canoane şi cinsteşti mai bine pe oameni decât pe 
Dumnezeu şi alegi mai bine dragostea oamenilor decât dragostea lui Dumnezeu, te faci 
mai mult plăcut oamenilor decât lui Dumnezeu, alegi mai bine să greşeşti şi să întristezi 
pe Dumnezeu şi pe Sfinţi, decât să întristezi pe oameni şi te temi mai mult de oameni, 
decât de Dumnezeu. Deci, acestea toate cât sunt de potrivnice dumnezeieştilor Scripturi 
şi mântuirii tale, cine nu va vedea? „Că de va păcătui, zice, om asupra omului, se vor 
ruga pentru el Domnului; iar de va păcătui Domnului, cine se va ruga pentru el?” (| 
Regi 2, 26) şi iarăşi: „Nu vă temeţi de cei ce ucid trupul, iar sufletul nu pot să-l ucidă, ci 
să vă temeți mai vârtos de Cela ce poate să piardă şi trupul, şi sufletul în Gheena” 
(Matei 10, 28). 

Pentru aceasta, Marele Vasile zice că nu se cade ca cineva să oprească pe cel ce 
face voia lui Dumnezeu; ori că o face după porunca lui Dumnezeu sau după alt scop 
potrivit cu porunca, dar nici cel ce o face nu se cade să se supună celui ce-l opreşte, 
măcar de ar fi şi curat, ci să rămână în alegerea aceea şi în hotărârea ce a făcut-o. „Nu se 
cade a împiedica pe cei cei fac voia lui Dumnezeu ori după porunca lui Dumnezeu, ori 
după dreptate urmând poruncii, nici să sufere pe cei ce-l opresc a o face, deşi ar fi 
prieteni de aproape, ci să stăruiască în alegere” (Hotar. Moral. 19). lar dumnezeiescul 
Hrisostom zice: „Atât se cade a ne griji de oameni, încât să nu le dăm pricină de 
sminteală, iar dacă noi nu-i smintim, ci aceia ne prihănesc simplu şi cum s-ar întâmpla; 
atunci se cade să-i dispreţuim şi să-i plângem. Tu, însă, se cade să iei aminte bine 
înaintea lui Dumnezeu şi a oamenilor; căci dacă tu nu sminteşti, iar altul de grăieşte de 
rău, să nu-ţi pese pentru aceasta” (Cuvânt 46, la Fapte). Şi iarăşi zice: „De va urma de 
la noi, vai nouă, iar dacă va urma de la alţii, noi n-avem prihană”. 

Vai! zice Dumnezeu, acelora prin care se huleşte numele Meu! Ce dacă eu fac 
vreun lucru plăcut lui Dumnezeu, iar altul huleşte? Eu atunci nu am păcat, ci acela care 
huleşte, fiindcă prin el se huleşte Dumnezeu. Deci, când se împiedică vreun lucru bine 
plăcut lui Dumnezeu pentru sminteala altora, atunci trebuie să defăimăm sminteala 
aceea şi numai în felul când suntem siliți ca prin sminteala aceea să păcătuim lui 
Dumnezeu, numai atunci să n-o defăimăm (Ibidem). şi iarăşi zice: „Dacă, adică prin noi 
se face sminteala, vai nouă! iar când nu prin noi, atunci nu suntem supuşi vaiului. Vai 
vouă prin care se huleşte numele lui Dumnezeu? De ce? Dacă eu fac ceva din cele 
cuviincioase şi de trebuinţă, iar altul huleşte, nu dau eu seama, ci osânda o are acela, 
fiindcă prin acela s-a hulit Dumnezeu... Deoarece, când ceva din cele ce plac lui 
Dumnezeu se opreşte pentru sminteala altora, atunci se cade a defăima pe cel ce se 

sminteşte. Numai atunci însă să ne grijim (de sminteală) când din pricina lor ne atingem 
de cele ale lui Dumnezeu” (Ibidem). Şi iarăşi zice: „Să nu căutăm, aşadar, dacă se 
smintesc unii, ci să luăm aminte de se smintesc după dreptate, şi nu din vătămarea 
noastră... de se sminteşte cineva că eu voiesc să mă leapăd de lume (să mă fac monah), 
nu se cade a mă griji de aceasta” (Ibidem). 


265. Pe cei ce ne împiedică pe noi de la voia lui Dumnezeu, se cade a-i 
defăima. Pentru ce a numit Domnul pe Petru, satană 


Vezi deci şi pildele cele din Scripturi: că loan opreşte pe Domnul să nu se 
boteze, „iar loan îl oprea pe El zicând: eu am trebuinţă a mă boteza de Tine, şi Tu vii 
către mine?” (Matei 3, 14); însă, Domnul a defăimat acest fel de opreală, căci era contra 
voii lui Dumnezeu. „Şi răspunzând lisus, a zis către el: Lasă acum, că aşa este cu 
cuviință nouă ca să plinim toată dreptatea” (3, 15). Opreşte Petru pe Domnul ca să nu 
pătimească şi să moară: „Milostiv fii ţie, Doamne, nu va fi ție aceasta” (Matei 16, 22); 
iar Domnul l-a certat pe el şi sminteală şi satană l-a numit pe el: „Iar El întorcându-se a 
zis lui Petru: mergi după mine, satano, sminteală îmi eşti; că nu cugeți cele ce sunt ale 
lui Dumnezeu, ci cele ce sunt ale oamenilor” (Acolo, 25). Şi gândiţi-vă, cum Domnul 
acel cuvânt care l-a zis diavolului deasupra muntelui, precum zice Sf. Luca: „Mergi 
înapoia Mea, satano” (Luca 4, 8), tot acest cuvânt l-a zis şi lui Petru, ca să ne înveţe că 
cel ce se împotriveşte voii lui Dumnezeu este un al doilea diavol şi satană; pentru că 
Satană, va să zică: potrivnic şi el este care face sminteala şi făcător de sminteli şi nu cel 
ce păzeşte voia lui Dumnezeu. 

Tot aşa se împotriveau propovăduirii lui Pavel smintindu-se, Elima vrăjitorul, 
Alexandru arămarul, Imeneu, Filit şi Dimitrie argintarul; însă, Apostolul, nu numai că a 
defăimat acest fel de sminteală a lor, dar pe Elima adică l-a numit fiu al diavolului, iar 
pe ceilalţi i-a numit satane, ca pe nişte potrivnici voii lui Dumnezeu; căci pentru ei a zis: 
„Datu-mi-s-a mie îmbolditor trupului îngerul Satanei, ca să nu mă înalț” (II Corinteni 
12, 7); precum tâlcuieşte dumnezeiescul Hrisostom. 


266. Cel ce va zice şi va face vreun cuvânt sau lucru bun, dacă altul se 
sminteşte, el este curat de păcatul celui ce s-a smintit — Că atunci numai se 
cade a defăima sminteala, când câştigul este mai mare decât vătămarea 
smintelii — Că nu se cade a defăima sminteala care s-ar părea că e de 
nimic şi lesne iertată — Pentru ce Domnul câteodată a defăimat sminteala, 
iar altădată nu 


Pentru aceasta şi Marele Vasile a zis acest cuvânt de obşte şi cuprinzător despre 
sminteală: „Că cine va zice vreun cuvânt bun sau va face vreun lucru bun; iar cel ce va 
auzi acel cuvânt bun al lui şi va vedea lucrul cel bun şi din necunoştința şi neînţelegerea 
lui se va vătăma, atunci este curat de vătămarea celui ce fără socoteală s-a smintit, cel 
care a grăit cuvântul şi a făcut lucrul cel bun spre zidire” (Întrebarea 10, a Cuvânt 2 
pentru botez). Şi ca să zic în scurt, atunci numai se cade a defăima sminteala, când 
folosul ce se face din defăimarea smintelii este mai mare decât vătămarea făcută din 
sminteală; precum zice Hrisostom: „Numai atunci ne izbăvim de pedeapsa cea pusă 
celor ce smintesc, când din sminteală se naşte altă vătămare mai mare decât vătămarea 
smintelii“ (Cuvânt către cei ce au ţiitori, concubine). lar când lucrul este mic şi nebăgat 
în seamă, adică, nici vătămător de suflet, dar nici chiar folositor, sau că este în 
stăpânirea noastră, atunci nu se cade a defăima sminteala, nu de sine, ci pentru marea 

sminteală ce urmează, că de voiam, o defăimam; pentru aceasta însuşi Hrisostom a zis; 
„Deci, când sminteala va fi mică şi nebăgată în seamă, să se facă lucrul” (Omilia 46, la 
Fapte). 

Aşa, Stăpânul Hristos, când fariseii s-au smintit pentru că le-a zis că mâncările 
care intră în gură nu spurcă pe om, ci cuvintele cele rele care ies din gură, atunci a 
defăimat sminteala aceea şi a zis: „Tot sadul pe care nu l-a sădit Tatăl Meu cel ceresc se 
va dezrădăcina; lăsaţi-i pe ei, povăţuitori orbi sunt ai orbilor” (Matei 15, 13). Pentru ce? 
Fiindcă urma mare vătămare, dacă nu defăima sminteala lor, căci aveau să clevetească 
oamenii zidirile lui Dumnezeu că sunt rele şi, prin urmare, aveau să clevetească şi să 
hulească pe Dumnezeu că este făcător relelor. Şi dacă fără a prihăni Domnul zidirile, 
urgisiții de Dumnezeu manihei au îndrăznit şi le-au prihănit mai pe urmă, numindu-le 
rele şi necurate, iar pe Făcătorul lor, făcător de rele, ce n-aveau să zică dacă şi Domnul 
le-ar fi prihănit? 

Şi iarăşi, când s-au dus cei ce adunau didrahmele şi cereau de la El didrahme 
atunci, cu toate că era slobod şi mai presus de orice datorie ca un Dumnezeu, însă n-a 
defăimat sminteala ci a zis lui Petru de s-a dus şi a aruncat undiţa în mare şi prinzând un 
peşte, a aflat în gura lui un statir şi l-a dat pe el celor ce-l cereau. „Ci ca să nu-i smintim, 
zice, pe dânşii, mergând la mare, aruncă undiţa şi peştele care vei prinde întâi, ia-l şi 
deschizând gura lui, vei afla un statir, acela luându-l, dă-l lor pentru Mine şi pentru 
tine” (Matei 17. 27). Şi pentru ce a făcut aceasta? Pentru că a nu da dajdie era în mâna 
Lui; iar a da, ca un întâi născut, era lege a lor pusă din vechime pentru cei întâi născuţi, 
care s-au izbăvit de cele zece răni ale Egiptului; precum se vede la cap. 3, al Numerilor. 
Şi dacă Domnul o călca, aveau să-L socotească potrivnic lui Dumnezeu şi călcător 
dumnezeieştii Legi şi prin urmare, vătămarea se făcea mai mare, dacă El defăima 
această sminteală. 


267. Pavel, având stăpânire să se hrănească din propovăduire, n-a făcut 
aceasta, pentru sminteala unora — Că Pavel, şi lucrând la meşteşug, 
propovăduia pe Hristos — Căci după două chipuri se judecă cineva când 
sminteşte pe altul 


Asemenea şi Pavel, deşi era în stăpânirea lui să se hrănească din Evanghelie, 
precum şi ceilalți Apostoli, dar fiindcă mulți dintre apostolii cei mincinoşi îl prihăneau 
pe el, că pentru aceasta propovăduieşte pe Hristos, ca să adune bani şi cu cuvintele 
acestea sminteau pe credincioşi şi din această pricină de trei ori fericitul n-a întrebuințat 
această stăpânire, ci lucra cu înseşi mâinile sale şi se hrănea, fiindcă din această 
sminteală se împiedica buna vestire a Evangheliei şi mântuirea oamenilor şi nu se 
propovăduia Hristos; şi, prin urmare, vătămarea se făcea mai mare dacă se defăima. Şi 
că aceasta este adevărată, auzi-l pe El zicând: „... Dar nu ne-am folosit de dreptul acesta; 
ci toate le răbdăm, ca să nu punem piedică Evangheliei lui Hristos” (I Corinteni 9, 12). 
Şi dacă Hristos a poruncit celor ce propovăduiau Evanghelia, să viețuiască şi să se 
hrănească din propovăduire, Pavel lucrând şi hrănindu-se n-a călcat porunca aceasta, 
nici s-a aflat mai jos de ea, ci mai presus de această poruncă şi aceasta, nu pentru 
altceva a făcut-o fără numai pentru dragostea şi înmulțirea propovăduirii acestei porunci 
hotărâte de Hristos şi mai cu seamă că, şi lucrând meşteşugul său, nu se oprea de la 
propovăduirea Evangheliei, ci la toţi cei ce veneau la el binevestea pe Hristos, făcând 
casa lui de lucru, casă de învățătură şi biserică, precum spun Faptele Apostolilor, 
zicând: „Și a petrecut Pavel doi ani deplin cu a sa cheltuială, şi primea pe toţi care 
veneau către el, propovăduind împărăţia lui Dumnezeu şi învățând cele ce sunt pentru 
Domnul lisus Hristos, cu toată îndrăzneala, fără opreală” (Fapte 28, 30). 

Pentru aceasta şi Sfântul loan Gură de Aur a scris: „Nici Pavel nu se ruşina a 
întrebuința şi daltă, şi piei să coasă şi către cei ce se aflau în dregătorii să vorbească; ci 
chiar se lăuda pentru lucru, unde şi nenumărați oameni de bun neam veneau către el” 
(Cuvânt 1, la închină-se Prischila şi Achila). Asemenea a făcut şi pentru mâncările cele 
jertfite idolilor, căci împărtăşirea şi mâncarea acestora, deşi era iertată lui, ca o de nimic 
şi nevătămătoare; „toate îmi sunt, zice, slobode” (I Corinteni 16, 12), dar fiindcă din 
aceste mâncări, mulţi din cei slabi la minte se sminteau şi întăreau în cugetul lor că sunt 
chiar idoli în lume şi, prin urmare, fiindcă se făcea vătămare sufletească credincioşilor şi 
pierzare, n-a defăimat sminteala aceasta Apostolul, ci mai mult a ales să lepede pe cea 
nevătămătoare, „căci nimic nu vătăma a mânca” după Hrisostom (Cuvânt 46, la Fapte), 
ca să izbăvească pe credincioşi din această mare vătămare, pentru aceea a şi zis: „Dacă 
mâncarea face sminteală fratelui meu, nu voi mânca carne în veac, ca să nu fac 
sminteală fratelui meu” (I Corinteni 8, 13). Pentru aceasta într-un glas a spus şi Marele 
Vasile, cuprinzând tot cuvântul cel pentru sminteală, că după două chipuri se judecă 
cineva când sminteşte pe altul: „când face vreun lucru care ar fi rău de la sine sau când 
face ceva care este adică iertat şi în stăpânirea lui a-l face, dar sminteşte pe cei slabi în 
credință sau şi la minte şi se face sminteală pe faţă şi netrecută are osânda, cea zisă de 
Domnul astfel: «îi este mai de folos lui să-şi spânzure de grumaz o piatră“ ş.c.l. 
(Întrebarea 1, din Cuvânt 2 pentru botez). 


PARTEA a Il-a 


268. Creştinii nu trebuie să se smintească cu lesnire — Că nu se smintesc 
toți cu pricină binecuvântată, ci şi cu patimă şi fără cuvânt 


Deci, fiindcă până aici am zis că nu se cade creştinilor să smintească pe alţii şi 
cât a fost prin puterea noastră i-am îndreptat pe ei şi am arătat care sminteală se cade a o 
defăima şi care nu. Acum este nevoie să zicem puţine şi pentru îndreptarea celor ce se 
smintesc. Pentru că toți câți se smintesc nu se smintesc după dreptate şi cu pricină 
binecuvântată, ci unii se smintesc din mândrie şi din zavistia lor, când văd pe alții că 
înaintează şi se cinstesc de Dumnezeu şi de oameni, iar alţii se smintesc din obiceiul şi 
deprinderea cea rea şi din ideile cele fără de socoteală pe care le au spre păcat; pentru 
care pricină se tulbură când îi ceartă învățătorii sau altcineva pentru răutatea lor. Alții, 
din fățărnicia şi vrăjmăşia lor, se smintesc de cuvintele altora; alții din necunoştinţa şi 
orbirea şi fărădelegea lor se smintesc de poruncile şi de cuvintele Domnului şi alții din 
alte patimi, iar alţii, din altă pricină fără motiv, se pornesc de se smintesc asupra fraților 
lor; precum aceste întâmplări se văd în dumnezeieştile Scripturi. Aşa, de pildă, din 
mândria şi zavistia lor, se sminteau cei de un neam cu Domnul, când îl vedeau pe El că 
învăţa cu atâta înțelepciune şi făcea minuni slăvindu-Se de la Dumnezeu şi de la popor, 
precum este scris: „De unde îi este Lui înțelepciunea aceasta şi puterile? Au nu este 
Acesta Feciorul Teslarului?... dar de unde sunt Lui acestea toate? Şi se smintea întru 
Dânsul” (Matei 13, 55-57); pentru care zice şi Sirah: „Suduitorul şi trufaşul se vor 
sminti întru acelea” (Sirah 23, 7). Asemenea şi Isaia zice pentru cei ce sunt deprinşi la 
răutate şi se smintesc asupra celor ce-i mustră; „... şi pe toţi cei ce mustră în porți, 
piedică le vor pune, pentru că au abătut pe cel drept la cei nedrepți” (Isaia 29, 21). Tot 
aşa şi înțeleptul Sirah zice că se smintesc cei ce au vrajbă, pomenire de rău şi fățărnicie: 
„Cel ce face cu ochiul meşteşugeşte rele; înaintea ochilor tăi îndulci-va gura ta şi de 
cuvintele tale se va mira; iar după acelea îşi va întoarce gura sa şi la cuvintele tale va 
adăuga poticneală” (Sirah 27, 22). Şi iarăşi zice: „Cel ce caută Legea săturase-va de ea 
şi cel ce se fățărniceşte se va împiedica întru dânsa” (Sirah 32, 16). Tot acest Sirah zice 

despre cei orbiţi de fărădelege: „Căile Lui (adică ale lui Dumnezeu) celor cuvioşi sunt 
drepte, iar celor fărădelege, împiedicări” (Sirah 39, 29). 


269. Căci şi ochii amăgesc pe om — 
Ce se cade a zice cineva când va afla că fratele său a greşit 


Pentru aceasta, frații mei creştini, nu vă smintiți îndată când auziți vreun cuvânt 
care nu vă place, nici să vă tulburaţi când vedeţi vreun lucru arătându-se pe din afară că 
este necuviincios; nu. Ci faceţi răbdare şi gândiţi-vă bine, nu cumva cuvântul acela este 
folositor şi bun şi acela care îl zice are scop în cugetul său ca să vă folosească şi să vă 
îndrepteze, iar voi din patima pe care o aveţi, vă smintiți crezând părerilor voastre, 
socotind aspru acel cuvânt şi numind pe cel ce l-a grăit, făcător de sminteală şi iubitor 
de tulburări. Asemenea şi când vedeți şi aflați că, spre pildă a făcut un frate al vostru 
vreun rău, nu vă smintiţi, nici să vă tulburați şi să începeți îndată a-l cleveti, ci întâi 
cercetaţi de este adevărat ceea ce ați aflat, căci nu numai auzul omului este greşit şi 
mincinos, dar de multe ori şi chiar ochii se amăgesc şi-i arată una, în loc de alta. Lopata 
o arată frântă în apă şi pământul cel nemişcat îl arată mişcător, când se află în corabie. 
De aceea porunceşte purtătorul de Dumnezeu Maxim acestea: „Nu primi pe cei ce te 
smintesc aducându-ți păreri chiar şi asupra unor oameni; căci, cei ce primesc sminteli în 
orice chip din bunăvoință sau nu cunosc calea păcii care povăţuieşte prin dragoste la 
cunoştinţa de Dumnezeu pe îndrăgitorii ei” (Cap. 69, din suta I pentru dragoste). 

Iar după ce vă veţi adeveri că răul acela şi păcatul pe care le-a făcut fratele sunt 
adevărate, atunci sunteți datori să vă aduceți aminte de porunca lui Dumnezeu ce zice: 
„Nu judecaţi, ca să nu fiţi judecaţi” (Matei 7, 1); adică, sunteţi datori a nu judeca pe acel 
frate ca pe un păcătos şi greşit, ci să ziceți cuvântul pe care l-a zis un Părinte: „Fratele 
acela astăzi a greşit şi eu am să greşesc mâine; acela a greşit o greşeală mică, iar eu 
greşesc greşeli mari”. Ci de va fi ori patriarh, ori arhiereu, ori preot, ori monah, sau alt 
oarecare om cu boierie şi dregătorie, cel ce a făcut acea greşeală, nu vă smintiţi, nici să 
vă opriți pentru aceasta din calea cea dreaptă a faptei bune şi să vă prăpăstuiți în aceeaşi 
greşeală pentru pilda cea rea; ci gândiţi-vă ca nişte înţelepţi şi oameni cu dreaptă 
socoteală şi ziceţi: Şi ce dacă este patriarh şi arhiereu şi iereu sau monah? Ce dacă este 
dregător, ministru şi împărat, şi el este om; şi aceleaşi patimi pe care le au toți oamenii, 
le are şi el şi fiind în luptă cu aceleaşi patimi şi de aceeaşi fire, ce este de mirare dacă s- 
a biruit de patimă şi a greşit? Nu cumva este înger sau nematerialnic, nu cumva treapta 
şi dregătoria ce o are l-au făcut mai presus de firea omenească? Nu. Deci, pentru ce să 
mă smintesc şi să mă tulbur? Pentru ce să mă pornesc şi eu să greşesc, dacă a greşit 
acela? Sau de ce să mă întărât ca să-l defaim? Ci, mai cu seamă se cade a-l acoperi pe 
cât voi putea şi să-i ascund greşeala lui; 1) ca să n-o audă alt creştin şi să se smintească 
şi să greşească; 2) ca să n-o audă păgânii şi ereticii şi să se bucure şi să defaime 
ortodoxa noastră credinţă şi să hulească pe Hristos; precum şi David a poruncit evreilor 
să nu descopere uciderea lui Saul şi a lui loanatan, ca să nu audă cei de alt neam şi să se 
bucure: „Nu povestiţi în Ghet şi să nu vestiți la ieşirile Ascalonului, ca nu cumva să se 
bucure fetele celor de alt neam, ca nu cumva să se veselească fetele celor netăiați 
împrejur” (II Regi 1, 20); 3) căci, dacă eu voi acoperi greşeala fratelui meu şi 
Dumnezeu va acoperi greşelile mele, precum zicea Ava Pimen: „Dacă vom acoperi 
greşelile fratelui, va acoperi şi Dumnezeu pe ale noastre”; şi 4) pentru că cel ce nu 
descoperă, ci acoperă greşelile părinților celor duhovniceşti, care sunt: patriarhii, 
arhiereii, preoții, duhovnicii şi sfințiții învățători, acesta, zic, se aseamănă cu cei doi fii 
buni ai lui Noe, cu Sim şi cu lafet, care n-au voit, nu numai să arate la ceilalţi, dar nici 
singuri să vadă goliciunea Tatălui lor Noe, ci au acoperit-o cu haina mergând cu fața 

înapoi ca să n-o vadă nici ei, nici alţii; „că luând, zice, Sim şi lafet o haină, o au pus pe 
amândoi umerii lor şi s-au dus cu dosul înainte şi au acoperit goliciunea tatălui lor şi 
feţele lor căutau înapoi, şi n-au văzut goliciunea tatălui lor” (Facerea 9, 23), Pentru 
aceasta, precum aceia au luat binecuvântare de la tatăl lor cel trupesc Noe, 
„Binecuvântat fie Domnul, Dumnezeul lui Sim... Şi să înmulțească Dumnezeu pe lafet” 
(Acolo, 25), aşa şi cel ce acoperă greşelile părinților lui celor duhovniceşti primeşte 
binecuvântare de la ei şi de la însuşi Dumnezeu. Iar, dimpotrivă, cel ce arată şi 
descoperă în public la toţi greşelile părinţilor lui celor duhovniceşti, acesta se aseamănă 
cu Ham, răzvrătitul fiu al lui Noe, care nu numai că a stat şi a văzut goliciunea tatălui 
său Noe, ci a arătat-o şi celorlalți frați ai lui, pentru care pricină a luat şi blestemul de la 
tatăl său, să fie rob fraţilor lui, pe care blestem duhovniceşte îl moştenesc şi cei care dau 
în public greşelile părinţilor lor celor duhovniceşti. 

Nu numai blestem ia cel ce descoperă greşeala părinților lui celor duhovniceşti, 
dar este vrednic şi de moarte. Căci, dacă cel ce înjură şi grăieşte de rău pe tatăl său cel 
trupesc este vrednic de moarte, precum porunceşte Dumnezeu: „Cel ce va grăi de rău pe 
tatăl său sau pe mumă-sa, cu moarte să se omoare” (Ieşirea 21, 27). Cu cât mai mult este 
vrednic de moarte cel ce cleveteşte şi dă în public pe părinții săi cei duhovniceşti? Căci, 
pe cât Duhul este mai presus de fire şi sufletul decât trupul, pe atât şi părinţii cei 
duhovniceşti sunt mai presus de părinții cei trupeşti şi fireşti. Şi dacă Dumnezeu opreşte 
de a cleveti cineva pe stăpânitorii politici ai poporului Său; „Pe mai marele, zice, 
poporului tău, să nu-l grăieşti de rău” (Ieşirea 22, 28), cu cât mai mult opreşte a nu grăi 
de rău cineva pe mai marii poporului bisericesc, care sunt, cum am zis: patriarhii, 
arhiereii, iereii şi toți păstorii şi învățătorii cei duhovniceşti; zice însă şi Sf. Maxim: „Nu 
primi a asculta ocară asupra părintelui tău (celui duhovnicesc adică), nici să asculți cu 
plăcere pe cel care-l necinsteşte pe el, ca să nu se mânie Domnul asupra lucrurilor tale şi 
să te piardă din pământul celor vii” (Cap. 59, din suta I pentru dragoste). 


270. Nu se cade a se sminti cineva asupra celor ce păzesc poruncile şi 
sfintele canoane 


Pentru aceasta păziți-vă, creştinilor, de a mai cleveti pe alţii, dar mai cu seamă şi 
mai deosebit păziți-vă, frații mei, să nu vă smintiţi şi să nu vă tulburaţi când vedeţi sau 
auziţi că vreun frate păzeşte poruncile Domnului şi sf. canoane ale Sf. Apostoli şi ale 
Sinoadelor ecumenice şi locale şi ale celor de pe alocurea Sf. Părinți, ci mai ales, siliți- 
vă a-i urma şi voi lăudându-l pe el ca pe un păzitor al bisericeştilor canoane şi 
poruncilor Domnului. Şi băgaţi de seamă pentru dragostea lui Dumnezeu, să nu-l 
clevetiți pe el cu necinstite numiri sau să-i staţi împotrivă şi să-l alungați, ca şi cum ar fi 
călcător obiceiurilor de astăzi şi al predaniilor omeneşti, 1) pentru că grăindu-l de rău şi 
izgonindu-l, pe însuşi Hristos izgoniți şi pe dumnezeieştii Lui Apostoli şi pe Sfinții Săi, 
fiindcă acela pentru dragostea poruncilor lui Hristos şi pentru adevărul predat de 
Apostoli şi de Sfinți pătimeşte şi se nevoieşte; 2) căci prihănind voi pe unul ca acesta şi 
alungându-l, vă asemănaţi şi vă numărați pe voi înşivă cu cei din vechime izgonitori ai 
sfinților şi cu tiranii, iar pe aceia îi faceţi a se număra cu sfinţii cei izgoniți din vremea 
aceea şi vă faceţi pricinuitori de a se învrednici fericirii Domnului ce zice: „Fericiţi veți 
fi când vă vor ocărî pe voi şi vă vor goni, şi vor zice tot cuvântul rău împotriva voastră 
minţind pentru Mine” (Matei 5, 11); şi 3) căci voi, precât daţi război şi izgoniți astfel de 
păzitor al adevărului şi al faptei bune, pe atât acela vă biruieşte şi primeşte cununi; 
fiindcă are luptându-se pentru el adevărul şi pe însuşi Dumnezeul adevărului, precum 
este scris: „Până la moarte te luptă pentru adevăr şi Domnul Dumnezeu se va lupta 
pentru tine” (Sirah 4, 30). Şi fiindcă adevărul care mijloceşte pentru el, deşi este luptat, 

dar niciodată nu se biruieşte, ci totdeauna biruieşte pe cei ce îi dau război lui; precum a 
zis înțeleptul Gorobabel; „... iar mai mult decât toate, biruieşte adevărul” (III, Esdra, 3, 
12). Şi iarăşi: „lar adevărul rămâne şi este tare în veac, şi trăieşte şi biruieşte în veacul 
veacului” (Acolo, 38). 


271. Inseşi smintelile de la sine nu vatămă, ci nepăsarea şi patimile 
oamenilor. Că smintelile, mai mult folosesc decât vatămă 


În felul acesta şi cu această dreaptă socoteală puteţi, fraţii mei, a nu vă vătăma 
de smintelile care vi se întâmplă în lume şi mai cu seamă când smintelile nu sunt pentru 
credință, ci pentru viaţă şi trai, fiindcă smintelile nu sunt chiar pricină de a se vătăma 
oamenii, căci dacă ar fi fost aşa, Dumnezeu n-avea să le lase să vină asupra noastră, ci 
oamenii se vatămă din lenevire, din necunoştinţă şi din patimile lor; şi aceasta se 
dovedeşte de la oamenii cei drepți şi cu fapte bune, care nu primesc nici o vătămare din 
smintelile ce li se întâmplă; aşa spune dumnezeiescul Hrisostom, tâlcuind cuvântul 
Domnului ce zice: „Nevoie este să vină ispitele” (Matei 18, 7); „şi pentru care pricină 
nu i-a omorât el? Căci pentru care pricină se cădea să-i omoare? Pentru cei ce se 
vatămă? Dar nu se pierd dintru aceasta cei ce se vatămă, ci din neglija lor... iar dacă nu 
era aşa, ci din sminteli era pierzarea, se cădea ca toți să se piardă. Deci, întrucât sunt 
mulți care scapă, prin urmare, cei ce nu scapă pe sine să se învinovăţească” (Omilia 59, 
la Matei). 

Ce zic? Ispitele nu numai că nu vatămă pe cei cu luare aminte şi înţelepţi, ba îi şi 
folosesc şi nu numai pe alţii îi folosesc, ci chiar şi pe cel ce le pricinuieşte, pentru că-l 
fac să ia aminte, să se teamă, să privegheze şi să se păzească de aici înainte, de a nu mai 
cădea iarăşi în acelea, precum aceasta o dovedeşte însuşi Grăitorul de Aur: „Şi o 
adeverează cei cu fapte bune, care nu numai că nu s-au vătămat cu nimic de aici (din 
sminteli), dar şi prea mult au câştigat, precum a fost Iov, precum Iosif şi precum toți 
drepții; iar de se pierd mulţi, aceasta o pătimesc din dormitarea lor... fiindcă smintelile, 
precum s-a zis, şi deşteaptă (spre lucrarea dumnezeieştilor porunci), şi mai iuți face şi 
ascute nu numai pe cel ce păzeşte, ci şi pe cel căzut îl ridică degrabă, căci şi mai 
întemeiat îl lucrează şi mai cu anevoie stăpânit îl face” (Ibidem). Da, „Vai lumii de 
sminteli” (Matei 18, 4), a zis Domnul, iar dacă noi luăm aminte de noi înşine şi nu 
cugetăm cele ale lumii, ci păzeşte fiecare treapta sa cu poruncile Domnului şi cu 
lucrurile cele potrivite Lui, în adevăr nu ne vătămăm de ispite, ci luăm şi mare câştig din 
acestea; aşa o înțelege Grăitorul de Aur: „încât dacă noi luăm aminte, nu puţin câştig 
primim din acestea, când neîncetat vom priveghea” (Ibidem). 


272. Încheiere — În ce fel poate cineva a nu se vătăma de sminteli 


Văzut-a Marele Antonie oarecând toată lumea plină de curse pe care le avea 
diavolul întinse în ea. Şi Hristos iarăşi zice că toată lumea este plină de sminteli şi de 
piedici şi Solomom asemenea: „Cunoaşte că prin mijlocul a multe curse treci” (Sirah 9, 
18); pe care tâlcuind-o Hrisostom: „N-a zis că pe lângă curse treci, ci prin mijlocul 
curselor, că de amândouă părțile noastre sunt prăpăstiile, de amândouă cursele” (Andr. 
15). Deci, cum puteţi, frații mei, să nu vă prindeți de atâtea curse? Cum puteți să nu vă 
poticniţi în atâtea piedici? Cum? — Dacă veţi lua aminte de voi înşivă, dacă veți păzi 
cele predate de Scripturi şi de dumnezeieştii Părinţi, dacă aveţi defăimarea de voi înşivă 
şi smerenia, ponegrind şi ocărându-vă numai pe voi înşivă şi neprihănind pe alții. Astfel 
a zis îngerul Domnului către Antonie care nu se pricepea cum ar putea cineva să scape 

din atâtea curse: „Cine va putea scăpa dintr-acestea? Şi mi-a zis îngerul: smerenia”. Şi 
peste toate acestea alergaţi, fraților, către Dumnezeu totdeauna prin rugăciune şi rugați- 
L pe El să vă păzească cu Darul şi cu ajutorul Său; nu numai ca să nu daţi vreo 
sminteală la ceilalți frați ai voştri, cu vreo greşeală prin cuvânt sau prin lucru, ci nici să 
vă smintiți de păcatele ce le fac alții; căci numai Dumnezeu singur este Cel ce păzeşte 
pe cei ce se tem de EI şi-l iubesc, de orice sminteală şi piedică; precum zice Sirah: 
„Ochii Domnului peste cei ce-L iubesc pe El, scuteală puternică şi întărire vârtoasă, 
acoperământ de căldură şi pază de către împiedicare, şi ajutor de către cădere” (Sirah 
34, 17). Şi Dumnezeu este Cel ce porunceşte îngerilor Săi, ca să păzească pe robii Lui şi 
să-i ridice pe mâini ca să nu-şi poticnească de vreo piatră de sminteală picioarele cele 
înțelegătoare ale sufletelor lor, precum zice David; „Că îngerilor Săi va porunci pentru 
tine, ca să te păzească în toate căile tale. Pe mâini te vor ridica, ca nu cândva să 
împiedici de piatră piciorul tău” (Ps. 90, 11). 

Deci, strigați totdeauna acel davidicesc glas: „Doamne, păzeşte-mă de cursa care 
mi-au pus mie şi de smintelile celor ce fac fărădelege” (Ps. 140, 10). Ca sub Darul 
Domnului fiind păziți, nici să smintiți pe alții, nici să vă smintiţi de alții şi nepoticniți şi 
neîmpiedicați să ajungeţi la ziua aceea a răsplătirilor şi să vă învredniciți împărăției 
cerurilor, în Hristos lisus Domnul nostru, Căruia slava şi stăpânirea, împreună Tatălui şi 
Sfântului Duh, acum şi în vecii vecilor. Amin. 

CUVÂNT XI 


Care cuprinde: 1) că orice creştin se cade a ajuta la îndreptarea şi mântuirea 
fratelui său; 2) Orice creştin se cade a mustra pe fratele său ca să-l 
îndrepteze; şi 3) că toți creştinii se cade a primi cu bucurie mustrările cele 
spre îndreptare ale fraților lor 


PRECUVÂNTARE 


273. Câte sunt felurile petrecerii după Dumnezeu 


Două sunt felurile petrecerii după Dumnezeu, binecuvântaţilor creştini. Întâi a 
înceta cineva de la răutate şi al doilea, să lucreze fapta bună. Întâi, să nu pricinuiască 
cineva sminteală fratelui său şi al doilea, să ajute la îndreptarea şi mântuirea lui. Căci, 
precum când voieşte cineva a se sui pe o treaptă, se cade mai întâi a-şi ridica piciorul 
său de la pământ, aşa şi cel ce voieşte a se sui la fapta bună, se cuvine mai întâi să facă 
depărtare de la rău; precum zice Marele Vasile: „Cu scara se aseamănă— după părerea 
mea— iscusința bunei-credinţe... Deci, precum la suirea pe scară, întâiul pas este 
despărțirea de la pământ, aşa şi la petrecerea cea după Dumnezeu, începutul sporirii este 
depărtarea de lume” (7ălcuire la Ps. 1). 

Această rânduială voind a o păzi Proorocul David, întâi a fericit pe omul care n- 
a umblat în sfatul necredincioşilor „Fericit bărbatul care n-a umblat în sfatul 
necredincioşilor” (Ps. 1, 1) şi al doilea, a fericit pe omul ce-şi are voia sa în Legea 
Domnului şi o cugetă pe ea ziua şi noaptea: „Ci în Legea Domnului voia lui şi în legea 
lui va cugeta ziua şi noaptea” (Ibidem 2); pe care tâlcuind-o Marele Vasile: „început, 
zice, de a recăpăta pe cele bune este depărtarea de la răutăţi... Deci, cu înţelept şi prea 
meşteşugit chip ne aduce pe noi la fapta bună, depărtarea de la răutăţi şi a face început 
la cele bune”. Şi într-alt loc, acest David mai lămurit zicea: „Fereşte-te de rău şi fă bine” 
(Ps. 33, 14). Tot această rânduială păzind-o şi Isaia, a zis: „Întâi, încetaţi de la 
vicleşugurile voastre” (Isaia 1, 16) şi al doilea, „Învăţaţi-vă a face bine” (Ibidem). 

Pentru aceasta şi eu, voind a păzi această rânduială, fiindcă mai-nainte în 
cuvântul al zecelea am arătat că creştinii nu se cade a pricinui vreo sminteală rea fraților 
lor, acum în următorul cuvânt voi arăta deci că tot creştinul trebuie să ajute la 
îndreptarea şi mântuirea fratelui său. Căci aceste două: adică, a nu sminti cineva pe 
fratele său şi a ajuta la mântuirea lui, văd că sunt legate una cu alta. Deoarece, precum 
nu este de ajuns la mântuire numai a nu face cineva rău, ci este de nevoie să facă şi bine, 
tot aşa nu este de ajuns fiecărui creştin numai a nu sminti pe fratele său, ci se cuvine, pe 
lângă aceasta, şi a ajuta la mântuirea lui în tot felul, pe cât poate şi după datoria 
dragostei frățeşti ce are; fiindcă dragostea îl sileşte să nu caute numai folosul lui, ci şi pe 
al fratelui său, precum zice Pavel: „Dragostea nu caută ale sale” (I Corinteni 13, 5); şi 
iarăşi: „Nimenea al său să nu caute, ci fiecare al altuia” (Ibidem 10, 24). 

Deci, luaţi aminte şi veţi învăţa din acest cuvânt: 1) că orice creştin se cade a 
ajuta la îndreptarea şi mântuirea fratelui său; 2) că tot creştinul se cade a mustra pe 
fratele său ca să-l îndrepteze; şi 3) că toţi creştinii se cade a primi cu bucurie mustrările 
cele spre îndreptare de la frații lor. 

PARTEA I 
Că orice creştin se cade să ajute la îndreptarea şi mântuirea fratelui său 


274. Câte lucruri ne silesc să ajutăm la mântuirea fraților noştri. Că şi 
vietăţile cele ce nu sunt de acelaşi fel se ajută una pe alta 


Cinci lucruri ne silesc, fraților, să ne grijim şi să ajutăm la îndreptarea şi 
mântuirea fraților noştri: 1) Legea firească; 2) Legea veche a Sf. Scripturi; 3) Legea cea 
nouă a Duhului şi a darului Evangheliei; 4) Legea morală a vieţuirii cetăţeneşti; şi 5) 
războiul cel nevăzut cu gândul şi neîncetat, ce se află în viaţa creştinilor. 

Întâi deci ne sileşte să ajutăm la îndreptarea fraţilor noştri Legea cea firească, 
fiindcă toate dobitoacele care sunt de un fel, după firesc chip, se iubesc una pe alta şi 
toate ajută la nevoia şi trebuinţele celeilalte. Spre pildă: cioara iubeşte pe cioară; boul, 
pe bou; calul, pe cal, precum a zis înțeleptul Sirah: „Tot dobitocul iubeşte pe cel 
asemenea lui” (Sirah 13, 17). Aşa, calul apără pe celălalt cal; boul, pe celălalt bou; 
rânduneaua, pe cealaltă rândunea; de multe ori însă şi dobitoacele cele ce nu sunt de 
acelaşi fel ajută pe cele de alt fel; pentru care citim la Marele Vasile că ciorile ajută pe 
berze la războiul ce-l au cu alte păsări şi pentru aceasta când se întorc de la război, se 
văd sângerate şi rănite: „lar ciorile cele ce se află la noi le apără ca nişte ostaşi puşi de 
pază şi de străjuire împrejurul lor şi le petrec, precum mie mi se pare, şi oarecare ajutor 
dându-le în războiul împotriva păsărilor celor potrivnice. Şi semn este că le petrec 
ciorile întâi că nicidecum în vremea aceea nu se vede nici o cioară; apoi că, cu răni 
întorcându-se, arătate şi prea vederate aduc semnele apărării” (Cuvânt 8, la Exaimeron). 

Acum, dacă legea cea firească sileşte pe dobitoacele cele necuvântătoare să se 
iubească una pe alta, cum această lege nu ne va sili şi pe noi, oamenii cei cuvântători, să 
ne iubim unul pe altul? Şi dacă dobitoacele care nu sunt de acelaşi fel se ajută şi se 
păzesc de către altele, cu atât mai mult noi, oamenii, care suntem de acelaşi fel suntem 
datori să ajutăm şi să apărăm pe fraţii noştri la îndreptarea şi mântuirea lor. 


275. Că şi Legea cea Veche ne sileşte să ajutăm la mântuirea fraților noştri 


Al doilea, Legea Vechii Scripturi ne sileşte să ajutăm la mântuirea fraților noştri, 
că dacă porunceşte să întoarcem boul cel pierdut sau dobitocul vrăjmaşului nostru ce l- 
am fi găsit în drum şi să ajutăm la ridicarea înjugătorului cel căzut: „lar de vei întâlni 
boul vrăjmaşului tău sau înjugătorul lui rătăcind, să-l întorci şi să-l dai lui. Şi de vei 
vedea înjugătorul vrăjmaşului tău căzut sub sarcina lui, să nu-l treci, ci să o ridici 
împreună cu el” (Ieşirea 23, 4); cu atât mai mult, ne porunceşte să întoarcem cu 
sfătuirea noastră cea frățească, pe fratele nostru cel rătăcit din calea cea dreaptă a 
poruncilor lui Hristos. Cu atât mai mult ne sileşte a nu trece cu vederea pe fratele nostru 
când îl vedem că este căzut în vreo greşeală şi să-l ajutăm cu cuvântul şi cu lucrul, ca 
să-l ridicăm şi să-l îndreptăm. Şi dacă Legea Veche poruncea iudeilor să mustre frățeşte 
pe aproapele lor când ar fi greşit, ca să nu se facă şi ei părtaşi păcatelor lui, ca unii ce nu 
l-au mustrat: „Ci vei mustra pe fratele tău, ca să nu ai pentru dânsul păcat” (Leviticul 
19, 17); Oare aceeaşi lege nu ne porunceşte şi nouă să mustram frățeşte pe aproapele 
nostru când îl vedem că păcătuieşte? Şi prin frăţeasca noastră mustrare să-l îndreptăm şi 
să-l izbăvim de păcat? Şi dacă Dumnezeu, în Legea Veche, a dat ca o poruncă evreilor a 
ajuta la mântuirea şi îndreptarea fraţilor lor; că aşa poruncește prin Sirah: „şi au poruncit 
lor unuia fieştecăruia pentru de aproapele său” (Sirah 17, 12); cu atât mai mult acum dă 

Dumnezeu această poruncă la orice creştin, a ajuta şi a îndrepta pe fratele său. Şi dacă 
astfel de poruncă dă Dumnezeu la tot creştinul, arătat este că, cine o va călca şi nu va 
îndrepta pe fratele său, acesta va da seama înaintea lui Dumnezeu şi pentru călcarea ei, 
şi pentru pierzarea fratelui său. 


276. Suntem îndatoraţi de Legea Darului Evangheliei a ajuta la mântuirea 
fraților noştri — Că toți creştinii sunt fraţi duhovniceşti şi au datoria să se 
ajute unii pe alţii. Că toţi creştinii sunt un trup în Domnul Hristos 


Al treilea ne sileşte Legea cea nouă a Darului Evangheliei să ajutăm la 
mântuirea fraților noştri: 1) pentru că noi, toți creştinii, suntem fii ai unuia şi aceluiaşi 
Părinte, al lui Hristos, şi ai aceleiaşi Maici, ai Sf. Biserici, toţi născuţi de a doua oară 
prin Sf. Duh într-o sfântă colimvitră a Sf. Botez şi mâncăm toţi din acelaşi Trup al 
Domnului şi toţi bem din acelaşi Sânge al Lui şi pentru aceea toţi suntem frați unul cu 
altul. 

Deci, precum frații cei trupeşti au datoria firească să ajute la nevoia şi trebuința 
fraților lor, aşa şi noi, fraţii cei duhovniceşti, avem datoria duhovnicească să ajutăm la 
îndreptarea şi mântuirea fraților noştri şi se înţelege că noi avem şi mai multă datorie 
decât aceia; deoarece, precum sufletul este mai cinstit decât trupul, aşa şi noi, fiind frați 
după Duh, suntem mai presus decât frații cei trupeşti şi avem unire mai de aproape şi, 
prin urmare şi datoria ajutorului ce datorăm unul faţă de altul este mai de aproape şi 
mai mare decât datoria acelora; şi 2) pentru că noi, toți creştinii, suntem un trup, al cărui 
cap este Hristos, iar mădular este fiecare dintre noi; de aceea, precum când pătimeşte un 
mădular al trupului, pătimesc toate mădularele şi toate dimpreună ajută la vindecarea celui ce 
pătimeşte, precum zice Pavel: „Voi sunteţi trupul lui Hristos şi mădulare din parte” (| 
Corinteni 12, 27) şi iarăşi: „Ci să se grijească mădularele între sine asemenea unul de 
altul; şi ori de pătimeşte un mădular, pătimesc toate mădularele dimpreună” (Ibidem 
25), aşa şi noi, creştinii, suntem datori să suferim şi împreună să pătimim când pătimeşte 
şi slăbeşte fratele nostru şi avem datorie să ne grijim şi să chibzuim cu ce chip să-l ajutăm pe 
el ca să-l vindecăm şi să-l facem sănătos de boala păcatului”. 


277. Suntem îndatoraţi a ajuta la îndreptarea fraților noştri 
de Legea morală a vieţuirii cetăţeneşti 


Al patrulea ne sileşte Legea morală a dreptului cetăţenesc ca să ajutăm la 
mântuirea fratelui nostru; că după Aristotel, omul în chip firesc este ființă socială şi că 
după Marele Vasile, „însuşi scopul viețuirii la un loc este ca toți cetățenii să lucreze 
pentru folosul lor obştesc” (Cuvântul 8, în Exaimeron). 

Acum, precum toţi de obşte, câți locuim într-un oraş sau şi într-un sat, suntem 
datori a ne ajuta unul pe altul la trebuinţele noastre cele trupeşti, tot aşa şi la trebuinţele 
noastre cele sufleteşti suntem datori a ne ajuta unul pe altul şi precum toţi de obşte, cei 
ce locuiesc într-o cetate, se grijesc de obşte pentru îmbunătățirea locului şi a cetăţii, la 


*1 Se potriveşte aici a însemna acea prea frumoasă învoire şi alcătuire din două trupuri — deşi necomplete 
(infirme) — pe care o aduce dumnezeiescul Isidor şi alţii; a orbului, zic, şi a ologului. Orbul putea să meargă, 
dar nu şi să vadă. Ologul, asemenea, putea să vadă, însă nu putea să umble. Ridicând deci orbul pe umerii 
săi pe olog şi ologul povăţuind pe orb la drum, unul împrumuta picioarele celuilalt, iar celălalt 
împrumuta ochii; şi aşa din două trupuri făcute un singur trup cu îndoită alcătuire, cel orb vedea, iar cel olog 
umbla. Aceasta este o pildă care ne învaţă că, cu ajutorul şi folosul ce l-am face pentru fraţii noştri, 
totodată este şi al nostru, ca o împlinire a lipsurilor noastre. Deci cu chip prea slăvit, fraţii cei ajutați de noi, 
în schimb ne ajută nouă şi noi ajutându-i pe ei, în acelaşi timp ne ajutăm şi noi de aceia. 

fel sunt datori să se grijească de obşte pentru folosul sufletesc al mântuirii şi îndreptarea 
fraților lor cetăţeni; ca să nu zic că datoria este mai mare ca ei să se grijească pentru 
folosul sufeletesc al fraților lor, decât pentru cel trupesc al oraşului lor. Căci cu cât este 
mai cinstit sufletul decât trupul, cu atât şi datoria cea făcută pentru mântuirea sufletului 
este mai mare decât datoria cea făcută pentru trup. Şi precum, când un cetăţean este 
bolnav de ciumă, toţi ceilalți locuitori se molipsesc şi se îmbolnăvesc de ciumă, precum 
zice Ipocrat într-o scriere a lui: „Tot sufletul poporului se molipseşte”, aşa şi când un 
cetățean păcătuieşte, împărtăşeşte şi pe ceilalți cetățeni din păcatul său, dacă nu va 
apuca mai-nainte să se îndrepteze cu cea de obşte purtare de grijă şi ajutor al 
convieţuitorilor lui. Pentru aceasta zice şi Marele Vasile: „Vânzarea adevărului şi 
vrăjmăşia ascunsă asupra poporului de obşte şi obiceiul de a nu ne păsa pentru răutăți se 
trag din prefăcuta bunătate şi compătimire din partea celor vicleni. Căci atunci când 
vătămarea unuia trece la cei mulți, atunci nu se cade să ne milostivim, nici să căutăm 
numai folosul nostru, ci al celor mulţi ca să se mântuiască. Deoarece, fapta bună ce se 
face spre folosul multora este mult mai cinstită decât ceea ce se face numai pentru 
folosul unuia.” 


278. Suntem îndatoraţi a ajuta la îndreptarea fraților noştri 
de la războiul cel nevăzut pe care îl avem 


Al cincilea, însă şi cea din urmă, ne sileşte a ajuta la mântuirea fraților noştri, 
viața aceasta şi războiul cel nevăzut şi neîncetat ce se află în petrecerea creştinilor, care 
este dintre toate războaiele cel mai amar, precum zice pe de o parte Apostolul Pavel: 
„Că nu ne este nouă lupta împotriva trupului şi a sângelui, ci împotriva începătoriilor şi 
domniilor şi a stăpânitorilor întunericului veacului acestuia” (Efeseni 6, 12); iar pe de 
alta, dumnezeiscul Hrisostom zice: „Viaţa este o luptă şi decât toate războaiele mai 
amară şi oaste aşezată şi strădanie şi luptă” (Omilia 59, la Matei). 

Deci, precum ostaşul care merge la războiul cel simţit, dacă va căuta să fugă ca 
să-şi scape numai viaţa sa, omoară cu fuga lui şi pe ceilalți ostaşi şi pe sine însuşi; iar de 
va sta la război şi se va lupta cu vrăjmaşii, şi pe sine se izbăveşte, şi pe ceilalți. Aşa şi 
orice creştin, văzând pe ceilalți fraţi ai lui că se luptă şi se rănesc în războiul cel nevăzut 
al diavolului şi nu va sta să lupte dimpreună cu ei împotriva vrăjmaşului cel de obşte, ci 
va căuta numai de mântuirea sa, cu adevărat îşi pierde viaţa şi mântuirea; iar de va sta şi 
se va lupta împreună, şi pe fratele său îl va scăpa din moartea păcatului, şi pe sine însuşi 
precum a zis Grăitorul de Aur: „Şi noi deci să nu fim mulțumiți numai cu mântuirea 
noastră, fiindcă atunci şi pe aceasta o vom pierde. Căci şi la oaste, şi la luptă, ostaşul cel 
ce caută numai la aceasta adică, cum ar scăpa el singur cu fuga şi pe ceilalți dimpreună 
cu el îi va pierde deodată, precum dimpotrivă, ostaşul cel viteaz care pune arma şi 
pentru ceilalți, dimpreună cu aceia se mântuieşte şi pe sine” (Omilia 59, la Matei). 

Pentru aceasta suntem datori toţi creştinii, cei ce ne aflăm în gânditul acesta şi 
nevăzutul război al diavolului, să fim gata a ne răni şi a muri, numai ca să mântuim pe 
fraţii noştri care sunt în război şi să îmbărbătăm pe cei biruiţi şi ca să ridicăm pe cei 
căzuți în păcat, după acest Grăitor de Aur ce zice: „Deci, precum a poruncit împăratul, 
aşa să ne întocmim la lupta cea pusă înainte, gătiți ca să ne junghiem, să ne sângerăm şi 
să murim, grijindu-se pentru mântuirea tuturor şi pe cei sănătoşi ajutându-i, 
îmbărbătându-1 şi pe cei răniți ridicându-i” (tot acolo). 

Şi dacă în vremea când aveau război simţit israelitenii cu vrăjmaşii cei de alt 
neam ammoniţi, Urie Heteul, cu toate că era de alt neam, a compătimit atât de mult însă 
pe israeliți, încât şi-a defăimat odihna şi viața sa, numai ca să ajute şi să se lupte la 
războiul cel de obşte ce aveau iudeii; pentru aceea şi când l-a rugat împăratul David să 

meargă la casa sa să mănânce şi să bea şi să se odihnească, el a răspuns aceste cuvinte 
vrednice de laudă: „Sicriul şi Israel şi Iuda locuiesc în corturi şi domnul meu loav şi 
slugile domnului meu pe faţa pământului tăbărăsc, şi eu să intru în casa mea să mănânc 
şi să beau şi să dorm cu femeia mea? Cum, viu este sufletul tău, de voi face cuvântul 
acesta” (II Regi 11, 11). 

Dacă cel de alt neam, zic, acel Urie, decât odihna lui, a cinstit mai mult să se 
lupte împreună cu israeliți, până când s-a lipsit şi de viaţa sa în acel război şi a murit, cu 
atât mai mult este dator tot creştinul să nu caute numai odihna sa, ci să se lupte şi să se 
nevoiască dimpreună cu creştinii cei de o credinţă cu el şi de un neam care se rănesc în 
toate zilele, se junghie şi se omoară în războiul cel gândit, de nevăzuţii vrăjmaşi draci, 
de patimi şi de păcate. 


279. Cât de rău este a zice cineva: ce-mi pasă mie de altul? Căci, când se 
grijeşte cineva pentru fratele său şi pentru sine se grijeşte. 
Că, întâi, Cain a zis: ce-mi pasă mie de fratele meu? 


Deci, unde sunt acum cei ce stăruie şi zic aceste reci cuvinte: şi ce-mi pasă mie 
pentru altul? Sau ce împărtăşire şi ce unire am eu cu el, ca să-l ajut şi să-l îndreptez? Să 
se înveţe ei cum îi mustră şi însăşi firea, legea, Evanghelia şi dreptul cetăţenesc şi acest 
război nevăzut ce-l au fraţii lor creştinii. Să audă încă şi pe dumnezeiescul Hrisostom 
care îi mustră cu auritele lui şi curgătoarele de miere cuvinte. Căci, el uneori adică le 
zice să nu grăiască astfel de cuvinte, fiindcă sunt sataniceşti şi ale însuşi neruşinatului 
diavol, iar creştinii n-au nici o unire şi împărtăşire cu diavolul, dar cu fraţii lor au prea 
multă împărtăşire: „Şi nu-mi spune mie acel cuvânt rece: ce-mi pasă mie? Nici o 
tovărăşie n-am cu el... pentru că satanicesc este acest grai, drăcească este această 
neomenie; numai cu diavolul nu avem nici o împărtăşire, iar cu toți oamenii avem multe 
de obşte” (Andr. 1). lar altădată le zice să se îngrijească pentru mântuirea fraților lor, 
fiindcă grijindu-se pentru folosul acelora, totodată se îngrijesc pentru folosul lor. „Căci 
nu-mi spune mie acel grai prea plin de nepăsare: ce-mi pasă mie? De ale mele mă 
îngrijesc, căci atunci mai mult te îngrijeşti de ale tale, când pe ale tale le cauţi în folosul 
aproapelui tău. Pentru că şi Pavel zice: «Nimic al său să nu caute, ci fiecare al altuia» (| 
Corinteni 10, 24); ca să te afli, zice pe sineţi căutând folosul aproapelui” (Tâlcuire la Ps. 
49). Iar altădată, mustrând pe cei ce spun aceste cuvinte, le zice că acest cuvânt care-l 
zic ei, ce-mi pasă mie, l-a zis ucigătorul de frate, Cain; din acest cuvânt se nasc toate 
relele. Căci, dacă nu-ţi pasă ție, creştine, pentru mântuirea fratelui tău, cui altuia îi va 
păsa? Celui necredincios şi păgân, care se bucură când păcătuiesc creştinii? Sau 
diavolului care luptă şi surpă pe creştini în păcat? „Şi nu-mi spune mie: Dar ce-mi pasă 
mie de aceştia? Teme-te de cel ce a zis întâi cuvântul acesta: căci aceea adică: «Au 
doară sunt eu păzitor fratelui meu?» (Facerea 4, 9), este asemenea cu ceea ce o zici tu: 
Ce-mi pasă mie? De aici se nasc toate relele, căci trupul nostru îl socotim că este străin. 
Ce zici? Nu-ţi pasă de fratele? Dar cui îi va păsa? Celui necredincios care se bucură şi 
defăima şi saltă de bucurie când greşim? Sau diavolului care împinge şi surpă pe 
creştini?” (Omilia 44, la cea I Corinteni). 


280. Că tot creştinul este mădular al nostru. 
Și că orice frate este mădularul lui Hristos. 


Când pătimeşte ochiul tău, sau mâna, sau piciorul, sau alte mădulare, de ce nu 
zici: ce-mi pasă mie, ci alergi încoace şi încolo căutând ca să-l vindeci? Sau dacă nu-l 

poţi vindeca, cel puţin nu te mustră cugetul că n-ai avut grijă de mădularul tău; iar când 
pătimeşte fratele tău, atunci zici: ce-mi pasă mie? Şi nu ştii, ticăloşule, că fratele tău este 
mădularul tău? Ce zic? Fratele tău este chiar mădularul lui Hristos Dumnezeului tău. Şi 
deci, ce osândă vei lua, dacă văzând trupul lui Hristos şi Dumnezeului tău putred, nu te 
vei griji ca să-l vindeci? Când, adică, ai vreun rob sau dobitoc rănit, oare îl laşi tu 
neînerijit, iar trupul lui Hristos cel rănit, îl treci cu vederea şi nu-l ajuţi? Şi cum nu eşti 
vrednic pentru aceasta a te arde trăsnetele cerului? 

„Pentru ce când se îmbolnăveşte vreun mădular al trupului tău, nu zici: ce-mi 
pasă mie?... ci toate le faci — deşi nimic nu foloseşti — încât să nu te certe gândul că ai 
lăsat ceva din câte trebuiau făcute. Şi dacă de mădularele trupului nostru aşa ne îngrijim, 
apoi pentru ale lui Hristos să nu facem nici o purtare de grijă? Şi de care iertare sunt 
acestea vrednice? Şi fiindcă nu te pot îndupleca când îţi spun să te îngrijeşti de 
mădularul tău — ca, cel puţin, cu frica să te faci mai bun — îți amintesc de Trupul lui 
Hristos care, după Pavel, este fratele tău. Deci, cum nu este lucru înfricoşat să vezi 
trupul lui putrezind şi să-l treci cu vederea? Şi când ai vreo slugă sau dobitoc care are 
rană putredă, nu suferi să-l treci cu vederea, iar Trupul lui Hristos văzându-l plin de răni 
îl treci cu vederea? Şi nu socoteşti că acestea sunt vrednice de mii de trăsnete?” (Omilia 
44, la I Corinteni). 

Ştiţi când se cade să ziceţi, ce-mi pasă mie? Când staţi de judecaţi şi clevetiţi pe 
unul şi pe altul, ca pe un mândru, ca pe un curvar, ca pe un fur, ca pe un mincinos şi ca 
pe un păcătos; atunci aveţi trebuinţă să ziceţi aceea pe care obişnuiesc de o zic unii, 
după Hrisostom: „Să iubeşti în zadar, dar să nu urăşti în zadar” (Acolo); dar să nu ziceți 
aceste cuvinte şi când este trebuință a îndrepta pe fratele vostru cu frățească sfătuire şi 
cu dragoste. 


281. Împotrivire şi dezlegare 


Şi alții iarăşi pricinuind, zic: Eu sunt mirean, am femeie şi copii şi nu este 
datoria mea de a îndrepta pe alţii, aceasta este a arhiereilor, a preoților, a învăţătorilor, 
ba chiar şi a monahilor; către care răspundem cu cuvintele lui Hrisostom: Că precum 
Samarineanul, când a găsit în cale pe omul cel rănit, n-a zis că aceasta este a arhiereilor, 
a preoților şi a dascălilor evreilor a se îngriji să-l vindece, ci a socotit ca şi cum ar fi 
găsit un mare câştig şi aşa s-a milostivit şi i-a legat rănile lui „şi a turnat peste ele 
untdelemn şi vin” şi îngrijindu-l l-a dus la spital să-l vindece; fă şi tu aşa, frate! Căci, 
precum când găseşti aur în drum, nu cercetezi de ce nu l-a luat unul şi altul din cei ce au 
trecut, ci te grăbeşti cum să-l răpeşti mai-nainte de a-l vedea altcineva. Aşa să socoteşti, 
ca şi cum ai afla comoară şi galbeni, când îndreptezi pe fratele tău: „Nu zice în tine 
însuţi eu sunt mirean, având femeie şi copii, aceasta este a preoților, acestea să le facă 
monahii. Căci, Samarineanul n-a zis acestea: Unde sunt acum preoții? Unde sunt acum 
fariseii, unde învățătorii iudeilor? Ci, ca şi cum ar fi aflat oarecare vânat prea mare, aşa 
a răpit câştigul. Deci şi tu când vezi pe cineva că are trebuinţă de vindecare trupească 
sau sufletească, nu zice întru sineţi, pentru ce cutare sau cutare nu l-a vindecat? Ci, 
slobozeşte-l pe el din boală şi nu cere socoteală de la aceia pentru nepăsare. Că de ai fi 
găsit aur lepădat, spune-mi mie, oare ai fi zis către tine: de ce nu l-a luat cutare şi 
cutare? Oare nu te-ai fi îngrijit ca să-l răpeşti tu mai-nainte de ceilalți? Aşa gândeşte şi 
pentru fraţii cei căzuţi şi socotește că ai fi găsit comoară când îngrijeşti de ei. Căci, dacă 
vei turna peste el cuvântul învăţăturii ca pe nişte untdelemn vindecător, dacă vei lega 
rănile cu blândeţea învăţăturii, dacă vei vindeca neputința cu stăruința povăţuirii 
duhovniceşti, te faci pe tine mai bogat decât orice comoară” (Cuvânt 5 asupra iudeilor). 

282. Se cade să ajutăm cu rugăciunea la mântuirea altora. Că şi pustnicii se 


cade a ajuta cu rugăciunea pe fraţii lor— Creştinii se cade a se ajuta unul pe 
altul cu pilda cea bună, cu sfătuirea şi cu osteneala trupească 


Cu patru lucruri socotesc că poate cineva să ajute la îndreptarea şi mântuirea 
fratelui său: 

A) Cu sfânta rugăciune. Pentru aceea, de obşte, toţi creştinii sunt datori să roage 
pe Dumnezeu pentru mântuirea fraților lor, precum porunceşte Ap. Iacob zicând: 
„Rugaţi-vă unul pentru altul ca să vă vindecaţi; că mult poate rugăciunea dreptului care 
se lucrează” (Iacob 5, 16); şi precum Biserica, maica cea de obşte a creştinilor, 
adunându-şi pe fiii săi, se roagă pentru mântuirea tuturor, pentru aceasta şi pustnicii cei 
ce se liniştesc în pustie, departe fiind de lume, se cuvine şi ei să ajute la mântuirea 
fraților lor cu acest puternic ajutor al sfintei rugăciuni, fiindcă şi ei sunt un trup cu toți 
creştinii; că, deşi sunt despărțiți trupeşte, însă duhovniceşte, sunt uniți cu ei. Şi în chip 
tainic, toți creştinii sunt datori să se roagă pentru toată lumea; iar când se întâmplă în 
oraşul lor vreun creştin care ar greşi pe faţă şi nu se îndreptează, atunci sunt datori în 
chip deosebit şi cu mai mare luare aminte concetăţenii lui creştini a se ruga lui 
Dumnezeu, ca să-i dea Domnul pricepere, pocăință şi îndreptare prin Darul Său. 

B) Sunt datori creştinii să ajute la mântuirea fraților lor cu fapta, adică cu pilda 
cea bună a vieții lor, fără a le pricinui vreo sminteală, mică sau mare, precum am zis în 
cuvântul cel mai dinainte. 

C) Sunt datori creştinii a ajuta pe fratele lor cu cuvântul, sfătuindu-l pe el spre 
îndreptare: nu cu mândrie, ci cu smerenie; nu judecându-l şi defăimându-l pe el ca pe un 
păcătos, ci socotindu-l ca pe un mădular al lor, nu urându-l şi vrăjmăşindu-l, ci iubindu-l 
ca pe un frate cu dragoste frățească. Şi dacă ar fi de faţă fratele cel greşit, se cade a-l 
sfătui cu cuvântul, iar de este departe, se cade a-l sfătui prin scrisori. 

D) Şi cea din urmă; sunt datori creştinii a ajuta pe fratele lor cu osteneala 
trupului şi cu înseşi picioarele lor, făcând osteneală adică şi ducându-se singuri la acel 
frate căruia îi trebuie îndreptarea, sfătuindu-l pe el cele ce se cuvin mântuirii lui. Căci în 
felul acesta, fratele acela se ruşinează şi se supune sfătuirii lor, văzându-i pe ei făcând 
atâta osteneală pentru dragostea şi mântuirea lui. Astfel a făcut Stăpânul Hristos care n-a 
şezut într-un loc al Ierusalimului să înveţe, ci umbla cu înseşi picioarele sale toate 
oraşele şi satele Iudeii, vindecând pe bolnavi sufleteşte şi trupeşte. Aşa au făcut 
dumnezeieştii Apostoli, umblând prin lume şi propovăduind vestea cea bună a 
cunoștinței de Dumnezeu. Tot aşa fac şi doctorii care nu aduc pe bolnav în casele lor, ci 
ei înşişi se duc la casele bolnavilor şi se îngrijesc de dânşii. Acelaşi lucru voieşte să ne 
arate şi pilda Domnului care a zis că păstorul cel bun a lăsat cele nouăzeci şi nouă de oi 
şi s-a dus singur să caute pe cea rătăcită (Luca 15); precum acestea toate le adeverează 
măiestrita cuvântare a lui Hrisostom, în care se zice: „Pentru aceasta eşti creştin, ca să 
imiţi pe Hristos şi să te supui legilor Lui. Căci, ce a făcut Acela? Nu șezând în Ierusalim 
chema acolo pe bolnavi, ci înconjura oraşe şi sate vindecând cele două boli, cea 
trupească adică şi cea sufletească. Căci, măcar deşi putea aşteptând într-un loc să-i tragă 
pe toţi la sine, ci n-a făcut aceasta, pildă dându-ne nouă, ca să ne ducem noi să căutăm 
pe cei rătăciți. Şi iarăşi prin această pildă a păstorului, a dat să înțeleagă că n-a stat cu 
cele nouăzeci şi nouă de oi aşteptând acolo, ca să vie la El şi cea rătăcită, ci însuşi s-a 
dus şi a aflat-o şi după aceasta ridicând-o pe umerii Săi, a adus-o la celelalte. Nu vezi şi 
pe doctori că acelaşi lucru fac, nu silesc pe bolnavii cei ce zac pe paturi ca să se aducă la 
casele lor, ci singuri ei aleargă către dânşii. Aceasta fă-o şi tu, iubite, cunoscând că viața 
aceasta este scurtă. Şi de nu vom dobândi prin aceasta câştigul, acolo nici o mântuire nu 
vom avea” (Cuvânt 5 asupra iudeilor). 

283. Că şi pustnicii nu se cade a căuta numai folosul lor, 
ci şi pe al fraților lor 


Iar dacă nu poate cineva să se ducă singur ca să sfătuiască şi să înveţe pe fraţii 
săi, fie că este monah liniştitor şi se tulbură de patimi când se duce la lume şi întâlneşte 
oameni, fie că este bolnav cu trupul, atunci se cade, de va fi învăţat şi cu putere din Sf. 
Scripturi, să se îngrijească stând în linişte şi să scrie cărți sfătuitoare şi folositoare de 
suflet spre îndreptarea fraților săi care vor citi acestea, ori să sfătuiască pe cei ce vin la 
el cele spre mântuire. Că şi asceţii şi pustnicii să nu caute numai folosul lor, ci şi pe al 
fraților lor, ca şi ei să se mântuiască, precum zice dumnezeiescul Pavel urmând 
începătorului asceţilor, Marelui Antonie, care obişnuia de trei ori fericitul şi zicea aceste 
cuvinte vrednice de pomenit, uneori: „De la aproapele este viaţa şi moartea, căci de voi 
câştiga pe fratele, pe Dumnezeu am câştigat; şi de voi sminti pe fratele, lui Hristos am 
greşit”. lar alteori: „Niciodată am judecat mai de folos câştigul meu, decât folosul 
fratelui meu” (Pateric, p. 13). 


284. Că păstorii cei duhovniceşti au mai multă datorie ca să ajute la 
îndreptarea păcătoşilor 


Prin aceste patru feluri de ajutor spuse mai sus au datorie de obşte toți creştinii să 
ajute la mântuirea fraților lor, precum le porunceşte dumnezeiescul Apostol zicând: 
„Pentru aceea, mângâiaţi-vă unul pe altul şi zidiți-vă unul pe altul, precum şi faceți” (I 
Tesaloniceni 5, 11). Dar mai ales sunt datori prin aceste patru mijloace să ajute la 
îndreptarea păcătoşilor păstorii cei duhovniceşti şi egumenii poporului, care sunt: sfințiții 
patriarhi, arhiereii, preoţii şi păstorii cei duhovniceşti, învățătorii dumnezeieştii 
Evanghelii şi egumenii sfintelor mănăstiri”, fiindcă lor li s-a dat de la Dumnezeu stăpânire şi 
grijă de a zidi şi sădi sufletele cele încredințate turmei lor, precum este scris la Ieremia: 
„lată, te-am pus astăzi peste neamuri şi peste împărăţii, ca să smulgi şi să strici şi să 
risipeşti şi iarăşi să zideşti şi să sădeşti” (Ieremia 1, 10). Şi chiar lor li se cuvine a priveghea 
pentru mântuirea poporului, ca cei ce au să dea seama pentru dânşii în ziua judecății, precum 
zice Pavel: „Ascultaţi pe învățătorii voştri şi vă supuneți lor, căci ei priveghează pentru 
sufletele voastre, ca cei ce vor să dea seama înaintea lui Dumnezeu” (Evrei 13, 17). 

Pentru aceasta, chiar ei înşişi au datoria să umble după asemănarea Domnului, pe 
la oraşele şi satele eparhiei lor, pe la enorii şi pe la mănăstirile lor, ca să înveţe 
întotdeauna şi să îndrepteze pe cei păcătoşi. Căci, ei sunt străjerii care stau şi pândesc 
ziua şi noaptea împrejurul zidurilor Ierusalimului celui gândit, adică Sf. Biserică, 
propovăduind neîncetat cuvântul Domnului despre care scrie Isaia: „Şi peste zidurile 
tale, lerusalime, pus-am păzitori toată ziua şi toată noaptea, care nu vor tăcea până în 
sfârşit, aducându-şi aminte de Domnul” (Isaia 62, 6). Şi aceştia sunt santinelele cele de 
apărare şi străjile cele date de Dumnezeu noului Israel, adică creştinilor, precum zice 
lezechiel, ca să le arate lor dreptăţile Domnului şi ca să-i întoarcă de la înşelăciune şi de 
la păcat; fiindcă, de vor tăcea, sângele acelora se va cere din mâinile lor: „Fiul Omului! 
socotitor te-am dat pe tine casei lui Israel şi vei auzi din gura mea cuvânt şi-i vei înfricoşa 
pe ei de la mine, când voi zice eu celui fărădelege: cu moarte vei muri şi mai osebit, nici ai 


5 Dar şi stăpânitorii poporului cei din afară, care sunt împărații şi judecătorii, senatorii şi boierii, au datoria să 
ajute la mântuirea celorlalți. Pentru că şi împăratul Tiberie, când s-a făcut împărat, a dat în fața demnitarilor 
această declaraţiune: „Eu totdeauna am zis şi astăzi iarăşi întăresc: că împăratul cel bun datorește a sluji pe toți 
în genere şi pe fiecare în parte 


218 


Hristoitia 

grăit celui fărădelege, ca să se întoarcă de la căile sale şi să fie viu; cel fărădelege, acela 
întru nelegiuirea lui va muri şi sângele lui din mâna ta îl voi cere” (lezechiel 3, 17). 

Despre ei a zis şi Marele Vasile: „Prin urmare, la orice s-ar fi trimis cineva, de nu 
va săvârşi propovăduirea cu lucrul şi cu cuvântul, vinovat este de sângele celor ce n-au 
ascultat; şi nu are stăpânire el să zică acele cuvinte pe care le-a zis Apostolul protestând 
către presviterii (preoții şi arhiereii) Efesului: Că, curat sunt eu de acum de sângele 
vostru, al tuturor; pentru că nu m-am ferit ca să nu vă vestesc vouă tot sfatul lui 
Dumnezeu” (Fapte 20, 26; Întrebarea 12 la Cuvânt 2 pentru botez). 


285. Ce se cade a învăţa şi pe cine se cade a imita păstorii cei duhovniceşti 


În sfârşit, li se cade să se aprindă cu inima de dragoste pentru mântuirea oilor 
celor cuvântătoare şi a striga dintru adâncul inimii cu Ap. Pavel, uneori, adică: „Cine 
este neputincios şi eu să nu fiu neputincios? Cine se sminteşte şi eu să nu mă aprind?” (II 
Corinteni 11, 29); şi alteori: „ar eu prea cu dulceaţă voi cheltui şi mă voi cheltui şi pe 
mine pentru sufletele voastre” (Ibidem 12, 15). Şi uneori, adică să facă ale sale 
greşelile păcătoşilor şi să le zică aşa, precum porunceşte aşezământul Sf. Apostoli: „Aşa 
să facă episcopul cu privire la greşeala oilor sale şi să zică celui ce a păcătuit: că numai 
să te întorci la mine, iar eu voi primi şi moarte pentru tine, precum şi Domnul pentru mine 
şi pentru toți oamenii, căci păstorul cel bun, sufletul său îşi pune pentru oi” (4şezăm. 
Apost., cart. II, cap. 20). lar alteori, să imite pe dumnezeiescul Hrisostom care din râvna 
ce avea pentru mântuirea oilor sale zicea: „Iarăşi voi zice, iarăşi voi grăi, că deşi nu toți vor 
asculta, jumătate vor asculta; dacă nu jumătate, a treia parte; de nu a treia parte, a patra; 
de nu a patra, măcar zece; dacă nici zece, măcar cinci; dacă nu cinci, măcar unul; iar 
dacă nici unul, eu plata mi-am luat-o” (Cuvânt când se afla afară din biserică Evtropie 
şi l-au prins). Şi iarăşi: „Eu sunt nesăţios, nu voiesc să se mântuiască puţini, ci toţi; căci, 
numai unul de se va pierde, eu mă pierd; şi sunt, imitând pe acel Păstor care având 
nouăzeci şi nouă de oi, după cea una rătăcită a alergat” (tot acolo). Şi iarăşi: „Voieşti să 
mă ucizi cu pietre, sunt gata să-mi vărs sângele meu, numai păcatul tău să-l opresc. Mie 
nu-mi pasă de urâciunea ta; nu-mi pasă de război, numai de una mă îngrijesc, de 
mântuirea ascultătorilor” (tot acolo). 


286. Că şi după moarte s-au îngrijit păstorii pentru turma lor 


Şi dacă păstorii cei adevăraţi din vechime, care aveau râvnă şi dragoste pentru 
fraţii lor, nu numai trăind în viaţă se nevoiau şi se îngrijeau să-şi îndrepteze turma şi pe 
fraţii lor cei în Hristos, ci şi după moarte încă se îngrijeau de mântuirea acestora, cu atât 
mai mult păstorii cei de acum se cade a se îngriji — măcar puțin cât sunt în viață — 
pentru îndreptarea cuvântătoarei lor turme. Şi că păstorii cei din vechime şi povăţuitorii 
poporului şi după moarte se îngrijeau pentru mântuirea sufletelor celor încredințate lor, 
sunt martori, din Legea Veche, Proorocul Ilie, iar din cea Nouă, Petru. 

Căci, Proorocul Ilie înălțându-se ca spre cer în vremea lui loasafat, împăratul 
Judei cel din Ierusalim, precum aceasta se vede în IV Regi cap. I, II, apoi după 18 ani de 
la înălțarea lui, a trimis scrisoare înfricoşătoare (poate prin îngerul lui Dumnezeu) către 
Joram, împăratul Iudei, fiul lui loasafat, fiindcă a lăsat slujirea adevăratului Dumnezeu 
şi n-a păzit poruncile Lui, are să cadă în boală şi în acea boală are să şi moară; care s-a 
şi întâmplat. Căci citim acestea la cea II Paralipomeni, cap. 21, 12. „Şi a venit la el 
scrisoare de la Ilie Proorocul zicând: Acestea zice Domnul Dumnezeul lui David tatălui 
tău: pentru că n-ai umblat pe calea lui loasafat, tatăl tău, şi pe căile lui Asa, împăratul lui 

Iuda, ş.c.l.” lar Sf. Apostol Petru scrie în Epistola II a lui către credincioşii creştini 
acestea: „Mă voi nevoi şi pururea a vă avea pe voi şi după ieşirea mea, ca să faceți 
pomenire de acestea” (II Petru I, 15). 

Deci, dacă în felul acesta păstorii cei duhovniceşti vor purta grijă în timpul 
păstoriei de mântuirea turmei lor cea cuvântătoare, într-adevăr, după moarte vor primi 
de la începătorul păstorilor, Hristos, cununa slavei cea neveştejită; că aşa îi adeverează 
Ap. Petru zicând: „Păstoriți turma lui Hristos care este pusă sub paza voastră, purtând 
grijă de dânsa nu de silă, ci de bunăvoie şi după Dumnezeu; nu cu agoniseli urâte, ci cu 
lepădare de sine, nu cum aţi stăpâni peste nişte supuşi, ci pilde făcându-vă turmei. Şi 
când se va arăta mai Marele Păstorilor, veţi lua cununa slavei cea neveştejită” (I Petru 5, 
2). 

Iar dacă sfințiții patriarhi, arhiereii, preoții şi duhovnicii nu pot în fiecare zi să 
înveţe poporul lor, se cade cel puţin a face aceasta măcar în duminici, precum hotărăşte 
Canonul 19, al Sinodului VI ecumenic, zicând: „Că se cuvine proestoşii bisericilor, în 
toate zilele, iar mai cu deosebire în duminici, pe tot clerul şi pe popor să-i înveţe 
cuvintele bunei credințe”. Şi dacă patriarhii, arhiereii şi preoții nu au darul să înveţe 
poporul lor, care nici nu e potrivit să-l spună; fiindcă după Areopagitul Dionisie, „ierarh 
va să zică, bărbat îndumnezeit, care ştie orice sfântă învățătură şi cunoştinţă” (erarhia 
bisericească, cap. I); sau dacă nu au timp, cel puţin trebuie să se îngrijească să aibă 
şcoli şi învăţători în eparhiile lor, ca aceia să propovăduiască cuvântul lui Dumnezeu, 
îndreptând pe păcătoşi şi astfel să împlinească datoria şi lipsa patriarhilor, a arhiereilor 
şi a preoților, precum zice şi Marele Vasile: „lar dacă vreodată se întâmpla nevoie şi 
pentru dragostea lui Dumnezeu şi a aproapelui a fi chemat cineva spre împlinirea celui 
ce lipseşte, cel care va asculta are plata ascultării cea de bunăvoie. Cheamă însă... 
dragostea cea către aproapele, când cel ce a luat apărarea (poporului) — preot, episcop 
sau patriarh — va avea trebuință de ajutor sau ceata supuşilor are trebuință de cel ce 
poate să împlinească lipsa” (Întrebarea 12, Cuvânt II pentru botez). 

Deci, precum alergăm toți să ajutăm când se întâmplă de vedem pe oarecare că 
se bat cu cuţitele şi cu toți ne silim ca să-i despărțim să nu se mai lovească şi să se 
ucidă, aşa încă şi mai mult se cade cu mic, cu mare, patriarhii, arhiereii, preoţii, 
duhovnici, dascălii, egumenii, monahii, împărații, demnitarii, judecătorii, stăpânitorii, 
bogaţii şi săracii şi tot poporul de obşte şi creştinii cei simpli, toţi, toţi, zic, se cuvine a 
ne sili să ajutăm la îndreptarea şi mântuirea fraților noştri şi să ne îngrijim a-i scăpa de 
la diavolul care îi luptă şi de la moartea cea sufletească, care este păcatul. Căci, dacă 
evreii, când Moise a făcut acel neînsuflețit cort, toţi alergau şi ajutau la facerea lui, altul 
aducând aur, altul argint, altul pietre scumpe pentru veşmântul arhieresc, asemenea şi 
femeile alergau la aceasta aducând unele visson (țesătură de in vişiniu), altele tort roşu, 
altele porfiră şi, în genere, toți aduceau piei de berbeci şi păr de capre, fiecare după 
puterea ce avea şi nimenea nu era ca să nu ajute, cu atât mai mult sunt datori toți 
creştinii ca să ajute pe fraţii lor creştini, care sunt cort însuflețit şi Biserică a 
Dumnezeului Celui viu, altul cu cuvântul, altul cu lucrul, altul cu mult şi altul cu puţin, 
fiecare după puterea ce o are, ca, prin acest ajutor îndreptând pe frații lor, să se facă toți 
desăvârşite locuinţe ale lui Hristos şi să se alcătuiască biserici sfinte, precum zice 
Teologul Grigorie: „Moise când a alcătuit cortul jos, care era închipuire a cortului 
ceresc, toţi aduceau ceea ce li se poruncise lor; iar alţii chiar de bunăvoie. Unii aduceau 
aur, iar alții argint, iar alţii pietre scumpe pentru veşminte. Dintre femei, unele aduceau 
visson închis, iar altele tort roşu răsucit, iar alții, aduceau porfiră, iar alții, piei de 
berbeci vopsite roşu şi altele, păr de iezi la lucrarea cortului, care este cel mai defăimat, 
iar alții, bărbat sau femeie, ce se întâmpla să aibă. Toţi deci aduceau câte ceva şi nimic 
nu era de lepădat, nici de la cei mai săraci. Aşa şi noi la acest cinstit cort al lui 
Dumnezeu, adică al Bisericii, pe care l-a înfipt Domnul şi nu omul, care din felurite 
frumuseți ale faptei bune se zideşte. Unul mai puţin, iar altul mai mult să aducem, ca să 

facem lucrul desăvârşit spre locuinţă lui Hristos, Biserică sfântă, adunaţi şi uniți întru 
arhitectura Sfântului Duh” (Cuvânt la Iulian Apostatul). 


287. Astăzi, din ce pricină s-a înmulțit păcatul şi se pierd atâtea suflete 


Deci, negreşit vă încredinţez, fraților, că de vom lucra dimpreună cu toţii la 
mântuirea fraților noştri cu adevărat, degrabă s-ar îndrepta cei răi şi s-ar izbăvi cetățile 
noastre de răutăți şi de păcate. Fiindcă, dacă numai un singur om ce ar avea râvnă 
dumnezeiască în inima lui şi dragoste frățească ar putea să îndrepteze un popor întreg, 
cu atât mai mult ar putea să îndrepteze pe cei păcătoşi atâţia şi atâţia creştini, când 
numai ar voi să primească şi să lucreze cu râvnă şi dragoste frățească întru inimile lor. 
Şi cu adevărat, toată pricina pierzării păcătoşilor de astăzi şi toată pricina pentru care s- 
au înmulțit şi împărătesc păcatul şi diavolul în lume nu este alta, fără numai că văzând 
noi pe fraţii noştri păcătuind pe față şi făcând atâtea răutăţi, nu ne îngrijim să mergem 
cu toții să-i îndreptăm, când cu frățească sfătuire, când cu certare dojenitoare, ci unul 
pune o pricină, altul alta, toți deodată tăcem, ne liniştim şi lăsăm pe fiecare să facă acele 
răutăți pe care le voieşte; aşa dovedeşte Ioan, cel cu limba de aur, zicând: „Să nu zicem 
deci acestea, ci să arătăm cuviincioasa grijă către fraţi. Eu, adică, aceasta făgăduiesc cu 
toată scumpătatea şi vă garantez vouă, tuturor: că de veţi voi toţi câți sunteți aici ca să 
luați parte la mântuirea celor ce locuiesc în cetate, dimpreună cu noi, toți se vor 
îndrepta... Să lucrăm deci pentru mântuirea fraților noştri. E de ajuns unui om, de ar 
avea râvnă fierbinte, să îndrepteze un popor întreg. lar când nu unul, nici doi sau trei, ci 
atâta este mulțimea care ar putea să se atingă de îndreptarea celor nepăsători, atunci nu 
din altceva, ci din trândăvia noastră şi nu din neputinţă, cei mai mulți cad şi se pierd. 
Căci, cum nu este lucru necuviincios, dacă am vedea sfadă în târg, să nu ne apropiem şi 
să împăcăm pe cei ce se ceartă? Şi ce zic ceartă? De am vedea un asin căzut, alergăm 
să-l dăm mână de ajutor şi să-l ridicăm, iar când se pierd frații noştri, să fim 
nepăsători?” (Andr. 1). 


288. Cel ce cunoaşte păcatul şi tace este asemenea cu cel ce păcătuieşte 


Aşadar, oricare dintre voi, creştinii, ştiind pe fratele său că păcătuieşte sau că va 
păcătui şi nu se duce ori el însuşi să-l sfătuiască frăţeşte, ca să-l împiedice de la păcat 
sau măcar nu se duce să-l spună la arhiereu sau la preot sau la duhovnic în taină, ca să-l 
sfătuiască ei şi să-l împiedice de la păcat, ci va tăcea liniştindu-se, acesta, zic, să ştie că 
acelaşi păcat şi canon are ca şi cel ce păcătuieşte, pentru că putând să oprească pe fratele 
său de la păcat şi de la moarte, a tăcut şi cu tăcerea lui l-a lăsat de s-a omorât şi a pierit; 
după preavestitul acel grai ce zice: „Cel ce poate a opri răul, şi nu-l opreşte, el însuşi 
este care îl şi lucrează”. 

Aşa, Marele Vasile, în Canonul 71 al său, cu câţi ani pedepseşte pe curvar, pe 
preacurvar şi pe ucigaş, tot cu atîția ani pedepseşte şi pe cei care i-au ştiut pe ei că 
păcătuiesc şi nu i-au vădit la arhiereu sau la duhovnic ca să-i îndrepteze, ci au tăcut. Şi 
într-alt loc zice tot acesta: „A ascunde cineva păcatul altuia este la fel ca şi cum ar lucra 
moartea împreună cu el”. Şi iarăşi: „Dacă boldul morţii este păcatul, nemilostiv este dar 
cel ce tace şi nu cel ce ceartă; precum este vinovat cel care lasă otrava înlăuntrul celui 
muşcat de şarpe, şi nu cel ce o varsă”. Aşa, Sf. Sinod localnic din Ancira zece ani 
canoniseşte în Canonul 25 pe rudele care ştiu că a stricat cineva pe sora logodnicei sale 
şi a însărcinat-o şi după aceasta a luat nu pe cea stricată, ci pe logodnica sa, fiindcă a 
tăcut şi n-a vădit-o. Tot aşa şi dumnezeiescul loan Postnicul, în Canonul 25, la aceeaşi 
osândă a preacurviei supune pe călugărița care a ştiut că unele din călugărițe 

preacurvesc, dar a tăcut şi n-a spus egumenei (stareţei), ca să împiedice păcatul. De 
asemenea, zice şi dumnezeiescul Hrisostom: Dacă va vedea cineva pe vreun frate al său 
care curveşte şi apoi vrea să se împărtăşească, să se ducă pe ascuns şi să spună 
duhovnicului, ca să-l oprească acela; că de va tăcea şi-l va acoperi, şi el are acelaşi 
păcat. „Deci, dacă vezi pe vreunul din cei ce viețuiesc împreună cu tine curvind şi ar 
vrea să se apropie de Sf. Taine, spune slujitorului acestora, adică preotului: cutare este 
nevrednic de Sf. Taine. Opreşte mâinile cele necurate, căci dacă nici să povestească 
dreptățile lui Dumnezeu nu este vrednic, socoteşte cu cât e mai mare osânda lui când el 
se va atinge şi de Sf. Masă şi nu numai a lui ci şi a celui ce îl acoperă pe el” (Tâlcuire la 
Ps. 49). 

Aşa şi legile cele din afară pedepsesc nu numai pe cei ce fac vreun furtişag sau 
preacurvie sau alt păcat, dar şi pe slujitorii cei care au ştiut acel furtişag sau păcat şi nu 
l-au arătat. Scrie însă şi Mihail Ataliotul în prescurtarea legilor politice, că ele hotărăsc 
cum că nu e vreo deosebire a ucide cineva şi a da pricină de ucidere sau să poruncească 
uciderea (Titlul 71). 


289. În trei feluri poate fi cineva părtaş la păcatul altuia 


Îndeobşte, în trei feluri se împărtăşeşte cineva de răutatea altuia, precum zice 
Marele Vasile: 1) cu lucrul şi cu ajutorul, când cineva cu acelaşi scop rău lucrează 
dimpreună la răutatea altuia; 2) cu mintea şi cu plăcerea, când se uneşte cineva cu voința 
celui ce păcătuieşte şi împreună se îndulceşte la aceasta; şi 3) când cineva cunoaşte 
răutatea altuia, dar se linişteşte sau tace şi nu-l ceartă. „Împărtăşire cu lucrul socotesc că 
este când oarecare se învoiesc între ei cu acelaşi scop, ca să lucreze vreo faptă, iar cu 
mintea, când se învoieşte cineva şi se îndulceşte cu cel ce lucrează fapta. Iar altă 
împărtăşire pe care nu o po tînțelege cei mai mulţi, care este arătată în adâncul Sf. 
Scripturi cea insuflată de Dumnezeu, este când cineva nici ajută, nici se învoieşte şi 
uneşte la plăcerea lui, dar cunoscând răutatea gândului din care o face, tace şi nu-l 
ceartă” (Întrebarea 9, Cuvânt 2 pentru botez). Şi aceasta este aceea zisă de Psalmist: 
„De vedeai furul, alergai cu el şi cu cel preacurvar partea ta puneai” (Ps. 49, 19); pe care 
tâlcuind-o Hrisostom, zice: „A, cât de mare rău este a acoperi cineva rănile cele putrede 
ale altora (păcatele), de care zice psalmistul că el se face părtaş osândei pentru păcatul 
aceluia, nu mai puţin decât acela! Deoarece, acela va pricinui patima — deşi e neiertată 
această pricinuire — precum, spre pildă, furul pe foame. Însă tu nu ai nici această 
îndreptare. Deci, pentru care pricină, fără să te îndulceşti de desfătare, te faci părtaş şi 
împărți osânda cu el?” Fiindcă, precum cei ce văd păsări sau alte dobitoace de uscat, că 
au să se prindă în curse şi nu fac vreun zgomot ca să fugă, ci tac şi se liniştesc, ei se fac 
pricină de a se prinde acele nenorocite vietăţi. Aşa şi oamenii care ştiu cum că are să 
cadă unul în preacurvie, apoi ei se liniştesc şi-l acoperă, şi nu-l împiedică de la păcat, se 
fac pricină pierzării aceluia şi a lor, după acest Hrisostom: „Şi precum aceia mai mult 
decât toţi sunt vinovaţi, care pun curse sau cei ce le ascund şi aşteptând să vină vânatul 
cu toată grija ascund cursa şi nici sunet, nici altceva nu fac, care ar putea speria şi 
alunga vânatul, aşa şi aici, când stai aproape de cursa cea pusă de diavol şi cunoşti că se 
va prinde în ea preacurvarul şi nu faci sunet ca să-l sperii, atunci mai mult pe tine te 
pierzi, căci te faci tovarăş cu el”. (Tâlcuire la Ps. 49). 


290. Uneori, în zece feluri se poate face cineva părtaş la păcatele altuia 


Iar dacă cineva din voi, fraților, va tăcea şi nu va descoperi în taină arhiereului 
greşeala fratelui ca să-l îndrepteze şi ca nu din aceasta să se facă părtaş la păcatele lui, 

cel puțin, să se păzească bine, ca să nu se împărtăşească de păcatul aceluia nici într-un 
fel; pentru că a se face cineva părtaş la răutatea altuia este atât de mare rău, încât 
Proorocul David roagă pe Dumnezeu ca să-l păzească de acesta, zicând : „De cele 
străine (adică de greşeli), iartă pe robul tău” (Ps. 18, 13). Şi Ap. Pavel s-a îngrijit să 
scrie acestea Ap. Timotei: ,„... nici te face părtaş la păcate străine” (I Tim. 5, 22). 

Şi ştiţi, frații mei, că unii din învăţători, mai de aproape privind lucrurile, după 
zece chipuri zic că se face cineva părtaş la greşeala celuilalt: 1) cu participarea, adică 
atunci când el ia parte cu cei ce păcătuiesc, spre pildă: cu furii şi cu tâlharii, sau 
primeşte şi păstrează în casa sa cele ale furilor, precum au fost stăpânitorii iudeilor, 
despre care zice Isaia: „Stăpânitorii tăi sunt părtaşi cu tâlharii” (Isaia 1, 23); 2) se face 
cineva părtaş la păcatul altuia cu îndemnarea, când îl îndeamnă prin cuvânt sau prin 
lucru la păcat, precum femeia lui lov îl îndemna pe el să hulească pe Dumnezeu; „Deci, 
zi vreun cuvânt către Dumnezeu şi mori” (lov. 2, 9); 3) cu porunca, când vreun dregător 
va porunci celor mai de jos ca să greşească, precum David a poruncit lui loav să pună 
oastea lui Urie în locul cel mai primejdios, ca să fie omorât în luptă. 4) cu sfatul viclean, 
când cineva va născoci şi inventa vreun sfat şi-l spune altuia; iar acela greşeşte urmând 
sfatul. Aşa, Caiafa a dat sfat iudeilor să omoare pe Hristos, precum este scris: „Şi era 
Caiafa cel ce a sfătuit pe iudei, că de folos este să moară un om pentru popor” (loan 
18, 14); 5) cu lauda vicleană“ când cineva laudă pe cei ce păcătuiesc, precum este scris 
la Isaia: „Poporul meu, cei ce vă fericesc pe voi vă înşală şi cărarea picioarelor voastre o 
strică” (Isaia 3, 11); 6) cu apărarea, cu părtinirea şi cu ocrotirea, când apără cineva 
şi sprijină pe cei răi, pentru prietenie, hatâr, pentru daruri sau pentru altă cinste 
lumească, despre care zice Dumnezeu prin Proorocul Isaia: „Vai, celor ce numesc răul 
bine şi binele rău, celor ce fac lumina întuneric şi întunericul lumină, celor ce numesc 
amarul dulce şi dulcele amar” (Isaia 5, 20). Şi iarăşi: „Vai, celor ce îndreptează pe cel 
nedrept pentru daruri (acolo, 23). 7) cu învoirea gândului, când binevoieşte cineva şi-i 
place păcatul ce-l face altul, deşi el nu-l lucrează. Aşa, Pavel se învoia şi-i plăcea uciderea 
cu pietre a lui Ştefan, precum este scris: „Şi Saul era binevoind spre uciderea lui” (Fapte 
8, 1); 8) cu nepăsarea, când oarecare stăpânitori având putere să oprească sau să 
pedepsească pe cel ce păcătuieşte, îl lasă şi nici nu-l opreşte, nici nu-l pedepseşte. Aşa 
păcătuiesc toți stăpânitorii şi judecătorii când poartă sabia în zadar şi nu se fac slujitori lui 
Dumnezeu, precum îi numeşte Pavel: „Nici se fac izbânditori spre mânie celui ce face 
răul” (Romani 13, 4). Aşa păcătuiesc toți patriarhii şi arhiereii care putând să împiedice 


5% Şi în adevăr, înșelători, amăgitori şi măgulitori se cuvine a se numi, ba şi stricători şi vătămători vieții 
celei bune a oamenilor, cei care cu vicleşug îi laudă şi-i fericesc. Căci, cu mincinoasele lor laude şi 
măguliri ce le fac, sau răutatea lor o înmulţesc — dacă aceia sunt răi — ori îi aruncă în cursa răutății, dacă 
aceia ar fi buni. Şi ce alta a făcut pe împăratul Tiberie să schimbe viaţa sa cea bună ce o avea mai-nainte şi 
în loc de înţelept şi milostiv, să se facă sălbatic şi desfrânat, fără numai măgulirea unui senator al Romei? 
Căci acesta într-o zi — când era Senatul întreg şi împăratul de față — întorcându-se către Tiberie, cu față 
serioasă şi cu voce tare îi zise: înalte Tiberie, acum este timpul să vorbim fără momeală pentru serviciul 
oraşului, împăratul s-a tulburat de aceasta şi împreună tot Senatul, iar senatorul a adăugat următoarele: 
Ascultă, o, Cesare, o mare nedreptate pentru care tot Senatul te judecă. La aceste cuvinte s-a tulburat împăratul 
şi Senatul mai mult, socotind că au să audă de vreun complot ascuns sau altfel de răutate mare. Senatorul 
după aceasta urmând a zis: „Tu, o, Tiberie, ce e mai principal ne dai nouă şi te lipseşti şi de câştigul vistieriei 
tu priveghezi noaptea, ca să dormim noi fără grijă; tu îți domoleşti trupul tău, cu osteneli neîncetate, ca să trăim 
noi în desfătare şi odihnă; acestea ce le faci sunt o nedreptate vădită vieţii tale şi împărăției tale: pentru că 
această petrecere a traiului tău nu-ţi mai poate fi de folos de acum înainte, dacă o vei defăima”. Aceste 
cuvinte măgulitoare auzindu-le un alt senator, Cassius Sever cu numele, ca un înțelept şi precunoscător a zis 
către cei ce stăteau aproape de el: „Mă jur pe Dia, această măgulire are să fie stricarea lui Tiberie”. Şi în 
adevăr, aşa a şi fost, pentru că Tiberie de atunci în urmă, s-a dat la o viaţă desfătată împreună şi sălbatică. 
Desfătată, deoarece a trăit în cele mai ruşinoase desfrânări în necinstitele peşteri ale insulei Capronilor. Iar 
sălbatică, pentru că Roma n-a mai avut alte semne cum că vieţuieşte Tiberie, fără numai uciderile 
cetățenilor ei, pentru care în cele din urnă s-a judecat să fie aruncat în râul Tibrului, strigând poporul: 
„Tiberie la Tibru”. 

multe rele care se fac în eparhiile lor, cu certări şi cu despărțiri de Sf. Taine, nu se îngrijesc 
însă, ci le lasă în voia soartei. 9) Cu tăinuirea, când cineva ştiind că păcătuieşte fratele său 
tace şi nu-l spune arhiereului ca să-l îndrepteze, precum am zis mai sus despre aceasta cu 
Marele Vasile, 10) cea de pe urmă, când se împărtăşeşte cineva de păcatul altuia, 
fiind prieten cu cel ce păcătuieşte, pe faţă unindu-se cu el. 


291. Că, dacă nu poate cineva să îndrepteze pe fratele său, 
se cade însă să nu se unească şi la răutatea lui 


Că, dacă creştinii n-ar fi avut prietenie, nici s-ar uni cu cei ce păcătuiesc pe faţă, 
într-adevăr, aceia ar fi socotit că au făcut vreo greşeală mare şi pentru aceasta se întorc 
toți dinspre ei şi prin urmare, s-ar fi ruşinat părăsind acel păcat şi s-ar fi îndreptat. Dar 
văzând însă că toți se unesc cu ei şi-i au prieteni, leapădă mustrarea conştiinţei şi se 
întăresc în răutatea lor şi nu se îndreptează, precum dovedeşte dascălul cel a toată 
lumea, loan, zicând: „Căci atunci când va vedea cel ce a păcătuit că toţi se întorc de la 
el, va pricepe că a lucrat ceva mare şi rău. Iar de ne va vedea pe noi, nu numai că nu ne 
mâhnim, nici ne întristăm, ci şi cu îngăduință ne arătăm către el şi ne unim, atunci 
încetează mustrarea judecății conştiinţei lui, fiindcă şi socoteala celor mulți se învoieşte 
cu cugetul lui cel stricat”. 

Pentru aceasta, Proorocul David fugea de adunările celor vicleni, pentru care şi 
zicea: „N-am şezut cu adunarea deşertăciunii şi cu călcătorii de lege nu voi intra. Urât- 
am adunarea celor ce viclenesc şi cu cei necredincioşi nu voi şedea” (Ps. 25, 5). Şi 
iarăşi: „Pe cel ce cleveteşte întru ascuns pe vecinul său, pe acela l-am gonit. Cu cel 
mândru cu ochiul şi cu cel nesăţios la inimă, cu acesta n-am mâncat” (Ps. 100, 7). Şi 
Pavel scria corintenilor, să nu mănânce împreună cineva cu cei ce păcătuiesc pe faţă, 
nici să se adune cu ei: „lar acum am scris vouă să nu vă amestecați, dacă vreunul 
numindu-se frate, va fi curvar sau lacom, sau slujitor idolilor, sau ocărâtor, sau beţiv, sau 
răpitor; cu unul ca acesta nici să mâncaţi” (I Cor. 5, 11). De aceea şi Marele Vasile 
tâlcuind apostolicescul grai ce zice: „şi să nu vă amestecați cu faptele cele fără de roadă ale 
întunericului” (Efeseni 5, 11), zice că grija de a îndrepta pe cei ce greşesc mai îndeosebi 
se datoreşte să se facă de înainte stătătorii lor; iar a nu se amesteca cineva în cele rele, 
după cele zece chipuri care am zis, aceasta sunt datori să o facă neapărat toţi creştinii în 
genere. Că de nu vor putea să ajute şi să îndrepteze pe fratele lor care greşeşte, cel puţin să 
nu se facă şi ei părtaşi păcatului lor. „Căci grija mai ales numai proestoşilor se datoreşte, 
după mine; iar împărtăşirea la rău şi cu lucrurile cele fără de folos (necurate), de către 
toţi împreună s-au oprit” (Întrebarea 9 a Cuvânt II pentru botez). 


57 Pentru aceasta, cu dreptate, măgulitorilor şi mincinoşilor lăudători li s-a dat nume foarte necinstit. Căci 
împăratul Constantin i-a numit şoareci de palat; Anaxilaos, şobolani orbi de traistă;, Diogen, câini 
împărăteşti; Lucian, corbi răpitori şi scoţători de ochi; altul, maimuțe din Etiopia; altul, cei întâi ai 
pământului şi stători în mijlocul meselor; altul, caracatițe de mare, lei de pământ, vânători de daruri şi 
vulpi flămânde. 

De aceea, câți sunt cinstiți se cade a se întoarce de la cei ce îi măgulesc, precum se întorc şi de la 
moarte, ca nu amăgindu-se de măgulirile lor, să se dea la moarte; precum a pătimit împăratul Ahab care, 
ascultând mai mult pe proorocii cei mincinoşi care-l măguleau zicându-i să meargă în Galaad şi să se 
lupte cu sirienii că are să-i biruiască şi neascultând de adevăratul prooroc Mihea care îl sfătuia să nu se 
ducă la război, s-a omorât cu ticăloşie, precum istoriseşte Cartea a 3-a a împăraţilor, cap. 22. lar mai cu 
seamă, câţi voiesc să nu primească măguliri se cade întâi a nu avea vreo cinste, nici să voiască a-i avea 
alții la bună cinste. De altfel, câți voiesc să aibă cinste, aceştia biruindu-se de iubirea de sine, poftesc 
laudele şi poftindu-le, cu lesnire cred pe cele poftite şi aşa primesc minciuna ca pe adevăr şi pe cei ce îi 
măgulesc, ca cum i-ar lăuda, precum hotărăsc filozofii de morală. 

PARTEA a Il-a 
292. Cum se cuvine să mustre orice creştin pe fratele său, ca să-l îndrepteze 


Mustrarea cea frățească, care se cade a o face când voim a îndrepta pe frații 
noştri, este prea de nevoie şi trebuincioasă; pentru aceasta vom zice şi noi aici cele ce se 
cuvin, adică cu ce meşteşug şi în ce chip se cade să se facă această mustrare, ca să 
pricinuiască supunere, folos şi îndreptare celor mustrați. Deci, întâi, când tu, frate, 
voieşti să sfătuieşti şi să mustri vreun păcătos pe care îl ştii că în adevăr păcătuieşte sau 
că are să păcătuiască, ca să-l îndreptezi, nu-l mustra de față şi în public, ci în taină 
numai între tine şi el, precum porunceşte Domnul zicând: 

“De-i va greşi ţie fratele tău, mergi şi-l mustră pe dânsul între tine şi între el 
singur” (Matei 18, 15); şi al doilea, să-l mustrezi pe el, nu ocărându-l şi judecându-l, ci 
compătimindu-l şi durându-te pentru mântuirea lui. Şi ca să nu grăiesc multe aducând în 
mijloc celelalte obiceiuri pe care le au frații către fraţii lor când îi ceartă, tâlcuiesc 
numai acea mustrare ce o aduce dumnezeiescul Hrisostom în Cuvântul 44, la cea I către 
Corinteni, care cuprinde toate obiceiurile ce trebuie să le aibă frățeasca şi sfătuitoarea 
mustrare. Am socotit, frații mei, că este păcat a-l tăcea şi a nu-l arăta dragostei voastre, 
ca cel ce este prea frumos şi într-adevăr hrisostomic spre a-l avea şi voi chip şi pildă 
când veţi sfătui vreun frate pentru mântuirea lui. 


293. Pildă şi chipul frăţeştii certări 


Zice deci veselitoarea priveghetoare a Bisericii, aurita şi bine grăitoarea limbă, 
că: „Dacă de pildă, se întâmplă să ştii tu, creştine, vreun frate cinstit şi aşezat că trăieşte 
împreună cu vreo fată fecioară, nu-l defăima şi nu zice; acesta n-are minte, acesta nu-şi 
cunoaşte folosul său, nu; ci du-te la el şi întâi adică laudă-l pentru celelalte fapte bune 
ce are şi ca şi cu apă caldă moaie cu laudele locul rănii lui, iar a doua, ticăloşeşte-te pe 
tine şi te defăima şi de obşte tot neamul omenesc, arătând că toţi ne aflăm în păcate şi în 
greşeli. După aceasta, cere-ți iertare zicându-i lui că te apuci să faci lucruri mai presus 
de puterea ta, însă dragostea cea frățească înduplecă a îndrăzni cineva şi la cele mai 
presus de putere şi după aceasta, tot începe a-l sfătui, nu poruncitor, ci frăţeşte şi cu 
acestea toate muindu-i rana lui şi mângâindu-i durerea ce are s-o ia după mustrarea ce o 
vei face şi de multe ori cerându-i iertare, roagă-l să nu se mânie. Astfel, după ce cu 
acestea toate îl vei îmblânzi mai întâi şi-l vei pregăti, atunci mustră-l pe el, însă nici prea 
aspru, ca să nu se mânie şi să se sălbăticească; nici prea moale, ca să nu defaime 
certarea. Căci, de nu-l vei răni cu certarea în inimă, nimic n-ai folosit, şi iarăşi dacă îl 
vei dojeni prea tare, îl faci să nu primească. Pentru aceea când îl mustri, printre mustrări 
amestecă şi oarecare laude şi fiindcă lucrul ce-l face — adică petrecerea la un loc cu 
fecioara cea curată — nu este vrednic de laudă, tu însă laudă-l după părerea lui, adică 
zi-i lui: 

Da, eu ştiu, frate, că pentru Dumnezeu faci tu aceasta, căci văzând că este 
părăsită şi neajutorată această ticăloasă şi nenorocită fată, ai voit să-i dai mână de ajutor. 
Şi dacă el nu face aceasta cu astfel de gând, însă tu zi aceasta aşa către el, şi iarăşi 
printre timp cere-i iertare şi zi-i: Eu, frate al meu, nu cu poruncă îţi zic acestea, ci numai 
ca să-ți aduc aminte. Da, ştiu că aceasta o faci pentru dragostea lui Dumnezeu, însă să 
socotim nu cumva din aceasta se naşte altă răutate şi dacă nu se pricinuieşte vreo altă 
răutate, trăieşte împreună cu ea şi urmează-ţi scopul tău cel bun şi nimenea nu va putea 
să te oprească. lar dacă din locuinţa cea împreună cu ea se pricinuieşte vreo răutate mai 
mare decât folosul şi decât bunătatea, te rog, frate, să ne păzim de astfel de bunătate, nu 

cumva căutând să odihnim un suflet, să smintim mii de suflete şi acestea zicând, să nu 
adaugi îndată şi să spui şi pedepsele pe care le iau cei ce smintesc pe alții, ci zi lui: N-ai 
trebuință, frate, să înveţi aceasta de la mine, deoarece şi tu ştii câtă osândă are să ia, 
dacă cineva sminteşte pe vreunul din cei mai mici fraţi. În felul acesta îndulcind 
cuvântul şi îmblânzindu-i mânia, dă-i doctoria îndreptării, iar dacă el motivează că e 
singură acea fecioară, tu să nu-i cerți această cauză, ci să-i zici: Frate, să nu te temi de 
nici una dintr-acestea, tu ai pricină binecuvântată să zici că te împiedică de a o mai 
ocroti sminteala celorlalți, că nu din negrija ta nu o mai ocroteşti, ci îngrijindu-te de cei 
ce se smintesc. 

Aşa să se facă deci sfătuirea ta, însă des să ceri iertare de la fratele şi să alergi la 
dragoste, adică zicându-i lui că numai pentru dragoste faci aceasta şi nu pentru alt scop. 
Şi ca să nu se arate cuvintele tale îngreuietoare, dă-i lui îndrăzneală şi zi-i: Eu, frate, 
acestea sfătuiesc dragostea ta, tu însă eşti stăpân pe tine, de voieşti, mă asculți sau nu; 
fiindcă nu te îndatorez, nici te silesc, ci las la, alegerea ta. 

În felul acesta când se face mustrarea, iubiţi creştini, cu înlesnire o primeşte 
fratele cel ce ascultă, se foloseşte şi se îndreptează şi nu precum facem noi astăzi, când 
auzim că a greşit cineva, nu ne ducem să-l sfătuim în felul acesta frățeşte, ci şedem ca 
nişte babe, clevetim pe fratele nostru şi-l judecăm ca pe un păcătos şi nu compătimim 
reaua lui întâmplare, ci rămânem vârtoşi şi nemilostivi ca nişte fiare sălbatice, precum 
zice Hrisostom: «Dacă aşa vom întrebuința certarea, vom putea degrabă să îndreptăm pe 
cei ce păcătuiesc, căci precum facem noi acum, mai vârtos este al fiarelor sălbatice sau 
al dobitoacelor celor necuvântătoare decât al oamenilor. Că de vor pricepe unii acum că 
greşeşte cineva aşa, către acela nimic nu zic, iar între ei şoptesc ca nişte babe beţive»“ 
(Acolo). 


294. Nu este de ajuns a sfătui pe fratele nostru numai o dată, 
ci de mai multe ori 


Deci, dacă numai o dată ai sfătuit, creştine, în felul de mai sus pe fratele care a 
păcătuit şi nu l-ai înduplecat, îţi zice acest Hrisostom să-l sfătuieşti şi al doilea şi al 
treilea şi neîncetat, poate văzându-te acela cum că l-ai supărat şi că l-ai însărcinat, se va 
ruşina şi se lăsa de răutatea lui. Şi nu zice niciodată că de două ori şi de trei şi de multe 
ori l-am sfătuit şi nimic n-am isprăvit, pentru cu cât mai mult vei stărui sfătuindu-l, pe 
atât şi plată mai multă ai de la Dumnezeu. Nu vezi, zice, câtă îndelungă răbdare arată 
Dumnezeu spre noi care, cu toate că nu ne supunem, nici ascultăm de poruncile lui, El 
nu încetează însă de a ne sfătui neîncetat cele ce privesc spre mântuirea noastră: prin 
Prooroci, prin Apostoli şi prin Evanghelişti? „Fiecare îngrijească-se ca să răpească pe 
aproapele său din gura diavolului şi nu numai o dată şi de două ori să faceţi aceasta, ci 
neîncetat. Că, deşi astăzi poate nu se pleacă celor zise de tine, însă mâine va asculta şi 
dacă nici mâine, iarăşi văzându-te stăruind asupra lui, poate se va ruşina şi 
cucernicindu-se de purtarea ta de grijă, se va depărta de cele ce îl vatămă. Şi să nu zici 
niciodată că i-am spus o dată, de două ori, de trei şi de multe ori şi nimic n-am săvârşit 
Nu înceta spunându-i că pe cât vei stărui sfătuind, pe atât şi plata ta se înmulțește” 
(Omilia 41, la Facere). „Nu vezi cum neîncetat ne sfătuieşte Dumnezeu, prin Prooroci, 
prin Apostoli şi prin Evanghelişti? Şi ce credeți? Le-am împlinit pe toate? Am ascultat 
întru toate? Niciodată. Oare a încetat de a ne sfătui? Oare a tăcut?” (Omilia 60 la 
Matei). 

295. Că la frăţească sfătuire nu trebuie prea multă meşteşugire, 
ci mai mult prieteneşte trebuie să-i sfătuim 


Prin urmare, dacă cel ce are bani şi nu-i împarte la săraci va fi pedepsit, cum să 
nu se pedepsească cel ce poate să sfătuiască pe fratele său numai cu cuvântul şi nu-l 
sfătuieşte? Deoarece cu banii se hrăneşte numai trupul şi scapă de moartea cea 
vremelnică, iar cu sfatul şi cu cuvântul se hrăneşte sufletul şi scapă de moartea cea 
veşnică. lar de zici că nu ai cuvinte şi nu ştii să sfătuieşti, cunoaşte că la sfătuire nu 
trebuie meşteşugire şi bună grăire. Căci, de vezi pe prietenul tău curvind, numai zi-i: 
frate al meu, e rău lucrul pe care-l faci! Nu te ruşinezi de faţa ta? „Dacă pentru cel ce are 
bani şi nu împărtăşeşte şi pe alţii din ei merită pedeapsă, pentru cel care poate să 
sfătuiască în orice fel şi nu face aceasta, cum nu va fi prea mare osânda? Cu aceia se 
hrăneşte trupul, cu acestea sufletul, cu acei bani se opreşte moartea vremelnică, iar cu 
aceste sfaturi, cea veşnică. Nu am cuvinte zice. Dar nu este trebuinţă de cuvinte, nici de 
bună grăire. De vei vedea pe prietenul tău curvind, zi către dânsul: rău lucru este pe care 
îl faci, nu ţi-e ruşine? Nu te roşeşti?” (Omilia 30 la Epistola către evrei). 

Iar de zici că-i este prieten şi pentru aceasta nu voieşti să-l întristezi, să ştii — 
îti zice Hrisostom — că acesta este mai ales şi chiar semn al adevăratei prietenii, a nu 
trece cu vederea pe prieteni când păcătuiesc, căci de aceea suntem prieteni, ca să ne 
folosim unul pe altul, fiindcă mai bine se pleacă cineva la sfatul prietenului său, decât al 
altui oarecare. „Nu este altă dovadă a prieteniei mai bună, decât a nu trece cu vederea pe 
prietenii săi şi pe fraţi când păcătuiesc? Îi vezi că au vrăjmăşie? Risipeşte-o. Vezi că se 
lăcomesc? Opreşte-i. Vezi că se nedreptățesc? Apără-i. Nu lor, ci ţie mai înainte ţi-ai 
făcut bine. Pentru aceasta suntem prieteni, ca să ne folosim unii pe alţii. Că altfel ascultă 
de prieten şi altfel de străini, fiindcă de străini se întâmplă să se îndoiască, tot aşa şi de 
dascăl, însă niciodată şi de prieten” (Omilia 19, la cea către Efeseni). 

Aşa şi Sf. Ap. Pavel avea prieteni şi fii ai săi duhovniceşti pe corinteni, însă când 
unul dintre ei a luat de femeie pe muma sa cea vitregă, l-a mustrat şi prin mustrare l-a 
întristat, însă, nu-i păsa de această întristare a lui, ci mai mult se bucura, fiindcă 
întristarea căuta spre mântuirea sufletului; pentru care a scris: 

„Măcar că deşi vă întristez eu pe voi, dar care este cel ce mă veseleşte pe mine, 
fără numai cel ce se întristează de la mine?” (II Cor. 2, 2). Aşa zice şi Solomon: că 
prietenii care mustră pe faţă sunt mai buni decât cei ce nu mustră, ci acoperă greşeala 
prietenului lor şi că rănile ce le fac prietenii cu mustrările sunt mai dulci decât sărutările 
care le fac vrăjmaşii, „Mai bune sunt mustrările descoperite, decât prieteşugul ascuns; 
mai vrednice de credință sunt rănile prietenului, decât sărutările cele de bună voie ale 
vrăjmaşului” (Pilde 27, 5). 


296. Se cade chiar a lăcrima sfătuind pe fratele nostru — 
Ştiind însă că nu-l vom îndrepta pe fratele nostru, 
se cade a-i sfătui stăruitor 


Iar dacă nu vei îndupleca pe fratele tău ce a păcătuit cu cuvinte convingătoare, te 
sfătuieşte acelaşi Hrisostom că şi să lăcrimezi şi să suspini cu amar pentru mântuirea lui 
şi să nu te ruşinezi a cădea la picioarele lui, rugându-l pe el. Şi dacă acela te ocărăşte şi 
te înfricoşează că ţi se va face vrăjmaş, tu rabdă bărbăteşte auzind acestea, iar de se va 
face într-adevăr vrăjmaşul tău, Dumnezeu îţi va fi prieten şi va răsplăti ţie cu bogate 
daruri; „Cu răbdare şi cu stăruinţă, de multe ori şi cu lacrimi şi suspinuri vei putea să 

mântuieşti şi să ridici din groapă sufletul deznădăjduit. L-ai sfătuit şi nu l-ai înduplecat? 
Lăcrimează şi-i vei mişca inima suspinând de multe ori cu durere, ca umilindu-se de 
purtarea ta de grijă, să se întoarcă la mântuire. Cazi la picioarele lui şi nu te ruşina, dacă 
în adevăr voieşti să-l vindeci pe el. Şi de te defăima şi te înjură sau de te înfricoşează că 
se va face ţie vrăjmaş şi orice ar face, toate să le suferi cu îndelungă răbdare ca să capeți 
mântuirea lui. Iar de ţi se face şi vrăjmaş, Dumnezeu va fi ție prieten şi cu mari bunătăți 
îți va răsplăti în ziua aceea” (Cuvânt 2, după calende şi în Eclog.). 

Aşa, Sf. Ap. Pavel ştia că s-a făcut vrăjmaş galatenilor, pentru că-i mustra pe ei 
şi le spunea adevărul, cu toate acestea, el pentru acea nedreaptă vrăjmăşie nu se îngrijea, 
fiindcă socotea cununile ce urma să le ia de la Dumnezeu; căci aşa scrie către ei: „Deci, 
au vrăjmaş m-am făcut vouă, grăindu-vă vouă adevărul?” (Galateni 4, 16). Şi ca să zic 
în scurt, atât de multă sârguință se cade a arăta la îndreptartea şi mântuirea fraților 
noştri, încât, deşi am şti într-adevăr că nu vom putea îndupleca niciodată pe păcătos spre 
îndreptare şi că el are să rămână nevindecat, noi însă se cade să ne facem datoria noastră 
şi să-l sfătuim şi cu adevărat, mai multă plată vom lua şi de mai multe laude suntem 
vrednici de la aceia, care ştiu că au să-i înduplece şi pentru aceasta sfătuiesc după acest 
Hrisostom: „Că nici de cei ce bolesc nevindecat se cade a sta departe şi a nu neîngriji, 
fie că am cunoaşte mai înainte prea bine că, măcar deşi ar primi multă grijire şi sfat de 
la noi, nimic nu s-ar folosi... Căci de se cade şi ceva minunat să zic; nu va fi atât vrednic 
de laudă cel ce mai înainte cunoaşte că se va încredința neapărat cel care primeşte sfatul 
şi aşa să-l sfătuiască, precum este vrednic de laudă cel care de multe ori adică a vorbit şi 
a sfătuit fără să isprăvească ceva, totuşi nu s-a depărtat nici aşa” (Cuvânt 2, după 
Calend.). Astfel sunt cuvintele ce le zice dumnezeiescul Hrisostom şi într-acest fel se 
cade a ne sârgui să îndreptăm şi să mustrăm pe frații noştri. 


297. Că cei mari se cuvine a mustra pe cei mici cu blândeţe 


Însă, nu numai de la fraţii cei de un rang şi către cei asemenea trebuie făcută 
mustrarea oarecum cu blândeţe şi cu rugăminte, dar şi cea făcută de către cei mari şi de 
dregători către cei mai de Jos, se cade a se face într-acest fel cu blândeţe; precum este 
cea făcută de patriarhi către arhierei, cea de arhierei către preoți, şi cea făcută de preoți 
către mireni. Căci şi oamenii cei mari, şi dregătorii, când mustră pe cei mai de jos, se 
cade a amesteca totdeauna cu mustrarea şi rugăminte smerită, urmând doctorilor care nu 
taie numai rana, ci pun pe ea şi plasture, şi alifie dulce, fiindcă numai singură mustrarea 
când se face este nesuferită; precum zice Hrisostom: „Dacă mustrezi şi dojeneşti pe 
fratele cu asprime, fără a folosi deodată şi duhul blândeţii, iarăşi toate se întorc pe dos, 
căci numai mustrarea singură este nesuferită, când nu are împreună şi duhul blândeții” 
(Omilia 9, la a I-a către Timotei). 

De aceea şi acest dumnezeiesc Părinte, în toate cuvintele lui cele aurite şi 
curgătoare de miere şi celor de sus, şi celor de jos, şi pretutindenea adaugă pe: „Vă rog”. 
Pentru aceasta şi Pavel scriind către Timotei, zicea: „Mustră, ceartă, îndeamnă” (II Tim. 
4, 2); pe care tâlcuindu-le şi Sf. Teofilact: „Certarea adică se aseamănă cu tăierea rănii; 
iar mângâierea se aseamănă cu plasturele cel dulce şi alinător, care se pune de doctor 
asupra rănii după tăierea ei. Deci, pune şi tu plasturele cel moale şi dulce al mângâierii, 
ca nu numai tăierea rănii, adică singură certarea, să arunce pe păcătosul cel rănit în 
deznădăjduire, pricinuindu-i dureri cumplite”. Adăugând însă Pavel la cele de sus: 
„întru toată îndelunga răbdare şi învățătură” (Acolo). Pe care acelaşi Teofilact, tâlcuind, 
zice: „Acest cuvânt uneşte-l cu toate cele spuse mai sus, fiindcă se cuvine a mustra cu 
toată îndelunga răbdare, încât a nu crede prost toate câte aude că a greşit fratele său; ci, 
se cuvine a mustra cu toată curăţenia inimii, învățând pe păcătoşi ce fel este păcatul şi în 
ce chip au păcătuit. Asemenea trebuie a certa învățătorul, cu toată îndelunga răbdare, 

fără a adăuga canonul păcătosului ca pe o certare şi izbândă de vrăjmaşi, ci ca pe o 
învățătură şi înțelepciune de copil şi de fii. Se cuvine încă şi a certa cu toată 
înțelepciunea, învățând pe păcătoşi ce dobândă îi aduc lui certarea şi canonisirea, iar 
mângâierea cea prin cuvântul acesta mai ales are trebuință de toată îndelunga răbdare şi 
învăţătură. Vezi, însă, că toate acestea au trebuinţă, zice, a se face, nu cu îndelungă 
răbdare cum s-ar întâmpla, ci cu toată îndelunga răbdare, adică cu ceea ce se arată după 
tot chipul, prin fapte, prin cuvinte şi prin felurite mişcări”. 

Iar cine este mai mic şi voieşte să mustre pe vreun om mare şi cu dregătorie care 
ar păcătui, acesta mai mult decât toți trebuie să pronunțe cuvintele lui cu multă smerenie 
şi înțelepciune, ca să fie cuvintele lui bine primite, mai ales să imite pe Proorocul Natan 
şi pe femeia Tecoitida, care cu pildă prin a treia faţă şi cu chip acoperit au mustrat pe 
împăratul David şi au fost ascultați. Pentru aceasta zice şi Marele Vasile, când 
egumenul se va bănui că păcătuieşte, atunci se cade a-i aduce aminte lui pentru acel 
păcat cei mai mari cu vârsta şi cu priceperea, că dacă acea bănuială ar fi adevărată, să se 
îndrepteze egumenul, iar de e mincinoasă, să nu se tulbure cei ce aud. „Dacă vreodată se 
va bănui vreun păcat la înaintestătătorul, se cade a-i aminti lui, ca să nu se strice buna 
rânduială, însă celor înaintați în vârstă şi în pricepere se cade a le trage luarea aminte; şi 
de este ceva vrednic de îndreptare, am folosit pe fratele şi pe lângă acela care este ca un 
dreptar al vieţii noastre, şi pe noi înşine ne folosim, iar dacă n-a fost nimic şi în deşert s- 
au tulburat unii asupra lui, după ce se vor înştiința prin dovedirea lucrului că n-a fost 
aşa, cei ce au bănuit scapă de bănuiala ce aveau asupra lui” (Hotar, pe larg 27). 


298. Toţi creştinii se cade a primi cu bucurie mustrările 
cele spre mântuire de la fraţii lor 


De luat aminte este, precum am zis, că trebuie cu chip blând şi dulce să aducă 
creştinii mustrările către frații lor care păcătuiesc; tot aşa zicem acum şi celor ce 
păcătuiesc, că se cuvine a primi cu bucurie mustrările cele frățeşti, care ar fi voit să le 
facă lor fraţii. Şi nici cei ce mustră nu trebuie să se întărâte, nici cei mustraţi nu se cade 
să se mânie şi să se întristeze, ci să socotească mustrările fraţilor lor ca o doctorie, iar pe 
ei să-i socotească ca pe nişte doctori şi nu ca pe nişte vrăjmaşi, precum sfătuieşte 
dumnezeiescul Hrisostom: „„Nici cel ce mustră nu trebuie să se mânie, căci aceasta nu 
este îndreptare, ci arătată patimă, nici cel mustrat să nu se întristeze, că ceea ce se 
lucrează este vindecare, nu vrăjmăşie... că dacă doctorul, arzând rănile, nu se judecă, ci 
măcar deşi îi doare pe cei ce îi ard şi-i taie, dar ei îi au ca pe nişte făcători de bine pe cei 
ce le vindecă rana aceasta. Cu mult mai mult, cel ce primeşte mustrarea aşa trebuie să 
rabde cu bunăvoință şi să privească ca pe un doctor pe cel ce îl îndreptează şi nu ca pe 
un vrăjmaş” (Omilia 44, la cea I Corinteni). 


299. Pentru care pricină are trebuință omul de mustrare şi sfătuire 


lar pricina pentru care se face mustrarea este: 1) pentru că omul este fireşte 
nedesăvârşit şi nu poate să înțeleagă de la sine cele ce i se cuvin, de aceea are trebuință 
şi de sfătuirea altora, deşi ar fi mai mici, spre împlinirea nesăvârşirii lui, pentru care a 
zis dumnezeiescul Hrisostom: „Firea omenească, de multe ori, multe lucruri nu le 
cunoaşte şi mulți oameni de multe ori, ca să nu se arate că au trebuință de sfatul altora, 
au socotit mai bine să lepede folosul cel din învățătură sau după ce au primit sfătuirea, 
spre a-şi îndrepta păcatul, au voit mai bine să nu fi ştiut decât să ştie, necunoscând ei că 
nu a şti cineva este rău, ci a nu şti este lucru defăimat; nu a învăţa, ci a fi necunoscător... 

Căci este în adevăr şi prea cu putință ca şi de la un om nebăgat în seamă să aflăm ceva 
trebuincios, care de multe ori la oamenii cei mari şi înţelepţi nu se află. Pe care însă 
cunoscând-o bine şi Moise, a ascultat cu toată luarea aminte şi blândeţea pe slujitorul de 
idoli (adică pe socrul său, Ietro) care îl sfătuia şi zicea: „,... ascultă-mă şi-ţi voi da 
sfat etc. (Ieşirea 18, 19, Cuvânt 13, către cei ce l-au clevetit pentru lungimea 
precuvântărilor). 

Aşa citim şi în a 4-a carte a împăraţilor, că Neeman acela, stăpânitorul Siriei, n-a 
defăimat sfatul ce i-au dat robii săi şi a zis: „Doamne, de ar fi grăit ție Proorocul un 
cuvânt mare, au doară nu l-ai fi făcut? Că ţi-am zis ţie: spală-te şi te curăţeşte” (IV Regi 
5, 13), ci l-a ascultat cu bucurie şi ascultându-l s-a spălat în Iordan, precum i-a zis 
Elisei, şi s-a curățat de lepră: 

Pentru că omul este fireşte iubitor de sine şi când păcătuieşte, nu-l lasă iubirea 
de sine să-şi cunoască greşeala şi să se îndrepteze, deşi ar fi cel mai înțelept decât toți; 
fiindcă după Teologul Grigorie: „Celelalte lucruri văzându-le ochiul, pe sine nu se 
vede”; şi după înțeleptul ce zice: „Toţi suntem înţelepţi de a învăţa, iar noi păcătuind, nu 
cunoaştem” şi după Marele Vasile ce zice: „Din toate lucrurile, cel mai cu greu este a se 
cunoaşte omul pe sine şi a se vindeca şi aceasta, fiindcă s-a lipit de firea oamenilor 
iubirea de sine şi de la fiecare fură dreapta socoteală, împătimirea cea către sine“. Iar 
când se va cunoaşte de altul şi se va vindeca, este lesne, căci patima iubirii de sine 
judecându-se de alţii nu vatămă dreapta judecată.” (Aşezăminte ascetice 22). 

De aceea trebuie alt frate să-l mustre şi să-i arate greşeala lui, ca să priceapă şi 
de a greşit în adevăr prin cuvânt sau prin lucru, îndreaptă-se şi altă dată să nu mai 
greşească, iar dacă n-a greşit, să dea răspuns, precum zice Sirah: „Mustră pe prieten, ca 
nu cumva să fi făcut aceea şi de a făcut, mai mult să nu facă. Mustră pe prieten ca nu 
cumva să fi zis şi de a zis, mai mult să nu zică” (Sirah 19, 13-14). Deci, pentru această 
firească iubire de sine, oricine vede cum că toţi, cei mici şi cei mari, cei simpli şi cei cu 
dregătorii, se cade a primi mustrările cele aduse lor de alții cu chip sfătuitor, deşi ei ar fi 
înţelepţi şi de bun neam, iar cei ce sfătuiesc neînțelepți şi de neam de jos; fiindcă cel ce 
primeşte mustrarea se rătăceşte, precum zice Solomon: „învățătura nemustrată 
rătăceşte” (Pilde 10, 18). 


300. Pilde ale celor ce au primit mustrarea — 
Că a celor răi este a nu primi mustrările— 
Ce se cade a zice cei mustraţi 


Cine a fost mai mare întru înțelepciunea cea din afară şi în cea dinlăuntru ca David, 
care a fost şi împărat, şi înţelept? Şi la care altul a descoperit Dumnezeu cele ascunse şi 
nearătate de înţelepciunea Lui? „Că cele nearătate, zice, şi cele ascunse ale înțelepciunii 
tale mi-ai arătat mie” (Ps. 50); cu toate acestea, când l-a mustrat Natan, nicidecum nu s-a 
mâniat, nici s-a tulburat, ci îndată a primit mustrarea cu bucurie şi s-a defăimat pe sine şi s-a 
căit şi s-a îndreptat. Pentru care şi zicea: „Certa-mă-va Dreptul cu milă şi mă va mustra” 
(Ps. 140, 6). Care altul a fost mai mare în vrednicia cea dinlăuntru şi întru înţelepciune ca 
Teologul Grigorie care era şi patriarh ecumenic şi cel mai înțelept din timpul de 
atunci? Însă, nu s-a ruşinat a mărturisi înaintea unui Sinod întreg ecumenic II, că-i 
trebuie a se folosi de mustrările celor 150 de episcopi ce erau acolo; că aşa zice în 


58 Pentru aceea citim în Istorii că marele Temistocle, într-o adunare de mulţi cântăreți — ce cântau la 
întrecere — întrebat fiind care cântare îi place?, a răspuns că aceea care cântă laudele mele. Şi cu dreptate 
că Temistocle era vrednic de a fi lăudat şi pentru aceea nu era de mirare că iubea laudele, dar de mirare 
este că, mulți nefiind vrednici să fie lăudaţi, iubesc laudele pentru fireasca iubire de sine, urăsc însă 
certările. 

cuvintele cele cu care i-a întâmpinat: „Căci am trebuinţă de a mă folosi cu slobozenia 
mustrărilor, mai mult decât acela (Pavel adică) la orice aş avea lipsă din cele cu 
îndatorire, ca nu cumva la cele deşarte să alerg sau am alergat”. Şi care a fost mai 
cinstit şi mai înţelept decât acel mare părinte, dumnezeiescul loan Hrisostom? Cu 
toate acestea, el socotea ca un dar a se duce cineva să-l mustreze, iar de nu, să dea 
răspuns şi să îndrepteze pe clevetitori; că aşa zice însuşi: „Dacă cineva pârăşte, dacă 
cineva se întristează, să nu ţină ascuns în mintea lui şi de s-a întristat asupra aproapelui 
sau asupra noastră, această dragoste cer de la voi: să vină de față şi să pârască şi să 
primească răspunsul de la noi... că ori vom da răspuns, ori defăimăndu-ne, vom cere 
iertare şi ne vom îngriji a nu mai cădea altădată într-aceleaşi; acestea şi vouă vă 
sunt folositoare, şi nouă. Că poate voi fără pricină clevetindu-ne, după ce veți afla 
adevărul lucrului vă veţi îndrepta, iar noi de vom fi greşit întru neştiință, ne vom lecui” 
(Omilia 4, la II către Corinteni). 

Şi care altul este mai mare întru sfințenie şi dreapta socoteală ca Cuviosul 
Efrem Sirul? Cu toate acestea, ducându-se în cetatea Edesa, a întâlnit o femeie curvă 
şi uitându-se în faţa ei şi ea asemenea căutând la el, a întrebat-o pentru ce îl priveşte aşa 
cu ochii neclintiți, iar ea răspunzând a zis: „Mie mi se cade să te privesc aşa cu luare 
aminte, că din tine, bărbatul, m-am luat, iar tu nu mă privi, ci mai vârtos în pământ să 
cauţi, că din dânsul te-ai luat”. Această înțeleaptă mustrare auzind-o de la curvă, Sfântul 
foarte mult s-a folosit şi a slăvit pe Dumnezeu, precum zice Grigorie de Nyssa în lauda 
pe care i-o împleteşte: „Deci, după ce fără veste înțeleptul Efrem a auzit aceasta, 
mărturisea că foarte mult s-a folosit, proslăvind nemărginita putere a lui Dumnezeu care 
dăruieşte înlesnirile mântuirii de unde nu aşteaptă cineva” (Tom 3). 

Cine era mai desăvârşit şi mai luător aminte decât Marele Părinte Vasile? Cu toate 
acestea, el scrie episcopilor de lângă mare, că dacă ei îl vor mustra, el adică îşi va 
cunoaşte greşeala sa, iar aceia vor lua plată de la Dumnezeu, ca unii ce au arătat greşeala 
lui cea ascunsă, „căci noi, mustrându-ne, vom cunoaşte păcatul nostru şi voi după mustrare 
veţi avea iertare de la Domnul, fiindcă vă deosebiți şi nu vă împărtăşiţi cu noi, păcătoşii, şi 
cei ce ne-au mustrat vor avea şi plată, vădindu-ne răutatea noastră cea ascunsă” 
(Epistola către episcopii paralioți). Căci a oamenilor smeriţi este a iubi pe cei ce îi 
mustră şi a-i numi prieteni adevăraţi şi credincioşi, precum zice Solomon: „Mustră pe cel 
înțelept şi te va iubi pe tine... arată dreptului şi va adăuga a primi” (Pilde 9, 8); şi într-alt 
loc zice acelaşi: „Cel ce mustră căile omului har va avea mai mult decât cel ce se 
îmbunează cu limba” (Pilde 28, 23), precum, dimpotrivă însă, a oamenilor celor răi şi 
mândri este a uri pe cei care îi mustră şi a-i socoti de vrăjmaşi, precum, zice acest Solomon: 
„Nu mustra pe cei răi, ca să nu te urască” (Pilde 9, 8); şi Sirah: „Omul păcătos se 
fereşte de mustrare” (Sirah 32, 18). A zis, de asemenea, pentru aceasta şi Proorocul 
Amos: „Urât-au în porți pe cel ce mustră şi de cuvântul cel cuvios s-a scârbit” (Amos 
5, 10). Asemenea încă a zis despre ei şi Teologul Grigorie: „Cei ce au mai multă 
îndrăzneală decât noi şi sunt mai dârji, pe față şi fără ruşine ne purtăm către păcat şi către 
slujitorii lui... şi pe cei ce se cădea a-i iubi, ca asupra unor vrăjmaşi ne răzbunăm” 
(Cuvânt răspuns). Iar voi, frații mei creştini, păziți-vă pentru dragostea lui Hristos, să nu 
urâţi mustrările cele spre îndreptare, nici să socotiți vrăjmaşi pe cei ce vă mustră ca să vă 
îndreptaţi, ci mai cu seamă să-i socotiți ca pe cei mai întâi şi mai buni prieteni. Ce zic? Şi 
metanii încă se cade a le pune lor şi mulţumiri multe să le aduceţi pentru mustrările ce vă 
fac. Şi ca să ştiţi fiecare dintre voi ce cuvinte multumitoare se cade a aduce fratelui ce 
ar fi voit să vă mustreze pentru vreo greşeală, iată însemnăm aici mulțumitoarele cuvinte 
pe care le-a zis oarecând Cuviosul Chiril Filotul, cel ce s-a nevoit pe timpul împăratului 
Alexie Comneanu către unul care l-a mustrat — precum scrie preaînțeleptul Nicolae 
Cateskepinos, care a scris viaţa lui Chiril — spre a le avea ca un chip şi pildă, că în 
adevăr sunt prea frumoase şi umilitoare. 

Deci, acest cuvios mustrându-se oarecând pe nedrept şi fără pricină de un egumen 
zavistnic, nu s-a tulburat fericitul pentru mustrarea făcută, ci auzind acestea — scrie în viaţa 
lui — s-a sculat şi cu preasmerit cuget a făcut metanie şi s-a aruncat înaintea picioarelor 
celui ce l-a mustrat şi i-a zis: „Mulţumesc, cinstite părinte, lui Dumnezeu şi sfinției tale, 
căci nu numai că ai cunoscut necurăția sufletului meu, ci ca un părinte al meu m-ai 
mustrat şi după cum se cade m-ai sfătuit. Căci, cuvintele tale le-am ascultat nu ca pe 
nişte cuvinte omeneşti, ci ca şi cum ar fi fost de la Dumnezeu, căci este scris: Nu sunteţi voi 
care grăiți, ci Duhul lui Dumnezeu care locuieşte întru voi; şi precum zice David: 
„Dumnezeu a grăit întru sfinții săi”, fără numai rog pe sfinția ta, să te rogi lui 
Dumnezeu pentru porunca dragostei, ca să mă aducă la cunoştinţa adevărului, care îți va 
da şi plată însutită pentru frățeasca dragoste, căci zice Dumnezeu: „Cel ce va face om 
vrednic din nevrednic, acesta va fi ca gura Mea”. „Adică, omul care scoate pe fratele său 
din rătăcire la adevăr şi din răutate la fapta bună cât este după puterea lui, pe mine mă 
imită. Dar cuvioşia ta, părinte sfinte, ai făcut toate acestea câte au fost după putinţa ta şi pe 
mine m-ai făcut fără de răspuns; căci este scris: De nu voi veni şi voi grăi lor, păcat nu vor 
avea; deci acum când le-am grăit, nu mai au motiv ca să se dezvinovăţească de 
păcatele lor”. 

Dacă în felul acesta, fraților, veţi mulțumi celor ce vă mustră, nu numai greşelile 
voastre le veţi îndrepta şi vă veţi folosi; dar şi pe cei ce vă mustră îi veţi îndrepta, dacă 
cu nedreptate şi fără cuvânt v-au mustrat, şi-i faceți să se smerească şi să se ocărască pe 
sine; precum cel mai de sus cuvios Chiril, fiindcă a primit cu atâta smerenie mustrările 
zavistnicului egumen, cele cu nedreptate, l-a îndreptat şi l-a făcut a se ocărî pe sine, că pe 
nedrept a mustrat pe cuvios şi să laude smerenia lui. Şi nu numai aceasta, dar cel ce cu 
acest fel de smerenie primeşte mustrările fratelui său, acesta primeşte şi iertarea păcatelor 
sale. Şi aceasta o dovedeşte pe de o parte Marele Vasile, iar pe de alta, Sf. Ioan Scărarul; 
căci Marele Vasile, tâlcuind acel evanghelicesc grai care zice: „Dacă doi dintre voi se vor 
uni pe pământ, pentru tot lucrul ce vor cere se va face lor, zice: Acest pasaj? lămureşte că 
pentru cel ce mustră pe păcătos şi pentru cel ce primeşte mustrarea face cuvântul... Că dacă 
cel mustrat se umileşte cu sufletul şi se învoieşte cu scopul celui ce-l mustră pentru tot 
lucrul, adică pentru orice păcat de vor cere iertare, se va dărui lor de la iubitorul de 
oameni Dumnezeu” (Hot. pe scurt 261); iar dumnezeiescul loan zice acestea: „Dacă cineva 
cu multă osteneală sau fără osteneală a primit mustrarea, acesta va primi şi iertare 
greşelilor sale” (Cuvânt 4). De altfel, cine nu primeşte cu smerenie mustrările acesta nu va 
lua iertare păcatelor, ci legătură, precum zice Sfântul Vasile: „Căci, de nu se vor uni cel 
mustrat cu cel care îl mustră nu vor lua iertare, ci legătură, după cea scrisă: Căci, câte veţi 
lega pe pământ vor fi legate şi în cer” (tot acolo). Şi ca să zic într-un cuvânt mai 
cuprinzător: cine nu primeşte mustrările, acesta nu-şi voieşte mântuirea şi numai pe sine 
se pierde, precum a zis cel al Scării: „Dacă cineva n-a primit mustrarea cu dreptate sau 
cu nedreptate, acesta s-a lepădat de mântuirea sufletului său” (Cuvânt 4). Şi alt 
Părinte a zis iarăşi: „Cel ce se leapădă de mustrare şi-a arătat patima sa; adică, cel ce nu 
primeşte mustrarea arată că are patima acelei răutăți pentru care se mustră şi de aceea nu 
primeşte mustrările”. 


Incheiere 


Pentru aceasta deci, frații mei iubiţi, toți mici şi mari, să primim cu bucurie 
sfaturile şi mustrările fraților noştri ca pe un semn al dragostei şi prieteniei lor către noi, 
precum este scris în Sf. Apocalips: „Eu ori pe câţi îi iubesc îi mustru şi îi cert” 
(Apocalipsa 3, 19). Căci cel ce primeşte sfătuirile, acela este cuminte şi înţelept, iar cel 
ce nu ascultă sfatul altuia, acesta este nebun şi fără minte, precum zice Solomon: „Căile 

nebunilor drepte sunt înaintea lor, iar cel înţelept ascultă sfatul” (Pilde 12, 16). Ce zic? 
Câţi primesc şi iubesc mustrările, aceştia îşi îndreptează viaţa lor şi se învrednicesc de 
bun sfârşit, iar câţi, din contră, urăsc şi nu primesc mustrările şi petrec viaţă rea vor lua 
sfârşit necinstit şi ruşinos, precum zice Solomon: „Cei ce urăsc certările se vor sfârşi 
cu ruşine” (Pilde 14, 10); iar Marele Vasile zice: Că cei ce urăsc pe cei drepți, fiindcă 
îi mustră, aceştia sunt păcătoşi şi pentru urâciunea lor în mai multe păcate se prăpăstuiesc, 
că tâlcuind el zicerea acelui psalm: „Cei ce urăsc pe cel drept vor greşi” (Ps. 33), aşa 
zice: „Fiindcă trăiesc în păcate, pentru aceasta urăsc pe cel drept. Căci, ca şi cum ar fi o 
linie dreaptă caracterul dreptului, aşa şi ei se mustră când va sta lângă dânşii cel mai bun. 
Şi fiindcă trăiesc în păcate, se poartă cu chip urât spre cel drept, pentru frica mustrării, iar 
fiindcă îl urăsc, se încurcă iarăşi pe sineşi cu păcatele”. 

Să ne îngrijim, ca să ajutăm pe frații noştri şi să-i îndreptăm, deoarece folosul fraților 
noştri este şi al nostru. Şi îndată ce se va lumina de ziuă şi vrem să ieşim din casele 
noastre, cel întâi gând şi scop să-l avem, cum am putea scăpa pe fratele nostru din 
primejdie, nu numai din cea trupească, ci mai mult din cea sufletească, pe care i-o face 
diavolul, precum ne porunceşte Sf. loan Gură de Aur, zicând: „Pentru aceasta vă rog, 
îndată ce se va lumina de ziuă ieşind din casele noastre, numai acest singur scop să-l 
avem şi mai cu seamă această silință, cum am putea scăpa din primejdie pe cel ce se 
primejduieşte: nu zic numai pentru primejdia cea simțită, că aceasta nici este primejdie, 
ci pentru cea sufletească pe care o aduce diavolul asupra oamenilor” (Omilia 59, la 
Matei). 

Şi precum când se luminează de ziuă, fieştecare meşter sau neguţător se sileşte cum 
să-şi înmulțească trupeasca lui bogăţie cu noi câştiguri, aşa să se silească tot creştinul cum 
să-şi înmulțească duhovniceasca lui bogăție prin câştigul mântuirii fratelui său, fiindcă 
atât de scump lucru este sufletul omului şi atât de scumpă este mântuirea lui, încât pentru 
un suflet nu este toată lumea vrednică, precum a zis Domnul (Marcu 8, 36). Pentru suflet 
s-a făcut toată zidirea, pentru suflet s-au dat Legea, proorocirile şi Evanghelia, pentru 
suflet, slujirile îngerilor, Strămoşii, Proorocii, Apostolii, Drepţii, cele ce sunt şi cele 
viitoare. Şi ca să zic pe cea mai mare, pentru mântuirea sufletului, însuşi Fiul lui Dumnezeu s- 
a pogorât pe pământ şi s-a făcut om, a ostenit şi a flămânzit, a însetat şi a pătimit atâtea 
patimi, s-a răstignit şi şi-a vărsat tot Sângele Său, a murit şi s-a îngropat, precum a zis 
Auritul Sfânt: „Socoteşte, pentru ce s-au trimis Proorocii, pentru ce Apostolii, pentru ce 
Drepţii, pentru ce de multe ori s-au trimis îngerii, pentru ce însuşi Cel Unul Născut Fiul 
lui Dumnezeu a venit? Nu ca să mântuiască pe oameni? 

Nu ca să aducă pe cea rătăcită la calea cea dreaptă? Fă şi tu aceasta după puterea 
ta; arată-ți toată sârguința şi grija ta, pentru aducerea celor rătăciți” (Cuvânt 5 asupra 
iudeilor). Şi iarăşi zice: „Atât de iubit lucru lui Dumnezeu este sufletul omului, încât nici de 
însuşi Fiul Său nu s-a milostivit” (Omilia 59, la Matei). 

Pentru aceea, dacă numai un singur suflet se va câştiga şi mântui prin noi, poate să 
şteargă multă povară a păcatelor noastre şi să facă răscumpărare sufletului nostru în ziua 
judecății, precum zice acest Grăitor de Aur: „Se poate de multe ori un suflet de se va 
câştiga, să piardă mulțime multă de păcate şi să se facă pricină de a se mântui sufletul 
nostru în ziua judecății” (Cuvânt 5 asupra iudeilor). Ce zic? Dacă cineva dintre noi va 
putea prin sârguința sa să facă cinstit şi vrednic vreun om din cei ce erau mai înainte 
necinstiți şi nevrednici pentru păcat, acesta va fi ca gura lui Dumnezeu. Şi aceasta n-a zis- 
o îndată vreun prooroc sau apostol, ci însuşi Dumnezeu prin Proorocul Ieremia: „Şi de vei 
osebi pe cel ce este cinstit de cel ce este necinstit, ca gura Mea vei fi” (Ieremia 15, 
19)”. 


© Şi deci, nu numai aceasta, dar şi renăscători şi prefăcători de oameni se fac şi se numesc cei ce 
îndreptează pe frații lor. Fiindcă precum ursul, lingându-şi cu limba puii săi, cei care sunt urâţi le dă o 
prefacere şi faţă, precum zice Pliniu, aşa şi cei ce îndreptează pe cei răi le dau frumuseţe spre fapta bună 

Să mai zic încă şi altă vrednicie mai mare a celor ce îndreptează pe frații lor? 
Ascultaţi: Domnul nostru lisus Hristos, om fiind, a luat de la Cel fără de început al Său 
Părinte, întru moştenirea şi împărăţia Sa, toate neamurile oamenilor şi toate marginile 
pământului care erau robite în stăpânirea diavolului: „Si voi da ţie, zice, neamurile, 
moştenirea ta, şi biruinţa ta, marginii pământului” (Ps. 2, 6) şi aceasta vrând să o 
arate, a zis-o singur după înviere: „Datu-mi-s-a toată puterea în cer şi pe pământ” (Matei 
28, 18). Pentru aceasta, a trimis deci la toate neamurile pe dumnezeieştii Săi Ucenici şi 
Apostoli, ca să supună sub stăpânirea şi împărăţia Lui toate neamurile. „Drept aceea, 
mergând, învăţaţi toate neamurile” (Acolo 19). Iar dumnezeieştii Apostoli, mergând şi 
învățând pe oameni credinţa cea în Hristos, în felul acesta i-au supus lui Hristos şi aşa au 
micşorat şi desființat stăpânirea diavolului, iar împărăția şi Stăpânirea lui Iisus Hristos au 
lățit-o, au înmulţit-o şi au mărit-o. 


301. Cei ce îndreptează pe frații lor lărgesc împărăția lui Hristos 
şi micşorează pe a diavolului 


De o asemenea cinste sunt şi cei ce acum se nevoiesc şi se silesc cum ar ridica pe 
fratele lor din păcat, cum l-ar îndrepta şi cum l-ar face să se supună, să asculte poruncile lui 
Hristos şi să umble pe calea faptei bune şi a împărăției cerurilor. Şi aceştia, zic, se 
aseamănă cu Sf. Apostoli, că micşorează şi pierd stăpânirea diavolului, lărgesc, 
înmulţesc şi măresc hotarele împărăției şi Stăpânirii lui lisus Hristos, căci prin mijlocirea 
lor, fac pe Hristos să împărătească întru oameni şi să-i stăpânească cu ascultarea şi păzirea 
poruncilor Lui. Şi prin urmare, în felul acesta pricinuiesc Stăpânului şi împăratului 
Hristos mare slavă şi cinste. Fiindcă slava împăratului Hristos este când are popor mult şi 
supuşi mulți, cum zice Solomon: „Mărirea împăratului este în popor mult” (Pilde 14, 
29), 

Şi nu numai aceasta, dar pricinuiesc încă slavă mare şi cinste Părintelui Celui fără 
început al lui lisus Hristos. Pentru că Domnul, luând pe toți oamenii cei supuşi lui prin 
învățătura şi pilda lor cea bună, îi va aduce Celui fără început al lui Părinte ca un Fiu, 
răsplătindu-i lui moştenirea care i-a dat-o şi zicându-i acel grai apostolesc: „lată, Eu şi 
pruncii care mi-a dat Tatăl Meu” (Evrei 2, 13). Şi aşa îi va supune şi-i va da 
împăratului şi în stăpânirea aceluia, precum zice Fericitul Pavel: „Apoi sfârşitul, când va 
da împărăţia (adică pe cei împărăţiți de el, precum tâlcuieşte graiul acesta Hrisostom, 
Teofilact şi Grigorie de Nyssa) lui Dumnezeu şi Tatălui” (I Cor. 15, 24). Pentru aceea, 
în felul acesta, oamenii care s-au supus Părintelui prin Fiul se vor face slavă şi cinste şi 
mare cuviinţă Celui fără de început şi Prea înalt Părinte. Şi aceasta voind a o arăta 
Domnul, a zis Apostolilor Săi: „Întru aceasta s-a proslăvit Tatăl Meu, ca roadă multă să 
aduceți şi să vă faceți ai Mei ucenici” (loan 15, 8). Iar fiindcă împărăţia şi slava 
Tatălui şi a Fiului este de obşte împreună şi a Sf. Duh, deci, cei ce se silesc în tot chipul 
şi se nevoiesc să îndrepteze pe fratele lor, se fac pricinuitori a se lărgi toată împărăția SF. 
TREIMI şi a se slăvi şi cinsti toată cea mai presus de fiinţă şi fericită TREIME. O, slavă! 
O, mărire! O, vrednicie a celor ce îndreptează pe fraţii lor! 

Drept aceea cunoscând, iubiții mei frați, că în adevăr faceţi slujbă apostolească, când 
îndreptaţi şi ajutaţi la mântuirea fraţilor voştri'“!, nu fiţi fără grija, rogu-vă, de a săvârşi 


şi-i fac într-adevăr oameni. Pentru aceasta a zis Marele Antonie: „Transformator de om se cade a se numi 
cel ce poate să încredinţeze pe cei necărturari a iubi cuvintele şi învățătura. Într-acest fel şi cei ce aduc şi 
îndreptează pe cei cu viaţa ruşinoasă, la viaţă cu fapte bune care place lui Dumnezeu, prefăcători de 
oameni se cade a se numi, ca cei ce prefac şi schimbă pe oameni" (din viaţa lui Kiril Filiotul). 

61 Că zice dumnezeiescul Hrisostom: „Prea mare bunătate este a milui cineva pe săraci şi pe scăpătaţi, dar 
nu atât precât a izbăvi din înşelăciune, căci nimic nu e mai scump decât un suflet, nici toată lumea. 

aceasta cu lucrul, cu cuvântul şi prin alt chip, cum ar fi şi cum veţi putea, ca şi după 
moarte deopotrivă cu Apostolii să vă încununaţi şi să staţi cu îndrăzneală înaintea împăratului 
Hristos care are să vă slăvească în ceruri, deoarece şi voi pe pământ, prin îndreptarea 
supuşilor şi fraților voştri — l-aţi slăvit pe El mai înainte. „Că numai pe cei ce mă vor mări 
pe Mine, zice, îi voi mări” (I Regi 2, 30). Căruia se cuvine toată slava, cinstea şi 
închinăciunea, împreună Tatălui şi Duhului, în vecii vecilor. AMIN. 


Aşadar, de vei da oricât de mulți bani, n-ai făcut lucru deopotrivă cu cel ce întoarce un singur suflet din 
înşelăciune; că cel care face aceasta, se face asemenea cu Pavel şi Petru, nu primejduindu-se ca aceia şi 
foame răbdând şi alte rele pătimiri, fiindcă vremea aceasta este vreme de pace nu de război, ci din 
sârguință grija arătând-o: Şi ce zic Petru şi Pavel? Are să fie ca gura lui Hristos, „că cel ce va scoate 
cinstit din necinstit, ca gura Mea va fi”. 

CUVÂNT XII 


Care cuprinde: 1) In ce chip se cuvine creştinii a se duce la Biserica lui 
Dumnezeu; 2) cum se cade a sta în ea; şi 3) ce trebuie să facă 
după ce vor ieşi din Biserică 


PRECUVÂNTARE 


Cine nu se va minuna de multa şi nemăsurata pogorâre ce o întrebuințează 
Dumnezeu către om? Cine nu se va înspăimânta de prea multă dragoste ce o arată 
Atotţiitorul la tot neamul omenesc, dar mai cu seamă şi mai cu deosebire către neamul 
cel ales al creştinilor? Dumnezeu, precum zic sfinții Teologi, este nescris împrejur 
(necircumscris) după fire şi neîncăput de orice loc; că, deşi este întru tot cu totul, însă 
este şi afară de toate; precum a zis dumnezeiescul Ilarie: „Dumnezeu este afară de toate 
şi pe toate le cuprinde” (Cart. 8, despre Sf. Treime) şi Sf. Augustin: „Dumnezeu este 
afară de toate, neînchizându-se afară; este întru toate, necuprins; mai presus de toate, 
fără suire; este mai jos de toate, fără pogorâre (micşorare); mai înlăuntru de orice, că 
întru dânsul sunt toate; mai afară de orice, că El este mai presus de toate” (Cap. 26, 
după scrierea la Facere). Cu toate acestea, însuşi Dumnezeu, Cel nescris împrejur şi 
necuprins, se pogoară pentru creştini să încapă în oarecare chip şi să se scrie împrejur în 
sfintele biserici. Cel Preaînalt şi singur Stăpânitor a toate, Cel ce zice că are cerul - 
scaun şi pământul - aşternut picioarelor Sale şi că nici un loc sau Biserică făcută de 
mâini nu este vrednică să odihnească dumnezeiasca Lui înălțime: "Aşa zice Domnul: 
cerul este Mie scaun şi pământul reazem picioarelor Mele, ce casă veți zidi Mie? Şi care 
este locul odihnei Mele?” (Isaia 66, 1). Acesta, zic, primeşte să se odihnească înlăuntrul 
dumnezeieştilor biserici ale creştinilor şi să spună că le-a ales spre lăcaş Lui; „Şi am 
ales casa aceasta, ca să fie Mie casă de jertfă” (II Paralip. 7, 12); şi Cel ce strigă că cele 
cereşti şi cele pământeşti şi toată lumea este a Lui, pentru că le-a făcut cu mâna Lui cea 
atotputernică şi ziditoare a toate: „Că toate acestea le-a făcut mâna Mea, şi ale Mele sunt 
toate acestea, zice Domnul” (Isaia 66, 2). El, zic, însuşi pentru dragostea creştinilor se 
arată în oarecare chip că îşi micşorează mărimea Sa şi voieşte Cel fără de moarte şi 
ceresc să locuiască împreună cu oamenii cei muritori şi pământeşti şi să numească 
sfânta Biserică casa Sa: „,... căci casa Mea, casă de rugăciune se va chema la toate 
neamurile” (Isaia 56, 7). 

O, negrăită pogorâre a lui Dumnezeu! O, mare facere de bine şi dăruire a 
creştinilor! Ah! dar creştinii cei de astăzi nu socotesc această negrăită pogorâre a lui 
Dumnezeu, nici simt cu totul această covârşitoare facere de bine şi dar, prin care cei 
muritori şi pământeşti se învrednicesc a vorbi împreună cu cerescul împărat Cel fără de 
moarte de câte ori voiesc a merge în sfânta Lui Biserică. Ci unul, din cauza neguţătoriei 
şi a meşteşugului fiind încurcat, iar altul cu grija femeii, a copiilor şi a casei, unul 
punând o pricină, iar altul alta, toți împreună nu se îngrijesc să se ducă dimineaţa şi 
seara la Sf. Biserică, după cum cere creştineasca datorie ce au, ci numai cu mare 
greutate se duc de două sau de trei ori pe săptămână la Biserica Domnului şi atunci, 
măcar nu stau în ea cum se cuvine cu frică şi cu evlavie, ci ori vorbesc unul cu altul, ori 
râd sau ascultă dumnezeieştile cuvinte cu nepăsare şi cu trândăvie, lăsându-şi mintea lor 
a se răspândi încoace şi încolo, fără nici o luare aminte. 

Pentru aceasta şi eu am hotărât să arăt în prezentul cuvânt: 


1) în ce chip se cade a merge creştinii în Biserica lui Dumnezeu; 2) cum trebuie să stea 
în ea; şi 3) ce trebuie să facă după ce vor ieşi din biserică şi luați aminte, ca să înţelegeți. 


PARTEA I 
În ce chip se cade creştinii a se duce la Biserica 


302. Creştinii se cade cu îndatorire să meargă la Biserică. Biserica cuprinde 
înăuntrul ei masa cea gândită şi izvorul celor flămânzi şi însetați 


In cinci feluri se cade, frații mei creştini, ca să vă duceţi la Biserica lui 
Dumnezeu; 1) de nevoie; 2) din dorinţă; 3) des; 4) cu curăţenie; 5) din datorie. 


A) Se cade întâi a vă duce de nevoie, că precum cei flămânzi şi însetaţi au 
trebuință să meargă la masa cea simțită şi la izvorul cel simțit spre a se sătura de 
mâncare şi băutură, aşa şi voi, creştinii, care sunteți flămânzi atât de pâinea cea spre 
fiinţă, care este făcătorul de viaţă Trup al Domnului, cât şi de pâinea cea înțelegătoare 
care este Cuvântul lui Dumnezeu şi învățătura; precum a zis Teologul Grigorie: “Pâine 
este cuvântul lui Dumnezeu, cu care se hrănesc sufletele cele ce flămânzesc de 
Dumnezeu”. Şi ca cei ce sunteţi însetaţi atât de băutura cea fără de moarte, care este 
dătătorul de viață Sânge al Domnului nostru lisus Hristos, cât şi de înţelegătoarea 
băutură, care este izvorul dumnezeiescului cuvânt şi învăţătură. Aşa, zic, Şi voi, creştinii 
cei flămânzi şi însetaţi, sunteți siliți a vă duce la sfânta biserică, ca să mângâiați foamea 
voastră din tainica şi Sf. Masă ce se află în biserică, a Trupului Domnului şi a 
dumnezeiescului cuvânt, şi ca să vă astâmpăraţi setea voastră din izvorâtorul de viață 
Sânge al Domnului şi din curgerea învățăturii dumnezeieştii Scripturi ce izvorăşte în 
Biserica lui Hristos. Că de nu vă veţi duce la biserică, ca să mâncaţi şi să beţi des aceste 
nemuritoare şi făcătoare de viață mâncări şi băuturi, în adevăr, veți slăbi şi muri 
sufleteşte; precum a zis Domnul: „De nu veţi mânca Trupul Fiului Omului şi nu veți bea 
Sângele Lui, nu veţi avea viaţă întru voi” (loan 6, 53); căci, aceste bunătăţi ale îndoitei 
mâncări şi îndoitei băuturi se află înlăuntrul Sf. Biserici a lui Dumnezeu, apucând mai 
înainte dumnezeiescul David a proorocit zicând: „Umplea-ne-vom de bunătățile casei 
Tale, sfântă este Biserica Ta, minunată întru dreptate” (Ps. 64, 5). Dar şi proorocul Ioil, 
prezicând pentru băutura dumnezeieştii învățături ce izvorăşte din Sf. Biserică şi adapă 
pe creştinii ce sunt uscați şi fără de rod, ca nişte spini, zicea: „Şi va fi în ziua aceea... 
izvor din casa Domnului va ieşi şi va adăpa pârâul spinilor” (loil 3,18). 


303. Biserica este Corabie 


B) Se cade a vă duce voi, creştinii, la biserică de nevoie, fiindcă biserica este ca 

o corabie. Căci, precum în vremea potopului, câți oameni şi câte vietăţi au intrat în 
corabia aceea au scăpat de potop, iar câți oameni şi dobitoace au rămas afară de corabie, 
s-au înecat şi au pierit Aşa şi acum, câți creştini se duc la sfânta Biserică şi intră în ea, 
se izbăvesc de potopul cel înțelegător al păcatului şi al patimilor, iar câți rămân afară din 
Biserică, se îneacă şi se pierd; pentru aceasta zicea dumnezeiescul Hrisostom: 
„închipuire celor ce aveau să se împlinească au fost cele făcute. Spre pildă: Chip al 
Bisericii a fost Corabia; a lui Hristos, Noe; porumbiţa, a Sf. Duh; ramura de măslin, a 
milostivirii lui Dumnezeu. Acelea adică închipuiri, iar acestea adevăr. Căci, precum 

Corabia în noianul mării a scăpat pe cei ce au fost înlăuntru, aşa şi Biserica mântuieşte 
pe toți cei rătăciţi” (Cuvânt la cutremur şi la bogatul şi Lazăr). 


304. Biserica este staul duhovnicească 


C) Sunteţi siliți şi nevoiţi, fraţilor, să vă duceţi la biserică, fiindcă Biserica este 
staulul voastră cea duhovnicească şi voi sunteți oi cuvântătoare ale acestui staul. Căci, 
precum când oile sunt afară din staulul lor se primejduiesc şi se pierd, că ori lupul le 
răpeşte, sau şacalul“? sau altă fiară. Iar câte oi se află înlăuntrul staulului sunt fără 
primejdie. Aşa şi câţi creştini nu se duc la biserică, ci se află afară de ea, se primejduiesc 
şi se omoară de lupul cel înțelegător diavolul şi de fiarele patimilor, iar câți se află în 
biserică scapă de primejdie. Pentru aceasta a zis şi dumnezeiescul Hrisostom: „Rămâi în 
biserică şi nu vei fi trădat de biserică; iar de fugi din biserică, nu e vinovată biserica. 
Căci, de vei fi înlăuntrul bisericii, lupul nu intră, iar de vei ieşi afară, te prinde fiara. Nu 
este de vină staulul la aceasta, ci neîngăduirea ta; căci, nimic nu e deopotrivă cu 
biserica. Nu te depărta de la biserică, că nimic nu e mai tare decât biserica. Nădejdea ta 
să fie biserica; mântuirea ta, biserica; scăparea ta, biserica; căci este mai înaltă decât 
cerurile şi mai desfătată decât pământul; şi niciodată nu îmbătrâneşte, ci totdeauna 
înfloreşte” (Cuvânt că afară de biserică aflându-se Evtropie, l-au prins). 

Voiţi, iubiților, să înţelegeţi că cine se duce la biserică scapă, iar cine rămâne 
afară de biserică se primejduieşte? Ascultaţi: Lege a fost hotărâtă şi pusă de cei vechi şi 
ortodocşi împărați ai noştri, că cel ce ar fi făcut vreo greşeală mare şi vrednică de 
moarte şi apuca acel om de nu intra în biserică, ci numai în ograda bisericii, scăpa de 
moarte şi nimenea nu putea să-l ia de acolo; iar dacă nu apuca să intre în biserică sau în 
ogradă şi hotarul ei, unul ca acesta se prindea şi se ucidea, precum zice în Cartea 5 a 
împăraților, titlul I, cap. 12 (de Fotie, titlul 5, cap. II). Pentru aceea un boier care păzea 
patul împăratului Arcadie, Evtropie cu numele, deşi făcuse lege contrară, ca să nu fie 
asigurat cel ce ar scăpa în biserică, totuşi, fiindcă s-a mâniat odată împăratul asupra lui, 
Evtropie a scăpat în biserică şi s-a apărat; însă, mai pe urmă ieşind din biserică, l-a prins 
şi i-a tăiat capul; pentru aceea, dumnezeiescul Hrisostom — fiind patriarh pe atunci — a 
compus două cuvinte minunate: unul, când Evtropie de frică a fugit în biserică, iar altul, 
când a ieşit din biserică şi s-a prins, în care cuvânt spune şi aceste cuvinte aurite: „Nu 
zice că s-a trădat de biserică vânzătorul (Evtropie), căci de nu lăsa biserica, altfel nu se 
prindea. Nu zice că s-a ascuns în biserică şi s-a vândut. Nu l-a lăsat pe el biserica, ci el a 
părăsit-o. Nu s-a vândut dinlăuntru, ci din afară de biserică, fiindcă a părăsit biserica. 
Voiai să se mântuiască? Trebuia să stea şi să se ţină de biserică”. 


305. Biserica este spital de obşte 


D) Sunteţi nevoiţi, creştinilor, să vă duceți la biserică, fiindcă Biserica este spital 
de obşte, care vindecă pe toți păcătoşii ce se rănesc (gânditor) de diavolul. Deci, precum 
cei ce au răni pe trupul lor sunt siliți să meargă la doctor ca să se vindece şi să nu moară, 
într-acest fel şi câți creştini sunt răniţi cu înțelegătoare răni ale patimilor şi păcatelor, se 
află în mare primejdie de a se duce la spitalul cel de obşte al Bisericii, ca să-şi arate 
rănile lor la duhovnic şi să ia de la el doctorii potrivite şi plasturi ca să se vindece. Căci, 
dacă vor defăima şi nu se vor duce, putrezesc rănile lor şi le pricinuiesc moarte 
sufletească şi veşnică; pentru aceea a zis Hrisostom despre Biserică: „Căci, casa aceasta 


62 Un fel de animal sălbatic mai mic decât lupul, care mănâncă animale mici precum: oi, capre şi altele 
(nota trad.) 

este spital duhovnicesc, ca să ne vindecăm aici rănile ce le vom lua de afară” (Omilia 2 
la cea de la loan). Şi într-alt loc: „Biserica este spitalul sufletelor.... şi se cade, precum 
când ne ducem la spital şi după ce luăm doctoriile cele potrivite pentru răni, să ieşim” 
(Omilia 32 la Facere). 

Pentru aceasta şi Domnul nostru, casă de obşte sau spital a numit biserica la 
pilda celui ce căzuse între tâlhari (Luca 10, 34), care are acest înțeles: „Omul adică este 
Adam şi orice păcătos; Ierusalimul, din care s-a pogorât, este raiul şi fapta cea bună; 
Ierihonul este lumea şi păcatul; tâlharii sunt dracii; rănile sunt patimile; Samarineanul, 
Hristos; untul de lemn şi vinul sunt iubirea de oameni şi dreptatea; dobitocul este 
întruparea Domnului nostru; casa de oaspeți este biserica; îngrijitorul este Pavel şi 
ceilalți Apostoli şi urmaşii Apostolilor, arhierii şi preoții... şi cei doi dinari sunt 
Scriptura cea Veche şi cea Nouă. 


306. Creştinii se cade a merge la biserică cu dorință — 
Că Biserica este maică de obşte a creştinilor 


Al doilea. Voi, creştinii, se cade a vă duce la biserică cu multă dorinţă şi poftă: 

a) pentru că Biserica este maică de obşte a tuturor ortodocșilor pe care i-a născut 
de la doilea în colimvitra Sf. Botez şi i-a hrănit cu laptele cel cuvântător al bunei 
cinstiri, al credinţei şi al dumnezeieştilor Taine. Deci, precum copiii aleargă şi se duc 
aproape de muma lor cea trupească cu mare poftă şi dragoste, aşa şi creştinii se cade a 
alerga şi a se duce în braţele duhovniceştii lor mame, sfânta biserică, cu covârşitoare 
bucurie, cu mare dragoste şi cu toată pofta, ca să vadă pe prea dulcea lor mamă şi să se 
îndulcească de cereştiie bunătăți, despre care a zis dumnezeiescul Hrisostom: „Biserica 
este maică a fiilor ei şi pe aceştia primindu-i la sine şi-şi întinde sânurile sale şi la cei 
străini”. (Cuvânt la Sf. Mucenic Foca). 


307. Biserica este casă de obşte a creştinilor 


b) Creştinii se cade să se ducă la biserică cu dor, pentru că biserica este casa lui 
Dumnezeu şi locuință de obşte a tuturor creştinilor. Că precum locuitorii unei case 
simţite, când sunt afară din casă, doresc când să se ducă la casa lor să vadă pe tatăl şi 
rudele lor, cu acest fel de poftă se cade a merge la biserică şi creştinii, care e casa lor 
cea de obşte şi locaşul lui Dumnezeu, ca să se învrednicească a vedea pe cerescul lor 
Tată şi duhovniceştile lor rude, care sunt toți sfinții şi spre a se îndulci de 
nestricăcioasele lor bunătăţi. Şi că biserica este casă lui Dumnezeu, mărturiseşte însuşi 
Pavel scriind lui Timotei: „... ca să ştii cum trebuie a petrece în casa lui Dumnezeu, care 
este Biserica lui Dumnezeu Celui viu” (I Tim. 3, 15). lar Hrisostom, tâlcuind cuvântul 
cel zis de patriarhul Iacob când a văzut scara, zice: „Fiindcă a cunoscut că scara era chip 
al Bisericii, a zis: aceasta este Casa lui Dumnezeu, aceasta este Biserica” (Cuvânt la 
graiul Apostolului “nu ceea ce voiesc fac”). Şi că Biserica este şi locuinţă de obşte a 
creştinilor, mărturiseşte iarăşi acest Hrisostom zicând: „Pentru tine şade preotul (în 
biserică); pentru tine stă diaconul ostenind şi ticăloşindu-se; deci ce răspuns vei avea 
nedându-i lui nici auzul tău şi neprihănind cele ce spun? Şi fiindcă biserica este locuinţa 
de obşte a tuturor şi mai cu încredințare este locuința aceasta, căci şi lucrurile noastre 
cele de mult preţ aici se află; aici sunt toate nădejdile noastre” (Omilia 32 la cea de la 
Matei). 

308. Biserica este grădină şi rai 


c) Se cuvine cu multă dorință să vă duceți la biserică, frații mei, fiindcă biserica 
este rai şi grădină. Căci, precum tot omul are mare bucurie să intre în vreo grădină 
frumoasă, ca să vadă acolo copacii şi florile cele frumoase şi de multe feluri, spre a se 
bucura şi veseli inima lui, aşa şi creştinii se cuvine cu mare bucurie să alerge şi să intre 
în biserică, ca să se îndulcească de frumoasele flori evangheliceşti, apostoliceşti şi 
prooroceşti ale dumnezeieştilor Scripturi şi mai ales că într-acest rai al bisericii, nu este 
vreun şarpe să amăgească, ci Hristos care sfătuieşte. Nu este Eva să doboare, ci 
învățătura care îndreptează; nu numai frunze de pomi, ci roduri ale Duhului, precum 
zice acest aurit grăitor: „Căci, ce livadă este aşa ca biserica? „Care rai este aşa ca 
adunarea voastră? Aici nu este Eva care împiedică, ci biserica care ridică şi îndreptează; 
aici nu este frunza copacilor, ci rodul Sf. Duh” (Cuvânt 4 pentru pocăință, tom. 5). Şi 
iarăşi: „Livezile au diferite feluri de flori; unele spre multumirea ochilor, iar altele 
pentru vindecarea oamenilor şi fiecare din acestea e potrivită pentru om. Aşa şi biserica 
are citirea dumnezeieştilor Scripturi evangheliceşti, apostoleşti şi prooroceşti şi celelalte 
sfinte cărți” (Cuvânt pentru milostenie). 


309. Biserica este praznic şi târg 


Se cade voi, creştinii, să alergați cu poftă la biserică, că biserica este ca un 
praznic, căci toți oamenii iubesc şi poftesc să se ducă la praznic, nu numai să vadă cele 
de acolo şi să se veselească, dar şi să cumpere de acolo felurite târguieli ca din acestea 
să câştige şi să se îmbogăţească. Tot cu acest fel de bucurie se cade şi creştinii să se 
ducă la Biserica lui Dumnezeu, ca să câştige din învăţăturile ei, nu aur, argint, 
mărgăritare şi pietre scumpe, care sunt lucruri stricăcioase şi vremelnice, ci cuvinte 
dumnezeieşti, care sunt cu neasemănare mai cinstite decât aurul şi argintul; precum zice 
dumnezeiescul David: “Judecăţile Domnului adevărate, îndreptate împreună, dorite-s 
mai vârtos decât aurul şi decât piatra scumpă mult şi mai dulci decât mierea şi fagurul” 
(Ps. 18, 10), şi ca să se facă din acestea bogaţi cu duhul, precum şi pe aceasta o zice 
dumnezeiescul Hrisostom: „Căci praznic duhovnicesc este biserica lui Dumnezeu şi se 
cade precum când ne ducem la târg, după ce vom aduna mult câştig, aşa să ne 
întoarcem” (Omilia 32 la Facere). 


310. Biserica este liman înţelegător 


f) Şi cea din urmă, iubiţilor, cu atâta poftă se cade a alerga la biserică, cu câtă 
poftă aleargă corăbierii la limanuri când se primejduiesc pe mare, pentru că şi biserica 
este liman înțelegător, Mărit, neînviforat şi liniştit, ca să alerge la ea toți cei ce se 
primejduiesc în noianul cetăților de furtuna păcatelor şi de valurile grijilor acestei mări 
lumeşti şi ca să afle întru dânsa linişte şi alinare, precum aşa o închipuieşte condeiul cel 
hrisostomicesc: „Nu ştiţi, căci ca un liman în noianul mării, aşa a întărit Dumnezeu 
bisericile prin cetăți, ca să scăpăm aici din furtuna grijilor lumeşti şi să aflăm linişte prea 
mare. Fiindcă aici nu e să se teamă cineva de vijelia valurilor, nici de năvălirea 
tâlharilor, nici de prinderea oamenilor răi, nici de sila vânturilor, nici de pândirile 
fiarelor; pentru că este liman izbăvit de toate acestea; este liman duhovnicesc al 
sufletelor” (Cuvânt la Botezul mântuitor). 

Şi dacă Proorocul David, cu o mie de ani mai înainte, a avut atât de mare dorinţă 
în inima sa ca să vadă Biserica creştinilor cea de acum şi să se bucure de minunata ei 
slavă şi mare cuviinţă, pentru care şi cerea: în ce fel ar fi putut cineva să-l ia şi să-l 
aducă într-o biserică de ale neamului nostru, pentru că zicea: „Cine mă va duce la 
cetatea îngrădirii?” (Ps. 107, 10); iar cetate îngrădită este biserica, după tâlcuirea lui 
Hrisostom“5. Dacă acela avea atâta dorință, oare cu câtă bucurie şi poftă se cade a alerga 
acum creştinii şi a se duce la biserică îndată după ce aud sfintele toace şi clopote? Şi 
dacă tot poporul lui Israel avea atâta dragoste la vechea Biserică a evreilor, care era ca o 
umbră şi închipuire a Bisericii celei de acum a creştinilor; de aceea câteodată împuţinați 
cu sufletul strigau când o vor vedea ca să se îndulcească de ea: „Cât sunt de iubite 
lăcaşurile Tale, Doamne al puterilor! Doreşte şi se sfârşeşte sufletul meu spre curțile 
Domnului” (Ps. 83, 1); şi altădată strigau că voiau mai bine să stea mai jos decât toți în 
biserica lui Dumnezeu, decât să locuiască în palaturile păcătoşilor: „Ales-am a fi lepădat 
în casa Dumnezeului meu, mai vârtos decât a locui în lăcaşurile păcătoşilor” (Ps. 83, 
11); iar altădată, numai o cerere şi un dar cereau de la Dumnezeu, adică să fie totdeauna 
în casa lui Dumnezeu ca să privească slava Lui şi să se îngrijească de biserica lui cea 
sfântă; „Una am cerut de la Domnul, aceasta voi căuta; ca să locuiesc în casa 
Domnului... ca să văd frumuseţea Domnului şi să cercetez biserica cea sfântă a lui” (Ps. 
26, 7). 

Dacă evreii aveau atâta dragoste la biserica lor, înlăuntrul căreia se făceau jertfe 
de dobitoace necuvântătoare şi atât de mult doreau pentru vechiul locaş al lui 
Dumnezeu, înlăuntrul căruia erau numai icoanele Heruvimilor, cu atât mai multă 
dragoste se cade a avea creştinii cei de acum la sfintele biserici ale lui Dumnezeu. Şi cât 
se cade a dori de ele, înlăuntrul cărora se jertfeşte însuşi Fiul lui Dumnezeu cu taină şi 
locuieşte şi umblă întru dânsele. Cel ce umblă pe scaunul slavei Heruvimilor? 


311. Creştinii se cade a merge des la Biserică 


Al treilea. Se cade voi, creştinii, a vă duce des la biserica lui Dumnezeu, adică 
în toată dimineaţa şi seara, precum poruncesc dumnezeieştii Apostoli în Aşezământul 
lor, zicând către episcop: „Episcope, porunceşte şi sfătuieşte poporul în biserică 
neîncetat, la utrenie, la vecernie şi în toate zilele; şi să nu lipsească de la adunare, ci să 
vină neîncetat” (4şez., cart. 2, cap. 58). Şi iarăşi: „Nu socotiți mai de nevoie trebuinţele 
vieții, mai mult decât cuvântul lui Dumnezeu, ci în toate zilele să vă adunaţi la utrenie şi 
la vecernie, cântând şi rugându-vă în duminici” (4colo). Că dacă Proorocul David, fiind 
împărat şi având toate grijile poporului, se ruga de şapte ori în zi, pentru care şi zicea: 
„De şapte ori în zi te-am lăudat pentru judecățile dreptății tale” (Ps. 118), ce lucru mare 
este dacă creştinii se duc numai de două ori pe zi la Biserică? Iar dacă, fraților, nu vă 
puteţi duce de două ori, adică dimineaţa şi seara, fiindcă este biserica departe sau că 
sunteți împiedicaţi de vreo boală ori din altă pricină binecuvântată, cel puţin, se cade a 
vă duce în fiecare duminică şi la sărbători spre a asculta dumnezeieştile cuvinte ale 
Evangheliei şi ca să vă rugaţi de obşte lui Dumnezeu. 

Fiindcă, în adevăr, este mare ruşine pentru creştini când neamurile celelalte se 
duc îndată după ce se scoală din somn la capiştile lor ca să se închine şi să se roage la 
mincinoşii lor dumnezei, iar creştinii cei ce se închină adevăratului Dumnezeu, să nu se 


6 Într-un glas tâlcuieşte şi Marele Vasile, zicând: „Cetate îngrădită — numeşte Biserica: cetate pentru 
adunarea care se întocmeşte cu bună rânduială şi după lege, iat îngrădită, pentru haina credinţei. «De 
aceea, prea desluşit, unul dintre tâlcuitorii Scripturii (fiindcă, afară de cei 70 de traducători, mai sunt şi 
alții: Achila, Simahos, Teodot, Lucian şi Origen) a tâlcuit foarte pe scurt. Deci, cine-mi va da să văd 
această mare Taină a venirii lui Dumnezeu la oameni?» 

ducă des spre a se închina şi ruga în dumnezeieştile şi sfintele biserici şi pentru a da lui 
Dumnezeu datornica slujire, închinăciunea şi cinstea cea de rob. Pentru aceea mă tem, 
mă tem, nu cumva slujitorii de idoli, turcii, evreii şi celelalte neamuri, să se arate după 
aceasta mai drepți decât creştinii, iar creştinii să se judece, fiindcă au întrecut chiar şi pe 
păgâni în răutate? Precum şi despre aceasta zic dumnezeieştii Apostoli: „Cum nu va fi 
luptător de Dumnezeu cel ce pentru cele vremelnice se sileşte ziua şi noaptea, iar de cele 
veşnice nu face nici o purtare de grijă? Cum nu va zice Domnul şi acum acestora: mai 
uşor va fi neamurilor, decât vouă? Precum certând Ierusalimul, zicea: mai uşor va fi 
Sodomei, decât ție! Pentru că neamurile sculându-se din somn, în toată ziua aleargă la 
idolii lor slujindu-le şi mai înainte de tot lucrul şi fapta, întâi lor se roagă... Deci, dacă 
cei ce nu se mântuiesc se adună la cele ce nu-i folosesc, tu, cel ce stai afară de Biserica 
Domnului, ce răspuns vei da Dumnezeului tău? Măcar nu faci nici ca păgânii? lar 
fiindcă stai departe de biserică, pentru aceea te trândăveşti şi te împotriveşti lui 
Dumnezeu, făcând lucrurile celui rău? Precum zice Domnul prin Proorocul Ieremia: 
Poruncile Mele nu le-aţi păzit şi nici deopotrivă cu legea slujitorilor de idoli n-aţi 
urmat” (Aşez., cart. 2, cap. 59). Pentru aceasta şi Sf. Sinod ecumenic al 6-lea hotărăşte 
în Canonul 80 că cine nu se va duce la biserică în trei duminici, de va fi cleric, să se 
caterisească, iar de va fi mirean, să se afurisească. 


312. Creştinii se cade a merge la Biserică cu curăţenie şi nepomenire de rău 
— Că Biserica este vopsitorie 


Al patrulea. Voi, creştinii, se cade a vă duce la biserică cu curăţenie, adică, dacă 
aveţi vrăjmăşie şi pomenire de rău cu vreun frate, întâi să vă duceţi ca să vă iertaţi şi să 
faceţi pace şi apoi să mergeţi la biserică, căci de veţi avea vrăjmăşie cu cineva, nu e 
primită la Dumnezeu jertfa şi rugăciunea voastră; pentru aceasta a zis şi Domnul: „Deci, 
de-ți vei aduce darul tău la altar şi acolo îţi vei aduce aminte că fratele tău are ceva 
asupra ta, lasă acolo darul tău înaintea altarului şi mergi mai întâi de te împacă cu fratele 
tău şi atunci venind, adu darul tău” (Matei 5, 23); fiindcă, cine are vrăjmăşie, nu numai 
că nu e vrednic să se ducă la biserica lui Dumnezeu, dar nu e vrednic nici să zică „Tatăl 
nostru care eşti în ceruri şi iartă-ne nouă greşelile noastre, precum şi noi iertăm 
greşiților noştri”, fiindcă se arată mincinos pe sine, deoarece, fără să ierte el pe fratele 
său, cere să-l ierte Dumnezeu pe el. Biserica lui Dumnezeu se numeşte vopsitorie de 
dumnezeiescul Hrisostom: „Biserica este ca o vopsitorie şi dacă totdeauna vă duceţi şi 
nu priminiți nici o vopsea, care este folosul pentru care veniţi aici?” (Omilia 29, la 
Fapte). Drept aceea, precum cel ce voieşte a-şi vopsi haina cu vreo strălucită şi 
frumoasă vopsea, mai întâi o spală, tot aşa şi cel ce voieşte să se ducă la biserica lui 
Hristos, ca să primească în sufletul său dumnezeiasca şi cereasca vopsea, se cade întâi 
să se curăţească pe sine de orice necurăţenie. 


313. Creştinii îşi spală mâinile şi aşa se duc la Biserică. Pentru ce? 


Obicei vechi era la creştini, că cel ce voia să se ducă la biserică, întâi îşi spăla 
mâinile şi apoi se ducea. Acest obicei se ţine şi până astăzi la mulți creştini. Dar ce 
înseamnă acest spălat al mâinilor? Înseamnă că, precum îşi spală cineva mâinile de 
trupeasca necurăţenie, aşa se cade a-şi spăla mintea şi conştiinţa lui de păcate, care sunt 
ca nişte mâini ale sufletului şi aşa să se ducă la biserică, precum spune Sf. Gherman la 
tâlcuirea dumnezeieştii Liturghii: „Spălatul mâinilor arată că noi curățind conştiinţa, 
mintea şi cugetul care sunt mâini ale sufletului nostru, cu frica lui Dumnezeu să ne 

apropiem de Sf. Masă”; că de ne vom spăla numai mâinile noastre, iar inima şi sufletul 
le vom lăsa nespălate şi necurate, nu primim nici un folos din singura spălare a mâinilor, 
pentru că Dumnezeu nu caută la mâini spălate şi curate, ci la inimă şi suflet curat. Şi 
dacă se duce cineva la biserică să se roage cu mâinile nespălate, acesta e un lucru 
neînsemnat, iar de se duce cu inima şi cu sufletul nespălat, aceasta e o răutate mai mare 
decât toate răutățile, precum zice dumnezeiescul Hrisostom: “Apoi, mâinile le spălăm 
când intrăm în biserică, iar inima nu; nu cumva mâinile au să scoată glas? Sufletul 
grăieşte cuvintele, la el caută Dumnezeu. Nimic nu foloseşte curăția trupului, când 
sufletul este necurat. Că ce folos dacă mâinile cele dinafară le speli, iar pe cele 
dinlăuntru le ai necurate? Pentru că cea mai mare răutate, care pe toate le întoarce pe 
dos, aceasta este că, temându-ne de cele mici, defăimăm pe cele mari. Şi ca să vă rugați 
adică cu mâinile nespălate nu este ceva, ci a ne ruga cu gândul necurat, aceasta este 
răutatea cea mai de pe urmă” (Omilia 73 la loan). 


314. Creştinii se cade să se ducă la Biserică cu îndatorire. 
Că Biserica are două închipuiri 


Al cincilea. Şi cel din urmă, se cade voi, creştinii, să vă duceţi la Biserica lui 
Dumnezeu cu îndatorire, fiindcă numai singur numele ce-l are biserica vă îndatorează a 
merge la ea. Pentru că numele bisericii are două închipuiri şi chiar de sine numirea 
biserică, va să zică adunare sau strângere de mai mulți oameni la un loc; pentru care 
citim la a doua Lege: „După toate câte ai cerut de la Domnul Dumnezeul tău, în Horeb 
în ziua adunării — adică a strângerii la un loc” (4 doua Lege 18, 16); şi iarăşi: „,... şi 
toată adunarea lui Israel sta” (III Regi 8, 14), adică toată mulţimea lui Israel. Pentru 
aceea, Isidor Pelusiotul a zis: „Altceva este Biserica (adunarea) şi alta casa întru care se 
adună credincioşii, că cea dintâi se alcătuieşte din suflete curate, iar cealaltă din pietre şi 
zidiri se alcătuieşte”; şi Sf. Chiril al Alexandriei: „Când zicem biserică, cu acest cuvânt 
nu înțelegem îngrădirea zidurilor, ci arătăm mai mult pe cei ce iubesc să se închine lui 
Dumnezeu înlăuntrul ei, adică mulțimea celor de prea bun neam”. Şi Sf. Gherman: 
„Biserică este adunarea poporului, Trupul lui Hristos” (Tâl/cuirea Sf. Liturghii). Cu 
pogorământ însă se numeşte Biserica şi Locaşul lui Dumnezeu, întru care se adună 
creştinii; pentru aceea a zis Sf. Augustin: „Biserica este locul în care este adunarea” 
(Mirarea 57 la Leviticon). Şi dumnezeiescul Gherman: „Biserica este casa lui 
Dumnezeu, templu sfânt şi casă de rugăciune”. 


315. Pentru aceste două închipuiri ale Bisericii, sunt datori creştinii să se 
ducă la ea — Se zice biserică pentru că cheamă pe creştini 


Prin urmare, aveți datoria voi, toți creştinii, să vă duceţi la Biserica lui 
Dumnezeu şi pentru aceste două însemnări ale ei, dacă voiţi să aibă ea numele 
deopotrivă cu lucrurile. Căci cum poate ea să se numească adunarea credincioşilor, de 
vreme ce voi nu vă duceţi la dânsa? Cum poate Biserica a se numi Trup al lui Hristos, în 
timp ce voi, mădularele, vă rupeţi de la ea? Sau cum poate să se numească biserica locul 
şi clădirea lui Dumnezeu, dacă îl defăimaţi şi nu vă duceţi la acest loc ca să trimiteţi 
rugăciunile şi slavosloviile voastre către Dumnezeu? „Căci pentru aceasta se numeşte 
Biserică — după dumnezeiescul Hrisostom — pentru că pe toți îi primeşte de obşte” 
(Cuvânt la graiul apostolului: Trebuie să fie şi eresuri între voi). Biserică se mai zice 
încă Biserica, fiindcă cheamă pe toți creştinii întru dânsa, când cu toace, când cu 
sfințitele clopote, precum şi staulul, prin clopote cheamă pe oile cele necuvântătoare. 


243 


Sf. Nicodim Aghioritul 


Pentru aceasta, zic, cum poate să aibă acest nume adevărat, când ea loveşte în sfintele 
clopote şi toace şi vă cheamă, iar voi defăimaţi duhovniceasca voastră stână şi nu vă 
duceți la ea? 


316. Cât este de iubită şi cinstită Biserica înaintea lui Hristos. Cei ce 
defăima Biserica pe Hristos defăima. — Şi că cei ce se despart acum de 
Biserică, se vor despărți şi atunci de cei drepți 


Unde sunt acum deci acei creştini, care auzind sfintele clopote ale bisericii că 
sună şi-i cheamă, ca sculându-se din somn să se ducă la utrenie duminica şi în 
sărbătorile stăpâneşti şi ale Maicii Domnului, iar ei sunt nepăsători şi nu se scoală? 
Unde sunt acum acei creştini, care aud că-i cheamă biserica să se ducă la vecernie, şi ei 
fiind cu totul dedaţi ca nişte beți la jocul cărților, al dominoului şi altor jocuri drăceşti şi 
la privelişti de teatre şi spectacole, ei defăima şi nu se duc la biserică? Unde sunt acum 
cei ce aud Biserica că-i cheamă la Sf. Liturghie, iar ei aleargă de dimineaţă la cârciumi 
ca să bea rachiu, vin şi cafea şi se întorc de la adunarea cea de obşte a fraţilor lor 
creştini? 

Ticăloşilor şi nenorociţilor! Hristos a iubit atât de mult Biserica, încât şi-a dat şi 
viața Sa pentru ea, precum zice Pavel: „Hristos a iubit Biserica şi pe Sine s-a dat pentru 
dânsa” (Efes. 5, 25), şi voi vă întoarceţi de la ea? Biserica este atât de cinstită înaintea 
lui Dumnezeu, încât are şi îngeri hotărâți să o păzească, precum scrie Sfinţitul 
Apocalips: „Cele şapte stele, îngerii celor şapte biserici sunt” (Apoc. 1, 20). Şi precum 
zice Teologul Grigorie în cuvântul cel alcătuit: „Mă plec a crede că îngerii stau de 
privesc în orice biserică, precum mă învaţă loan în Apocalips”. Biserica, zic, o păzesc 
îngerii lui Dumnezeu şi voi, neînțelegătorilor, o defăimaţi? şi nu ştiţi că cei ce urăsc 
Biserica şi o defăima, pe însuşi Hristos îl urăsc şi-L defăima, care este „Capul Bisericii, 
precum zice Pavel?” (Efes. 5, 23). Nu socotiți că voi când nu vă duceţi la Biserică, vă 
despărțiți de ceilalți creştini ca nişte mădulare putrede ale întregului trup al Bisericii şi 
că vă despărțiți singuri pe voi înşivă de îngrădirea lui Hristos, ca nişte oi râioase şi vă 
tăiaţi de la Capul Bisericii Hristos şi nu mai luaţi nici un dar sau ajutor de la EI? 

Ce zic? Voi când defăimaţi şi nu vă duceţi acum la Biserica lui Hristos, ci vă 
despărțiți de bunăvoie de Hristos şi de adunarea binecredincioşilor creştini, să ştiţi că vă 
veți despărți şi atunci la judecata ce va să fie de adunarea celor drepteredincioşi şi de 
oile cele de-a dreapta şi veţi fi puşi de-a stânga cu adunarea păcătoşilor şi a caprelor. Că 
precum Biserica aceasta de jos, ce este luptată, este chip şi icoană celei biruitoare de 
sus, aşa şi despărțirea cea de voie care o faceţi voi acum de ea este chip al despărțirii ce- 
l veți lua atunci, precum zice Areopagitul Dionisie: Adevărat, icoanele cele văzute sunt 
închipuiri ale celor nevăzute; că nici în veacul ce va să fie, nu va fi Dumnezeu vinovat 
pentru cei ce cu dreptate se vor despărţi de EI, ci cei ce s-au despărțit cu totul pe sine de 
la Dumnezeu” (Trimitere către loan Teologul). 


Împotrivire. Dezlegare 
317. Cel ce se roagă în Biserică, mai mult este ascultat decât cel din casă 


Iar deşi pricinuieşte cineva din voi şi zice: eu pot şi în casa mea să mă rog şi ce 
nevoie este să mă duc la Biserică? Îi răspundem lui cu dumnezeiescul Hrisostom şi-i 
zicem: că te amăgeşti şi-ţi râzi de tine, omule, oricare ai fi tu care zici acestea. 
Deoarece, da, poţi a te ruga şi în casa ta, dar rugăciunea cea din casă nu are puterea celei 
din Biserică, în care este atâta mulțime de preoți, dascăli şi creştini, de care se trimite 

mai bine rugăciunea ta cu un glas de către toți la Dumnezeu şi întru care este atâta unire, 
dragoste şi înțelegere şi rugăciunile preoților. „Dar care este răspunsul cel rece al celor 
mulți? Pot, zice, să mă rog şi în casă; te amăgeşti pe tine, omule! Că a te ruga în casă 
poţi, însă a te ruga aşa precum în Biserică, aceasta este cu neputinţă. Acolo unde sunt 
atâta mulțime de părinți, acolo unde este strigarea tuturor, dimpreună se trimite 
rugăciunea sus la Dumnezeu. Nu eşti auzit când aşa deosebit rogi pe Stăpânul, ca atunci 
când te rogi cu frații tăi. Pentru că aici e ceva mai mult, unirea, conglăsuirea şi legătura 
dragostei şi rugăciunile preoţilor, că şi pentru aceasta stau în Biserică preoții, deoarece 
rugăciunile mulțimii fiind slabe, să se apuce de ale preoților şi să se suie dimpreună cu 
acelea la ceruri” (Cuvânt 3 despre cele neînţelese). 

Pentru aceasta şi dumnezeiescul David în biserici obişnuia de se ruga şi lăuda pe 
Dumnezeu, de aceea şi zicea: „întru adunări bine Te voi cuvânta, Doamne” (Ps. 25, 12); 
şi iarăşi: „în mijlocul adunării, Te voi lăuda” (Ps. 21, 23). Şi nu numai el se ruga în 
biserici, ci şi pe ceilalți îi îndemna a se ruga în biserici zicând: „întru adunări 
binecuvântaţi pe Dumnezeu” (Ps. 7, 28); şi iarăşi: „închinaţi-vă Domnului în curtea cea 
sfântă a lui” (Ps. 28, 2), pe care tâlcuind-o, Marele Vasile zice: „Deci, nu e voie afară de 
această curte a se închina cineva lui Dumnezeu, ci venind aici înlăuntrul ei; ca nu 
aflându-se cineva afară de aceasta (din Biserică) să se tragă de cele de afară şi aşa să se 
păgubească de a fi în curtea Domnului”. 


318. Cei ce se roagă în Biserică dimineaţa înlesneşte toate lucrurile zilei. 


De aceea, fraţii mei creştini, ruşinaţi-vă de toate câte am zis şi mai cu seamă de 
numele Bisericii şi îndată ce auziţi că sună clopotul sau toaca Bisericii, ori de este 
utrenia, ori liturghia, sau vecernia, alergați şi adunaţi-vă ca nişte fii către maica voastră 
cea de obşte; ca cei de casă, în casa voastră cea duhovnicească; ca cei înviforaţi, în 
liman; ca nişte flămânzi şi însetaţi, la sufleteasca masă a Tainelor şi a dumnezeiescului 
cuvânt: ca nişte răniți şi bolnavi, la spitalul şi casa cea de obşte; şi atâta bunăvoință să 
arătaţi de a vă duce la Biserica Domnului, încât să vă întrebaţi unul cu altul, care se va 
duce mai întâi la Biserică şi să-i fie ruşine de a rămâne în urma celorlalți; precum şi 
pentru aceasta vă porunceşte înțeleptul Sirah zicând: „La vreme te scoală şi nu fi cel mai 
de pe urmă; aleargă acasă şi nu fi leneş” (Sirah 32, 12); şi iarăşi: „Apropiaţi-vă către 
mine cei neînvățați şi rămâneți în casa învăţăturii” (Sirah 51, 30). Căci dacă voi la 
începutul zilei, mai înainte de orice lucru vă veţi duce la Biserica lui Hristos ca să vă 
rugați, să ştiţi că această rugăciune vă aduce mare înlesnire la toate lucrurile pe care le 
faceţi în acea zi şi se vor binecuvânta toate meşteşugurile şi lucrul mâinilor voastre, 
precum spune dumnezeiescul Hrisostom: „Când rugăciunea merge înainte şi pregăteşte 
calea acestei vieţi, atunci fieştecare cu lesnire şi cu uşurinţă călătoreşte pe calea bunei 
cinstiri” (Cuvânt pentru rugăciune). Şi într-alt loc glăsuieşte acest sfânt că, întâi, 
creştinii trebuie să-şi ridice mâinile lor la rugăciune în Biserica lui Dumnezeu şi apoi să 
se ducă la lucru, pentru că din rugăciunea aceea vor dobândi putere ca să lucreze: 
„întăreşte turnul asupra diavolului, căci aceasta este Biserica. De aici pornească-se 
mâinile spre lucru. Întâi înalță-se la rugăciune şi apoi ducă-se la lucru; astfel va fi întru 
ele puterea trupului, aşa vor fi mult roditoare, aşa vor fi afară de toate cele rele” (Omilia 
18 la Fapte). 

Nu vă asemănaţi şi voi cu nemulţumitorii cei chemaţi la cina cea duhovnicească; 
nu pricinuiţi şi voi când vă cheamă Biserica, zicând că aveţi femeie şi perechi de boi, 
câmpii şi ţarini şi de aceea n-aveţi vreme să mergeţi la Biserică; fiindcă e mare 
defăimarea voastră a zice că sunteți atât de mult încurcați cu grijile lumeşti şi cu 
lucrurile cele pământeşti, încât nu puteți răsufla puţin ca să vă îndeletniciţi la cele 
duhovniceşti şi de trebuinţă mântuirii voastre; iar al doilea, că toate acestea câte le 

puneti înainte, sunt în adevăr pricini mincinoase şi nu îndreptări adevărate. Şi e dovedită 
aceasta, fiindcă voi când vă duceți să întâlniți prietenii voştri sau să priviţi la teatre şi 
spectacole sau să jucaţi la cărți, domino, cuburi şi alte jocuri, atunci nu ziceți că n-aveţi 
vreme, ci de multe ori, zile şi nopți întregi pierdeţi la acestea, iar când vă cheamă 
Biserica şi e vremea să vă duceţi ca să vă rugați în Biserica lui Dumnezeu şi să ascultați 
cuvântul Lui, atunci ziceți că aveţi o mie de treburi şi n-aveţi timp. Ah! şi nu înţelegeți, 
fraților, că acestea sunt piedici şi pricinuiri fățişe ale diavolului cu care caută să vă 
oprească de la folosul şi mântuirea sufletelor voastre? Nu vă gândiţi că, dacă voi 
pierdeţi cea mai multă vreme a vieţii voastre la lucrurile cele trupeşti şi deşarte, iar la 
cele de trebuință şi mântuitoare şi dumnezeieşti, nici măcar puţină vreme nu voiţi să 
pierdeţi — socotindu-le pe acestea necinstite şi de prisos, nu vă gândiţi, zic, că în acest 
chip nu mai sunteţi vrednici de a mai trăi şi a mai vedea acest soare? Da, aşa hotărăşte 
Grăitorul de Aur: “Apoi la lucrurile cele deşarte şi de nimic, pretutindenea sunteți fără 
vreo pricinuire şi chiar aveţi mare înlesnire, iar când este a lua aminte de cele ale lui 
Dumnezeu, atât vi se par mai necinstite decât toate, încât socotiți că nici cel mai puţin 
timp nu-l puteţi dărui acestora. Şi astfel, cum veţi mai răsufla acest aer sau cum veţi mai 
privi soarele?” (Omilia 11 la cea de la loan)". 


319. Sufletul şi trupul sunt tovarăşi şi se cade a împărți vremea deopotrivă. 
Se face nedreptate sufletului la împărțirea vremii 


Sufletul şi trupul, fraților, sunt ca nişte doi tovarăşi pe care i-au pus Dumnezeu 
în această lume ca să neguțătorească şi fieştecare să-şi ia partea sa după fireasca 
vrednicie ce are. Sufletul, fiindcă este nematerialnic şi nemuritor şi prin urmare şi mai 
cinstit decât trupul, se cuvine a lua şi parte mai multă, iar trupul, fiind materialnic şi 
muritor şi mai Jos decât sufletul, se cuvine a lua parte mai puţină decât sufletul; dar cu 
toate acestea, se face dimpotrivă. Pentru că sufletul, din cele douăzeci şi patru de ceasuri 
ale zilei şi nopţii, ia parte numai două ceasuri, cheltuind în Biserică un ceas dimineaţa şi 


6 Însemnăm aici că preavicleanul diavol, vrând să împiedice pe unii dintre creştini ca să se ducă la 
Biserică, seamănă între ei astfel de gând, ca pe o pricină binecuvântată şi dreaptă, zicând către ei: De ce 
vă mai duceţi la Biserică? Că, deşi vă duceţi, numai cu trupul vă duceti, iar cu mintea nu sunteți în 
Biserică, ci la lucrurile cele de afară şi afacerile voastre. De aceea, fiindcă nu puteţi ține mintea ca să stea 
în Biserică, ce vă mai duceți în zadar? Însă voi, fraţilor, nu ascultați acest gând rău al diavolului care 
caută pierzarea sufletului vostru, nu; ci duceţi-vă cu sârguinţă la Biserica lui Dumnezeu şi după putere, 
siliți-vă de adunați şi mintea în inimă şi n-o lăsaţi să fugă la cele din afară şi la lucrurile vieţii, ca nu 
cumva să se împlinească şi la voi cea cântată: „De multe ori săvârşind cântarea, m-am aflat plinind 
păcatul, cu limba grăind cântări, iar cu sufletul cele necuvioase gândind”. Zice însă şi Marele Vasile: 
„Mulţi stau (în Biserică) în chipul adică al rugăciunii, nu sunt însă în ogradă, fiindcă mintea lor înconjură 
încoace şi încolo şi cugetul lor se trage de grija ce o au la cele deşarte” (Tălcuire la Ps. 28). Iar dacă, 
frații mei, aflându-vă in Biserică cu trupul, mintea voastră se va risipi la cele din afară, nu vă tulburaţi, ci 
să o întoarceți iarăşi în Biserică şi întru voi şi dacă iarăşi va fugi la cele de afară, voi iarăşi să o întoarceţi 
şi să o adunaţi întru inima voastră şi să nu ieşiţi cu trupul din Biserică. Pentru că a zis un Părinte în 
„Pateric”: „că precum un mânz mic, deşi ar fugi de lângă muma lui şi ar umbla încoace şi încolo, însă 
iarăşi se întoarce acolo unde este muma lui. Aşa şi mintea, deşi obişnuieşte a nu sta acolo unde este 
trupul, ci lăsându-l umblă încoace şi încolo, dar iarăşi se întoarce şi vine acolo unde este trupul”. 

De asemenea, păziți-vă, fraţilor, încă şi de acel gând pe care îl bagă diavolul în oarecare şi le 
zice: Tu eşti necărturar şi neînvăţat şi nu înţelegi cele ce se citesc în Biserică şi aşa de ce să te mai duci la 
Biserică? La aceasta, fraților, vă răspunde iarăşi un Părinte din Pateric şi vă zice: „Că, deşi voi nu 
înțelegeţi cele ce se grăiesc în Biserică, însă diavolul le înțelege şi pentru aceea se cutremură, se teme şi 
fuge de la voi”; las să zic, că şi voi poate nu înțelegeți toate cuvintele ce se citesc în biserică, dar pe cele 
mai multe le înțelegeți şi din acelea vă folosiți. Adaug însă şi aceasta: că dacă des vă veţi duce la Biserică 
şi veţi asculta dumnezeieştile cuvinte, neîncetata aceea ducere are să vă facă cu timpul ca să înțelegeți pe 
cele ce mai înainte nu le înțelegeaţi; precum zice Hrisostom: „Căci Dumnezeu văzând sârguinţă voastră, 
vă deschide şi vă luminează mintea spre a înţelege.” 

unul seara; iar dimpotrivă, trupul ia parte mai multă, deoarece cheltuieşte spre întărirea 
lui 22 de ceasuri întregi. Deci, gândiţi-vă, creştinilor, câtă nedreptate faceţi voi când nu 
dați nemuritorului suflet nici aceste două ceasuri ducându-vă la Biserică dimineaţa şi 
seara, precum vă poruncesc dumnezeieştii Apostoli — cum am zis mai înainte — ci 
cheltuiţi cele 24 de ceasuri ale zilei numai la grija stricăciosului vostru trup cel mâncat 
de viermi. Şi dacă în cele şapte zile ale săptămânii, nu daţi parte sufletului vostru nici 
măcar pe cele trei ceasuri, ducându-vă la Biserică duminica: seara, dimineaţa şi la 
liturghie, ci toate împreună cele şapte zile, de asemenea şi cele 168 de ceasuri întregi ale 
săptămânii, le dați trupului cheltuindu-le pe acestea la grija lui. Dacă, zic, faceți aşa, cu 
adevărat voi faceţi o nedreptate înfricoşată şi nemaipomenită; voi nu mai sunteți 
vrednici să vă mai numiţi creştini, nici oameni cu suflet cuvântător şi nemuritor, ci 
păgâni şi trupuri numai şi asemenea cu oamenii cei mai înainte de potop — pentru care 
a zis Dumnezeu:,,Nu va rămâne Duhul meu în oamenii aceştia în veac, pentru că trupuri 
sunt” (Facerea 6, 3). 


320. De câte ori în săptămână se cade a merge creştinii la Biserică 


Pentru aceasta vă rog, frații mei creştini, încetați de a mai face acest fel de 
nedreaptă împărţire între trup şi sufletul vostru şi dacă nu puteţi să vă duceţi de două ori 
pe zi la Biserică, măcar cel puţin, duceţi-vă de două ori pe săptămână, sâmbăta şi 
duminica, sau în loc de sâmbătă, duceți-vă în fiecare sărbătoare; precum vă poruncesc 
dumnezeieştii Apostoli şi dumnezeiescul Hrisostom. Căci, Apostolii zic: „Mai ales însă 
în ziua sâmbetei şi duminica învierii Domnului, mai cu sârguință să vă adunați la 
Biserică, laude trimițând lui Dumnezeu, Celui ce a făcut toate prin lisus Hristos” (Aşez. 
cart. 2, cap. 58); iar Hrisostom spune: „Dar ce, zice? Am copii, caut de casă, mă grijesc 
de femeie şi sunt înecat de sărăcie şi alerg pentru trebuinţa hranei. Îndreptările acestea 
sunt şi pricinuiri;, că de te țineam tot aici... bine ai fi zis pe acestea, dar nici atunci nu 
trebuia să le zici. Căci puternic este Dumnezeu, când te-ai zăbovi aici cu prea multă 
bogăţie, să economisească cele ale tale. Acum însă nici atâta nu te silesc, nici îţi zic să 
nu lucrezi şi să vii numai la Biserică, ci îţi zic, vino de două ori în săptămână. Ce, este 
greu? Este anevoie? ŞI nu-ţi zic nici în toată ziua, ci într-o mică clipeală de vreme să vii 
la Biserică” (Cuvânt 1 la: Nu te teme când se va îmbogăți omul... ). 


321. Căci şi pe copiii lor se cade a-i lua creştinii la Biserică 


Dar când vă duceţi la Biserică, vă porunceşte dumnezeiescul Hrisostom să luaţi 
şi pe copiii voştri cei mici şi să nu-i cruțați lăsându-i să doarmă când vă duceţi la 
utrenie, chiar iarnă şi ploaie de ar fi, chiar în timpul verii când somnul este mai dulce, ci 
să-i deşteptaţi şi să-i luați dimpreună la Biserică, ca să privească şi ei acolo şi să se 
închine sfintele icoane ale lui Hristos, ale Maicii Domnului şi ale Sfinţilor şi să asculte 
dumnezeieştile cuvinte, deprinzându-se din vârsta cea copilărească să meargă la 
Biserica lui Hristos. Deoarece, vârsta aceasta a copiilor fiind moale ca ceara, degrabă se 
tipăresc în mintea lor ca o pecete cele zise în Biserică şi primesc bun obicei şi îndrumare 
spre fapta bună, iar acest obicei al lor se face deprindere şi deprinderea se face întru 
dânşii ca o a doua fire, încât şi când vor îmbătrâni, acel bun obicei ce l-au deprins din 
vârsta cea copilărească are să-i atragă spre a se aduna în Biserica lui Hristos, ca să 
lucreze toată fapta cea bună şi ca să înainteze la lucrurile cele din afară şi politiceşti şi 
să se facă decât cei bătrâni mai cucernici şi mai înţelepţi. Şi cum nu întărâtați pe 
Dumnezeu asupra voastră, când în toate celelalte zile aveţi vreme şi sunteți slobozi, iar 

când să faceți cele ale lui Dumnezeu, socotiți că este supărăcios şi nepotrivit pentru 
copii? Nu faceţi aceasta, nu, fraţii mei! Că mai mult în această vârstă trebuie să asculte 
cuvintele lui Dumnezeu. 

Pentru că fiind ei fragezi, cu lesnire primesc în mintea lor pe cele zise şi ca o 
pecete pe ceară se lipesc de auzul lor cuvintele acestea. De altfel, dintr-această vârstă 
încep să se plece ori spre răutate, ori spre fapta bună. Deci, dacă cineva prin această uşă 
şi dinaintea acestor uşi îi va depărta de vicleşug şi-i va povăţui spre o mai bună cale a 
faptei bune, ca şi cum la oarecare deprindere a firii îi va povăţui, şi atunci nici de 
bunăvoie mai pe urmă nu pot să se schimbe cu lesnire la rău, fiindcă deprinderea cea 
bună îi trage către lucrarea faptei bune. Şi aşa, prin urmare, se vor face mai cinstiți decât 
noi care am îmbătrânit şi la lucrurile cele politiceşti se vor arăta mai trebuincioşi decât 
cei bătrâni din vârsta lor cea tânără” (Omilia 3 la cea de la loan). 


322. Ce se cade a zice creştinii când aud clopotele Bisericii 


Prin urmare, de câte ori auziți că sună clopotul şi toaca Bisericii, îndată să vă 
bucuraţi şi să săltaţi cu inima şi să vă asemănaţi cu calul cel puternic care când aude 
trâmbiţa strigă şi zice, bine; după Iov: „ar când sună trâmbiţa, zice bine” (lov 39, 25), 
aşa să ziceți şi voi când veţi auzi clopotul: bine, bine, iată maica noastră cea 
duhovnicească ne cheamă spre a ne duce în braţele ei ca să ne dăruiască cereştile ei 
bunătăţi. Şi să socotiți ca şi cum ar suna din cer trâmbiţele îngerilor care vor suna şi la 
sfârşitul lumii. Îndemnându-vă însă unul pe altul de a merge toți la Biserică, ziceți între 
voi acele cuvinte prooroceşti ale lui Mihea: „Veniti, frații mei, să mergem în muntele 
Domnului şi în casa Dumnezeului lui Iacob şi acolo ne vor arăta arhiereii, preoții şi 
dascălii calea poruncilor lui Dumnezeu şi noi vom umbla pe ea” (Mihea 4, 2). lar când 
voiţi a intra în Biserică, să zică fiecare cuvintele lui David: „Voi intra în casa Ta, 
închina-mă-voi spre sfântă Biserica Ta, întru frica Ta” (Ps. 57). 


PARTEA a Il-a 
In ce chip se cuvine a sta creştinii în biserică 


323. Biserica are închipuirea cerului şi câte lucruri are cerul are şi Biserica 


De aceea, frații mei, când intrați în Biserică, atunci să socotiți că ați intrat 
înlăuntrul cerului, fiindcă Biserica are închipuirea cerului. Şi deci, nartica (tinda) 
Bisericii are închipuirea pământului, iar însăşi Biserica are pe a cerului; iar sfântul altar 
are închipuirea cea mai presus de ceruri; precum zice Simeon al Tesalonicului. Voieşti 
să te încredinţezi că Biserica este cer? Te întreb, ce lucruri sunt care fac cerul să fie cer? 
Şi vei răspunde că sunt cinci: 1) Firea de faţă a lui Dumnezeu; 2) a Nestricăciosului şi 
Preaslăvitului Trup al lui Hristos; 3) a Maicii lui Dumnezeu; 4) a îngerilor şi 
Arhanghelilor; şi 5) a tuturor Sfinţilor. Deci, aceste cinci îţi zic şi eu că se află în 
Biserica lui Hristos. Căci, înlăuntrul ei locuieşte şi umblă Dumnezeu Cel din ceruri, 
precum a zis Sf. Gherman în tâlcuirea Liturghiei: „Biserica este aceea întru care 
Dumnezeu Cel ceresc locuieşte şi umblă. Pentru că în biserică se săvârşeşte în toată ziua 
slujba cea tainică a Nestricatului şi Preaslăvitului Trup al Domnului Iisus Hristos. Şi 
fiindcă înlăuntrul Bisericii se arată Maica Domnului, se arată îngerii şi dimpreună cu ei 
se arată şi toți Sfinţii; că unde este împăratul, acolo de nevoie se cade a fi şi oastea 
împăratului. Cerul are soarele, luna şi stelele; de asemenea şi Biserica, în locul soarelui, 
are pe Hristos, în locul lunii, are pe Născătoarea de Dumnezeu Maria; în locul stelelor, 

are toate cetele îngerilor şi ale Sfinţilor; şi socoteşte-le pe acestea şi deosebit: Vezi Sf. 
Masă? Aceasta închipuieşte că este scaunul cel de Heruvimi al cerescului împărat, pe 
care se odihneşte Dumnezeu, precum tâlcuieşte dumnezeiescul Gherman: „Masa este 
heruvimicescul scaun al Marelui împărat, pe care cerescul Dumnezeu, Cel ce se poartă 
pe Heruvimi, întrupându-se, se odihneşte.” Vezi dumnezeiasca Evanghelie ce stă 
deasupra Sf. Mese? Aceasta închipuieşte pe Hristos şezând ca un împărat pe scaunul 
Său; vezi împărăteasca icoană a lui Hristos cum stă în mijloc şi de o parte icoana Maicii 
Lui, iar de alta icoana Mergătorului înainte şi a îngerilor, a Apostolilor şi a celorlalți 
Sfinţi? Acestea închipuiesc că astfel este şi Hristos în ceruri şi aşa va veni, precum 
aceasta o tâlcuieşte Simeon al Tesalonicului. Vezi cinstita Cruce înălțată deasupra 
catapetesmei? Aceasta însemnează că aşa se va arăta pe cer la a doua venire, precum a 
zis Domnul: „Şi atunci se va arăta semnul Fiului Omului pe cer” (Matei 24, 30). Ce să 
grăiesc de prisos? Încă şi această închipuire din afară cum este zidită Biserica, precum: 
cubeaua (turla) de sus fiind rotundă în chipul cerului şi horul stranelor şi zidirea sf. altar 
cel în chipul cerului şi acestea, zic, arată că Biserica este chip şi icoană a cerului. 

Pentru aceasta şi dumnezeiescul Gherman hotărând Biserica a zis că este cer 
pământesc şi toată mulţimea ortodocşilor cântă întru dânsa cu glas făcător de bucurie 
zicând: „Cer mult luminos este Biserica” şi iarăşi: „În Biserica slavei Tale stând, în cer 
ni se pare a sta”. lar dumnezeiescul Hrisostom mergând înainte, spune că Biserica este 
încă mai înaltă şi mai cinstită şi decât cerul, că cerul şi pământul vor trece, precum a zis 
Domnul: „Cerul şi pământul vor trece, iar cuvintele Mele nu vor trece” (Matei 24, 35); 
şi Biserica care are cuvintele Domnului nu va trece, ci va rămâne în veac. „lar stihiile 
le-a pus în mijloc, prin care arată că Biserica este mai cinstită decât cerul şi pământul” 
(Omilia 77 la Matei). 


324. Precum stau îngerii şi Sfinţii în ceruri, 
aşa se cade a sta şi creştinii în Biserică 


Şi fiindcă Biserica este cer pământesc precum am arătat, prin urmare, precum 
stau îngerii şi Sfinţii în ceruri, aşa se cade să stea şi creştinii în Biserica lui Hristos. Cu 
frică şi cu cutremur stau îngerii şi Sfinţii în ceruri, aşa se cade să stea şi creştinii în 
Biserică. Nu se gândesc îngerii şi Sfinţii la nici un lucru pământesc şi lumesc în ceruri, 
aşa şi creştinii nu se cade a se îngriji de nici un lucru pământesc şi lumesc când sunt în 
Biserică. Pace adâncă au îngerii şi Sfinţii în ceruri, acest fel de pace a sufletului şi a 
trupului, a simțţirilor şi a minţii se cade a o avea şi creştinii când stau în Biserică. 
Dragoste şi unire au îngerii şi Sfinţii unul către altul aflându-se în ceruri, acest fel de 
dragoste şi unire se cade a avea şi creştinii în Biserică. Nu vorbesc între ei îngerii şi 
Sfinţii în ceruri, nici râd, nici privesc încoace şi încolo, ci cu mare luare aminte şi 
evlavie caută numai la singur Dumnezeu, Cel ce este de faţă înaintea lor, într-acest fel şi 
creştinii când sunt în Biserică, nu se cuvine a vorbi între ei, nici să râdă sau să caute 
într-o parte şi într-alta, ci numai şi numai să privească înaintea lor şi să asculte 
dumnezeieştile cuvinte cu luare aminte şi cu evlavie, socotind că stau înaintea 
împăratului ceresc Dumnezeu. 


249 


Sf. Nicodim Aghioritul 


325. În timpul dumnezeieştii Liturghii, 
creştinii se cade a sta cu mai multă evlavie 


Totdeauna deci şi în orice timp când se află creştinii în Biserică, ori în timpul 
utrenici, ori al vecerniei, se cade a sta cu multă frică şi cu evlavie, fără vreo 
neorânduială şi tulburare, dar mai ales în timpul dumnezeieştii şi înfricoşatei Liturghii“, 
pentru că în acel înfricoşat ceas, se săvârşeşte şi se jertfeşte cu taină însuşi Fiul lui 
Dumnezeu şi pâinea şi vinul se prefac şi se schimbă în însuşi Trupul lui Dumnezeu 
ipostatnic şi Sângele Domnului nostru lisus Hristos, prin darul şi lucrarea 
Atotputernicului şi Prea Sfântului şi Săvârşitorului Duh. Şi atunci, toate cetele îngerilor, 
Heruvimii cei cu ochi mulți, Serafimii cei câte cu şase aripi şi toate cetele Sfinţilor, ale 
strămoşilor, ale părinţilor, ale proorocilor, ale apostolilor, ale mucenicilor şi ierarhilor, 
cuviosilor şi drepţilor stau cu multă frică, iar tuturor creştinilor li se porunceşte să 
închipuiască pe Heruvimi şi toate cetele îngerilor şi ale Sfinților şi asemenea să stea şi ei 
cu frică şi cu cutremur, lepădând din mintea lor toată grija cea lumească. Pentru aceasta, 
uneori cântă: „Care pe Heruvimi cu taină închipuim şi făcătoarei de viaţă Treimi întreit 
sfântă cântare aducem; toată grija cea lumească acum să o lepădăm”. Iar alteori: „Să 
tacă tot trupul omenesc şi să stea cu frică şi cu cutremur şi nimenea pământesc întru sine 
să nu cugete. Că împăratul împăraților şi Domnul domnilor vine să se junghie şi să se 
dea întru mâncare credincioşilor”; şi altădată când zice preotul: „Sus avem inimile”, 
adică să avem inimile şi gândurile noastre la cele de sus şi cereşti, creştinii răspund că 
aşa le au, zicând: „Avem către Domnul ş.c.l.” 

Acum deci, unde sunteţi voi, creştinii, care aflându-vă în Biserică, nu socotiți că 
sunteți în cer, ci socotiți că vă aflați în târg sau în teatru ori în hotel şi pentru aceasta 
vorbiţi în Biserică în tot timpul slujbei pentru lucruri lumești şi deşarte? Unde sunteți 
voi, cei ce în ceasul cel înfricoşat al dumnezeieştii Liturghii nu staţi cu frică, cu evlavie 
şi cu bună cucernicie, ci pricinuiţi tulburări şi nelinişte şi faceţi neorânduieli? Unde 
sunteţi voi, care nu plecaţi ochii în jos, nici adunaţi mintea şi gândurile voastre în inimă 
când vă rugaţi în Biserică, ci, căscând gura, căutați încoace şi încolo, în sus şi în Jos, 
având mintea risipită la lucrurile lumeşti şi pământeşti? Unde sunteţi voi, care când 
vedeţi vreo neorânduială făcându-se în Biserică, îndată râdeți făcând şi pe alții să râdă? 
Unde sunteți voi, care când staţi în Biserică, n-aveţi dragoste şi unire între voi, ci hrăniți 
vrăjmăşii şi dihonii în inimile voastre? Ah! şi unde este acum un prooroc ca Miheia să 
plângă neevlavia creştinilor celor de astăzi şi să zică: „Vai mie, suflete! Că a pierit cel 
credincios de pe pământ şi cel ce face dreptate întru oameni nu este” (Mihea 7, 2). 


6 Fiindcă cuvântul aici este pentru dumnezeiasca Liturghie, arătăm acestea ca pe nişte de trebuință 
creştinilor, căci când ia vreme preotul (se pregăteşte pentru ca să slujească), creştinii nu se cuvine să 
iasă din Biserică şi să stea afară grăind bârfeli şi cuvinte deşarte, ci să intre în Biserică şi îndată după 
ce se pregăteşte preotul şi intră în altar, se cade a da binecuvântare şi după aceasta să înceapă în 
nartică a citi ceasurile, iar cât se citesc ceasurile, preotul face proscomidia şi după ce va pomeni câte 
nume sunt ale lui, atunci loveşte clopoţelul înlăuntru, dând semn să audă cei de afară şi îndată auzind 
creştinii cei din afară, ies din stranele lor, descoperindu-şi capetele călugării (fiindcă mirenii stau cu 
capetele descoperite, afară de femei care totdeauna trebuie să fie acoperite — precum am zis în cuv. 
5), pomenesc fiecare în taină numele neamurilor lor, al învăţătorilor şi binefăcătorilor lor şi iarăşi 
intră în strane cu pace şi bună rânduială. Iar preotul, în timpul când pomenesc creştinii cei din afară 
numele — ce le au de pomenit— alt cuvânt nu zice, fără numai aceasta: „Pomeneşte, Doamne, 
pomeneşte, Doamne” scoțând în acelaşi timp cu cuvântul şi părticele; şi aşa, până ce se isprăvesc 
ceasurile afară, termină şi preotul înlăuntru şi apoi începe dumnezeiasca Liturghie, zicându-se la 
sfârşitul ceasurilor şi „Cuvine-se cu adevărat să te fericim, Născătoare de Dumnezeu”, făcând preotul 
şi otpustul (sfârşitul ceasurilor). Acest sfânt şi bun obicei păzindu-se de Părinţii cei din Sf. Munte şi 
de mulţi arhierei, preoţi şi creştini. În multe locuri, într-acest fel se cade a păzi toţi creştinii de obşte. 

Şi nu ştiţi, ticăloşilor, că dacă cu aşa nefrică vă rugați când sunteți în Biserică, nu 
numai că nu primiți de la Dumnezeu ceea ce cereți, ci şi mai mult îl întărâtați ca să se 
mânie asupra voastră? Căci, dacă cel ce stă şi vorbeşte înaintea unui stăpânitor sau 
împărat pământesc, cu multă frică stă având ochii cei trupeşti şi cei sufleteşti neclintiți şi 
nemişcaţi, ca nu cumva greşind ceva să-şi primejduiască viaţa sa, cu atât mai mult se 
cade a sta voi cu frică şi cu cutremur înaintea împăratului împăraţilor Dumnezeu şi a 
avea mintea voastră îndreptată numai către Dumnezeu şi nu într-alt loc, precum zice 
Marele Vasile: „Se cade însă a ruga pe Dumnezeu, nu cu trândăvie, nu cu mintea risipită 
încoace şi încolo, că cel ce se roagă aşa, nu numai că nu-şi ia cererea, ci şi mai mult va 
întărâta pe Stăpânul. Căci dacă cineva când stă înaintea vreunui stăpânitor şi vorbeşte cu 
el, cu multă frică stă, avându-şi ochii cei din afară şi cei dinlăuntru strânşi, cu atât este 
mai multă trebuinţă a sta înaintea lui Dumnezeu cu frică şi cu cutremur, având toată 
mintea adunată numai la El şi nu într-alt loc” (Aşezăminte ascetice 1). 

Nu vezi când se citesc scrisorile împăratului celui pământesc afară în public, 
cum toți stăpânitorii, bogaţii şi săracii, cei mici şi cei mari tac şi stau cu mare pace şi 
linişte şi dacă cineva ar voi să vorbească sau să facă vreo tulburare, îndată se pedepseşte 
ca unul ce ar fi insultat pe însuşi împăratul; cu atât mai mult vă veţi pedepsi voi, 
creştinii cei neevlavioşi, când nu tăceţi, ci vorbiţi şi faceți tulburări aici în Biserica lui 
Hristos, unde se citesc, nu scrisori ale împăratului celui stricăcios şi pământesc, ci 
porunci şi Legi dumnezeieşti şi cereasca Evanghelie a împăratului împăraţilor şi 
Domnul domnilor, Dumnezeu, pe care stau şi le ascultă cu frică şi cu luare aminte, nu 
numai oamenii, ci şi îngerii şi Arhanghelii şi toate cetele cele nevăzute. Pentru aceasta a 
zis şi dumnezeiescul Hrisostom: „Că deşi pentru alt nimic, însă pentru nerăbdarea şi 
neevlavia noastră aici (în Biserică) suntem vrednici să suferim cea mai mare pedeapsă. 
Că şi Proorocii cântă, şi Apostolii laudă, şi Dumnezeu vorbeşte cu oamenii, iar noi afară 
ne risipim, adunând întru noi tulburare a lucrurilor lumeşti. Şi nu dăm atâta linişte Legii 
lui Dumnezeu, câtă tăcere şi luare aminte dau cei ce ascultă în public la scrisorile 
împăratului. Căci acolo când se citesc aceste scrisori la adunare şi preşedintele, şi 
miniştrii, şi camera, şi întreg poporul, toţi stau drepți şi cu linişte ascultând cele ce se 
citesc; şi dacă cineva fără veste în acea adâncă linişte ar sări în mijloc şi ar face 
tulburare strigând, fiindcă a ocărât pe împăratul cu fapta lui, i se dă cea mai grea osândă. 
Iar aici citindu-se scrisorile cele din ceruri, de pretutindenea se face mare tulburare” 
(Omilia 19 la Matei). 

Ce faci, omule? Fiul lui Dumnezeu se jertfeşte pentru dragostea ta şi tu, 
ticălosule, râzi? Mângâietorul Dumnezeu şi Duhul cel Sfânt se pogoară de sus la 
dumnezeiasca Liturghie, ca să sfinţească cinstitele Daruri şi tu, neînțelegătorule, faci 
neorânduieli şi tulburare? Tatăl Cel fără început binevoieşte de sus peste Tainele 
dumnezeieştii Liturghii, şi tu caşti şi dormitezi şi stai cu atâta nepăsare? Toată Sf. 
Treime aleargă la săvârşirea înfricoşatelor Taine ce se fac în Biserică, şi tu nu te 
cutremuri, nici te înfricoşezi, ci stai fără frică? În cer stai, şi gândeşti de cele 
pământeşti? Cu îngerii şi cu Arhanghelii slavosloveşti, şi şopteşti cu ceilalți pentru cele 
vremelnice? Cu Dumnezeu grăieşti în timpul rugăciunii, şi tu altele zici cu gura şi altele 
cugeți cu mintea? Cu trupul eşti în Biserică, iar cu mintea în târg şi la cele de-afară? Cu 
trupul te vezi că eşti în Biserica lui Dumnezeu şi cu ochii şi cu gândul iscodeşti 
frumuseţile femeilor? Şi nu te cutremuri când ocărăşti Biserica lui Hristos? Precum te 
dojeneşte Hrisostom zicând: „Ce faci, omule? Stai în Biserică şi iscodeşti frumuseți 
femeieşti? Şi nu te înfricoşezi ocărând aşa Biserica lui Hristos? Iți pare că este casă de 
curvărăsie Biserica şi mai necinstită decât târgul?” (În Eclog. tom. 8). O, de nefrica ta de 
Dumnezeu! O, de neruşinarea ta! şi de care osândă şi muncă nu eşti vrednic? 

Auzi, creştine, arhiereul când zice în Biserică nu simplu „Pace vouă”, ci „Pace 
tuturor”, adică să fie pace la toți şi tu, cum, faci dimpotrivă şi n-ai pace cu toţi fraţii tăi? 
Ci cu unul ai pace, iar cu celălalt război? Nu ştii că această puţină pace nu-ţi foloseşte 

nimic, precum zice Hrisostom: „Şi nu zice proestosul Bisericii simplu: pace vouă, ci 
pace tuturor; că ce folos dacă cu unii avem pace, iar cu alţii război şi luptă” (Omilia 3 la 
epistola către Coloseni). 

Auzi preotul când zice aceasta: „Pace tuturor”, ascultă şi pe diacon când cere să 
ne dea „înger de pace”, pentru ce? Fiindcă, după Hrisostom, este de faţă şi drac făcător 
de tulburare şi de aceea se roagă diaconul şi cere să ne dea înger de pace, ca să ne 
împăciuim: „Deci, dacă avem îngeri, să luăm aminte ca şi cum ar fi înaintea noastră 
nişte pedagogi (învăţători); pentru că stă de față şi dracul. De aceea ne rugăm şi zicem 
cerând pe îngerul păcii” (Acolo). Iar tu, cum, faci tulburare şi cu aceasta alungi pe 
îngerul păcii şi chemi pe dracul cel făcător de tulburare? Auzi cum ei nu zic numai o 
dată „Pace tuturor”, ci de două şi de trei şi de multe ori, după Hrisostom ce spune: 
„Când intră arhiereul în Biserică, îndată glăsuieşte: „Pace tuturor”; când vorbeşte: „Pace 
tuturor”; când binecuvântează: “Pace tuturor”; şi când se închină, poruncește: “Pace 
tuturor”; când se săvârşeşte Jertfa: „Pace tuturor” şi printre acestea şi pretutindenea 
iarăşi: dar vouă şi pace” (acolo). 


326. Pentru ce se zice în Biserică des „Pace tuturor” 


Şi oare de ce se zice acest cuvânt atât de des în Biserică? Fiindcă pacea este 
maica tuturor bunătăților, fiindcă pacea este pricina bucuriei, pacea este calea care 
aduce pe om la dragoste, pentru că nici un lucru nu este de o cinste cu pacea, precum 
zice acest Grăitor de Aur: „Pretutindenea şi totdeauna pace cerem, fiindcă nimic nu este 
de potriva ei... că aceasta este maica tuturor bunătăților, aceasta este pricina bucuriei. 
Pentru aceasta şi Hristos a poruncit Apostolilor: «Când intraţi în case, îndată aceasta să 
ziceţi ca pe un semn oarecare al bunătăților. Şi intrând în casă, să uraţi ei grăind: pace 
casei acesteia» (Matei 10, 12), că neaflându-se aceasta, toate celelalte sunt de prisos şi 
netrebnice. Şi iarăşi zicea ucenicilor: «Pace las vouă, pacea Mea dau vouă» (loan 14, 
27), fiindcă aceasta merge înaintea dragostei” (Acolo). 


327. Cât păcătuiesc cei ce n-au pace în Biserică 


Drept aceea, dacă atât de des auzi zicându-se numele păcii în Biserica lui 
Dumnezeu şi dacă atât de mare bunătate este pacea, gândeşte-te, creştine, cât de mult 
păcătuieşti când n-ai pace aflându-te în Biserică şi pricinuieşti nelinişte şi tulburare la 
alții; fiindcă, cât despre tine, arăţi că Biserica este mincinoasă şi că toate cuvintele cele 
grăite întru dânsa pentru pace nu sunt lucruri adevărate, ci sunt numai născociri şi 
închipuiri, dar şi tu însuți te arăţi mincinos în cuvintele tale, căci răspunzând preotului şi 
zicându-i: „şi duhului tău”, adică, fie pace şi duhului tău, după ce ieşi din Biserică, nu 
numai că te lupţi cu ceilalți, ci chiar pe preot îl cleveteşti şi n-ai nici o pace nici cu tine, 
nici cu ceilalți; lucru care a îndemnat pe dumnezeiescul Hrisostom să plângă şi să zică 
aceste jalnice graiuri: „Deci, cum nu e necuviincios, după ce de atâtea ori auzim să 
avem pace, noi ne luptăm unul cu altul? Şi luând şi dând pace cu cel ce dă pacea ne 
luptăm? Zici (preotului) „şi duhului tău”, şi când ieşi din Biserică, îl pârăşti; vai mie! că 
cinstitele închipuiri (tipicul) ale bisericii se fac numai de formă, şi nu pentru vreun 
adevăr. Vai mie! că numai până la cuvinte stau semnele adunării noastre aici!” (Omilia 
3 la epistola către Coloseni). 


252 


Hristoitia 


328. Ce bunătăţi pricinuieşte rugăciunea cea cu smerenie şi cu evlavie — 
Pentru ce s-a pus stranele în Biserică 


Pentru aceasta, fraţii mei iubiți, vă rog întru Domnul să staţi în Biserica lui 
Hristos cu toată luarea aminte, cu buna rânduială şi cu evlavie, cu pace şi linişte şi cu 
toată smerenia trupului şi a sufletului şi aşa să aduceţi rugăciunile şi cererile voastre lui 
Dumnezeu, plecând ochii în jos, socotindu-vă pe voi drept păcătoşi: 1) pentru că 
Dumnezeu a făgăduit să caute şi să audă rugăciunile celor ce cu astfel de linişte şi 
smerenie se roagă lui Dumnezeu şi se tem de cuvintele Sale: „Spre cine, zice, voi căuta, 
fără numai spre cel smerit şi blând şi care tremură de cuvintele Mele?” (Isaia 66, 2); 2) 
că cel ce se roagă şi nu se socoteşte pe sine de păcătos, rugăciunea lui nu e bine primită 
la Dumnezeu, precum zice Sf. Isaac: „Că s-a scris de oarecare din sfinţi că cel ce nu se 
socoteşte pe sine de păcătos înaintea Domnului, rugăciunea lui nu e bine primită” (Tim. 
4, p. 314); şi 3) fundcă aduc spre umilinţă şi lacrimi închipuirile cele din afară ale 
trupului. Adică, când se roagă cineva cu capul descoperit; când stă în chipul celui 
osândit înaintea judecătorului; când îşi bate pieptul ca vameşul; când îşi are căutătura 
ochilor în jos şi gândurile adunate în inimă; când stă drept în strana lui, avându-și 
picioarele strânse cu bună rânduială şi mâinile ţinându-le ridicate pe lemnul stranei. 
Pentru că stranele spre aceasta s-au făcut, ca să sprijinească mâinile creştinilor şi să le 
țină în chipul celui ce se roagă în tot timpul cât stau în Biserică, care nu era cu putință să 
păzească aceasta, dacă nu erau stranele, ostenind mâinile lor de multa vreme ce stau la 
rugăciune ridicate către Dumnezeu. 

lar că ridicarea mâinilor în vremea rugăciunii a fost obicei proorocesc şi 
apostolesc mărturiseşte pe de o parte dumnezeiescul David zicând: „Să se îndrepteze 
rugăciunea mea ca tămâia înaintea ta, ridicarea mâinilor mele, jertfa de seară” (Ps. 140, 
2); iar pe de alta, Marele Pavel zicând: „Voiesc dar ca să se roage bărbaţii în tot locul, 
ridicându-şi mâinile curate, fără de mânie şi fără de îndoire” (I. Tim. 2, 8). Şi în scurt a 
zice, stranele țin pe creştini în Biserică în chipul Celui răstignit şi prin acest chip cruciş, 
biruiesc patimile şi pe draci, cerând ajutor de la Mântuitorul Cel răstignit; (în care chip 
şi Moise de către Or şi Aaron, în chipul crucii ţinându-i mâinile, biruia pe Amalic). De 
la aceste cucernice închipuiri din afară, zic, se nasc lacrimile şi umilinţa la rugăciune, 
fiindcă după forma trupului cea din afară, se închipuieşte şi sufletul dinlăuntru, după 
loan al Scării ce zice: „Că după petrecerea cea din afară, se formează sufletul şi după 
acelea care le lucrează trupul, se închipuieşte şi după dânsele se alcătuiesc” (Cuvânt 25 
pentru smerenie). 


329. Cei ce stau fără evlavie în Biserică, nimic nu se folosesc din aceasta, 
ci se şi vatămă — Preoţii şi monahii nu se cade să vorbească în altar 


Iar, dimpotrivă, cum va căuta Dumnezeu la cel ce stă fără rânduială şi neliniştit 
în Biserică? Cum va asculta Dumnezeu rugăciunea celui ce se roagă în Biserică cu 
mândrie şi fariseieşte? Cum se vor ierta păcatele acelui bărbat sau acelei femei care vin 
în Biserică îmbrăcaţi în haine de mult preţ şi care poartă cu sine Mirosuri, miresme, 
aromate şi pun dresuri şi înfrumusețări pe față? Sau cum pot să primească umilință în 
inimă cei ce stau în strane picior peste picior, când şezând, când scărpinându-se, când 
întinzându-şi picioarele ca nişte slăbănogi? Cum pot să verse lacrimi cei ce nu caută cu 
ochii în jos şi nu iau aminte la cele ce se zic sau să privească la sfintele icoane cu 
evlavie, ci caută cu ochii încoace şi încolo, privind cu iscodire podoabele şi fețele 

bărbaţilor şi ale femeilor? Cu adevărat, eu mă tem, mă tem că aceşti creştini nu numai 
că nu capătă nici un folos din rugăciunea ce fac cu defăimare şi fără frica lui Dumnezeu, 
ci încă şi mai multă vătămare şi păcat primesc în sufletul lor din aceasta şi se împlineşte 
la ei blestemul ce l-a zis mai înainte Proorocul David pentru Iuda zicând: „Şi rugăciunea 
lui să se facă întru păcat” (Ps. 108, 6). În felul acesta biserica lui Hristos, care precum 
am spus mai înainte este un spital de obşte, pentru aceşti creştini se face pricină de 
rănire; fiindcă, ei nu numai că nu-şi vindecă în Biserică bubele şi păcatele lor, dar mai 
primesc şi alte răni şi adună şi alte păcate şi aşa ies din Biserică nevindecaţi; pentru 
aceea a zis şi Hrisostom: „Căci casa aceasta este spital duhovnicesc, am venit ca să 
vindecăm aici rănile ce le-am căpătat afară, nu ca să grămădim şi altele şi aşa să ne 
ducem nevindecaţi. Că dacă duhul nostru se roagă fără luare aminte, nu numai păcatele 
cele mai dinainte nu le curățim, ci adăugăm altele şi mai noi” (Omilia 2 la Ioan). Şi cu 
toate că Biserica este cer şi rai, cum am zis mai înainte, însă pe aceşti creştini 
defăimători şi netemători de Dumnezeu, mai nimic nu-i foloseşte acest cer şi rai, nu de 
la sine să nu fie, ci din neevlavia şi din neorânduiala lor. Pentru că şi diavolul aflându-se 
în cer, nimic nu s-a folosit din aceasta, nici strămoşul Adam s-a folosit din rai, căci 
amândoi au căzut din el pentru răutatea lor. 

Lucru pe care să nu-l pătimiţi şi voi, frații mei creştini, luaţi aminte pentru 
dragostea lui Dumnezeu şi staţi în Biserica Domnului cu frică şi cu evlavie, că aşa 
porunceşte Dumnezeu zicând: „Evlavioşi faceţi pe fiii lui Israel” (Leviticul 15, 31), şi 
nu fără evlavie şi cu defăimare, că defăimătorii vor lua de la Domnul în ce fel trebuie să 
meargă creştinii la Biserica lui Dumnezeu mare urgie şi pierzare, precum scrie la 
Avvacum: „Vedeţi, defăimătorilor, şi priviţi şi vă minunaţi de cele minunate şi pieriți” 
(Avvacum 1, 5), dar mai cu seamă să ia aminte bine şi sfințiții preoți şi monahii, să nu 
vorbească când sunt în altarul Bisericii sau şi afară de altar, că dacă afară de altar 
aflându-se creştinii sunt datori să stea tăcând cu frică şi cu cutremur, cu atât mai mult 
sunt datori clericii când sunt în altar să tacă şi să stea cu evlavie şi cu frica lui 
Dumnezeu. Şi aceasta pentru două pricini: întâi, fiindcă aflându-se în acest dumnezeiesc 
şi ncintrat altar, întru care se află Sf. Proscomidie, Sf. Masă şi Sf. Artoforion (Chivotul 
cu Sf. Taine), la care doresc să se plece îngerii şi Arhanghelii acoperindu-şi cu evlavie 
feţele lor, se cade ca toți preoţii şi monahii cei ce se află acolo să nu vorbească între ei 
pentru lucruri lumești, să nu fie, ci de laudă şi dar mare să socotească că s-au învrednicit 
intrând înlăuntrul acestuia. Că dacă preoții cei din vechime ai evreilor nu aveau voie să 
intre în Sfânta Sfintelor, care era numai o închipuire a Altarului nostru, ci numai 
arhiereul şi acesta nu întotdeauna, ci numai o dată în an, cum să nu socotească preoții 
noştri de mare cinste a intra în acest jertfelnic şi întâiul chip al Sfintei Sfintelor, întru 
care Pâinea cea cerească se jerfeşte în fiecare zi pentru noi? Şi al doilea, pentru că cei 
sfințiți, clericii şi monahii, precum sunt datori să se facă pildă bună mirenilor la orice 
lucru, aşa sunt datori a se face pildă şi bunei rânduieli, sfielii, evlaviei şi tăcerii celei din 
Biserică. Că dacă preoţii vorbesc în Biserică, ce vor face mirenii? Şi dacă lumina se va 
face întuneric, întunericul ce are să se facă, precum a zis Domnul? Că şi Teologul 
Grigorie a spus despre aceasta în scrierile cu patru stihuri: 


„Către voi cei din Altar mai ales zic acestea: 

Să fiți ca nişte ochi şi nu ca cei plini de întuneric. 
Ca să nu ne arătăm epistaţi ai pildei rele. 

Că dacă lumina este aşa, întunericul cum va fi? 


Ştiu că mulţi dintre creştini socotesc de mare ispravă şi laudă a se duce la 
Ierusalim, ca să se închine cu evlavie şi umilință la Sf. Locuri, adică la primitorul de 
viață Mormânt al Domnului, la Sf. Golgota, la Vitleem şi la celelalte locuri şi 
închinăciuni. Mulţi dintre voi, creştinii, se duc la locuri depărtate şi se ostenesc pe mare 

şi pe uscat spre a se închina sfintelor moaşte, precum: ale Sf. Spiridon, ale Sf. Teodora, 
la Cherchira (Corfu) ale Sf. Paraschiva, Sf. loan de la Suceava şi ale altor sfinţi din alte 
locuri şi ţări. Da, şi această închinăciune, evlavie şi călătorie este bună şi lăudată; dar 
oare nu trebuia să aveţi — dacă nu mai mult — ci măcar această evlavie, fraţilor, şi 
când vă duceți la Biserica lui Hristos, întru care cu închipuire se află aproape toate 
închinăciunile care sunt şi la Ierusalim? Nu se cuvenea, zic, să arătaţi aceeaşi umilinţă, 
bună rânduială şi frică când staţi la înfricoşata şi dumnezeiasca Liturghie, la care se află 
de față nu moaştele cutărui şi cutărui sfânt, ci însuşi Dumnezeiescul Ipostas şi Făcătorul 
de viață şi prea Nestricatul Trup şi Sânge al Domnului nostru lisus Hristos, Sfântul 
Sfinților? 


330. In Biserică se află cu închipuire toate închinăciunile de la Ierusalim 


Voieşti să te încredinţezi, frate, că în Biserică se află cu închipuire toate sfintele 
închinăciuni ale Ierusalimului? Ascultă: Vezi Sf. Disc pe Sf. Proscomidie? Acesta 
înseamnă ieslea în care s-a născut Hristos, după Sf. Gherman. Vezi steaua cea de pe 
disc? Aceasta închipuieşte steaua ce au văzut-o magii la răsărit, care venind a stat unde 
era Pruncul, precum zice Evanghelistul Matei. Vezi Sf. Potir? Acesta înseamnă paharul 
cel ce a primit înlăuntru izvorâtorul de viață Sânge cel curs din dumnezeiasca coastă cea 
împunsă a Domnului, când era spânzurat pe Cruce. 

Vezi cinstitul burete şi sf. copie? Acestea închipuiesc uneltele cele ce au slujit, 
buretele spre adăparea buzelor uscate de sete ale Mântuitorului Cel răstignit, iar sulița, 
spre a împunge îndumnezeita coastă a dulcelui Stăpân. Vezi Sf. Masă? Aceasta 
împreună arată şi Masa cea dumnezeiască pe care a predat Domnul Tainele în foişor în 
seara Joii celei Mari şi făcătorul de viaţă Mormânt în care s-a pus Trupul Domnului; 
preotul şi diaconul, ca un alt Iosif şi Nicodim. Vezi aşternutul de pe masă? El 
închipuieşte giulgiul cu care s-a înfăşurat Trupul cel îndumnezeit al lui lisus şi s-a 
îngropat. Vezi Sf. Aer? Acesta înseamnă piatra ce era deasupra pe mormântul 
Domnului, după Sf. Gherman. Pentru toate acestea şi Sf. Gherman, hotărând Biserica 
zice: Biserica închipuieşte răstignirea, îngroparea şi învierea lui Hristos. De aceea, câtă 
cinste şi evlavie aveţi când vedeţi sfintele închinăciuni ale Ierusalimului şi sfintele 
moaşte, încă pe atâta e cu dreptate să aveţi şi când vedeţi aceste dumnezeieşti şi sfintele 
închinăciuni ce se află în Biserica lui Hristos şi mai cu seamă că aici nu faceţi nici o 
cheltuială, nici suferiți atâtea şi atâtea osteneli şi primejdii pe uscat şi pe mare, ci ajunge 
numai să voiţi a vă duce la biserică şi să staţi cu frică şi cu evlavie şi îndată primiți plata 
evlaviei, ca şi cum v-aţi fi dus cu închinarea la acele Sf. Locuri. 


331. Pentru a se opri neorânduielile din Biserică, 
trebuie să se facă lege şi poruncă 


lar de voiţi, fraților, să tăiați cu înlesnire vorbirile ce se fac în Biserică, 
tulburările şi glasurile cele fără rânduială, şederea cea neaşezată şi celelalte obiceiuri şi 
forme necuviincioase, faceţi pe cea poruncită de Marele Hrisostom ca să o facă creştinii 
vremii celei de atunci, adică, puneţi cu toţii o lege şi o poruncă spre folosul de obşte al 
tuturor, ca voi când vă veţi aduna în Biserică, să staţi în strane cu bună rânduială, iar 
când n-aveţi strane, să aveți mâinile legate înainte precum le ţineţi când staţi înaintea 
unui stăpânitor şi judecător; să aveţi ochii căutând în jos, să cântaţi cu glas blând şi 
smerit; să trimiteţi rugăciunile voastre la Dumnezeu cu inima zdrobită. Iar oricine va 
călca această poruncă şi ar vorbi sau ar face tulburare şi neorânduială în Biserică, să-l 

mustrați toţi ca pe un vrăjmaş ascuns de obşte al mântuirii voastre şi în cele din urmă 
dacă nu se îndreptează, să-l izgoniți şi din Biserica lui Hristos, ca în felul acesta 
ruşinându-se să se poată îndrepta; că aşa zice Sfântul cel Aurit: „Să ne punem nouă lege 
şi să zicem că s-a dat poruncă folositoare pentru toată lumea şi că toţi trebuie să ne 
împărtăşim de acest folos. Pentru aceasta şi glasurile cele fără rânduială să le liniştim, şi 
obiceiul mâinilor să-l îndreptăm, înfățişându-le ca şi cum ar fi legate înaintea lui 
Dumnezeu, şi să nu le întindem cu necuviincioase mişcări... Să zicem unul către altul că 
Dumnezeu nu voieşte să vorbim şi cu El, şi între noi... fiindcă atunci nu slavoslovie, ci 
ocară I se socoteşte acest lucru. Şi dacă cineva ar călca această poruncă, să-i astupăm 
gura ca unuia ce vrăjmăşuieşte pe ascuns mântuirea noastră şi să-l gonim departe, 
scoțându-l afară din curtea Bisericii” (Cuvânt 1 la Ozia). 


332. Cei ce sunt în Biserică se cade să aibă unire între ei. 
Preoții şi poporul nu se cade a se grăbi, 
ca să iasă mai repede din Biserică 


Fac sfârşit părţii a Il-a şi vă mai spun încă două lucruri, fraţilor. Întâi: toți 
creştinii care vă duceți la Biserica lui Hristos, păziţi-vă bine să nu fiți împărțiți şi 
despărțiți între voi, având vrăjmăşie, pomenire de rău şi dihonii, ci să aveţi dragoste şi 
unire totdeauna, toți cu un cuget, într-un duh şi trup, o nădejde având a chemării 
voastre, după Apostolul. Şi să vă îndemne la această dragoste şi unire duhovnicească 
însuşi numele Bisericii în care vă adunaţi; fiindcă Biserică va să zică unire şi adunare. Şi 
precum aceasta vă adună şi vă uneşte pe voi, toți creştinii, trupeşte la un loc şi vă 
hrăneşte cu un cuvânt de obşte al învățăturii, cu Sf. Pâine a Trupului Domnului şi un 
pahar de obşte al Sângelui lui Hristos, tot aşa cere de la voi ea a fi uniţi într-un duh, într- 
un cuget şi scop. Pentru aceasta şi Fericitul Pavel voind să îndemne spre dragoste şi 
unire pe creştinii cei de atunci, obişnuia a numi des numele Bisericii, de aceea uneori 
scria: „Bisericii lui Dumnezeu care este în Corint” (I Cor. 1, 2); iar alteori: „Bisericilor 
Galatiei” (Galateni 1, 2), pe care tâlcuindu-le Grăitorul de Aur, de cea dintâi zicea: „Şi o 
numeşte Biserica lui Dumnezeu (Pavel) arătând că ea trebuie să fie unită... că numele 
Biserică nu este nume de despărțire, ci de unire şi conglăsuire.” Iar la a doua zicea: 
“pentru aceasta a pus numele Bisericii, ruşinându-i cu aceasta pe corinteni şi adunându-i 
şi unindu-i la un loc. Deoarece, cei despărțiți în multe părți nu pot a se mai numi cu 
acest nume, căci numele Bisericii este numele conglăsuirii şi unirii.” 

Deci, afară din Biserica lui Hristos dihoniile, afară vrăjmăşiile, afară ura şi 
pomenirile de rău, iar înlăuntrul Bisericii lui Dumnezeu să fie pace, dragoste şi unire. 
Pentru aceea, iubiților creştini, una din două e de trebuință să faceți: ori să lăsaţi ura şi 
vrăjmăşia cea către fraţii voştri şi atunci să intrați în Biserică, sau având ură şi dihonii, 
să ştiţi că nu mai sunteți vrednici să intrați în Sf. Biserică. Căci, Biserică şi vrăjmăşie, 
Biserică şi ură, Biserică Şi dihonii sunt două lucruri potrivnice care nu e cu putință să se 
unească niciodată. 

Iar al doilea: vă rog atât pe voi, preoții, cât şi poporul creştinilor, să nu vă grăbiţi 
să ieşiţi mai repede din Biserică, Însă voi, sfințiți preoţi, să citiţi şi să cântaţi sfintele 
slujbe în Biserică, utrenia, zic, dumnezeiasca Liturghie şi vecernia, pe îndelete, cu bună 
rânduială şi evlavie; iar tu, popor creştinesc, să asculți cu grijă şi cu luare aminte cele 
citite şi cântate ca să se tipărească în inima voastră şi să le ţineţi minte după aceasta, ca 
din această aducere aminte să vă păziți de a mai păcătui; precum şi Proorocul David, 
fiindcă ascundea cuvintele lui Dumnezeu întru inima sa, se ajutora din aceasta şi nu 
păcătuia, pentru aceea şi zicea: „întru inima mea am ascuns cuvintele Tale, ca să nu 
greşesc Ţie” (Ps. 118). 

333. Câte sunt pricinile nerăbdării în Biserică 


Căci, ce folos, fraților, dacă vă duceţi în toate zilele la Biserica lui Dumnezeu şi 
după aceasta nu primiţi nici un rod din cele zise în Biserică, ci ieşiţi neroditori? Toată 
pricina însă pentru care nu rodiți este: a) pentru că nu sunteți cu luare aminte la cele ce 
auziți în Biserică, ci lăsaţi mintea voastră de umblă la lucrurile cele deşarte şi lumești, 
pentru care numai urechile cele trupeşti ascultă, iar cele gândite ale sufletului sunt 
închise şi nu intră în ele cuvintele lui Dumnezeu, b) Pentru că vă grăbiţi ca să ieşiţi mai 
repede din Biserică şi să vă duceţi unul la târg, altul la casa sa şi altul la altă lumească şi 
trupească trebuință; dar ştiţi şi pricina care vă face să nu luați aminte la dumnezeieştile 
cuvinte şi să vă grăbiţi a ieşi din Biserica lui Dumnezeu? Întâia pricină la aceasta este 
diavolul care, pizmuind mântuirea voastră, vă îndeamnă dinlăuntrul inimii a ieşi cu un 
ceas mai înainte din Biserică. Şi câteodată vă face a vă mâhni cu sufletul şi a zice că 
preotul e întârzietor, iar altădată vă îndeamnă ca să vă duceţi la biserica care ştiţi că 
termină slujba mai înainte de celelalte; şi altădată sileşte pe unii din voi să iasă din 
Biserică mai înainte de sfârşitul slujbei. Şi aceasta o face diavolul, că se teme ca nu 
cumva să se sădească vreun cuvânt al lui Dumnezeu în inima voastră şi înrădăcinându- 
se să facă rod de faptă bună şi folos sufletesc. Iar a doua pricină este, după Hrisostom, 
că pofta şi plăcerea sufletului vostru sunt vătămate din lucrurile cele pământeşti şi din 
reaua viețuire şi de aceea nu iubeşte, nici pofteşte să se îndulcească de cele duhovniceşti 
şi cereşti. Precum şi când sunt stricate pofta şi gustul trupului, nu-i place, nici se 
îndulceşte de vreo mâncare simțită. Pentru aceea şi la voi urmează această mare răutate, 
adică a cheltui tot timpul zilei la vorbe deşarte şi la glume şi râsuri şi lucruri lumeşti şi 
un ceas sau două să nu puteți îngădui în Biserică, ca să ascultați pentru lucruri cereşti şi 
mântuirea sufletului vostru, de care nu toată lumea e vrednică. „Învățătura despre suflet 
cu cât s-ar întinde, pe atât îl face mai puternic pe suflet, pe cât acesta primeşte. Acum 
însă la poveşti şi la cuvinte nefolositoare ne cheltuim toată vremea... lar despre 
dumnezeieştile dogme auzind o dată sau de două ori pe săptămână, ne saturăm şi ne 
îngrețoşăm. Deci, care este pricina? Fiindcă suntem bolnavi sufleteşte, pofta lui cea spre 
acestea şi gustul cu totul fiind stricate. De aceea nu are putere spre pofta hranei celei 
duhovniceşti. Dimpreună cu celelalte şi acesta este un mare semn de boală arătată, aceea 
adică a nu flămânzi, nici a înseta şi de amândouă a avea îngreţoşare” (Omilia 18 la 
Ioan). 


334. Preoţii în Biserică nu se cade a citi în aceiaşi timp, 
unul o carte şi altul alta — Că în locul cântării Chinonicului, 
să se facă citire 


Ştiind, aşadar, fraților, că nerăbdarea şi graba ce aveți de a ieşi din Biserica lui 
Hristos este de la diavolul şi din neplăcerea voastră cea sufletească, siliți-vă pe voi, vă 
rog, ca să biruiți acest război al diavolului şi să îndreptaţi această neplăcere către cele 
dumnezeieşti. Şi sfințiți preoți să citească sfânta slujbă şi viețile Sfinţilor cu îngăduială 
şi să se păzească pentru dragostea lui Dumnezeu de a citi în acelaşi timp, unul Octoihul, 
iar altul Mineiul, iar altul Psaltirea, fiindcă aceasta nu se numeşte slujbă şi rugăciune, ci 
tulburare şi nelinişte şi batjocorire de Dumnezeu. Că de s-ar întâmpla să vină cineva în 
Biserică şi ar asculta, negreşit are să spună că aceştia care citesc, ori sunt beţi, ori 
stricați şi ieşiţi din minte; pentru aceea se împlineşte la ei cea scrisă de Pavel către 
corinteni: “Deci, de s-ar aduna toată Biserica împreună şi toți ar grăi în limbi şi ar intra 

şi din cei neînvăţaţi sau necredincioşi, au n-ar zice că sunteţi nebuni?” (I Cor. 14, 23), ci 
mai mult să se deprindă sfințiți preoți în timpul dumnezeieştii Liturghii, în loc de a cânta 
cu întârziere Chinonicul, să se citească vreun cuvânt folositor de suflet, ca să asculte 
creştinii şi să se folosească; iar după citire să se cânte şi Chinonicul pe scurt, precum în 
multe locuri, mulți dintre arhierei şi preoți obişnuiesc a face aceasta cu mulțumire şi rod 
creştinesc. 

Prin urmare, preoții aşa trebuie să facă, iar voi, frații mei creştini, se cade să vă 
daţi toată silința spre a asculta dumnezeieştile cuvinte; că precum ochiul nu poate vedea 
bine un lucru, de nu va lua aminte bine la acel lucru, ci va căuta încoace şi încolo; aşa şi 
cugetul omului, când nu ia aminte, ci caută şi se răspândeşte încoace şi încolo, nu e cu 
putință să tipărească bine în gând şi să înțeleagă ceea ce aude, precum zice Marele 
Vasile: „Căci precum ochiul des înconjurând încoace şi încolo în tot ceasul şi când la 
cele de-aproape, când în sus, când în jos neîncetat învârtindu-se, e cu neputinţă ca să 
vadă curat; ci se cade a îndrepta privirea la lucrul cel văzut. Aşa şi mintea omului, când 
e trasă de mulțimea grijilor lumeşti, e cu neputinţă să ia aminte curat la adevăr” (Epist. 1 
către Grigorie Teologul). 


335. Câtă deosebire are Biserica de târgul cel de afară — 
Ce înseamnă bucuria pe care o ia cineva în Biserică 


Dacă cu astfel de luare aminte veți asculta, fraţilor, prea cu adevărat veți primi 
mult rod şi folos în sufletul vostru din dumnezeieştile şi sfintele cuvinte şi ca şi cu nişte 
arme şi întăriri duhovniceşti ieşind afară din Biserica lui Dumnezeu, veți putea lupta cu 
cei trei mari vrăjmaşi ai voştri: trupul, lumea şi diavolul. Veţi câştiga bogăţia cerească în 
inimile voastre din Biserică şi dumnezeieştile înţelegeri şi învățături. Ce zic? Dacă cu 
frică şi cu evlavie veţi sta în Biserica lui Hristos şi veţi asculta cu luare aminte cele zise 
şi învăţate întru dânsa, cu adevărat vă veţi îndulci atât de mult şi veți lua atât dar în 
sufletul vostru, încât să nu vă mai îndemne gândul de a mai ieşi din Biserică. 1) Pentru 
că acea bucurie duhovnicească este semn arătat că sunteți în adevăr botezați şi aţi primit 
în sufletele voastre darul Sfântului Duh la Botez, care ascuns fiind în inima voastră, 
atunci când auziți sfintele psalmodii cele cântate în Biserică — dar mai cu seamă la 
sărbători — atunci, zic, acel dar lucrează şi saltă înlăuntru şi vă pricinuieşte acea dulce 
bucurie duhovnicească; precum zice Marele Atanasie; că întrebat fiind el de Antioh, 
cum poate cunoaşte omul dacă este botezat şi de a primit Duh Sfânt când s-a botezat, 
răspunde: „Precum femeia ceea ce a zămislit în pântece, din săltările pruncului ei în 
mitră se încredințează fără îndoială că a primit rod, aşa şi sufletul creştinului celui 
adevărat, nu din graiurile părinţilor lui, ci din lucrările şi săltările inimii lui şi mai ales în 
vremea sărbătorilor şi a Botezului (când se întâmplă acolo) şi a împărtăşirii cu Sf. Trup 
şi Sânge al lui Hristos, cunoaşte din bucuria sufletului său că a primit pe Duhul Sfânt 
din Botez”. Şi 2) căci, ca nişte înţelepţi şi pricepuţi, să puneţi acest semn întru voi înşivă 
şi să ziceți: şi de ce să ne grăbim a ieşi din Biserica lui Hristos şi să ne ducem la târguri 
şi la prăvălii? Aici ascultăm cuvinte dumnezeieşti şi cântări duhovniceşti şi melodii 
îngereşti şi cereşti, care fac inima veselă şi umilită; iar acolo ce altceva vom auzi, fără 
numai osândiri, grăiri de rău, cuvinte ruşinoase, jocuri, cântări curveşti, basme şi 
cuvinte deşarte? Aici învăţăm lucruri cereşti, pe care le vom dobândi după moarte, iar 
acolo ce vom afla, fără numai lucrurile lumii acesteia, care sunt stricăcioase şi trecătoare 
şi mâine - poimâine avem să le lăsăm? Aici, în Biserica lui Dumnezeu, vedem atâtea 
frumuseți, atâta înfăţişare, atâta bună întocmire şi asemănare îngerească şi cerească, a 
arhiereilor şi preoților, a cântăreților şi clericilor şi a tuturor fraților noştri creştini, de 
care se veseleşte mintea, se bucură sufletul, se umileşte inima, se nasc lacrimile, se 

pricinuieşte frățeasca dragoste şi Dumnezeu cel în Treime se slăveşte şi propovăduieşte; 
iar acolo în târguri, la prăvălii şi cârciumi, ce alta vom vedea, fără numai neorânduieli, 
netrebnicii, îngânători, bețivi, luptători unii cu alţii, dansuri, înşelătorii, şarlatanii, jocuri 
de cărți şi alte asemenea neorânduieli? Din care se pierde evlavia, piere frica lui 
Dumnezeu, se răceşte dragostea cea către Dumnezeu şi către aproapele, se aprinde pofta 
trupului, se întărâtă mânia, se tulbură inima şi toate patimile se deşteaptă. În scurt, aici, 
în Biserica lui Dumnezeu aflându-ne, socotim că suntem în cer, pentru că vedem întru 
dânsa ca un Soare prea strălucit şi în chip de aur frumosul şi trupescul chip al Stăpânului 
nostru lisus Hristos, într-aceasta vedem ca o Lună argintie prea frumoasa şi prea 
împodobita icoană a Stăpânei noastre de Dumnezeu Născătoare, întru dânsa vedem ca 
nişte stele strălucitoare ca lumina sfintelor icoane ale tuturor Sfinţilor, unele închipuite 
pe scânduri, altele pe ziduri şi altele pe sfintele vase. Întru ea vedem încă atâtea sfinte 
veşminte, atâtea vase de aur şi de argint, atâtea cinstite odoare scumpe şi prea alese! 

Şi deci, pentru ce să ne grăbim a ieşi din acest cer? De ce să ne lipsim atât de 
repede de acest fel de frumuseți şi de aceste priviri vrednice de cinste şi cereşti? Sau 
pentru ce să cinstim mai mult pământul decât cerul, târgul decât Biserica, întunericul 
decât lumina şi cele pământeşti decât cele cereşti? Sau unde într-alt loc vom putea găsi 
astfel de privelişte făcătoare de bucurie, acest fel de îndulcire, acest fel de frumuseţe? 
Mergi înapoia mea, satano şi răule gând, nu vrem să te ascultăm şi să ieşim înainte de 
sfârşit afară din Biserica lui Hristos, căci de vom ieşi înainte de otpust, ne vom judeca 
de Stăpânul Hristos ca robii cei fugiți de la stăpânul lor. Toată vremea zilei o cheltuim 
la cele trupeşti şi deşarte şi deci, pentru ce să nu cheltuim două ceasuri la cele 
duhovniceşti şi veşnice? Că aşa zice Gură de Aur: „Ai intrat în Biserică, omule? Te-ai 
învrednicit de împreună vorbirea cu Hristos? Până ce nu se va face sfârşitul, să nu ieşi, 
că dacă mai înainte de sfârşit vei ieşi, ca un fugar vei da răspuns. Toată ziua o 
cheltuieşti la cele trupeşti, şi două ceasuri nu poţi a te îndeletnici la cele duhovniceşti?” 
(În Eclog.). 


PARTEA a III-a 
Ce se cade a face creştinii după ce vor ieşi din Biserică. 


336. Creştinii se cade a spune şi la ceilalți ce-au auzit în Biserică 


Precum cei ce intră în vreo grădină frumoasă şi adună din florile cele bine 
mirositoare care se află acolo şi fac un buchet, pe care luându-l cu ei, ies afară din 
grădină şi ţinându-l în mână îl miros, aşa şi voi, creştinii, cei ce vă învredniciţi de 
intrarea în Biserica lui Hristos, care este cu adevărat grădină înțelegătoare Şi frumos 
împodobită — precum am zis în partea I, se cade a nu ieşi deşerți, ci să aveţi în gândul 
şi inima voastră cuvintele cele dumnezeieşti pe care le-aţi auzit în Biserică şi să le 
mirosiți toată ziua aceea, până ce vă veţi duce iarăşi la Biserică, adică să le gândiţi şi să 
le cugetați, întâi, ca să le tipăriți mai bine şi să le sădiți adânc în sufletul vostru cu 
cugetarea şi cu gândirea, iar al doilea, ca să nu se afle mintea voastră deşartă şi să 
cugete alte înţelegeri rele şi să nu ia dracul loc să vă supere cu gânduri viclene. Nu 
numai voi se cade a cugeta acele cuvinte dumnezeieşti pe care le-aţi auzit în Biserică, 
dar să le spuneți şi la ceilalți ce-i veţi întâlni, zicându-le: Nu ştii, frate! Aceasta şi aceea 
am auzit astăzi în Biserică; această istorie şi acea viaţă a cutărui sfânt am auzit astăzi în 
Biserica lui Dumnezeu şi ascultă şi tu ca să ştii. Fiindcă, precum cei ce ies din grădină 
sau din vreun magazin în care se vând miruri şi parfumuri şi țin cu ei flori mirositoare şi 
mirodenii, nu numai ei le miroase, ci şi alții care merg aproape de ei; aşa şi voi, 

creştinii, când ieşiţi din Biserică, sunteți datori a da şi la ceilalți fraţi ai voştri acele 
cuvinte folositoare de suflet ce ați auzit şi v-aţi învăţat şi cu acestea să-i îmbălsămaţi şi 
pe dânşii. 


337. Creştinii şi cu lucrul, şi prin chipurile trupului se cade a arăta că au 
ieşit din Biserică 


Şi nu numai cu cuvântul se cade a arăta celorlalți că ați ieşit din Biserică, ci mult 
mai mult cu lucrurile şi cu semnele cele din afară ale trupului. Adică, câți ieşiţi din 
Biserică, e cuviincios să vă arătaţi ca şi cum aţi ieşi din sfântul altar, ca şi cum v-aţi fi 
pogorât din ceruri, ca şi cum aţi fi dănțuit cu Serafimii, ca şi cum v-aţi fi numărat în 
ceata îngerilor, ca şi cum aţi fi vorbit cu Dumnezeu şi ca şi cum aţi fi văzut înfricoşate şi 
negrăite Taine. Prin urmare, se cade a vă face mai cinstiți, mai evlavioşi, mai smeriţi şi 
la chip, şi la vedere, şi la glas, şi la umblare, şi la cuvinte, şi la toate simţirile voastre. Şi 
atât să lumineze la cele din afară ale trupului folosul cel sufletesc pe care l-aţi luat din 
Biserică, încât văzându-vă cei ce nu s-au dus la Biserică aşa înfrumuseţaţi şi încuviințați 
şi schimbaţi cu dumnezeiască schimbare, nu numai că vă vor lăuda fiindcă v-aţi 
învrednicit a vă îndulci de aceste bunătăţi cereşti din Biserica lui Dumnezeu, dar şi ei se 
vor îndemna de a vă urma ca să se ducă şi ei să primească acel folos şi acele bunătăţi. 
Aşa vă porunceşte Grăitorul de Aur: „Şi dacă nimic n-ai zis ieşind din această adunare, 
prin chip şi căutătură şi prin glas şi umblare şi prin cealaltă toată aşezare din afară, arată 
la cei ce n-au venit câştigul cel de aici, pe care luându-l te-ai dus şi e de ajuns acesta 
spre îndemnare şi sfătuire. Căci aşa se cade a ieşi noi de aici, ca şi cum din sfintele cele 
neintrate şi ca şi cum ne-am fi pogorât din ceruri, cu bună rânduială, cu măsurată 
înțelepciune toate făcându-le şi zicându-le. Şi femeia văzând pe bărbatul ei de la 
adunarea bisericească întorcându-se, şi tatăl pe fiu, şi fiul pe tatăl, şi robul pe stăpân, şi 
prietenul pe prieten, şi vrăjmaşul pe vrăjmaş, să ia toţi simţire de folosul cel făcut aici la 
noi. Vor lua însă folos dacă văzându-vă că v-aţi făcut mai blânzi, mai înţelepţi şi mai 
evlavioşi... Încredinţează pe cei ce n-au venit că cu Serafimii ai prăznuit, că în 
petrecerea cerească şi în ceata îngerilor te-ai scris, că cu Stăpânul ai vorbit, că cu 
Hristos te-ai unit. Dacă aşa pe noi înşine ne vom aşeza, nicicum nu vom avea trebuință 
să îndreptăm cuvântul către cei ce au lipsit când vom ieşi, ci din folosul nostru vor simți 
paguba lor şi vor alerga şi ei degrabă ca să se îndulcească de acestea” (Cuvânt la: Dacă 
flămânzeşte vrăjmaşul tău, dă-i să mănânce). 

Mai mult însă şi mai deosebit în zilele când voiţi a vă împărtăşi cu 
dumnezeieştile Taine, atunci, frații mei, se cade a avea mai multă evlavie, mai mare 
frică şi mai călduroasă umilință în inima voastră, atât când vă aflați în Biserică, cât şi 
după ce veţi ieşi afară. Şi se cade a avea mai multă evlavie când voiţi a vă împărtăşi în 
Biserică cu Preacuratele Taine, deoarece, dacă Moise când i s-a arătat Dumnezeu în rug, 
atâta evlavie a arătat şi frică şi sfială, încât n-a îndrăznit nici să caute cu ochii săi la ce 
ardea, ci şi-a întors faţa precum este scris: „Şi şi-a întors Moise fața sa, pentru că se 
temea să caute deschis înaintea lui Dumnezeu” (Ieşirea 3. 6), cu atât mai mult, creştinii 
se cade a avea evlavie şi a se teme când nu numai vor vedea, ci să şi mănânce şi să bea 
făcătorul de viață Trup cu care s-a unit Dumnezeirea şi însuşi Sângele lui Dumnezeu? 
Ce zic? Dacă Heruvimii şi Serafimii şi toate cetele îngerilor se cucernicesc şi se sfiesc şi 
nici îndrăznesc să caute la înfricoşatele Taine, precum este scris: „„...spre care doresc 
îngerii să privească” (I Petru 1, 12), ci îşi acoperă feţele cu aripile lor ca să nu vadă, cât 
de mare evlavie se cade a avea creştinii cei necuraţi când au să se împărtăşească cu 
Preacuratele Taine, cei muritori cu Cel fără de moarte, cei materialnici şi de pământ, cu 
Cele de foc şi cereşti? Şi iarăşi, după ce veţi ieşi din Biserică, voi care v-aţi învrednicit a 

vă împărtăşi, atunci se cade a arăta din afară mai multă evlavie decât cei ce nu s-au 
împărtăşit. Şi ca să zic cu dumnezeiescul Hrisostom, voi care v-aţi învrednicit de 
împărtăşire, se cade a pleca de la Sf. Masă şi a ieşi din Biserică ca nişte lei scoțând foc, 
atât încât să vă vadă îmbrăcaţi nu cu haine şi podoabe împărăteşti, ci cu însuşi 
împăratul, şi dracii să fugă de voi ca de foc, iar îngerii să se apropie. „Deci ca nişte lei 
foc scoțând din gura lor, aşa să ne depărtăm de la Masa cea sfântă, înfricoşaţi făcându- 
ne diavolului şi capul nostru cunoscându-L şi dragostea cea arătată către noi... Acest 
Sânge, când cu vrednicie ne împărtăşim, izgoneşte pe draci şi-i face să stea departe, 
cheamă însă către noi pe îngeri şi pe Stăpânul îngerilor. Că unde ar vedea Sângele cel 
stăpânesc, fug dracii, iar îngerii aleargă dimpreună... Cei ce se împărtăşesc din acest 
Sânge împreună cu îngerii şi cu Arhanghelii şi cu toate puterile cele de sus stau 
îmbrăcaţi cu îmbrăcăminte împărătească şi toate avându-le duhovniceşti. Dar n-am zis 
ceva încă şi mai minunat, că chiar cu însuşi împăratul sunt îmbrăcaţi cei ce cu vrednicie 
se împărtăşesc” (Omilia 43 la cea de la loan). 

Pentru aceea din această evlavie a voastră, ce urmează? Văzându-vă aceia care 
pentru păcatul ce au făcut nu s-au învrednicit să se împărtăşească, să se ocărască pe sine 
căindu-se şi zicând: O! fericiți sunt aceşti fraţi creştini ai noştri, care s-au împărtăşit cu 
dumnezeieştile şi făcătoarele de viaţă Taine ale Domnului şi s-au învrednicit a primi pe 
împăratul Slavei şi acel Dar şi sfinţenie întru inimile lor, pentru că s-au păzit curaţi şi n- 
au căzut în vreun păcat care opreşte pe om de la dumnezeiasca împărtăşire. O! ticăloşii 
şi de trei ori ticăloşii de noi, care pentru păcatele ce am lucrat, ne-am oprit de la 
dumnezeieştile Taine şi ne-am lipsit de acest ceresc şi neprețuit Dar! O! de jalnica 
noastră ticăloşie! O! nesuferita pagubă ce am pătimit! Acestea vor zice ei pocăindu-se, 
iar acestei pocăinţe a lor voi sunteți pricinuitori şi, prin urmare, veţi lua plată şi pentru 
aceasta de la Dumnezeu. 


338. Câtă evlavie se cade a avea creştinii când se împărtăşesc 


Vânătorii şi prinzătorii de păsări, voind să prindă mulți porumbei, au obicei de 
îmblânzesc puțini dintre ei, după aceasta ungându-i cu mirosuri, le dă drumul să zboare 
şi să se ducă în pădure. lar porumbeii cei sălbatici, simțind mirosul, se adună aproape de 
ei şi în felul acesta, vânătorii prind mulți porumbei. Aşa fac şi sfințiţii arhierei şi preoții 
şi învățătorii, căci şi ei ungându-vă pe voi, creştinii, cei ce vă duceţi la Biserică, cu 
bunul miros al dumnezeieştii învățături şi al creştineştilor fapte bune, în urmă vă dau 
drumul din Biserică, iar voi ieşind afară şi învățând pe ceilalți creştini ce n-au fost la 
Biserică cele ce aţi învăţat, pentru aceasta îi îndemnați şi pe ei a se duce la Biserică ca 
să primească acelaşi folos. Că, cu adevărat e mare ruşine dobitoacele cele 
necuvântătoare şi zburătoare să se facă pricină a prinde şi îmblânzi vietăţile cele 
asemenea lor, iar voi fiind oameni cuvântători şi creştini împodobiţi cu dumnezeiască 
înțelepciune, să nu vă faceți pricină de a aduna la Biserică pe fraţii voştri creştini, cei de 
o fire şi credință? „Nu vedeți porumbii (sunt cuvintele lui Hrisostom) cei unşi cu miruri, 
cum ieşind vânează pe alții? Aceasta să facem şi noi. Căci, ce îndreptare vom avea când 
dobitoacele cele necuvântătoare să poată vâna pe cele asemenea lor, iar noi, cei cinstiți 
cu cuvânt şi cu atâta înţelepciune, nu ne îngrijim de acest fel de vânare?” (Cuvânt la 
Apostol: de flămânzeşte vrăjmaşul, hrăneşte-l). 

339. În ce fel se fac Biserici casele creştinilor 


Iar după ce veți ieşi din Biserică, fraților, şi vă veţi duce la casele voastre, primul 
vostru cuvânt şi vorbă să fie aceasta: să povestiți femeii, copiilor şi slugilor voastre cele 
ce ați auzit şi învăţat în Biserică, iar mai cu seamă în timpul mesei, luaţi aminte să nu 
grăiți alte cuvinte ruşinoase ori cântece curveşti sau să aduceţi organe şi jocuri, ci să 
grăiți şi să povestiți acea curată vorbire şi bună întocmire ce aţi văzut în Biserică, 
cântările cele duhovniceşti şi psalmodiile ce aţi auzit şi cuvintele şi noimele pe care le- 
ați învăţat şi printre mâncare şi băutură, cântaţi şi vreo cântare din cele ce ați auzit. Căci, 
în felul acesta se sfinţesc buzele şi gura voastră, cu chipul acesta şi mâncările şi 
băuturile voastre se fac spre slava lui Dumnezeu; în chipul acesta, locuinţele şi casele 
voastre se fac biserici lui Dumnezeu şi locaşuri ale lui Hristos, vistierii ale dragostei, ale 
păcii şi ale tuturor bunătăţilor celor din lume şi mai presus de lume. 

Deci, precum cei ce cântă cântece curveşti şi aduc în casele lor organe şi dansuri 
fac casele lor teatru şi adună pe draci, aşa dimpotrivă, cei ce cântă psalmi şi cântări 
duhovniceşti şi spun dumnezeieşti istorisiri la masa lor fac casele lor biserici; aşa 
hotărăşte propovăduitorul pocăinţei Hrisostom, cel al doilea Ioan Botezătorul, zicând: 
„Căci, precum cei ce bagă la masa lor măscărici, jucători şi femei curve, pe demoni şi 
pe însuşi diavolul cheamă acolo... Aşa şi cel ce cheamă pe David cu chitara (adică să 
citească Psaltirea lui) prin aceasta pe Hristos cheamă. Şi deci, unde este Hristos, acolo 
nici un drac nu va îndrăzni să intre vreodată, ba nici să privească de afară. Acolo deci, 
pace şi toate bunătăţile ca dintr-un izvor vor curge. Aceia fac casele lor teatru, tu fă casa 
ta biserică, că acolo unde este psalmul şi rugăciunea şi dansul proorocilor şi mintea 
celor ce cântă cu dor şi iubire de Dumnezeu, nu va greşi cineva de va numi această 
adunare Biserică” (Tâlcuire la Psalm 41). 

Pentru aceasta şi Ap. Pavel numeşte biserică casa lui Achila şi Prischila, femeia 
lui, scriind către romani şi zicând: „Spuneţi închinăciune Prischilei şi lui Achila şi 
bisericii celei din casa lor” (Rom. 16, 3), asemenea şi casei lui Filimon şi femeii lui, 
Apfia, biserică chemând-o scrie: „Pavel lui Filimon şi Apfiei celei iubite şi bisericii 
celei din casa ta” (la cea către Filimon). Şi de ce numeşte casele mirenilor şi ale 
oamenilor căsătoriți biserici? Fiindcă în casele acelora erau înrădăcinate: frica lui 
Dumnezeu, primirea străinilor, milostenia, dragostea, pacea şi celelalte bunătăți. Fiindcă 
oamenii aceia aveau multă evlavie şi când lucrau la meşteşugul lor, şi când şedeau la 
masă şi totdeauna cugetau dumnezeieşti cuvinte în mintea lor şi fapta cea bună lumina; 
şi nici meşteşugul nu-i împiedica de la dragostea lui Dumnezeu, nici nunta şi însoţirea, 
nici lumea. Pentru aceasta şi dumnezeiescul Hrisostom, tâlcuind graiul cel mai de sus al 
lui Pavel, zice: „Căci atâta erau de sporiți în fapta bună, încât şi casa au prefăcut-o în 
biserică, deoarece pe toți ai casei i-au făcut creştini şi la toți străinii au deschis-o să 
intre. Că simplu şi cum s-ar întâmpla nu s-a obişnuit a se numi casele biserici, de nu era 
multă evlavie şi frica lui Dumnezeu înrădăcinată întru dânşii... Că este cu putinţă a fi 
cineva şi căsătorit, şi să se facă minunat şi slăvit. Şi iată că şi aceştia (Achila şi 
Prischila) însoțiți fiind, foarte mult au strălucit... şi nici meşteşugul (fiind făcători de 
corturi), nici nunta nu i-au vătămat” (Omilia 30 la cea către romani). 

340. Ce deosebire are Biserica de Corabia lui Noe 


Gândiţi-vă, fraților, şi la deosebirea ce are Biserica lui Hristos de vechea Corabie 
a lui Noe. Corabia aceea primea dobitoace şi iarăşi dobitoace scotea afară, adică corbul 
care a intrat în corabie, iarăşi corb a ieşit afară; lupul, lup a intrat şi lup a ieşit; calul, cal 
a intrat şi cal a ieşit, şi pe rând toate celelalte. Dar Biserica lui Hristos, dacă va primi 
corb sau om înnegrit şi necurat de păcate, îi schimbă mintea şi-l scoate afară albit şi 
porumbiţă curată. De va primi lup, adică pe cineva sălbatic şi răpitor sau lacom şi 
nedrept, îl schimbă cu învăţătura ei şi mai ales cu Sf. Mărturisire şi împărtăşirea 
dumnezeieştilor Taine şi-l face oaie blândă, milostiv şi făcător de bine oamenilor, iar de 
va primi vulpe, adică om şarlatan şi viclean, îl face miel blând şi fără răutate, precum 
zice Hrisostom: „A primit Corabia dobitoace necuvântătoare şi necuvântătoare a scos; a 
primit şi Biserica oameni fără socoteală şi nu numai că i-a mântuit, dar i-a şi prefăcut. 
Corabia a primit corb şi corb a trimis; primeşte şi Biserica corb, dar trimite porumb; 
primeşte lup şi-l scoate oaie. Căci, de va intra aici om răpitor şi lacom, auzind 
dumnezeieştile cuvinte ale învăţăturii, îşi schimbă năravul şi în loc de lup, se face oaie; 
că lupul şi pe cele străine răpește, iar oaia şi lâna sa o lasă” (Cuvânt la cutremur şi la 
bogat şi la Lazăr). Acestea le zice şi în cuvântul ce-l face către Sfinţitul Mucenic Foca. 

De aceea, luați aminte voi, creştinilor, cei ce v-aţi făcut oi din lupi înlăuntrul 
Bisericii, nu cumva să vă faceţi iarăşi lupi când ieşiţi din Biserică. Voi, care v-aţi făcut 
porumbiţe, să nu vă faceţi iarăşi corbi. Cei ce v-aţi făcut în Biserică curaţi din necurați 
prin Mărturisire şi împărtăşire, din mândri, smeriţi, din sălbatici, domestici, din răpitori, 
milostivi şi simplu a zice, din răi, buni. Pentru aceea, păziți-vă, fraţilor, şi luați aminte 
bine, nu cumva ieşind afară din Biserică să vă întoarceți iarăşi la cele dintâi răutăți ale 
voastre, precum porcul la noroiul cel dintâi şi câinele la vărsătura lui, ci păziţi ca lumina 
ochiului curăţenia ce ați căpătat-o întreagă din Biserică, zicând cântarea miresei: Noi 
ne-am dezbrăcat de haina păcatului cu învățătura Bisericii lui Hristos, cu Mărturisirea şi 
cu împărtăşirea dumnezeieştilor Taine şi cum vom putea iarăşi a ne mai îmbrăca într- 
însa? Noi am spălat şi am curățit picioarele şi lucrurile noastre cele viclene şi mişcările 
prin dumnezeieştile cântări şi sfintele psalmodii, cele ce se cântă în Biserică şi cum 
putem să le mai întinăm iarăşi? „Dezbrăcatu-m-am de haina mea, cum mă voi îmbrăca 
cu ea? Spălat-am picioarele mele, cum le voi întina?” (Cântarea cântărilor 5, 4). 


341. În ce chip pot păzi creştinii afară din Biserică, 
curăţenia ce au primit-o în Biserică 


Dar, în ce chip puteţi păzi neîntinată curăţenia cea căpătată în Biserică, când 
ieşiţi afară din biserică? Eu vă voi spune: Dacă veţi avea totdeauna în pomenirea voastră 
cele ce ați auzit şi ați învăţat în Biserică, dacă vă veți aduce aminte de cele ce ați văzut 
în Biserică şi dacă vă veţi ruga şi cânta cu inima voastră duhovniceştile cântări ale 
Bisericii, în casă, în târg, în prăvălii, în fabrici şi oriunde lucraţi şi când umblaţi, şi 
înlăuntru, şi afară, şi pretutindenea; pentru că nu e greu a face aceasta, numai de veţi voi 
şi veți pune silință şi nici vreun loc sau vreme poate să vă împiedice de a vă ruga şi cu 
mintea tăcând şi cu inima şi în tot locul şi în orice vreme este cu putință a face aceasta 
fiecare dintre voi; măcar meşter de ar fi, măcar soldat, măcar judecător, măcar negustor, 
măcar orice altă îndeletnicire de va avea, precum zice Grăitorul de Aur: „Nu e trebuință 
de loc, nici de vreme, ci în tot locul şi în toată vremea e cu putinţă a te ruga cu mintea, 
că măcar în târg de mergi, măcar în cale, măcar cu prieteni de şezi împreună, e cu 

putinţă a deştepta sufletul şi tăcând a striga, că aşa şi Moise a strigat şi Dumnezeu l-a 
ascultat” (Ieşirea 14, 15). „Măcar meşter de vei fi şi în casa de lucru de şezi şi lucrezi, 
poţi cânta; măcar soldat de eşti, în judecătorie stăruind, poţi a face aceasta” (Tâlcuire la 
Ps. 41). 

Mai mult însă şi mai îndeosebi, cu aceasta veţi putea păzi întreagă curăţenia şi 
evlavia ce ați luat-o din Biserică, dacă des veți alerga şi vă veți duce la Biserică, 
împrospătând cu noi învățături silința voastră la cele bune, luminându-vă mintea cu 
lumina dumnezeieştii cunoştinţe şi încălzind voinţa şi inima voastră cu dragostea 
lucrării poruncilor lui Dumnezeu. Că, precum haina când se spală des, nu se murdăreşte 
şi precum răsadul când se udă des, nu se usucă, ci se păstrează fraged şi rodeşte; aşa şi 
creştinul cu cât mai des se duce la Biserica lui Hristos şi se spală şi se adapă din izvorul 
dumnezeieştilor învățături, se păzeşte curat şi nici nu se întina, nici nu se usucă rodul 
faptelor lui celor bune şi evlavia, ci mai mult se înmulţeşte din zi în zi şi face roduri 
nemuritoare şi vrednice de vistieria împărăției cerurilor şi se face vrednic şi de fericirea 
dumnezeiescului David ce zice: „Fericit bărbatul care în legea Domnului va cugeta ziua 
şi noaptea şi va fi ca un pom răsădit lângă izvoarele apelor, care rodul său va da în 
vremea sa, şi frunza lui nu va cădea, şi toate oricâte va face vor spori” (Ps. 1, 1). 


Incheiere 


Deci, nu vă asemănaţi şi voi, fraților, corbului trimis de Noe din corabie să vadă 
dacă a încetat apa potopului, iar acela nu s-a mai întors înapoi, ci a stat pe stârvuri şi 
mânca; nu. Ci, asemănaţi-vă şi urmaţi porumbiţei pe care a trimis-o şi iarăşi s-a întors 
înapoi în corabie negăsind nicăieri odihnă picioarelor ei, pentru că apă prea multă era 
încă pe pământ; precum zice Sf. Scriptură: „ŞI a trimis Noe porumbul după dânsul să 
vadă dacă a scăzut apa de pe pământ. Şi neaflând porumbul odihnă picioarelor sale, s-a 
întors la el în corabie, că era apă peste toată fața pământului” (Facerea 8, 8). Fiindcă cu 
adevărat, astăzi toată lumea este plină de apa potopului, a păcatului şi a patimilor şi în 
alt loc nicăieri nu află odihnă ticălosul suflet al creştinului, fără numai în Biserică, care 
este casă de scăpare şi de mântuire, pentru care zicea David: „Fii mie Dumnezeu 
scutitor şi spre casă de scăpare, ca să mă mântuieşti” (Ps. 30, 2); şi pe care o închipuiau 
cele trei cetăți hotărâte de Dumnezeu, la care alergau israelitenii cei ucişi cu sila şi-şi 
scăpau viaţa lor. „Trei cetăţi să-ți alegi ție în mijlocul pământului tău... ca să scape acolo 
tot ucigaşul” (4 doua Lege 19, 2). Pentru aceasta cum am zis mai înainte, de asemenea 
şi Hrisostom, cetate şi întărire asupra diavolului numeşte Biserica zicând: „Cetate 
zideşte contra diavolului, că aceasta este Biserica” (Omilia 18 la Fapte). 

Dacă aşa veți face, frații mei creştini, şi veţi alerga des la Corabia cea 
înțelegătoare, la cetatea cea de scăpare şi la zidurile ei, la Sf. Biserici, zic, ale lui 
Hristos, nu numai în viața aceasta veţi scăpa de potopul patimilor păcatului şi veți 
rămâne mai pe sus de războiul şi de năvălirile diavolului, cel ce totdeauna se luptă cu 
voi, Ci şi în viața cea viitoare vă veți învrednici împărăției cerurilor şi prin ostăşirea 
Bisericii cea de acum, veţi câştiga Biserica cea de sus triumfătoare a celor întâi născuţi, 
celor scrişi în ceruri; de care scriind Ap. Pavel zicea: „V-aţi apropiat de cetatea 
Dumnezeului Celui viu, Ierusalimul cel ceresc şi de zbor de milioane de îngeri şi de 
adunarea celor întâi născuţi, care sunt scrişi în ceruri” (Evr. 12, 22). Pentru că cei ce 
sunt sădiți în Biserică vor înflori în cereştile curți ale Domnului, după Marele Vasile ce 
zice: „Cu putință este a înțelege tot curte, suirea şi petrecerea cea cerească, pentru 
aceasta cei sădiți aici în casa Domnului Celui viu, acolo în curțile Dumnezeului nostru 
vor înflori” (Tâlcuire la Ps. 28), în Hristos lisus care este capul Bisericii celui de sus 
triumfătoare şi celei de jos luptătoare, Căruia slava şi puterea, împreună Tatălui şi 
Sfântului Duh în veci. Amin. 

CUVÂNT XIII 


Care cuprinde: 1) că toți creştinii au datoria să păzească toate poruncile lui 
Hristos; 2) ce fel de bunătăţi iau cei ce păzesc poruncile; şi 3) creştinii câți 
calcă poruncile lui Hristos iau pagube şi nenorociri mari 


PRECUVÂNTARE 


Precum ostaşii, dregătorii şi slujitorii împăratului pământesc nu sunt atât de 
lăudaţi fiindcă sunt îmbrăcaţi cu brâu şi cu manta şi alte decoraţii împărăteşti, nici că se 
numesc oameni împărăteşti, precât sunt lăudaţi când păzesc neschimbate toate poruncile 
împăratului. Într-acest fel şi creştinii, ostașii, singliticii şi slujitorii cerescului împărat 
Hristos, nu se cade să se laude numai că cred în Hristos şi s-au botezat în moartea lui, 
nici că s-au învrednicit să se numească cu numele lui Hristos, creştini; ci mai mult se 
cade să se laude dacă păzesc neschimbate toate poruncile cerescului lor împărat Hristos. 
Pentru că, ce folos este să creadă creştinii în Hristos, iar pe urmă să nu păzească 
poruncile lui Hristos? Căci, zice dumnezeiescul Hrisostom: „Nici un folos va fi nouă din 
credință, viaţa fiindu-ne stricată” (Omilia la loan). Ce folos să se laude că iubesc pe 
Hristos şi apoi să calce poruncile Lui? Ce câştig să se numească numai cu cuvântul 
creştini şi după aceasta cu lucrul să aibă viaţa contra creştinismului? „Căci nici un folos 
nu ne este nouă să ne numim creştini, de nu vor urma şi lucrurile”, zice dumnezeiescul 
Chiril al Ierusalimului. Numai numirile goale nu folosesc, de nu vor fi următoare 
lucrurile, iar când sunt lucrurile, ele întăresc şi numele. Sfânta Scriptură, atât cea Veche, 
cât şi cea Nouă, din lucrurile şi chipurile oamenilor, obişnuieşte de a pune şi numele. 
Aşa, Avram s-a numit Avraam, pentru că avea să se facă părinte neamurilor. Aşa, Isaac 
s-a numit râs, pentru bucuria ce a pricinuit-o părinților lui când s-a născut. Aşa Iacob şi 
fiii lui Iacob, din lucruri şi chipuri au luat numirile ce le aveau. Aşa şi Domnul, Petru a 
numit pe Petru, pentru întărirea credinţei. Aşa pe Iacob şi pe loan i-a numit Voanerghes 
sau fiii tunetului, pentru că au tunat în lume propovăduirea Evangheliei şi multa 
Teologie a Sf. Treimi. 

Astfel şi creştinii nu se cade a avea mincinos acest nume mare şi de mult preţ, ci 
să-l adevereze pe el cu lucruri creştineşti, deoarece nici un lucru nu ia ființă din numele 
ce-l are, ci firea lucrului, oricare ar fi, acesta este care se arată prin nume, precum zice 
dumnezeiescul Grigorie de Nyssa: „Fiindcă cel mai mare şi dumnezeiesc şi mai întâi 
decât toate numirile s-a dat nouă de bunul nostru Stăpân, ca adică, cei ce s-au cinstit cu 
numele lui Hristos să se numească creştini, e trebuinţă ca toate numirile cele tâlcuitoare 
şi arătătoare ale acestui cuvânt să se arate întru noi, ca să nu ne fie numirea noastră 
mincinoasă, ci din petrecerea cea bună să fie încredinţat; că nu din a se numi ceva se 
face ceea ce este (adică, nu din numire se face cineva bun sau rău)“ ci orice s-ar afla în 
firea omului (bună sau rea) prin potrivită semuire se cunoaşte numele” (Cuvânt către 
Olimpie Monahul, cum trebuie să fie creştinul, tom. 3). Pentru aceea, de vor voi creştinii 
să aibă numirea potrivită cu lucrul, se cade a se face următori vieții şi petrecerii lui lisus 
Hristos al Cărui nume îl au. Şi cum pot a se face următori lui Hristos? Dacă vor păzi 


s Spre exemplu: Sf. Coprie (gunoi) nu s-a făcut aşa, fiindcă era numele lui astfel; şi eresiarhul Evtihie 
(norocos) nu s-a folosit nimic din numele său, ci s-a făcut nenorocit din eres şi din răutatea lui. (nota 
trad.) 

toate poruncile Lui şi prin păzirea lor să fie gata, de va fi trebuinţă, să rabde şi moarte, 
precum şi Hristos a păzit până la moarte şi moarte pe cruce, toate poruncile cerescului 
Său Părinte ca un om; că aşa a arătat Hristos că iubeşte pe Tatăl şi este Fiul al Lui 
adevărat. În felul acesta pot şi creştinii a arăta că sunt adevăraţi ucenici ai lui Hristos şi- 
L iubesc pe El în adevăr: „De veţi păzi, zice, poruncile Mele, veți rămâne întru 
dragostea Mea, precum Eu poruncile Tatălui Meu am păzit şi rămân întru dragostea 
Lui” (loan 5, 10). 

Pentru aceasta şi eu am hotărât să arăt în cuvântul de față: 1) cum că toți creştinii 
sunt datori să păzească toate poruncile lui Hristos; 2) ce fel de bunătăți iau cei ce păzesc 
poruncile; şi 3) că toți creştinii care calcă poruncile lui Hristos li se întâmplă pagube şi 
nenorociri mari. 


PARTEA I 


342. Că toţi creştinii sunt datori a păzi toate poruncile lui Hristos 


Întâi: deci au datoria să păzească şi să lucreze toţi creştinii toate poruncile lui 
Hristos; toţi creştinii, adică clericii şi mirenii, bărbaţii şi femeile, tinerii şi bătrânii, 
călugării şi cei căsătoriți, mari şi mici, săraci şi bogaţi, țărani şi boieri, împărații şi 
patriarhii şi toţi de obşte, toţi şi tot omul de orice clasă şi treaptă, fără deosebire unul de 
altul. Pentru că Domnul a zis Sf. Săi Apostoli că oricâte învățături vă zic şi câte porunci 
vă dau vouă, la toţi creştinii de obşte le dau şi-i învăţ: „Iar cele ce zic vouă, tuturor zic” 
(Marcu 13, 37). Sunt datori însă, toate poruncile“ să le lucreze creştinii, adică atât cele 
zece pe care le cuprinde Decalogul Legii celei Vechi: precum este a cinsti fieştecare pe 
tatăl său şi pe mama sa, să nu ucidă, să nu fure, să nu mărturisească minciună, să nu 
poftească a lua femeia sau lucrul fratelui său şi celelalte. De asemenea, şi toate 
poruncile pe care le cuprinde Sf. Evanghelie: precum este a nu sta creştinul împotrivă 
omului rău, ci, cel ce voieşte a-l lovi peste obrazul lui cel drept să întoarcă şi pe cel 
stâng ca să-l lovească; a nu voi creştinul să ducă la judecată pe alt frate al său creştin, ci, 
cel ce ar vrea să-i ia haina, acela să-i lase şi cămaşa. Cine va îndatora pe creştin să 
meargă o milă, să meargă cu el împreună două; să dea milostenie de obşte la toți câți 
cer, să dea împrumut creştinul la toţi care au trebuinţă, să iubească pe vrăjmaşul său şi 
pe cei ce-l urăsc, să binecuvânteze pe cei ce-l blestemă şi să se roage lui Dumnezeu 
pentru toți cei care îl ispitesc şi-l gonesc. Şi ca să zic în scurt, toţi creştinii sunt datori să 
păzească poruncile lui Hristos fără vreo alegere. 

Pentru că Domnul când a trimis pe sfinții Săi ucenici să propovăduiască în lume 
Sf. Evanghelie, le-a zis să înveţe pe creştini ca să păzească toate câte le-a poruncit El, 
zicând: „Mergând, învățați toate neamurile, botezându-i pe ei în numele Tatălui şi al 
Fiului şi al Sf. Duh; învăţându-i pe ei să păzească toate câte am poruncit vouă” (Matei 
28, 19). Acest grai tâlcuindu-l Marele Vasile zice: n-a zis Domnul că dintre porunci, pe 
unele să le păzească creştinii, iar de altele să nu se îngrijească, nu. Ci pe toate să le 
păzească, fără a trece cu vederea nici măcar una singură: “Învăţându-i pe ei, nu pe unele 
adică să le păzească, iar pe altele nu; ci a păzi toate câte am poruncit vouă” (În 
precuvânt Hot. pe larg). Şi în alt loc, însuşi Hristos voind a arăta că creştinii sunt datori 
să păzească toate poruncile Lui, zicea: „Când veţi face toate cele ce vi s-au poruncit 
vouă, ziceți că slugi netrebnice suntem; că ce am fost datori a face am făcut” (Luca 17, 
10). Auzi? Toate, zice, cele poruncite când le veţi face şi nu când pe unele le veţi face, 


© Înseamnă că a lucra creştinii toate poruncile, aceasta se înţelege că nu numai să le lucreze pe toate 
împreună într-aceeaşi vreme, ci când pe una, când pe alta, precum ar cere vremea şi trebuinţa. 

iar pe altele le veți lăsa. Pentru aceasta Ap. Pavel s-a pus pe sine a păzi toate poruncile 
Stăpânului, ca un rob al lui Dumnezeu şi nu da nici o sminteală în vreun lucru, pentru 
care şi spunea: „Nici o sminteală întru nimic dând, ca slujba noastră să fie fără prihană, 
ci întru toate punându-ne pe noi ca slujitori ai lui Dumnezeu” (II Cor. 6, 3). 


343. Trei sunt rânduielile creştinilor 


Trei sunt rânduielile şi aşezările creştinilor după Marele Vasile: unii sunt ca nişte 
robi, care de frica muncilor nu lucrează răutatea, iar alţii sunt ca nişte simbriaşi, care 
pentru plată şi câştigarea împărăției cerurilor lucrează binele; şi alții sunt ca nişte fii, 
care numai pentru binele acesta şi pentru dragostea stăpânului lor, bucurându-se, 
lucrează bunătatea. Acum noi vedem că şi aceste trei clase de oameni sunt datoare a 
păzi toate poruncile Domnului. Că de este vreun creştin în ceata robilor şi se teme ca să 
nu se pedepsească şi muncească, se sileşte a păzi toate poruncile Stăpânului său şi să nu 
fie fără grijă nici de cea mai mică poruncă a Lui, dacă voieşte să scape de munci. lar de 
va fi cineva în ceata simbriaşilor şi acela e dator a păzi toate câte i-a poruncit Cel ce l-a 
tocmit în via sa, pentru că de nu le va păzi, nu poate să-şi ia plata întreagă. Iar de este 
cineva în rânduială fiilor, e dator să arate ascultare şi să fie bineplăcut Tatălui său întru 
toate şi să nu-l întristeze nici în cele prea mici: „Nu este deci a celor temători a trece cu 
vederea ceva din cele poruncite lor sau a le face cu lenevire, că nici cel plătit nu va 
îndrăzni să calce ceva din cele poruncite. Căci, cum va lua plata lucrului în vie fără să 
împlinească toată tocmeala?... Şi care fiu având scop să placă Tatălui său, după ce îl va 
mulţumi întru cele mari, ar voi să-l întristeze întru cele prea mici?” (Precuvânt Hotar, 
pe larg). 

Şi dacă Dumnezeu poruncea poporului celui vechi al lui Israel să păzească toate 
poruncile Lui, cu atât mai mult porunceşte acum ca creştinii să păzească poruncile Lui, 
care sunt popor ales al Lui, popor iubit şi răscumpărat cu însuşi Sângele Său. Căci citim 
în a doua Lege că poruncea Dumnezeu la tot începătorul şi stăpânitorul să scrie cartea 
Legii a doua şi să păzească toate dumnezeieştile Sale porunci, cele din ea: „Şi când va 
şedea pe scaunul împărăției sale, să-şi scrie această a doua Lege în carte, ca să înveţe a 
se teme de Domnul Dumnezeul său şi a păzi toate poruncile acestea” (A doua Lege 7, 
18). Şi iarăşi porunceşte la tot poporul de obşte: „Păziţi toate poruncile acestea, câte 
poruncesc eu astăzi vouă: (acolo 27, 1). De aici s-a învăţat Proorocul David a uri orice 
nedreptate şi să călătorească drept în toate poruncile Domnului, pentru că zicea: „Spre 
toate poruncile Tale m-am îndreptat, toată calea nedreaptă am urât” (Ps. 118). 


344. Creştinii sunt datori a păzi toate poruncile ca trebuincioase, 
pentru şase pricini — Ce va să zică poruncă— 
Că dacă numai o poruncă va călca cineva, pe toate le calcă 


Al doilea: sunt datori toți creştinii să păzească ca pe nişte trebuincioase toate 
poruncile Domnului, pentru şase pricini: 1) pentru că după dumnezeiescul Hrisostom, 
poruncă va să zică lege împărătească, ordin: „Porunci şi ordine, pe însăşi Legea o 
numeşte, fiindcă împărăteşte s-a poruncit” (Tâlcuire la Ps. 118). Deci, precum se silesc 
toți ascultătorii să păzească legea şi porunca împăratului celui pământesc, că de se 
întâmplă a o călca cineva pe aceasta, se pedepseşte şi se omoară, aşa toţi creştinii au 
mare nevoie să păzească necălcate toate poruncile Domnului şi n-are stăpânire vreun 
creştin a călca nici măcar o singură poruncă. 

2) Fiindcă după Marele Vasile, de nu erau de trebuinţă toată poruncile lui 
Hristos la mântuirea creştinilor, n-aveau să se scrie, nici era să le poruncească, ca să fie 
păzite neapărat, „Că de nu erau toate trebuincioase spre mântuirea sufletului nostru, nu 
s-ar fi scris toate poruncile, nici s-ar fi poruncit că trebuie toate păzite” (În precuvânt 
Hotar pe larg). 

3) Sunt de trebuință toate poruncile, că dacă numai o singură poruncă va călca 
creştinul, se face călcător tuturor poruncilor, precum a zis Iacob fratele lui Dumnezeu: 
„Că oricine va păzi toată legea, şi va greşi întru una, s-a făcut tuturor vinovat” (lac. 2, 
10). Şi de ce se face tuturor vinovat? Fiindcă după Marele Vasile, toate poruncile sunt 
ca un lanţ împletit cu aur şi se ţin una de alta şi dacă cineva ar dezlega şi strica pe una, 
de la sine acea una dezleagă şi strică pe toate celelalte. „Toate poruncile sunt legate între 
ele după scopul dreptei socoteli şi una de se va călca, de nevoie şi celelalte se strică” 
(Acolo). Şi în Hotarul pe larg 16, zice: „Toate poruncile le vedem că se țin legate una 
de alta şi e cu neputinţă a se isprăvi una fără cealaltă”. 

Şi ce folos, zice acelaşi Vasile, să păzească cineva toate celelalte porunci şi în 
urmă să zică fratelui său, nebune, şi pentru această ocară să se facă vinovat gheenei 
focului? Precum a zis Domnul: „Ce folos îmi este din toate faptele cele bune, dacă voi 
zice fratelui meu, nebune, să mă fac vinovat gheenei?” (Acolo). Ce folos dacă o cetate 
este de toate părțile celelalte întărită şi asigurată, însă are numai o singură uşă într-un 
loc? 

Sau ce câşig are o vie dacă e îngrădită împrejur pretutindenea, dar are numai o 
mică gaură într-un loc? Pentru că şi numai prin acea mică poartă a cetății intră vrăjmaşii 
şi pradă cetatea şi omoară oamenii dintr-însa şi prin acea mică gaură a gardului viei, 
intră trecătorii şi fiarele şi fură toţi strugurii, precum zice Teologul Grigorie în cuvintele 
cele pentru sine. Aşa n-are vreun folos creştinul, dacă va păzi poruncile Domnului şi cu 
defăimare va strica şi dezlega numai una singură; pentru că prin stricarea numai aceleia, 
cade din împărăţia cerului, precum a zis Domnul: „Deci, cela ce va strica una din aceste 
porunci mai mici Şi va învăţa aşa pe oameni, mai mic se va chema întru împărăția 
cerurilor” (Matei 5, 19). Pe care tâlcuind-o dumnezeiescul Hrisostom zice: „lar când 
auzi mai mic se va chema întru împărăția cerului, să nu socoteşti altceva, fără numai 
gheena şi munca focului... mai de pe urmă va fi, adică cel mai de pe urmă lepădat; iar 
cel mai de pe urmă fără alta, atunci în gheena va cădea” (Omilia 19 la Matei). Şi iarăşi 
zice: „Cel mai mic întru împărăţia cerului se va chema care este, la înviere fiindcă nu va 
intra întru împărăție; căci această vreme a învierii obişnuieşte a o numi împărăție. Una 
de va călca, zice, mai mic se va chema. Prin urmare, pe toate trebuie să le păzim” 
(Omilia 4 la Efeseni). 


345. Că poruncile Domnului sunt viață 


4) Sunt trebuincioase toate poruncile Domnului, pentru că sunt viaţă şi viaţă 
adevărată şi veşnică, precum a zis Domnul tânărului aceluia: „De voieşti să intri în 
viață, păzeşte poruncile” (Matei 19, 17). Şi iarăşi acelaşi glăsuieşte: „Ci, Tatăl, Cel ce 
M-a trimis pe Mine, acela poruncă Mi-a dat ce voi zice şi ce voi grăi; şi ştiu că porunca 
Lui viață veşnică este” (loan 14, 49):” Deci, precum este trebuincioasă omului viața 
veşnică, aşa este trebuincioasă lui şi păzirea poruncilor lui Hristos, prin care câştigă 
viața cea veşnică. Pentru aceasta a zis şi Solomon: „Cel ce păzeşte porunca îşi păzeşte 
sufletul său, iar cel ce nu-şi păzeşte căile sale va pieri” (Pilde 19, 16). 

346. Că poruncile sunt tămăduiri patimilor sufletului 


5) Sunt trebuincioase toate poruncile, deoarece ele sunt ca nişte buruieni şi 
doctorii şi plasturi care vindecă patimile şi bolile sufletului şi fiecare poruncă este 
hotărâtă a vindeca o boală şi o patimă. Şi precum, aşadar, este de nevoie uneltirea 
buruienilor celor simţite şi doctoriilor spre vindecarea bolilor trupeşti, aşa la fel este de 
trebuinţă şi păzirea dimpreună a tuturor poruncilor stăpâneşti, spre vindecarea patimilor 
sufleteşti şi sănătăţii lui. Şi câte porunci nu le păzeşte creştinul, să ştie că atâtea patimi 
ale sufletului le lasă nevindecate, pe care puteau să le vindece poruncile ce nu le-a păzit. 
Pentru aceea a zis Sf. Simeon Noul Teolog că cel ce păzeşte poruncile, acesta mai ales 
se păzeşte de porunci, deoarece se izbăveşte de patimi şi păcate. Pentru aceasta a zis şi 
Solomon: „Cel ce se teme de poruncă, acela este sănătos” (Pilde 13, 13). A zis încă şi 
Ammonie: „Împotriva a tot păcatul, dimpreună toate poruncile ni s-au dat nouă de la 
Domnul şi una de se va călca, aduce asupra calea răutăţilor”"* (În şirul cel de la Mat, 
cap. 28). 

6) Şi cea de pe urmă; sunt de trebuinţă toate poruncile, în ce chip sunt de 
trebuinţă credinţa şi Botezul. Aşadar, precum fără credinţă şi fără Botez nu poate cineva 
să se mântuiască, tot aşa şi fără păzirea tuturor poruncilor. Şi prin ce este aceasta 
arătată? Din cuvintele Domnului, că El dimpreună cu predarea credinţei şi a Botezului, 
a împreunat şi păzirea tuturor poruncilor Lui, zicând către Apostoli: „Mergând, învățați 
toate neamurile, botezându-i pe ei în Numele Tatălui şi al Fiului şi al Sf. Duh, 
învăţându-i pe ei să păzească toate câte am poruncit vouă” (Matei 28); pe care tâlcuind- 
o, Ammonie zice: „Cu dreapta credință Domnul a înjugat împreună şi păzirea tuturor 
poruncilor. Pentru aceasta şi David având dreaptă credință către Dumnezeu, zicea: 
„Spre toate poruncile tale m-am îndreptat, toată calea nedreaptă am urât” (Ps. 1 18)%. 


347. Că poruncile sunt trebuincioase după cum credinţa şi Botezul — 
Cu ce se deosebeşte porunca de sfat 


Prin urmare, unde sunt acum acei mândri care se fac judecători peste stăpâneştile 
porunci ale Domnului şi zic că unele din ele sunt de nevoie, iar altele sunt în mâna şi 
stăpânirea noastră, ori de le păzim, ori nu? Ce zici omule, oricine ai fi tu? Te faci mai 
mare decât Puitorul de lege şi pe unele din legi le cinsteşti, iar pe altele le necinsteşti şi 
le defaimi? Şi nu ştii, ticălosule, că aceasta este o prea mare şi drăcească îngâmfare, 
precum zice Marele Vasile: „Primejdios lucru este mândria, a ne aşeza noi judecători 
asupra Puitorului de lege (Dumnezeu) şi pe unii adică după legile Lui să-i judecăm de 
buni, iar pe alţii să-i lepădăm de răi” (În precuvânt Hotar pe larg). 

Ai auzit că este poruncă? Îndată să o socoteşti că e şi de nevoie, îndată să te 
gândeşti cum că nu este în stăpânirea şi voia cuiva să o calce; îndată să dai cu părerea că 
cine o va călca se primejduieşte a se munci; pentru că după aceasta se deosebeşte 
porunca de sfătuire şi îndemnare, că porunca nu este în stăpânirea cuiva, ci se sileşte 
orice creştin şi se nevoieşte să o păzească şi să n-o calce, că de ar călca-o, îndată se şi 


s Spre pildă: de se va călca porunca dragostei, vine urâciunea; de se va părăsi milostenia, vine nemilostivirea 
ş.c.L. (Nota trad.). 

© Zice însă şi Ghenadie Schoksticul că, deoarece şi păcatul cuprinzător la două se împarte: în strămoşesc şi în de 
bunăvoie; pentru aceasta i s-au dat două doctorii. Că Botezul adică şi credinţa strică păcatul strămoşesc, iar 
păzirea poruncilor, pe cel de bunăvoie: „Botezul adică şi credința şterg păcatul cel strămoşesc”; iar lucrarea 
„păcatului cea de bunăvoie se opreşte prin păzirea Legilor celor date spre aceasta.” 

pedepseşte şi primeşte răsplătirea, după psalmiceasca tâlcuire a lui Hrisostom. 
„Credincioase sunt toate poruncile Lui” (Ps. 110, 7) şi zicând: „care sunt credincioase 
adevărate rămân, că de se vor călca, urmează pedepsele şi ele nu se clătesc, că de le şi 
vor călca oamenii, dar Dumnezeu le răsplăteşte”. Iar sfătuirea şi îndemnarea sunt în 
stăpânirea omului şi de va voi să o păzească, bine, iar de o va călca, nu se pedepseşte. 
Precum este fecioria şi scopirea cea pentru împărăția lui Dumnezeu, fiindcă cel ce 
voieşte şi iubeşte fecioria, bine face, iar de nu voieşte fecioria, ci voieşte a se însura n- 
are vreo împiedicare, nici se pedepseşte pentru aceasta; de aceea pe de o parte şi 
Domnul a zis: „Şi sunt oameni care singuri s-au scopit pe sine pentru împărăția 
cerurilor. Cel ce poate (sau cel ce voieşte) a încăpea, încapă” (Matei 19, 12); şi Pavel, pe 
de alta: „Iar pentru fecioare, porunca Domnului nu am; iar sfat dau” (I Cor. 7, 25), care 
tâlcuind-o, Grăitorul de Aur zice: „Vezi, că nu poruncă, ci sfat? Vezi, că nu poruncă, ci 
îndemnare? Şi multă este deosebirea, că una este de trebuință, iar alta a voinţei. Nu 
poruncesc, zice, ca să îngreuiez, ci îndemn şi sfătuiesc ca să trag spre înaintare... Nu a 
poruncit feciorie, că cel ce porunceşte feciorie, sub nevoia legii aduce şi pe cel ce nu 
voieşte; iar cel ce sfătuieşte, stăpân al alegerii lasă pe ascultător” (Cuvânt 2 pentru post). 


348. Că fecioria nu este poruncă, ci sfătuire 


Pentru aceea, din cuvintele acestea se înțelege că fecioria nu este poruncă, ci 
numai îndemnare şi sfătuire, ca ceea ce este peste poruncă; oare însă şi necâştigarea să 
fie sfătuire şi nu poruncă? Aceasta să o vedem aici: unii din dumnezeieştii Părinți 
auzind pe Domnul zicând tânărului aceluia nu hotărâtor şi poruncitor, fă-te desăvârşit şi 
vinde-ţi averile tale, ci în chip rugător, dacă voieşti să te faci desăvârşit, vinde-ţi averile 
tale. „De voieşti să fii desăvârşit, mergi, vinde-ţi averile tale şi le dă săracilor şi vei avea 
comoară în cer, şi vino, urmează Mie” (Matei 19, 21), aceasta, zic, auzind-o unii din 
Părinți zicându-se de Domnul, au zis că în două se împart poruncile şi unele sunt 
potrivite la cei desăvârşiţi, iar altele la cei nedesăvârşiţi, precum unul dintre ei este şi 
dumnezeiescul Hrisostom (Omilia 9 la cea I Corint, şi Omilia 1 cea către Tit; şi 
Teologul Grigorie în Cuvânt 1 pentru lulian Paravatul). 


349. Că necâştigarea este poruncă 


Însă, „vinde-ţi averile tale şi le dă săracilor” este poruncă şi a arătat-o Domnul în 
altă parte a Evangheliei mai lămurit prin cuvânt cuprinzător de obşte: „Fieştecare dintre 
voi, care nu se leapădă de avuţiile sale, nu poate fi ucenic al Meu” (Luca 14, 33). Şi 
iarăşi, într-alt loc poruncește tuturor de obşte zicând: „Vindeţi averile voastre şi le dați 
milostenie” (tot acolo 12, 33). Dar şi Marele Vasile poruncă numeşte zicerea cea către 
tânăr de Domnul, adică „vindeţi averile tale”, în cuvântul către cei bogaţi. lar 
dumnezeiescul Hrisostom, între altele, zice că nu este poruncă a-ţi vinde averile, cu 
toate acestea, în cuvântul cel pentru feciorie spune că suntem datori a vinde toate, 
precum ne este poruncit: „Suntem datori toate a le vinde, că şi aceasta ni s-a poruncit”. 
De asemenea şi Teologul Grigorie în cuvântul pentru iubirea de săraci, mai înainte s-a 
mirat dacă cuvântul ce l-a zis Domnul tânărului este lege şi de nevoie sau numai 
sfătuire, se pleacă mai mult însă cum că este poruncă, decât că ar fi numai sfătuire, 
zicând: “Desăvârşirea cea pusă şi legiuită tânărului de a se face desăvârşit prin 
împărțirea averilor sale la săraci, socoteşti că nu-ţi este ţie ca o datorie pentru iubirea de 
oameni, ci numai de bunăvoință? Nici lege, ci sfătuire? Prea mult şi doream aceasta şi 
mă gândeam, dar mă înfricoşează mâna cea stângă şi caprele cele de-a stânga şi cele ce 


270 


Hristoitia 
s-au pus de El de-a dreapta şi de-a stânga (lui Hristos); nu căci au răpit, ci fiindcă n-au 
odihnit pe Hristos prin slujirea la cei săraci”. 


350. Pentru ce Domnul în chip sfătuitor a zis către tânăr: 
„de voieşti să fii desăvârşit” — Căci ca o datorie şi poruncă 
cere Dumnezeu desăvârşirea de la toți creştinii 


Şi de ce a zis Domnul către tânăr, în chip sfătuitor: „De voieşti să fii 
desăvârşit?” Fiindcă şi tânărul acela se afla încă sub umbra Legii, ca cel ce era 
nedesăvârşit. „Că nimic n-a săvârşit Legea, după Pavel” (Evr. 7, 19). De aceea, 
chemându-l pe el Domnul din Legea cea nesăvârşită la desăvârşirea Evangheliei, i-a zis: 
„Dacă voieşti”, fiindcă nu-şi dase voia sa lui Dumnezeu, iar creştinilor care s-au 
făgăduit la Sf. Botez să urmeze lui Hristos şi au apucat de şi-au dat singuri voia lor, nu 
le zice Domnul cu sfătuire, de voiți a fi desăvârşiţi, ci le zice în chip poruncitor şi 
hotărâtor: “Fiţi dar voi desăvârşiți, precum şi Tatăl vostru Cel din ceruri desăvârşit este” 
(Matei 5, 49). Pentru aceea, ca o datorie şi poruncă cere Hristos desăvârşirea în general 
de la toţi creştinii. De aceea şi Apostolul adeverind aceasta, câteodată zice: „.... iar cu 
mințile, fiți desăvârşiți” (I Cor. 14, 20); iar alteori: „Până ce vom ajunge, nu numai unii, 
iar alţii nu, ci toţi întru bărbat desăvârşit” (Efeseni 4, 13). Ce zic? Încă şi această Lege 
Veche, ca o poruncă dă desăvârşirea iudeilor, poruncindu-le lor şi zicând: “Desăvârşit să 
fii înaintea Domnului Dumnezeului tău” (A doua Lege, 18, 13). 

Deci, s-a făcut arătat din cele ce am zis că, numai afară de feciorie, toate 
celelalte porunci ale Domnului şi această necâştigare sunt de obşte la toți creştinii şi toți 
de obşte sunt datori a le păzi netrecute, fără deosebire, atât monahii şi feciorelnicii, cât 
şi mirenii şi cei căsătoriți. 


351. Că poruncile lui Hristos sunt cu putinţă a se împlini şi cu lesnire 


Al treilea: sunteți datori de obşte toți creştinii să faceţi toate poruncile lui 
Hristos, pentru că nu sunt grele, ci toate sunt cu putință, lesnicioase şi uşoare. Sunt cu 
putință: 1) pentru că Domnul care cunoaşte puterea oamenilor, nu era să le poruncească 
lor a păzi poruncile Lui, dacă ştia că sunt mai presus de puterea lor. Şi dacă omul nu 
pune pe dobitocul său sarcină cu anevoie de purtat şi care ar trece peste puterea 
dobitocului său, cum Dumnezeu ar fi pus creştinilor porunci care sunt cu neputinţă a se 
păzi? Aceasta este prea mare păgânătate şi numai a o grăi cineva, precum zice Marele 
Vasile: „Păgânească socoteală este a spune că poruncile Domnului sunt cu neputinţă” 
(Cuvânt la ia aminte de sine); şi 2) că de erau cu neputinţă poruncile lui Hristos, cum 
atâtea mii şi milioane de oameni au putut, nu numai să le lucreze şi să le isprăvească, 
dar şi să le covârşească precum zice Grăitorul de Aur: „Deci, să nu prihăneşti pe 
Stăpânul, că a poruncit cele cu neputinţă... căci mulți au covârşit poruncile. Şi de ar fi 
fost ele cu neputinţă să se facă, nu le-ar fi făcut mulți de prisos din voia lor, feciorie n-a 
poruncit, ci mulți au isprăvit-o” (Cuvânt pentru post, Tom. 6). 


352. Că şi elinui au isprăvit înfrânarea şi milostenia şi au avut cumpătare 


Deci, toate poruncile lui Dumnezeu sunt lesnicioase şi uşoare. Şi aceasta o 
adeverează însuşi El, Cel ce le-a poruncit, zicând că jugul Lui este bun şi sarcina 
poruncilor Lui este uşoară: „Jugul Meu este bun şi sarcina Mea este uşoară” (Matei 11, 

29). Dimpreună mărturiseşte şi iubitul ucenic al Domnului: „şi poruncile Lui grele nu 
sunt” (I loan 5, 3). Aceasta vrând să o arate şi Proorocul David zicea: „Desfătată este 
porunca Ta foarte” (Ps. 118). Las să audă acum creştinii cei nepăsători care pricinuiesc 
şi spun: noi suntem mireni însurați, cu copii, cu case şi nu putem să facem toate 
poruncile lui Hristos, că sunt cu neputinţă nouă şi sunt cu anevoie şi grele de păzit. Ce 
zici, neînțelegătorule creştin? Dumnezeu îți porunceşte să faci toate poruncile Lui şi tu 
zici că sunt cu neputinţă? Dumnezeu zice cum că sunt cu lesnire şi uşoare poruncile Lui 
şi te împotriveşti lui Dumnezeu şi zici că sunt anevoie de isprăvit? Şi ce? Este cu 
neputinţă această poruncă pe care ţi-a dat-o Hristos a avea numai o femeie şi să fii 
cumpătat (întreg, înțelept) şi să nu te duci la alta? Pe când alții sunt cumpătați fără a 
avea femei, nu numai creştinii, dar şi păgânii. Ce, adică este grea această poruncă că ţi-a 
zis a da milostenie din averile tale, în vreme ce mulți elini toate averile lor le-au 
împrăştiat pentru slava deşartă? Acum, cea făcută de elini pentru slava deşartă nu este 
ruşine a n-o face tu ca un creştin pentru frica şi porunca lui Dumnezeu? Ce, este anevoie 
a nu avea vrăjmaş, a nu urî pe cineva, a nu ocări, a nu răpi cele străine, a nu face 
jurământ? Nu cumva, ca să isprăveşti poruncile acestea, eşti nevoit a trece munți şi văi 
şi să treci peste noianuri? Sau nu cumva eşti silit a zbura în aer, sau să faci osteneli 
multe şi să verşi sudori? Nu. E de ajuns a avea bunăvoință şi plăcere sufletească şi 
îndată ai isprăvit toate acestea, precum zice Gură de Aur: „Căci, spune-mi mie ce lucruri 
grele ni s-au poruncit (de Dumnezeu), să ai, zice, femeie, dar să fii cumpătat, aceasta, 
spune-mi mie, este greu? Şi cum aceasta? În vreme ce mulţi şi din cei căsătoriţi sunt 
cumpătați? Nu numai din creştini, ci şi din elini. Ceea ce o face, aşadar, elinul de prisos 
şi pentru slava deşartă, tu nu păzeşti aceasta, nici măcar pentru porunca lui Dumnezeu? 
Dă, zice, săracilor din averile tale, acesta este lucru greu? Dar şi aici ne prihănesc elinii, 
cei ce au împărțit toate averile lor numai pentru singură slava deşartă” (Omilia 13 la 
Evrei). Şi iarăşi: „Că ce lucru greu ni s-a poruncit să facem? Să despicăm munţii sau să 
zburăm în aer sau să trecem Marea Tireniană? Nicidecum. Ci, atât de lesnicioasă 
petrecere, încât nici unelte nu trebuiesc, ci numai suflet şi bunăvoință. Căci, care sunt 
grele din cele poruncite de Hristos? Să nu ai nici un vrăjmaş, să nu urăşti pe nimenea şi 
să nu cleveteşti pe nimenea” (Omilia 41 la Matei). 


353. Că mai lesnicioase sunt poruncile, 
decât răutăţile cele împotriva poruncilor 


Voieşti, creştine, să înţelegi cum că poruncile lui Hristos sunt lesnicioase, iar 
răutățile care se contrează poruncilor sunt anevoie de săvârşit? Ascultă: Hristos zice să 
nu furi. Acum te întreb: care e mai lesne, să fure cineva, sau să nu fure? Cu adevărat, 
mai lesne este a nu fura; pentru că cel ce nu fură este liniştit şi netulburat în conştiinţa 
lui, doarme fără grijă, frică n-are, în osteneli nu intră şi pe toți îi priveşte fără ruşine, iar 
cel ce fură are tulburare întru sine, intră în osteneli, cugetă planuri şi meşteşuguri ca să 
calce casa sau magazinul (prăvălia) ce voieşte, se teme nu cumva să-l prindă şi să-l 
omoare, somn dulce nu doarme, mâncare cu gust nu mănâncă şi în cuget are mustrare 
neîncetată care necontenit îl roade, precum viermele roade lemnul. 

Iarăşi, Hristos porunceşte: „Binecuvântaţi pe cei ce vă blestemă pe voi”. Acum 
care este mai lesne, a blestema şi a cleveti cineva, ori a nu cleveti? În adevăr, mai lesne 
este a nu cleveti. Pentru că cel ce nu grăieşte de rău este slobod de orice ispită şi nu 
numai că nu pătimeşte nici un rău, dar primeşte şi laudă de la toţi, iar cel ce vrea să 
grăiască de rău, îndată intră în primejdie şi se bănuieşte temându-se nu cumva l-a auzit 
acela, măcar om mic de ar fi, măcar mare. Şi de este om mare, îndată pedepseşte pe cel 
ce l-a grăit de rău, iar de va fi mic, îndată şi acela îl grăieşte de rău şi-l ocărăşte pe cel 


272 


Hristoitia 
care l-a clevetit, sau cu aceleaşi ocări, sau şi cu mai multe. Pentru aceasta bine a zis 
Sfântul cel Aurit: „Nu răpi, zice Hristos, cele ce nu sunt ale tale; nu lacomi, nu jura 
strâmb, ce este osteneală la lucrul acesta? Ba încă, din contra, este osteneală a fura, a 
lacomi şi a jura strâmb. Căci, zicând cuvinte rele împotriva cuiva, îndată eşti în 
primejdie, în bănuială, nu cumva s-a auzit de acela ce ai zis; ori mare de va fi, sau mic; 
că de va fi mare cu dregătoria, te vei primejdui, iar de este mic, cu cele asemenea îţi va 
răsplăti; ba încă şi cu mai rele” (Omilia 13 la Evrei). De aceea, ca să le închei pe toate, 
numai de vom voi noi, toate poruncile lui Hristos sunt foarte, lesnicioase, iar de nu 
voim, ŞI cele prea lesnicioase ni se arată nouă prea grele de împlinit, precum şi aceasta o 
zice Grăitorul de Aur: „Nimic nu este anevoie, nimic îngreuietor din cele poruncite 


nouă, dacă vom voi, iar de nu voim, şi cele prea lesnicioase ni se par nouă grele” 
(Acolo). 


354. Pentru ce poruncile se numesc jug şi sarcină 


Iar dacă poruncile sunt lesnicioase şi uşoare, pentru ce Domnul le-a numit jug şi 
sarcină? Răspund împreună Teologul Grigorie şi loan Gură de Aur, că poruncile şi legea 
lui Hristos sunt jug şi sarcină pentru osteneala şi silința pe care o au spre a fi păzite, iar 
pentru nădejdea bunătăţilor ce vor să fie şi pentru cununile pricinuite celor ce le păzesc, 
sunt bune şi foarte uşoare; pentru că Teologul aşa zice: „Că deşi este bun jugul cel nou 
şi sarcina uşoară, precum auzi, dar se zice aşa pentru nădejdea şi răsplătirea care este 
mult mai cu îndestulare şi mai bogată decât reaua pătimire cea de aici” (Cuvânt la 
Paşti). lar dumnezeiescul Hrisostom: „Că de vei căuta la osteneala isprăvilor, greu şi 
împovărător, iar de vei căuta la răsplătire, uşor şi prea lesnicios este lucrul cel pus 
înainte” (Cuvânt 2 pentru post, tom. 6). lar dumnezeiescul Diadoh, episcopul Fotichiei, 
zice: calea poruncilor şi a faptei bune este anevoie şi aspră la cei noi începători, pentru 
că s-a deprins omul de la naşterea sa în lărgimea dulceților, iar la cei de mijloc şi sporiți 
este dulce şi lesnicioasă. „Calea faptei bune la cei ce acum, de curând, au început să 
iubească fapta bună se vede aspră şi îngreuietoare, nu că ar fi ea fireşte aşa, ci fiindcă 
firea omenească îndată din pântecele cel de maică se amestecă cu lărgimea desfătărilor, 
iar celor ce au putut să ajungă la mijlocul ei, se arată plăcută toată şi uşoară... Pentru 
aceasta, Domnul băgându-ne pe noi în calea mântuirii zice «că este strâmtă calea...», iar 
celor ce voiesc cu multă râvnă şi bună voinţă să se apropie de păzirea sfintelor Lui 
porunci, le zice: «Jugul Meu este bun şi sarcina mea uşoară este»“ (cap. 413). Iar tu, 
creştine, dacă voieşti să lucrezi cu înlesnire poruncile lui Hristos, nu căuta la întristarea 
şi osteneala ce o au ele, ci socoteşte plata şi răsplata ce ai să primeşti în ceruri, pentru că 
osteneala şi întristarea sunt vremelnice, iar răsplătirea este veşnică. Aşa, corăbierul şi 
marinarul nu caută la furtună şi la valurile mării, ci socotind câştigul ce au să-l ia, cu 
această dulce nădejde se veselesc. Aşa, negustorul socoteşte uşoară osteneala pentru 
nădejdea bogăției. Aşa şi ostaşul nu socoteşte grele rănile şi moartea, căci se gândeşte 
mai înainte la biruință şi la cununa pe care o va lua. Aşa, lucrătorul de pământ nu se 
gândeşte la osteneli şi la dureri, pentru că priveşte la seceriş şi la plată. Şi ca să zic în 
scurt, aşa, cele grele se par uşoare când cineva nu socoteşte ostenelile şi durerile, ci 
răsplătirile şi plățile ce are să le primească. Şi că acestea sunt adevărate, martor este 
Fericitul Pavel care zicea că i se arătau necazurile uşoare, fiindcă nu socotea cele ce se 
văd şi ostenelile cele simţite, ci se gândea la cele nevăzute şi la cununi. 

Pentru că cele din fire grele aşa se fac uşoare, când nu socotim ostenelile, ci 
luăm aminte la răsplătirile lor. Voieşti să ştii cum cele din fire grele se fac uşoare? 
Ascultă pe Pavel ce zice: „Pentru că cea curând trecătoare uşurare a necazului nostru, cu 
covârşire întru covârşire, veşnică greutate a slavei aduce nouă” (II Cor. 4, 17). Ghicitură 
este cea zisă. „Dacă e necaz, cum e uşurare? lar dacă e uşurare, cum e necaz? Că acestea 

sunt împotrivă, dar a dezlegat ghicitură. Că prin ceea ce au adaos pe urmă, a arătat-o 
uşoară! Cum? Neprivind noi la cele ce se văd, ci la cele ce nu se văd” (Acolo), a pus 
cununa „şi a făcut nevoinţa uşoară” (Cuvânt 2 pentru post). Martor acestora este şi 
Proorocul David care, pentru nădejdea răsplătirii şi a plăţii, păzea cu bucurie poruncile 
Domnului, pentru care şi zicea: „Pleacă inima mea să facă îndreptările Tale în veac 
pentru răsplătire” (Ps. 118). 


355. Că toţi creştinii se cade a păzi cu osârdie toate poruncile 
pentru şapte pricini 


A patra: toţi voi, creştinii, sunteți datori a păzi toate poruncile lui Dumnezeu, nu 
cu nepăsare şi cu cârtire sau cu scop de a plăcea oamenilor, ci cu toată osârdia şi 
dragostea şi cu toată bucuria şi cu scop bine plăcut lui Dumnezeu. Nu ca nişte robi 
pentru frica gheenei, nici ca nişte simbriaşi pentru plata împărăției cerurilor, ci ca nişte 
fii pentru dragostea Tatălui Celui din ceruri, care a legiuit poruncile pentru şapte pricini: 
a) Pentru că cine face poruncile şi lucrurile Domnului cu trândăvie este blestemat, 
precum zice Ieremia: „Blestemat cel ce face lucrurile Domnului cu lenevire” (Ieremia 
48, 10); 2) pentru că Hristos, Cel ce a poruncit poruncile, este vrednic şi prea vrednic de 
toată iubirea, pentru aceea, cei ce voiesc să păzească poruncile Lui cu toată sârguinţa se 
cade a se îndemna din dragostea cea către Hristos de a le păzi; de aceea şi Proorocul 
David zicea: că cel ce se teme de Dumnezeu împlineşte poruncile cu toată bunăvoință şi 
cu dragoste; „Fericit bărbatul care se teme de Domnul, întru poruncile Lui va voi foarte” 
(Ps. 111, 1), pe care tâlcuind-o, Hrisostom zice: „N-a zis să facă poruncile Lui, ci de va 
voi să facă ceva mai mult; deci care este aceasta? A le face pe acestea cu sârguinţa, a fi 
prea îndrăgitori acestora, a le căuta ca şi cum am alerga după ele, a le iubi, nu pentru 
plata ce se dă pentru ele, ci pentru Cel ce a pus poruncile, nici pentru frica muncilor sau 
pentru făgăduinţa împărăției, ci pentru Cel ce le-a legiuit”. 

3) Pentru că cel ce face cu trândăvie şi cu cârtire poruncile lui Hristos se 
aseamănă cu cel ce a adus în Legea Veche, oi şi alte dobitoace lui Dumnezeu, nu însă 
întregi şi sănătoase, ci şchioape, betege şi bolnave, sau mai bine-zis, se aseamănă lui 
Cain care n-a adus jertfă lui Dumnezeu din cele mai alese roduri ale pământului, ci a 
adus pleavă şi paie; prin urmare, greşeşte şi se munceşte, precum este scris: „Au nu de 
vei aduce drept, iar nu vei despărți drept, ai păcătuit?” (Facerea 4, 7). 

4) Pentru că cel ce face voia Domnului, însă n-o face precum voieşte Dumnezeu, 
ci pentru slava şi lauda oamenilor sau pentru alt scop lumesc şi deşert, unul ca acesta îşi 
pierde osteneala sa şi nu primeşte nici o plată de la Dumnezeu; precum au zis Domnul şi 
Marele Vasile: „Şi cel ce a lucrat voia Domnului, dar nu însă după cum voieşte 
Dumnezeu, nici face aceasta din bunăvoință şi dragostea cea către Dumnezeu, 
nefolositoare are silinţa lucrului după acest glas al Domnului nostru lisus Hristos ce 
zice: «că fac spre arătarea oamenilor: Amin zic vouă, că îşi iau plata lor»“ (Matei 6, 2; 
În precuvânt Hotar pe larg). 

5) Pentru că cel ce lucrează cu sârguinţa poruncile lui Hristos şi pe cele mai mari 
greutăți ce le întâmpină le socoteşte de mari înlesniri; precum, dimpotrivă, cel ce 
săvârşeşte poruncile Lui cu lenevire şi cele prea lesnicioase le socoteşte foarte grele; 
cum zice Hrisostom: „Greutatea, nu firea poruncilor, ci trândăvia celor mulţi obişnuieşte 
a o face; precum când cineva le primeşte cu sârguința, atunci i se par că sunt prea 
lesnicioase şi uşoare” (Tâl/cuire la Ps. 111). 

356. Creştinii se cade a face voia Domnului cea bună şi bineplăcută şi 
desăvârşită. Care este aceasta? 


6) Pentru că cel ce lucrează poruncile şi voia Domnului, nu e de ajuns numai să 
facă după cuvântul cel mai dinainte, voia cea bună a lui Dumnezeu, dar să fie şi 
bineplăcută; fiindcă de multe ori, câte un lucru se vede a fi bun, iar dacă se face fără de 
vreme şi locul cel nepotrivit, nu este şi bineplăcut lui Dumnezeu. Şi iarăşi, nu se cade a 
face numai voia Domnului cea bineplăcută, dar şi cea desăvârşită. De pildă: face cineva 
milostenie, aceasta este buna voinţă a lui Dumnezeu, însă de face această milostenie 
numai pentru Dumnezeu, şi nu pentru slava şi lauda sau de prietenia oamenilor, atunci 
această milostenie este voie bineplăcută lui Dumnezeu, iar când o face însă cu toată 
dragostea şi cu toată sârguința şi îmbelsugarea, atunci acea milostenie este voie 
desăvârşită a lui Dumnezeu. lar dacă, din contră, face cineva milostenie pentru plăcerea 
oamenilor şi cu zgârcenie şi cârtire, atunci astfel de milostenie nu e bineplăcută, nici 
desăvârşită înaintea lui Dumnezeu. Pentru aceasta şi Apostolul porunceşte creştinilor să 
lucreze voia Domnului cea bună şi bineplăcută şi desăvârşită: „Ca să cunoaşteţi voi, 
care este voia lui Dumnezeu cea bună şi plăcută şi deplină” (Romani 12, 2); pe care 
tâlcuind-o încă şi Marele Vasile (În hotar pe scurt, 276), şi Sfinţitul Teofilact zic: 
„Deci, întâi caută voia lui Dumnezeu, dacă este bună, iar când ai cunoscut-o că este 
bună, vezi de este şi bineplăcută, căci multe fiind bune, nu sunt şi bineplăcute, ori 
pentru vreme, ori pentru persoană... iar când vei vedea că e bună şi bineplăcută, atunci 
sileşte-te să fie desăvârşită şi întreagă, aşa făcând-o cum trebuie şi nu ciuntită.” 


357. Că poruncile sunt lumină 


7) Şi cea din urmă; se cade voi, toți creştinii, să păziți poruncile Domnului cu 
dragoste şi cu sârguință, căci dumnezeieştile porunci, fiindcă sunt adevăr şi lumină, 
luminează mintea cu razele dumnezeieştii cunoştinţe: „Că toate, zice, poruncile Tale 
sunt adevărate” (Ps. 118). Şi fiindcă sunt bune şi mântuitoare, trag inima spre dragostea 
lor şi spre poftire: „Bună este mie, zice, legea gurii Tale” (Ps. 118). Pentru aceea, 
precum fireşte oricine iubeşte lumina şi binele: „Că dulce, zice Ecleziastul, este lumina 
şi bună ochilor” (Ecl. 11, 7); şi Aristotel: „Bine este aceea ce toți iubesc” (Etica 
nicomahică, cap. 1). Într-acest fel se cade a iubi şi poruncile lui Hristos, care sunt 
lumină şi bunătate. Şi că sunt lumină poruncile mărturisesc Scripturile, cea întâi, 
Parimiastul: „Că porunca Legii este sfeşnic şi lumină” (Pilde 6, 23); iar al doilea, David: 
„Porunca Domnului strălucită care luminează ochii” (Ps. 18, 9); şi iarăşi: „Făclie 
picioarelor mele este Legea Ta şi lumină cărărilor mele” (Ps. 118); şi iarăşi: „Arătarea 
cuvintelor tale luminează şi întelepțeşte pe prunci” (Acolo). Şi Isaia: „Pentru că lumină 
sunt poruncile Tale pe pământ” (Isaia 26, 9). De aici şi Teologul Grigorie s-a îndemnat 
a zice: „Lumină a fost şi cea întâi poruncă dată celui întâi zidit (Adam)... deşi 
întunericul cel viclean (diavolul) care a intrat mai în urmă pe ascuns, a născocit 
răutatea” (Cuvânt la Sf. Botez). De asemenea şi dumnezeiescul Hrisostom: „Şi 
pretutindenea poate să vadă cineva bine că Legea se numeşte lumină... că nu atât razele 
soarelui povăţuiesc ochii noştri, precât poruncile Legii strălucesc ochii sufletului. 
Fiindcă, precum ochiul din această lumină se foloseşte, aşa şi sufletul din această 
supunere a Legii prea mult rodeşte, curățindu-se şi scăpând de răutate şi către însăşi 
fapta bună suindu-se” (Tâlcuire la Isaia cap. 2). 

358. Că poruncile sunt bune şi mântuitoare — Pentru ce Biserica citeşte în 
fiecare zi Psalmul 118 


Şi că poruncile Domnului sunt bune şi mântuitoare, e martor însuşi David, ce în 
tot psalmul său pe larg şi cuprinzător de multe, 118, adică „Fericiţi cei fără prihană în 
cale””0, aceasta propovăduieşte şi vesteşte şi, prin urmare, îşi arată dorita aşezare şi 
dragostea cea din inimă pe care o avea proorocescul lui suflet de a face cu toată 
sârguință făcătoarele de viaţă şi dumnezeieştile porunci, câteodată zicând: „Şi am ridicat 
mâinile mele spre poruncile Tale, care le-am iubit foarte”, iar alteori: „Că poruncile 
Tale am voit şi pentru aceasta am iubit poruncile Tale mai mult decât aurul şi topazia”. 
Şi: „Cât am iubit Legea Ta, Doamne, toată ziua gândirea mea este” şi altele multe atât, 
încât din multa dragoste ce hrănea către poruncile Domnului, n-avea saţ acel de trei ori 
fericit om a le pomeni în toată sfinţita sa Psaltire. lar mai cu deosebit chip la tot stihul 
psalmului de mai sus, nu înceta chemând poruncile din feluritele lor lucrări, numindu-le 
pe ele: legi, mărturii, căi, îndreptări, judecăţi, cuvinte, sfătuiri, minunate şi alte 
asemenea. Că însuşi al dragostei este — după Teologul Grigorie — să-şi aducă aminte 
cu dulceaţă nesățioasă până şi de aceste numiri ale celor dorite. „Cei ce sunt legaţi cu 
dor de vreun lucru iubesc prea cu dulceaţă să aibă împreună şi numirile acelui lucru” 
(Cuvânt la Sf. Botez). 

Dovadă lângă acestea este şi Biserica lui Hristos, care obişnuieşte în toată ziua 
să citească de obşte numitul Psalm 118, care cuprinde întru sine poruncile Domnului şi 
prin el să amintească la toți creştinii cât sunt de bune şi mântuitoare poruncile Domnului 
şi prin deasa şi neîncetata lor pomenire să-i îndemne pe ei şi spre a lucra poruncile. lar 
înțeleptul Sirah, vrând să arate dulceaţa pe care o au dumnezeieştile porunci, zicea: „Că 
nimic nu este mai bun decât frica Domnului şi nimic nu e mai dulce decât a ţine 
poruncile Domnului” (Sirah 23, 35). 


PARTEA a Il-a 


359. Ce fel de bunătăţi primesc cei ce păzesc poruncile — Că în porunci 
este ascuns Hristos — Că după măsura lucrării poruncilor, lucrează şi 
Darul — Că prin porunci se arată Darul cel ascuns în om 


Multe şi mari sunt bunătăţile pe care le poţi câştiga, fratele meu creştin, dacă vei 
păzi cu sârguință şi cu dragoste toate poruncile Domnului; din cele multe însă, pe cele 
principale ţi le număr aici. Voieşti să afli pe doritul Hristos, dulcele lucru şi nume Iisus? 
Lucrează cu silință poruncile Lui şi-L vei câştiga. Fiindcă lucrând poruncile, înlăuntrul 
lor afli şi pe Hristos Care le-a poruncit, deoarece Hristos este ascuns în poruncile Sale, 
precum zice ava Marcu: „Domnul s-a ascuns în poruncile Sale şi cei ce îl caută pe El — 
după măsura păzirii poruncilor — îl află” (Cap. 190, despre Legea cea duhovnicească). 
Voieşti a câştiga lucrător prin simţire gândită purtătorul de lumină, cerescul şi negrăitul 
Dar al Sf. Duh pe care l-ai luat tainic în inima ta când te-ai botezat? Lucrează poruncile 
lui Hristos cu sârguință şi cu încredințare îl vei câştiga. Pentru că Darul Sfântului Duh 
ce s-a dăruit cu taină în fiecare creştin la Botez, acesta lucrează şi se arată după măsura 


7 Acest psalm să zice fără prihană, fiindcă după Hrisostom, pe cei ce iau aminte şi cercetează cu 
amănuntul lămurirea lui îi schimbă spre desăvârşirea vieţii şi după numirea lui îi săvârşeşte fără prihană. 
Vezi şi la sfârşitul părţii a doua, pentru ce se citeşte acest psalm la moartea fiecărui om. 

lucrării poruncilor Domnului, adică, dacă lucrează creştinul poruncile mai mult şi Darul 
mai mult lucrează întru el, iar de le va lucra mai puţin şi Darul lucrează mai puţin, 
precum zice acest Sf. Marcu: „Darul, adică, cu taină s-a dăruit celor ce s-a botezat întru 
Hristos; însă lucrează după măsura lucrării poruncilor” (Cap. 61, pentru cei ce li se pare 
din lucruri a se îndrepta). Căci, precum când o scânteie de foc învelită în cenuşă, pe cât 
trage cineva cenuşa, pe atât se vede şi scânteia aceea şi pe cât va pune cineva lemne mai 
multe, pe atât mai mult se aprinde focul. Aşa şi Darul ce s-a dat fieştecărui creştin prin 
Sf. Botez este ascuns înlăuntrul inimii şi îngropat în patimi şi de păcate şi pe cât 
lucrează omul poruncile lui Hristos, pe atât se curăţeşte de patimi şi aprinde întru sine 
(în inimă) focul dumnezeiescului Dar, prin care se luminează, străluceşte, se 
îndumnezeieşte şi strigă şi el, fiind insuflat de Dumnezeu, cuvintele ce le ziceau Luca şi 
Cleopa; „Au nu era inima noastră arzând întru noi?” (Luca 24, 32). 


360. Că sunt deşerți cei ce fără lucrarea poruncilor 
caută descoperiri şi vedenii 


Deşerți, aşadar, deşerți sunt toţi cei ce doresc şi cer să ştie tainele cele ascunse 
ale lui Dumnezeu şi cunoştinţa celor viitoare şi descoperiri, mai înainte de a lucra 
poruncile Domnului, pe care defăimându-i, însuşi Dumnezeu zice: „Pe Mine din zi în zi 
mă caută şi doresc să ştie căile Mele, ca un popor care a făcut dreptate şi nu a păzit 
judecata Domnului său” (Isaia 58, 2). Nepricepuţi sunt însă şi câți mai înainte de smerita 
lucrare a poruncilor iubesc înaltele vedenii ale lui Dumnezeu şi caută privirea nu la 
vreme, precum zice Sf. Isaac, pe care îi prihăneşte şi purtătorul de Dumnezeu Maxim 
zicând: „Că ei, voind privirea fără lucrarea faptelor bune, îşi câştigă o minte înaltă şi o 
deşartă nălucire”. Pentru că Dumnezeu şi privirea Lui şi adevărata cunoştinţă, întru 
lucrarea poruncilor se află, iar aflându-se cineva afară de porunci, oricâte ar gândi, idoli 
numai şi deşertăciuni ale nălucirii vede şi nu adevăr, căci darul se dă prin lucrarea 
poruncilor, iar prin dar se lucrează adevărata privire. Şi iarăşi sunt prea nebuni toţi cei 
ce mai înainte de lucrarea poruncilor doresc dăruirile Sf. Duh. Fiindcă, mai întâi se cade 
a lucra făcătoarele de viaţă porunci şi a lupta şi birui patimile şi apoi după aceasta să 
primească ca o cunună duhovniceştile dăruiri; întâi trebuie a lucra în via cea tainică a 
poruncilor şi apoi să ia ca o plată slobozenia. Iar ei, cerând mai înainte de lucrare 
slobozenia, se aseamănă cu robii cei cumpăraţi care, împreună cu cumpărarea făcută de 
stăpânul lor, cer şi certificatul de liberare; precum potrivit pentru dânşii zicea cel prea 
cu dreaptă judecată Sf. Marcu: „Cel ce mai înainte de lucrarea poruncilor cearcă 
lucrările Duhului, asemenea este robului celui cumpărat pe argint, care împreună cu 
cumpărarea cere să se scrie şi slobozenia” (Cap. 64, pentru cei ce li se pare din lucruri 
a se îndrepta). 


361. Că prin lucrarea poruncilor se câştigă faptele bune 


Voieşti şi doreşti, creştine, să câştigi smerenie, răbdare, blândeţe, pace, bucurie, 
îndelungă răbdare, nepomenire de rău, dragoste şi toată cealaltă ceată a faptelor bune, 
care sunt ca o bogăţie nefurată şi comoară necheltuită a sufletului? Lucrează poruncile 
Domnului şi le vei dobândi, pentru că prin porunci se câştigă toate cele mai de sus fapte 
bune, precum a zis. Sf. Isaac: „Lucrarea faptei bune este păzirea poruncilor Domnului” 
(Cuvânt 36, p. 194). Şi poruncile sunt ca nişte unelte, iar faptele bune sunt ca nişte 
lucrări ale uneltelor. Aşa, de pildă, prin porunca dată de Hristos să nu stăm împotriva 
omului rău, câştigă cineva fapta bună a îndelungii răbdări, iar prin porunca de a întoarce 

şi celălalt obraz, câştigăm răbdarea; prin porunca dată să nu mergem la judecată, 
câştigăm blândeţea; prin porunca ce ne-a dat a binecuvânta pe cei ce ne blestemă, 
câştigăm dragostea şi iubirea de frați; prin porunca ce ne-a dat să ne căim totdeauna, 
câştigăm pocăința şi prin pocăință câştigăm curăţenia sufletului, precum a zis Sf. 
Talasie: „Păzirea poruncilor naşte pocăința, iar păzirea pocăinţei face sufletul curat” 
(Cap. 77, din a doua sută). De asemenea şi prin celelalte porunci se câştigă celelalte 
fapte bune şi aşa, prin păzirea poruncilor, ajunge omul la cea desăvârşită nepătimire şi 
cunoştinţă dumnezeiască, după acest Sf. Talasie: „Păzirea poruncilor lui Dumnezeu 
naşte nepătimirea sufletului, iar nepătimirea păzeşte mintea curată” (Acolo, cap. 28). Şi 
precum, din obiceiul ce-şi face cineva la orice meşteşug şi lucru, se face deprindere, aşa 
şi din obiceiul ce-l capătă cineva din lucrarea poruncilor, câştigă deprinderea faptei 
bune. Aşadar, poruncile se aseamănă cu obiceiul, iar faptele cu deprinderea; pentru 
aceasta a zis dumnezeiescul Marcu: „Alta este lucrarea poruncii şi alta fapta bună, 
măcar că una dintr-alta îşi iau pricinile bunătăţilor” (Cap. 193, pentru Legea cea 
duhovnicească). 


362. Că prin lucrarea poruncilor se capătă bunătăţile cele vremelnice 


Ce alta mai voieşti, iubite? Voieşti să câştigi şi vremelnicele bunătăţi ale acestei 
vieți şi să te faci fericit şi norocos? Lucrează cu sârguință şi dragoste poruncile 
Domnului şi le vei câştiga. Aşa făgăduieşte Dumnezeu prin Moise să dea toate 
binecuvântările celui ce păzeşte poruncile Lui: „Şi va fi după ce veţi auzi cu auzul 
glasului Domnului Dumnezeului vostru ca să păziți şi să faceți toate poruncile acestea 
care le poruncesc eu vouă astăzi... şi vor veni peste tine toate binecuvântările acestea şi 
te vor afla” (A doua Lege 28, 1). Şi care sunt aceste binecuvântări? Citeşte tot acest 
capitol din a doua Lege şi le vei învăţa. Aşa făgăduieşte prin Proorocul Isaia zicând: 
“De veți vrea şi mă veți asculta, bunătățile pământului veți mânca, iar de nu veţi vrea şi 
de nu mă veţi asculta, sabia vă va mânca pe voi” (Isaia 1. 19). Aşa şi prin Proorocul 
David făgăduieşte Dumnezeu să bine norocească pe omul care se teme şi păzeşte 
poruncile Sale şi să facă seminția lui puternică în lume, să-i dea bogăţie şi slavă în casa 
sa şi să facă veşnică pomenirea lui (Ps. 111). 

Şi într-alt loc, Duhul Sfânt fericeşte pe cei ce umblă în calea poruncilor Lui şi 
zice că femeile lor vor fi în casele lor ca nişte vii bine roditoare, iar fiii lor, ca nişte 
tinere odrasle de măslin stând împrejurul mesei lor şi-i va binecuvânta Dumnezeu din 
Sion şi vor câştiga bunătățile Ierusalimului în toată viața lor şi vor ajunge să vadă pe fiii 
fiilor lor şi alte bunuri (Ps. 127). 


363. Prin lucrarea poruncilor ajunge cineva la desăvârşită dragoste a lui 
Dumnezeu — Cel ce lucrează poruncile este mai sus decât cei ce fac 
minuni — Cel ce păzeşte poruncile va fi mai sus decât Mucenicii 


lubeşti, frate, să câştigi dragostea cea întru Dumnezeu care este săvârşirea 
tuturor faptelor bune şi să te faci Biserică Tatălui şi Fiului şi Sfântului Duh, Treimii 
Celei mai presus de ființă şi nedespărțite? Lucrează cu toată sârguința şi dragostea 
poruncile Domnului şi o vei căpăta, că aşa a făgăduit Domnul, să vină împreună cu 
Tatăl Său şi să locuiască înlăuntrul celui ce păzeşte poruncile Lui şi să facă inima lui 
Biserică şi locaş al Său: „De Mă iubeşte cineva pe Mine, cuvântul Meu va păzi şi Tatăl 
Meu îl va iubi pe el şi la el vom veni şi locaş la dânsul vom face” (loan 14, 23). Pentru 
aceasta mai lămurit a zis şi Sf. Maxim: „Cuvântul lui Dumnezeu şi Tatălui cu negrăit 

chip se află în poruncile Sale, iar Dumnezeu şi Tatăl, tot este nedespărțit de tot Cuvântul 
său după fire; deci, cel ce primeşte dumnezeiasca poruncă şi o păzeşte pe ea, primeşte 
Cuvântul lui Dumnezeu care este întru dânsa, pe care, după ce-L va primi prin păzirea 
poruncilor, tot prin acest Cuvânt a primit şi pe Cel ce este de o fire cu El. Căci amin zic 
vouă, că cel ce primeşte pe care L-am trimis, pe Mine Mă primeşte; iar cel ce Mă 
primeşte pe Mine, primeşte pe Cel ce M-a trimis pe Mine (pe Tatăl). Deci, cel ce a 
primit porunca şi a săvârşit-o a primit şi are cu taină bogat întru sine pe SF. TREIME”. 

Iubeşti, să te faci mai sus decât cel ce face minuni şi mai mare decât cel ce 
scoate draci şi prooroceşte? Lucrează poruncile lui Hristos cu sârguință şi o vei căpăta. 
Pentru că mulţi au făcut minuni şi semne şi au scos draci şi au proorocit, totuşi, fiindcă 
n-au păzit poruncile Domnului, au căzut din împărăţia cerurilor şi s-au osândit, iar cei ce 
păzesc poruncile se mântuiesc şi sunt mai sus după aceasta decât aceia. Cine ne 
încredinţează? Întâi, însuşi Domnul zicând: „Mulţi vor zice Mie în ziua aceea: Doamne, 
Doamne, au nu cu numele Tău am proorocit? Şi cu numele Tău draci am scos şi cu 
numele Tău multe puteri am făcut? Şi atunci voi mărturisi lor că niciodată nu v-am ştiut 
pe voi. Depărtaţi-vă de la Mine cei ce lucraţi fărădelegea” (Matei 7, 22). Al doilea, 
Fericitul Pavel strigând: „Şi de aş avea proorocie, şi de aş şti toate tainele şi toată ştiinţa, 
şi de aş avea toată credinţa cât să mut şi munţii, iar dragoste nu am, nimic nu sunt” (I 
Cor. 13, 2); şi al treilea, loan cel cu gura şi cu sufletul aurit, zicând: că Hristos n-a dat ca 
semn ucenicilor Săi minunile ce aveau să le facă, ci porunca dragostei, zicându-le lor: 
„întru aceasta vor cunoaşte toți că ai Mei ucenici sunteţi, de veţi avea dragoste între voi” 
(loan 13, 35). Deoarece, porunca dragostei, de asemenea şi celelalte porunci, acestea 
sunt care arată şi însemnează pe adevărații ucenici ai lui Hristos şi pe oamenii cei sfinți 
şi-i mântuiesc, iar nu minunile. „Şi lăsând, n-a spus de minunile ce era să le facă, ci din 
dragostea lor însemnându-i să se cunoască. Pentru ce oare aceasta? Căci aceasta este 
care arată pe oameni sfinți, fiindcă este temelia a toată fapta bună, prin aceasta, toți ne 
mântuim. Deci ce? N-o arată pe aceasta (pe mântuire) mai mult minunile? Nicidecum. 
Măcar că ele au întors toată lumea la credinţa lui Hristos, fiindcă ea (dragostea) era mai 
dinainte, iar dacă nu era ea, nici minunile nu erau să fie” (Omilia 72 la cea de la Ioan). 

Să zic încă şi mai multe? Vrei, frate, să te faci şi mai presus decât Mucenicii? 
Păzeşte poruncile lui Hristos şi mai cu seamă, porunca dragostei şi ai să reuşeşti. Căci, 
poruncile Domnului şi mai ales a dragostei şi fără mucenicie aşază şi fac pe creştin 
desăvârşit ucenic al lui Hristos, iar numai singură mucenicia fără de dragoste şi celelalte 
porunci a săvârşi, aceasta e cu neputinţă. Şi pe de o parte mărturiseşte Pavel zicând: 
„„..ŞI de a-mi da trupul meu să-l ardă şi dragostea nu am, nici un folos nu-mi este” (I 
Cor. 13, 3); iar pe de alta, Auritul Retor al Bisericii zicând: „Nu este altceva mai mare 
decât dragostea, nici de potriva ei, nici chiar mucenicia care este vârful tuturor 
bunătăţilor. Şi cum este aceasta? Ascultă: dragostea şi fără mucenicie face ucenici ai lui 
Hristos, iar mucenicia fără dragoste n-ar fi putut niciodată să facă aceasta (adică ucenici 
ai lui Hristos)” (Cuvânt La Mucenicul Romano). 


364. Păzirea poruncilor pricinuieşte conştiinţă neruşinată 


Voieşti, iubite, să câştigi conştiinţă neruşinată, care să nu te pârască şi să te 
mustre pentru vreun lucru în ziua judecății? Păzeşte cu amănuntul toate poruncile 
Domnului şi te vei învrednici de ea. Cine ne încredințează aceasta? Proorocul David 
care zice: “Atuncea nu mă voi ruşina, când voi căuta spre toate poruncile Tale” (Ps. 
118). Şi de vei câştiga prin păzirea poruncilor astfel de cuget nemustrat, să ştii că ai să 
capeţi mare îndrăzneală înaintea lui Dumnezeu; precum mărturiseşte ucenicul cel iubit 
zicând: „De nu ne va arăta pe noi vinovaţi inima noastră, îndrăzneală avem către 
Dumnezeu” (loan 3, 21). 

279 


Sf. Nicodim Aghioritul 


365. Prin păzirea poruncilor se câştigă împărăţia cerurilor. Pentru ce 
împărăția cerurilor se numeşte plată şi răsplătire 


Într-un cuvânt, voieşti, creştine, să câştigi împărăţia cerurilor, viaţa cea veşnică 
şi bunătăţile acelea pe care ochiul nu le-a văzut şi urechea nu le-a auzit şi la inima 
omului nu s-au suit? Păzeşte cu silință şi dragoste toate poruncile Domnului şi le vei 
câştiga. Aşa te încredinţează nemincinoasa gură a Domnului care a legiuit poruncile 
zicând că nu intră întru împărăția lui Dumnezeu creştinii care numai strigă şi zic, 
Doamne, Doamne, ci cei ce îndeplinesc poruncile şi voia lui Dumnezeu: „Nu tot cel ce 
îmi zice Mie: Doamne, Doamne, va intra întru împărăţia cerurilor, ci cel ce face voia 
Tatălui Meu Care este în ceruri” (Matei 7, 21). Tot aceasta a voit să arate Domnul şi 
prin cuvântul ce a zis tânărului aceluia: „De voieşti să intri în viaţă, păzeşte poruncile” 
(Matei 19, 17). De aceea şi împărăţia cerurilor se numeşte de dumnezeieştile Scripturi: 
răsplătire, plată şi leafă dăruită pentru osteneala şi lucrarea poruncilor, „căci pleacă, 
zice, inima mea să facă îndreptările Tale în veac pentru răsplătire” (Ps. 118); şi 
„Cheamă lucrătorii şi le dă lor plată” (Matei 20, 8). Aşadar, de voieşti, frate, să lucrezi 
cu fierbinte dor şi poftă poruncile Domnului şi să biruieşti toate greutăţile, adu-ți aminte 
neîncetat de toate aceste bunuri ce le vei primi şi mai vârtos să fii încredințat că vei 
căpăta cu adevărat ca plată pentru osteneala ta, făgăduințele veşnicelor bunătăţi ce vor 
să fie. Că aşa îndeamnă şi Marele Vasile să facă pe cei ce voiesc să-şi aprindă inima lor 
spre lucrarea dumnezeieştilor porunci, căci întrebat fiind el: „Cum ar putea cineva cu 
aşezarea cea dinlăuntru şi cu dor să facă poruncile Domnului? Răspunde: Dacă se va 
încredința că porunca lui Dumnezeu este viaţa veşnică şi toate cele poruncite celor ce o 
păzesc pe ea, adevărate, se îndreptează aşezarea lui, după cel ce a zis: Judecăţile 
Domnului adevărate, îndreptate împreună, dorite-s mai mult decât aurul şi decât piatra 
scumpă mult şi mai dulci decât mierea şi fagurul şi când robul tău păzeşte acestea, 
răsplătire este multă” (Hotar pe scurt 174). 


366. Impărăţia cerurilor nu se dă ca piață datornică pentru osteneala 
poruncilor, ci ca o dăruire a Domnului — Cei ce socotesc că drept cred, 
fără lucrarea poruncilor, greşesc 


Dar să ştii, iubite, că deşi Domnul dă din partea Lui ca plată a lucrării poruncilor 
cereasca Sa împărăție, plecându-se neputinței noastre a robilor Săi, o face ca să ne 
îndemne mai mult a lucra poruncile Lui şi să socotim ca un câştig al ostenelii noastre 
împărăția Lui; însă tu, frate al meu creştine, păzeşte-te şi ia aminte să nu cugeti 
niciodată şi să crezi că împărăția cerurilor ți se dă ca o plată datorată de la Domnul, 
pentru osteneala făcută la poruncile Lui. Nu. Departe să fie de tine această cugetare. 
Căci, ce plată e dator stăpânul să dea robului său celui cumpărat? Robul, ca cel ce este 
rob, are datorie netrecută să slujească totdeauna stăpânului său, fără a nădăjdui să ia 
vreo plată, că de nu va lucra, se pedepseşte şi se bate. lar dacă stăpânul său ar voi să-i 
dea vreo cinste în plata slujbei lui, robul este dator a socoti cinstea aceea, nu ca plată, ci 
ca o dăruire pe care stăpânul său ca un măreț şi dătător de mari daruri a voit să i-o dea, 
numai din bunătatea sa, şi nu pentru vreo datorie. Pentru aceasta, asemenea greşesc atât 
creştinii care socotesc că sunt drepteredincioşi fără a lucra poruncile Domnului, cât şi 
cei ce lucrează poruncile şi cred că pentru osteneala lor au să capete împărăţia cerurilor 
ca o plată, deoarece aceştia amândoi sunt greşiți, fiindcă nici cei ce nu slujesc drept 
stăpânului lor nu e cu dreptate să ia slobozire vreodată, nici cei ce-i slujesc n-au dreptul 


280 


Hristoitia 
să ia plată datornică de la stăpânul lor, precum a zis sfeşnicul dreptei socoteli Sf. Marcu: 
„Unii, nefăcând poruncile, socotesc că sunt drept credincioşi, iar alții, făcându-le, ca pe 
o plată datornică aşteaptă împărăția, însă amândoi din adevăr au greşit. La stăpân nu se 
îndatoreşte plata slugilor, nici câştigă slobozenia cei ce nu slujesc cu dreptate” (Cap. 18- 
19, pentru cei ce li se pare că din lucruri se îndreaptează). 

Prin urmare, ca să facem sfârşit la toate, împărăția cerurilor nu se dă ca plată 
datornică pentru lucrarea dumnezeieştilor porunci, ci se dăruieşte ca un dar şi dăruire a 
Stăpânului Hristos credincioşilor Săi robi, după acest Sf. Marcu: „Pentru aceasta 
împărăția cerurilor nu este plată a lucrurilor, ci dar al Stăpânului slugilor celor 
credincioase, gătită” (Cap. 2, acolo). Pentru aceea şi creştinii care lucrează poruncile lui 
Dumnezeu nu se cade a cere cu îndatorire ca plată împărăţia cerurilor, ci s-o aştepte ca o 
dăruire şi dar al Stăpânului lor. 

S-a văzut, aşadar, din cele zise până acum atât în partea I, cât şi întru a II-a, că 
toți creştinii sunt datori a păzi cu toată silința şi dragostea toate poruncile Domnului, 
dacă voiesc să se învrednicească de bunătăţile ce am zis mai înainte şi să dobândească 
împărăția cerurilor. Căci, dacă numai o singură poruncă defăimând-o nu o vor păzi, se 
lipsesc de împărăţia cerurilor. Ce zic? Nu numai dacă o singură poruncă ar călca-o 
creştinii cad din împărăţia cerurilor, dar şi pe acea una singură dacă n-ar face-o cu toată 
cuviincioasa silință şi putere şi aşa iarăşi se lipsesc de împărăție. Înfricoşat ţi se pare 
acest cuvânt, frate? Precum şi cu adevărat este înfricoşat şi încutremurător! Dar pe cât 
este de înfricoşat, pe atât şi de adevărat. Şi ascultă cum o încredinţează Domnul pe de o 
parte, iar pe de alta dumnezeiescul Hrisostom zicând: „Eu însă ceva şi mai mult decât 
acestea am să spun: că numai o mică poruncă din cele poruncite trecând-o cu vederea ne 
închide nouă cerul, ci, deşi s-ar face, dar nu cu cuviincioasa evlavie şi cu prisosinţă, tot 
la fel pătimim. Că de nu va prisosi dreptatea voastră mai mult decât a cărturarilor şi a 
fariseilor, nu veţi intra întru împărăția cerurilor” (Matei 5, 20). Prin urmare, măcar 
milostenie de vei da, însă nu mai mult decât aceia, nu vei intra întru împărăție” (Omilia 
64 la Matei). 


367. Până la moarte se cade a asculta cineva poruncile Domnului 


lar de mă întrebi, frate, câtă putere trebuie să pună cineva ca să păzească 
poruncile lui Hristos şi până la ce hotar ajunge ascultarea dumnezeieştilor porunci, zic 
ție că până la moarte. Adică, e dator tot creştinul pentru poruncile lui Hristos, de va cere 
trebuinţa şi vremea, să se jertfească şi să moară şi această moarte să o socotească prea 
dulce şi pricinuitoare adevărului şi vieții veşnice. Aşa, Stăpânul nostru Hristos, ca să 
asculte voia Tatălui Celui din ceruri, a primit să ia moarte şi moarte necinstită de cruce, 
precum zice Pavel: „S-a smerit pe Sine făcându-Se ascultător până la moarte şi moarte 
de cruce” (Filipeni 2, 8). Tot aşa şi Sf. Simeon Noul Teolog zice că aceasta este credința 
cea adevărată, a fi gata creştinul să moară pentru Hristos şi pentru poruncile Lui: 
„Credinţa este să moară cineva pentru Hristos şi pentru poruncile Lui şi să creadă că 
moartea aceasta îi este pricinuitoare de viaţă” (Cap. 1 a celor teologice şi lucrătoare). 
Aşa spunea şi Sf. Talasie: „Pentru poruncile lui Hristos până la moarte să te nevoieşti, 
ca prin ele curățindu-te, să mergi în viaţă” (Cap. 80, din suta II). Asemenea şi Marele 
Vasile: (Hotar pe scurt 206), şi într-alte multe locuri aschiticeşti ale lui, arătând că, 
ascultarea la poruncile Domnului, până la moarte are marginile ei. Aceasta o zice şi Sf. 
Isaac numind mucenici pe cei care mor pentru poruncile Domnului: „Că nu numai cei ce 
pentru credinţa cea în Hristos au primit moarte sunt Mucenici, ci şi cei ce mor pentru 
păzirea poruncilor Lui” (Cap. 44, p. 219). 

368. Creştinii au dat făgăduinţă la Botez 
să îndeplinească poruncile Domnului 


Pentru aceasta, frații mei creştini, fraţii mei iubiţi, întreiesc glasul, fraţii mei prea 
doriți, grijiți-vă toţi, cu mic cu mare, clerici şi mireni, de păziţi toate făcătoarele de 
viață, toate făcătoarele de Dumnezeu, toate mântuitoarele porunci ale Domnului nostru 
Iisus Hristos, siliți-vă a lucra ca nişte lucrători credincioşi cu toată sârguinţa voastră şi 
cu toată dragostea în tainica vie a stăpâneştilor porunci; (căci acestea sunt gânditoarea 
vie despre care vorbea Domnul în Evanghelia cea de la Matei), nu fiți nepăsători, nici să 
obosiţi de greutate şi osteneală, nici de arşiţa zilei, că după ce va veni seara, adică 
moartea şi sfârşitul vieţii voastre, să primiţi plata ostenelii, veşnica împărăție. Socotiţi- 
vă cum singuri ați făcut tocmeală şi aţi dat făgăduință lui Hristos să lucraţi în via 
poruncilor Lui. Şi când aţi dat această tocmeală şi făgăduință? Când v-aţi botezat. 
Pentru că cuvântul pe care l-aţi zis atunci a fost: „Mă lepăd de tine satano, şi de toate 
lucrurile tale şi mă unesc cu Tine, Hristoase”, acest cuvânt, zic, este tocmeala şi 
făgăduinţa ce ați dat-o lui Hristos ca să lucraţi în via Lui; precum zice Hrisostom: 
„Acest glas tocmeală cu Stăpânul este” (Andr. 21). 

Şi precum stăpânii cei ce voiesc să cumpere robi, întâi îi întreabă de voiesc să le 
slujească şi după ce primesc răspunsul lor, atunci îi cumpără, aşa şi Stăpânul Hristos v-a 
întrebat pe voi, pe toți creştinii, de voiţi să lucraţi poruncile Lui şi după ce 1-aţi dat 
făgăduinţa, atunci v-a răscumpărat prin moartea Sa şi prin Sf. Botez, cel făcut întru 
moartea Lui, după cum zice acest Grăitor de Aur: „Şi precum, când noi cumpărăm robi, 
întâi îi intrebăm pe cei ce se vând de voiesc să ne slujească nouă; aşa face şi Hristos, 
fiindcă voieşte a te lua pe tine spre slujire, întâi te întreabă de voieşti să te lepezi de acel 
tiran sălbatic şi aspru şi tocmeală primeşte de la tine, că nu este silnică stăpânirea Lui” 
(Andr. 21). 


369. Creştinii se cade a se lăuda că slujesc lui Hristos 


Şi deci, fiindcă odată aţi fost chemaţi ca să lucraţi în via poruncilor şi aţi ascultat 
această chemare şi ați făcut astfel de tocmeală cu Stăpânul viei când v-aţi botezat, este 
nevoie a lucra nu cu lenevire, nu cu mâhnire şi cu nerăbdare, ci cu toată silinţa, cu toată 
bucuria şi răbdarea, având şi ca o laudă a voastră că v-aţi învrednicit să slujiți la acest 
Stăpân bun şi prea iubitor de oameni, care este vrednic să se slujească în dar de toată 
zidirea Sa, deşi n-ar vrea să le dea lor vreo plată. Că dacă slugile împăratului pământesc 
se laudă că slujesc împăratului lor şi de multe ori zic întru lauda lor, noi suntem în 
slujbă împărătească, cum nu se cade să vă lăudaţi şi voi, creştinii, şi să vă bucuraţi că v- 
ați învrednicit a sluji poruncilor împăratului împăraților, Hristos? Da, vă numiţi slugi, 
fiindcă lucraţi poruncile Domnului, însă slujba voastră întrece toate vredniciile, toate 
cinstirile şi toate dregâtoriile împăraților lumii. De aceea, Proorocul David. Cu toate că 
era împărat, însă avea ca o laudă de a se numi îndoit rob al lui Dumnezeu şi fiu al prea 
smeritei roabei sale, pentru care zicea: „O! Doamne, eu sluga Ta, eu sluga Ta, şi fiul 
slujnicei Tale” (Ps. 115, 7) şi iarăşi: „lar robul Tău se va veseli” (Ps. 108, 27). Chiar Ap. 
Pavel şi Petru şi ceilalți apostoli se fălesc că sunt robi ai lui lisus, mai mult decât se 
îngâmfează şi se fălesc demnitarii şi oamenii împărăteşti în haine, în brâie şi în celelalte 
decoraţii împărăteşti şi în dregătoriile ce le au. Pentru aceea, mai la toate începuturile 
epistolelor, pun mai întâi acest nume ca o cunună de mult preţ a capului lor, zicând: 
„Pavel, sluga lui lisus Hristos” (Romani 1, 1), „Pavel şi Timotei, robii lui lisus” 
(Filipeni 1, 1); „Iacob, sluga lui lisus Hristos” (Iacob 1, 1); „Simon Petru, slugă şi 
apostol al lui Iisus Hristos” (II Petru 1, 1). „Iuda, sluga lui Iisus Hristos” (Iuda 1, 1). 

370. Pentru ce Sfinţii au în multă cinste slujba lui Dumnezeu 


Dar, pentru ce Sfinţii au la atâta cinste şi laudă slujirea lui Dumnezeu şi a se 
numi robii lui Hristos? Deoarece, câți slujesc împăraților celor pământeşti, de multe ori 
li se întâmplă a flămânzi, a înseta, a se întrista şi numele lor a se necinsti, că împărații 
cei pământeşti uneori se arată nemulțumitori către slugile lor; iar câţi se învrednicesc să 
slujească lui Hristos şi să facă poruncile cerescului împărat, aceştia neîncetat sunt 
îndestulați de toate bunătăţile, totdeauna se bucură şi se veselesc, totdeauna se înalță şi 
se măresc numele lor, fiindcă Dumnezeu căruia îi slujesc este dăruitor de mari şi bogate 
daruri şi nu lasă neplătită nici cea mai mică slujbă; precum despre fața lui Dumnezeu 
zice Isaia: „Iată, cei ce slujesc Mie vor mânca, iar voi veţi flămânzi; iată cei ce slujesc 
Mie vor bea, iar voi veţi înseta; iată, cei ce slujesc Mie se vor veseli, iar voi vă veţi 
ruşina; şi celor ce slujesc Mie se va pune nume nou” (Isaia 65, 13). 


371. Creştinii se cade a lucra poruncile lui Hristos cu bucurie, 
cu frică şi smerenie 


Fiindcă urătorul de bine diavol nu încetează ispitind pe robii lui Hristos şi 
făcându-i să se înalte şi să se mândrească cum că păzesc poruncile Domnului şi dintr- 
aceasta să-şi piardă plata ostenelii şi a slujbei lor. Pentru aceasta, luaţi aminte, fraţii mei 
creştini, şi lucraţi poruncile lui Hristos cu bucurie, cu frică şi smerenie. Cu bucurie, 
fiindcă voi, cei muritori şi pământeşti, v-aţi învrednicit a sluji unui Dumnezeu ceresc şi 
nemuritor împărat; iar cu frică şi cu smerenie, căci oricât v-aţi sili ca să faceţi poruncile 
Domnului, niciodată nu veţi putea să le faceți precum se cade şi desăvârşit. Căci 
aceasta şi Domnul, Puitorul de lege şi dătătorul poruncilor, vă sfătuieşte, când toate 
poruncile Lui le veţi face, să vă smeriți cu inima şi să ziceți cum că sunteți robi 
netrebnici şi nevrednici, că ceea ce ați fost datori să faceți ați făcut şi nimic mai mult: 
„Aşa şi voi, când veţi face toate cele ce vi s-au poruncit vouă, ziceţi că slugi netrebnice 
sunteţi, că ce am fost datori a face am făcut” (Luca 17, 10). 


372. Creştinii precum au făcut voile şi poruncile diavolului, 
aşa să facă şi poruncile lui Dumnezeu 


Să vă spun, fraţilor, şi un cuvânt omenesc şi foarte mult îngăduitor? Precum aţi 
slujit până acum vicleanului diavol şi aţi împlinit voile şi poruncile lui cu feluritele 
păcate, aşa şi de-acum înainte, slujiți lui Dumnezeu şi păziți poruncile Lui. Şi precum 
ați făcut sufletul şi trupul rob necurăţiei şi păcatului, aşa de-acum înainte, faceţi-l rob 
faptei bune şi curăției. Căci, dacă voi cu toată dulceaţa şi dragostea aţi păzit poruncile 
diavolului de la care n-aţi câştigat nici o plată, ci mai ales osândă şi moarte, ruşine şi 
necinste, cum nu ar fi cu dreptul acum să păziți cu aceeaşi dulceaţă şi dragoste poruncile 
lui Hristos, măcar că se cădea şi mai mult, pentru care veţi lua plată nemăsurată, viață 
veşnică, cinste şi slavă nesfârşită de la Dumnezeu? Nu este cuvântul meu acesta, ci al 
Ap. Pavel, care cu pogorământ vă sfătuieşte a face aşa pentru neputința voastră: 
„Omeneşte grăiesc pentru slăbiciunea trupului vostru; că, precum v-aţi făcut mădularele 
voastre roabe necurăţiei şi fărădelegii spre fărădelege; aşa acum să vă faceţi mădularele 
voastre roabe dreptăţii spre sfinţenie... Care dar roadă aţi avut atunci întru acelea, de 
care acum vă ruşinați? Că sfârşitul acelora este moartea; iar acum slobozindu-vă din 

păcat şi făcându-vă robi lui Dumnezeu, aveți roadă voastră spre sfințenie, iar sfârşitul, 
viața veşnică” (Romani 6, 19); pe care tâlcuind-o Hrisostom zice: „Cu câtă silință şi cu 
câtă poftă ați urmat răutății, deşi n-are nici o răsplătire, ci dimpotrivă, muncă şi 


pedeapsă, măcar pe atât urmaţi faptei bune” (Tâlcuire la Ps. 111). 


373. Că silinţa, citirea şi cugetarea poruncilor 
înseamnă mare ajutor spre păzirea lor 


Mare ajutor veți avea, fraţilor, spre a păzi poruncile lui Hristos, 1) dacă la 
început vă veţi sili ca să lucraţi dumnezeieştile porunci, fiindcă atâta vreme 
deprinzându-vă la trândăvie şi nelucrare, suferiți mare greutate să lucraţi poruncile 
Domnului; pentru aceea este trebuință a vă sili ca să biruiţi greutatea şi obiceiul vechi ce 
vă împiedică de la lucrarea poruncilor. Pentru aceasta şi Domnul a zis: „împărăţia 
cerurilor se sileşte şi silitorii o răpesc pe ea” (Matei 11, 12). Iar când vă veţi sili la 
păzirea poruncilor, Domnul, văzându-vă silinţa voastră, vă dă putere şi dar spre a face 
poruncile Lui cu dulceaţă şi cu bucurie, încât ceea ce mai înainte o făceați cu multă 
greutate, mai pe urmă o faceţi cu mare înlesnire; aşa vă încredințează dumnezeiescul 
Diadoh zicând: „Deci, se cade de la începutul nevoinței faptei bune, cu oarecare silință 
să lucrăm sfintele lui Dumnezeu porunci, ca văzând bunul nostru Domn scopul, 
osteneala şi sârguința spre voia Lui, să trimită gata de sus mare înlesnire celor ce cu 
multă dulceaţă împlinesc prea slăvitele Sale voi, că de la Domnul atunci se găteşte voia” 
(Pilde 8, 35). De aceea, cu multă bucurie „să lucrăm neîncetat bunătatea, căci atunci în 
adevăr vom pricepe că Dumnezeu este cel ce lucrează întru noi şi pe a voi şi a lucra 
după bunăvoința Sa” (Filipeni 2, 13, cap. 413). 

2) Veţi avea ajutor spre păzirea dumnezeieştilor porunci, dacă veţi citi mai des 
Sf. Evanghelie şi epistolele Ap. Pavel. Căci, în Sf. Evanghelie se cuprind poruncile 
Domnului, dar mai ales în cap. 5, 6 şi 7, la Evanghelia cea de la Matei. De asemenea, şi 
în trimiterile lui Pavel; căci, acelea pe care le zice Pavel sunt poruncile Domnului, 
precum însuşi arată: „De i se pare cuiva că este prooroc sau duhovnicesc, înțeleagă cele 
ce scriu vouă, că ale Domnului porunci sunt” (I Corinteni 14, 37); şi mai mult în cap. 6, 
la cea întâi Corinteni, unde porunceşte Apostolul să nu se ducă creştinii la judecată 
niciodată, iar dacă au judecată, cel puţin să se ducă numai la judecata bisericească şi 
niciodată la cele din afara ale necredincioşilor, precum porunceşte şi Domnul. 

Şi de ce aveţi mare ajutor din deasa citire a Evangheliei şi a Apostolului? 
Deoarece, când citiţi mai des în aceste cărți poruncile lui Hristos, vă aduceți aminte şi 
din aducerea aminte puteți şi a le păzi. Pentru aceasta, Proorocul David ascundea 
cuvintele şi poruncile Domnului întru inima sa, ca să le pomenească totdeauna şi din 
această pomenire să se îndemne şi a le păzi, pentru care şi zicea: „întru inima mea am 
ascuns cuvintele Tale, ca să nu greşesc Ţie” (Ps. 118). Pentru aceea şi Domnul 
porunceşte: „Cel ce are poruncile Mele şi le păzeşte pe ele, acela este care Mă iubeşte 
pe Mine” (loan 14, 21). Ce este „cel ce are?” Adică, cel ce are totdeauna aducerea 
aminte şi pomenirea poruncilor Mele întru inima sa, acela este cel ce le şi lucrează, când 
cere trebuinta, fiindcă din aducerea aminte vine şi întru lucrare, precum, dimpotrivă, cel 
ce nu citeşte poruncile lui Hristos, acela le şi uită, iar uitându-le, cum este cu putință să 
le facă? Pentru aceasta şi Dumnezeu porunceşte iudeilor să citească totdeauna poruncile 
Lui şi să le spună la copiii lor şi să le scrie sus pe pragurile caselor ca, văzându-le 
intrând şi ieşind, să nu le uite. „Şi aceste cuvinte, câte poruncesc Eu astăzi ţie, să fie în 
inima ta şi în sufletul tău şi le spune fiilor tăi, le grăieşte lor când şezi în casă şi când 
mergi pe cale, când te culci şi când te scoli. Şi le leagă pe ele să fie semn pe mâna ta şi 

să fie neclătite înaintea ochilor tăi şi le scrieți pe pragurile caselor voastre şi ale uşilor 
voastre” (A doua Lege 6, 6). 

Fac sfârşit părții a II-a şi zic că toţi creştinii cei căsătoriți şi călugării sunt datori 
să facă ascultare până la moarte poruncilor Evangheliei, dacă voiesc să câştige 
vremelnicele şi veşnicele bunătăți pe care le-am zis mai înainte, căci n-are nimenea 
stăpânire să schimbe nici un punct din porunci, nici la dreapta, nici la stânga, precum 
este scris: „Ca să nu se abată de la porunci nici la dreapta, nici la stânga” (II Lege 17, 
20). Pentru că după Marele Vasile, afară de nuntă, toate celelalte porunci sunt legiuite a 
se păzi de toți mirenii, fiindcă şi Hristos a propovăduit Evanghelia şi poruncile Lui, nu 
la monahi, ci la mireni. „De la toţi oamenii ni se va cere cuvânt pentru nesupunerea la 
Evanghelie şi monahilor, şi celor de sub jugul însoţirii cu nuntă, că e de ajuns celui ce a 
venit întru însoţire, pogorământul pentru neînfrânare şi al poftei către femeie şi 
împreunarea cu ea; iar celelalte porunci, fiindcă pentru toţi sunt deopotrivă aşezate, nu 
sunt fără primejdie celor ce le-ar călca; căci, când a propovăduit Hristos Evanghelia şi 
poruncile Tatălui Său, celor din lume a grăit” (Cuvânt pentru lepădarea de viață). 

Dar învaţă şi Hrisostom: „Toate poruncile cele către voi, mirenii, sunt de obşte 
ca şi către monahi, afară de nuntă; ba încă şi pentru aceasta porunceşte Pavel să vă 
faceţi întru toate asemenea cu ei (cu monahii), că zice: «Vremea de acum scurtă este, ca 
Şi cei ce au femei să fie ca şi cum n-ar aveay“ (I Cor. 7, 29) (Omilia 7, la Matei). 

Să nu pricinuiască deci unii din mirenii cei nepricepuţi şi să zică: acestea s-au 
dat ca să le facă călugării, şi nu nouă, mirenilor, ci mai mult să audă pe Solomon cum îi 
dojeneşte şi le zice să se teamă de Dumnezeu şi să păzească poruncile Lui. Pentru ce? 
Fiindcă pentru acest sfârşit s-a zidit tot omul în lume, ca să păzească poruncile 
Ziditorului său. „Sfârşitul cuvântului tot, auzi-l: Teme-te de Dumnezeu şi păzeşte 
poruncile Lui. Acesta este lucrul cuvenit fiecărui om.” (Ecclesiastul 12, 13)”. 


PARTEA a II-a 
Cei ce calcă poruncile lui Hristos suferă pagube şi nenorociri mari 


374. Care este treapta cea mai presus de fire şi care este cea firească 


Câte bunătăți şi câte dăruiri am spus în partea a I-a că primesc cei ce păzesc 
poruncile Domnului, atâtea răutăți şi pagube zicem aici, dimpotrivă, că vor lua creştinii 
cei ce calcă poruncile lui Hristos. Însă, spre mai multă lămurire şi scurtime zicem că 
toate pagubele şi relele care le vor lua cei ce calcă poruncile lui Hristos, se cuprind în 
două trepte: în cea mai presus de fire şi în cea firească. Şi deci, treapta cea mai presus de 
fire este aceea care întrece legile firii, dar nu strică, ci mai mult desăvârşeşte şi 
înmulţeşte firea. lar treapta firească este aceea care urmează după legile firii. Deci, tu, 


7! Pentru aceasta şi noi, la sfârşitul prezentei cărți, am notat cele mai principate porunci ale Vechiului şi 
Noului Testament, ca citindu-le şi cugetându-le pe ele neîncetat frații noştri creştini, prin deasa citire, să 
se îndemne şi spre a le împlini. 

7? Şi aceasta este pricina pentru care se citeşte la moartea oricărui creştin mirean şi la clerici şi monahi Psalmul 
zis: „Fericiţi cei fără prihană”, ca să se arate că el, după naştere şi până la moarte, a păzit toate poruncile 
Domnului cele cuprinse în acest psalm şi prin urmare, că, a păzit sfârşitul cel pentru care s-a zidit în lume. 
Deci, acest grai al Ecleziastului, adică: „aceasta este tot omul”, asa l-au tâlcuit unii, în: „pentru aceasta tot 
omul”. Însă, dumnezeiescul Hrisostom în cap. 1, înlocuind tâlcuirea lui Iov, traduce că se înțelege în loc de: 
„Aceasta este chiar zidirea, aşezarea şi caracterul omului”, adică a păzi poruncile Domnului şi aceasta este care 
face pe om, cu adevărat om. Iar cel ce se abate de la poruncile Domnului nu este cu adevărat om, ci mincinos, 
precum este şi cel zugrăvit. 

creştine, când calci poruncile lui Hristos, pierzi toate darurile cele mai presus de fire, 
pierzi şi toate darurile cele fireşti. 


375. Călcătorii poruncilor pierd Darul cei mai presus de fire 


Pierzi întâi darurile cele mai presus de fire, că îndată ce tu, frate, calci 
făcătoarele de viață porunci, pierzi dragostea şi prietenia cea cu Hristos şi se face urât 
Hristos Dumnezeu înaintea ta, precum însuşi El zice: „Cel ce nu Mă iubeşte pe Mine, 
cuvintele Mele nu le păzeşte” (loan 14, 24); fiindcă, precum păzirea poruncilor este 
dovadă a dragostei către Dumnezeu; aşa, dimpotrivă, şi călcarea poruncilor este dovadă 
a urâciunii către Dumnezeu; iar cine urăşte pe Dumnezeu arătat este că se urăşte şi el de 
către Dumnezeu. Şi după dreptate, că dacă Proorocul David ura nu pe cei ce călcau 
poruncile lui, ci pe ale lui Dumnezeu, „că pe cei ce făceau, zice, călcări de lege, i-am 
urât” (Ps. 100, 4). Cum este cu putinţă ca Domnul să nu urască pe cei ce calcă poruncile 
Lui? lar a fi urât cineva de Dumnezeu şi a fi părăsit de El, aceasta este cea mai mare cu 
adevărat şi mai de pe urmă pagubă şi nenorocire decât toate. 

Pierzi, creştine, darurile cele mai presus de fire, căci, călcând poruncile 
Domnului, te lipseşti de Darul punerii de fii şi acolo unde erai fiu al Tatălui ceresc după 
Dar, te faci vrăjmaş al Lui şi luptător. Pentru aceasta, însuşi Dumnezeu se întristează de 
creştinii cei ce calcă poruncile Lui şi zice: „Fiul slăveşte pe Tatăl Său prin păzirea 
poruncilor Lui; asemenea şi sluga cinsteşte pe stăpânul său. Şi dacă Eu sunt Tatăl 
vostru, unde este slava şi cinstea ce Mi se cade a o aduce voi prin păzirea poruncilor 
Mele? Şi dacă Eu sunt Stăpânul vostru, unde este frica care se cuvine a o avea de Mine? 
Fiul cinsteşte pe Tatăl şi sluga se teme de stăpânul său; şi de sunt Eu Tată, unde este 
cinstea Mea? Şi de sunt Eu Stăpân, unde este frica Mea? zice Domnul Atotţiitorul 
(Malahia 1, 6). Pierzi, frate, darurile cele mai presus de fire, căci călcând poruncile, te 
lipseşti de darul dreptății, de darul stăruinței, darul împuternicirii, al împreună lucrării şi 
celelalte. 


376. Darurile cele mai presus de fire la două duc: la Dar şi la slavă 


Şi ca să zic în scurt, daruri mai presus de fire sunt toate acelea pe care s-a 
învrednicit creştinul a le lua prin Sf. Botez şi câte altele a ajuns să le câştige în urmă 
prin lucrarea făcătoarelor de viață porunci şi pe lângă acestea, câte încă putea să le 
câştige în viitor, atât în viaţa aceasta, cât şi în cea viitoare, care toate dimpreună duc la 
aceste două de obşte şi cuprinzătoare, după Teologi, adică: la darul cel dat în viața 
aceasta şi la slava cea dăruită în ceea ce va să fie, despre care spune dumnezeiescul 
David: „Dumnezeu dar şi slavă va da” (Ps. 83, 12). Aşadar, când tu, creştine, calci 
poruncile Domnului, pierzi toate aceste daruri mai presus de fire, fiindcă te lipseşti de 
acea lumină şi de dumnezeiasca strălucire, ce o pricinuia în mintea ta mai înainte 
păzirea poruncilor şi rămâi pustiu de prea dulcea desfătare ce o gustase mai înainte 
mintea ta, întru a cugeta, a zice şi a face „Dreptăţile Domnului drepte, cele ce veselesc 
inima”, după dumnezeiescul David (Ps. 18, 9). Pentru că te păgubeşti de faptele bune 
cele în chipul lui Dumnezeu, de smerenie, de îndelunga răbdare, de ascultare, de iubirea 
de frați şi de cealaltă ceată a faptelor bune, pe care le-ai câştigat prin lucrarea 
poruncilor, precum am zis. Căci te lpseşti de roadele Sf. Duh, care sunt: dragostea, 
bucuria, pacea şi bunătatea, pe care le numără Apostolul în Epistola cea către Galateni 
(cap. 5, 22). De asemenea şi de cele şapte daruri ale Sf. Duh, adică darul dumnezeieştii 

frici, al cunoștinței, al bunei cinstiri, al voinței, al împuternicirii, al priceperii şi al 
înțelepciunii, precum le numără Isaia (cap. 11,2). 

Ce să grăiesc multe? Prin călcarea dumnezeieştilor porunci pierzi, frate, toate 
darurile cele mai presus de fire, prin care puteai să ajungi la o desăvârşită sfinţenie şi 
desăvârşire care e cu putință oamenilor şi ajungi în atâta ticăloşie, încât te lipseşti până 
şi de această lumină ce se numeşte pregătitoare a darurilor. Că n-ajunge numai până aici 
paguba ta, frate, ci pierzi încă şi slava lui Dumnezeu ce era să o moşteneşti după moarte, 
adică, pierzi fericirea cea neîncetată, viața cea veşnică, împărăţia cerurilor, petrecerea 
cea neîncetată cu Dumnezeu, cu îngerii şi cu toți Sfinții. ŞI ce câştigi? Muncă nesfârşită, 
viermi neadormiţi, foc veşnic, munci nenumărate şi tovărăşia cea totdeauna cu dracii; 
fiindcă munca nu e gătită pentru altcineva, fără numai pentru cei ce calcă poruncile 
Domnului, precum adeverează însuşi Dumnezeu prin Isaia zicând: „Şi vor ieşi şi vor 
vedea mădularele oamenilor care au călcat poruncile Mele. Că viermele lor nu va muri, 
şi focul lor nu se va stinge, şi vor fi priveală la tot trupul (Isaia 66, 24). Şi cu toată 
dreptatea, căci dacă cei ce călcau Legea lui Moise şi nu păzeau poruncile Legii Vechi, 
îndată se pedepseau fără nici o milostivire, osândind-se la munci şi la moarte, cum nu 
sunt vrednici de mii de morţi şi de toată munca creştinii care calcă nu Legea lui Moise, 
ci însăşi Legea Fiului lui Dumnezeu, defăimând poruncile Lui şi călcând dumnezeiescul 
Său Sânge, ocărăsc şi necinstesc Preasfântul Său Duh? Aşa adeverează vasul alegerii, 
Fericitul Pavel, câteodată zicând: „Şi toată călcarea de poruncă şi neascultarea au luat 
dreaptă răsplătire, cum noi vom scăpa negrijindu-ne de atâta mântuire?” (Evrei 2, 2); iar 
altădată: „Lepădând cineva Legea lui Moise, fără de milă prin două sau trei mărturii, 
moare; cât de mai amară muncă socotiți că va lua cel ce a călcat pe Fiul lui Dumnezeu şi 
a socotit Sângele Legii cu care s-a sfințit a fi de obşte şi a ocărât Duhul darului?” (Evrei 
10, 28). Deci, o, mare pagubă! O, pierzare nemăsurată! O, ticăloşie şi osândă a celor ce 
calcă poruncile lui Dumnezeu! 


377. Călcătorii poruncilor pierd fireştile daruri şi pacea conştiinţei — 
Că cei ce calcă poruncile şi mai înainte de gheenă se muncesc 


Al doilea: pierzi, frate, darurile cele fireşti, deoarece, călcând poruncile lui 
Hristos, îndată te lipseşti de pacea, odihna şi bucuria ce o aveai în conştiinţa ta mai- 
nainte de a le călca. Şi ce câştigi? Tulburare neîncetată, necontenită mustrare de 
conştiinţă, nemângâiată întristare, frică şi cutremur în toată inima ta şi în suflet. Drept 
aceea, atunci trăieşti în adevăr o viaţă ticăloasă asemenea cu a lui Cain, când a călcat 
legea firii şi a ucis pe fratele său, de frică se clătina tot şi tremura atât, încât, din multa 
frică ce avea în suflet, i se părea că tremură munții, văile, pământul şi toată lumea. 
Pentru aceasta şi locul unde a stat s-a numit „Naid”. „Şi a ieşit Cain de la faţa lui 
Dumnezeu şi a locuit în pământul Naid” (Facerea 4, 16), care va să zică după 
Hrisostom, cutremur şi clătinare. „Şi deci acest loc unde a locuit, spre pomenire 
neîncetată era. Şi nu numai lui, dar şi celor mai din urmă neamuri, al tulburării şi al 
cutremurului se numea, căci numele „Naid” este cuvânt evreiesc şi se tâlcuieşte 
clătinare” (Omilia 20 la Facere). 

După cum, zic, Cain avea neîncetată frică şi cutremur în sufletul său, aşa şi tu, 
ticălos creştin, cel ce calci poruncile Domnului, pierzi liniştea conştiinţei, te mâhneşti, te 
temi şi tremuri, ţi se pare că te goneşte toată lumea, socoteşti că se ridică asupra ta chiar 
munții şi dealurile şi nici somnul tău nu are vreo dulceaţă, nici mâncarea, ci se fac ţie 
toate amare, toate dureroase, toate fără gust. Şi astfel de viață poate să se mai numească 
viață? Mie mi se pare că e mai bine să se numească moarte sau mai bine a zice început 
şi arvună a muncilor. Căci, precum cel ce păzeşte poruncile lui Hristos şi mai-nainte de 

a căpăta împărăția cerurilor se bucură cu mintea pentru bunele nădejdi ce are; aşa, 
dimpotrivă, călcătorul dumnezeieştilor porunci mai înainte de muncă se munceşte, după 
Hrisostom ce zice: „Că, precum cel ce trăieşte în răutate şi mai înainte de gheenă se 
munceşte, de conştiinţă îmboldindu-se, aşa şi cel bogat întru isprăvi, mai înainte de 
împărăție, prea mare bucurie va câştiga, în bune nădejdi desfătându-se” (Andr. 16). 

Pierzi darurile cele fireşti, frate, deoarece călcând poruncile Domnului, ţi se 
orbeşte lumina gândului tău, se tâmpeşte agerimea minţii tale, se întunecă dreapta 
socoteală, se învârtoşează voia ta, se îngroaşă inima ta şi toate puterile, nu numai cele 
sufleteşti, dar şi cele trupeşti se slăbănogesc, se îngroaşă şi-şi pierd cea dintâi 
desăvârşire pe care o aveau spre a face fireştile lucrări. Că, precum păzirea poruncilor 
întăresc, îmbunătăţesc şi desăvârşesc sufleteştile şi trupeştile puteri, aşa, dimpotrivă, 
călcarea dumnezeieştilor porunci netrebnicesc, slăbesc şi strică toate puterile şi 
mişcările cele fireşti, otrăvindu-le ca şi cu o otravă purtătoare de moarte a 
înțelegătorului şarpe, diavol. 


378. Cei ce calcă poruncile ajung în patimile cele afară de fire — 
Ce este păcătul? 


Şi deci, după ce tu, frate, vei pierde darurile cele mai presus de fire, dimpreună 
şi cele fireşti prin călcarea dumnezeieştilor porunci, în ce stare socoteşti că ajungi? Vai! 
în patimile şi păcatele cele afară de fire, fiindcă poruncile spre aceasta s-au dat şi pentru 
aceasta se păzesc, ca să stea împotriva patimilor şi păcatului, încât fiecare din porunci să 
se lupte împotriva unei patimi şi a unui păcat — cum am mai zis în partea întâi —; iar 
când tu calci poruncile, arăţi că te stăpâneşti de patimi şi de păcatele cele împotriva 
poruncilor. Căci, dacă tu spre pildă călcând porunca dragostei, îndată cazi în patima şi 
păcatul urâciunii, călcând porunca pocăinței, cazi în păcatul nepocăinței şi al 
deznădăjduirii; dacă calci porunca îndelungii răbdări şi a blândeţii, ajungi în patima şi 
păcatul învârtoşirii şi al urgiei şi prin urmare, câte porunci vei călca, într-atâtea păcate 
cazi, care sunt contra poruncilor pe care le-ai călcat. 

Pentru aceea, fiindcă şi păcatul este mişcare afară de fire, precum îl hotărăşte 
purtătorul de Dumnezeu Maxim, în ce stare deci ajungi tu, care prin călcarea poruncilor 
faci păcatul? Arătat este că ajungi în cea afară de fire, în cea păcătoasă, în cea pătimaşă 
şi în loc de fiu al lui Dumnezeu, te faci fiu urgiei, în loc de vas al darului, te faci vas 
păcatului, lipsit de orice lumină firească şi mai presus de fire. Învârtoşat cu inima, 
împietrit, neiscusit întru toate, lemn neroditor şi tăciune gătit spre arderea focului celui 
veşnic. O, nenorociri! O, pagube a ticăloşilor călcători de legi! 


379. Călcătorii poruncilor se fac ca nişte dobitoace necuvântătoare, încă şi 
mai răi — Că cei ce calcă poruncile se fac ca nişte materie fără chip. 


În ce stare ajungi? Întru a dobitoacelor celor necuvântătoare, precum este scris: 
„Omul în cinste fiind „n-a priceput, alăturatu-s-a cu dobitoacele cele fără de minte şi s-a 
asemănat lor” (Ps. 48, 12); încă şi în mai rea stare decât a dobitoacelor. Că dobitoacele 
cele necuvântătoare nu calcă, nici stau împotriva poruncii lui Dumnezeu şi a legilor 
celor fireşti pe care Dumnezeu le-a hotărât lor: „Poruncă a pus, zice, şi nu va trece” (Ps. 
148, 6); şi tu, om cuvântător fiind, calci fără ruşine şi stai împotriva poruncilor 
Stăpânului tău. Pentru aceea, după dreptate a zis Marele Vasile: „Nu defăima peştii, 
fiindcă sunt cu totul fără de glas şi necuvântători, ci teme-te ca nu şi decât aceştia să fii 
mai necuvântător aşezământului Celui ce te-a zidit împotrivindu-te” (Omilia 7, la 

Exaimeron). În ce stare ajungi? În starea materiei celei fără de chip, urâte şi 
neînfrumusețate, după Marele Vasile, că precum chipul împodobește, înfrumuseţează şi 
săvârşeşte materia cea neînfrumuseţată, aşa şi Duhul cel Sfânt împodobeşte, săvârşeşte 
şi înfrumuseţează sufletul în care se află: „Deci, fiindcă Duhul Sf. este săvârşitor şi la 
zidirile cele cuvântătoare împlinind cu aceasta nesăvârşirea, de aceea ţine locul 
Creatorului” (cap. 26, acelor pentru Sf. Duh). Prin urmare, precum materia rămâne fără 
chip, neînfrumuseţată, neîmpodobită, fără de formă; aşa, frate, şi sufletul tău rămâne ca 
o materie neînfrumuseţată, după ce o dată, prin călcarea poruncilor, va pierde darurile 
cele mai presus de fire ale Sf. Duh. 


380. Precum sufletul face trupul viu, aşa şi Darul pe suflet. Călcătorii 
poruncilor sunt morţi şi ca şi cum n-ar fi 


Voieşti să ştii încă, frate, în care stare ai să ajungi? În starea morţilor. Căci, 
precum sufletul face trupul viu, aşa şi Darul Sf. Duh face viu sufletul, după purtătorul de 
Dumnezeu Maxim: „Precum sufletul în trup, aşa şi Duhul lui Dumnezeu întru noi”. Zice 
încă şi dumnezeiescul Grigorie de Nyssa: „Moartea sufletului deci este înstrăinarea de 
viața cea adevărată (de Dumnezeu), iar a trupului, stricăciunea şi risipirea, care şi 
stricare şi desăvârşit topire se numeşte” (Cuvânt 1 la Paşti, tom. 3). Deci, precum când 
iese sufletul din trup, trupul acela îndată moare, într-acest fel şi tu, frate, prin călcarea 
de viaţă făcătoarelor porunci, pierzând darul şi lucrarea prea Sf. Duh, care este suflet 
sufletului tău, ce te faci? Mort cu adevărat şi nesimţitor. Şi cu toate că te arăţi ca şi cum 
ai fi cu trupul viu, însă cu sufletul eşti într-adevăr, mort. Tot aşa şi Adam, după ce a 
călcat făcătoarea de viaţă poruncă a lui Dumnezeu şi a mâncat din pomul cel oprit al 
cunoştinţei, deşi era cu trupul viu, dar cu Duhul era mort, precum a zis mai înainte 
Dumnezeu: „Că ori în ce zi veţi mânca dintr-însul, cu moarte veţi muri” (Facerea 2, 17). 
Şi cu dreptate, pentru că porunca lui Dumnezeu este viaţă precum am zis. De aceea, cine 
o păzeşte se află în viaţă, iar cine o calcă se desparte de viață şi moare. 

Să-ţi spun şi alta mai mare? Tu, frate, când calci poruncile lui Dumnezeu, ajungi 
în aşa stare, încât nu numai că pierzi darurile cele fireşti şi mai presus de fire pe care le- 
am numit mai înainte, ci pierzi încă şi ființa. Şi acest adevăr îl întăreşte dumnezeiescul 
Grigorie de Nyssa cu un prea drept silogism: Călcarea, zice, a poruncilor lui Dumnezeu 
şi păcatul nu este ființă, fiindcă este lipsirea celui ce este, precum şi întunericul este 
lipsirea luminii, aşadar, şi cel ce calcă poruncile lui Dumnezeu şi face păcatul şi lipsirea 
celui ce este, se face dintr-aceasta şi el ceea ce nu este (nimic). Pentru aceea şi Sf. 
Scriptură numeşte pe păcătoşi şi pe călcătorii poruncilor lui Dumnezeu urgisiţi, adică, ca 
nişte nimic: „Defăimează-se înaintea lui cel ce vicleneşte” (Ps. 14, 4); şi: „Urgisi-vei 
toate neamurile” (58, 9) şi altele ca acestea. Aceasta vrând s-o arate şi Pavel zicea: „lar 
dacă dragoste nu am, nimic nu sunt” (I. Corinteni 13, 2). 


381. Călcătorii poruncilor sunt mai răi decât cele ce nu sunt 


Ce zic? Tu, călcând poruncile lui Dumnezeu şi împotrivindu-te aşezământurilor 
Lui, eşti mai rău şi decât cele ce nu sunt; fiindcă porunca lui Dumnezeu este atât de 
lucrătoare şi atotputernică, încât nici cele ce nu sunt îi stau împotrivă ei, ci îndată ce le 
cheamă, se supun poruncii Sale şi vin dintru ceea ce nu sunt întru a fi, ca şi cum ar fi 
fost însuflețite, simțite şi cuvântătoare; aşa, Apostolul zice despre Dumnezeu că cheamă 
pe cele ce nu sunt, ca şi cum ar fi: „înaintea lui Dumnezeu, Căruia au crezut, Celui ce 
înviază morții şi cheamă pe cele ce nu sunt ca şi cum ar fi” (Romani 4, 17). Aşa şi 

minunata aceea, înțeleaptă şi cu minte bărbătească ludita, a zis acest mare cuvânt, că 
zidirile ce n-au fost mai înainte s-au supus poruncii lui Dumnezeu şi au zis : iată, aici 
suntem „şi s-au făcut cele ce ai sfătuit şi au zis: iată, suntem de faţă” (ludita 9, 6). 


382. Călcătorii poruncilor pierd bunătăţile cele din viaţa aceasta 


Şi nu mai zic că tu, călcând dumnezeieştile porunci, pe lângă pagubele de mai 
sus, te lipseşti încă şi de bunătățile şi îmbelşugările cele vremelnice şi nu moşteneşti 
binecuvântările acelea şi belşugul ce se făgăduieşte Dumnezeu să-l dea celor ce păzesc 
poruncile Lui, precum am zis mai înainte, ci, dimpotrivă, moşteneşti toate blestemele 
şi nenorocirile ce înfricoşează Dumnezeu să le dea celor ce calcă poruncile Sale. Adică, 
a fi blestemat şi înlăuntru şi afară, să fie blestemaţii copiii tăi, rodurile ţarinii tale, 
cirezile boilor tăi, turmele oilor tale şi toate averea ta. Să te pedepsească Dumnezeu cu 
friguri, cu râie, cu surzire, cu orbire, cu mâncărime şi cu alte felurite boli, cu foame, cu 
nenorociri, cu robie, cu sabie, cu morţi şi cu alte prea multe rele, precum acestea le 
aminteşte pe larg fin cap. 28, la a doua Lege, care sunt rodurile şi procopselile călcării 
poruncilor: „Şi va fi de nu vei asculta glasul Dumnezeului tău şi nu vei păzi şi nu vei 
face toate poruncile Lui, care îți poruncesc eu ţie astăzi, vor veni peste tine toate 
blestemele acelea şi te vor prinde pe tine” (A doua Lege 28, 15). 


383. Cei ce calcă poruncile se fac pricinuitori să fie huliți şi goniţi şi cei ce 
păzesc poruncile — Călcătorii poruncilor se fac pricină să fie hulită 
credinţa şi Hristos —Ce este creştinismul? 


Pentru aceasta şi Sirah întreabă care este sămânţa cea necinstită şi defăimată de 
oameni? ŞI răspunde că sunt aceia care calcă poruncile Domnului: „Sămânță necinstită 
care este? Cei ce nu ţin poruncile?” (Sirah 10, 22). Vedeţi, fraților, pagube, vedeţi ce 
roduri purtătoare de moarte naşte călcarea dumnezeieştilor porunci? Pentru aceasta, vă 
rog întru Domnul, încetați de a mai călca poruncile lui Hristos, 1) deoarece nu numai 
voi pătimiţi atâtea pagube şi nenorociri sufleteşti şi trupeşti în această viaţă şi în cea 
viitoare, dar pe lângă acestea, vă faceți pricină de a se huli şi goni toată mulțimea 
creştinilor. Şi fiindcă toți de obşte se numesc creştini, atât cei ce păzesc poruncile lui 
Hristos, cât şi cei ce le calcă, necredincioşii şi păgânii nu fac vreo deosebire, ci 
prihănesc, hulesc şi izgonesc la fel, şi pe cei ce păzesc poruncile, şi pe cei ce le calcă, 
socotindu-i pe toți oameni vătămători şi făcători de rău, precum s-a întâmplat una ca 
aceasta în veacul întâi după Hristos, pe timpul Apostolilor, când s-au 1vit printre sfinții 
şi ortodocşii creştini, acei spurcaţi şi rău slavitori eretici: Simoniţii, Nicolaiţii, Gnosticii, 
Catafrighii, Pepuzianii şi cei asemenea lor, care fiindcă se numeau creştini, din acest 
nume de obşte, au dat pricină necredincioşilor şi păgânilor să socotească pe 
dumnezeieştii Apostoli şi pe ceilalți Sfinţi creştini ortodocşi, ca pe nişte necuraţi şi 
răuslăvitori. 

Prin urmare, au întărâtat pe tiranii cei fără de Dumnezeu şi pe împărați să 
pornească goană de obşte asupra tuturor creştinilor, după cum mărturisesc Teodorit şi 
Eusebie Pamfil, cel dintâi zicând: „Creştinii se numesc şi învățătorii dogmelor celor 
necurate, dar şi propovăduitorii dogmelor Evangheliei şi neştiind cineva deosebirea a 
unora şi a altora, pe toţi aceştia îi numeşte necuraţi, căci împărtăşesc acelaşi nume” (În 
precuvânt Cuvânt 2 despre ereticeasca reaslăvire). lar Eusebie: „S-a întâmplat la 
neamurile cele necredincioase să dea prea multă prihană asupra propovăduitorilor 
cuvântului lui Dumnezeu, fiindcă numele lor cel rău (al ereticilor), spre prihănirea a tot 

neamul creştinilor cel adevărat se întindea” (storia bisericească, cart. 4, cap. 7). Şi cea 
mai mare răutate este că voi, cei ce călcați poruncile lui Hristos, vă mai faceţi încă 
pricină de a se huli şi chiar credinţa lui Hristos şi dogmele cele drepte şi înalta şi 
adevărata Teologie a creştinismului. Fiindcă, precum zice Evagrie Monahul: 
„Creştinism este Dogma Mântuitorului nostru lisus Hristos, aşa numindu-se din lucrare, 
din fire şi Teologie împreună”. lar cât de mare rău face şi ce osândă va lua cel ce se face 
pricină de a se huli Hristos şi credința cea în Hristos, eu de multe ori am arătat în 
cuvintele cele mai dinainte; dar aceasta o spune pe larg şi dumnezeiescul Grigorie de 
Nyssa în cuvântul său cel către Olimpie Monahul. 


384. Călcarea poruncilor este defăimarea lui Dumnezeu — 
Cel ce calcă o poruncă şi pe celelalte le calcă 


2) Încetaţi, fraţilor, de a mai călca poruncile lui Dumnezeu, căci cu această 
călcare necinstiţi pe însuşi Dumnezeu, Cel ce a dat poruncile, precum zice Pavel: „Prin 
călcarea Legii, necinsteşti pe Dumnezeu” (Romani 2, 23); ci chiar de veţi păzi toate 
poruncile şi numai una de veţi călca, vă numiţi călcători şi prin urmare, ocărâtori de 
Dumnezeu. Fiindcă Cel ce a dat pe celelalte porunci, El a dat şi pe aceea pe care voi o 
călcați, precum zice Iacob, fratele lui Dumnezeu: „Că Cel ce a zis: să nu curveşti, a zis 
şi să nu ucizi. Şi de nu curveşti, dar ucizi, te-ai făcut călcător Legii” (Iacob 2, 11). 
Pentru aceea, de s-ar întâmpla să vină vreun străin din alt loc, să vă vadă pe voi, 
creştinii, şi să socotească bine abaterile voastre de la poruncile lui Dumnezeu pe care le 
faceţi şi reaua vieţuire, cu adevărat n-ar socoti că mai sunt alți vrăjmaşi ai lui Hristos 
mai răi decât voi, creştinii şi ucenicii Lui, precum zice Sf. loan Gură de Aur: „Că dacă 
cineva ar veni de undeva de afară la noi şi ar vedea cu amănuntul neliniştea şi 
deosebirea dintre poruncile lui Hristos şi a viețuirii noastre, nu ştiu dacă ar socoti pe alții 
mai mult decât pe noi că suntem vrăjmaşi ai lui Hristos” (Cuvânt către Dimitrie pentru 
umilință). 


385. Călcătorii poruncilor sunt potrivnici lui Dumnezeu — 
Călcarea poruncilor este o nedumnezeire 


3) Încetaţi de a mai călca poruncile lui Dumnezeu, căci prin călcarea aceasta vă 
faceți potrivnici mărimii celei prea înalte a lui Dumnezeu. Răpiți dumnezeiasca 
Stăpânire cea Preaînaltă, pe care El o are fireşte ca un Judecător asupra voastră şi vă 
arătaţi că ziceți lui Dumnezeu acele cuvinte îndrăzneţe şi potrivnice pe care le zicea şi 
necredinciosul în cartea lui lov: Depărtează-te de la mine, eu nu voiesc să ştiu poruncile 
Tale, eu nu mă voi supune la Legea Ta, nici voiesc să Te cunosc de Stăpân al meu: „Şi a 
zis Domnul lui: depărtează-te de la Mine, că nu voiesc să ştiu căile tale” (lov 21, 14). Ce 
să grăiesc multe? Călcarea poruncilor lui Hristos este un ascuns ateism, precum 
mărturiseşte loan cel iubit. 

386. Dumnezeu se mânie asupra celor ce calcă poruncile lui. Ce 
închipuieşte tăcerea cea din cer. Că păcatele când sunt multe, biruiesc 
mijlocirile Sfinților 


„Tot cel ce calcă porunca şi nu rămâne întru învățătura lui Hristos nu are pe 
Dumnezeu” (II loan 9). Pentru aceea şi Sf. Simeon Noul Teolog a zis: “Acela care nu 
face poruncile lui Hristos să nu socotească că nu se leapădă de Hristos, fiindcă la orice 
călcare de poruncă a lui Hristos, se leapădă de Hristos, precum şi cel ce face poruncile 
lui Hristos, pe Hristos mărturiseşte” (Cuvânt 30). O, îndrăzneală neauzită! O, mare 
revoltă! O, apostazie înfricoşată! Oare rabdă Dumnezeu o astfel de îndrăzneală? Astfel 
de ocară şi apostazie! Nu. El se întărâtă asupra voastră şi se mânie... Eee! ce este 
aceasta? Tăcere, tăcere. Eee! ce este glasul pe care îl aud? Liniştiţi-vă să auzim bine. O! 
vai! aud de sus din ceruri că strigă cu un glas răsunător vulturul cel pe sus zburător al 
teologiei în dumnezeiescul său Apocalips: „Şi când a deschis pecetea a şaptea, s-a făcut 
tăcere în cer ca la o jumătate de ceas” (Apocalipsa 8, 1). Şi ce oare înseamnă această 
tăcere? Gheorghe Coresie şi cel mai nou teolog zice că înseamnă marea urgie a lui 
Dumnezeu. S-a întărâtat Dumnezeu şi pentru marea lui urgie se face această tăcere 
adâncă în cer. „S-a făcut tăcere în cer ca la o jumătate de ceas, au încetat îngerii 
îngereştile cântări”, au încetat Sfinții de a-L mai ruga, frică mare s-a vărsat în toate 
oştile îngerilor şi în toate cetele Sfinților, „Leul va răcni şi cine nu se va spăimânta, 
după Proorocul Amos?” (Amos 3, 8). Domnul s-a mâniat şi cine nu tremură? 

Ticăloşilor creştini! Nenorociţilor creştini! Pentru călcările de legi şi pentru 
păcatele voastre s-a mâniat Dumnezeu şi cine se va afla acum să-L îmblânzească? lată 
că toți Sfinţii tac şi nu îndrăznesc să roage pe Dumnezeu pentru voi, fiindcă atât de 
multe sunt călcările de legi şi păcatele voastre, încât au biruit rugăciunile şi mijlocirile 
Sfinților şi mai mult nu se aud, precum zice dumnezeiescul Hrisostom: „Foarte folosesc 
rugăciunile cu adevărat, dar când şi noi lucrăm ceva... iar de vei rămâne nelucrător, nici 
un folos mare nu vei dobândi... Că de ar fi putut rugăciunile şi în vremea celor foarte 
răi, pentru ce şi când a venit Nabucodonosor, nu a zis acestea Dumnezeu, ci a dat 
cetatea? Fiindcă mai mult a putut răutatea” (Omilia 1, la cea I către Tesaloniceni). Însă 
acum, de data aceasta, lăsaţi aici pe Dumnezeu mânios şi cu linişte mare urmaţi mie să 
mergem până la Roma, ca să vedem o întâmplare ce a urmat acolo. 

Aţi ajuns? Aici a fost un tânăr de bun neam, Luciu Kina numindu-se. Acesta de 
multe ori s-a sfătuit să se revolte asupra împăratului August, să-l omoare şi să-i ia 
împărăția. August, înştiințându-se de revolta şi complotul lui, s-a mâniat foarte asupra 
lui Luciu şi a hotărât să-l surghiunească. Se scria deci hotărârea şi acolo unde era 
August mânios şi zicea multe şi de multe feluri contra lui Kina, iată că a sosit şi 
împărăteasa sa, Livia, care milostivindu-se de nenorocitul acel tânăr, cu multe mijlociri 
şi rugăciuni a îmblânzit mânia împăratului, slobozind din osânda aceea pe Kina. 

Acum, întoarceţi-vă iarăşi acolo unde am fost întâi. „S-a făcut tăcere în cer ca la 
o jumătate de ceas”. Iată, creştinilor cum Dumnezeu este mânios asupra voastră, pentru 
călcarea poruncilor şi pentru că gândiţi rău şi vă împotriviți asupra Lui cu păcatele 
voastre, căutând să-l răpiți dumnezeiasca cinste, multe rele se sfătuiesc pentru voi. 
Acum zice: „Foc s-a aprins din mânia mea, arde-va până la iadul cel mai de jos” (A 
doua Lege 32, 22) şi acum: „îmbăta-voi săgețile mele de sânge şi sabia mea va mânca 
carne” (tot acolo 42). Ce să grăiesc de prisos? Iadul va fi locul izgonirii voastre; 
cuvintele izgonirii voastre sunt acestea: „întoarcă-se păcătoşii la iad” (Ps. 9, 18). Iată, 
toți Sfinţii tac, toţi se tem şi nimenea dintru ei nu îndrăzneşte să roage pe Dumnezeu 
pentru voi. O! jalnică întâmplare a ticăloşilor păcătoşi! Şi oare nu se găseşte cineva să 

împiedice aceasta hotărâre? Oare nu este vreun mijlocitor să îmblânzească urgia lui 
Dumnezeu?... Da, este, este. 

Unde eşti, Fecioară Marie? Unde eşti, Stăpână? Unde eşti, Maica lui Dumnezeu 
şi Maica creştinilor? Apucă, apucă, rugămu-Te, înaintea Fiului Tău Celui Unul Născut; 
grăbeşte de îmblânzeşte urgia Lui, sârguieşte să opreşti hotărârea ce-a făcut-o asupra 
ticăloşilor păcătoşi. 

Aude Fecioara şi biruită de milostivirile cele iubitoare de oameni, aleargă 
înaintea Fiului său şi cu fierbinți lacrimi în ochi, cu cele mai cucernice chipuri, începe 
să roage pe Fiul ei. Şi: „Fiul meu, îi zice, Fiul meu prea dorit, Fiul meu prea dulce, Fiul 
meu şi Dumnezeul meu, ascultă-mi smerita rugăciune a Prea iubitei Tale Maici. Da, cu 
adevărat cunosc, Fiul meu, că aceşti creştini au călcat poruncile Tale, au necinstit 
mărirea Ta, au cugetat împotrivă asupra înălțimii Stăpânirii Tale şi pentru aceasta a 
pornit spre mare urgie milostivirea Ta cea iubitoare de oameni. Dar, pe de o parte, este 
dreaptă urgia Ta, prea dreaptă este mânia Ta cea asupra lor şi prea dreaptă este şi 
hotărârea cea iscălită asupra lor, iar pe de altă parte, adu-Ţi aminte, Fiul meu, de 
nemărginitul noian al milostivirii Tale şi de nemăsuratele oceanuri ale bunătăţii Tale. 
Adu-ţi aminte cum pentru dragostea păcătoşilor Te-ai pogorât din ceruri şi Te-ai făcut 
om desăvârşit întru cel fără sămânță şi fecioresc pântecele meu. Adu-ţi aminte în ce 
chip, ca să mântuieşti pe păcătoşi, ai pătimit atâtea patimi, Te-au pălmuit, Te-au scuipat, 
Te-au adăpat cu oțet şi fiere şi ai murit pe Cruce, vărsându-Ți tot prea Sfântul Tău 
Sânge, până la cea din urmă picătură. 

Pentru aceasta, o, Fiul meu! Te roagă Maica şi roaba Ta, te roagă fierbinte: Ah! 
întreiesc glasul! Te roagă dintâi adâncul inimii, întoarce-Ţi mânia Ta, încetează necazul 
Tău şi iartă, iartă pe ticăloşii aceştia păcătoşi. Pune sabia mâniei Tale în teacă şi opreşte 
dreapta hotărâre ce ai scris-o asupra călcătorilor acestora. lată, Fiul meu, îţi pun înainte 
spre mijlocire sânii aceştia de Maică, vezi-le bine şi adu-Ţi aminte de curatul şi 
feciorescul lapte cu care Te-ai adăpat din ele când erai prunc mic. Vezi-mi aceste mâini 
pe care le ridic spre rugăciune şi adu-Ţi aminte, Fiul meu, cum Te-au ţinut, întâi când 
erai prunc şi mai în urmă când erai mort. Vezi acest piept al meu de Maică şi adu-Ți 
aminte de câte ori ai adormit pe el cu somn prea dulce, întâi cu pruncească cuviinţă, iar 
mai pe urmă cu cuviincioasă moarte. Vezi-mi mâinile şi limba care acum le mişc spre 
rugăciune pentru păcătoşi şi adu-Ţi aminte de câte ori Te-am sărutat cu cuviință de 
Maică, când erai prunc şi de câte ori s-au vopsit în răcoroasele şi pline de dar 
dumnezeieştile Tale buze. Vezi-mi aceşti ochi care lăcrimează pentru păcătoşi şi adu-Ți 
aminte de câte ori s-au sfințit cu atingerea de prea sfântă faţa Ta şi câte lacrimi au vărsat 
în vremea crucii şi a sfintei Tale îngropări. Şi în sfârşit, vezi-mi toate măruntaiele mele 
cele de Maică şi inima, care le mişc spre îmblânzirea dumnezeieştii Tale mânii celei 
asupra păcătoşilor. Adu-Ți aminte încă şi de sabia aceea a lui Simeon, care în vremea 
patimii Tale desăvârşit le-a pătruns... amestec cu ale mele şi pe ale Tale, Fiul meu: 
crucea, zic, sulița, trestia, buretele şi celelalte semne ale patimii Tale, prin acestea mai 
cu stăruință făcând rugăciunea pentru aceşti păcătoşi. Sunt Maica Ta, dar sunt Maică şi 
a creştinilor şi a ticăloşilor păcătoşi. Lasă deci acum, iartă, Fiul meu, pe aceşti păcătoşi 
şi călcători poruncilor Tale, că ei de acum înainte se vor griji pentru mântuirea lor, se 
vor pocăi, grijindu-se să păzească poruncile Tale, ca să se mântuiască.” O, slavă ţie, 
Prea Sfânta mea! O, slavă ţie, Stăpâna mea! O, slavă înfricoşatei naşterii tale! 

387. Pentru rugăciunile Născătoarei de Dumnezeu, se izbăvesc păcătoşii de 
dumnezeiasca urgie 


Păcătoşilor creştini şi călcători ai dumnezeieştilor porunci, bucurați-vă, bucuraţi- 
vă, bune semne; a auzit Domnul rugăciunea Prea Sfintei Maicii Sale, s-a îmblânzit urgia 
Lui, a încetat mânia ce avea asupra voastră, a schimbat hotărârea ce făcuse asupra 
voastră şi iată că vă dăruieşte viaţă şi altă vreme de pocăință. Deci, voi să nu vă arătați 
nemulțumitori la atât de mare dar. Cum şi în ce fel? Eu am să vă spun. Dacă cel mai 
înainte zis Luciu a luat iertare de la împăratul August prin solirea împărătesei Livia, 
precum am spus mai sus, a schimbat gândul lui spre bine, a început cu o dragoste din 
inimă a iubi pe August şi atât de iubit prieten al lui s-a făcut, încât, când a murit, a lăsat 
moştenitor averilor sale pe însuşi August şi mijlocirea împărătesei nu înceta 
mărturisind-o, mulțumindu-i ei neîncetat în toată viaţa sa. Aşa se cade a face şi voi, 
fraților. 

Se cade a schimba cugetul vostru spre bine, a vă pocăi cu o adevărată pocăință, 
se cade a păzi toate poruncile Domnului şi să nu călcaţi din ele nici măcar una, se cade 
să lăsați răutățile şi păcatele şi să îmbrăţişaţi faptele bune, se cade a vă sili să luați 
înapoi toate cele mai presus de fire şi fireşti daruri, pe care le-aţi pierdut prin călcarea 
dumnezeieştilor porunci şi se cade, în sfârşit, să iubiți pe Domnul pentru nemărginita 
Lui milă ce a făcut cu voi. lar Doamnei noastre şi Stăpânei Născătoare de Dumnezeu, să 
rămâneți totdeauna mulțumitori în toată viaţa voastră, chemând ziua şi noaptea prea sf. 
numele său, când cu felurite cântări spre lauda, cinstea şi slava ei heretisind-o pe ea cu 
prea umilitoarele şi obişnuitele 24 de icoase ale ei; aceasta mai ales către ea des, des să 
strigați: „Bucură-te, îmblânzirea Judecătorului Celui drept, bucură-te, iertăciunea a 
multor greşiţi”. Ziceţi către ea şi acele cuvinte de laudă pe care i le împleteşte Grăitorul 
de Aur loan: „Nimic aşa în viață este mai cinstit, precum Născătoarea de Dumnezeu 
Maria. Treci, o, omule, toată zidirea cu gândul şi vezi dacă este de potriva sau mai mare 
decât Sf. Născătoarea de Dumnezeu Fecioară. Înconjoară pământul, uită-te la mare, 
iscodeşte aerul, cerurile cu gândul cercetează-le, adu-ţi aminte de toate puterile cele 
nevăzute şi vezi dacă se mai află altă minune ca aceasta întru toată zirirea” (Cuvânt la 
Sf. Fecioară). 


388. Încheiere 


Luaţi aminte deci, luaţi aminte, vă zic şi al treilea: luați aminte de aici înainte, 
fraților, să nu mai călcați iarăşi poruncile Domnului. Căci, dacă veți muri într-această 
călcare, atunci nu va putea nici însăşi Maica Domnului să vă izbăvească din munca şi 
din osânda ce va să fie, fiindcă Domnul de care v-aţi depărtat, v-aţi împotrivit şi n-aţi 
voit să împărătească peste voi prin păzirea poruncilor Lui, se va mânia asupra voastră şi 
va porunci să vă aducă înaintea înfricoşatei Sale Judecăţi şi acolo să vă junghie ca pe 
nişte vrăjmaşi şi potrivnici ai Lui, precum este scris: „însă, pe vrăjmaşii mei, aceia care 
nu au voit să împărătesc peste dânşii, aduceţi-i încoace şi-i tăiați înaintea Mea” (Luca 
19, 27). Care să nu fie a o pătimi, fraților, ci mai vârtos să staţi cu îndrăzneală şi cinste 
la înfricoşata aceea Judecată prin păzirea făcătoarelor de viață porunci. Cu Darul 
Domnului nostru lisus Hristos şi cu mijlocirea pururea Fecioarei Mariei şi a tuturor 
Sfinţilor. Amin. 

CELE ZECE PORUNCI 


Sau poruncile lui Dumnezeu 
ce se cuprind în Vechiul Testament, tâlcuite 


Porunca | 


Eu sunt Domnul Dumnezeul tău, Cel ce te-am scos din pământul Egiptului şi din 
locul robiei; nu voiesc să ai alți dumnezei afară de Mine (Ieşire, 20, 2). 


Porunca Il 
Să nu-ți faci ție chip cioplit, nici asemănarea vreunui lucru, din câte sunt în cer, 
sus şi din câte sunt pe pământ, jos şi din câte sunt în ape, sub pământ; să nu te închini 
acelora sau să slujeşti lor ca la dumnezei (tot acolo). 
Porunca III 
Să nu iei numele Domnului Dumnezeului tău în desert, deoarece nu va curați 
Domnul pe omul acela (adică păcatul omului) care pomeneşte numele Lui la lucruri 
deşarte (tot acolo 7). 
Porunca IV 
Adu-ţi aminte să sfinţeşti ziua sâmbetei, şase zile lucrează şi fă toate lucrurile 
tale, iar în a şaptea să te odihneşti de orice lucru, dăruind ziua aceasta Domnului 
Dumnezeului tău (tot acolo 8). 


Porunca V 


Cinsteşte pe tatăl tău şi pe muma-ta, ca să-ți fie ţie bine şi să trăieşti mult pe 
pământ (tot acolo 12). 


Porunca VI 
Să nu ucizi (tot acolo 14). 
Porunca VII 
Să nu preacurveşti (15). 
Porunca VIII 
Să nu furi (tot acolo 16). 
Porunca IX 


Să nu mărturiseşti strâmb asupra fratelui tău, mărturie mincinoasă (tot acolo 17). 
295 


Sf. Nicodim Aghioritul 


Porunca X 


Să nu pofteşti femeia fratelui tău, nici casa lui, nici țarina lui, nici sluga lui, nici 
slujnica lui, nici boul lui, sau asinul lui, sau celelalte dobitoace, nici câte alte lucruri ale 
fratelui tău (tot acolo 17). 


Cele mai de căpetenie porunci 
şi aşezământuri cuprinse în Noul Testament, 
tâlcuite şi adunate în 17 capete 


Cap. 1 
Că orice creştin este dator să iubească pe Dumnezeu 


Să iubeşti pe Domnul Dumnezeul tău cu toată inima ta şi cu tot sufletul tău şi cu 
tot cugetul tău; aceasta este întâi şi mai mare poruncă (Mat 22, 37). 

De mă iubiţi pe Mine, veţi păzi poruncile Mele. (loan 14,15). 

Cel ce are întru pomenirea lui poruncile Mele şi le păzeşte pe ele, acela este care 
Mă iubeşte şi cel ce Mă iubeşte pe Mine se va iubi de Tatăl Meu, şi Eu îl voi iubi pe el 
şi Mă voi arăta pe sine-Mi (pe taină) întru dânsul (loan 14, 21). 

Cel ce nu Mă iubeşte, acela nu păzeşte poruncile Mele. (Acolo 24). 

Iubiţi pe Hristos, deşi nu-L ştiţi pe El (1, 8 Petru). 

Cel ce iubeşte pe Tatăl, Cel ce a născut, acesta iubeşte şi pe Fiul, Cel ce se naşte 
din Tatăl (1 loan 5, 1). 


Cap. 2 
Că tot creştinul trebuie să iubească pe fratele său 


Iar a doua poruncă asemenea celei dintâi este să iubeşti pe fratele tău ca însuţi pe 
tine (Matei 22, 37-39). 

Poruncă nouă dau vouă, ca să vă iubiți unul pe altul, precum Eu v-am iubit pe 
voi, aşa şi voi să vă iubiţi unul pe altul (loan 13, 34). 

Cu acest semn vor cunoaşte toți necredincioşii că ai Mei ucenici sunteți, de veți 
avea dragoste între voi (Acolo 35). 

La nimenea să nu fiți datori cu nimic, fără numai cu a iubi unul pe altul, că cel ce 
iubeşte pe fratele său, toată Legea a plinit-o. Pentru că aceea adică, să nu curveşti, să nu 
ucizi, să nu furi, să nu fii mărturie mincinoasă, să nu pofteşti şi oricare alte porunci întru 
acest cuvânt se cuprind, întru a iubi pe fratele tău ca însuţi pe tine (Romani 13, 9). 

Unul pe altul iubiţi-vă cu toată inima voastră (Petru 1, 22). 

Iubiti frăția (I Petru 2, 17). 

Dacă Dumnezeu aşa ne-a iubit pe noi, şi noi suntem datori să ne iubim unul pe 
altul (loan 14, 11). 

Că, cel ce nu iubeşte pe fratele, petrece întru moarte (I loan 3, 14). 

Într-acest semn am cunoscut dragostea, că precum Hristos şi-a pus viaţa pentru 
noi, aşa şi noi suntem datori să ne punem viața noastră la moarte pentru frații noştri (I 
loan 3, 16). 

Fulor, să nu iubim numai cu cuvântul şi cu limba, ci şi cu fapta şi cu adevărul 


(Acolo 18). 
Că, cel ce iubeşte pe Dumnezeu, acesta iubeşte pe fratele său (Acolo 4, 21). 


Cap. 3 
Creştinii sunt datori să nu se certe (sfădească), 
nici să aibă pomenire de rău şi urâciune cu frații lor, 
ci de se vor tulbura, 
sunt datori iarăşi degrabă să se împrietenească 


Orice creştin care se mânie împotriva fratelui său în deşert şi fără pricină 
binecuvântată se face vinovat judecății şi oricare creştin va zice fratelui său cu mânie 
„raca”, adică defăimatule sau „tu”, se va face vinovat adunării judecătorilor. Iar cine va 
zice fratelui său cu mânie „nebunule”, vinovat va fi focului gheenei (Matei 5, 22). 

De vei aduce la Biserica lui Dumnezeu dar şi jertfă şi acolo îţi vei aduce aminte 
că fratele tău este întristat asupra ta, lasă-ţi acolo în biserică darul tău şi du-te mai întâi 
de te împacă şi te iartă cu fratele tău şi apoi vino la biserică şi adu-ţi darul şi jertfa ta 
(Acolo 24). 

Împacă-te degrabă cu fratele cu care ai ceartă, până ce te afli împreună cu el pe 
calea acestei vieţi (Acolo 25). 

Oricine se arată că este pricinuitor (sfadnic), noi un obicei ca acesta nu avem, 
nici bisericile lui Dumnezeu (I Cor. 11, 16). 

Robul lui Dumnezeu nu se cade să se sfădească, ci se cade să fie blând către toți, 
învăţător şi suferitor (II Tim. 2, 24). 

Soarele să nu apună şi să vă lase certați, adică, înainte de apusul soarelui, voi să 
vă împăcaţi (Efes. 4, 26). 

Cel ce urăşte pe fratele său, întru întuneric se află şi întru întuneric umblă şi nu 
ştie unde merge, că întunericul i-a orbit ochii lui (I loan 2, 11). 

Tot creştinul care urăşte pe fratele său este ucigător de oameni şi ştiţi că tot 
ucigaşul de oameni nu are viață veşnică întru dânsul petrecând (I loan 3, 15). 


Cap. 4 
Creştinii sunt datori să nu privească cu iscodire şi cu poftă 


Eu vă zic că tot omul care vede femeie cu poftă, acesta aproape că a preacurvit 
cu dânsa întru inima sa (Matei 5, 28). 

Tot orice lucru se află în lume este pofta trupului, pofta ochilor şi mândria vieții, 
care nu sunt toate de la Dumnezeu şi Tatăl, ci sunt din lume. Deci, lumea trece şi se 
pierde dimpreună şi pofta ei; iar cel ce face voia lui Dumnezeu, acela rămâne totdeauna 
( loan 2, 15). 


Cap. 5 
Creştinii sunt datori să nu jure şi să nu facă jurământuri, 
nici adevărate, nici mincinoase 


Eu vă zic să nu jurați niciodată, nici pe cer, pentru că el este scaunul lui 
Dumnezeu, nici pe pământ, pentru că el este aşternutul picioarelor Lui, nici pe 

Ierusalim, pentru că este cetatea Marelui împărat Dumnezeu, nici să te juri pe capul tău, 
căci nu poţi face nici un păr capului tău, alb sau negru, ci tot cuvântul vostru să fie: aşa, 
aşa; nu, nu; iar orice veţi zice mai mult decât acestea: aşa, aşa şi: nu, nu, este rău şi de la 
diavolul (Matei 5, 34). 

Mai întâi de toate, fraților, păziți-vă să nu juraţi, nici pe cer, nici pe pământ, nici 
cu vreun alt jurământ, ci jurământul vostru să fie: aşa şi nu, pentru ca să nu cădeți sub 
judecată şi osândă sau ca să nu cădeţi în făţărie, că altfel sunt lucrurile şi într-alt fel le 
spuneți voi. Deci, dacă este lucrul, ziceți: aşa, iar dacă nu este lucrul, ziceţi: nu (Iacob 5, 
12). 


Cap. 6 
Creştinii sunt datori să nu facă răzbunare, 
nici să răsplătească rău în loc de rău 


Eu vă zic să nu staţi împotriva omului celui rău, ci oricare va voi să te lovească 
peste obraz, tu întoarce şi pe cealaltă parte să te lovească (Matei 5, 39). 

Oricine îți va zice să mergi cu el o milă, tu mergi cu el două (Acolo 40). 

Binecuvântaţi pe cei ce vă blestemă, bine faceți celor ce vă urăsc şi vă rugaţi lui 
Dumnezeu pentru cei ce vă supără şi vă gonesc (Matei 5, 44). 

La nici un om să nu răsplătiți rău pentru rău (Romani 12, 17). 

Nu faceţi răzbunare fraților, ci dați loc mâniei lui Dumnezeu (Acolo 19). 

Dacă flămânzeşte vrăjmaşul tău, dă-i lui să mănânce; dacă însetează, adapă-l pe 
el (Acolo 21). 

Nu vă biruiţi de rău, ci biruiți răul cu bine (Acolo 21). 

Nu răsplătiți rău în loc de rău, nici cu clevetire în loc de clevetire; cele 
dimpotrivă să faceţi şi în loc de clevetire, voi să binecuvântaţi (I Petru 3, 9). 

Iubite, nu imita răul, ci binele; căci, cel ce face bine este de la Dumnezeu, iar 
care face rău n-a cunoscut pe Dumnezeu (3loan 11). 


Cap. 7 
Creştinii sunt datori ca niciodată să nu se ducă la judecată 
sau de se duc, se cade să se ducă la judecători duhovniceşti 
şi nu la cei mireneşti 


Cu cel ce vrea să se judece cu tine, ca să-ți ia haina, lasă-i lui şi cămaşa şi la 
judecată nu te duce (Matei 5, 40). 

Este greşeală la voi, fraţilor, a avea judecăţi între voi, pentru că voi mai mult 
trebuie să vă nedreptățiți şi să vă păgubiţi, decât să nedreptățiți şi să păgubiţi pe alții şi 
mai cu seamă pe fraţii voştri creştini. Şi nu ştiţi că nedrepţii nu vor moşteni împărăția 
cerurilor? Nu vă înşelați: nici curvarii, nici slujitorii idolilor (adică iubitorii de argint), 
nici preacurvarii, nici malachii, nici sodomenii, nici furii, nici lacomii, nici beţivii, nici 
ocărâtorii, nici răpitorii, împărăţia cerurilor nu o vor moşteni (I Corinteni 6, 7). 

De îndrăzneşte cineva dintre voi, fraţilor, care are judecată şi prigonire cu altul, 
să meargă să se judece la cei nedrepți şi de afară judecători şi nu la cei dinlăuntru şi 
bisericeşti: deci, nu se cuvine să se judece la cei de afară judecători nedrepți, ci la cei 
dinlăuntru, sfinţi (Acolo 1). 

Cap. 8 
Creştinii sunt datori să nu judece 


Nu judecaţi pe alții, ca să nu vă judecaţi şi voi; căci şi tu vei fi judecat de alţii, 
căzând în acelaşi păcat pentru care judeci pe fratele tău. Ce vezi micul gunoi care este în 
ochiul fratelui tău, şi bârna cea mare care este în ochiul tău nu o vezi? (Matei 7, 1). 

Fără de răspuns eşti tu, creştine, care judeci, căci cu aceeaşi judecată cu care 
judeci pe altul, te judeci pe sineți. Pentru că aceleaşi rele pe care le face acela, le faci şi 
tu (Romani 2, 1). 

Nu judecaţi, fraților, mai înainte de a doua venire, până ce va veni Domnul, care 
va arăta lucrurile cele ascunse şi întunecate ale fiecăruia şi va descoperi gândurile 
inimilor oamenilor (I Corinteni 4, 5). 

Nu grăiți de rău unul pe altul, fraților, pentru că cel ce grăieşte de rău pe altul şi 
judecă pe fratele său grăieşte rău şi judecă pe însăşi Legea lui Dumnezeu. Deci, dacă tu 
judeci dumnezeiasca lege, nu mai eşti făcut şi supus legii, ci eşti judecător şi mai presus 
de dumnezeiasca lege. Unul este Puitorul de lege şi Judecător, Hristos, care are putere 
să mântuiască şi să osândească, iar tu cine eşti care judeci pe altul? (lacob 4, 11). 


Cap.9 
Creştinii dacă nu iartă greşelile fratelui lor, 
nici Dumnezeu nu le iartă greşelile lor 


Dacă voi veţi ierta greşelile altora, va ierta şi cerescul Părinte greşelile voastre. 
lar dacă voi nu iertați greşelile altora, nici cerescul Părinte nu va ierta pe ale voastre 
(Matei 6, 14). 

Iartă-ne, Părinte ceresc, datoriile şi păcatele noastre care le facem Ție, precum şi 
noi iertăm datoriile şi greşelile ce ni le fac nouă alţii (Acolo 12). 

Rob rău, toată datoria ta am lăsat-o, adică cei zece mii de talanti”, fiindcă m-ai 
rugat, dar ție nu ți se cădea să te milostiveşti şi să miluieşti pe fratele tău, precum te-am 
miluit şi Eu? Adică, să-i dăruieşti cei o sută de dinari ce-ţi datora?" Şi mâniindu-se 
stăpânul său, a dat pe sluga aceea muncitorilor, până ce-i va plăti toată datoria. Aşa şi 
Tatăl Meu cel ceresc va face vouă, de nu veţi ierta din inimă greşelile fraţilor voştri 
(Matei 18, 32). 

Când staţi de vă rugaţi, iertaţi orice întristare şi scârbă ce aveţi asupra fratelui 
vostru pentru greşeala ce v-a făcut, ca să ierte şi cerescul vostru Părinte greşelile voastre 
(Marcu 11,25). 

Dacă îți greşeşte fratele tău, ceartă-l pe el şi dacă se pocăieşte, iartă-l pe el, iar 
dacă şi de şapte ori în zi îţi greşeşte şi se întoarce şi-ţi zice: căiescu-mă, iartă-i lui (Luca 
17, 3). 


73 Fiecare talant face cam 486 de galbeni venețieni, iar cele zece mii de talanți fac: aproape patru milioane 
opt sute şaizeci de mii galbeni venețieni, câți adică datora sluga cea vicleană la împăratul, adică păcătosul 
la Dumnezeu (Calment, în Dicţionarul Scripturii). 

74 Cei o sută de dinari ce datora la robul cel viclean, robul său, adică omul la alt om, fac: nici doi galbeni 
venețieni întregi, după acest Calment (în Dict. său). 

Cap. 10 
Creştinii sunt datori să facă milostenie, 
să se roage şi să postească, 
nu din făţărnicie şi pentru slava şi lauda oamenilor, 
ci numai pentru Dumnezeu 


Luaţi aminte, milostenia voastră să nu o faceți înaintea oamenilor, spre a fi 
văzuți de dânşii ca să vă laude, căci, dacă astfel o faceţi, plată nu veți avea de la Tatăl 
vostru cel ceresc... deci, când faci milostenia, fă-o atât de ascuns, încât să nu ştie mâna 
ta cea stângă ce face dreapta (Matei 6, 1). 

Când te rogi, creştine, nu fi ca fățarnicii care obişnuiesc să stea să se roage prin 
adunări şi prin unghiurile ulițelor, cu scop ca să se arate oamenilor că se roagă; că 
adevărat, adevărat zic vouă, că ei şi-au luat aici plata lor şi acolo n-au să ia nimic. Iar tu 
când te rogi, intră în cele ascunse ale casei tale (care este inima) şi închide uşa (adică, 
simţirile cele din afară) şi roagă-te Tatălui tău Celui întru ascuns şi nevăzut şi Tatăl tău 
care vede rugăciunea ta cea ascunsă îţi va da plata întru arătare (Matei 6, 5). 

Când postiți, nu fiți ca fățarnicii trişti, care arată față întristată şi uscată, ca să se 
arate oamenilor că postesc; adevărat zic vouă, că ei şi-au luat aici plata lor, din lauda 
oamenilor şi acolo n-au să ia nimic. 

lar tu când posteşti, unge-ți capul tău şi faţa ta o spală, ca să nu te arăţi 
oamenilor că posteşti, ci lui Dumnezeu şi Tatălui tău care vede cele ascunse ale inimii 
tale. Şi Tatăl tău care vede postul tău cel ascuns, Acesta îţi va plăti întru arătare” (Matei 
6, 16). 


Cap. 11 
Creştinii sunt datori să nu adune comori pe pământ, ci în cer. Şi că sunt 
datori să nu nădăjduiască în bogăţia ior, ci să plângă şi să se tânguiască 


Nu adunaţi comori pe pământ, ca să aveţi, unde moliile şi rugina le strică şi unde 
furii le sapă şi le fură. Ci, vă adunaţi vouă comori în ceruri, ca să aveți totdeauna, unde 
nici moliile, nici rugina nu le strică, nici furii nu le sapă, nici le fură. Că ori în ce loc 
este comoara voastră, acolo este lipită şi inima voastră (Matei 6, 19). 

Vai vouă, bogaţilor, că vă luaţi aici în lumea aceasta mângâierea (şi acolo n- 
aveţi ce mai lua); (Luca 6, 24). 

Adevărat vă zic; că cu anevoie va intra bogatul întru împărăția cerurilor (Matei 
19, 23). 

Vindeţi averile voastre şi dați milostenie. Faceţi-vă vouă pungi care nu se 
învechesc şi adunați-vă comori în ceruri, care niciodată nu se împuţinează, unde nici 
furii nu se apropie, nici molia nu le strică (Luca 12, 33). 

Fieştecare dintre voi care nu se leapădă de toate avuţiile sale nu poate fi ucenic 
al Meu (Luca 14, 33). 

Porunceşte, o, Timotei, celor bogaţi ai acestei lumi să nu se mândrească, nici să 
nădăjduiască spre bogăția cea nestătătoare a lor, ci să nădăjduiască întru Dumnezeul Cel 
viu, care ne dă nouă toate bunătăţile bogat spre desfătare (I Tim. 6, 17). 

Plângeți voi, o, bogaţilor, şi vă tânguiți de necazurile ce vor să vină asupra 
voastră, că bogăția voastră a putrezit, hainele voastre le-au mâncat moliile, aurul vostru 

şi argintul au ruginit şi rugina lor va fi mărturie asupra voastră şi va mânca trupurile 
voastre ca focul; aţi strâns bogăţie în zilele cele de apoi ale voastre (Iacob 5, 1). 
Iată plata lucrătorilor celor ce au secerat țarinile voastre, care aţi oprit-o şi n-aţi 
dat-o lor; această, zic, plată a lor strigă către Dumnezeu şi strigările secerătorilor voştri 
celor nedreptățiți în urechile Domnului s-au auzit (Iacob 5, 4). 


Cap. 12 Creştinii sunt datori să nu se îngrijească de bunătățile pământului, 
nici să iubească lumea şi cele din lume şi să aibă împătimire, 
ci să caute bunătăţile cele cereşti şi veşnice 


Căutaţi mai întâi împărăția lui Dumnezeu şi dreptatea lui şi acestea toate se vor 
da în dar, fără să le cereţi (Acolo 33). 

Aceasta, vă zic, fraţilor, că vremea acestei vieţi este puţină şi se cade cei ce au 
femei să le aibă cu atâta nepătimire, ca şi cum nu le-ar avea şi cei ce plâng şi se 
întristează pentru lucrurile lumii să fie ca şi cum n-ar plânge şi nu s-ar întrista şi cei ce 
se bucură de acestea, ca şi cum nu s-ar bucura şi cei ce cumpără lucrurile lumii, ca şi 
cum nu le-ar avea să le folosească şi cei ce întrebuințează cele ale lumii, ca şi cum nu 
le-ar întrebuința rău, că trece chipul lumii acesteia şi se pierde (1 Cor. 7, 29). 

Noi nu cugetăm cele ce se văd, ci cele ce nu se văd; că acestea ce se văd sunt 
trecătoare, iar cele ce nu se văd sunt veşnice (II Cor. 4, 18). 

Viaţa şi petrecerea noastră, a creştinilor, este în ceruri de unde aşteptăm să vină 
să ne mântuiască Domnul nostru lisus Hristos (Filipeni 3, 20). 

Noi, creştinii, n-avem în lumea aceasta cetate şi patrie, ci pe ceea ce va să fie şi 
cerească căutăm (Evrei 13, 14). 

Preacurvarilor şi preacurvelor, au nu ştiţi că dragostea lumii acesteia vrajbă este 
către Dumnezeu? Deci, oricare va vrea să fie prieten lumii se face vrăjmaş lui 
Dumnezeu (lacob 4, 4). 

Iubiţilor, nu iubiţi lumea, nici cele din lume, că dacă cineva iubeşte lumea, să 
ştie că nu este dragostea Tatălui ceresc întru dânsul (I loan 2, 15). 


Cap. 13 
Creştinii sunt datori a nu fi mândri, 
ci smeriți şi cele smerita să le iubească 


Cine se va smeri pe sine ca pruncul acesta, acela este mai mare decât toți întru 
împărăția cerurilor (Matei 18, 4). 

Cel ce se va înălța pe sine se va smeri, şi cel ce se va smeri pe sine se va înălța 
(Matei 23, 12). 

Tot cel ce se înalță pe sine se va smeri şi cel ce se smereşte se va înălța (Luca 14, 
11). 

Fraților, nu cugetați cele înalte, ci pogorâţi cugetele voastre la cele smerite 
(Romani 12, 16). 

Cu smerenie, unul pe altul să vă socotiți a fi mai de cinste decât pe sine (Filipeni 
2,3). 

Smeriţi-vă înaintea lui Dumezeu şi El vă va înălța (Iacob 4, 10). 

Cei tineri plecați-vă celor bătrâni şi toți unul altuia plecându-vă, smerita cugetare 
să agonisiţi, de vreme ce Dumnezeu celor mândri le stă împotrivă, iar celor smeriți le dă 
dar. Smeriţi-vă, deci, sub mâna cea tare a lui Dumnezeu, ca să vă înalțe pe voi în vreme 
potrivită (I Petru 5, 5). 

Cap. 14 
Creştinii sunt datori să aibă răbdare în toate necazurile ce le urmează 


Cel ce va răbda până în sfârşit, acela se va mântui (Matei 24, 13). 

Întru răbdarea voastră veţi dobândi sufletele voastre (Luca 21, 19). 

Necazul răbdare lucrează, iar răbdarea nădejde (Romani 5, 3) în necaz să răbdați 
(Romani 12, 12). 

De vom răbda, vom împărați împreună cu Hristos (II Tim. 2, 12). 

O, Timotei, urmează răbdarea (I Tim. 6, 11). 

Fraţilor, de veţi suferi certarea şi necazul, să ştiţi că Dumnezeu vă are ca pe nişte 
fii ai Lui (Evrei 12, 7). 

Vă trebuie să aveţi răbdare, ca să faceţi voia lui Dumnezeu şi să moşteniţi 
bunătățile care v-a făgăduit (Evrei 10, 36). 

Prin răbdare să alergăm în lupta care este pusă înaintea noastră (Evrei 12, 1). 

Fericit este creştinul care rabdă ispită, căci lămurit făcându-se, va lua cununa 
vieții (Iacob 1, 13). 

Răbdarea să aibă lucru desăvârşit, adică să fie întru toate desăvârşită, şi nu cu 
lipsă (Iacob 1, 4). 

Puneti toată osârdia voastră, fraţilor, ca să adăugați peste înfrânare răbdarea, iar 
întru răbdare, buna-credinţă (creştinătatea) (II Petru 1, 6). 

Aici are să se arate răbdarea Sfinților (Apocalipsa 14, 12). 


Cap. 15 
Creştinii nu se cade să se dea la griji lumeşti şi la mâncări şi băuturi, 
nici să fie în nepăsare şi să doarmă, 
ci sunt datori totdeauna să fie deştepţi şi gata, 
aşteptând ceasul morţii şi al judecății lui Dumnezeu 


Să fiți deştepţi, o, ucenicii Mei, că nu ştiţi în care ceas va veni Domnul vostru. 
Însă şi aceea s-o ştiţi că de ar şti stăpânul casei în care ceas va veni furai, ar fi 
privegheat şi nu ar fi lăsat să-i sape casa lui şi să intre înlăuntru. Pentru aceasta, fiți gata 
ŞI Voi, că în ceasul când nu aşteptaţi, Fiul Omului va veni, adică Eu (Matei 24, 42-44). 

La toți vă zic, privegheaţi (Marcu 13, 37). 

Privegheați şi vă rugați, ca să nu intraţi în ispită; că duhul şi sufletul vostru este 
osârduitor, iar trupul este slab şi neputincios (Marcu 14, 38). 

Să fie mijlocul vostru încins, adică să fiți gata şi făcliile voastre aprinse — adică 
mintea şi inima să fie deşteaptă — şi fiți asemenea cu slugile care aşteaptă pe Domnul 
lor când se va întoarce de la nuntă, ca venind Domnul lor şi bătând în uşă, îndată să-i 
deschidă să intre. Fericite sunt slugile acelea pe care venind Domnul le va afla 
priveghind (Luca 12, 35). 

Luaţi aminte la voi înşivă ca să nu se îngreuieze inima şi mintea voastră de beţie 
şi griji lumeşti şi fără veste să vină asupra voastră ziua aceea a judecății. Căci, ca o 
cursă şi laţ va prinde fără veste pe toți oamenii cei ce locuiesc pe fața a tot pământul. 
Privegheați dar în toată vremea, rugând pe Dumnezeu, ca să vă învredniciți a scăpa de 
toate aceste înfricoşate ce se vor face atunci şi staţi înaintea Fiului Omului, adică 
înaintea Mea (Luca 21, 34). 

Acum este vremea să ne sculăm din somnul nepăsării, fraților, că mai aproape 
este mântuirea nouă acum, decât când am crezut; noaptea acestei vieţi se apropie să 
treacă, iar ziua judecății se apropie să vină (Romani 13, 11). 

Deşteaptă-te din somn tu, creştine, şi te scoală din morţi şi te va lumina Hristos 
(Care este Soarele cel înțelegător) (Efeseni 5, 14). 

Deci, să nu dormim ca şi ceilalți, ci să priveghem şi să fim treji, că cei ce dorm, 
noaptea dorm şi cei ce se îmbată, noaptea se îmbată, iar noi, creştinii, fiind fii ai zilei, să 
ne trezim şi să fim cu luare amine (I Tesaloniceni 5, 6). 

Duhul să nu-l stingeţi, adică darul cel duhovnicesc pe care îl aveţi, cu nepăsarea 
( Tesaloniceni 5, 19). 

Faceți-vă nelenevoşi prin sârguință şi silință, arzând cu duhul şi slujind 
Domnului (Romani 12, 11). 

Desfătatu-v-aţi pe pământ şi aţi cheltuit în zadar şi v-aţi hrănit trupurile voastre 
ca nişte dobitoace ce le hrănesc oamenii, cu scop ca să le junghie (Iacob 5, 4). 

Fiţi cu luare aminte şi privegheaţi, că potrivnicul vostru diavol, ca un leu 
răcnind, umblă căutând pe cine să înghită dintre voi, căruia staţi împotrivă, întăriți fiind 
în credință (I Petru 5, 8). 

Priveghează... iar de nu vei priveghea, va veni asupra ta furul, şi nu vei cunoaşte 
în ce ceas va veni asupra ta (Apocalipsa 3, 2). 


Cap. 16 
Creştinii sunt datori totdeauna să se pocăiască din suflet 


În zilele acelea a venit loan Botezătorul propovăduind în pustia Iudeii şi zicând, 
pocăiţi-vă, că s-a apropiat împărăția cerurilor (Matei 3, 1). 

De atunci a început lisus a propovădui şi a zice: Pocăiţi-vă, că s-a apropiat 
împărăția cerurilor (Matei 4, 17). 

Că de nu vă veţi pocăi, să ştiţi că toţi aşa veţi pieri (Luca 13, 3). 

Pocăiți-vă, fraţilor, şi vă întoarceţi către Dumnezeu, ca să se ierte păcatele 
voastre şi ca să vină vremi de răsuflare spre voi de la Domnul (Fapte 3, 19). 

Pocăieşte-te şi fă faptele cele dintâi care le-ai făcut, iar de nu te vei pocăi, vină 
degrabă asupra ta şi voi mişca sfeşnicul tău — adică Biserica ta — din locul său 
(Apocalipsa 2, 5). 


Cap. 17 
Creştinii dacă nu vor întrece cu lucrurile cele bune pe drepţii cei din Legea 
Veche, nu vor intra întru împărăția cerurilor. Şi creştinii de vor păcătui, 
mai greu decât cei fără de lege se vor munci 


De nu va prisosi fapta bună a voastră, a ucenicilor Mei, mai mult decât a 
cărturarilor şi a fariseilor, nu veţi intra întru împărăţia cerurilor (Matei 5, 20)”) 

Iar sluga care a ştiut voia Domnului său şi nu a gătit, nici a făcut după voia lui, 
se bate cu multe răni; iar cel ce n-a ştiut şi a făcut cele vrednice de bătăi se va bate cu 


75 Pentru aceasta a zis şi Marele Vasile: „Ce este al creștinului? A prisosi dreptatea lui întru toate, mai 
mult decât a cărturarilor şi a fariseilor, după măsura învăţăturii care este în Evanghelia Domnului” (La 
sfârşitul hotarelor morale). 

mai puține răni, căci celui ce s-a dat mult, mult se va cere de la el. Şi căruia i s-a 
încredințat mult, mai mult vor cere de la el (Luca 12, 47). 

Câţi fără de lege au greşit, fără de lege (adică mai uşor) se vor munci, iar câți au 
greşit după ce s-a dat legea, aceştia se vor judeca după lege (adică mai greu) (Romani 2, 
12). 

Mai bine era lor să nu cunoască calea faptei bune şi a bunei-credinţe, decât după 
ce au cunoscut-o şi apoi s-au întors de la sfânta poruncă ce li s-a dat lor (II Petru 2, 21). 


Sfârşitul „Hristoitiei” (Bunul moral al creştinilor) şi Dumnezeului nostru slavă 
totdeauna, acum şi pururea, şi în vecii vecilor. Amin. 

Invăţătura Sf. loan Gura de Aur cum trebuie să facem sfânta cruce pe piept 
când ne închinăm 


Mulţi din cei fără socoteală, fluturând cu mâna, îşi fac semnul crucii pe feţele 
lor, dar în deşert se ostenesc; de vreme ce nu închipuiesc crucea dreaptă pe feţele lor, 
numai dracii se bucură de îngâmfarea aceea. 

Iar dacă îşi va face cineva cruce dreaptă avându-şi împreunate cele trei degete 
ale mâinii drepte şi punând mâna sa pe frunte, apoi la piept şi de aici în umărul drept, iar 
la urmă în cel stâng, atunci îngerul văzând se veseleşte de adevărata închipuire a Sf. 
Cruci pe feţele noastre şi scrie pe cei ce intră în Biserică, cu frică şi cu credință. 


Rugăciune către Dumnezeu 


Doamne, Dumnezeul nostru, Cel bogat întru milă şi necuprins întru îndurări, 
Care singur eşti din fire fără de păcat şi pentru noi fără de păcat Te-ai făcut om, ascultă 
în ceasul acesta această dureroasă a mea rugăciune, că sărac şi lipsit sunt eu de fapte 
bune şi inima mea s-a tulburat întru mine; că Tu, Doamne, înaltule împărat al cerului şi 
al pământului, ştii că toată tinereţea mea în păcate o am cheltuit şi umblând după poftele 
trupului meu, m-am făcut cu totul bucurie dracilor, cu totul am urmat diavolului, 
tăvălindu-mă totdeauna în noroiul poftelor. Că întunecându-mi-se gândul din copilărie 
şi până acum, niciodată nu am voit să fac voia Ta cea sfântă, ci cu totul robindu-mă de 
poftele care mă înconjoară, m-am făcut râs şi batjocură dracilor, nicidecum în minte 
socotind că nesuferită este urgia îngrozirii Tale celei asupra păcătoşilor şi gătită fiind 
gheena focului. Şi dintru această pricină întru deznădăjduire căzând şi nicidecum întru 
simţire de întoarcere venind, pustiu şi gol de dragostea cea de la Tine m-am făcut. Că ce 
fel de păcat nu am făcut? Ce lucru drăcesc nu am lucrat? Ce faptă grozavă şi înverşunată 
nu am săvârşit cu covârşire şi cu sârguință? Mintea cu totul mi-am întinat prin cugete 
trupeşti; trupul mi-am spurcat prin amestecări; duhul cu totul mi l-am pângărit cu 
învoirea spre păcat. Toate mădularele ticălosului meu trup a lucra şi a sluji la păcate le- 
am pornit. Şi cine dar nu mă va plânge pe mine, ticăitul? Cine nu mă va tângui pe mine, 
osânditul? Pentru că eu singur, Stăpâne, mânia Ta am întărâtat, eu singur, urgia Ta 
asupra mea o am aţâţat, eu singur răutate înaintea Ta am făcut, întrecând şi covârşind pe 
toți cei din veac păcătoşi, fără de asemănare păcătuind şi fără de iertare. Ci, de vreme ce 
eşti mult milostiv şi mult milosând, lubitorule de oameni, şi aştepţi întoarcerea 
oamenilor, iată şi eu mă arunc pe sine-mi înaintea înfricoşatului şi nesuferitului Tău 
divan, şi ca cum m-aş atinge de prea-curatele Tale picioare, dintru adâncul sufletului 
strig Ţie: milostiveşte-Te, Doamne, iartă-mă, îndurate, ajută neputinței mele, pleacă-Te 
nedumeririi mele, ia aminte la rugăciunea mea şi lacrimile mele să nu le treci. Primeşte- 
mă pe mine, cela ce mă pocăiesc, şi rătăcit fiind, întoarce-mă, şi întorcându-mă, 
îmbrăţişează-mă şi mă iartă, căci mă rog. Pentru că nu ai pus pocăință drepţilor, nu ai 
pus iertare celor ce nu greşesc, ci ai pus pocăință asupra mea, păcătosului, întru acele 
care spre întărâtarea Ta am lucrat. Gol şi descoperit stau înaintea Ta, cunoscătorule de 
inimi, Doamne, mărturisindu-mi păcatele mele, pentru că nu pot să caut şi să văd 
înălțimea cerului, fiind împilat de greutatea păcatelor mele. Deci, luminează-mi ochii 
inimii mele şi dă-mi mie umilință spre pocăință şi zdrobire de inimă spre îndreptare, ca 
cu bună nădejde şi cu adevărată deplin adeverire să merg la lumea cea de acolo, lăudând 
şi binecuvântând totdeauna preasfânt numele Tău: al Tatălui şi al Fiului şi al Sfântului 
Duh, acum şi pururea şi în vecii vecilor. Amin. 

Rugăciune 
către Prea Sfânta Născătoare de Dumnezeu 
(Din Apantismă nr. 11) 


Ceea ce singură eşti bucuria celor scârbiţi şi părtinitoare celor ce se nedreptăţesc, 
mângâiere celor ce plâng şi ajutor celor neajutoraţi, cercetare neputincioşilor şi 
acoperământ şi sprijineală celor ce se chinuiesc, liman celor ce se înviforează şi toiag 
orbilor, povăţuitoare celor rătăciți şi scăpare tare celor din nevoi. Născătoare a lui 
Dumnezeu cu totul fără prihană, ia aminte la această ticăloasă şi netrebnică rugăciune a 
mea, pe care o aduc ţie întru înghesuirea inimii, şi mă slobozeşte de viforul cel rău al 
gândurilor. Izbăveşte-mă pe mine de somnul cel greu, care mi s-a pricinuit mie din 
lenevire şi depărtează de la mine trândăvia cea cumplită. Izbăveşte-mă de tirania cea 
amară a dracilor şi mă răpeşte de la obiceiul cel rău al patimilor. Şi precum ştii, 
mântuieşte-mă pe mine, nevrednicul robul tău, cel ce întru tine, după Dumnezeu, mi-am 
pus nădejdile mântuirii mele. Dă-mi mie, Prea Curată, cu osârdie să fac poruncile Fiului 
tău şi Dumnezeului nostru şi să păzesc totdeauna aşezământurile Lui cele mântuitoare. 
Şi mă întăreşte, ca cu cuget priveghetor şi cu minte deşteptată să întâmpin slavosloviile 
Lui, cele bine primite; că ţie, pricinuitoarei bunătăţilor şi ajutătoarei, nădăjduindu-mă, 
aduc această cerere. Deci, să nu cad din nădejdea cea către tine, Prea Curată, nici să mă 
întorc smerit şi ruşinat, ci să aflu prin tine, de Dumnezeu dăruită Stăpână, degrabă 
sfârşitul cererilor mele, ca totdeauna, ca pe o ajutătoare tare a noastră, a păcătoşilor, şi 
împlinitoare a cererilor mele, să te laud şi să te măresc pe tine, acum şi pururea şi în 
vecii vecilor. Amin. 

Hristoitia 


Tabla de materii 
a Cuvintelor cuprinse în această carte 


Aprobarea 
Prefaţă 
Către cititori 


CUVÂNT 1 
Care învaţă pe creştini să se întoarcă de la obiceiurile cele rele şi să îmbrăţişeze 
pe cele bune 


CUVANT II 
Care învaţă pe creştini că, nicidecum, nu se cade a cânta cu organe, 
NICI să joace şi să cânte din gură 


CUVANT III 
Care învaţă pe creştini că nu se cade să cânte din organe, să dănţuiască 
şi să cânte din gură la nunțile lor 


CUVANT IV 
Care învaţă pe creştini că nu se cade să se facă clevetitori, 
vânzători şi martori mincinoşi 


CUVÂNTV 

Care cuprinde: a) că nu se cade creştinilor să se împodobească; 

b) nu se cuvine să țină mirosuri (parfumuri); 

c) nu se cade să uneltească dresuri şi d) că nu se cuvine să privească cu iscodire 


CUVÂNT VI 

Care cuprinde că nu se cuvine creştinilor să joace: domino, cuburi, 
cărți, lupte, alergări şi nici alte asemenea jocuri; nici chiar să le 
privească; sau orice fel de spectacole 


CUVÂNT VII 

Care cuprinde: a) că nu se cade a vorbi creştinii cuvinte ruşinoase; 
b) că nu se cade să spună poveşti şi c) că nu se cade să spună 

sau să facă glume şi să râdă 


CUVÂNT VIII 
Care spune că toți meşterii creştini se cuvine, după Dumnezeu 
şi fără vreo răutate, să-şi lucreze meşteşugurile lor 


CUVANT IX 
Care cuprinde că nu trebuie creştinii să se facă vrăjitori, 
nici să uneltească vreun fel de vrăjire 


CUVÂNT X 
Care cuprinde: a) că nu se cade creştinilor a pricinui 


A Uw 


11 


21 


33 


45 


61 


82 


97 


118 


157 


307 


Sf. Nicodim Aghioritul 


sminteală unul altuia; b) care sminteală se cade a o defăima; 
ŞI c) că nu se cade a se sminti cineva cu uşurinţă 


CUVÂNT XI 

Care cuprinde: 1) că orice creştin se cade a ajuta la îndreptarea 
şi mântuirea fratelui său; 2) orice creştin se cade a mustra 

pe fratele său ca să-l îndrepteze; şi 3) că toţi creştinii se cade 

a primi cu bucurie mustrările cele spre îndreptare ale fraților lor 


CUVÂNT XII 

Care cuprinde: 1) în ce chip se cuvine creştinii a se duce la 
Biserica lui Dumnezeu; 2) cum se cade a sta în ea; 

şi 3) ce trebuie să facă după ce ies din biserică 


CUVÂNT XIII 

Care cuprinde: 1) că toți creştinii au datoria să păzească toate 
poruncile lui Hristos; 2) ce fel de bunătăţi iau cei ce păzesc 
poruncile; şi 3) creştinii, câți calcă poruncile lui Hristos, 

iau pagube şi nenorociri mari 


CELE ZECE PORUNCI Sau poruncile lui Dumnezeu care se 
cuprind în Vechiul Testament, tâlcuite 


Cele mai de căpetenie porunci şi aşezământuri cuprinse 
în Noul Testament, tâlcuite şi adunate în 17 capitole 


ÎNVĂȚĂTURA SF. IOAN GURĂ DE AUR 
CUM TREBUIE SĂ FACEM SF. CRUCE 
Rugăciune către Dumnezeu 


Rugăciune către Prea Sfânta Născătoare de Dumnezeu (Din Apantismă nr. 11) 

